
Risė Gilmor nurūko per Angelo Kumštį įkaitusiu savo „Chevro- 
let Cavalier. Kišenėje glaudėsi du šimtai keturiasdešimt trys doleriai 
su viršum. Jų turėtų pakakti automobiliui sutaisyti, degalų bakui pri- 
pildyti ir pačiai pavalgyti. Jei nusišypsos laimė ir mašina nebus rimtai 
sugedusi, galbūt galės išsinuomoti kambarį nakčiai. Tačiau tuomet 
pinigų tikrai nebeliks. Dūmai, besiveržiantys iš po variklio dangčio, 
jai priminė, kad laikas baigti keliones ir susirasti darbą. 

Mintyse ji padrąsino save. Mažas Vajomingo miestelis, nusidrie- 
kęs palei šaltus mėlyno ežero vandenis, buvo ne ką blogesnė vieta už 
bet kurią kitą. Gal net geresnė. Čia Risė galėjo rasti taip trokštamą 
erdvę — dangų ir snieguotas Tetonų viršukalnės, kylančias orių ir 
kažkodėl abejingų dievų link. 

Ji keliavo valandų valandas, žvelgdama į Anzelio Adamso viršu- 
kalnių ir lygumų peizažą. Nė nenumanė kur atsidurs auštant. Prava- 
žiavo Kodį, prazvimbė Dubua; iš pradžių ketinusi pasukti Džeksono 
link, galiausiai nėrė į pietus. Matyt, kažkas ten ją traukė. 

Per pastaruosius aštuonetą mėnesių Risė ėmė vis labiau tikėti 
nuorodomis ir vidiniu balsu. „Pavojingas posūkis“, „Atsargiai! Slidu!“ 
Kaip miela, kad kažkas nepagailėjo laiko ir pasistengė pastatyti šiuos 
kelio ženklus. Kiti ženklai buvo tarsi savotiški šviesos spinduliai, krin- 
tantys įkypai kelio, arba vėjarodžiai, nukreipti į pietus. Jei šviesa ar 
vėjarodis patiks, ji seks ta kryptimi tol, kol atsiras reikiamoje vietoje 
tinkamu laiku. Galbūt apsistos kelioms savaitėms, o gal — kaip kad 
Pietų Dakotoje — keletui mėnesių. Susiras darbą, išžvalgys apylinkes, 
paskui, pasikliaudama ženklais ir nuojauta, keliaus toliau. 

Risė stengėsi mėgautis laisvės pojūčiu ir slopinti širdyje iki tol 
kirbėjusį nerimą, tiesa, po truputį mąžtantį. Mėnesiai, kai ji gyveno 
vienui viena, išmokė nusiraminti labiau nei psichoterapijos kursai. 


Atvirai kalbant, ji manė, kad psichoterapija tik suteikė drąsos kasdien, 
visą laiką žvelgti į save. Štai prieš akis dar viena pradžia, dar vienas 
tuščias lapas tvirtame angelo delne. 

Jei neras nieko gero, bent jau galės kelias dienas pasimėgauti eže- 
ru, kalnais ir pasirūpinti lėšomis. Kelio ženklas informavo, kad mies- 
telis turi 623 gyventojus. Tikriausiai jie verčiasi turizmu, juk čia tokie 
puikūs gamtovaizdžiai, netoli gyvenvietės — nacionalinis parkas. 

Gal ten yra koks viešbutis ar keli antrarūšiai viešbutėliai, kokia 
sodyba tolėliau poilsiautojams. Visai smagu būtų joje įsidarbinti. Juk 
tikrai reikia žmonių, kurie ką nors vežiotų, valytų ir pristatinėtų, ypač 
tokiu nuobodžiu, po žiemos užklupusiu pavasario atodrėkio metu. 

Jos automobilis kėlė neviltį leisdamas vis tirštesnius dūmus, todėl 
visų svarbiausia dabar buvo nuvykti pas meistrą. Risė sulėtino greitį ir 
sustojo kelyje, juosiančiame platų ežerą. Sniego lopiniai pavėsyje buvo 
virtę murzinomis balutėmis. Medžiai tebestūksojo Žiemiškai rudi, o 
ežere jau plaukiojo keli laiveliai. Baltoje baidarėje, besiiriančioje per 
kalnų atspindį vandenyje, sėdėjo du vaikinai su kepurėlėmis, vilkintys 
neperpučiamas striukes. Kitoje ežero pusėje, spėjo Risė, buvo preky- 
bos rajonas. Dovanų parduotuvėlė, nedidelė paveikslų galerija. Tolė- 
liau — bankas, paštas, šerifo nuovada. 

Risė pasuko nuo ežero ir pasistatė automobilį prie universalinės 
parduotuvės. Čia kėdėse sėdėjo pora tvirto sudėjimo vyrų, vilkinčių 
flaneliniais marškiniais, ir grožėjosi ežeru. Kai ji išjungė variklį ir iš- 
lipo iš automobilio, jiedu linktelėjo, o vienas kilstelėjo savo mėlynos 
kepurėlės snapelį. Ant kepurėlės buvo užrašytas miestelio parduotu- 
vės pavadinimas — „Mako bakalėja“. 

— Regis, jus ištiko bėda, panele. 

— Tai jau tikrai. Gal žinote, kas man galėtų padėti? 

Jis pasirėmė rankomis į šlaunis ir pakilo iš kėdės. Tai buvo ap- 
kūnus vyras įraudusiu veidu, su raukšlėmis draugiškų rudų akių kam- 
pučiuose. Kalbėjo lėtai, žinovo tonu. 

— Gal tada atidarykime dangtį ir žvilgtelėkime? 

— Būčiau labai dėkinga. 

Risei atšovus velkę, jis atkėlė dangtį ir Žžengtelėjo atatupstas nuo 
dūmų kamuolio, plūstelėjusio iš variklio. Kažkodėl ji susigėdo dėl tų 
dūmų. 

— Kai visa tai prasidėjo, dar pavažiavau dešimtį mylių... Rodos... 
Tiesiog nekreipiau per daug dėmesio. Užsižiūrėjau į vaizdus. 


10 


— Visai suprantama. Keliavote į parką? 

— Taip. Regis... — atsakė sutrikusi. Ji stengėsi sutelkti dėmesį į 
esamą situaciją, 0 ne į savo ketinimus. — Tačiau, rodos, automobilis 
turėjo kitų planų... 

Kitas vyras taip pat priėjo, jiedu pasilenkė prie variklio taip, kaip 
ji ir įsivaizdavo: rimta veido išraiška, supratingai suraukę kaktas. Risė 
žiūrėjo kartu su jais, nors visiškai nieko neišmanė. Viskas, kas slypėjo 
po variklio dangčiu, jai buvo svetima ir nepažįstama tarsi Plutono 
planeta. 

— Įtrūko radiatoriaus žarnelė, — pasakė jis. — Teks ją pakeisti. 

Atrodo, ne taip jau blogai, bent jau ne blogiausia. Ir ne pernelyg 
brangu. | 

— Ar kur nors mieste galima būtų sutvarkyti? 

— „Linto garaže“ jums viską sutvarkys. Gal aš imsiu ir paskam- 
binsiu? | 

— Jūs tikras išgelbėtojas, — tai tarusi, ji nusišypsojo ir ištiesė 
ranką — pasirodo, su nepažįstamais taip elgtis lengviau. — Aš esu 
Risė, Risė Gilmor. 

— Makas Druberis. O čia Karlas Sempsonas. 

— Jūs atvykote iš pietų? — paklausė Karlas. 

— Taip. Iš paties Bostono. Esu labai dėkinga jums už pagalbą. 

— Taigi čia tik skambutis telefonu, — atsakė Makas. — Jei norite, 
pasislėpkite nuo vėjo viduje arba pasivaikščiokite kur netoliese. Lintas 
gali šiek tiek užtrukti. 

— Norėčiau pasivaikščioti, jei jūs nieko prieš. Gal galėtumėt pa- 
tarti, kur man apsistoti. Neieškau nieko ištaigingo. 

— Visai netoli yra „Lakeview“ viešbutis. „Tetonų namai“ kitoje 
ežero pusėje kiek jaukesni. Ir dar yra keli antrarūšiai viešbutėliai. Palei 
visą ežerą nuomojami nameliai, kitus užmiestyje galima išsinuomoti 
savaitei ar mėnesiui. 

Risė nė neįsivaizdavo, kad galėtų praleisti visą mėnesį šiame 
mieste. Viena diena — tai jau iššūkis. O „jaukesnis“ viešbutis skambė- 
jo pernelyg intymiai. 

— Gal aš pasivaikščiosiu palei ežerą ir užmesiu akį į tą viešbutį. 

— Teks ilgokai paeiti. Gal galėčiau pavėžėti? 

— Aš pati vairavau visą dieną. Būtų ne pro šalį kiek prasimankš- 
tinti. Bet dėkoju už pasiūlymą, pone Druberi. 

— Visada prašom, — atsakė jis. Vyrams tebestoviniuojant, ji nu- 
žingsniavo šaligatviu. — Visai gražutė, — mestelėjo vienas. 

— Kad visai neturi mėsytės. — papurtė galvą Karlas. — Šiais lai- 
kais moterys visai nusibadauja. 

Tiesą pasakius, Risė anaiptol nebadavo ir kaip įmanydama sten- 
gėsi susigrąžinti buvusį svorį, kurio neteko per pastaruosius porą 
metų. Iš sveiko sudėjimo moters buvo tapusi liesa, bet paskui vėl pa- 
sitaisė, kol ėmė atrodyti, kaip pati manė, griozdiškai. Per daug kampų 
ir gūbrių, per daug kaulų. Kas kartą nusirengus kūnas jai atrodydavo 
svetimas. Risė nebūtų pritarusi Mako apibūdinimui — „visai gražu- 
tė“. Jau negalėtų. Kažkada save laikė tokia, manė esanti graži moteris 
— panorėjusi galėjo tapti stilinga ir seksualiai patraukli. Dabar veidas 
buvo atšiaurus, skruostikauliai pernelyg išsišovę, skruostai įdubę. Ne- 
rimo naktų jau pasitaikydavo mažiau, tačiau tokioms užklupus pa- 
akiai patamsėdavo, oda tapdavo blyški, papurtusi ir pilkšva. Ji troško 
ir vėl save pažinti. 

Risė padėvėtais sportbačiais be garso mynė šaligatvį. Buvo iš- 
mokusi neskubėti, savęs neraginti, sutikti su viskuo, kas jai nutinka. 
Visomis išgalėmis mėgautis kiekviena akimirka. Veidą gairino šaltas 
vėjas, draikydamas ilgus rudus plaukus, susirištus gumele. Risei patiko 
vėjo kvapas, patiko švaros ir gaivos pojūtis. Šviesa, užliejusi Tetonus, 
atsispindėjo vandenyje. Pro plikas gluosnių ir topolių šakas kyšojo 
keli medinukai, kuriuos minėjo Makas. Už medžių spietėsi rąstinės 
trobelės su plačiais prieangiais ir vaizdu į ežerą. Būtų visai smagu sė- 
dėti tame prieangyje ir stebėti ežerą ar kalnus, matyti, kas automobiliu 
vyksta link pelkių su kyšančiomis iš vandens nendrėmis. Atrasti sau 
vietą ir ramybę. 

Galbūt vieną dieną taip ir atsitiks, pamanė Risė. Bet ne šiandien. 

Prie durų į restoraną ji pastebėjo žalius narcizų lapus, kyšančius 
iš žemės buvusioje viskio statinėje. Lapeliai virpėjo nuo stipraus vėjo 
ir priminė apie pavasarį, visuotinį atsinaujinimą. Gal šį pavasarį ir ji 
taps kitokia. 

Sustojo norėdama pasigėrėti jaunais daigeliais. Taip gera matyti, 
kad pavasaris jau skinasi kelią po ilgos ir sunkios žiemos. Netrukus 
pasirodys ir kiti jo ženklai. Turisto vadovas žadėjo gausybę lauko gėlių 
šalia namukų ir dar daugiau prie ežero bei tvenkinių. 

Risė pagalvojo, kad ir jai jau laikas pražysti. Laikas žydėti. 

Žvilgtelėjo į plačius restorano langus. Labiau valgyklos, o ne 
restorano, pamanė. Savitarna, dviviečiai ir keturviečiai staleliai, juos 
skiriančios pertvaros, kažkada nudažytos raudonai ir baltai, dabar jau 
nublukusios. Per prekystalį — visa virtuvė kaip ant delno. Patiekta py- 
ragų ir tortų Kelios padavėjos zuja aplink stalelius, nešinos padėklais 
ir kavinukais. 

Priešpiečių bruzdesys, suprato Risė. Ji net buvo pamiršusi prie- 
špiečius. Vos tik metusi žvilgsnį į viešbutį, ji... 

Tuomet lange pastebėjo ženklą — ranka rašytą skelbimą: 


REIKALINGA(S) VIRĖJA(AS) 
TEIRAUTIS VIDUJE 


Ženklai, ir vėl pamanė Risė, nors pati, nespėjusi susivaldyti, ženg- 
telėjo atatupsta. Taip ir liko stovėti vienoje vietoje, pro didžiulį langą 
apžiūrinėdama gerai matomą restorano išplanavimą. Atvira virtuvė, 
tarė ji sau, štai kur raktas. Pigios užkandinės maistas, kurį paruoštų 
net miegodama. Bent anksčiau tikrai būtų sugebėjusi. 

Gal jau atėjo laikas žengti žingsnį į priekį? Jei nesugebės su tuo 
darbu susidoroti, bent jau žinos, kad blogiau vis tiek nebus. Užkandi- 
nei virėjos reikėjo tikriausiai todėl, kad artėjo vasaros sezonas. O gal 
ponui Druberiui kartais prireiktų tarnautojo savo parduotuvėje. Bet 
ženklas kabėjo čia, automobilis atvežė į šį miestelį, o kojos atnešė bū- 
tent prie šios užkandinės, kur iš žemės statinėje kalėsi narcizų daigeliai, 
skelbiantys apie pirmuosius vis dar delsiančio pavasario žingsnius. 

Ji sugrįžo prie durų, giliai ir lėtai įkvėpė prieš jas atidarydama. 
Kepti svogūnai, skrudinta mėsa, stipri kava, patefonas kampe ir val- 
gytojų klegesys prie staliukų. Pastebėjo švarias raudonas grindis ir 
nušveistą barą. Keli tušti staliukai padengti priešpiečiams. Ant sienų 
kabėjo, jos nuomone, visai neblogos nuotraukos. Nespalvoti ežero, 
balto vandens ir kalnų visais metų laikais vaizdai. 

Risė vis dar kaupė drąsą ketindama ką nors užkalbinti, kai prie 
jos prišoko viena padavėja. 

— Laba diena. Norėtumėte priešpiečiauti prie staliuko ar prie 
baro? 

— Tiesą pasakius, aš norėčiau pasikalbėti su valdytoju. Ar savi- 
ninku. Apie tą skelbimą lange. Dėl virėjos darbo. 

Padavėja stabtelėjo stengdamasi išlaikyti padėklą. 

— Jūs — virėja? 

Anksčiau Risė būtų prunkštelėjusi dėl tokio pasakymo, o dabar 
atsakė: 

— Taip. 

— Tai puiku, nes Džonė atleido vieną prieš porą dienų. 

Padavėja laisvą ranką pakėlė prie lūpų, imituodama gėrimą. 

— O! 

— Jį priėmė čia vasario mėnesį, kai tik atvyko į miestą ieškoda- 
mas darbo. Sakė, kad atrado Jėzų ir skleidžia jo žodį pasaulyje. — Ji 
kilstelėjo galvą, pakreipė klubą ir jos dailus veidelis šiltai nusišypsojo 
Risei. — Jis taip nuoširdžiai tą žodį skelbė, kaip kreko parūkęs apašta- 
las, kad kildavo noras užkišti jam burną pašluoste. Tuomet, kaip įtariu, 
jis atrado butelį, tuo viskas ir pasibaigė. Gal tu eik ir atsisėsk prie baro. 
Pažiūrėsiu, ar Džonė galės ištrūkti iš virtuvės bent minutėlei. Gal iš- 
gersi kavos? 

— Arbatos, jei galima. 

— Tuojau. 

Nereikėjo čia man ieškoti darbo, tarė sau Risė, slysdama ant 
chromuotos odinės kėdės ir trindama drėgnus delnus į džinsus. Net 
jei pasakytų, kad priima, ji nebūtinai turi sutikti. Juk gali tiesiog valyti 
viešbučių kambarius arba pavažiuoti toliau ir apsistoti kokioje poilsio 
sodyboje. Iš automato suskambo kita daina, ir Šanoja Tvein pareiškė, 
kad jaučiasi tikra moterimi. 

Padavėja nuėjo už kepintuvo ir patapšnojo žemaūgei, tvirtai mo- 
teriai per petį, jiedvi pasilenkė. Po akimirkos toji moteris žvilgtelėjo per 
petį ir, sutikusi Risės žvilgsnį, linktelėjo. Prie baro padavėja grįžo nešina 
baltu karšto vandens puodeliu ir „Lipton“ arbatos maišeliu lėkštelėje. 

— Džonė tuoj prieis. Norėtum užsisakyti priešpiečius? Šiandie- 
nos patiekalas — maltos mėsos kepsnys. Su bulvių koše, žaliais žirne- 
liais ir sausainiu. 

— Ne, dėkui, užteks arbatos. 

Risė niekada taip ir neišmoks nieko nuslėpti, tik jau ne tuomet, 
kai jaudulys maudžia pilve. Panika tiesiog užgulė krūtinę it dusinantis 
drėgnas svoris. Risė staiga pamanė, kad būtų geriausia iš karto išeiti. 
Dabar pat pašokti ir nudrožti atgal prie savo mašinos. Sutaisyti žarne- 
lę ir važiuoti toliau. Prakeikti ženklai. 

Ant Džonės galvos pūpsojo šviesių plaukų kupeta, ji buvo pasi- 
rišusi baltą mėsininko prijuostę, aptaškytą riebalais, ir avėjo raudonus 

„Converse“ sportbačius. Atėjo iš virtuvės šluostydamasi rankas į pa- 
šluostę. Pilkšvomis akimis nužvelgė Risę. 

— Tu gamini maistą? — gergždžiantis rūkorės balsas šį klausimą 
pavertė keistai smalsiu. 

— Taip. 

— Iš to gyveni ar gamini tik tam, kad pavalgytum? 

— Iš to gyvenau Bostone, dirbau virėja. — Stengdamasi nepasi- 
duoti panikai, Risė praplėšė arbatos pakelį. 

Džonės burna buvo švelniai išlenkta, beveik kaip Kupidono lan- 
kas, palyginti su griežtomis akimis. Risė pastebėjo, kad ji ant skruosto 
turi nuo ausies iki pat smakro seną randą. 

— Bostone. — Džonė nesujudėdama užkišo pašluostę už prijuos- 
tės. — Tolimas kelias. 

— Taip. 

— Aš nežinau, ar noriu, kad mano restorane dirbtų virėja iš 
Rytinio kranto, kuri net penkias minutes negali iškentėti nepravėrusi 
burnos. 

Risė nustebusi išsižiojo, bet tuoj pat kaip įmanydama susičiaupė 
ir nuoširdžiau šyptelėjo puse lūpų. 

— Kai nervinuosi, tiesiog nesiliauju tarškėjusi. 

— Ką veiki šiame mieste? 

— Keliauju. Mano mašina sugedo. Man reikia darbo. 

— Turi rekomendacijų? 

Širdis suspurdėjo, tarsi gniaužiama prakaituoto tylos kumščio. 

— Galiu gauti. 

Džonė prunkštelėjo, mostelėjo ranka virtuvės pusėn. 

— Eik, užsirišk prijuostę. Kitas užsakymas — sumuštinis su gerai 
apkepusiu maltinuku, svogūnų žiedais, kepintais svogūnais ir grybais, 
gruzdintom bulvytėm ir kopūstų salotomis. Jei tavo patiekalą suvalgęs 
Dikas liks gyvas, gausi darbą. 

— Gerai. 

Risė atsistūmė rankomis nuo stalo, pasistengė sulėtinti kvėpavi- 
mą ir pro besisukančias duris patraukė į virtuvę. Ji nepastebėjo, kad 
pro Džonės akis nepraslydo į smulkias skiauteles suplėšytas arbatos 
maišelis. 

Virtuvės išplanavimas buvo paprastas ir gana patogus, nuspren- 
dė Risė. Didelis kepintuvas, restoranui pritaikyta viryklė, šaldytuvas, 
šaldiklis, šiukšliadėžės, kriauklės, darbastaliai, dviguba gruzdintuvė, 

kondicionierius. Kol ji rišosi prijuostę, Džonė pasakė paruošusi pro- 
duktus, kurių reikės patiekalui. 

— Dėkui. 

Risė pasitrynė rankas ir nuėjo prie darbo. 

Negalvok, padrąsino ji save. Tegu bus, kaip bus. Uždėjusi maltinį 
ant kepintuvo, ėmė kapoti svogūnus ir grybus. Sumetė iš anksto su- 
pjaustytas bulves ir nustatė laikmatį. Rankos nedrebėjo, nors jaudulys 
niekur nedingo. Risė neleido sau žvilgčioti per petį, kad įsitikintų, jog 
sienos neartėja ir neketina jos įkalinti. Ji klausėsi muzikos ir kepamo 
maisto skleidžiamų garsų. 

Džonė čiupo kitą užsakymą nuo apskrito stovo su segtukais ir 
nutrenkė ant stalo. 

— Dubenėlis pupelių sriubos. Katilas ten, su krekeriais. 

Risė linktelėjo, sumetė grybus ir svogūnus į keptuvą ir, kol šie 
kepė, supylė sriubą antrajam užsakymui. 

— Kitas užsakymas! — sušuko Džonė, paėmusi dar vieną lape- 
lį. — Riubenas, sumuštinis su dviguba salotų porcija. 

Risė vykdė užsakymą po užsakymo nė nesusimąstydama. Aplin- 
ka, užsakymai gali keistis, bet ritmas visur tas pats. Reikia nepaliauti 
dirbus. Ji sudėjo pirmojo užsakymo valgius į lėkštę ir padavė Džonei, 
kad patikrintų. 

— Padėk į eilę, — paliepė ši. — Imkis naujo užsakymo. Jei per 
kitą pusvalandį nereikės kviesti gydytojo, darbą gali manyti gavusi. 
Apie užmokestį ir darbo valandas pakalbėsim vėliau. 

* — Man reikia... 

— Imkis kito užsakymo, — pertraukė ją Džonė. — Einu parū- 
kyti. 

Risė darbavosi dar pusantros valandos, kol užsakymų sumažėjo 
ir ji galėjo atsigauti nuo karščio ir godžiai išgerti butelį vandens. Atsi- 
gręžusi pamatė Džonę sėdinčią prie prekystalio ir geriančią kavą. 

— Niekas nenumirė, — pasakė ji. 

— Och! Ar čia visada tiek darbo? 

— Šeštadienio priešpiečių bumas. Sukamės kaip galime. Iš pra- 
džių gausi aštuonis dolerius už valandą. Jei po kelių savaičių dar gerai 
dirbsi, gausi už valandą vienu daugiau. Būsime mudvi ir dar viena 
pusei dienos prie kepintuvo, septynias dienas per savaitę. Dirbsi dvi 
dienas ir geriausiu atveju turėsi dvi laisvas. Tvarkaraštį sudarysiu 
savaitei į priekį. Atsidarome pusę septynių, vadinasi, tavo pamaina 


16 


prasideda šeštą ryte. Pusryčius galima užsisakyti visą dieną, prie- 
špiečių valgiaraštis nuo vienuoliktos valandos iki uždarymo, pietūs 
nuo penktos iki dešimtos. Jei norėsi dirbti keturiasdešimt valandų per 
savaitę, galėsiu tai sutvarkyti. Už viršvalandžius nemoku, tad jei užsi- 
būsi prie kepintuvo, išskaičiuosiu iš kitos savaitės darbo valandų. Ar 
visos sąlygos tinka? 

— Taip. 

— Jei gurkšnosi darbo metu, tą pačią akimirką jį prarasi. 

— Supratau. 

— Gali gurkšnoti kiek nori kavos, vandens ir arbatos. Jei gersi 
kitus nealkoholinius gėrimus, turėsi susimokėti. Tas pat ir dėl valgio. 
Nemokamų priešpiečių čia nebūna. Jokiu būdu nebandyk man už nu- 
garos išsinešti maisto. Tu liesa kaip pagaliukas... 

— Gal... 

— Paskutinės pamainos virėjas valo kepintuvą, viryklę, užrakina 
restoraną. 

— Aš to daryti negalėsiu, — pertraukė ją Risė. — Negaliu užra- 
kinti. Galiu atidaryti, galiu dirbti bet kurioje pamainoje. Galiu dirbti 
dvi pamainas iš eilės, jei tik reikės, dalyti pamainos laiką. Jei reikės, 
galėsiu dirbti daugiau nei keturiasdešimt valandų. Bet negaliu užra- 
kinti. Man labai gaila. 

Džonė kilstelėjo antakius, išgėrė paskutinius kavos lašus. 

— Bijai tamsos, mergužėle? 

— Taip, bijau. Jei būtinai reikės užrakinėti restoraną, turėsiu su- 
sirasti kitą darbą. 

— Kaip nors tai išspręsim. Reikia sutvarkyti dokumentus val- 
džiai. Tai gali palaukti. Tavo mašina pataisyta, stovi pas Maką, — nu- 
sišypsojo Džonė. — Gandas netrunka pasklisti, o mano ausis visada 
budri. Žinau, kad ieškai kur apsigyventi. Virš restorano turiu kambarį 
ir galiu jį tau išnuomoti. Nieko ypatingo, bet gražus vaizdas pro langą. 
Tvarkingas. 

— Dėkoju, kol kas ketinu pagyventi viešbutyje. Gal palaukime 
porą savaitėlių ir pažiūrėkime, kaip eisis. 


— Spirga padai? 

— Na, kažkas spirga... 

— Kaip nori. — Gūžtelėjusi pečiais, Džonė atsikėlė ir tuščiu ka- 
vos puodeliu pastūmė duris. — Keliauk, pasiimk mašiną ir įsikurk. 


Grįžk ketvirtą valandą. 


Risė išėjo kiek apsvaigusi. Ji ir vėl atsidūrė virtuvėje, ir nenutiko 
nieko blogo. Viskas gerai, darbą turi. Kad jautėsi šiek tiek apdujusi, tai 
natūralu, argi ne? Visai įprasta reakcija ką tik gavus darbą, kurį moki 
dirbti. Dvejus metus negalėjo dirbti tokio darbo. Ji neskubėdama grįžo 
prie savo automobilio, leisdama atslūgti jausmams. 

Kai užėjo į parduotuvę, Makas už trumpo prekystalio priešais 
duris mušė į kasą nuolaidas. Parduotuvė buvo tokia, kaip ji ir įsivaiz- 
davo: visko po truputį — šaldikliai su maisto produktais, lentynos nu- 
krautos sausu maistu, technikos skyrius, namų apyvokos reikmenys, 
žvejybos prekės, šaudmenys. „Jums reikia galono pieno ir dėžutės 
kulkų? Atvykote ten, kur reikia.“ 

Kai Makas baigė, ji priėjo prie prekystalio. 

— Mašina jau turėtų važiuoti, — tarė jis. 

— Man jau pasakė, nuoširdžiai dėkoju. Kiek esu skolinga? 

— Lintas paliko jums sąskaitą. Galite eiti iki garažo arba čia su- 
mokėti grynais. Aš su juo vėliau susitiksiu. 

— Norėčiau mokėti grynais. — Ji paėmė sąskaitą ir su paleng- 
vėjimu atsiduso pamačiusi, kad suma buvo mažesnė nei tikėjosi. 
Parduotuvės kampe kažkas plepėjo ir pyptelėjo kitas kasos aparatas. 
— Susiradau darbą. 

Risei išsitraukus piniginę, jis pakėlė galvą. 

— Tikrai? Kokia greita. 

— Užkandinėje. Net nežinau jos pavadinimo, — staiga susivokė. 

— Ji vadinasi „Angelo skanėstas“. Vietiniai vadina „Pas Džonę“. 

— Tada bus „Pas Džonę“. Tikiuosi, kada nors užeisite. Aš gera 
virėja. 

— Galiu lažintis, kad gera. Prašom grąžą. 

— Ačiū. Ačiū jums už viską. Eisiu susirasiu kambarį, o tada grįšiu 
atgal į darbą. 

— Jei ieškote viešbučio, pasakykite Brendai registratūroje, kad 
norite mėnesinio mokesčio. Pasakysite, kad dirbate „Pas Džonę“. 

— Būtinai. Būtinai pasakysiu. — Ji panoro pasiimti skelbimų 
laifraštį su savimi. — Dėkui, pone... Druberi. 

Viešbutis buvo penkių aukštų, blyškiai geltono tinko, su didingu 
vaizdu į ežerą. Šalia jo glaudėsi smulkmenų parduotuvėlė, mažutė 
kavinė, keksiukų prekystalis ir jaukus valgomasis su stalais, užtiestais 
drobinėmis staltiesėmis. Jai sakė, kad už nedidelį mokestį bus galima 
naudotis greituoju interneto ryšiu, kambarių tarnyba veikia nuo sep- 

tintos valandos ryto iki vienuoliktos vakaro, o savitarnos skalbykla 
esanti rūsyje. 

Risė išsiderėjo savaitinį mokestį už vienvietį kambarį trečiame 
aukšte — savaitės šiame miestelyje jai bus gana. Bet koks variantas 
žemiau trečio atrodė pernelyg lengvai prieinamas, kad jame galėtų at- 
gauti ramybę, o gyvendama aukščiau jaustųsi įkalinta. 

Kadangi piniginė buvo visiškai tuščia, pati, nesinaudodama lif- 
tu, susinešė daiktus ir nešiojamąjį kompiuterį į trečią aukštą. Vaizdas 
pranoko visus lūkesčius. Risė, iš karto atidariusi langus, stovėjo žiū- 
rėdama, kaip spindi vanduo, kurį skrodžia laiveliai, kaip kyla aukštyn 
kalnai, gaubiantys šį nedidelį slėnį. Šiandien čia jos vieta, pagalvojo. 
Ar ši vieta jai tinka, išsiaiškins rytoj. Atsisukusi pastebėjo duris, jun- 
giančias jos vienvietį su svečių kambariu. Patikrinusi spynas, atitempė 
kosmetikos staliuką prie durų. Taip daug geriau. 

Ji neišsikrovė daiktų, bent jau nevisiškai, tik išsiėmė reikalingiau- 
sius ir pasiruošė. Kelioninė žvakė, keletas tualetinių reikmenų, mobi- 
liojo telefono kroviklis. Kadangi vonios kambarys buvo ne ką didesnis 
už spintą, ji greitai išsimaudė po dušu, palikusi duris atdaras. Kol bėgo 
vanduo, Risė, stengdamasi išlikti tvirta, garsiai pakartojo daugybos 
lentelę. Mikliai persivilko švariais drabužiais. 

Naujas darbas, priminė ji sau. Ilgai ir uoliai džiovinosi plaukus 

šiojamąjį kompiuterį ir dienoraštyje parašė trumpą įžangą. 


Angelo Kumštis, Vajomingas 

Balandžio 15 d. 

Šiandien aš gaminau valgius. Mat jau dirbu virėja ne- 
dideliame užkandinės tipo restorane, miestelyje, įsikūrusiame 
gražiame slėnyje su dideliu mėlynu ežeru. Mintyse jau šaunu 
šampaną ir regiu balionus. 

Jaučiuosi, tarsi būčiau įkopusi į kalną, tarsi kilčiau į 
aukštas viršukalnes, kurios supa šią vietą. Tačiau aš dar ne 
viršūnėje, aš vis dar ant šlaito. Bet jis tvirtas ir platus, galiu čia 
kurį laiką atsipūsti, prieš kopdama toliau. 

Dirbsiu pas moterį, vardu Džonė. Ji nedidukė, tvirta ir 
keistai daili. Yra kieta, o tai gerai. Nenoriu, kad mane popintų. 
Manau, tokiu atveju aš užtrokščiau, tiesiog pritrūktų oro, kaip 

kad pabundant iš košmarų. Čia galiu kvėpuoti ir pabūti, kol 
ateis laikas keliauti toliau. 

Man liko mažiau nei dešimt dolerių, bet kas dėl to kal- 
tas? Viskas gerai. Išsinuomojau kambarį savaitei su vaizdu į 
ežerą, gavau darbą, o radiatoriui — naują žarnelę. 

Praleidau priešpiečius, o tai jau žingsnis atgal. Nieko 
baisaus. Buvau labai užsiėmusi maisto ruošimu, reikės atsi- 
griebti. 

Šiandien gera diena. Balandžio penkioliktoji. Einu į 
darbą. 


Risė uždarė nešiojamąjį kompiuterį, įsikišo į kišenę mobilųjį 
telefoną, raktus, vairuotojo pažymėjimą ir tris dar likusius dolerius. 
Pasičiupusi švarką, nuėjo prie durų. Prieš jas atidarydama, per rakto 
skylutę pažvelgė į tuščią koridorių. Du kartus patikrino spynas, persi- 
žegnojusi patikrino dar kartą, o tada grįžo atsiplėšti lipnios juostelės. 
Priklijavo ją prie durų žemiau akių lygio ir nuėjo prie laiptinės durų. 
Nušuoliavo žemyn skaičiuodama laiptelius. Trumpai pasvarsčiusi, pa- 
liko savo automobilį čia. Eidama pėsčiom, sutaupytų pinigų, net jei 
baigus pamainą bus tamsu grįžti. 

Pora kvartalų, tik tiek. Vis dėlto pasijuto būgštaujanti ir ėmė pirš- 
tais žaisti raktų grandinėle. O gal reikėtų grįžti ir pasiimti mašiną, tik 
dėl viso pikto. Galvok dabar, ne vėliau. Nerimui didėjant, ji įsivaizdavo 
save prie kepintuvo. Ryškus virtuvės apšvietimas, muzika, žmonių bal- 
sai prie stalelių. Pažįstami garsai, kvapai, judesiai. 

Jos delnai buvo šalti ir drėgni, kai priėjo užkandinę „Pas Džonę“, 
bet ji pravėrė duris ir įžengė vidun. Ta pati padavėja, su kuria kalbėjosi 
per priešpiečius, pastebėjo Risę ir pamojo prieiti. Risė stabtelėjo prie 
staliuko, kur moteris pildė prieskonių indelį. 

— Džonė dabar sandėlyje. Ji liepė, kai tik pasirodysi, trumpai su- 
pažindinti tave su taisyklėmis. Dabar tyla prieš audrą, margieji pauk- 
šteliai tuoj pradės rinktis. Aš esu Linda Geil. 

— Risė. 

— Visų pirma įspėju: Džonė nepakenčia tinginių. Jei pamatys tave 
dykinėjant, iš karto gausi spyrį į užpakalį, — tai sakydama, ji išsišiepė, 
ryškiai mėlynos akys sužibėjo, o skruostuose atsirado duobutės. 

Linda Geil buvo „barbiškai“ šviesiais plaukais, supintais į laisvą 

kaselę. Vilkėjo džinsus ir raudonus marškinėlius su baltais apvadėliais. 
Risė pagalvojo, kad ji atrodo kaip pienininkė iš Vakarų. 

— Man patinka dirbti. 

— Turės patikti ir čia, tikėk manim. Dabar šeštadienio vakaras, 
darbo bus per akis. Su tavimi dirbs dar dvi padavėjos — Bebė ir Chua- 
nita. Metas nurinks nešvarius indus nuo stalų, o Pitas juos suplaus. Tu 
su Džone tvarkysiesi virtuvėje, ji stebės tave erelio žvilgsniu. Jei pri- 
reiks pertraukėlės, pasakyk jai. Švarką ir rankinę pasidėk ten. Neturi 
rankinės? 

— Ne, neatsinešiau. 

— Tualetai... Mes tualetus valome pasikeisdamos. Porą savaičių 
tau to malonumo neteks patirti. 

— Gaila, tiesiog nekantrauju. 

Linda Geil vyptelėjo. 

— Tu čia su šeima? 

— Ne. Aš viena. Atvykau iš Pietų. — Risė nenorėjo kalbėti šia 
tema. — Kas pilsto gėrimus? 

— Padavėjos. Jei būsime užsivertusios darbais, galėsi padėt pils- 
tyti. Taip pat tiekiame vyną ir alų, bet jei jau žmonės nori kaip reikiant 
išgerti, geria pas Klensą. Tai tiek. Jei dar norėsi ką sužinoti, klausk. 
Einu baigsiu serviruoti stalus, nes Džonė užsispiegs. Sveika atvykusi. 

— Dėkui. 

Risė nuėjo į virtuvę prijuostės. 

Linda Geil neklydo, darbo tikrai netrūko. Vietos gyventojai, tu- 
ristai, iškylautojai, būrys Žmonių, iš gretimos stovyklavietės atvykusių 
karšto maisto. Jiedvi su Džone darbavosi, persimesdamos keliais žo- 
džiais, kai kepintuvas taip įkaisdavo, jog tekdavo nuo jo pasitraukti. 
Džonė staiga pakišo dubenėlį Risei po nosimi. 

— Valgyk. 

— Labai ačiū, bet... 

— Tau nepatinka mano sriuba? 

— Ne... 

— Tai sėskis prie baro ir valgyk. Dabar kiek mažiau darbo, o tau 
priklauso pertraukėlė. Įrašysiu į tavo sąskaitą. 

— Gerai, ačiū. 

Risė suvokė, jog kone miršta badu ir galvoja ne apie maisto ga- 
minimą, o apie valgymą. Ji nusprendė, kad tai geras ženklas, ir atsisėdo 
baro gale. Iš tos vietos puikiai matė ir užkandinę, ir duris. 

Linda Geil pastūmė jai lėkštę su mieline bandele, užtepta sviestu. 

— Džonė sakė, kad tau nepakenktų angliavandeniai. Norėtumei 
arbatos? 

— Būtų puiku, pati įsipilsiu. 

— Tuoj bus. O tu greita, — pridūrė atnešusi puodelį. Metusi 
žvilgsnį per petį, pasilenkė arčiau ir išsiviepė. — Greitesnė už Džonę. 
Ir maistą patieki gražiai. Kai kurie klientai jau atkreipė dėmesį. 

— A! — Risė nelaukė dėmesio ar komentarų. Tik užmokesčio. — 
Visai neketinau nieko keisti. 

— Niekas nesiskundžia. — Linda Geil kilstelėjo galvą ir, jai šypte- 
lėjus, skruostuose išryškėjo duobutės. — Tu truputį nervinga, ar ne? 

— Turbūt. — Risė paragavo sultinio ir buvo maloniai nustebinta 
aštraus skonio. — Nenuostabu, kad ši vieta nuolat pilna žmonių. Sulti- 
nys labai skanus, vertas penkių žvaigždučių. 

Linda Geil vėl vogčiomis žvilgtelėjo į virtuvę, norėdama įsitikinti, 
kad Džonė užsiėmusi. 

— Mes kai kurie susilažinome. Bebė mano, kad tu turi nemalo- 
numų su teisėtvarka. Ji labai dažnai žiūri televizorių. Pasak Chuanitos, 
tu pabėgai nuo smurtaujančio vyro. Metju — jam septyniolika — gal- 
voje vien seksas. O aš manau, kad Rytų pakrantėje tau tiesiog sudaužė 
širdį. Ar kuris nors iš mūsų teisus? 

— Deja, ne. — Risė kiek sunerimo sužinojusi, kad. kiti svarsto 
jos atkeliavimo aplinkybes, tačiau nuramino save: restoranuose visada 
gausu nedidelių dramų ir nesiliauja paskalos. — Tiesiog dar niekur 
neįsitvirtinau, paprasčiausiai keliauju. 

— Kažkas tavyje, — purtydama galvą nesutiko Linda Geil, — 
man byloja, kad tau sudaužyta širdis. O jei jau prakalbom apie širdžių 
ėdikus, kaip tik ateina „Aukštasis, tamsusis ir gražusis“. 

Pasekusi Lindos Geil žvilgsnį, Risė tikrai pastebėjo, kad jis aukš- 
tas. Šešių pėdų ir kelių colių. Ir tikrai tamsus, pasišiaušusiais blizgiais 
juodais plaukais ir alyvuogių spalvos gymio. Bet ji negalėtų tvirtinti, 
kad išvaizdus. Jos manymu, žodis „išvaizdus“ tiktų apibūdinti dailų, 

klasikinio tipažo vyrą, o šis toks nebuvo. Greičiau jis buvo šiurkščios 
prigimties. Prakaulaus veido, su netvarkinga barzdele. Ir tvirta burnos 
linija, ir žvilgsnis, ir tai, kaip jis perbėgo akimis užkandinės patalpą, 
Risės nuomone, darė jį dar atšiauresnį. Klasikinio stiliaus vaikinas 
tikrai nevilkėtų aplamdytos odinės striukės, išblukusių džinsų ir nu- 
dėvėtų aulinių batų. Deja, ne kaubojiško tipo, o panašus į privalantį 
savimi pasirūpinti. Atrodė stiprus ir kiek piktokas. 

— Jo vardas Brodis, — pašnabždėjo Linda Geil. — Jis rašytojas. 

— Tikrai? — Risė kiek atsipalaidavo. Vyriškio povyza, elgesys 
patalpoje kažkodėl jai priminė policininką. Rašytojas daug geriau. Pa- 
prasčiau. — Koks rašytojas? 

— Jis rašo straipsnius žurnalams ir panašiai, jau išleido tris 
knygas. Paslaptingus detektyvus. Jam labai tinka, nes jis toks ir yra. 
Paslaptingas. 

Ji persibraukė plaukus ir pasisuko taip, kad akies kampučiu galė- 
tų stebėti, kaip Brodis nužingsniuoja prie tuščio staliuko už sienelės. 

— Kalbama, kad jis anksčiau dirbo dideliame Čikagos laikraštyje, 
bet buvo atleistas. Nuomojasi kotedžą kitoje ežero pusėje, daugiausia 
būna vienas. Čia ateina maždaug tris kartus per savaitę ir palieka dvi- 


dešimt procentų arbatpinigių. — Brodžiui atsisėdus, Linda Geil vėl 
atsigręžė į Risę. — Kaip aš atrodau? 
— Pritrenkiamai. 


— Vieną dieną aš galiausiai priversiu jį su manim susitikti, vien iš 
smalsumo. O kol kas imsiu tuos dvidešimt procentų. 

Linda Geil nužingsniavo prie staliuko ir išsitraukė iš kišenės už- 
rašų knygutę. Risė girdėjo, kaip ji džiaugsmingai pasisveikina: 

— Brodi, kaip laikaisi? Ką šį vakarą numatęs? 

Kramsnodama Risė stebėjo, kaip flirtuoja padavėja, o vyriškis 
Brodis užsisakinėja valgį net nežvilgtelėjęs į meniu. Atsigręžusi Linda 
Geil metė vylingai svajingą žvilgsnį Risei. Kai ši be garso bandė atsa- 
kyti, Brodis pasisuko į ją ir įsistebeilijo tiesiai į veidą. 

Nuo tokio spoksojimo jai užgniaužė kvapą. Net staigiai nusukusi 
akis vis dar jautėsi jo nemandagiai apžiūrima. Pirmą kartą nuo pamai- 
nos pradžios pasijuto tarytum išvilkta į viešumą ir pažeidžiama. Atsi- 
stojusi nuo kėdės, susikrovė indus ir, labai stengdamasi neatsigręžti ir 
nežvilgtelėti per petį, nunešė juos į virtuvę. 

Jis užsisakė elnienos žlėgtainį ir laukdamas leido laiką su buteliu 
„Coors“ ir knyga minkštu viršeliu. Kažkas sumokėjo, kad automati- 
niame grotuve pasigirstų Emilu Haris, ir Brodis mintyse ėmė niū- 
niuoti dainą. Jis galvojo apie rudaplaukę ir jos žvilgsnį. Spręsdamas 
iš to, kiek pažįsta Džonę Parks, rudaplaukė čia galėjo gauti darbą tik 
tuo atveju, jei yra gera virėja. Jis įtarė, kad po savo kiautu Džonė buvo 
geros širdies, bet tas kiautas yra dygus ir kietas, ir ne taip lengvai per- 
kandamas. 

Žinoma, jam tereikėtų paklausti mažosios šviesiaplaukės ir iš- 
girstų gerą posmą Žinių apie atvykėlę. Bet tuomet pasklistų gandas, 
kad jis domėjosi, kiti pradėtų klausinėti jo, ką sužinojo. Brodis puikiai 
nusimanė, kuria linkme tokiuose miesteliuose kaip Angelo Kumštis 
viskas rutuliojasi, kuo kurstomos kalbos, kai išsenka tema. 

Išsiaiškinti neklausinėjant užtruks daug ilgiau, bet tikrai išgirs 
pakankamai replikų, gandų, postringavimų ir murmesių. Būdamas 
tinkamos nuotaikos, jis turi visai gerą klausą tokiems gandams. 

Ši mergina atrodė labai trapi, kažkokia gležna. Brodį sudomino 
kodėl. Bet jis suprato, kad dėl jos gebėjimų neklydo. Ji dirbo ramiai, 
kaip profesionali virėja, ir atrodė, tarsi turėtų paslėpusi dar vieną porą 
rankų. Galbūt šiandien jos pirma diena darbe, bet tikrai matyti, kad 
ne pirma restorano virtuvėje. Kadangi — bent kol kas — ji buvo įdo- 
mesnė už knygą, Brodis ir toliau stebėjo ją dirbančią, delnu apkabinęs 
savo alaus bokalą. 

Jis nusprendė, kad mieste ji neturi jokių ryšių. Jau seniai Brodis 
čia gyveno ir žinojo, kad kiekviena atsiradusi nebuvėlė duktė, sesuo, 
dukterėčia, trečios eilės pusseserė prilygtų vėjo gūsiui. Tačiau šios tik- 
rai neatnešė vėjas. Greičiau pabėgusi, pagalvojo Brodis. Jis tą įžvelgė 
jos akyse, pastebėjo apdairumą, pasirengimą bet kada šokti ir sprukti, 
vos tik bus pastebėta. Kai ji atnešė užsakymus ir padėjo į eilę, akimis 
atklydo į jo pusę — vos akimirkai — ir vėl nusigręžė. Prieš jai ir vėl 
pasukant prie kepintuvo, atsidarė durys ir ji pažvelgė ton pusėn. Mer- 
ginos veidas taip staiga ir netikėtai nušvito šypsena, kad Brodis net 
mirktelėjo. Ji visiškai pasikeitė, pralinksmėjo ir pasidarė švelnesnė, o 
jam atsiskleidė dar labiau — bent jau pamatė, kas galėjo atsiskleisti, 
— giliai paslėptas trapus grožis. 

Kai Brodis atsigręžė pažiūrėti, kas sukėlė tokią plačią šypseną, 
jis pamatė Maką Druberį, kuris jai mojavo ir šypsojosi. Tad gal jis ir 
klydo dėl vietinių gyventojų vangaus bendravimo. Makas įslinko už 
staliuko priešais jį. 

— Kaip sekasi? 

— Negaliu skųstis. 

— Tiesiog trokštu ką nors sukrimsti ir nenoriu gamintis pats. Ką 
gero šiandien turite? — Jis kiek pritilo, kilstelėjo antakius. — Nepai- 
sant naujos virėjos? 

— Aš užsisakiau žlėgtainį. Nedažnai jus čia pamatysi šeštadie- 
nio vakarais, Makai. Esate įpročio vergas, o tai reiškia trečiadienius ir 
spageti. 

— Visai nenorėjau valgyti iš skardinės, o be to, norėjau pamatyti, 
kaip sekasi mergaitei. Vos įriedėjo į miestą šiandien — buvo trūkusi 
radiatoriaus žarnelė. 

Tereikėjo palaukti kelias minutes, ir visa informacija bus pateikta 
ant lėkštelės, staiga suvokė Brodis. 

— Tikrai? 

— O štai nespėji nė apsidairyti, ir ji jau čia dirba. Kai atvyko iš 
Rytų pakrantės, iš jos veido galėjai spręsti, kad laimėjo loterijoje. At- 
vyko iš Bostono. Susirado kambarį viešbutyje. Vadinasi Risė Gilmor. 

Jis tylėjo, kol Linda Geil atnešė ir padėjo ant stalo Brodžiui 
lėkštę. 

— Sveiki, pone Druberi, kaip jums sekasi? Ką šiandien užsisaky- 
site“ 

Makas pasilenkė prie stalo ir pažvelgė į Brodžio lėkštę. 

— Šitas patiekalas atrodo velniškai skaniai. 

— Nauja virėja turi puikias rankas. Būtinai pasakykite, ar žlėgtai- 
nis jums patiks, Brodi. Gal atnešti dar ką nors? 

— Atnešk dar alaus. 

— Tuoj pat. O jums, pone Druberi? 

— Aš norėčiau kokakolos, meilute, ir tą patį, ką valgo mano drau- 
gas. Žlėgtainis tikriausiai skanus. 

Tai jau tikrai, pagalvojo Brodis, be to, patiektas su didele porcija 
gražiai pjaustytų bulvių ir Limos pupelėmis. Visa kas dailiai sudėta 
baltoje lėkštėje, ne atsitiktinai sumesta, kaip patiekdavo Džonė. 

— Mačiau tave laive aną dieną, — pasakė Makas. — Ką nors su- 
žvejojai? 

— Aš nežvejojau. 

Jis atsipjovė žlėgtainio ir paragavo. 

— Mane stebini, Brodi. Tu išplauki į ežerą, bet nežvejoji. Eini į 
mišką, bet nemedžioji. 

— Jei ką nors sužvejočiau ar sumedžiočiau, turėčiau pasiga- 
minti. 

— Ak štai kas. Na ir? 

— Skanu. — Brodis atsipjovė dar gabaliuką. — Velniškai skanu. 

Kadangi Makas Druberis buvo vienas iš kelių žmonių, su kuriais 
jis galėjo praleisti vakarą savo noru, tai ir prasėdėjo prie kavos, kol 
Makas baigė doroti savo patiekalą. 

— Pupelių skonis visai kitoks. Įdomesnės. Netgi, sakyčiau, ska- 
nesnės, bet jei paminėsi tai girdint Džonei, išvadinsiu tave bjauriu 
melagiu. 

— Jei ji apsistojo viešbutyje, gal liks čia ilgesniam laikui. 

— Kambarį užsisakė savaitei. — Makas visada mėgo žinoti, kas 
vyksta miestelyje. Jis buvo ne tik parduotuvės savininkas, bet dar ir 
meras. Ir paskalų gaudymą jis laikė viena iš savo pareigų. — Atvirai 
šnekant, Brodi, nemanau, kad mergina turi pinigų. — Jis pamojavo ša- 
kute prieš Brodį ir pasmeigė paskutines pupeles. — Sumokėjo grynais 
už radiatoriaus žarnelę ir, kiek girdėjau, už viešbutį. 

Brodis apsvarstė: neturi kreditinės kortelės, kažin ar tik ši mergi- 
na nenori būti surasta. 

— Gal ji tiesiog stengiasi nepalikti pėdsakų, kad kas nors jos ne- 
sektų. 

— Tavo mintys kupinos įtarimų. — Makas nulupo paskutinį 
elnienos gabaliuką nuo kaulo. — O jei ir stengiasi, tai greičiausiai yra 
priežastis. Ji tikrai atrodo sąžininga. | 

— O tu turi potraukį meilės nuotykiams. Jei jau prakalbom apie 
juos... — Brodis kilstelėjo galvą, rodydamas į duris. 

Į užkandinę įėjęs vyras vilkėjo „Levis“ džinsus ir trumparan- 
kovius marškinius po juoda darbine striuke. Visą aprangą pabrėžė 
gyvatės odos auliniai batai, Semo Brauno diržas ir akmens pilkumo 
kaubojiška skrybėlė. 

Gelsvai rudi, saulės nušviesinti plaukai garbanomis kyšojo iš po 
skrybėlės. Veido bruožai švelnūs, simetriški, negiliai įskilęs smakras, 
šviesiai mėlynos akys, — ir visiems iškart buvo aišku, kad moteris jis 
žavėdavo. 


26 


Jis išdidžiai įžingsniavo, — nėra kito žodžio, kuriuo būtų galima 
apibūdinti jo linguojančią eiseną, — į užkandinę ir atsisėdo ant kėdės 
prie baro. 

— Lou atėjo apsižvalgyti, ar nauja mergina verta jo dėmesio. — 
Makas papurtė galvą ir susismeigė paskutines bulves lėkštėje. — Tie- 
siog neįmanoma nemėgti Lou. Jis gana draugiškas. Tikiuosi, ji turės 
pakankamai proto. 

Vienas iš smagių dalykų, kuriais Brodis mėgavosi Kumštyje, buvo 
stebėti, kaip Lou kerta merginas it kėglius. 

— Statau dešimt žalių, kad jis apsuks ją aplink pirštą meiliom kal- 
bom ir ji galės įrėžti įpjovą jo lovagalyje dar nepasibaigus šiai savaitei. 

Makas nepritardamas suraukė antakius. 

— Negalima taip kalbėti apie šitokią malonią mergaitę. 

— Tu nepakankamai ją pažįsti, kad galėtum vadinti malonia. 

— Ji tikrai maloni. Todėl susilažinsiu su tavim vien norėdamas 
įrodyti, jog esi neteisus. 

Brodis prunkštelėjo. Makas negėrė, nerūkė, o moterų jei ir vai- 
kėsi, tai darydavo niekam nematant. Ir Brodį savotiškai žavėjo jo po- 
linkis į puritoniškumą. 

— Taigi tai tik seksas, Makai. — Kai Mako ausų galiukai užsilieps- 
nojo, Brodis išsišiepė. — Tu juk atsimeni tokį dalyką kaip seksas, ką? 

— Kažkiek pamenu tą procesą. 

Virtuvėje ant darbastalio Džonė padėjo gabaliuką obuolių py- 
rago. 

— Pasidaryk pertraukėlę, — paliepė ji Risei. — Suvalgyk pyragą. 

— Aš nelabai alkana, be to, turiu... 

— Aš neklausiu, alkana tu ar ne. Valgyk pyragą. Nieko nekainuos. 
Paskutinis gabaliukas, vis tiek rytoj bus niekam tinkamas. Matei tą 
vyrą, kuris ką tik atsisėdo prie baro? 

— Tą, kuris atrodo, tarsi būtų ką tik aptikęs karštus pėdsakus? 

— Jis — Viljamas Batleris. Visi vadina Lou. „Lothario“* trumpi- 
niu, o šį vardą pelnė dar būdamas paauglys, kai išsikėlė tikslą permie- 
goti su kiekviena moterimi šimto mylių spinduliu. 

— Aha. 

— Taigi dažniausiai kiekvieną šeštadienio vakarą Lou turi karštą 


* Lothario (angl.) — palaidūnas, mergišius. 

pasimatymą arba leidžia laiką pas Klensį su draugais, mėgindami nu- 
spręsti, kurią telyčią reiktų atskirti nuo bandos. Čia jis atėjo pažiūrėti 
į tave. 

Neturėdama kito pasirinkimo, Risė ėmė valgyti pyragą. 

— Neįsivaizdavau, kad yra į ką žiūrėti. 

— Nepamiršk: esi ką tik čia atsikėlusi jauna moteris ir, kiek žino- 
ma, su niekuo nesusirišusi. Reikia pripažinti, kad Lou nesikėsina į iš- 
tekėjusias moteris. Matai, dabar jis flirtuoja su Chuanita, kurią dulkino 
kaip kilimą kelias savaites praėjusią žiemą, kol užmatė kelias sniego 
zuikytes, atvykusias paslidinėti. 

Džonė pasičiupo didžiulį puodą kavos, visada stovintį jai po 
ranka. 

— O vaikinas turi žavesio. Dar neteko pažinti moters, kuri atsi- 
laikytų jam apsiėmus glamžyti ir atsisagsčius džinsų sagas. 

— Ir jūs man tai sakote manydama, kad vieną naktį jis glamžys 
mane? 

— Tiesiog noriu tave supažindinti. 

— Supratau. Nesijaudinkite. Aš neieškau vyro. Nei laikinai, nei vi- 
sam laikui. Ypač tokio, kuris savo pimpalą naudoja kaip burtų lazdelę. 

Džonė trūkčiojamai nusikvatojo. 

— Kaip pyragas? 

— Skanus. Tikrai skanus. Net nepaklausiau apie kepinius. Ar jie 
parduodami čia, ar perkate vietos kepykloje? 

— Kepu aš. 

— Tikrai? 

— Na, dabar tu galvoji, kad su saldžiais kepiniais man daug ge- 
riau sekasi nei su mėsos kepsniais. Ir neklysti. O kaip tu? 

— Tai nėra mano stiprioji pusė, bet galėsiu padėti, kai tik pri- 
reiks. 

— Pranešiu tau. 

Ji įdėjo į lėkštę porą mėsainių, prikrovė bulvyčių ir pupelių. Mėtė 
marinuotus agurkėlius ir pomidorus į lėkštes, kai virtuvėn įžingsniavo 
Lou. 

— Viljamai. 

— Mama. 

Jis pasilenkė ir pabučiavo ją į viršugalvį, o Risės pilve tarsi apsi- 
vertė varlė. 

Mama, pagalvojo Risė, o ji dar taip pašmaikštavo apie jo varpą. 

— Girdėjau, kad keliate šios vietos lygį. — Jis nerūpestingai nusi- 
šypsojo merginai ir sumokėjo už alų, kurį atsinešė su savimi. — Drau- 
gai mane vadina Lou. 

— Risė. Malonu susipažinti. Aš šituos paimsiu, Džone. 

Ji čiupo lėkštes ir padėjo į eilę, o tada pastebėjo, kad pirmą kartą 
per visą vakarą nėra jokių užsakymų, kuriuos reikėtų gaminti. 

— Netrukus uždarysime virtuvę, — užsiminė Džonė. — Tu eik 
užsirašyti, kad baigei pamainą, ir keliauk namo. Rytoj paskyriau tave į 
pirmą pamainą, taigi ateik šeštą ryto, nepramiegok! 

— Gerai. Be jokios abejonės. 

Risė nusirišo prijuostę. 

— Nuvešiu tave iki viešbučio. — Lou stumtelėjo savo puspilnį 
alaus bokalą šalin. — Noriu įsitikinti, kad grįši saugiai. 

— Oi ne, nesivargink. — Risė metė žvilgsnį į jo motiną, tikėda- 
masi kokios nors paramos, bet Džonė jau buvo nuėjusi išjungti ke- 
pintuvų. — Čia visai netoli, man viskas bus gerai, o ir šiaip norėčiau 
pasivaikščioti. 

— Puiku, tada palydėsiu. Paimti švarkelį? 

Ginčydamasi ji pasielgtų nemandagiai, o nesiginčydama atsidur- 
tų ant labai plono ledo. Teks žengti ant ledo. Nepratarusi nė žodžio, 
Risė pasiėmė savo džinsinį švarkelį. 

— Būsiu rytoj šeštą valandą. 

Sumurmėjusi sau po nosimi atsisveikinimo žodžius, ji pasuko 
durų link. Jautė, kaip rašytojas Brodis baigia žvilgsniu pradeginti sky- 
les jos nugaroje. Kodėl jis dar neišėjęs? 

Lou atidarė duris, ir jiedu išėjo laukan. 

— Vėsus vakaras. Tu tikrai nesušalsi? 

— Viskas gerai. Man tiesiog maloni vėsa po virtuvės karščio. 

— Tai jau tikrai. Tu juk neleidi mano mamai pernelyg tave spaus- 
ti prie darbo? 

— Aš mėgstu dirbti. 

— Galiu lažintis, kad šiandien darbo buvo iki kaklo. Gal galėčiau 
tau nupirkti ko nors išgerti, kad atsipalaiduotum? O tu man galėtum 
papasakoti savo gyvenimo istoriją. 

— Ačiū, bet toji istorija tikrai neverta gėrimo, o man ryt ankstyva 
pamaina. 

— Rytoj, regis, bus graži diena, — jo balsas buvo tingus kaip ir ei- 
sena. — Gal aš tave išsivesčiau, kai baigsi darbą. Geresnio gido Angelo 
Kumštyje nerasi, šitai galiu pažadėti. Ir galiu pateikti rekomendacijas, 
kad esu tikras džentelmenas. 

Risė turėjo pripažinti, kad jo šypsena nuostabi, o akių žvilgsnis 
viliojantis kaip kūną glostanti ranka. Be to, jis viršininkės sūnus. 

— Koks gundantis pasiūlymas, bet kadangi aš pažįstu tik saujelę 
žmonių, — o ir tuos vos vieną dieną, — tu galėtum tas rekomendacijas 
suklastoti. Gal šįkart atsisakysiu ir rytdieną paskirsiu įsikūrimui. 

Kai Lou paėmė Risės ranką, ji net šoktelėjo, o jis prašneko švel- 
niai ir tyliai, lyg kalbintų ar ramintų žirgą. 

— Ramiai, aš tik sulėtinu žingsnį. Iš tavo eisenos — tu skubi, lyg 
vėluotum į susitikimą, — galiu spręsti, kad atvykai iš Rytų pakrantės. 
Neskubėk, pažvelk į viršų. Va čia tai vaizdas, ar ne? 

Risės širdis vis dar plakė labai greitai, ji nepajėgė nurimti, bet 
pažvelgė aukštyn. Virš raguotų kalnų viršūnių kabėjo balta mėnulio 
pilnatis. Aplinkui išsibarsčiusios žvaigždės atrodė kaip iššauti į dangų 
deimantai. Jų šviesa snieguotas apledėjusias kalnų viršūnes nudažė 
nejaukia melsva spalva, o lomas ir įdubas panardino į gilius tamsius 
šešėlius. To Risei ir trūko, kai ją persekiodavo nerimas — jis privers- 
davo nuleisti akis į žemę. Ir nors ji truputį gailėjosi, kad šią akimirką 
patyrė ne būdama viena, derėjo įvertinti Lou pastangas, — tai jo dėka 
ji galėjo stabtelėti ir visa tai pamatyti. 

— Labai gražu. Turizmo vadove, kurį atsivežiau, kalnai pavadinti 
didingais, bet aš taip nemaniau. Pirmąkart juos pamačiusi pagalvojau, 
kad jie greičiau atšiaurūs. Tačiau dabar jie tikrai atrodo didingi. 

— Viršuje yra tokių vietelių, kurias reikia pačiam pamatyti, kad 
patikėtum, be to, vaizdai keičiasi netgi į juos žiūrint. Tokiu metų laiku 
ten įkopęs ir atsistojęs ties upe, gali išgirsti, kaip akmenys pūkšteli į 
pavasariškai patvinusius vandenis. Nieko nėra geriau, nei apžiūrėti 
Tetonus raitomis. 

— Aš nemoku joti. 

— Aš galiu išmokyti. 

Risė patraukė tolyn. 

— Gidas, jojimo instruktorius. 

— Tuo daugiausia ir užsiimu, kai išvykstu iš Rato svečių rančos, 
esančios už dvidešimties mylių. Galėčiau paprašyti virėjo surengti ten 

puikią iškylą, surasčiau tau švelnų arklį. Pažadu tau tokią dieną, apie 
kurią papasakosi namuose. 

— Aš tuo neabejoju. — Risė norėtų išgirsti šliūkštelint upėn ak- 
menis, pamatyti morenas ir pievas. Dabar, šviečiant tokiam įspūdin- 
gam mėnuliui, pasiūlymas dar labiau viliojo. — Apie tai pagalvosiu. 
Štai ir viešbutis. 

— Palydėsiu tave iki kambario. 

— Tikrai nebūtina, aš... 

— Mane mama išmokė palydėti merginą iki pat jos namų durų. 

Ir vėl jis paėmė ją už rankos, visai paprastai, ir atidarė viešbučio 
duris. Ji pajuto, kad vyrukas patraukliai kvepia pušimis ir oda. 

— Labas vakaras, Tomai, — sušuko jis viešbučio administratoriui. 

— Lou. Panele. 

Administratoriaus akyse Risė staiga pastebėjo pašaipos krislelį. 
Kai Lou pasisuko eiti prie lifto, ji atsitraukė. 

— Mano kambarys trečiame aukšte. Aš lipsiu laiptais. 

— Tai tu viena iš moterų, pamišusių dėl mankštos? Turbūt todėl 
ir esi tokia liekna. 

Tada Lou nuėjo prie laiptų ir atidarė duris į laiptinę. 

— Aš tikrai dėkinga už rūpestį. — Risė liepė sau nusiraminti, 
nors laiptinė, jam įėjus kartu, atrodė dar mažesnė. — Tikrai pataikiau 
į draugišką miestelį. 

— Vajomingas yra draugiška valstija. Gal mūsų čia ir nedaug, bet 
mes tikrai malonūs. Girdėjau, tu iš Bostono. 

— Taip. 

— Pirmą kartą taip išvykai? 

— Būtent. 

Dar vienas aukštas, ir galės atidaryti duris. 

— Tiesiog atvažiavai pasižvalgyti po šalį? 

— Taip. Būtent to ir atvažiavau. 

— Drąsus poelgis iškeliauti vienai. 

— Tikrai? 

— Matyt, mėgsti nuotykius. 

Risė būtų nusijuokusi, bet tuo metu ji skubėjo atidaryti duris ir 
įžengti į koridorių. 

— Jau esam vietoje. 

Ji išsitraukė elektroninį durų raktą, automatiškai žvilgtelėdama 

į lipnią juostelę ant durų, kuri buvo nepaliesta. Risei nespėjus įkišti 
kortelės į durų užraktą, Lou paėmė ir pats atidarė duris. Tada kortelę 
jai grąžino. 

— Palikai įjungtas šviesas, — pastebėjo jis. — Ir veikiantį televi- 
zorių. 

— Ak, tikrai palikau. Matyt, nekantravau kuo greičiau nusigauti 
iki darbo. Ačiū, Lou, už pagalbą. 

— Su malonumu. Netrukus užsodinsime tave ant arklio. Pama- 
tysi. 

Ji nusišypsojo. 

— Na, pagalvosiu. Dar kartą dėkoju. Labos nakties. 

Risė įėjo į kambarį ir uždarė duris. Užrakino įleistinę spyną ir už- 
kabino grandinėlę. Nuėjusi prie tolimiausio lovos kampo, atsisėdo taip, 
kad galėtų matyti langą, atsiveriantį į gražų vaizdą, ir sėdėjo, kol pra- 
dėjo kvėpuoti tolygiai. Kiek aprimusi dar nuėjo patikrinti durų akutės, 
norėdama įsitikinti, kad koridorius tuščias, ir užstūmė prie durų kėdę. 
Kai dar kartą patikrino spynas ir duris į gretimą kambarį, suskato 
ruoštis miegoti. Nustatė žadintuvą penktai ryto, paskui — savo ke- 
lioninį laikrodį, jei kartais nepabustų nuo pirmojo. Risė papildė savo 
dienoraštį, o tada ėmė svarstyti, kiek šviesų turėtų palikti nakčiai. Tai 
buvo pirmoji jos naktis naujoje vietoje. Taigi nusprendė palikti vieną 
lempą ant staliuko ir vieną vonioje. Vonia vis tiek nesiskaito, tai tik dėl 
saugumo ir patogumo. Gal vidury nakties ji eis į tualetą. Risė išsiėmė 
iš kuprinės žibintuvėlį ir pasidėjo prie lovos. Naktį gali kilti gaisras ir 
dingti elektra. Galiausiai ji juk. ne vienintelis žmogus viešbutyje. Kas 
nors gali užmigti rūkydamas lovoje arba koks vaikas užsižaisti su deg- 
tukais. Dievas žino. Visas namas gali paskęsti liepsnose trečią valandą 
ryto. Tokiu atveju ji turės skubiai ištrūkti, o su netoliese padėtu žibin- 
tuvėliu bus geriau pasirengusi. 

Nedidelis nerimas krūtinėje privertė Risę ilgesingai pagalvoti 
apie migdomuosius vaistus vonioje. Tačiau tos tabletės ir antidepre- 
santai, nerimą mažinantys vaistai, yra tik atsarginis variantas, priminė 
ji sau. Jau praėjo daug mėnesių, kai paskutinį kartą gėrė migdomuo- 
sius, o šį vakarą buvo taip išvargusi, kad turėtų užmigti ir be jų. Be to, 
jeigu jau kiltų gaisras arba dingtų elektra, ji neįstengtų tvirtai stovėti 
ant kojų ir būtų lėtesnė. Galiausiai sudegtų gyva arba uždustų dūmuo- 

se. Nuo šios minties ji atsisėdo ant lovos krašto ir susiėmė už galvos, 
keikdama save už pernelyg lakią vaizduotę. 

— Tiesiog liaukis, Rise. Tuoj pat liaukis ir gulk miegoti. Rytą turi 
anksti keltis ir gyventi bei dirbti kaip normalus žmogus. 

Ji dar kartą patikrino spynas ir nuėjo į lovą. Gulėjo labai ramiai, 
klausydamasi savo širdies dūžių ir garsų, sklindančių iš kito kambario, 
iš koridoriaus, iš lauko. 

Saugi, patikino ji save. Ji buvo visiškai saugi. Nebus jokio gaisro. 
Nesprogs jokia bomba. Niekas neįsilauš į kambarį ir nenužudys jos 
miegančios. Dangus neužgrius. Bet dėl viso pikto Risė paliko tyliai 
veikiantį televizorių, įsijungusi nespalvotą melodramą, nuo kurios ne- 
trukus užmigo. 


Skausmas buvo toks sukrečiantis ir toks žiaurus, kad ji net ne- 
galėjo surikti. Ant krūtinės užvirto juodulys ir įkalino. Jis traiškė 
plaučius, ir Risė nepajėgė kvėpuoti, neįstengė judėti. Juodulį spaudė 
kūjis, smūgiavo į galvą, krūtinę, spausdamas ir traiškydamas. Ji bandė 
įkvėpti oro, bet skausmas buvo pernelyg stiprus, o baimė kaustė net 
labiau nei skausmas. 

Jie buvo čia, kažkur tamsoje. Risė juos girdėjo, girdėjo dūžtant 
stiklus, sprogimus. Ir visų blogiausia — riksmus. 

O dar baisiau už riksmus — juoką. 

Džine? Džine? 

Ne, ne, nesurik, neišleisk nė garso. Jau geriau mirti taip tamsoje, 
nei jiems suradus. Bet jie artėjo, jie atėjo prie jos, o ji nepajėgė sulaikyti 
inkštimo ir dantų kalenimo. 

Staigi šviesa apakino, o laukiniai riksmai nuskambėjo jos galvoje 
kaip mirtį nešantis dundėjimas. 

— Radome gyvą. 

Ji plekštelėjo ir silpnai nustūmė rankas, kurios siekė jos... 

Risė pabudo išpilta prakaito, gerklėje stringant riksmui. Čiupo 
žibintuvėlį ir įsikibo į jį kaip į ginklą. 

Kas yra kambaryje? Kas prie durų? Prie lango? 

Ji sėdėjo virpėdama, drebėdama, be garso srūvant ašaroms. 

Po valandos, kai pyptelėjo žadintuvas, tebesėdėjo lovoje, laikyda- 
ma rankose žibintuvėlį. Kambaryje degė visos lempos. 

T 3 > 


Po vidurius gniaužiančios panikos bus sunku prisitaikyti prie 
virtuvės, žmonių ir apsimesti, kad yra normalios būsenos. Ji visiškai 
neturėjo pinigų ir buvo davusi pažadą. Tiksliai šeštą valandą pasi- 
rodyti darbe. Vienintelė galimybė buvo grįžti, atsitraukti, o visi tie 
mėnesiai, per kuriuos ji po colį slinko į priekį, būtų prarasti. Ji žinojo: 
vienintelis skambutis telefonu, ir ji bus išgelbėta. 

Tada bus pabaiga. 

Ji ėmė judėti po žingsnį. Tai, kad sugebėjo apsirengti, buvo tikra 
pergalė, tai, kad išėjo iš kambario — dar viena pergalė. Na, o kad iš- 
ėjo į lauką ir ėmė žingsniuoti į užkandinę — tikras triumfas. Oras 
buvo šaltas — žiema dar ketino truputį pasikandžioti, ir garas nuo 
kvėpavimo sklaidėsi priešaušrio spindėjime. Kalnai stūksojo tamsoje 
ir jų siluetai danguje, kai mėnulis jau buvo nusileidęs už viršūnių, at- 
rodė nepajudinami. O kalnų papėdėje driekėsi ilga rūko paklodė. Nuo 
ežero kilo miglos pirštai, ploni kaip fėjų sparneliai, ir vijosi apie be- 
lapius medžius. Vėsioje tamsoje tai atrodė nerealu, bet kartu ir tobulai 
harmoninga. Kažkam išnirus iš miglos, Risės širdis sudrebėjo, bet kai 
ji suprato, kad tai tebuvo gyvūnas, širdis ir vėl aprimo. Briedis, elnias 
— Risė negalėjo atspėti iš tokio atstumo. Kad ir kas tai būtų buvęs, 
atrodė, kad jis sklendžia, o artėjant prie ežero migla dryksta gabalais. 
Kai „jis“ pasilenkė atsigerti, Risė išgirdo pirmąjį giedančių paukščių 
chorą. Viena jos pusė panoro atsisėsti tiesiai ant šaligatvio ir tyliai 
stebėti saulėtekį. 

Numalšinusi šį norą, Risė suskato žingsniuoti toliau. Jai teks būti 
virtuvėje, susidurti su žmonėmis, klausimais, kurie neišvengiamai 
kyla, naujam žmogui atėjus į darbą. Ji negalėjo leisti sau vėluoti, ner- 
vintis ir, Dievas žino, tikrai nenorėjo pritraukti daugiau dėmesio, nei 
būtinai gaus. 

Laikykis ramiai, įsakė ji sau. Būk susikaupusi. Norėdama save 
nuraminti, Risė pradėjo mintyse deklamuoti eilėraščių posmelius, su- 
sitelkdama prie žodžių ritmo, kol suprato, kad deklamuoja garsiai. Ji 
susigūžė. Niekas nieko negirdėjo, priminė ji sau, ir išsiblaškiusi prisi- 
artinoprie pat užkandinės durų. 

Viduje jau ryškiai degė šviesos, ir nuo jų Risės įtampa pečiuose 

kiek sumažėjo. Viduje kažką pamatė — Džonė jau sukosi virtuvėje. 
Ar ji iš viso kada miegodavo? Risė paliepė sau pasibelsti. Pasibelsti, 
nusišypsoti ir pamojuoti. Vos tik žengė vidun, vos pravėrė duris, ne- 
rimas nuskendo darbe. Bet ranka buvo tarsi švininė ir nenorėjo judėti. 
Pirštai sustingę ir pernelyg sušalę, kad susigniaužtų į kumštį. Taip Risė 
ir stovėjo, jausdamasi kvailai ir bejėgiškai. 

— Kažkas nutiko durims? 

Ji pašoko ir apsisuko. Ir pamatė Lindą Geil, užtrenkiančią nedi- 
delio automobiliuko dureles. 

— Ne. Ne. Aš tik... 

— Stoviniuoji? Neatrodo, kad naktį būtum daug miegojusi. 

— Miegojau. Nelabai kaip. 

Ir taip šaltas oras vėso sulig kiekvienu Lindos Geil žvilgsniu. Ryš- 
kiai mėlynos akys, tokios draugiškos anądien, dabar žvelgė abejingai, 
net įtariai. 

— Ar aš vėluoju? 

— Mane išvis stebina, kad tu šiandien pasirodei po tokios nak- 
ties. 

Risė pagalvojo apie muistymąsi lovoje, žibintuvėlį, klausymąsi. 

— Iš kur tu... 

— Lou garsėja pajėgumu. 

— Lou? Aš ne... Ak! — Nuostaba sumišo su juoku ir nerimas 
dingo. — Ne, mes nieko nedarėm — aš nedariau. Vaje, Linda Geil, aš 
su juo buvau susipažinusi gal prieš dešimt minučių. Vaikiną turiu pa- 
žinoti bent jau valandą, kad galėčiau išbandyti jo pajėgumą. 

Linda Geil nuleido ranką, tiesiamą durų link, ir prisimerkusi pa- 
žvelgė į Risę. 

— Tai tu nemiegojai su Lou? 

— Ne. — Risė bent jau tai galėjo ištverti. — Ar aš sulaužiau kokią 
slaptą miestelio tradiciją? Ar mane atleis? Suims? Ar buvimas šliundra 
yra vienas iš darbo reikalavimų? Jei taip, tai reikėjo man pasakyti aiš- 
kiai, be to, turėčiau gauti bent jau aštuonis dolerius už valandą. 

— Šis reikalas savanoriškas. Nepyk. — Lindai Geil nuraudus, jos 
skruostų duobutės tarsi mirktelėjo. — Tikrai nepyk. Neturėjau nu- 
spręsti ir užsipulti tave vien dėl to, kad kartu išėjote. 

— Jis mane palydėjo iki viešbučio, pasiūlė išgerti, bet aš atsisa- 
kiau, ketino man aprodyti vietovę, kurią ir pati galiu apžiūrėti, paskui 
dar siūlė pajodinėti. Aš jodinėti nemoku, bet pabandyti gal ir galėčiau. 

Jam duočiau dešimt balų už grožį ir dešimt už elgesį bei manieras. Ne- 
supratau, kad tarp jūsų kažkas vyksta. 

— Kažkas vyksta? Tarp manęs ir Lou? — Linda Geil prunkšte- 
lėjo. — Tikrai ne. Aš greičiausiai esu vienintelė moteris, jaunesnė nei 
penkiasdešimt metų šimto mylių spinduliu, kuri su juo nemiegojo. 
Mano požiūriu, šliundra yra šliundra, visai nesvarbu, tai vyras ar mo- 
tu vis S tiek atrodai kažkokia išvargusi. 

— Nekaip miegojau, ir tiek. Pirma naktis naujoje vietoje, naujas 
darbas. Nervai. 

— Pamiršk juos, — paliepė Linda Geil, atidarė duris, o į jos akis 
vėl grįžo šiluma. — Mes čia nebaisūs. " 

— Aš galvoju: jūs ten ketinate stovėti ir plepėti kiaurą dieną. Už 
paskalas jums nemoku. 

— Taigi penkios po šešių, dėl Dievo meilės, Džone. Atimk iš už- 
mokesčio. Jei jau kalbam apie užmokestį, tai štai tau vakarykštės pa- 
mainos dalis, Rise. 

— Mano dalis? Aš neaptarnavau staliukų. 

Linda Geil įspraudė voką Risei į rankas. 

— Taip jau yra. Virėjas gauna procentą nuo arbatpinigių. Mums 
moka už aptarnavimą, bet jei maistas yra niekam tikęs, tai ne tiek daug 
ir uždirbsim. 

— Ačiū. 

Jau nevisiškai plika basa, pagalvojo Risė, kišdama voką į kišenę. 

— Neišleisk visų vienoje vietoje. 

— Jau liovėtės švaistyti laiką? — Džonė pasirėmė į barą. — Linda 
Geil, eik paruošk produktus pusryčiams. Rise, kaip tu manai, ar jau 
gali atnešti savo liesą užpakalį prie darbo? 

— Taip, ponia. Ak, tiesiog noriu šiek tiek aiškumo, — pridūrė 
eidama pasiimti prijuostės nuo stalo. — Jūsų sūnus labai. žavus, bet 
naktį praleidau viena. 

— Vaikinas, matyt, apsiriko. 

— Šito negaliu pasakyti. Aš ir toliau ketinu miegoti viena, kol 
būsiu Angelo Kumštyje. 

Džonė padėjo blynų tešlą. 

— Nemėgsti sekso? 

— Mėgstu. — Risė nuėjo prie kriauklės nusiplauti rankų. — Tie- 
siog tai neįtraukta į mano planus šiuo metu. 

— Labai liūdna, matyt, labai nedaug planų. Ar moki pagaminti 
huevos rancheros? 

— Moku. 

— Jie populiarūs sekmadieniais. Taip pat ir blynai. Eik skrudinti 
šoninės ir dešrelių. Netrukus pasirodys ankstyvieji. 

Prieš pat vidurdienį Džonė pastūmė lėkštę su krūva keptų kiau- 
šinių ir skrudintos šoninės Risei tiesiai į rankas. 

— Imk, eik į kambariuką, atsisėsk ir pavalgyk. 

— Bet čia užtektų dviem žmonėms. 

— Tai jau tikrai, jei jie abu anoreksikai. 

— Bet aš nesu tokia. 

Norėdama įrodyti, ji atsignybo gabaliuką kiaušinio. 

— Pasiimk ir nusinešk į mano kabinetą. Turi dvidešimt minučių. 

Risė jau buvojo patalpoje, kurios pavadinimas „kabinetas“ skam- 
bėjo labai pretenzingai. 

— Klausyk, aš negaliu būti mažose vietose. 

— Bijai tamsos ir dar sergi klaustrofobija? Tu tiesiog fobijų 
puokštė. Tada sėsk prie baro, vis tiek gausi dvidešimt minučių. 

Ji padarė kaip liepta ir atsisėdo prie baro pačiame gale. Po aki- 
mirkos Linda Geil padėjo šalia puodelį arbatos ir mirktelėjo. 

— Sveiki, daktare. — Linda Geil perbraukė barą ir nusišypsojo 
vyrui, kuris užsiropštė ant kėdės šalia Risės. — Kaip visada? 

— Sekmadienio dienos cholesterolio meniu, Linda Geil. Šiandien 
laužysiu taisykles. 

— Puiku. Džone! — sušuko ji, net neužrašydama užsakymo. — 
Atėjo daktaras. Daktare, čia Risė, mūsų naujoji virėja. Rise, susipažink 
su daktaru Volasu. Jis išgydo bet kokią žmogų kamuojančią ligą. Tik 
nesileisk įtraukiama į pokerį. Jis gudrus. 

— Nagi, nagi, nejau aš galėsiu apsukti naujai atsikėlusius, jei tu tai 
pasakosi. — Jis pasikreipė kėdėje ir linktelėjo Risei. — Girdėjau, kad 
Džonė įsitaisė žmogų, sumaniai dirbantį virtuvėje. Ir kaip tau sekasi? 

— Kol kas gerai. — Risė save nuramino, kad jis nevilkėjo balto 
laboratorijos chalato ir neartėjo su adatomis. — Aš mėgstu dirbti. 

— Čia patiekiami geriausi sekmadienio pusryčiai visame Vajo- 
minge. O viešbutis ruošia didelį stalą turistams, bet jei nori pigiau — 
keliauk čia. — Jis pasidėjo prieš save kavos puodelį, kurį jam atnešė 
Linda Geil. — Tu valgyk, kol dar karšta. 

Gydytojas nusprendė, kad valgyti bus daug geriau, nei žiūrėti į 
maistą lėkštėje kaip į spręstiną galvosūkį. Jis buvo miestelio gydytojas 
beveik trisdešimt metų, pasisakė Risei. Atsikėlė čia dar būdamas jau- 
nas ir įsidarbino pagal skelbimą municipaliteto „Laramie“ laikraštyje. 
Visa tai jis pasakojo, kol Risė žaidė su maistu lėkštėje. 

— Ieškodamas nuotykių, — kalbėjo jis pro nosį kaip tikras Va- 
karų apylinkių gyventojas, — įsimylėjau šią vietą ir gražią rudakę 
merginą, vardu Suzana. Šičia užauginau tris vaikus. Vyriausias jau 
pats dirba gydytoju — atlieka praktiką ligoninėje Šajene. Vidurinio- 
ji, mūsų Anė, ištekėjo už vaikino, kuris fotografuoja „National Geo- 
graphic“ Žurnalui. Jie išvyko toli, į Vašingtoną. Ten gyvena ir mano 
anūkas. Jauniausias sūnus gyvena Kalifornijoje, studijuoja filosofiją. 
Net neįsivaizduoju, ką, po galais, jis filosofuos, bet tegu. Suzanos ne- 
tekau prieš dvejus metus, mirė nuo krūties vėžio. 

— Nuoširdžiai užjaučiu. 

— Buvo labai labai sunku. — Jis žvilgtelėjo į savo vestuvinį Žie- 
dą. — Vis dar ieškau jos šalia savęs rytais. Tikriausiai taip bus visada. 

— Prašom, daktare. — Linda Geil padėjo prieš jį ant stalo lėkštę, 
ir jiedu abu nusijuokė, kai Risė išpūtė akis. — Ir jis suvalgys viską iki 
paskutinio kąsnelio, — prieš apsisukdama pridūrė Linda Geil. 

Lėkštėje pūpsojo krūva blynų, omletas, stora riekė kumpio, gausi 
kepintų bulvyčių porcija ir trys dešrelės. 

— Jūs tikrai viską suvalgysit? 

— Žiūrėk ir mokykis, mergyte. Žiūrėk ir mokykis. 

Risė pastebėjo, kad jis puikios formos — ji ryškėjo pro languotus 
marškinius ir patogų megztuką. Atrodė kaip žmogus, valgantis svei- 
ką maistą ir dažnai besimankštinantis. Volaso veidas buvo įraudęs ir 
liesas, o už akinių slypėjo ryškios šviesiai rudos akys. Ir štai jis valgė 
tokius gausius pusryčius, kokius valgo tik tolimųjų reisų vairuotojai. 

— Rytuose turi šeimą? — paklausė jis. 

— Taip, Bostone gyvena mano močiutė. 

— Tai ten ir išmokai gaminti valgį? 

Risė negalėjo atitraukti akių nuo patiekalų ir atsistebėti, kokiu 
greičiu jie nyksta iš lėkštės. 

— Taip, bent jau pradėjau. Paskui mokiausi Naujosios Anglijos 
kulinarijos institute Vermonte, po to metus laiko Paryžiuje, „Cordon 
Bleau“. 

— Kulinarijos institute! — Gydytojas kilstelėjo antakius. — Ir 
Paryžiuje. Puiki kokybė. 

— Kaip sakėt? — Ji staiga susiprato, kad ką tik apie save pa- 
pasakojo daugiau nei kam kitam per dvi savaites. — Ten mokiausi 
intensyviai. Na, bet verčiau jau eisiu atgal prie darbo. Buvo malonu su 
jumis susipažinti. 

Ji dirbo visą pamainą iki priešpiečių, o supratusi, kad jos laukia 
visa popietė ir ilgas vakaras, nusprendė, jog pats metas ilgam pasi- 
vaikščiojimui. Galėtų apeiti ežerą, patyrinėti netolimą mišką ir upe- 
lius; padaryti nuotraukų ir elektroniniu paštu išsiųsti senelei. Gryna- 
me ore pasimankštinusi gerokai nuvargtų. 

Risė apsiavė batus, skirtus iškyloms, susidėjo kuprinę taip, kaip 
buvo rašoma gidų atmintinėse apie keliavimą pėsčiomis ne toliau nei 
dešimt mylių. Lauke ji susirado malonią vietelę prie ežero ir atsisėdo 
perskaityti visų lankstinukų, kuriuos pasiėmė viešbutyje. Risė nu- 
sprendė kiekvieną dieną išeiti prasivėdinti iš miestelio, patraukti į par- 
ką, gal net į kokias atkampias apylinkes. Ji visada geriau jautėsi lauke, 
atvirose erdvėse. Kai pagaliau turės visą laisvą dieną, pasirinks kokį 
lengvesnį maršrutą ir nukeliaus apžiūrėti upės. Tačiau kol kas geriau 
elgtis taip, kaip nurodyta patarimuose, ir pranešioti batus. 

Risė iškeliavo lėtu žingsniu. Tai tapo jos dabartinio gyvenimo pri- 
valumu, retai kada pasitaikydavo skubos. Su savo laiku ji galėjo daryti 
ką tinkama. Niekada anksčiau nėra sau to leidusi. Per pastaruosius aš- 
tuonis mėnesius ji pamatė ir padarė daugiau nei per dvidešimt aštuo- 
nerius metus. Galbūt ji truputį kuoktelėjo, be to, tikrai buvo nervinga, 
turėjo nemažai baimių ir buvo truputį paranojikė, bet ir vėl sugebėjo 
užpildyti kai kurias spragas savyje ir sulipdyti pasklidusius gabaliu- 
kus. Ji jau niekada nebebus tokia, kokia buvo — gyvo būdo, ambicinga 
miestietė. Tačiau ilgainiui Risė pastebėjo, kad ima mėgti save tokią, 
kokia po truputį virto. Dabar ji kreipė daugiau dėmesio į smulkmenas, 
kurias anksčiau praleisdavo pro akis. Šviesos ir šešėlių žaismas, van- 
dens teškenimas, drėgnos, minkštos žemės po kojomis jausmas. Risė 
galėjo sustoti kur tik panorėjusi, kad ir dabar, ir stebėti, kaip nuo ežero 
kyla garnys — tyliai, kaip debesis. Galėjo stebėti, kaip, vaikinui iriantis 
baidare, vis tolyn sklinda ribuliai, kol pasiekia krantus. 

Risė prisiminė turinti fotoaparatą, bet jau buvo per vėlu užfik- 
suoti kylantį garnį, tačiau ji nufotografavo berniuką raudonoje baida- 
rėje, mėlyną vandenį ir mirguliuojantį kalnų atspindį jame. 

Vėl pradėjusi žingsniuoti, nusprendė prikabinti po nedidelį laiš- 
kelį prie kiekvienos nuotraukos: taip jos senelė jausis keliavusi kartu. 
Risė žinojo, kad Bostone paliko ją nerimaujančią, bet kol kas tegalėjo 
bendrauti elektroniniu paštu, retkarčiais paskambinti telefonu ir pra- 
nešti senelei bent apie savo buvimo vietą ir savijautą. Nors apie savi- 
jautą ne visada sakydavo tiesą. 

Aplinkui ežerą buvo išsibarstę daug namukų ir kotedžų; Risė už- 
uodė, kad kažkas kepintuve čirškina mėsą. Šiandien puiki diena iškylai 
ir meniu: keptas viščiukas, bulvių salotos, ant iešmo sumautos mari- 
nuotos daržovės, galonai šaltos arbatos ir šalto alaus. 

Į vandenį paskui mėlyną sviedinį įšoko šuo, o mergaitė stovėjo 
ant ežero kranto ir juokdamasi šunį ragino. Šis vis dėlto kamuolį pa- 
čiupo ir, atnešęs į krantą, ėmė purtytis kaip pamišęs, aptaškydamas 
mergaitę vandeniu, kurio lašiukai saulėje atrodė kaip deimantai. Šuo 
lojo su nepaprastu džiaugsmu, o mergaitei švystelėjus sviedinį į van- 
denį, vėl nulapsėjo ir atnešė. 

Risė išsitraukė savo vandens butelį ir gurkšnojo žingsniuodama 
nuo ežero žaliuojančio miško link. Jei ji bus ganėtinai tyli, galbūt pa- 
matys elnią, briedį, o gal net elnią vapitį — gal tą patį plačiaragį, kurį 
matė iš ryto. Stengsis išvengti lokio, kuris, kaip rašyta lankstinukuose, 
gyvena šiose apylinkėse, tačiau esą daugelis lokių pasitraukia iš kelio 
vos pajutę Žmogaus kvapą. Risė žinojo, kad jei tik lokys nuspręs užpul- 
ti ją, bus tikrai baisu. Taigi ji stengsis būti atsargi, toli neiti ir, kadangi 
pasiėmė kompasą, nenukryps nuo maršruto. 

Ji pajuto, kad miške daug vėsiau. Saulė neprasiskverbė prie dar 
tebesančio ten sniego ir balų — nedidelio upelio vanduo turėjo veržtis 
pro lėtai tirpstantį ledą. Radusi pėdsakų, Risė susidomėjo: kokie jie ir 
kieno? Kas per kakučiai? Norėdama išsiaiškinti, ji puolė knistis kup- 
rinėje, ieškodama turisto gido. Išgirdusi bruzdesį, ėmė nerimastingai 
dairytis aplinkui. Nežinia, kas buvo labiau nustebęs — mergina ar 
elnias, taigi jie taip ir stovėjo abu kokią akimirką lyg įbesti ir nekvė- 
puodami. Greičiausiai ji stovi prieš vėją; siekdama fotoaparato, Risė 
pagalvojo, kad reikės pasitikrinti dėl vėjo. Jai pavyko nufotografuoti, 
bet suklydo iš džiaugsmo nusijuokdama, nes pabūgęs šio garso elnias 
nuliuoksėjo šalin. 

— Žinau, ką tai reiškia, — sumurmėjo ji, stebėdama, kaip elnias 
skuodžia kuo toliau nuo susitikimo su žmogumi. — Pasaulis pilnas 
baugių dalykų. 


4() 


Ji įsikišo nedidelį fotoaparatą į kišenę, suvokdama, kad nebegirdi 
nei šuns lojimo, nei pagrindine miesto gatve burzgiančių automobilių. 
Tik vėjas šlamena medžių viršūnes ir gurgėdamas teka upelis. 

— Galbūt aš galėčiau gyventi miške. Susirasčiau atokią trobelę, 
auginčiau daržoves. Galėčiau tapti vegetare, — garsiai svarstė Risė, 
peršokdama per upelį. — Na gerai, turbūt negalėčiau. Bet galėčiau 
išmokt žvejoti. Nusipirkčiau pikapą ir kartą per mėnesį važiuočiau 
miestelin pasipildyti atsargų. 

Risė mėgino įsivaizduoti tokį gyvenimą, piešdama jo vaizdą min- 
tyse. Ne per toli nuo vandens, ne per giliai kalnuose, su daugybe langų, 
kad atrodytų, lyg gyveni lauke. 

— Galėčiau pradėti savo verslą. Nedidelį viešbutukų verslą. Visą 
dieną gaminčiau maistą ir pardavinėčiau. Gal internetu. Niekada neiš- 
eičiau iš namo. Ir galiausiai įsitaisyčiau agorafobiją. 

Ne. Gyventų miške — čia nebloga idėja — bet dirbtų mieste. Gal 
netgi šitame miestelyje, pas Džonę. 

— Padirbk keletą savaičių, taip būtų geriausia. Pasižiūrėk, kaip 
seksis. Išsikelk iš viešbučio, po galais, būtinai išsikelk. Taip ilgai ne- 
tempsi. Nors kur dar galėčiau apsigyventi, štai problema. Na, dar pa- 
žiūrėsim... 

Ji staiga sušuko, kluptelėjo ir vos nenugriuvo atbula. Viena yra 
susidurti su elniu, o kita — vos neatsitrenkti į vyrą, gulintį hamake su 
padėta ant krūtinės knyga minkštais viršeliais. 

Brodis girdėjo ją ateinant — sunku neišgirsti, kai Risė taip karštai 
ir garsiai pati su savimi diskutavo. Kaip numanė, ji tikriausiai keliavo 
ežero link, bet nukrypo iš kelio ir atsidūrė tiesiai prie jo hamako, nes, 
matyt, žingsniavo akis įbedusi į savo batų nosis. Taigi jis pasidėjo skai- 
tytą knygą ant krūtinės ir ėmė ją stebėti. 

Kas ten jai kyšo iš kišenės, mobilusis telefonas? Kam, po galais, ji 
ketino skambinti? 

Ji buvo susirišusi plaukus į vadinamąją arklio uodegą ir prakišusi 
pro kepurėlę pakaušyje. Veidas išbalęs, rudos akys išplėstos ir baikš- 
čios. 

— Pasiklydai? 

— Ne. Taip. Ne. — Ji apsižvalgė, tarsi būtų nukritusi iš mėnu- 
lio. — Aš tiesiog vaikštinėjau ir tikriausiai netyčia įžengiau į privačią 
valdą. 

— Tai jau tikriausiai. Palauksi čia minutėlę, kol atsinešiu šautuvą? 

— Ne, tikriausiai. Hm. Čia turbūt jūsų namelis? 

— Kaip pirštu į akį. 

— Čia gražu. 
dengta veranda, kurioje stovi viena kėdė ir vienas stalas. Labai miela, 
pagalvojo ji — po vieną baldą. 

— Nuošalu, — pridūrė ji. — Aš atsiprašau... 

— Man patinka gyventi nuošaliai. 2 

Ji giliai įkvėpė ir stovėdama tai užsukinėjo, tai atsukinėjo bute- 
liuko kamštelį. Su nepažįstamaisiais Risė jautėsi laisviau. Paprastai jai 
būdavo sunku ištverti pažįstamų Žmonių gailestingus ir susirūpinu- 
sius žvilgsnius. 

— Tu ir vėl darai tą patį. Spoksai į mane. Tai nemandagu. 

Jis kilstelėjo antakį. Risė visada žavėjosi žmonėmis, sugebančiais 
judinti vieną antakį, tarsi šis turėtų atskirus raumenis. Tada jis persi- 
lenkė ir pasiekė alaus butelį. 

— Kas taip nusprendė? Kas yra nemandagu bet kurioje kultūroje? 

— NAB. 

Jis tetruko minutę. 

— Nemandagumo apsaugos bendrija? Maniau, kad jie jau iš- 
formuoti. 

— Ne,jie tęsia kilnią veiklą. Tik slaptose vietose. 

— Mano prosenelis buvo NAB narys, bet mes apie tai daug ne- 
kalbame, turėdami galvoje, koks jis buvo šiknius. 

— Na, tokių pasitaiko kiekvienoje šeimoje ar grupėje. Nebetruk- 
dysiu tau toliau skaityti. 

Risė žengė žingsnį atgal, o jis svarstė, ar pasiūlyti jai alaus. Ka- 
dangi tai būtų beveik negirdėtas dalykas, jis nusprendė nesiūlyti, bet 
kaip tik tuo metu nuaidėjo skardus šūvis. Ji krito ant žemės, rankomis 
užsidengdama galvą kaip kareivis apkasuose. 

Iš pradžių jį šis veiksmas pralinksmino. Miestietė. Bet pamatęs, 
kad ji nepajudėjo ir neišleido nė menkiausio garso, suprato čia slypint 
kažką kita. Jis nuleido nuo hamako kojas ir pritūpė. 

— Tai užvedamas variklis, — ramiai pasakė jis. — Karlo Sempso- 
no sunkvežimis. Lūžena ant ratų. 

— Užvedamas variklis... 

Risė drebėdama vis kartojo tuos pačius žodžius. 

— Taip, būtent užvedamas. 

Jis uždėjo ranką jai ant peties norėdamas nuraminti, o ji įsitempė. 

— Neliesk. Neliesk manęs. Neliesk. Man reikia tik minutės. 

— Gerai. — Jis atsikėlė norėdamas pakelti buteliuką, kuris išlėkė 
merginai iš rankų, kai ji krito ant žemės. — Nori vandens? 

— Taip. Ačiū. 

Risė pasiėmė buteliuką, bet drebančiais pirštais nesugebėjo at- 
sukti kamštelio. Nieko nesakydamas Brodis paėmė iš jos buteliuką, 
atsuko kamštelį ir grąžino. 

— Man viskas gerai. Tik išsigandau. 

Ir dar kaip išsigandai, pagalvojo Brodis. 

— Maniau, kad šovė. 

— Šūvių taip pat išgirsi. Dabar ne medžioklės sezonas, bet žmo- 
nės čia mėgsta šaudyti į taikinius. Čia laukiniai Vakarai, Liesute. 

— Žinoma. Tai yra, žinoma, kad šaudo. Priprasiu. 

— Jei eini pasivaikščioti į miškus, kalvas, būtinai užsivilk ką nors 
ryškaus. Ką nors raudoną ar oranžinį. 

— Teisingai. Žinoma. Kitą kartą taip ir padarysiu. 

Jos veidas ir vėl šiek tiek atgavo spalvą, bet, kaip manė Brodis, ji 
tik susigėdo. Netgi pagaliau atsistojusi ant kojų ji kvėpavo vis dar ne- 
tolygiai, bet pastebimai bandė nusiraminti. 

— Tuo ir baigiasi mūsų dienos linksmybių programa. Dabar gali 
mėgautis likusia dienos dalimi. 

— Tą ir ketinu daryti. 

Malonesnis vaikinas turbūt primygtinai kviestų prisėsti arba 
siūlytųsi palydėti atgal į miestelį. Jis nebuvo iš tokių. Ji nuėjo, paskui 
sulėtino žingsnį ir atsisukusi per petį tarė: 

— Beje, aš vardu Risė. 

— Žinau. 

— Ak. Gerai. Pasimatysime. 

Bus sunku to išvengti, pagalvojo Brodis, kai ji, jau pagreitinusi 
žingsnį, nutolo nepakeldama akių nuo žemės. Vaiduokliška moteris 
tomis didelėmis miškų žvėrelio akimis. Nors graži, jei priaugtų dar 
dešimt svarų, galbūt net taptų seksualia. Bet būtent vaiduokliškumas 
kaip tik ir sudomino Brodį. Jį visuomet traukė žmogiškųjų išgyveni- 
mų paslaptys, o Risės Gilmor atvejis masino dar labiau, žadėdamas 
daug įdomių slėpinių. 

Risė neatitraukė akių nuo ežero — nuo ribulių, gulbių ir laivelių. 
Einant aplink jį, susidarys nemenkas lankas, tačiau bent bus laiko apsi- 

raminti ir gėdos karščiui atvėsti. Nerimas jau bemaž pavirto migrena, 
bet nieko baisaus, dar nieko blogo. Jei nepraeis, grįžusi į viešbutį galės 
išgerti vaistų. Susuko pilvą, bet tai irgi nereiškė nieko blogo. Ji nepa- 
lūžo visiškai ir nenusibaigė iš baimės. O galėjo būti miške viena, kai 
užvedė tą prakeiktą sunkvežimio variklį. Žinoma, jei būtų taip atsitikę, 
ji veikiausiai dabar tebegulėtų inkšdama. Brodis bent jau susivokė, ką 
daryti. „Štai vanduo, susiimk“. Geriau taip susitvarkyti nei glostymu 
„viskas bus gerai . 

Saulė erzino akis, ir Risė įniko kraustyti kuprinę ieškodama aki- 
nių nuo saulės. Pati sau įsakė galvą laikyti iškėlus ir pėdinti normaliu 
žingsniu. Ji netgi sugebėjo nusišypsoti porai, žingsniavusiai palei ežerą 
kaip ir ji, ir pamosuoti jai mojuojančiam vairuotojui, kol pagaliau pri- 
ėjo pagrindinę miesto gatvę. 

Mergina, — nesugebėjo atsiminti jos vardo, — sėdėjusi prie re- 
gistratūros stalo šyptelėjo ir paklausė, kaip sekasi ir ar patiko kelionė. 
Risė kažką jai atsakė, bet Žodžiai atrodė beverčiai ir melagingi. Ji teno- 
rėjo patekti į savo kambarį. 

Užlipo laiptais, susirado raktą, o įėjusi kambarin atsirėmė į už- 
darytas duris. Patikrinusi visas spynas — du kartus — išgėrė vaistų 
ir apsirengusi, su batais ir akiniais nuo saulės, susirangė ant lovos. 
Užmerkusi akis pasidavė išsekimui, patirtam nuo apsimetinėjimo 
normalia. 

Pavasario audra pridrėbė aštuonis colius šlapio sunkaus sniego, 
o ežero paviršius tapo pilka putota plokštuma. Kai kurie vietiniai gy- 
ventojai vagojo jį sniegaeigiais, tuo tarpu vaikai, susitelkę būreliais, 
linksminosi lipdydami sniego senius ant ežero kranto. 

Lintas — plačiapetis vyras vėjo nugairintu veidu — dirbantis su 
sniego valytuvu gatvėse, per pertraukėlę užeidavo pas Džonę prisipilti 
termosą kavos ir pasiskųsti dėl vėjo. Risė ir pati tą vėją pajuto eidama 
į darbą ryte. Jis tarsi kanjono rūstybė pūtė per ežerą, vėtydamas ką tik 
iškritusį sniegą, deginte degindamas iki vidaus. Vėjas trankėsi į langus, 
staugė kaip žudomas Žmogus. Kai šiek tiek aprimo, Džonė išsitraukė 

paltą, batus ir ketino plumpinti laukan įjungti generatorių. Jo burz- 
gimas pajėgė galynėtis su vėjo kauksmu ir sniego valytuvo variklio 
gaudimu, kol Risė svarstė, kodėl niekas neina iš proto nuo nepaliau- 
jamo triukšmo. Niekas nesustabdė žmonių srauto. Lintas išjungė savo 
valytuvą ir užėjo suvalgyti didžiulį dubenį jautienos troškinio. Įpukšė- 
jo Karlas Sempsonas nuo vėjo įraudusiais skruostais ir, prisėdęs šalia 
Linto, sukirto mėsos kepsnį ir dvi porcijas mėlynių pyrago. 

Kiti tai įeidavo, tai išeidavo, dar kiti įėję pasilikdavo ilgiau. Visi 
ieškojo maisto ir draugijos, suprato Risė. Žmogiškas kontaktas ir pilvo 
šiluma priminė, kad pasaulyje nėra vieni. Kol kepė, gruzdino, virė ir 
kapojo, Risė taip pat jautėsi ramesnė nuo žmonių bruzdesio. Bet bai- 
gus pamainą balsų ir bendravimo nebeliks. Pagalvojusi apie viešbučio 
kambarį, ji pasiryžo žūtbūt nukeliauti iki parduotuvės ir įsigyti ele- 
mentų žibintuvėliui. Dėl viso pikto. 

— Paskutinis žiemos pasispardymas, — pasakė jai Makas, pa- 
duodamas elementus. — Turėsiu viską pertvarkyti. Dar turiu partiją. 
Netrukus baigsis duona, kiaušiniai ir miltai. Kodėl žmonės per audrą 
visada prisiperka duonos, kiaušinių ir miltų? 

— Gal kad galėtų išsikepti prancūzišką skrebutį. 

Jis trumpai švilpiamai pakrizeno. 

— Visko gali būti. Kaip tau sekasi dirbti pas Džonę? Nuo audros 
pradžios dar nebuvau ten apsilankęs. Mėgstu užsukti pas visus, kai iš- 
tinka tokia stichija. Būnant meru, manau, tokia mano pareiga. 

— Generatorius veikia, taigi, manau, verslas nestoja. Kaip ir čia. 

— Taip, nemėgstu užsidaryti. Lintas beveik nuvalė kelius, o elek- 
tra turėtų būti įjungta po poros valandų. Patikrinau. Ir audra baigia 
praeiti. 

Risė žvilgtelėjo pro langą. 

— Tikrai? 

— Vos tik įjungs elektrą, ji nurims. Pamatysi. Vienintelė tikra 
problema, su kuria susidūrėme — įlinko Klensio pašiūrės sandėlio 
stogas. Na, Klensis pats kaltas. Ją reikėjo remontuoti, o jis net sniego 
nenukasė. Pasakyk Džonei, kad atvyksiu pažiūrėti, kaip einasi, kai tik 
atsiras galimybė. 


Vos po valandos Mako prognozės pasitvirtino. Vėjas tolydžio 
sumažėjo iki nervinančio murmesio. O praėjus dar vienai valandai 

visai nurimo, muzikos automatas, — kurio Džonė neleido jungti, kol 
dirbo generatorius, — ir vėl užgrojo žagsėdamas, o tuomet įsijungė 
Dolė Parton. 

Ilgai trukusiai sniego audrai ir žiauriam vėjui palikus miestelį, 
Risė matė, kad stichija ir toliau siaučia kalnuose. Ji pamanė, kad audra 
suteikia kalnams nuožmumo, šaltos abejingos galios. Jautėsi dėkinga, 
kad stovi šiltame viešbučio kambaryje ir juos tik stebi. 

Pagal Džonės receptus pagamino katilus troškinių, iškepė dau- 
gybę svarų mėsos, vištienos ir žuvies. Kiekvienos pamainos pabaigoje 
ji suskaičiuodavo savo arbatpinigius, susidėdavo į voką, kurį laikė už- 
segtą kelioniniame krepšyje. 

Dažniausiai dieną ar vakare Džonė pakišdavo lėkštę maisto Ri- 
sei po nosimi. Ji suvalgydavo sėdėdama virtuvės kampe, kol kepdavo 
mėsa, muzikos automatas grodavo dainas, o žmonės, sėdėdami prie 
baro, plepėdavo. 

Praėjus trims dienoms po audros, Risė samstė troškinį, kai 
įžingsniavo Lou. Jis demonstratyviai pauostė orą. 

— Kažkas labai skaniai kvepia. 

— Sriuba su tortiljom. — Risė galiausiai įtikino Džonę pagaminti 
kokį nors patiekalą pagal savo receptą. — Labai skani. Norėsi dube- 
nėlio? 

— Aš turėjau galvoje tave, bet sriubos tikrai neatsisakysiu. 

Risė padavė jam vieną dubenėlį sriubos ir persilenkė norėdama 
pasiekti dar vieną. Lou užlindo jai už nugaros ir pasilenkė stengdama- 
sis padėti. Klasikinis judesys, pamanė Risė. 

— Viskas gerai, pasiekiau. Tavo mama savo kabinete, jei atėjai su 
ja pasimatyti. 

— Pasimatysiu su ja išeidamas. Čia atėjau pasimatyti su tavimi. 

— Štai kaip? 

Risė pripylė dar vieną dubenėlį troškinio, užbarstė sūrio, kurį 
buvo sutarkavusi, ir sudėjo iškeptas tortiljų juosteles. Ji mėgaudamasi 
pagalvojo, kaip paskanintų patiekalą pridėdama kalendros ir pateik- 
dama lėkštėje su bandele ir sviesto gabaliukais. Apsisukusi Risė padėjo 
lėkštę į eilę. 

— Užsakymas paruoštas, — sušuko ir nukabino kito užsakymo 
lapelį. 

Gal net pavyktų įkalbėti Džonę įdėti ne tik kalendros, bet ir kitų 

prieskoninių žolelių. Gal saulėje džiovintų pomidorų ir vakarutės sa- 
lotų. Jei tik ji galėtų... 

— Ei, kur tu dabar? — šūktelėjo Lou. — Ar aš galiu kartu? 

— Ką? Atleisk, ar sakei kažką? 

Lou atrodė kiek suirzęs ir nustebęs. Risė numanė: jis nepripratęs, 
kad moterys pamirštų jo buvimą. Viršininkės sūnus, priminė ji sau ir 
šyptelėjo. 

— Gamindama aš užsimirštu. 

— Tikrai užsimiršti, šiandien ne itin daug darbo. 

— Bet užsakymai nesibaigia. 

Risė pasiruošė produktus sūrainiui su kiauliena bei sumuštiniui 
su vištiena ir sudėjo gruzdinti bulvytes kitam užsakymui. 

— Velniai griebtų! Kaip skanu. 

Lou šaukštu srėbė sriubą. 

— Malonu girdėti. Būtinai tą pakartok viršininkei. 

— Pasakysiu. Na, Rise, pasižiūrėjau grafiką. Šį vakarą tu laisva. 

— Aha. 

Ji linktelėjo sunkiasvoriui indų plovėjui Pitui, grįžusiam po per- 
traukėlės. 

— Gal norėtum pažiūrėti filmą? 

— Nežinojau, kad miestelyje yra kino teatras. 

— Tikrai nėra, bet aš turiu geriausią DVD kolekciją visame Vaka- 
rų Vajominge. Paruošiu velniškai didelį dubenį kukurūzų. 

— Nesistebėčiau. — Viršininkės sūnus, dar kartą priminė sau 
Risė. Reikia išlaviruoti — būti ne per daug draugiškai ir stengtis ne- 
papiktinti. — Labai viliojantis pasiūlymas, Lou, bet šįvakar turiu ne- 
mažai nuveikti. Norėtumei bandelės prie sriubos? 

— Gal. — Lou prisislinko arčiau, bet nesigrūdo per arti kepintu- 
vo. — Žinai, brangute, jei ir toliau mane atstūminėsi, sudaužysi mano 
širdį. 

— Abejoju. — Risė mestelėjo paruoštus produktus į kepintuvą 
ir padavė jam bandelę lėkštėje. — Geriau arti neik, — įspėjo ji, — gali 
apsitaškyti. 

Tačiau jis nenusinešė sriubos į restoraną, kaip tikėjosi Risė, o vėl 
pasilenkė valgyti prie darbastalio. 

— Žinok, mano labai jautri širdis. 

— Tada geriau laikykis nuo manęs tolėliau, — pasakė ji. — Aš jas 

žeidžiu. Bostone palikau gyvą galą sužeistų ir kraujuojančių širdžių. 
Tai jau liga. 

— Galbūt aš esu vaistas. 

Risė žvilgtelėjo į jį. Pernelyg gražus, pernelyg žavingas. Kažkada 
jai būtų patikę būti merginamai tokio vyro, kad ir trumpai. Bet dabar 
ji jau neturėjo jėgų žaidimams. 

— Nori išgirsti tiesą? 

— Skaudės? 

Klausimas ją prajuokino. 

— Tu man patinki. Norėčiau ir toliau tave mėgti. Tu esi mano 
viršininkės sūnus ir tampi kitu asmeniu po viršininkės. Su viršininke 
nemiegu, tai su tavimi irgi nemiegosiu. Bet ačiū už pasiūlymą. 

— Nesiūliau tau su manimi miegoti, — pabrėžė Lou. 

— Tiesiog noriu sutaupyti laiko ir pastangų mums abiem. 

Jis maišė sriubą ir lėtai, susimąstęs valgė. Ir šypsojosi — irgi lėtai 
ir susimąstęs. 

— Galiu lažintis, kad pakeisčiau tavo nuomonę, jei tik duotum 
man bent mažytę galimybę. 

— Būtent todėl ir neduodu. 

Užvirus aliejui gruzdintuvėse, Risė sumerkė bulves krepšeliuose 
ir nuėjo tepti sumuštinių. 

— Negaliu leisti sau prarasti šitą darbą, tavo motina tave myli. 

Ji pagamino užsakymus ir sudėjo į eilę. 

— O dabar eik, atsisėsk prie baro ir baik valgyti sriubą. Čia 
trukdai. 

Jis išsiviepė. 

— Valdingos moterys yra mano silpnybė. 

Tačiau Risei nukabinus kitą užsakymo lapelį Lou nužingsniavo 
prie baro. 

— Jis bandys dar kartą, — Pitas nuo kriauklės pasakė balsu, kuris 
vis dar priminė Bronksą, net ir pragyvenus aštuonerius metus Vajo- 
minge. — Jis nepajėgia susivaldyti. 

Risė suirzo, visa užkaito. 

— Gal reikėjo jam pasakyti, kad esu ištekėjusi ar lesbietė. 

— Dabar jau per vėlu. Geriau pasakyk, kad mirtinai įsimylėjai 
mane. 


ww yo 

— Ir kaip aš apie tai anksčiau nepagalvojau?! 

— Niekas nepagalvoja. Todėl ir paveiktų. 

Įėjo Džonė ir vieną čekį įkišo Pitui už prijuostės, o kitą padavė 
Risei. 

— Algos mokėjimo diena. 

— Dėkui. — Risė pajuto gerą progą. — Kažin ar pasitaikius pro- 
gai negalėtum man parodyti kambario viršuje? Jei tik jis dar laisvas. 

— Juk nematei, kad kas įsikeltų, argi ne? Eik į mano kabinetą. 

— Aš turiu... 

— Darysi tai, kas tau pasakyta, — užbaigė sakinį Džonė ir pa- 
traukė durų link. 

Neturėdama kito pasirinkimo, Risė nusekė paskui. Viduje Džonė 
atidarė negilią sieninę spintelę, ant kurios durelių puikavosi kaubojus, 
jojantis piestu stojančiu žirgu. Viduje buvo galybė raktų su užrašais ir 
kabliukais. Džonė vieną paėmė ir padavė Risei. 

— Keliauk viršun ir apžiūrėk. 

— Bet dar ne laikas mano pertraukai. 

Džonė atkišo klubą ir pasirėmė kumščiu. 

— Mergaite, laikas yra tada, kai pasakau, kad laikas. Pirmyn. 
Laiptai gale. 

— Gerai, grįšiu po dešimties minučių. 

Net ir tirpstant sniegui vis dar spaudė šaltukas, ir Risei prireikė 
palto. Ji labai apsidžiaugė, kad jį apsivilko, kai užlipusi išklerusiais 
laiptais atrakino duris. Džonė aiškiai buvo labai taupi ir antrame 
aukšte išjungusi šildymą. Risė tikrai pamatė vieną kambarį su niša, 
kurioje stovėjo geležinė tachta, ir nedidelį stalą prie sienos, skiriančios 
kambarį nuo mažytės virtuvėlės. Grindys iš nevienodo ilgio ąžuolinių 
lentų su keliais įbrėžimais, sienos blyškiai kreminės spalvos. Butuke 
esanti vonia, tiesą pasakius, kiek didesnė už vonią viešbutyje. Ant 
baltos spintelės stovėjo kriauklė, buvo įtaisyta sena ketaus vonia. Ap- 
link vamzdžius tamsavo rūdžių dėmės, veidrodis virš kriauklės buvo 
taškuotas, o sieną dengė paprastos baltos plytelės juodais kraštais. 

Pagrindiniame kambaryje stovėjo išgulėta languota sofa, vie- 
nintelis nublukęs fotelis ir pora staliukų, ant kurių stovėjusios lempos 
buvo akivaizdūs blusų turgaus laimikiai. 

Risė šypsojosi dar net nespėjusi prieiti prie trijų langų su vaizdu 
į tris viršukalnės. Dangaus žydrynės juostos stengėsi užvaldyti nykią 

baltumą, o ežere atsispindintis dangaus mėlynumas mirguliavo pilka- 
me fone. 

Sniego seniai buvo aptirpę ir atrodė panašūs į beformius padarus 
ties žemais rudais krūmokšniais aplink ežerą. Gluosnių šakos aplanks- 
tytos, o tuopos virpėjo nuo vėjo. Susitelkiant ir skirstantis debesims, 
ant snieguotų viršukalnių mesdavosi šešėlis, ir staiga sublizgėjus at- 
spindžiui Risė pamanė, jog pamatė aukštikalnių ežerą. Pro langą buvo 
matyti pažliugusios miesto gatvės, dailūs balti vasarnamiai, rudi ko- 
tedžai. Stovėdama šitame kambaryje, Risė jautėsi miestelio ir gamtos 
dalimi, tačiau kartu saugi ir atskirta. 

— Galėčiau čia būti laiminga, — sumurmėjo ji. — Galėčiau visai 
neblogai čia gyventi. 

Reikėtų kai ko nusipirkti. Rankšluosčių, patalynės, virtuvės ra- 
kandų, valymo priemonių. Ji prisiminė darbo užmokestį ir arbatpini- 
gius, kuriuos buvo pasidėjusi atsargai. Laisvai užtektų pagrindinėms 
reikmėms. Tai būtų visai smagu. Pirmą kartą pirktųsi savo daiktus po 
beveik metų pertraukos. 

Didelis žingsnis priekin, staiga pagalvojo Risė. Ar tik ne per di- 
delis, ar ne per greitai? Nuomotis butą, pirktis patalynę. O jei turės 
išvykti? Jei ją atleis? O jei... 

— Dieve, aš pati sau neduodu ramybės, — sumurmėjo Risė. — „O 
jeigu“ priklauso rytojui. Svarbu ši akimirka. O šią akimirką aš noriu 
gyventi čia. 

Jai besvarstant prasiskyrė debesys ir trapus saulės spindulys ap- 
švietė miestelį. Tai, pamanė ji, gana reikšmingas ženklas. Pabandys 
įsikurti čia ir gyvens tol, kol galės. 

Staiga lauke ant laiptų ji išgirdo žingsnius, ir krūtinėje susikaupė 
baimės gniutulas. Graibydama kišenėje, viena ranka suspaudė pani- 
kos mygtuką, o kita ranka pasičiupo neskoningą stalinę lempą nuo 
staliuko. Kai Džonė atidarė duris, Risė padėjo lempą atgal, tarsi būtų 
ją apžiūrinėjusi. 

— Bjauri, bet šviečia padoriai, — pasakė Džonė. 

— Atsiprašau, aš užtrukau ilgiau nei ketinau. Tuoj pat leidžiuosi 
žemyn. 

— Nėra reikalo skubėti. Darbo nedaug, o prie kepintuvo dirba 
Bekas. Jei tik nėra sudėtingų užsakymų, jis puikiai susitvarko. Tai nori 
šičia nuomotis ar ne? 

— Taip, jei tik išgalėsiu. Nepasakei, kokia... 

Džonė, vilkinti trumparankoviais marškinėliais, su dėmėta pri- 
juoste ir žemėtais batais, greitai apėjo kambarį. Tuomet pasakė mėne- 
sio nuomos kainą, o ji buvo kiek mažesnė už viešbučio. 

— Tai jau įskaičiuojant šildymą ir elektrą, nebent naudosi be 
saiko. Jei nori įsitaisyti telefoną, rūpinkis pati. Tas pat galioja ir sienų 
perdažymui. Neketinu kęsti triukšmo darbo valandomis. 

— Aš visai tyli. Gal geriau mokėčiau už savaitę. Man taip labiau 
patiktų. 

— Man nesvarbu tol, kol moki laiku. Jei nori, gali įsikelti kad ir 
šiandien. 

— Rytoj. Turiu pasiimti kelis daiktus. 

— Man tinka. Čia gana skurdu. — Džonė savo įžvalgiomis akimis 
perbėgo kambarį. — Tikriausiai turiu nenaudojamų daiktų, kuriuos 
galėčiau čia atnešti. Jei reikės pagalbos kraustantis, Pitas su Beku galės 
padėti. 

— Labai ačiū. Už viską. 

— Už viską moki pati. Be to, pakelsiu užmokestį. 

— Dėkui. 

— Nereikia jokio dėkingumo už tai, ką buvom susitarę iš pra- 
džių. Dirbi savo darbą ir nekeli rūpesčių. Taip pat neklausinėji. Dabar 
galvoju: arba dėl to, kad dalijant smalsumą tavęs nebuvo, arba nenori, 
kad į tavo klausimus atsakytų. 

— Čia klausimas ar teiginys? 

— O tu nekvaila, — Džonė ranka paplekšnojo per prijuostės kiše- 
nę, kurioje, kaip suprato Risė, ji laikė savo cigaretes. — Būkim atviros. 
Tu turi nemalonumų. Bet kuris kiek nuovokesnis žmogus tai suprastų 
vos į tave pažvelgęs. Manau, žmonės tai vadina „problemomis“. 

— Tikrai taip vadina? — sumurmėjo Risė. 

— Mano nuomone, tai grynai tavo reikalas, jei stengiesi su jomis 
susidoroti ar gyveni ramiai. Bet neleisk, kad tos problemos trukdytų 
darbui. Tai šiek tiek kelia nerimą. Tu esi gera darbuotoja ir geriausia 
mano turėta virėja prie kepintuvo. Norėčiau tokios progos nepraleisti, 
ypač tikiuosi, kad kurį vakarą nepaliksi manęs ant ledo. Nemėgstu pri- 
klausyti nuo kitų žmonių. Taip tik nusivili. Bet tavimi pasinaudosiu, 
o tu gausi užmokestį laiku ir nebrangiai nuomosiu šį butuką. Gausi 
laisvų dienų, ir jei darbuosiesi bent porą mėnesių, dar kartą padidinsiu 
užmokestį. 

— Nepaliksiu tavęs ant ledo. Jei teks išvykti, pasakysiu iš-anksto. 

— Suprantama. Dabar aš paklausiu tavęs tiesiai ir iš karto supra- 
siu, jei meluosi. Bėgi nuo teisėsaugos? 

— Ne. — Risė persibraukė pirštais plaukus ir silpnai nusijuo- 
kė. — Dieve, ne. 

— Aš ir nemaniau, kad bėgi, bet turėtum žinoti, kad kai kurie gy- 
ventojai apie tai galvoja. Žmonės Kumštyje mėgsta leisti paskalas, bet 
laikui bėgant tai praeis. — Ji kiek patylėjo. — Jei nenori pasakoti apie 
savo praeitį, irgi tavo reikalas. Tačiau tai galėtų padėti, jei kas atvyktų 
tavęs ieškoti. Tada žinočiau, ar nori, kad pasakyčiau, kur tave rasti, ar 
nurodyti, kad išvykai kita kryptimi. 

— Niekas manęs neieškos. Turiu tik savo senelę, o ji žino, kur esu. 
Aš nuo nieko nebėgu. — Išskyrus save pačią, pagalvojo Risė. 

— Tada viskas aišku. Raktą jau turi. Jo kopiją turiu savo kabinete. 
Gali būti rami, aš nevaikščiosiu ir nekišiu nosies, kai tu įsikelsi. Bet jei 
vėluosi su nuoma, išskaičiuosiu iš užmokesčio. Jokių išsisukinėjimų. 
Visus jau esu girdėjusi. 

— Jei galėtumėte išgryninti mano čekį, už pirmą savaitę sumo- 
kėčiau jau dabar. 

— Manau, galima šitą sutvarkyti. Dar vienas dalykas: man kai 
kada visai praverstų šiek tiek pagalbos gaminant kepinius. Jei man pa- 
dėtum, aš sumokėčiau. Kepu savo pačios virtuvėje. 

— Žinoma. 

— Pažymėsiu darbo grafike. Na, eikim atgal, kol Bekas ko nors 
nenunuodijo. 


Pasiėmusi likusį užmokestį ir dalį arbatpinigių, Risė patraukė į 
parduotuvę. Tik pagrindinių dalykų, — priminė ji sau. Tiktai kas būti- 
na, nieko daugiau. Čia ne Niuberi gatvė ir mokėjimo niekas neatidės. 
Dieve, kokia palaima eiti nusipirkti daugiau nei kojines ar džinsus. 
Vien ta mintis nešė merginą kaip ant sparnų ir pagaliau privertė gerai 
jaustis bei sveiku raudoniu nuspalvino skruostus. 

Risė įšoko į parduotuvę skambtelint virš durų kabėjusiems var- 
peliams. Čia buvo ir daugiau pirkėjų, kai kuriuos ji atpažino iš už- 
kandinės. Sumuštinis su kepsniu ir papildoma porcija svogūnų vyrui 
languotu švarku technikos skyriuje... Moteris su mažu berniuku sausų 
prekių skyriuje — keptas viščiukas berniukui ir šefo salotos mamai... 

Risės manymu, keturi žmonės, krovęsi atsargas į vežimėlį, buvo sto- 
vyklautojai. 

Ji kilstelėjo ranką sveikindamasi su Maku Druberiu ir nusira- 
mino, kai šis jai linktelėjo. Gera pažinti ir būti pažintai. Tai įprasta ir 
normalu. Taigi Risė ieškojo patalynės. Visiškai baltą atmetė iš karto. 
Pernelyg primintų ligoninę. Gal šviesiai mėlyną su mažų našlaičių 
piešiniu ir tamsiai mėlyną antklodę? O rankšluosčius šviesiai geltonos 
spalvos, kad vonioje atsirastų bent kiek saulės. Daiktus Risė nusinešė 
prie prekystalio. 

— Tai radai kambarį? 

— Taip, butuką virš Džonės užkandinės, — pasisakė ji Makui. 

— Puiku. Gal norėtum atsidaryti sąskaitą? 

Sprendžiant iš dabartinės nuotaikos, toks pasiūlymas jai buvo 
viliojantis. Galėtų įsigyti visus reikalingus daiktus ir tuos, kurių tik 
nori, o sumokėti už juos vėliau. Bet tokiu būdu pažeistų griežtai nusi- 
stovėjusias taisykles, pagal kurias gyveno jau aštuonetą mėnesių. 

— Ne, ačiū, nereikia. Šiandien gavau užmokestį. Man tik reikia 
kelių rakandų virtuvei, šiam kartui užteks. 

Apžiūrinėdama, rinkdamasi ir atmesdama prekes, Risė galvoje 
skaičiavo, svarstė, kas yra būtina, o be ko puikiai apsieitų. Geras ketaus 
troškintuvas, padorus puodas. Dabar ji negali sau leisti tokių virtuvės 
reikmenų ar gerų peilių rinkinio, kokius kažkada turėjo, bet juk be jų 
galės apsieiti. Net skaičiuodama ir įtraukdama prekes į sąrašą, kiekvie- 
ną kartą suskambus durų varpeliui, ji atsisukdavo pažiūrėti, kas įėjo. 

Pamatė įeinantį Brodį. Ta pati apsitrynusi odinė striukė, tie pa- 
tys batai numintais užkulniais. Atrodė, lyg pastarosiomis dienomis 
būtų skutęsis. Visažinis jo žvilgsnis nepasikeitė jam ėmus žvalgytis po 
parduotuvę, prieš patraukiant tiesiu taikymu į bakalėjos skyrių. Ačiū 
Dievui, Risė jau buvo nusipirkusi maisto prekių. Ji pristūmė vežimėlį 
prie kasos. 

— Šįkart bus tiek, pone Druberi. 

— Tuoj įmušiu sumą. Už arbatinuką pinigų neimsiu. Bus įkurtu- 
vių dovana. 

— Ak, visai nebūtina. 

— Mano parduotuvė, mano taisyklės, — pagrasė pirštu Ma- 
kas. — Tuoj ateisiu, Brodi. 

— Viskas gerai. — Ant prekystalio Brodis pasidėjo kvortą pieno, 

dėžutę kukurūzų dribsnių ir svarą kavos. Linktelėjo Risei: — Kaip 
sekasi? 

— Ačiu, gerai. 

— Ji keliasi į butą. Virš Džonės. 

— Mat kaip? 

— Tuoj įmušu sumą į kasą ir supakuoju, o tu padėsi jai viską nu- 
sigabenti į vietą, Brodi. 

— Oi, ne. Viskas gerai, susitvarkysiu pati. 

— Nenusiveši šitiek daiktų viena, — primygtinai pareiškė Ma- 
kas. — Tu su mašina, Brodi? 

Brodžio veidu kaip šešėlis perbėgo šypsena, tarsi visa situacija 
jam būtų atrodžiusi juokinga. 

— Žinoma. 

— Vis tiek trauksi pas Džonę pietauti? 

— Būtent tai ir ketinau daryti. 

— Matai, jokių problemų. Grynais ar įrašyti į tavo sąskaitą, bran- 
gute? 

— Grynais. Mokėsiu grynais. 

Atmetusi arbatinuko kainą, Risė sumokėjo beveik lygiai tiek, kiek 
atsinešė su savimi. 

— Manuosius pirkinius užrašyk į mano sąskaitą, Makai. 

Brodis sukrovė pirkinius ant vienos iš dėžių, į kurias Makas jau 
buvo sudėjęs Risės daiktus. Kol Makas baigė ruošti dėžes, Brodis jau 
grįžo iš mašinos paimti antrosios. Neturėdama kito pasirinkimo, Risė 
paėmė paskutinę. 

— Ačiū, pone Druberi. 

— Laimingai įsikurk naujoje vietoje, — šūktelėjo Makas, atidary- 
damas Brodžiui parduotuvės duris. 

— Tikrai nėra būtina. Aš rimtai sakau, — pradėjo murmėti Risė, 
vos tik juodu išėjo laukan. — Jis tave įspraudė į kampą. 

— Tikrai įspraudė. 

Brodis įdėjo antrąją dėžę į mašiną ir ištiesė rankas, norėdamas 
paimti laikomą Risės. Ji tik dar tvirčiau suspaudė rankomis dėžę. 

— Taigi sakiau, kad nebūtina man padėti. Galiu ir pati. 

— Taip, nebūtina, bet ne, pati negali. Taigi nesispyriok ir sutvar- 
kykim šitą reikalą, kol dar esam jauni. — Jis tiesiog čiupo dėžę Risei iš 
rankų ir įdėjo mašinon. — Lipk į vidų. 

— Aš nenoru... 

— Tu visiškai kvaila. Taigi tavo daiktai pas mane, — pasakė Bro- 
dis, uždarydamas bagažinę. — Arba lipi į mašiną ir važiuoji, arba eini 
pėsčiomis. 

Risei labiau tiko pastarasis variantas, bet tada jo akyse taptų vi- 
siška mulke. Ji įsėdo į mašiną ir trenkė dureles. Ir visai nesirūpindama, 
ar Brodžiui patiks, ar ne, plačiai atsidarė langą, kad nesijaustų visiškai 
įkalinta. 

Brodis nieko nesakė, o kadangi radijas plyšavo „Red Hot Chili 
Peppers“, Risė nesijautė turinti palaikyti mandagų pokalbį trumpos 
kelionės metu. 

Mašiną Brodis pasistatė gatvėje ir išlipęs ištraukė vieną dėžę, tuo 
tarpu Risė galynėjosi su kita. 

— Įėjimas iš kiemo. 

Risės nuostabai, jos balsas buvo kapotas. Ji net neatsiminė, kad 
koks nors kitas Žmogus, o ne ji pati, būtų taip erzinęs. Kad neatsiliktų 
nuo Brodžio, turėjo paspartinti žingsnį, o užbėgusi paskui jį laiptais, 
dėžę šonu prispaudusi prie sienos, puolė apgraibomis ieškoti rakto. 
Brodis paprasčiausiai pasikišo dėžę po pažastimi, paėmė iš Risės raktą 
ir atrakino duris. 

Ją ir vėl užplūdo pasipiktinimas. Dabar čia yra jos butas ir galinti 
kviesti vidun tuos, kuriuos nori, ir neįsileisti nepageidaujamų. O štai 
jis žingsniavo per jos kambarį ketindamas nutrenkti jos brangiuosius 
pirkinius ant stalo. Padėjęs dėžę, išėjo neprataręs nė žodžio. Gaudyda- 
ma kvapą Risė metėsi prie durų ir išlėkė laukan, tikėdamasi aplenkti 
Brodį ir parsinešti paskutinę dėžę. Bet jis ją jau nešė. 

— Aš nusinešiu. — Vėjas plaikstė Risės plaukus. Ji suirzusi nu- 
braukė juos atgal. — Ačiū. 

— Nunešiu. Kas, po velnių, tose dėžėse? Plytos? 

— Greičiausiai ketaus troškintuvas ir valymo priemonės. Nusi- 
nešiu pati, tikrai. 

Brodis paprasčiausiai nekreipė į ją jokio dėmesio ir užlipo laip- 
tais. 

— Kokio velnio tu užrakinai duris, jei žinojai, kad tuoj grįšim? 

— Iš įpročio. 

Risė pasuko raktą, bet nespėjus jai atsigręžti ir pasiimti dėžės jis 
pastūmė duris ir įnešė vidun pats. 

— Ką gi, ačiū. — Ji stovėjo tarpduryje, nors puikiai suprato, kad 

ne tik nemandagiai elgiasi, bet ir šaldo kambarį. — Atsiprašau, kad 
apkroviau darbais. 

— Hm. 

Brodis susikišo rankas į kišenes ir apsidairė. Nedidelis, slegiantis 
butukas, pamanė jis, vienintelis privalumas — puikus vaizdas. Be to, 
kambarys švarus — čia jau pasidarbavo Džonė. Nesvarbu, gyvena kas 
nors kambaryje ar jis stovi tuščias, ji visada nuvalo dulkes ir voratin- 
klius. 

— Nepakenktų perdažyti, — pratarė Brodis. 

— Turbūt. 

— Ir nors kiek nelemtos šilumos. Peršalsi tuos savo kaulelius 
mirtinai. 

— Nėra jokio reikalo jungti šildymo iki rytojaus — kol įsikeliu. 
Nenoriu tavęs daugiau trukdyti. 

Brodis atsisuko ir pervėrė Risę akimis. 

— Tu nori ne netrukdyti, o kuo greičiau manęs atsikratyti. 

— Gerai. Viso gero. 

Pirmą kartą jis jai nuoširdžiai nusišypsojo. 

— Tu daug įdomesnė, kai būni kandi. Kokie šiandienos pietūs? 

— Keptas viščiukas, bulvės su petražolėm, pupelės ir morkos. 

— Skamba skaniai. — Jis nužingsniavo prie durų ir stabtelėjo 
tiesiai priešais Risę. Pajuto, kaip ji visa įsitempė. — Pasimatysim. 

Brodžiui už nugaros tyliai užsidarė durys ir net nenulipus laip- 
teliais trakštelėjo spyna. Jis apėjo pastatą ir, norėdamas patenkinti 
smalsumą, atsistojęs gatvėje pažvelgė aukštyn. Ji stovėjo per lango 
vidurį ir žiūrėjo į ežerą. Liesa kaip gluosnio stiebelis, pagalvojo Brodis, 
vėjo blaškomais plaukais ir giliomis paslaptingomis akimis. Greičiau 
panašesnė į portretą rėmuose, o ne žmogų iš kūno ir kraujo. Brodis 
susimąstė, kur ji prarado kitą savo dalį. Ir kodėl. 

1 


Pavasarinis atodrėkis čia reiškė purvą. Takeliai ir keliai buvo pilni 
minkšto tiršto purvo, o juo aplipę batai palikdavo dryžius gatvėse ir 
šaligatviuose. Visi pažinoję Džonę į užkandinę įeidavo bent kiek nu- 
sivalę batus. Turistai, dar tik ketiną užplūsti parką, stovyklavietes ir 
kotedžus kitą mėnesį, dabar buvo reti svečiai. Tačiau lankėsi žmonės, 
atvykę čionai dėl ežero ir upės, pasiirstyti valtimis ir baidarėmis šalta- 

me vandenyje ir aidinčiuose kanjonuose. Angelo Kumštyje įsivyravo 
ramybė tarp Žiemos ir vasaros turizmo sezonų. 

Neilgai trukus po saulėtekio, kai dangus pražydo rožiniais atšvai- 
tais, Risė vairavo automobilį siauru nelygiu keliu kitoje ežero pusėje. 
Labiau panašu į vieškelį, pagalvojo ji, staigiai sukdama vairą ir sulėtin- 
dama greitį, kad nepatektų į susiplūkusį purvą. 

Kai per kelią perbėgo briedis, Risė garsiai aiktelėjo iš nuostabos ir 
padėkojo Dievui, kad riedėjo tik dešimties mylių per valandą greičiu. 
Jei nebus pasiklydusi, nesusilaikys nuo džiaugsmo šūksnių. 

Džonė pageidavo, kad ji atvyktų septintą, ir nors išvažiavo daug 
anksčiau, Risė baiminosi, kad nepavėluotų. Arba galiausiai neatsidur- 
tų Jutoje. 

Kadangi Risė visą rytą ketino kepti, Jutoje atsidurti nebūtų buvę 
gerai. Ji pravažiavo pro raudonuosius gluosnius. Bent jau taip jai pasi- 
rodė. Tuomet pamatė prošvaistę. 

— Užsukus už gluosnių, laikytis kairės, o tada... Taip! 

Ji išvydo senąjį Džonės fordą pikapą ir mintyse iškėlė kumštį 
aukštyn. Sustabdė mašiną. Risė nė pati nežinojo, ko tikėtis. Gal ne- 
didelio suklypusio kotedžo. Mažo tipiško vienaaukščio su veranda. 
Abu variantai būtų tikę aštrialiežuvei nekantriai josios viršininkei. 
Tačiau tikrai nesitikėjo tokio stilingo ir erdvaus namo iš rąstų ir stiklo, 
su ilgiausiu prieangiu, turinčio antrą aukštą, iškilusį viršum pelkės 
ir laukymių. Taip pat Risė nesitikėjo pamatyti vyšninių ir violetinių 
našlaičių pulkelių, pūpsančių vazonuose palei langus. Ji pamanė: tikrai 
įmantrus namas, nors pasižymi tiesiomis, funkcionaliomis linijomis, 
o ne priraitymais. Tačiau įkurdintas miško tankmėje namas atrodė 
nerealiai. 

Pakerėta vaizdo Risė pasistatė mašiną, kaip buvo liepta Džonės, 
o išlipusi apėjo namą ratu. Pastebėjo, kad į visas puses žvelgė dideli 
langai. Pro juos, aišku, atsiveria įspūdingi kalnų, pelkės, ežero ir mies- 
telio vaizdai. Čia buvo ir daugiau vazonų su našlaitėmis ir kitomis 
gėlėmis — ramunėmis, tulpėmis ir hiacintais — kurios pražydės vos 
atšilus orams. Nuo stiklo atsimušė šviesa. Pro vieną virtuvės langų ji 
pastebėjo Džonę, vilkinčią savo įprastą medvilninį sportinį megztinį, 
iki alkūnių pasiraitojusią rankoves ir kažką jau maišančią dubenyje. 
Risė priėjo prie durų ir pasibeldė. 

— Atidaryta! 

Pagalvojusi apie neužrakintas duris, Risė susiraukė. O jei įsiveržtų 
koks beprotis su lazda? Argi moteris, ypač gyvenanti viena, neturėtų 
numatyti tokių galimybių ir pavojų? Risė įžengė į tvarkingą skalbyk- 
lą-prieškambarį, kuriame ant kablių kabojo senas flanelinis švarkas ir 
beformė skrybėlė, o prie durų stovėjo pora senutėlių darbinių batų. 

— Jei atėjai purvinais batais, nusiauk juos prieš įkeldama koją į 
virtuvę. 

Risė žvilgtelėjo į savo apavą, kaltai suglaudė pečius ir nusiavė. 

Namo išorė kėlė netikėtą įspūdį, o virtuvė atitiko visus norus. 
Erdvi, puikiai apšviesta. Didžiulis vientisas, įspūdingų bronzos ir va- 
rio atspalvių stalviršis. Dvigubos orkaitės — o dangau, nustebo Risė, 
konvekcinė orkaitė. Nešaldantis žemiau nulio šaldytuvas; jį pamačiusi 
Risė net sudrebėjo iš malonumo kaip moteris, ketinanti pasimylėti su 
pačiu Adoniu. Išvydusi „Vulcan“ viryklę ir, och, „Berkel“ maišytuvą, 
ji vos neapsiseilėjo. Tiesiogine žodžio prasme pajuto akyse ašaras. 
Mažų mažiausiai Risė buvo pakerėta. Mažuose stikliniuose indeliuose 
ant palangės švelniai žaliavo prasikalę svogūnėliai, ruplėtame vazone 
kerojo įdomios žolės ir stiebeliai. Virtuvėje buvo nedidelis židinys, ku- 
riame plieskė liepsna. Oras persisunkęs šviežios duonos ir cinamono 
aromatais. 

— Na? — Džonė padėjo dubenį ant stalo. — Ar taip ir stovėsi 
vėpsodama, ar užsiriši prijuostę ir kibsi į darbą? 

— Pirma norėčiau atsigauti. 

Daili Džonės burna virptelėjo. Ji aiškiai sutirpo iš malonumo ir 
nusišypsojo. 

— Nušluosto nosį, argi ne? 

— Tai nuostabu. Mano širdis ima dainuoti. Aš maniau, kad 
mes... — Risė nutilo ir kostelėjo. 

— Kepsime kokioje nors palaikėje orkaitėje ir darbuosimės prie 
trumpučio stalo? — prunkštelėjo Džonė ir nuėjo prie nerūdijančio 
plieno kavos aparato. — Aš čia gyvenu, o ten, kur gyvenu, mėgstu pa- 
togumus ir truputį skonio. 

— Tai jau tikrai. Gal pabūtumėt man už mamą? 

Džonė ir vėl prunkštelėjo. 

— Be to, mėgstu vienumą. Šioje miestelio pusėje esu nuošaliausia 
gyventoja. Už gero ketvirčio mylios miestelio link dar yra Mardsonų 
namas. Jų vaikai Rikas ir Debė. Jauniausiąją mergaitę galima pamatyti 
prie ežero su savo šunimi, nes ji ten eina, kai tik randa progą. 

— Tikrai. — Risė prisiminė mergytę, mėtančią vandenin sviedi- 
nį, su kuriuo žaidė šuo. — Esu ją mačiusi. 

— Mieli vaikai. Važiuojant į kitą pusę — Diko namas. To, kuriam 
gaminai pirmajį patiekalą tik atvykusi. Senas kvaiša, — meiliai pasa- 
kė Džonė. — Mėgsta apsimetinėti kalniečiu, o iš tikrųjų yra nerimtas 
kaip koks vėjavaikis. Jei kartais to dar nepastebėjai. 

— Turbūt pastebėjau. 

— O užjo yra kotedžas, kuriame gyvena Boidas. Dar keli gyvena 
išsibarstę šen bei ten, daugiausia nuomininkai. Taigi čia rami graži 
vieta. 

— Labai graži. Susidūriau su briedžiu. Ne, tik norėjau pasakyti, 
kad mačiau briedį. Iš tikrųjų nesusidūrėme. 

— Pasitaiko, kad jie užsiropščia iki čia ir kone pasibeldžia į duris. 
Visai neprieštarauju, man smagu, kad aplinkui verda laukinis gyveni- 
mas. Tik nemėgstu, kai jie žirglioja po gėlynus. 

Apžiūrinėdama Risę, Džonė pasiėmė pašluostę ir nusivalė ran- 
kas. 

— Dabar aš išgersiu kavos ir parūkysiu. Vanduo verda arbatinu- 
ke. Eik, užsiplikyk arbatos. Darbuosimės kokias tris valandas, o kai jau 
imsimės darbo, plepėti neketinu. Pirmiausia apie tai ir norėjau įspėti. 

— Žinoma. 

Džonė išsitraukė cigaretę ir prisidegė. Atsirėmusi į stalą, lėtai iš- 
pūtė dūmą. 

— Turbūt svarstai, kodėl aš gyvenu tokioje vietoje. 

— Čia labai gražu. 

— Šitas namas man priklauso jau beveik dvidešimt metų. Per 
tuos du dešimtmečius lipdžiau, tvarkiau, na, kvailiojau, dariau, kas tik 
man atėjo į galvą. — Džonė nutilo ir, gurkštelėjusi kavos, sukryžiavo 
pilkomis vilnonėmis kojinėmis apautas pėdas. — Namas toks, kokį ir 
įsivaizdavau. 

Risė nukėlė virdulį nuo ugnies. 

— Tavo labai geras skonis. 

— Todėl turbūt svarstai, kodėl mano užkandinė nėra prašmat- 
nesnė. Aš tau pasakysiu, — patikino Džonė, Risei nespėjus išreikšti 
savo nuomonės. — Žmonės ateina į „Angelo skanėstą“ todėl, kad nori 
patogiai jaustis. Nori valgyti gerą maistą, be to, gauti jį greitai ir ne- 
brangiai. Aš tai supratau dar tada, kai prieš dvidešimt metų atidariau 
šį restoraną. 

— Verslas einasi puikiai. 

— Iš tikrųjų. Aš čia atvykau norėdama įsikurti, užtikrinti savo 
berniukui gerą, patikimą gyvenimą. Kažkada padariau klaidą ištekė- 
dama už vyro, kuris buvo niekam tikęs, tik pasižymėjo grožiu. Tačiau, 
be savo prakeikto grožio, jis negalėjo būti niekuo naudingas nei man, 
nei mano sūnui. 

Risė atsargiai pasiėmė arbatos puodelį. 

— Tu puikiai be jo apsieini. 

— Jei būčiau su juo pasilikusi, vienas iš mūsų būtų numiręs. — 
Džonė gūžtelėjo pečiais ir įtraukė dūmą. — Visiems geriau nuo to, 
kad išspyriau jį lauk ir iškrausčiau. Turėjau šiek tiek pinigų, santaupų 
juodai dienai. — Džonės lūpos persikreipė ir neaišku, ar ji šypsojosi, ar 
bjaurėjosi. — Gal ir buvau kvaila, kad už jo ištekėjau, bet nors buvau 
nuovoki, turėjau savo sąskaitą banke ir niekam apie ją neprasitariau. 
Dirbau iš peties nuo tada, kai man sukako šešiolika. Buvau padavėja, 
ruošiau nesudėtingus patiekalus, kepiau bulvytes. Lankiau vakarinius 
restorano vadybos kursus. 

— Sumanu. 

— Nusikračiusi tos naštos, nusprendžiau dirbti kaip jautis, bet 
užsidirbti pinigų sau ir savo berniukui. Niekam kitam. Todėl apsisto- 
jau čia. Įsidarbinau virėja tuometiniame „Maisto katile“. 

— Tavo restoranas „Pas Džonę“ buvo „Maisto katilas'? 

— Riebūs mėsainiai ir perkepę kepsniai. Bet aš jį įsigijau nepra- 
ėjus nė keturiems mėnesiams. Savininkas buvo tikras mulkis ir tuo 
metu prarado visą savo turtą. Jis man restoraną pardavė už juokingą 
sumą, nes skendėjo skolose. Man beliko meilikavimu jį įtikinti. — Pri- 
siminusi, kaip įsigijo restoraną, Džonė nušvito iš pasitenkinimo. — 
Mes gyvenome antrame aukšte, aš ir Viljamas pirmuosius metus 
gyvenome kartu ten, kur tu dabar apsistojusi. 

Risė pamėgino įsivaizduoti moterį su berniuku tame butuke. 

— Turėjo būti sunku, — sumurmėjo ji, neatitraukdama akių nuo 
Džonės. — Turėjo būti labai sunku vienai pradėti verslą, užauginti 
sūnų ir susikurti savo gyvenimą. 

— Nėra jau taip sunku, jei turi tvirtą nugarkaulį ir tikslą. Aš tu- 
rėjau. Nusipirkau šitą Žemę ir pasistačiau nedidelį namelį. Du miega- 
mieji, vienas vonios kambarys, virtuvė, perpus mažesnė už dabartinę. 
Bet jis buvo tikra pilis po gyvenimo susigrūdus su aštuonmečiu vaiku 
vieno kambario bute. Pasiekiau tai, ko norėjau, nes būdavau užsispy- 

rusi, kai negalėdavau rinktis. O dažniausiai taip ir nutikdavo. Bet, po 
velnių, aš puikiai atsimenu, ką reiškia susirinkti daiktus ir iškeliauti, 
palikti viską, ką turi — kad ir kaip blogai susiklostytų — ir susirasti 
vietą sau. — Džonė vėl gūžtelėjo pečiais ir nugėrė kavos. — Dabar 
žinau, ką prisimenu žiūrėdama į tave. 

Gal ir prisiminė, pamanė Risė, gal tikrai pamatė joje kažką, kas 
vertė ją pabusti trečią valandą ryto ir nerimauti. Melstis. 

— O kaip sužinojai, kad ji tavo? Tavo vieta? 

— Nežinojau. — Džonė keliais staigiais judesiais užgesino ciga- 
retę ir išlenkė paskutinį kavos gurkšnį. — Tiesiog čia buvo geriau nei 
ten, kur buvojau prieš tai. Vieną rytą pabudau ir supratau, kad ši vieta 
mano. Tada lioviausi gręžiotis atgal. 

Risė padėjo puodelį. 

— Tu turbūt svarstai, kodėl žmogus, mokantis taip gerai gaminti, 
dirba prie tavo kepintuvo. Tau turbūt įdomu, kodėl aš susirinkau daik- 
tus ir atsidūriau čia. 

— Tikrai ne kartą apie tai galvojau. 

Tai buvo moteris, davusi jai darbą. Moteris, padėjusi susirasti 
vietą apsigyventi. 

— Nenoriu iš viso to reikalo daryti paslapties, tiesiog negaliu 
pasakoti smulkmenų. Jos vis dar skaudina. Bet ne žmogus — ne koks 
sutuoktinis — privertė mane trauktis. Tai buvo... įvykis. Aš patyriau 
tokį dalyką, kuris mane suluošino tiek fiziškai, tiek morališkai. Galima 
teigti, kad sunaikino mane visapusiškai. 

Risė pažvelgė Džonei į akis. Stiprias, plienines akis. Jose nebuvo 
gailesčio. Neįmanoma paaiškinti netgi sau, kodėl jos suteikė jėgų ne- 
pasiduoti. 

— O kai supratau, kad nepagysiu, bent jau kol būsiu ten, aš iš- 
vykau. Mano senelė jau buvo pamiršusi savo gyvenimą, nes rūpinosi 
manimi. Nebegalėjau daugiau kęsti. Vieną dieną sėdau į mašiną ir iš- 
važiavau. Paskambinau senelei ir stengiausi ją įtikinti, kad man viskas 
gerai. Aš tikrai jaučiausi geriau ir norėjau pabūti viena. 

— Ir įtikinai? Ar tau pavyko ją įtikinti? 

— Nevisiškai, bet ji negalėjo manęs sulaikyti. Per pastaruosius 
kelis mėnesius ji kiek apsiprato. Ėmė galvoti, kad tai „Risės nuotykis“. 
Man visai nesunku taip pateikti kelionės akimirkas elektroniniu paštu 
ir telefonu. Ir kartais tai būna tiesa. Kartais tikrai būna nuotykis. 

Risė nuėjo nusikabinti prijuostę nuo kablio. 

— Šiaip ar taip, aš dabar jaučiuosi geriau nei anksčiau. Man ši 
vieta tinka. Ir to kol kas pakanka. 

— Tai tuo ir baikime. Kol kas. Noriu, kad tu iškeptumei pyragą su 
plutele. Jei iškepsi neblogai, tęsime toliau. 

Užkandinėje tebuvo saujelė žmonių, o prie baro dirbo Linda Geil. 
Ji mestelėjo gabalėlį obuolių pyrago priešais Lou ir pripylė į puodelį 
kavos. 

— Per pastarąsias savaites esi dažnas svečias čionai. 

— Skani kava, o pyragas dar skanesnis. — Lou šakute atsilaužė 
didžiulį pyrago kąsnį ir išsiviepė. — Ir vaizdas neblogas. 

Linda Geil žvilgtelėjo per petį, kur prie kepintuvo darbavosi 
Risė. 

— Girdėjau, ruošiesi atakai? 

— Dar tik pradžia. — Jis ragavo pyragą. Niekas nemokėjo kepti 
tokio pyrago kaip jo mama. — Gal žinai apie ją ką nors daugiau? 

— Manau, tai jos reikalas. 

Jis prunkštelėjo. 

— Najau, Linda Geil. 

Ji pamėgino atsispirti, bet, po galais, juodu su Lou dar nuo vai- 
kystės taip mėgo paplepėti. Pietauti ir kalbėtis su juo Lindai Geil visa- 
da būdavo didžiausias malonumas. 

— Su niekuo per daug nebendrauja, neišsisukinėja nuo darbo, 
nevėluoja ir išeina tik tada, kai pabaigia visus darbus arba Džonė ima 
vyti ją lauk. — Gūžtelėjusi pečiais, Linda Geil pasilenkė prie baro. — 
Negauna jokių laiškų, na, bent jau kiek aš žinau. Bet į kambarį užsisakė 
telefoną. Ir... 

Lou pasilenkė visai arti prie jos veido. 

— Tęsk. 

— Na, Brenda iš viešbučio man pasakojo, kad kai Risė ten gy- 
veno, prie kito kambario durų buvo pristūmusi tualetinį staliuką. Aš 
spėju, kad ji kažko bijo. Nesinaudojo kreditine kortele nė vieno karto 
ir viešbučio telefonu naudojosi tik norėdama įsijungti internetą. Kam- 

baryje buvo interneto ryšys, bet jis kainavo dešimt dolerių per dieną, 
taigi prisijungti telefonu daug pigiau. Tai tiek. 

— Rodos, jai nepakenktų kiek prasiblaškyti. 

— Na, ir pasakei, Lou, — su pasidygėjimu metė Linda Geil. Ji 
atsitraukė susinervinusi, kad ir vėl neatsispyrė senam įpročiui. — Ma- 
nau, kad jai tikrai pakenktų. Jai tikrai nereikia kokio gašlaus vaikino, 
sekiojančio paskui ir besitikinčio padėti dar vieną pliusiuką sąraše. Jai 
nepakenktų draugas. | 

— Aš galiu būti draugas. Mes su tavim juk draugai. 

— Sakai, draugai? 

Kažkas jo veide pasikeitė, perbėgo šešėlis. Lou ištiesė ranką ant 
stalo ir pabandė pasiekti josios. 

— Linda Geil... 

Bet ji nusisuko ir užsiklijavo „darbinę“ šypseną. 

— Sveiki, šerife. 

— Linda Geil. Lou. | . 

Šerifas Ričardas Mardsonas atsisėdo ant kėdės prie baro. Jis buvo 
stambus vyras ilgomis rankomis, vaikštinėjantis lengva eisena ir taiką 
miestelyje palaikantis kompromisais, o kai taip nepavykdavo — ban- 
dydavo suvaldyti plieninio akių žvilgsnio jėga. Kavą jis mėgo saldžią 
ir nestiprią ir kaip tik siekė cukrinės, kai Linda Geil įbėrė cukrų puo- 
delin šaukšteliu. 

— Judu ir vėl vaidijatės? 

— Tik šiaip kalbamės, — atsakė jam Lou, — apie naują mamos 
virėją. 

— O ji tikrai gerai susitvarko su tuo darbu. Linda Geil, gal už- 
sakyk man vištienos kepsnį. 

Jis neryžtingai įsibėrė dar daugiau cukraus. Šerifo akys buvo ryš- 
kiai mėlynos, šviesius plaukus nusikirpęs ežiuku. Valingi žandikauliai 
švariai nuskusti, nes žmona, kurią vedęs jau keturiolika metų, nedavė 
jam ramybės ir privertė nusiskusti barzdą, kurią buvo užsiauginęs per 
žiemą. 

— Tai tu taikaisi į tą liesutę? 

— Bandžiau kelis kartus nedrąsiai prisiartinti. 

Rikas papurtė galvą. 

— Tau reikėtų apsistoti ties viena mylinčia moterimi. 

— Taip ir padarysiu. Kai tik tokia atsiras. Naujoji virėja kupina 

paslapčių... — Lou apsidairė ir nusiteikė slaptam pokalbiui. — Kai kas 
mano, kad ji nuo kažko bėga. 

— Jei ir bėga, tai tikrai ne nuo teisėsaugos. Savo darbą aš at- 
likau. — patvirtino Rikas, kai Lou kilstelėjo antakius. — Jokio kri- 
minalinio įrašo, jokių išskirtinių nurodymų. Ir ji kepa fantastiškus 
kepsnius. 

— Na, turbūt tu žinai, kad ji dabar gyvena viršuje. Linda Geil 
man ką tik papasakojo, kad jos draugė iš viešbučio, Brenda, pastebėjo, 
jog Risė užremdavo duris staliuku. Man atrodo, kad ta moteris baisiai 
išgąsdinta. 

— Gal ji turi priežastį. —Rikas nukreipė žvilgsnį virtuvės pu- 
sėn. — Greičiausiai bus pabėgusi nuo savo vyro ar draugo, kuris ją 
nuolat paauklėdavo. 

— Niekada nesupratau tokio dalyko ir niekada nesuprasiu. Vyras, 
mušantis moterį, yra ne vyras. 

Rikas atsigėrė kavos. 

— Pasaulyje yra visokių vyrų. 


Baigusi pamainą, Risė įsitaisė rašyti dienoraštį. Kambaryje buvo 
nustačiusi senamadišką aštuoniolikos laipsnių temperatūrą ir vilkėjo 
šiltą megztinį bei avėjo dvi poras kojinių. Pasiskaičiavusi santaupas, 
nusprendė, kad stengsis šildymu kompensuoti išlaidas už elektrą, 
kurią degino dieną ir naktį. Ji buvo pavargusi, bet jautėsi maloniai. 
Butukas jai patiko, jis buvo saugus, tvarkingas ir laisvas. O dabar jau- 
tėsi dar saugiau, nes Džonė buvo davusi dvi kėdes pastatyti prie stalo, 
kuriomis, būdama kambaryje, Risė užremdavo duris. 


Šiandien ir vėl dirbome vangiai. Beveik visi užėję paval- 
gyti buvo vietiniai. Jau per vėlu slidinėti ar čiuožinėti snieg- 
lente, nors girdėjau, kad kai kurie kalnų takai bus atviri dar 
kelias savaites. Keista įsivaizduoti, kad ten aukštai dar laikosi 
pėdos storio sniego sluoksnis, kai apačioje vien purvas ir nu- 
rudusi žolė. 

Žmonės tokie keisti. Įdomu, ar jie tikrai nenumano, kad 
aš iškart matau, jog kalba apie mane, arba tiesiog jiems tai at- 
rodo natūralu. Greičiausiai natūralu, ypač tokiame mažame 

miestelyje. Stoviu prie kepintuvo arba viryklės ir jaučiu, kaip jų 
žodžiai užgula mano sprandą. 

Jie tokie smalsūs, bet kažkodėl neprieina ir tiesiai nepa- 
klausia. Greičiausiai būtų nemandagu, todėl jie tiesiog šniukš- 
tinėja aplinkui. 

Rytoj man laisva diena. Visa diena. Aš taip įnirtingai 
valiausi ir tvarkiausi, dėliojau daiktus, kad net nepastebėjau, 
kaip ji priartėjo. Bet dabar, pamačiusi darbo grafiką, vos ne- 
puoliau į paniką. Ką aš darysiu, kaip ištversiu visą parą nieko 
nedirbdama? 

Tad nusprendžiau pėsčiom apkeliauti kanjoną, kaip ir 
buvau numačiusi, kai atvykau čia pirmą dieną. Pasirinksiu 
lengvą maršrutą, keliausiu kiek pajėgsiu, stebėsiu upę. Gal vis 
dar į vandenį pliūkši akmenys, kaip kad pasakojo Lou. Noriu 
pamatyti baltą vandenį, morenas, pievas ir pelkes. Gal kas 
nors kelsis plaustu per upę. Susidėsiu negausius užkandžius 
ir neskubėsiu. 

Ilgas kelias nuo Bekbėjaus iki Gyvatės upės. +. 


Virtuvė buvo ryškiai apšviesta, o Risė, šveisdama viryklę, niū- 
niavo kartu su dainininke Šeril Krou. Visa kas jau tikrai uždaryta, pa- 
manė ji. Tai buvo paskutinis Risės vakaras pas Maneo, — gyvenimo 
etapo pabaiga, — taigi savo darbo vietą ketino palikti spindinčią. Ji 
turės visą savaitę atostogų, o tada — tada pradės savo svajonių darbą 
— vyriausiąja virėja „Oazėje“. Vyriausioji virėja, pagalvojo ji, sukda- 
masi šokio žingsneliu, viename karščiausių ir. stilingiausių restoranų 
Bostone. Ji prižiūrės penkiolika darbuotojų, kurs vardinius receptus ir 
stengsis dirbti kuo geriausiai. 

Darbo laikas bus žiaurus, o įtampa beprotiška. 

Risė nekantravo sulaukti. 

Ji pati išmokė Marką virėjauti, tad likę kartu su Toniu Maneo 
jiedu neprapuls. Ji žinojo, kad Tonis su savo žmona Liza džiaugėsi 
jos sėkme. Tiesą sakant, ji net sužinojo, — jos mokinė virėja Dona 
nemokėjo išlaikyti paslapties, — kad buvo ruošiamas atsisveikinimo 
vakarėlis naujai jos darbo vietai pažymėti. 

Risė įsivaizdavo, kaip Tonis atsisveikino su paskutiniais lankyto- 
jais, išskyrus saujelę nuolatinių, kurie buvo pakviesti į atsisveikinimo 

vakarėlį. Ji pasiilgs šios vietos, pasiilgs žmonių, bet jau atėjo laikas 
kitam žingsniui. Risė jį užsitarnavo, jam ruošėsi ir mokėsi, planavo, o 
dabar tai įvyks. 

Ji atsitraukė nuo viryklės, pasigėrėjusi švara linktelėjo, tada nu- 
nešė valymo priemones į pagalbinį sandėliuką ir padėjo. 

Nuo trenksmo virtuvėje Risė išvertė akis. Bet išgirdusi riksmus 
apsisuko. Nuaidėjus šūviui, sustingo. Sugrabaliojusi kišenėje mobilųjį 
telefoną, pamatė, kaip su trenksmu atsidaro sukamosios durys. Tą aki- 
mirką Risė apmirė iš baimės ir tada — kažkoks judesys. Ji pastebėjo 
ginklą, nieko daugiau, tik ginklą. Tokį juodą, didelį. 

Tada ją sviedė atgal į sandėliuką ir krūtinę pervėrė neapsakomas 
karštas skausmas. 


Riksmą, kuris niekada neištrūkdavo iš jos krūtinės, Risė ir dabar 
užgniaužė spausdama ranką prie krūtinės. Ji jautė skausmą toje vieto- 
je, kur pataikė kulka. Tas smūgis, tas šūvis. Tačiau pažvelgusi į delną 
nepamatė jokio kraujo. Ji persibraukė per odą, o ten buvo tik randas. 

— Viskas gerai. Man viskas gerai. Čia tik sapnas. Sapnas, daugiau 
nieko. 

Tačiau Risė visa tebedrebėjo. Ji sugriebė žibintuvėlį, atsikėlė ir 
patikrino spynas, langus. Kambaryje nebuvo nieko, nė gyvos dvasios 
gatvėje, prie ežero. Kotedžuose, namuose buvo tamsu. Niekas neketina 
ateiti ir pabaigti to, ką pradėjo prieš dvejus metus. Jiems nerūpėjo, kad 
ji išliko, nežinojo, kur ji dabar gyvena. 

Ji buvo gyva — laimingas atsitiktinumas, sėkmė, pamanė Risė, 
trindama pirštais randą, likusį po kulkos. Ji buvo gyva, ir dabar jau 
aušo kita diena. Žiūrėk, žiūrėk ten... briedis atėjo prie ežero atsigerti. 

— Va tokį vaizdą pamatysi ne kiekvieną dieną, — garsiai pasakė 
ji. — Ir ne Bostone. Tik tada, kai vis stumsiesi į priekį. Niekur kitur 
nepamatysi tokios rytuose brėkštančios aušros ir briedžio gumbuotais 
keliais, atsibrazdinusio iš miško atsigerti. 

Risė pastebėjo pažeme plaukiančią miglą, ploną kaip popieriaus 
skiautė; ežeras atrodė kaip stiklas. O štai Brodžio kotedže matyti švie- 
sa. Gal ir jis negali užmigti. Gal keliasi anksti rašyti, todėl po pietų 
gali gulėti hamake ir skaityti knygą. Matydama šviesą, žinodama, kad 
kažkas nemiega kaip ir ji, Risė keistai guodėsi. 

Ji nekentė sapnų — bent jau daugelio — bet nepalūžo. Tai jau pa- 

žanga, argi ne? O kitoje ežero pusėje kažkas uždegė šviesą. Galbūt tas 
žmogus pro savo langą žiūrėjo į josios ir jautė paguodą. Argi ne keista, 
kaip jiedu susitinka aušroje. 

Risė stovėjo ir stebėjo, kaip aušra rytuose nutvieskia dangų ro- 
žine ir auksine spalva, o paskui plinta stikliniu ežero paviršiumi, kol 
vanduo ima švytėti tarsi liepsna. Susikrovus kuprinę pagal visas reko- 
mendacijas kelionėms į kalnus, paaiškėjo, kad ji sveria kokius penkias- 
dešimt svarų. Maršrutas buvo tik aštuonių mylių, bet Risė manė ge- 
riau apsidrausti ir kuprinę susidėti pagal aprašymą, skirtą kelionėms 
maršrutu, viršijančiu dešimt mylių. O jei nuspręstų paėjėti toliau ar 
padaryti lankstą. O jei... kad ir kaip būtų, tikrai nėra laiko išsikrauti 
kuprinės ir iš naujo perrinkti nešulius. Risė nuramino save, kad galės 
bet kada sustoti, pasidėti kuprinę ant žemės ir pailsėti. Diena graži, 
giedra — laisvadienis — ir būtina išnaudoti kiekvieną akimirką. 

Nespėjo nužygiuoti dešimties pėdų, kai ją kažkas pašaukė. 

— Tyrinėji apylinkes ryte? — paklausė Makas. 

Jis vilkėjo savo mėgstamus flanelinius marškinius, sukištus į 
džinsus, o ant galvos buvo užsimaukšlinęs kepurę. 

— Pamaniau, apkeliausiu Mažuoju angelų maršrutu. 

Makas suraukė antakius. 

— Keliausi viena? 

— Turisto vadove rašoma, kad tai nesunkus maršrutas. Šiandien 
graži diena, o aš labai noriu apžiūrėti upę. Pasiėmiau žemėlapį, — to- 
liau kalbėjo Risė. — Kompasą, vandens, viską, ko gali prireikti, kaip 
rašoma turisto vadove, — pakartojo nusišypsodama. — Iš tikrųjų tai 
daug daugiau nei man gali prireikti. 

— Kelias dar bus molingas. Ir galiu lažintis, kad turisto vadove 
patariama keliauti poromis, dar geriau — grupėmis. 

Tikra tiesa, taip ir rašė, bet Risei nelabai sekėsi bendrauti grupė- 
se. Viena visada jausdavosi geriau. 

— Aš toli neisiu. Esu keliavusi pėsčiomis Ukanotuosiuose ir Juo- 
duosiuose kalnuose. Nesirūpinkit dėl manęs, pone Druberi. 

— Šiandien esu kiek laisvesnis — jaunasis Leonas darbuosis par- 
duotuvėje, bakalėjoje irgi mane pavaduos. Galėčiau kokią valandą tave 
palydėti. 

— Tikrai nereikia, be to, tu tikrai nenori savo laisvą dieną pra- 
leisti taip. Iš tikrųjų nesirūpink. Aš toli neisiu. 

— Jei negrįši iki šeštos valandos, pėdinsiu tavęs ieškoti. Prižadu. 

Risė užsidėjo kuprinę ir nusiteikė žingsniuoti ežero pakraščiu, 
o paskui maršrutu per mišką iki kanjono sienos. Ji žingsniavo iš lėto 
ir lengvai, mėgavosi mirguliuojančia šviesa, besiskverbiančia pro 
medžių lapiją. Į veidą pūtė vėsus vėjas, atnešdamas pušų, bundančios 
žemės kvapą ir primindamas primirštus sapnus. Risė prižadėjo sau 
keliauti dažniau. Pasirinks vis kitą maršrutą ir kiekvieną laisvą dieną 
— bent jau kas antrą — keliaus pėsčiomis po kalnus. Vėliau, dar ne- 
prasidėjus žmonių vasaros antplūdžiui, gal net patrauks į parką. Gera 
mankšta ir pasivaikščiojimai sužadins apetitą, ir ji vėl atgaus formą. O 
norėdama pagausinti žinias, nusprendė išmokt atpažinti laukines gė- 
les, kurios, pasak turisto vadovo, nuklos visą mišką ir pakeles, sužydės 
šalavijų laukai ir aukštikalnių pievos. Bus puiki paskata likti čia ilgiau 
ir pamatyti, kaip viskas suklestės. 

Takui išsišakojus, Risė pasukiojo pečius, norėdama patogiau pa- 
sitaisyti kuprinę, ir nusprendė eiti ta jo dalimi, kuri vadinosi „Mažasis 
angelo kanjonas“. Įkalnė buvo nedidelė, bet kilo be atvangos drėgnu 
mišku po spygliuočiais medžiais, kuriuose aukštai matėsi paukščių liz- 
dų. Tirpstančio sniego balas bei purvo upelius juosė pabiri akmenys. 
Po kelių savaičių šiose vietose, kaip rašė turisto vadove, žydės laukinės 
gėlės. Tačiau dabar, pamanė Risė, čia panašu į kitą planetą: viskas blan- 
kiai žalsva, ruda ir tylu. 

Takas kilo, iš pradžių nežymiai, abipus jo buvo matyti morenos, 
kylančios kėniais apaugusiu šlaitu ir netikėtai smengančios į gilų 
tarpeklį. Priešakyje į dangų stiebėsi kalnai, jų snieguotos viršukalnės 
spindėjo saulės spinduliuose, o kelias vis kilo. Risė prisiminė, kad 
reikėtų žygiuoti tolygiai, ir kurį laiką taip ėjo. Mažais žingsneliais, pri- 
minė ji sau mintyse. Nereikia skubėti, iš lėto. 

Nuėjusi pirmąją mylią, stabtelėjo pailsėti, atsigerti ir susikaupti 
kelionei toliau. Pietryčiuose spindėjo saulėje Angelo ežero vanduo. Jo- 
kios miglos — kaitri saulė giedrame danguje visą jau buvo išgarinusi. 
Ryto pamainai šiuo metu pats pikas, pagalvojo ji, užkandinė dabar pil- 
na klegesio, o virtuvėje tiršta nuo kepamos šoninės ir kavos aromato. 
O čia taip tylu ir stebėtinai atvira, oras kvepia pušimis. Ir dar: Risė čia 
buvo viena. Aplinkui negirdėti jokio garso, tik švelnus vėjelis, plau- 
kiantis medžių viršūnėmis ir pelkių žolynais, kuriuose triūsia antys. 
Tik vėjas ir tolydus genio, pusryčiaujančio toliau miške, tuksėjimas. 

Risė žygiavo toliau, o kopimas darėsi sunkesnis ir teko sustoti 
ilsėtis dar kartą. Ji su pasidygėjimu pamanė, kad šiuo taku galima bė- 

gioti. Neteisinga būtų teigti, kad Risė nemėgo keliauti pėsčiomis, bet 
mankšta eliptiniu treniruokliu labai skyrėsi nuo penkių mylių kopimo 
į kalną. 

— Pasauliai skirtingi, — sumurmėjo ji. — Bet aš įveiksiu. 

Takas kirto dar tebesnaudžiančias pievas, besidriekiančias ties 
staigaus kelio posūkiais. Saulės nutviekstame šlaite Risė ir vėl sustojo 
atgauti kvapo. Žemai ji pamatė mažą pelkėtą tvenkinuką, kur iš nen- 
drių pakilo garnys, laikydamas snape besiplakančią žuvį. 

Risė keiktelėjo, kad nespėjo laiku išsitraukti fotoaparato, ir toliau 
pūškavo posūkiu, kol išgirdo upės šniokštimą. Kai purvinas takas dar 
kartą išsišakojo, ji ilgesingai metė žvilgsnį į kelrodį, ant kurio buvo 
parašyta „Didysis angelo maršrutas“. Jis kyla aukštyn kanjonu ir juo 
keliaujant reikią ne tik ištvermės, bet ir pagrindinių alpinizmo įgū- 
džių. Risė nebuvo nei ištverminga, nei turėjo tokių įgūdžių ir dar teko 
pripažinti, kad kojų raumenys jau persitempę, o pėdos skausmingos. 
Tad ir vėl turėjo sustoti ir svarstė, ar ne geriau būtų paprasčiausiai tik 
pasimėgauti pelkių ir pievų vaizdais. Galėtų pasėdėti čia ant akmens, 
pasišildyti saulėje ir džiaugtis, kad pasisekė visa tai pamatyti. Bet upės 
tėkmės garsai ją tarytum kvietė. Ji juk išsiruošė pėsčiomis apkeliauti 
Mažuoju angelo maršrutu, taigi tą ir turėtų daryti. 

Skaudėjo pečius. Na gerai, galima pripažinti, kad persistengė 
kraudamasi daiktus kelionei. Bet ji sau priminė, kad pusę kelio jau nu- 
ėjo ir, netgi keliaujant tokiu nevienodu žingsniu kaip josios, maršruto 
tikslą galima būtų pasiekti dar iki popietės. Risė žingsniavo toliau 
keliu, kertančiu pievas, o paskui ėmė lipti molingu šlaitu. Užkopusi 
pagaliau išvydo ilgą nepaprasto grožio upės kaspiną. Jis vingiavo 
kanjonu nepaliaujamai šniokšdamas. Šen bei ten pakrantėje riogsojo 
riedulių ir akmenų krūvelės, tarsi upė juos būtų paprasčiausiai išstū- 
musi iš vagos. Ir vis tiek čia buvo savaip ramu; pažvelgus upė svajingai 
vingiavo tarp aukštų ir stačių kanjono sienų vakaruose. 

Risė išsitraukė fotoaparatą žinodama, kad nesugebės užfiksuoti 
neaprėpiamą vaizdą nuotraukoje. Joje nebus nei garsų oro kvapo, nei 
įspūdžio, į kokį šiurpinantį aukštį kyla kalnai. 

Tuomet pamatė porą ryškiai mėlynų baidarių ir apsidžiaugusi 
nufotografavo. Ji stebėjo, kaip baidarininkai iriasi, irkluoja, sukinėja- 
si, išgirdo negarsius balsus, kurie greičiausiai buvo rėkavimai. Matyt, 
kažką mokė, pamanė ji ir išsitraukė žiūronus, norėdama pamatyti iš 
arčiau. Vyras ir berniukas — dar visai paauglys, nusprendė ji. Berniu- 

kas susikaupęs ir susijaudinęs uoliai mokėsi. Ji matė, kaip jis nusišyp- 
so, linkteli ir kažką šūkteli savo bendrakeleiviui. Gal mokytojui? Jiedu 
yrėsi upe į vakarus. 

Kopdama taku toliau, Risė pasikabino žiūronus ant kaklo. Aukš- 
tis buvo pavergiantis. Lipdama ji juto degančius raumenis, nuotykių 
svaigulį ir nė menkiausio nerimo ar rūpesčio. Jautė tai, kas buvo 
grynai žmogiška. Esi menkas, mirtingas ir nepaprastai nustebintas. 
Tereikia pakelti akis aukštyn — ir visas dangus tavo. Ir tie kalnai, mė- 
lynai šviečiantys saulėkaitoje, pamanė Risė, irgi jos. Net ir šaltam vėjui 
gairinant veidą, jos nugara drėko nuo prakaito. Nusprendė sustojusi 
nusivilkti švarkelį ir išgerti pintą vandens. Šniokštuodama kopė aukš- 
tyn. Trumpam stabtelėjo ir žengė atatupsta, nes ant plačios akmens 
atbrailos išvydo tupintį Brodį. Jis vos metė į ją žvilgsnį. 

— Turėjau suprasti, kad tai tu. Taip triukšmauji, kad galėtum su- 
kelti laviną. — Risei atsisukus, jis papurtė galvą. — Na, lavinos gal ir 
nesukeltum. O toks triukšmas atbaido plėšrūnus. Bent jau keturkojus. 

Jei Risė ir buvo pamiršusi apie mešką, — o ji tikrai buvo pamir- 
šusi, — tai tikrai, po velnių, apie žmones nė nepagalvojo. 

— Ką tu čia darai? 

— Žiūriu į savo nosį. — Brodis gurkštelėjo iš savojo vandens bu- 
telio. — O tu? Be pūškavimo į kalną ir dainavimo „Nėra neįveikiamų 
kalnų“. 

— Nedainavau. — Ji tikrai nedainavo. 

— Na gerai, nedainavai. Bet buvo panašu. 

— Aš išėjau į žygį pagal maršrutą. Šiandien man laisva diena. 

— Olialia. 

Brodis pasiėmė nuo kelių bloknotą. Risė žūtbūt turėjo atgauti 
kvapą prieš kopdama toliau, todėl laukė. Buvo sunku nuslėpti, kad jai 
reikia bent poros minučių atokvėpio. 

— Rašai? Rašai čia? . 

— Tyrinėju. Čia vėliau žudysiu žmogų. Aišku, knygoj, — pridūrė 
jis, truputį mėgaudamasis ūmai nubalusiais Risės skruostais. — Labai 
tinkama vieta, ypač tokiu metų laiku. Ankstyvą pavasarį šiuose takuo- 
se nesutiksi nieko — na, beveik nieko. Žudikas auką čia prisivilioja ir 
nustumia. — Brodis šiek tiek pasilenkė ir žvilgtelėjo žemyn. Jis buvo 
nusivilkęs švarką, kaip kad norėjo padaryti Risė. — Labai jau aukštai. 
Siaubingas atsitikimas, baisi tragedija. 

Kad ir kaip nenorėjo veltis, Risė susidomėjo. 

— O kodėl jis ją nužudo? 

Brodis, vilkintis džinsinius marškinius, gūžtelėjo plačiais pečiais. 

— Turbūt todėl, kad gali. 

— Bet upe plaukioja baidarininkai. Jie gali pamatyti nusikaltimą. 

— Todėl tai ir vadinasi grožine literatūra. Baidarininkai, — su- 
murmėjo jis ir kažką užsirašė į bloknotą. — Galbūt. Galbūt dar net 
geriau, jei jie plauktų pro šalį. Ką jie galėtų pamatyti? Nukrentantį 
kūną. Riksmus ir aidą. Plumptelėjimą. 

— Na, gerai. Paliksiu tave rašyti toliau. 

Kadangi jis nieko neatsakė, tik išsiblaškęs kažką burbtelėjo, Risė 
kopė toliau. Ganėtinai suirzusi. Brodis buvo užėmęs puikią vietą po- 
ilsiui su gražiu vaizdu. Jei jo ten nebūtų buvę, ta vieta būtų tapusi jos. 
Bet teks susirasti kitą, ji susiras savo vietą. Kiek aukštėliau. Tačiau vis 
dėlto Risė laikėsi atokiau nuo krašto, nes mintyse vis įsivaizdavo ir 
stengėsi išmesti iš galvos vaizdą, kaip nuo skardžio į vandenį ar ant 
akmenų krenta žmogus. Ji ir vėl išgirdo griaustinį ir pajuto, kad artėja 
jos ištvermės riba. Stabtelėjusi pasirėmė rankomis į kelius, siekdama 
atgauti kvapą. Žvalgydamasi ir norėdama nuspręsti, ar ši vieta ir bus 
jos, Risė išgirdo skardų sakalo klyksmą. Pažvelgusi aukštyn, išvydo 
paukštį, sklendžiantį vakarų pusėn. Norėjo sekti sakalą kaip ženklą. 
Dar vienas posūkis, paragino save Risė, dar vienas, o tada sėdės ramiai 
viena, išsikraus priešpiečius, pavalgys, valandą praleis žiūrėdama į 
upę. Paskutines pastangas vainikavo būtent jos vaizdas. Vanduo pla- 
kėsi, teškeno akmenų krumpliais ir keterom, tryško fontanais ir liejosi 
nedideliais putojančiais kriokliais. Garsai užliejo visą kanjoną ir aidėjo 
malonaus juoko aidais. 

Vis dėlto Risė įveikė maršrutą. 

Ji su palengvėjimo atodūsiu nusiėmė nuo pečių nešulį ir atsisė- 
do ant didžiulio akmens. Išsikrovė priešpiečius ir godžiai valgė. Risė 
jautėsi it devintame danguje. Rami, energinga ir visiškai laiminga tuo 
pat metu. Atsikando obuolio. Dar kartą suklikus ir praskriejus sakalui, 
ji pajuto savo paaštrėjusius jutimus. Viskas buvo tobula, pamanė ji. 
Visiškai tobula. 

Norėdama pasekti sakalo skrydį, Risė prisidėjo prie akių žiū- 
ronus. Akimis nulydėjo galingą upės bangavimą. Ėmė žvalgytis po 
akmenis, gluosnius ir tuopas, pušynus, tikėdamasi pamatyti laukinių 
gyvūnų. Gal prie upės žvejoti atpėdins meška, o gal dar vienas brie- 
dis prieis atsigerti. Gal pamatys bebrus ar žaidžiančias ūdras. Norėjo 

tiesiog džiaugtis savo buvimu, stebėti švytinčias viršukalnes, dosniai 
šviečiančią saulę, nuolat riaumojantį vandenį. Jei nebūtų žvalgiusis po 
akmenuotą krantą, nebūtų to pastebėjusi. 

Juodu stovėjo tarp medžių ir akmenų. Vyras — bent jau atrodė 
panašus į vyrą — į Risę buvo atsisukęs nugara ir kalbėjosi su mote- 
rimi, žiūrinčia upės pusėn ir įsirėmusia į klubus. Dėl aukščio bei at- 
stumo net ir pro žiūronus viskas atrodė neryškiai, tik tamsavo plaukai, 
pasklidę ant raudono švarkelio, o ant galvos buvo užsidėjusi raudoną 
beisbolo kepuraitę. 

Risė svarstė, ką jie veikė. Tarėsi, kur įsikurti stovyklavietę ar nuo 
kur toliau plaukti? Tačiau akimis apmetusi aplinką nepastebėjo nei 
baidarės, nei kanojos. Greičiausiai stovyklauja, nors nematyti jokių 
reikmenų. Gūžtelėjusi pečiais, Risė pasisuko vėl stebėti jų. Jautėsi kiek 
nepageidaujama, peržengianti ribas, bet, reikia pripažinti, vedama jau- 
dulio. Jie nežinojo, kad yra stebimi iš kitapus upės, apžiūrinėjami kaip 
pora meškų jauniklių ar elnių banda. 

— Dėl kažko ginčijasi, — murmtelėjo sau Risė. — Bent jau man 
taip atrodo. 

Moters stovėsena buvo kažkokia agresyvi, o kai ji bakstelėjo pirš- 
tu vyrui į krūtinę, Risė tyliai švilptelėjo. 

— Vai vai, tu tikrai susinervinusi. Galiu lažintis, kad norėjai likti 
gražiame viešbutuke su vandentiekiu ir aptarnavimu, o jis tave atvilko 
čia statyti palapinės. 

Tuomet vyras lyg pražangos kortelę rodantis beisbolo teisėjas pa- 
mosikavo o moteris šįkart jam trenkė antausį. 

— Oi! 

Risė susiraukė ir paliepė sau nuleisti žiūronus. Buvo negražu juos 
šnipinėti. Tačiau argi įmanoma atsispirti mažai asmeninei dramai, taid 
žiūronų nuo akių neatitraukė. Moteris abiem rankom trenkė vyrui į 
krūtinę ir skėlė dar vieną antausį. Risė po truputį leido žiūronus že- 
myn, nes toks smurtas ėmė pykinti. Tačiau kai pamatė vyrą trenkiantį 
atgal, ranka sustingo, o širdis pašoko. Neaišku, ar jis smogė kumščiu, 
pliaukštelėjo delnu ar mostelėjo iš kairės, tačiau moteris sukniubo. 

— Ne, ne, nereikia, — sumurmėjo Risė. — Nereikia. Abu turite 
liautis. Dabar pat. 

Tačiau moteris pašoko ir metėsi vyro link. Nespėjusi smogti, 
buvo partrenkta, paslydo ir sunkiai krito ant slidžios žemės. Vyras pri- 
ėjo, atsistojo šalia jos, o Risės širdis lipo per gerklę. Atrodė, jis lenkiasi 

prie moters padėt atsikelti, o ši pasirėmė alkūnėmis. Jos veidas krauja- 
vo — gal nosis, gal burna, lūpos judėjo labai greitai. Greičiausiai ant jo 
rėkė, pamanė Risė. Nustok rėkti, nes bus tik blogiau. 

Ir tapo blogiau, daug blogiau: jis apžergė tą moterį, čiupo ją už 
plaukų ir trenkė galvą į žemę. Net nepastebėjusi, kad pati pašoko ant 
kojų nuo riksmo plyštančiais plaučiais, Risė matė, kaip vyro rankos 
suspaudžia moters gerklę. Kojos trankėsi į žemę, ji raitėsi ir priešinosi. 
O kai nurimo, pasigirdo upės šniokštimas ir šiurkštus sriūbavimas, 
prasiveržęs iš Risės krūtinės. 

Ji apsisuko ir kliūdama, slysdama parpuolė ant kelių. Paskui šoko 
ir nubėgo. Lėkdama kalno šlaitu beprotišku greičiu, Risė slydinėjo ir 
klimpo batais į purvą. Širdis strigo gerklėje kaip siaubo gniutulas. Ji 
lyg pamišusi skuodė posūkiu. Moters raudonu švarkeliu veidas pavir- 
to dar vienu spoksančiu veidu lėlės akimis. 

Džinė. Tai buvo ne Džinė. Čia ne Bostonas. Čia ne sapnas. 

Tačiau mintyse viskas susimaišė, susiliejo, ir staiga ji išgirdo 
juoką ir šūvius. Krūtinė ėmė virpėti, o pasaulis suktis. Risė trenkėsi į 
Brodį ir ėmė trauktis atatupsta iš jo glėbio. 

— Liaukis. Kas tau yra, ar pamišai? Gal esi linkusi į savižudy- 
bę? — Garsiai rėkdamas jis pastūmė Risę link akmens ir nepaleido iš 
rankų, kol ji aprimo. — Liaukis gi, dabar pat! Isterija čia nepadės. Kas 
nutiko? Meška? 

— Jis ją nužudė, jis ją nužudė! Aš mačiau, aš viską mačiau. — 
Brodis buvo šalimajs, todėl ji metėsi prie jo ir veidu prisiglaudė prie 
peties. — Aš mačiau. Tai buvo ne Džinė. Tai buvo ne sapnas. Jis ją nu- 
žudė. Kitoje upės pusėje. 

— Kvėpuok. — Brodis atstūmė ją atgal, kartu stipriai sugriebda- 
mas už pečių. Nuleido galvą žemyn, kol sutiko jos žvilgsnį. — Kvė- 
puok. Gerai, dabar dar kartą įkvėpk. Įkvėpk dar kartą. 

— Gerai, gerai. Man viskas gerai. — Ji įkvėpė oro ir sunkiai iš- 
kvėpė. — Prašau, padėk man. Prašau. Jie buvo kitapus upės, aš juos 
mačiau per šituos... — Risė pakėlė žiūronus drebančia ranka. — Jis ją 
nužudė, ir aš viską mačiau. 

— Parodyk man. 

Risė užsimerkė. Šįkart yra ne viena, nurimo ji. Ne viena, jai galės 
padėti. 

— Maršruto viršuje. Nežinau, kiek laiko aš lėkiau žemyn, bet 
mačiau ten, viršuje. 

Ji nenorėjo grįžti atgal, nebenorėjo pamatyti, bet Brodis laikė ją 
už rankos ir iš lėto vedė viršun. 

— Aš sustojau pavalgyti, — jau ramiau pasakojo Risė. — Norėjau 
pasižiūrėti į upę, krioklius. Mačiau sakalą. 

— Aha, aš irgi jį mačiau. 

— Buvo labai gražu. Pasiėmiau žiūronus. Maniau, gal pavyks pa- 
matyti mešką ar briedį. Šįryt briedį regėjau prie ežero. Pamaniau... — 
Risė jautė, kad vapa, ir stengėsi susitvardyti. — Apžiūrinėjau medžius, 
akmenis ir išvydau du žmones. 

— Kaip jie atrodė? 

— Aš... aš nelabai gerai įžiūrėjau. 

Risė prisidengė rankomis krūtinę. Savo švarkelį buvo pasitiesusi 
ant akmens, kur priešpiečiavo, kad sušiltų saulėje. O dabar buvo taip 
šalta. Šaltis skverbėsi iki kaulų smegenų. 

— Jos plaukai tamsūs ir ilgi. Ji buvo su raudonu švarkeliu ir rau- 
dona kepure. Užsidėjusi akinius nuo saulės. Vyras į mane buvo atsisu- 
kęs nugara. 

— Ką jis vilkėjo? 

— Hm. Tamsų švarką, buvo su oranžine kepure. Kaip kad me- 
džiotojai. Jis... Man atrodo... Taip, jis irgi buvo užsidėjęs akinius nuo 
saulės. Jo veido nemačiau. Štai, štai ir mano kuprinė. Palikau viską ir 
nubėgau. Štai čia, viskas vyko čia, — pirštu parodė Risė ir pagreitino 
žingsnį. — Juodu stovėjo ten, prie tų medžių. Dabar jau jų nebėra, bet 
jie ten buvo, va ten. Mačiau juos. Man reikia prisėsti. 

Atsisėdusi ant akmens, Risė nieko nesakė: tik padavė Brodžiui 
kabėjusius ant jos kaklo žiūronus. Jis ėmė žiūrinėti, bet nieko nepa- 
matė, nė gyvos dvasios. 

— Ką tu konkrečiai matei? 

— Jie ginčijosi. Iš moters stovėsenos buvo matyti, kad ji nervino- 
si. Rankomis įsirėmusi į klubus. Agresyviai nusiteikusi. — Risė turėjo 
nuryti seiles ir susitelkti, nes jai ėmė versti vidurius. Visa virpėdama 
pasiėmė ir užsivilko švarką, stipriai susijuosė. — Ji trenkė vyrui per 
veidą, pastūmė jį ir trenkė dar kartą. Tada jis smogė jai ir parbloškė ant 
žemės, bet ji vėl atsikėlė ir bandė suduoti jam dar kartą. Tada jis vož- 
telėjo antrąsyk. Ant jos veido atsirado kraujo. Man atrodo, kad mačiau 
kraujo. O Dieve. O Dieve... 

Brodis vos žvilgtelėjo Risės pusėn. 

— Tu nepulsi į isteriją dar kartą, o pabaigsi man pasakoti, ką 
matei. 

— Man atrodo, kad jis priėjo, sučiupo ją už plaukų ir trenkė galvą 
į Žemę. Bent jau taip atrodė... jis ją pasmaugė. — Kartodama tai, Risė 
delnu ėmė trinti burną, vildamasi, kad susitvardys ir neapsivems. — Jis 
ją pasmaugė, ji kojomis spardė žemę ir staiga nurimo. Aš pabėgau. 
Tikriausiai rėkiau, bet su pertrūkiais. 

— Čia nemenkas atstumas net ir per žiūronus. Ar esi tikra, kad 
tai matei? 

Ji žvilgtelėjo aukštyn kiek patinusiomis ir užraudusiomis akimis. 

— Ar esi kada nors matęs, kaip nužudo žmogų? 

— Ne. 

Risė pakilo nuo akmens ir pakėlė nuo žemės savo kuprinę. 

— O aš mačiau. Jis ją kažkur nunešė, paslėpė jos kūną. Nutempė 
kur nors. Aš nežinau. Bet jis ją nužudė ir dabar paspruks. Turime pa- 
kviesti pagalbą. 

— Duok man savo kuprinę. 

— Aš pati galiu ją nešti. 

Brodis nutraukė nuo Risės pečių kuprinę ir su gailesčiu nužvelgė. 

— Nešk mano kuprinę, ji lengvesnė, — nusiėmęs padavė jai. — 
Negalime dabar stovėti ir ginčytis. Vis tiek laimėčiau aš, bet kol kas tik 
švaistytume laiką. 

Risė užsidėjo jo kuprinę ant pečių. Žinoma, jis teisus— ši buvo daug 
lengvesnė. Ji atsinešė per daug daiktų, bet tiesiog norėjo apsidrausti... 

— Mobilusis telefonas! Kokia aš kvailė. 

— Gali būti, — atsakė jis, naršydamas po kišenes. — Bet mobilu- 
sis čia vis tiek niekuo negelbės. Nėra ryšio. 

Risė žingsniavo toliau ir nusprendė vis dėlto pabandyti. 

— Gal netyčia kurioj nors vietoj ryšys atsiras. Ilgai užtruksim, 
kol nusileisime žemyn. Jei eitum vienas, nusileistum daug greičiau. 
Turėtum eiti vienas. 

— Ne. 

— Bet... 

— Kieno nužudymą matei? 

— Negaliu apie tai pasakoti. Kiek laiko truks, kol mes nusilei- 
sime? 

— Nusileisime tada, kai nusileisime. Tik nepradėk klausinėti „ar 
dar daug liko“. 

Risė šyptelėjo. Jis buvo toks stačiokiškas, toks šiurkštus, kad net 
nustūmė visą jos baimę šalin. Jis teisus. Jie nusileis, kai nusileis. Ir da- 
rys viską, ką reikia, kai jau bus apačioje. Brodžio žingsniai tiesiog rijo 
kelią, ir juodu nusileido per dvigubai trumpesnį laiką, nei ji būtų tai 
padariusi viena. Risė vos spėjo kartu su juo. 

— Pasikalbėk su manim, gerai? Apie ką nors kita. Apie savo knygą. 

— Ne. Nekalbu apie darbą, kol jis nebaigtas. 

— Menininko temperamentas. 

— Ne, tiesiog nuobodu. 

— Man tikrai nenusibos. 

Brodis metė į ją žvilgsnį. 

— Man nusibos. 

— Ak! — Risė troško išgirsti žodžius — jo, savo. Bet kokius žo- 
džius. — Na gerai, o kodėl apsistojai Angelo Kumštyje? 

— Greičiausiai dėl tos pačios priežasties kaip ir tu. Norėjau pa- 
keisti vietą. 

— Nes tave atleido Čikagoje. 

— Manęs neatleido. 

— Tai tu nesmogei savo viršininkui ir tavęs neatleido iš „Tribu- 
ne“? Aš girdėjau būtent tai. 

— Trinktelėjau, galima sakyti, savo kolegai už tai, kad jis slapčia nu- 
sirašinėjo iš mano užrašų straipsniui, o kadangi redaktorius — kuris, pa- 
sirodo, buvo to šikniaus dėdė — patikėjo jo žodžiais, aš iš darbo išėjau. 

— O rašyti knygas ar smagu? 

— Tikriausiai smagu. 

— Galiu lažintis, kad nužudei tą šiknių pirmojoje savo knygoje. 

Brodis ir vėl į ją žvilgtelėjo, tik šįkart atrodė pralinksmėjęs. Jo 
akys buvo tokios keistai žalios. 

— Tu tikrai teisi. Mirtinai uždaužiau jį kastuvu. Didžiulis pasi- 
tenkinimas. 

— Anksčiau mėgau skaityti trilerius ir detektyvus. Pastaruoju 
metu kažkaip... nelabai galiu. 

Risė nekreipė dėmesio į stingstančius kojų raumenis ir toliau 
leidosi žemyn. Dabar ji turėtų eiti pasilenkusi, svorį perkėlusi į priekį, 
žengdama pirštų galais, o ne kulnais. Taip, kaip ėjo Brodis. 

— Gal paskaitysiu kokią tavąją knygą. 

Jis ir vėl abejingai gūžtelėjo pečiais. 

— Bus tik dar blogiau. 

Kurį laiką per pievą, supančią pelkėjantį tvenkinį, juodu ėjo ty- 
lėdami. Risė prisiminė mačiusi antis ir garnį. Ir vargšę pasmerktąją 
žuvį. 

Kūnas buvo nutirpęs, mintys aptrauktos migla. 

— Brodi? 

— Klausau. 

— Ar nueisi su manimi į policiją? 

Brodis sustojo atsigerti ir pasiūlė Risei butelį vandens. Jis ramiai 
ir šaltai ją apžiūrinėjo. Žaliomis akimis. Tamsiai žaliomis kaip medžių 
lapai vėlyvą vasarą. 

— Paskambinsim į policiją iš mano namų. Bus daug arčiau nei 
keliauti iki miesto. 

— Dėkui. 

Dėkinga ir jausdama palengvėjimą Risė toliau koja kojon žings- 
niavo Angelo Kumščio link. Norėdama nusiraminti, mintyse kartojo 
receptus, įsivaizduodama, kaip gamina maistą. 

— Skamba neblogai, — pakomentavo Brodis ir išblaškė visus 
vaizdinius. 

— Ką? 

— Na, ką tu ten gaminai. — Brodis patapšnojo pirštu į smilki- 
nį. — Kepi krevetes? 

Nėra jokio reikalo susigėsti, nuramino save Risė. Jau ne tas buvo 
galvoje. 

— Marinuotos keptos krevetės. Nežinojau, kad kalbuosi su sa- 
vim. — Ji nenuleido žvilgsnio. — Turiu tokią problemą. 

— Aš problemos nematau, tik tiek, kad esu velniškai alkanas, o 
čia krevečių nedažnai aptiksi. 

— Tiesiog turiu galvoti apie kažką kitą. Apie bet ką: Man tik 
reikia... o Dieve, o varge. — Krūtinė staiga susitraukė, ir ji- nebepa- 
jėgė įkvėpti. Panika tiesiog čiupo už gerklės ir suspaudė. Suvokusi, kas 
vyksta, Risė susilenkė ir ėmė žiopčioti. — Negaliu įkvėpti. Negaliu. 

— Tu gali. Taip. Tu kvėpuoji. Bet jei ir toliau taip isteriškai 
kvėpsėsi, galiausiai neteksi sąmonės. Aš tavęs tikrai nenešiu atgal, tad 

patarčiau tuoj pat liautis. — Jo balsas buvo lygus ir dalykiškas, ir jis 
galiausiai ją pakėlė. Jų žvilgsniai susitiko. — Liaukis. 

— Gerai. 

Brodžio vyzdžiai buvo įrėminti auksu ir aukso gijelėmis plėtėsi 
po visą rainelę. Greičiausiai todėl jo žvilgsnis buvo toks veriantis. 

— Pabaik kepti krevetes. 

— Kepti ką? 

— Na, krevetes. | 

— Ai, aha. Dubenyje sudėtas keptas krevetes pašlakstyti česna- 
kiniu aliejumi ir sukratyti. Sudėti į pusdubenį, papuošti citrinos grie- 
žinėliais, lauro lapeliais ir patiekti su kepinta čiabata, vėl pašlaksčius 
česnakiniu aliejumi. 

— Jei tik gausiu krevečių, galėsi man už viską atsidėkoti ir pa- 
ruošti pilną lėkštę. 

— Žinoma. 

— O kas, po velniais, yra čiabata? 

Visai neaišku, kodėl ją tas klausimas prajuokino, bet žingsniuo- 
jant toliau galva prašviesėjo. 

— Dar vadinama itališka duona. Skani. Tau patiks. 

— Tikriausiai. Tai ketini išdailinti „Pas Džonę ? 

— Ne, tai ne mano restoranas. 

— O esi turėjusi savo? Savo restoraną? Iš to, kaip sukiesi virtu- 
vėje, galima numanyti, kad esi turėjusi, — pridūrė jis, kai Risė nieko 
neatsakė. 

— Dirbau viename. Savo nesu turėjusi. Niekada ir nenorėjau 
turėti savo restoraną. 

— Kodėl? Argi tai ne amerikietiškoji svajonė? Galiausiai turėti 
savo restoraną? 

— Kulinarija yra menas. O norint tapti savininku reikia išmanyti 


verslą. Aš tiesiog norėjau... — Risė vos nepasakė „kurti“, bet pamanė, 
kad gali nuskambėti pasipūtėliškai, — gaminti valgį. 

— Norėjai? 

— Noriu. Turbūt. Net pati nebežinau, ko noriu. — Tačiau vis 


dėlto žinojo ir Žingsniuodama vėsiu mišku nusprendė pasakyti gar- 
siai. — Noriu ir vėl būti normali, nesibijanti. Noriu vėl tapti tokia, ko- 
kia buvau prieš dvejus metus, tačiau niekada nebebūsiu. Taigi bandau 
išsiaiškinti, kuo būsiu likusį savo gyvenimą. 

— Visas likęs gyvenimas — tai labai ilgas laikotarpis. Gal būtų 
geriau susivokti, kas būsi kitas dvi savaites. 

Risė žvilgtelėjo į Brodį ir vėl nusisuko. 

— Gal reiktų pradėti nuo poros valandų. 

Jis gūžtelėjo pečiais ir ėmė raustis kišenėse, ieškodamas telefono. 
Ši mergina — tikra paslaptis, suvyniota į nervus. Būtų visai įdomu 
nulupti kelis sluoksnius ir prisikasti arčiau branduolio. Ji nebuvo tokia 
trapi, kaip kad įsivaizdavo esanti. Daugybė žmonių nebūtų ryžęsi žy- 
giuoti tokį didžiulį atstumą po šitokių vaizdų, kokius matė ji. 

— Čia jau turėtų būti ryšys, — pasakė jis ir suspaudinėjo nume- 
rį. — Alio, čia Brodis. Man reikia šerifo. Ne. Dabar pat. 

Jai nevertėtų ginčytis, nusprendė Risė. Brodžio balsas bylojo 
plieninę valdžią, jame nebuvo girdėti jokios skubos ar nevilties. Risė 
svarstė, ar ji kada įgaus bent kiek tokios savitvardos ir pasitikėjimo. 

— Rikai, su manimi Risė Gilmor, vos už ketvirčio mylios nuo 
Mažojo angelo maršruto. Noriu su tavimi susitikti tavo namuose. Taip, 
atsitiko. Ji ką tik matė žmogžudystę. Taip, tą ir sakiau. Ji papasakos tau 
viską. Mes jau beveik ten. 

Jis uždarė telefoną ir įsikišo atgal kišenėn. 

— Duosiu tau vieną patarimą, nors velniškai nekenčiu patari- 
mų — nei duoti, nei gauti. 

— Bet? 

— Bet privalai išlikti rami. Jei ketini ir vėl pulti į isteriją, verkti, 
rėkti ar alpti, tai palauk, kol Rikas viską išklausys. O dar geriau palauk, 
kol išeisi iš mano kotedžo, nes nenoriu ir vėl to kęsti. Kalbėk aiškiai, 
nuosekliai ir galų gale pabaikim šitą reikalą. 

— Jei sutriksiu, tu mane sustabdysi? — Risė pajuto rūstų Brodžio 
žvilgsnį ir atsigręžė. — Noriu pasakyti — įsiterpsi ar nuversi šviestuvą. 
Nesirūpink, aš už jį sumokėsiu. Na, ar padarysi ką nors, kad aš spėčiau 
susitvardyti? 

— Gal. 

— Užuodžiu ežerą. Jis matyti pro medžius. Jaučiuosi daug geriau, 
kai regiu vandenį. Gal turėčiau gyventi saloje, nors tokiu atveju van- 
dens būtų per daug ir greičiausiai mane erzintų. Dabar truputį turiu 
paveblenti. Tu nebūtinai turi klausytis. 

— Ausis aš turiu, — priminė jis jai ir pasuko trumpiausiu keliu į 
savo namelį. 

Brodis iš atgalinės pusės priėjo prie namo, besislepiančio tarp 

medžių ir pelynų. Risė vaizdavosi, kaip pro kiekvieną namo langą atsi- 
veria kalnų žiedas. 

— Čia graži vieta. Gyveni puikioje vietoje. 

Brodžiui staiga atidarius duris, Risei ir burna išdžiūvo. Brodis ne- 
buvo jų užrakinęs. Pro neužrakintas duris galėjo įeiti bet kas. Merginai 
nepajudėjus, Brodis atsigręžė. 

— Su Riku nori kalbėtis lauke? Su šerifu? 

— Ne. 

Keikdama savo drąsą, Risė paskui Brodį žengė pro duris. Užėjo 
į virtuvę. Ji buvo nedidelė, bet gana patogiai išplanuota. Akivaizdu, 
kad Brodis tvarkėsi kaip tikras vyras. Visiems vyrams galiojo ta pati 
taisyklė — bent jau daugeliui tų, kuriuos pažinojo Risė: privalu iš- 
plauti indus — na, dažniausiai — nuvalyti stalus, ir darbas baigtas. Ant 
akmens pilkumo stalo, baltame plaktuvo dubenyje gulėjo pora obuo- 
lių ir pernokęs bananas, stovėjo kavos virimo aparatas, skrudintuvas, 
kuris atrodė senesnis už ją pačią, ir bloknotas. 

Brodis, nieko nelaukęs ir nenusivilkęs švarko, prišoko prie apa- 
rato, pripylė vandens ir įbėrė kavos. Risė ir toliau tiesiog stovėjo prie 
durų, o jis iš spintelės paėmė tris molinius puodelius. 

— Hm, gal turi arbatos? 

Brodis metė per petį ironišką žvilgsnį. 

— Na žinoma. Tuoj, tik susirasiu apklotą arbatinukui. 

— Kaip suprantu, arbatos neturi. Aš kavos negeriu, nuo jos 
tampu nervinga. Dar nervingesnė, — pasitaisė ji, kai Brodis kilstelėjo 
antakius. — Vandens. Manau, man tiks vanduo. Ar tu ir pagrindines 
duris palieki neužrakintas? 

— Nematau reikalo čia rakinti durų. Jei kas norėtų įsiveržti vi- 
dun, paprasčiausiai jas išspirtų arba išdaužtų langą. — Kai Risė visa 
nubalo, Brodis kilstelėjo galvą. — Kas yra? Nori, kad patikrinčiau 
spintą ir palovius? 

Risė nusisuko ir nusiėmė nuo pečių Brodžio kuprinę. 

— Greičiausiai tu nesi nė dienos gyvenime bijojęs. 

Žiūrėk tu man, prasiveržė, pamanė Brodis; jam daug labiau pa- 
tiko jos pyktis nei drebulys ir isterija. 

— Bijojau Maiklo Majerso. 

Risė sutrikusi atsisuko. 

— Ko? Šreko? 

— Dieve mano, Liesute, taigi Maiklo Majerso. Turėjau galvoje pa- 

baisą su kauke iš „Helovyno“. Žiūrėjau vaizdajuostę būdamas dešimt- 
ies metų. Mirtinai mane išgąsdino. Mano kambario spintoje Maiklas 
Majersas gyveno daugelį metų. 

Risė nusivilko švarkelį ir pamažu juto atsileidžiant pečių raume- 
nis. 

— Ir kaip jo atsikratei? Ar nesugrįžo po to? 

— Slapčia į savo miegamąjį atsivedžiau merginą, kai man buvo 
šešiolika. Dženiferę Ridževėj. Gražutę smulkią raudonplaukę, trykš- 
tančią... energija. Po kelių valandų, praleistų su ja tamsoje, apie Maiklą 
Majersą nebegalvojau. 

— Seksas vietoj egzorcizmo? 

— Man padėjo. — Brodis atsidarė šaldytuvą ir ištraukė butelį 
vandens. — Jei norėsi išbandyti, pranešk man. 

— Būtinai. 

Risė instinktyviai pagavo butelį, kurį švelniai mestelėjo Brodis. 
Tačiau staiga vos nepaleido iš rankų suakmenėjus pečiams, kai pasi- 
girdo tvirtas ir trumpas beldimas į duris. 

— Atėjo šerifas. Maiklas Majersas nesibeldžia. Nori pasakoti čia? 

Ji žvilgtelėjo į atverčiamą virtuvinį stalelį, skirtą vienam žmogui. 

— Čia bus gerai. 

— Luktelk minutėlę. 

Brodžiui nuėjus atidaryti durų, ji atsuko butelio kamštelį ir nurijo 
šaltut šaltutėlio vandens. Girdėjo, kaip jie tyliai tariasi, vyriškus žings- 
nius. Nusiramink, paragino save. Pasakok ramiai, glaustai ir aiškiai. 

Į namelį įėjo Rikas ir nenuleisdamas akių linktelėjo jos pusėn. 

— Girdėjau, turi rūpesčių, Rise. 

— Taip. 

— Prisėskim štai čia, ir tada galėsi man viską papasakoti. 

Risė atsisėdo ir stengėsi išdėstyti faktus pernelyg neklimpdama į 
nereikšmingas smulkmenas ir nieko nepraleisdama. Brodis tylėdamas 
įpylė kavos ir pastatė ant stalo priešais Riką. Risei pasakojant jos ran- 
ka slidinėjo buteliu aukštyn žemyn, o šerifas užsirašinėjo ir ją stebėjo. 
Brodis stovėjo atsirėmęs į pilką spintelę, gėrė kavą ir tylėjo. 

— Na gerai, dabar sakyk man, ar galėtum kurį nors iš jų atpa- 
žinti? 

— Galbūt merginą. Galbūt. Bet jo aš nemačiau. Turiu galvoje, jo 
veido. Vyras stovėjo atsisukęs į mane nugara, be to, buvo su kepure. 
Man atrodo, jie abu buvo užsidėję akinius nuo saulės.-Na, bent jau 

iš pradžių mergina irgi turėjo akinius. Jos plaukai rudi arba juodi. 
Greičiausiai rudi. Ilgi, banguoti. Ji vilkėjo raudoną švarkelį ir buvo su 
skrybėlaite, na, kepuraite. 

Rikas nukreipė akis į Brodį. 

— O ką tu matei? 

Brodis pasiėmė kavinuką ir įsipylė dar kavos. 

— Risė buvo sustojusi pavalgyti kokiu ketvirčiu mylios aukščiau 
negu aš. Iš ten, kur sėdėjau aš, niekaip nebūčiau matęs įvykio vietos, 
net įdėmiai stebėdamas. 

Mardsonas prikando apatinę lūpą. 

— Tai jūs buvote ne kartu. 

— Ne. Kaip Risė ir pasakojo, ji kopė pro tą vietą, kurioje aš dir- 
bau, sustojo pailsėti, mes persimetėm vienu kitu žodžiu ir ji lipo toliau. 
Praėjus gal pusvalandžiui, palypėjau kalnu aukštėliau ir susidūriau su 
žemyn strimgalviais lekiančia Rise. Ji man nupasakojo, kas nutiko, ir 
mes kartu užkopėme ten, kur ji priešpiečiavo. 

— O tada ar ką nors pamatei? 

— Ne. Jei nori, žemėlapyje parodysiu, kurioje vietoje tai vyko. 

— Būčiau labai dėkingas tau, Brodi. Rise, — šiam nuėjus šalin, 
tęsė Rikas, — gal kartais matei kokį nors laivą, mašiną, sunkvežimį? 
Ką nors tokio? 

— Nemačiau. Lyg ir dairiausi laivo, bet tikrai nemačiau. Maniau, 
kad juodu tiesiog iškylauja, tačiau niėkur nepastebėjau nei palapinės, 
nei kitos įrangos. Regėjau tik juos. Mačiau, kaip jis ją pasmaugė. 

— Papasakok man apie tą vyrą viską, ką atsimeni. Ir viską, ką 
dar atsiminsi, — paragino šerifas. — Niekada nežinai, kas iškils iš at- 
minties. 
veik tikra, kad baltasis. Mūvėjo pirštines. Juodas arba rudas pirštines. 
Manyčiau, tas vyras tikrai galėtų būti lotynų amerikiečių arba indėnų 
kilmės. Bet net ir stebint pro žiūronus viskas vyko taip toli, kad iš 
pradžių į juos neatkreipiau dėmesio ir tiesiog žvalgiausi. O tada ji 
jam trenkė. Smogė du kartus. Paskui vyras ją pastūmė arba trenkė at- 
gal. Mergina susmuko. Viskas vyko labai greitai. Vyras vilkėjo juodu 
švarku. Juodu švarku ir buvo užsidėjęs vieną iš tų oranžinių, raudonai 
oranžinių, medžiotojo kepurių. 

— Labai gerai. Puiki pradžia. O kokie buvo jo plaukai? 

— Kažin ar pastebėjau. — Risė juto, kad tuoj ims virpėti. Ir anks- 

čiau buvo tai patyrusi. Tiesiog suvokė, kad į kai kuriuos klausimus 
negalės atsakyti. — Turbūt plaukus dengė kepurė ir švarko apykaklė. 
Atrodo, švarkas buvo trumpas. Aš surikau, suklykiau, bet jie nieko ne- 
girdėjo. Kuprinėje turėjau fotoaparatą, bet tuomet jo nė neprisiminiau. 
Tiesiog suakmenėjau. Paskui pabėgau. 

— Turbūt galėjai šokti į upę, ją perplaukti ir viena pati nutempti 
jį į policiją, — nerūpestingai pareiškė Brodis, atsinešdamas vietovės 
žemėlapį, kurį patiesė ant stalo ir bakstelėjo pirštu. — Štai čia. 

— Esi tuo tikras? 

— Taip. 

— Na gerai, — linktelėjo Rikas ir atsistojo. — Keliauju ten tuoj 
pat ir viską apžiūrėsiu. Rise, būk rami, aš viskuo pasirūpinsiu. Viską 
pranešiu. O tuo tarpu norėčiau, kad viską apgalvotum. Jei ką nors, 
bent ką nors prisiminsi, net jei tau atrodys nesvarbu, norėčiau, kad 
man papasakotum. Informuok mane iš karto. Ar gerai? 

— Taip. Taip, žinoma. Ačiū jums. 

Linktelėjęs Brodžiui, Rikas pasiėmė kepurę ir išėjo. 

— Na, — po ilgo atodūsio ištarė Risė. — Kaip manai... ar jis su- 
gebės? 

— Kodėl gi ne? Čia pasitaiko tik girtuoklių, chuliganų, na, keli 
buitiniai konfliktai, vagiliaujantys vaikai ir muštynės. Bet Rikas puikiai 
susitvarko. Prasidėjus turistų antplūdžiui, dar pasitaiko paklydusių ar 
susižeidusių iškylautojų, baidarininkų, alpinistų, žmonių, nukentėjusių 
eismo įvykiuose ir panašiai. Rikas puikiai dirba savo darbą. Jis... pasi- 
šventęs, taip būtų galima pavadinti. 

— Bet čia žmogžudystė. Žmogžudystė visai kas kita. 

— Matai, jis čia už viską atsakingas. Tačiau kadangi tai įvyko už 
miesto ribų, Rikas turės kreiptis į apygardos arba valstijos instancijas. 
Matei tai, ką matei, pranešei policijai, davei parodymus. Nebeturi kuo 
rūpintis. 

— Taip, nebeturiu. — Kaip ir anksčiau, pamanė Risė, nebėra kuo 
rūpintis. — Taigi, manau, jau eisiu. Ačiū už... už viską, — tarė kelda- 
masi nuo stalo. 

— Aš taip pat nebeturiu kuo rūpintis. Parvešiu tave namo. 

— Ne, tikrai nebenoriu tavęs trukdyti. Galiu ir pareiti. 

— Nekvailiok. 

Brodis pačiupo Risės kuprinę ir, perėjęs virtuvę, išėjo laukan. 
Kvailai jausdamasi Risė negrabiai užsimetė švarkelį ir nusekė paskui. 

Jis žingsniavo tiesiai, nepalikdimas galimybės apžiūrėti ir įvertinti 
namų. Risė tespėjo įsidėmėti, kad namas buvo paprastas, eilinio išpla- 
navimo ir, kaip ji nusprendė, puikiai atspindėjo, jog jame gyvena vie- 
nišas vyras. Nei gėlių, nei primėtytų pagalvėlių, jokių moteriškų ženklų 
visame name, na, bent jau toje dalyje, kurią Risė sugebėjo pamatyti. 
Sofa, vienintelė kėdė, pora stalų ir tolimoje sienoje dailus akmeninis 
židinys. Kiek Risė spėjo pastebėti prieš išeidama pro duris, kambaryje 
vyravo žemiški atspalviai, tiesios linijos ir jokių „nesąmonių“. 

— Šiandien tau užkroviau daug rūpesčių, — atsiprašinėdama 
prabilo ji. 

— Velniai griebtų, esi teisi. Lipk vidun. 

Risė stabtelėjo jausdama, kaip dėkingumas grumiasi su įsižeidi- 
mu, o pasipiktinimas su nuovargiu. Dėkingumas pralošė. 

— Esi šiurkštus, nejautrus ir užgaulus kalės vaikas. 

Brodis atsirėmė į mašiną. 

— Ką nori tuo pasakyti? 

— Šiandien buvo nužudyta moteris. Pasmaugta. Ar tu tai su- 
pranti? Ji buvo gyva, o dabar mirusi, ir niekas nebegali jai padėti. O 
aš turėjau stovėti ir stebėti. Ir negalėjau nieko pakeisti, kaip ir praeitą 
kartą. Aš mačiau, kaip jis ją nužudė, ir tu esi vienintelis, kuriam galė- 
jau papasakoti. Užuot nuliūdęs, pasibaisėjęs ir užjautęs, buvai atžarus, 
pasipūtęs ir nekalbus. Eik velniop. Geriau jau pėdinsiu visas šešias 
mylias, nei važiuosiu dvi mylias tavo kvailu visureigiu. Atiduok mano 
prakeiktą kuprinę. 

Brodis net nepajudėjo, tačiau atrodė pagaliau susidomėjęs. 

— Pats laikas. Aš vis svarsčiau, ar tavo kantrybė turi ribas. Dabar 
jautiesi geriau? 

Risė neapkentė savęs už tai, ką padarė. Niršo, kad Brodžio abejin- 
gumas ją taip suerzino, jog užgožė nerimą ir baimę. 

— Vis tiek eik peklon. 

— Tikiuosi galiausiai ten patekti. O kol kas lipk vidun. Šiandien 
tau buvo sumauta diena. — Jis atvėrė mašinos dureles. — Beje, tavo 
žiniai, vaikinai nebūna pasipūtę. Mes psichologiškai nepajėgūs pasi- 
pūsti. Kitą kartą vadink mane beširdžiu. Daug geresnis apibūdinimas. 

— Esi bjaurus ir erzinantis tipas. 

Risė įlipo į mašiną. 

— Irgi neblogas apibūdinimas. 

Brodis užtrenkė dureles ir nužingsniavo iš vairuotojo pusės. Nu- 
metęs kuprinę ant galinės sėdynės, įsitaisė už vairo. 

— Ar turėjai Čikagoje draugų? — paklausė Risė. — Ar tik pažįs- 
tamų, kuriems atrodei bjaurus, erzinantis ir beširdis? 

— Turbūt ir tokių, ir tokių. 

— Argi Žurnalistai neturėtų būti komunikabilūs, kad galėtų pri- 
versti žmones išsipasakoti? 

— Nežinau, aš jau ne Žurnalistas. 

— O rašytojams leidžiama būti nemandagiems, atsiskyrusiems ir 
ekscentriškiems? 

— Gali būti. Man tas pat. 

— Labai taikliai, — mestelėjo Risė, o Brodis nusijuokė. 

Juokas ją taip nustebino, kad net atsigręžė. Sukant pro ežerą, jis 
tebesišy psojo. 

— Na va, Liesute. Jau žinau, kad turi tvirtą stuburą. Jaučiuosi 
daug ramiau žinodamas, kad moki apsiginti. 

Tačiau privažiavus prie įėjimo į restoraną Risė žvilgtelėjo į tuščią 
savo nuomojamo kambario langą ir pajuto, kaip iš po kojų slysta žemė, 
o dantys ima kalenti. Vis dėlto ji išlipo iš mašinos ir būtų lengviausiai 
pasiekusi kuprinę nuo galinės sėdynės, jei Brodis pats nebūtų jos pa- 
čiupęs. Risė stovėjo ant šaligatvio nežinodama, ar turėtų didžiuotis, ar 
panikuoti. 

— Kas nors atsitiko? 

— Ne. Taip. Prakeikimas. Klausyk, tu jau tokį kelią nuvažiavai. 
Gal galėtum palydėti mane į antrą aukštą, na, tik kelioms minutėms? 

— Nori įsitikinti, kad tavęs nelaukia Maiklas Majersas? 

— Panašiai. Jei nori, gali atsiimti savo komplimentą — jeigu tai 
buvo komplimentas — apie tvirtą stuburą. 

Brodis užsimetė kuprinę ant peties ir nužygiavo prie laiptelių. 
Vos tik Risė spėjo susirasti raktą ir atrakinti duris, Brodis pats jas ati- 
darė ir pirmas įžengė į kambarį. Jis neprunkštelėjo, nieko nepasakė, 
tiesiog įėjo pirmas. 

— Ką, po velniais, tu čia veiki? 

— Ką? Ką nori tuo pasakyti? 

— Nėra televizoriaus, — bakstelėjo pirštu į orą jis, — nėra jokio 
grotuvo. 

— Aš ką tik įsikėliau, nedaug čia ir tebūnu. 

Brodis visur šniukštinėjo, o ji jam nekliudė. Net nebuvo ką apžiū- 

rinėti. Tvarkingai paklota lova, sofa, aukštos kėdės. Kambaryje Brodis 
pajuto moters dvelksmą, tačiau nepamatė nė ženklo, būdingo mote- 
rims kuriant savo namus. Jokių dailučių, bet beverčių daiktų, jokių 
suvenyrų iš namų ar kelionių. 

— Neblogas nešiojamasis kompiuteris. — Jis pabarbeno pirštu į 
kompiuterį. 

— Sakei, kad esi alkanas. 

Brodis pakėlė akis, staiga priblokštas įspūdžio, kokia vieniša ji 
atrodo tokiame tuščiame kambaryje. 

— Sakiau? 

— Taip, neseniai. Jei vis dar toks esi, galėčiau paruošti tau valgyti. 
Taip galėčiau nors kiek atsimokėti. Atsilyginčiau už šią dieną, būtų 
lygu. — Risė tai mestelėjo lengvai, bet Brodis nesunkiai įžvelgė, kad ji 
tenorėjo nelikti kambaryje viena. 

Tačiau jis buvo alkanas ir puikiai žinojo, kad Risė valgį ruošti 
moka. 

— O ką paruoši? 

— Ak, — ji ranka persibraukė plaukus ir pažvelgė į virtuvę. Bro- 
dis numanė, kaip ji mintyse perkratė spintelių turinį. — Galėčiau grei- 
tai pagaminti vištienos su ryžiais. Bus galima valgyti po dvidešimties 
minučių. 

— Puiku. Gal turi alaus? 

— Ne, deja. Bet turiu vyno. — Risė pasisuko eiti į virtuvę. — Gero 
balto atšaldyto vyno. 

— Tiks. Ar tau šalta? 

— Ar man šalta? 

— Jei nešalta, tai nusivilk švarką. 

Pirmiausia Risė išėmė vyną ir kamščiatraukį. Tada iš mažutėlio 
šaldiklio iškėlė dvi vištos krūtinėles be odos. Jas reikėjo atitirpdyti, 
bent jau truputį, lygiai tokioje pat mažulytėje mikrobangų krosnelėje. 
Kol Risė pakabino savo švarką ir Brodžio apsiaustą, kurį tasai buvo 
numetęs ant kėdės, jis atkimšo vyną. 

— Bet aš turiu tik paprastas stiklines. — Ji ir vėl atidarė spinte- 
lę. — Iš tikrųjų tai tą vyną pirkau valgiui ruošti. 

— Tu mane vaišini vynu, skirtu gaminti valgiui. Na, į sveikatą. 

— Šitas vynas geras, — pasipiktinusi tarė Risė. — Aš nenaudo- 
čiau maistui vyno, kurio negalėčiau gerti. Šitas vynas yra „Pinot Gri- 
gio“. Taigi „Būk sveikas“ visiškai tinka. 

Brodis įpylė vyno į stiklinę ir padavė Risei, tada persilenkė per ją 
ir iš spintelės išsiėmė dar vieną stiklinę. Jis paragavo ir linktelėjo. 

— Gerai, į tavo dosjė įtrauksim ir tai, kad pažįsti vynus. Kur mo- 
keisi gaminti valgį? 

Risė nusigręžė prie puodų. 

— Mokiausi keliose vietose. 

— Viena jų Paryžiuje. 

Ji pasiruošė česnaką ir svogūnų laiškus. 

— Kam klausi, jei daktaras Volesas viską jau papasakojo? 

— Tiesą sakant, tai Makas sužinojo iš daktaro. Tu vis dar neper- 
pranti mažo miestelio ritmo. 

— Matyt, kad neperprantu. 

Risė pripylė puodą vandens virti ryžiams. Brodis pasiėmė vyną, 
atsisėdo ant kėdės ir ėmė ją stebėti. Nuovoki, pagalvojo jis. Valdanti 
situaciją su lašeliu poezijos. Regis, nuolat aplink ją besisukantį nerimą 
tarytum slėpė arba įstengė suvaldyti tol, kol ruošė maistą. Risei tikrai 
nepakenktų kiek daugiau valgyti savo gaminamo maisto, kol priaugtų 
mažiausiai dešimt svarų. Dešimt svarų, kuriuos ji greičiausiai numetė 
per tą laiką, kai bėgo iš Bostono. Ir vėl Brodis susimąstė, ką ji matė nu- 
žudomą. Ir kodėl. Ir kaip. 

Risė toliau lengvai ir ramiai ruošė patiekalą: įdėjo krekerių, varš- 
kės sūrio, alyvuogių, po to užbarstė greičiausiai paprikos. Valgį sudėjo 
į lėkštę ant stalo. 

— Pirmasis patiekalas. 

Prieš pjaustydama vištieną ir traiškydama česnaką, Risė vos vos 
šyptelėjo. Brodis sušveitė pusę krekerių, o tuo metu ji kaitė ryžius. Vi- 
sur sklido česnako aromatas. Brodžiui ramiai sėdint, Risė kepė trijose 
keptuvėse — vištieną, ryžius ir dar vienoje čirškėjo paprikos bei grybų 
gabaliukai su nedidelėmis brokolių šakelėmis. 

— Kaip tu Žinai, kada pradėti kept, kad visi patiekalai būtų gatavi 
tuo pačiu metu? 

Risė metė žvilgsnį per petį, jos veidas buvo neįsitempęs, tik tru- 
putį rausvas nuo karščio. 

— O kaip tu žinai, kada pabaigti vieną skyrių ir pradėti kitą? 

— Taikliai pastebėta. Kai ruoši maistą, puikiai atrodai. 

— Maistą ruošiu geriau, nei atrodau. | 

Ji krestelėjo daržoves ir papurtė keptuvę, kurioje kepė vištiena. 

Tarsi norėdama įrodyti, koks puikus jos gaminys, išjungė ugnį ir ėmė 
dėlioti valgį į lėkštes. Jį pamatęs, Brodis kilstelėjo antakius. 

— Dvidešimt minučių. O kvepia šimtą kartų geriau nei sriuba iš 
skardinės, kurią ketinau valgyti šįvakar. 

— Sąžiningai užsidirbai. 

Ji įsidėjo valgio į lėkštę, — žymiai mažesnėmis porcijomis nei 
jam, — tada apėjo aplink stalą ir atsisėdo šalia. Tik tuomet Risė pasi- 
ėmė savo vyno stiklinę. Vos kilstelėjo ją ir gurkštelėjo. 

— Na? Ir kaip skonis? 

Brodis įsidėjo kąsnį burnon ir atsilošė, tarsi stengdamasis įver- 
tinti skonį. 

— Tavo labai įdomus veidas, — tarė jis. — Įspūdingas, ypač tam- 
sios akys. Gali įsiurbti vyrą ir nuskandinti, jei tik nepasisaugos. Bet, 
— atkakliai tęsė Brodis, kai Risė kiek atsitraukė, — greičiausiai valgį 
ruoši vos vos geriau, nei atrodai. 

Risei staiga nusišypsojus, jis pagalvojo priešingai ir toliau mėga- 
vosi maistu bei draugija daug labiau, nei tikėjosi. 

— Na, kaip manai, apie ką dabar sukasi kalbos apačioje? — pa- 
klausė Brodis. 

— Pas Džonę? 

— Būtent „Pas Džonę“. Žmonės pamatė lauke stovinčią mano 
mašiną, bet manęs viduje nėra. Vienas tarsteli: „Mačiau, kaip jis užlipo 
viršun su Rise“ — arba su naująja Džonės virėja. Kitas sako: „Jau kuris 
laikas juodu ten.“ 

— Ak, — atsiduso Risė. — Ką gi, man nerūpi. — Ji ištiesė nuga- 
rą. — Ar turi rūpėti? Ar tau svarbu, ką jie apačioje kalba? 

— Mažiau svarbu ir negali būti. Taigi tau nerūpi, ką žmonės apie 
tave galvoja ar šneka? 

— Kartais rūpi, kartais net per daug. O kartais nerūpi visai. Man 
tikrai nesvarbu, jei tu pralošei lažybas su Maku Druberiu — kad aš 
tiesiu taikymu nersiu su Lou į lovą. 

Brodžio akys nušvito ir jis valgė toliau. 

— Pernelyg įvertinome Lou ir nepakankamai įvertinom tave. 

— Tai jau matyt. Ir jei žmonės kurį laiką galvos, kad tarp mūsų 
kažkas vyksta, Lou liausis mane viliojęs su juo susitikti. 

— Jis jau spėjo tau įkyrėti? 

— Ne, visai ne. Be to, daug geriau nuo tada, kai jam aiškiai atkir- 
tau, kad neketinu susitikinėti. Greičiausiai esu tau ir už tai skolinga. 

— Greičiausiai. Ar gausiu dar vienerius pietus? 

— Na... turbūt taip. — Risė sutrikusi suraukė antakius. — Jei tik 
nori. 

— Kada bus tavo kitas laisvadienis? 

— Ak... — Dieve, kada gi ji spėjo taip įkliūti? — Antradienį. Ant- 
radienį dirbu nuo ankstaus ryto ir darbą baigiu trečią valandą. 

— Puiku. Atvažiuosiu septintą. Ar tau tinka septinta vakaro? 

— Septinta? Žinoma. Na, tai ar yra tokių dalykų, kurių nevalgai, 
nemėgsti ar esi alergiškas? 

— Negamink jokių vidaus organų, nes net nesitikėk, kad misiu 
tokiu ėdalu. 

— Jokių kepenėlių, supratau. 

O kas dabar, svarstė Risė. Negalėjo sugalvoti jokios pokalbio te- 
mos. Kažkada tą puikiai mokėjo. Mėgdavo eiti į pasimatymus, pietauti 
su vyru ir kalbėtis, juokauti. Tačiau dabar niekaip negalėjo prisivers 
sugalvoti ką nors panašaus. 

— Jis atvyks. 

Risė pažvelgė Brodžiui į akis. 

— Jei aš tokia kiaurai permatoma, teks įsidiegti apsaugos sistemą. 

— Visai natūralu pristigti minčių. Atsipalaiduoji tik virdama 
valgį. 

— Jis jau turėjo ją rasti. Kad ir kas ją nužudė, negalėjo toli nu- 
bėgti, o jei ją užkasė... 

— Daug lengviau būtų, parišus akmenį, įmesti jos kūną į upę. 

— O Dieve! Labai ačiū, toks vaizdinys tikrai neišeis man iš galvos 
porą dienų. 

— Be abejo, kūnas turbūt neliks dugne, tik ne tokioje upėje. Jis 
galiausiai iškils į paviršių kur nors žemupy. Kokie nors žvejai arba sto- 
vyklautojai, arba kokie turistai iš Omahos, arba kas tik nori tikriausiai 
ją užtiks. Kažkam teks tikra staigmena. 

— Gal gali liautis, — susiraukė Risė. — Net jei jis taip padarė, 
vis tiek bus likę žymių, ras įkalčių, liudijančių, kas įvyko. Kraujo — jis 
gana stipriai suknežino jai galvą — arba aplaužytus krūmus, arba... 
pėdsakus. Argi ne? 

— Tikriausiai. Žudikas nežinojo, kad jį kažkas matė, todėl tikrai 
nesivargins nuslėpti pėdsakų. Man atrodo, jam labiau rūpėjo, kaip 
greičiau atsikratyti kūno ir pasprukti. 

— Taip. Vadinasi, šerifas kažką ras. 

Išgirdusi žingsnius už durų, Risė pašoko nuo kėdės. 
— Turbūt čia jis, — ramiai pasakė Brodis ir atsikėlęs nuėjo ati- 
daryti durų. 

— Brodi, — pasisveikino Rikas, nusiėmė kepurę ir įėjo vidun. — 
Rise. — Akimis perbėgo per kambarį. — Atsiprašau, kad nutraukiau 
pietus. 

— Mes jau pavalgėme. Nieko tokio. — Virpančiomis kojomis 
Risė atsistojo nuo kėdės. — Ar jūs ją radote? 

Kaip ji galėjo pamiršti, kad su policininkais reikia elgtis įprastai. 
Reikia pakviesti juos užeiti, pasiūlyt atsisėsti, išgerti kavos. Anksčiau ji 
visada namuose laikydavo kavos, skirtos draugams. Policininkams. 

— Atleiskit, — Risė pamojo sofos link. — Prašom, sėskite. Gal ko 
nors gersite? 

— Viskas gerai, ačiū. 

Atsisėdęs ant sofos, Rikas pasidėjo ant kelių kepurę ir laukė, kol 
atsisės Risė. Kaip ir anksčiau savo kotedže, Brodis atsirėmė į stalą. 

Dar Rikui neprasižiojus, Risė viską perskaitė jo veide. Ji jau mo- 
kėjo įskaityti apdairiai natūralius policininkų veidus. 

— Nieko neradau. 

Risė tik papurtė galvą. 

— Bet... 

— Gal pradėkime viską palengva, — įsiterpė Rikas. — Gal papa- 
sakok man viską iš naujo? 

— O Dieve. — Risė stipriai delnais pasitrynė veidą, prispaudė 
pirštus prie akių ir galiausiai nuleido rankas ant kelių. Taip, žinoma. 
Papasakoti iš naujo. Tai irgi įprasta. — Gerai. 

Ji išklojo viską, ką prisiminė. 

— Jis turbūt kūną įmetė į upę arba užkasė, arba... 

— Mes į tai atsižvelgsime. Ar tu tikrai nesuklydai dėl vietos? — 
klausdamas Rikas žvilgtelėjo į Brodį. 

— Aš parodžiau tą vietą žemėlapyje, kurioje, kaip pasakojo Risė, 
visa tai nutiko. Prie pat nedidelio šlaito. 

— Kitoje upės pusėje, — natūraliu kaip ir veidas tonu Rikas krei- 
pėsi į Risę. — Toks atstumas, tu buvai toli. Labai toli. 

— Ne. Mačiau medžius, akmenis, baltą vandenį. Aš viską ma- 
čiau. 

— Nurodytoje vietoje nematyti jokio grumtynių pėdsako. Ne- 
galėjau rasti jokio ženklo, kai prasibroviau ton vieton. 

— Tai jis pėdsakus paslėpė. 

— Visko gali būti. — Tačiau Riko balse buvo girdėti abejonė, 
menkas nuokrypis nuo natūralaus ir laisvo tono. — Grįšiu ten pat 
rytoj ryte, vos prašvitus. Brodi? Gal ir tu nori eiti kartu, padėtum rasti 
vietą. O tuo tarpu aš kai kur paskambinsiu ir pasistengsiu sužinoti, ar 
nėra dingusių turisčių ar gyventojų. 

— Netoli tos vietos yra išsibarstę keletas namelių. 

Brodis pasiėmė stiklinę vyno, kurią buvo palikęs ant stalo. 
Džonės namelių. Tokiu metų laiku nuomotojai neturi daug darbo. 
Nemačiau jokių gyvybės ženklų, nameliuose niekas negyvena. Tačiau 
būtinai patikrinsiu dar kartą. Rise, mes tikrai prisikapstysime prie es- 
mės. Nenoriu, kad tu nerimautum. Brodi, ar važiuosi kartu su manim 
rytoj ryte? 

— Žinoma, galiu važiuoti. 

— Aš galiu nusileisti žemyn ir Džonės paprašyti laisvos dienos, 
tada galėčiau vykti kartu, — ėmė siūlytis Risė. 

— Jau važiuos Brodis. Manau, kad vieno iš jūsų pakaks. Būčiau 
dėkingas, jei niekam apie šį reikalą nepasakotum. Na, kurį laiką. Pirma 
patikrinkime, o paskui skleiskim naujienas. — Rikas atsistojo, linkte- 
lėjo Brodžiui. — Gal aš užšoksiu pas tave pusę aštuonių ir galėsime 
kartu nuvažiuoti? 

— Sutarta. 

— O jūs gerai praleiskite likusį vakarą. Rise, išmesk kurį laiką 
visa tai iš galvos. Tu niekuo nebegali padėti. 

— Niekuo. Niekuo nebegaliu padėti. 

Risė tebesėdėjo, o Rikas užsidėjo kepurę ir išėjo. 

— Jis manimi netiki. 

— Negirdėjau, kad būtų taip sakęs. 

— Girdėjai, — bejėgiškai piktai išsprūdo jai. — Mes abu girdė- 
jom, netiesiogiai. 

Brodis ir vėl pastatė vyną ant stalo ir atsisuko į Risę. 

— O kodėl jis neturėtų tavimi tikėti? 

— Todėl, kad nieko nerado. Todėl, kad niekas daugiau to nematė, 
todėl, kad aš mieste dar tik dvi savaitės. Todėl, todėl. 

— Aš žinau tą patį, ką ir šerifas, bet tavimi tikiu. 

Risei karštis nutvilkė akis. Ji pajuto norą šoktelti, prispausti veidą 
prie Brodžio krūtinės ir lieti ašaras. Tačiau ir toliau liko sėdėti ant so- 
fos, rankas kietai sunėrusi ant kelių. 

— Ačiū. 

— Ašjau eisiu namo. Pasinaudok šerifo patarimu ir išmesk viską 
iš galvos. Išgerk tabletę ir eik miegoti. 

Brodžio lūpas iškreipė nežymus šypsnys. 

— Nusiramink ir nebeimk į galvą. Papasakosiu, kas ir kaip — 
šiaip ar taip, viskas išsispręs — rytoj ryte. 

— Gerai. Ačiū. — Risė atsistojo ir nuėjo atidaryti durų. — Labos 
nakties. 

Patenkintas, kad paliko ją susierzinusią, o ne prislėgtą, Brodis iš- 
ėjo nebeprataręs nė žodžio. 

Risė užrakino duris, patikrino spynas, patikrino langus. Iš įpro- 
čio pasuko virtuvėn plauti indų ir puodų, bet staiga persigalvojo ir 
įsijungė nešiojamąjį kompiuterį. Ji viską užrašys, viską užrašys dieno- 
raštyje. 

Tuo metu, kai Risė atsisėdo spausdinti, Rikas įėjo į šerifo kabi- 
netą ir įsijungė šviesas. Pasikabino ant kablio kepurę, paltą ir sugrįžo 
į nedidelį poilsio kambariuką išsivirti puodelį kavos. Vandeniui už- 
kaitus, paskambino į namus. Kaip ir tikėjosi, ragelį pakėlė vyriausioji 
dukra vos po pirmo skambučio. 

— Labas, tėti! Ar galėsiu pasidažyti akis tušu per Pavasario šo- 
kius? Visai nedaug, visos kitos mergaitės jau dažosi. Prašau? 

Rikas nykščiu ir smiliumi suėmė tarpuakį. Dar nėra nė trylikos 
metų, o jau nori dažytis eidama į mokyklos šokius. | 

— O ką sakė mama? 

— Mama sakė dar apie tai pagalvosianti. Tėti... 

— Tai ir aš dar pagalvosiu. Pakviesk mamą, mažule. 

— O dar negali grįžti namo? Galėtume aptarti. 

Padėk Dieve. 

— Šįvakar ilgai dirbsiu, bet viską aptarsime rytoj. Dabar pakviesk 
mamą. 

— Mama! Tėtis prie telefono. Šiandien jis ilgai dirbs, bet apie 
dažymąsi kaip normalūs žmonės pakalbėsime rytoj. 

— Ačiū už suvestinę. — Girdėjo, kad ji labiau prajuko, o ne su- 
sierzino — kaip jai tai pavyksta? — svarstė Rikas. Į ragelį sučiauškėjo 
Debė Mardson: — O aš tikėjausi, kad tu jau pakeliui namo. 

— Dar užtruksiu darbe. Net negaliu pasakyti kiek. Kodėl, po 
velniais, ji turi dažytis? Juk paveldėjo tavo akis, ilgiausias blakstienas 
Vajominge, — Rikui prieš akis iškilo tos ilgos blakstienos ir rugiagėlių 
mėlynumo akys. 

— Dėl tos pačios priežasties kaip ir aš — blakstienos šviesios. Be 
to, tušas — pagrindinis moters įrankis. 

— Tai tu ketini jai leisti? 

— Aš dar svarstau. 

Dabar Rikas pasitrynė sprandą. Jo ir moterų kiekybinės jėgos 
buvo nelygios. 

— Iš pradžių buvo lūpdažis. 

— Blizgesys, — pataisė Debė. — Lūpų blizgesys. 

— Koks, po galais, skirtumas. O dabar blakstienų tušas. Tuoj, 
žiūrėk, ji užsinorės tatuiruotės. Pasaulio pabaiga. 

— Manau, kurį laiką apie tatuiruotę galime nesvarstyti. Ar pa- 
skambinsi prieš grįždamas? Pašildyčiau vakarienę. 

— Galiu labai vėlai grįžti. „Pas Džonę“ nusipirkau sumuštinį su 
mėsa. Nesirūpink. Pabučiuok nuo manęs mergaites. 

— Būtinai. Nepervark, kad grįžęs namo dar galėtum mane pa- 
bučiuoti. 

— Nesirūpink, tikrai pabučiuosiu. Debi? Aš tave myliu. 

— Aš tave irgi myliu. Lik sveikas. 

Kurį laiką Rikas ramiai sėdėjo ir gėrė kavą, valgė sumuštinį ir 
galvojo apie savo žmoną ir tris dukteris. Jam visai nepatiko, kad jo ma- 
žulė jau dažysis. Bet suprato, kad vyresnioji jau jį priveikė — ji buvo 
atkakli kaip ir mama. 

Atsidusęs sugrūdo servetėlę maišelin „maistas į namus“ ir išmetė 
į šiukšlių dėžę. Tada prisipylė dar vieną puodelį kavos ir permąstė Ri- 
sės parodymus, patikrindamas — dar kartą — visas detales, veiksmų 
seką. Krestelėjęs galvą, įsibėrė į kavą sausos grietinėlės ir nusinešė 
puodelį į kabinetą. Taip pat įsijungė kompiuterį. Jau laikas apie Risę 
Gilmor sužinoti daugiau nei nesantis kriminalinis įrašas Bostone. 
Rikas kelias valandas ieškojo, skaitė, skambino telefonu ir žymėjosi 

užrašuose. Galiausiai baigęs kaupti duomenis bylai bei truputį pats 
su savimi pasiginčijęs, jis įsidėjo aplanką į viršutinį rašomojo stalo 
stalčių. Kai išėjo iš kabineto svarstydamas, ar žmona jo tebelaukia, jau 
buvo labai vėlu. Pravažiuodamas pro „Angelo skanėsto“ restoraną, Ri- 
kas pastebėjo antrame aukšte vis dar degant šviesas. 


Pusę aštuonių ryto, kol Risė stengėsi susikaupti kepdama blynus 
su pasukomis ir kiaušinius, Brodis apsiginklavo termosu kavos ir įsi- 
ropštė į Riko automobilį. 

— Labas rytas. Nuoširdžiai dėkoju, kad važiuosi kartu, Brodi. 

— Na, kartu. Į šią kelionę žiūrėsiu kaip į tyrimą. 

Rikas šyptelėjo ir vėl surimtėjo. 

— Turbūt galima sakyti, kad paslaptis ranka pasiekiama. Primink 
dar kartą, kiek praėjo laiko nuo tada, kai Risė pamatė nusikaltimą ir 
tu su ja užlipai į viršų. 

— Nežinau, kiek laiko ji lipo žemyn iki manęs. Kai su manimi 
susidūrė, ji bėgo, o aš palengva kopiau aukštyn taku. Ne daugiau kaip 
dešimt minučių, spėju. Netgi penkias minutes, o užlipome kartu per 
kokias dešimt, penkiolika minučių. 

— O kaip ji jautėsi, kai susitikote? 

Ore plykstelėjo pyktis. 

— Kaip ir galima tikėtis, kai moteris pamato pasmaugiamą kitą 
moterį. 

— Na gerai, Brodi, tik nemanyk, kad aš nesuvokiu situacijos. Ma- 
tai, aš privalau į viską žiūrėti iš kitos pusės. Turiu žinoti, ar ji kalbėjo 
suprantamai, aiškiai. 

— Po poros minučių visai aiškiai. Reikia atsižvelgti į tai, kad ji 
buvo toli nuo bet kokios pagalbos — išskyrus mane — ir pirmą kartą 
kopė tuo maršrutu. Risė buvo viena, sukrėsta, išsigandusi, ir stebėjo 
nusikaltimą negalėdama niekuo padėti merginai. 

— Stebėjo per žiūronus iš kitos Gyvatės upės pusės. — Rikas pa- 
kėlė ranką. — Galbūt viskas atsitiko būtent taip, kaip ji ir pasakojo, bet 
mane trikdo aplinkybės ir įkalčių trūkumas. Ar tikrai nė kiek neabejo- 
ji, kad ji galėjo suklysti? Galbūt pamatė besiginčijančią porelę, gal net 
matė, kaip vyras moteriai trenkė. 

Brodis vakar dienos įvykius buvo gerai apgalvojęs. Perkratė visas 
smulkmenas, visą įvykių seką. Prisiminė Risės veidą — drėgną, išblyš- 

kusį, didžiules, gilias, stiklines akis. Tapusi nepažįstamųjų konflikto 
liudininke, moteris nepuola į beribį siaubą. 

— Aš tikiu, kad ji matė tai, ką sakė. Tai, ką ji man papasakojo ant 
kalno po to įvykio. Nė viena smulkmena nesiskyrė nuo to, ką papa- 
sakojo tau, nė viena. 

Rikas išpūtė žandus. 

— Tu teisus. Ar jūs susiję? 

— Kaip susiję? 

Rikas prunkštelėjo. 

— Negali tavęs nepamėgti, Brodi. Esi gudrus šunsnukis. Ar judu 
esate susiję? 

— O kas nuo to keičiasi? 

— Bet kokiame tyrime informacija daug ką keičia. 

— Tai gal tokiu atveju tiesiog paklausk tiesiai, ar aš su ja miegu? 

— Na, aš tiesiog stengiausi būti jautrus ir taktiškas, — kvailokai 
šyptelėjo Rikas. — Na gerai, tai ar miegi su ja? 

— Ne. 

— Na gerai, — pakartojo Rikas. 

— Ojei būčiau atsakęs „taip'? 

— Būčiau atsižvelgęs į šią informaciją kaip tikras, geras teisėsau- 
gos pareigūnas. Tavo reikalai, Brodi, yra tavo reikalai. Tik reikia pami- 
nėti, kad tokie asmeniniai dalykai labai greitai pasklinda po miestelį. 
Nieko nėra įdomiau už seksą, nesvarbu, ar jį praktikuoji, ar liežuvauji 
apie kitus, tą darančius. 

— Aš verčiau pats imčiausi sekso, nei kalbėčiau apie jį. 

— Tai tu mieliau pats... — Rikas vėl šyptelėjo. — Na, ir aš, jei jau 
prakalbom apie tai. 

Kurį laiką jiedu važiavo tylėdami, kol Rikas sustojo šalikelėje. 

— Greičiausiai tą vietą prie upės, kurią parodei žemėlapyje, pa- 
sieksime kirsdami kampą nuo čia. 

Brodis persimetė per petį nedidelę kuprinę. Net ir ruošdamasis 
į tokį trumpą žygį stengėsi apsirūpinti visais būtinais reikmenimis. 
Jiedu žygiavo per pelynų pieveles ir miškus, o minkštoje žemėje Bro- 
dis pažino elnio, meškos ir — kaip spėjo — vakarykščius Riko batų 
pėdsakus. 

— Link upės neveda jokie žmogaus pėdsakai, — pabrėžė Ri- 
kas. — Tik maniškiai nuo vakar dienos. Žinoma, galėjo būti ateita 

reikėjo atsikratyti. Instinktyviai būtų buvę geriausia įmesti kūną į 
upę — pirma paniška reakcija. — Jis nepakėlė akių nuo žemės, rū- 
pestingai tyrinėjo ją ir medžius. — Arba užkasti. Bet, Brodi, po velnių, 
tada tikrai būtų tokios veiklos pėdsakų. Nebūtų buvę jokios prasmės 
tempti lavoną taip toli, o užkasti kūną yra daug sunkiau, nei gali nu- 
manyti. — Jis įrėmė rankas į klubus, viena lengvai liesdamas kabantį 
prie šono tarnybinį ginklą. — Be to, tikrai būtų aišku, kur užkastas, nes 
laukiniai gyvūnai netrukus atkapstytų. Dabar gali pats viską apžiūrė- 
ti — nematyti, kad kas nors būtų šion vieton atėjęs. Klausiu tavęs dar 
kartą: ar tikrai negalėjai suklysti dėl vietos žemėlapyje? 

— Tikrai nesuklydau. | 

Jiedu žingsniavo toliau į šiaurės vakarus, artyn upės, pro pušis 
išstypusiais kamienais, mėlynių uogienojus ir šeivamedžius. Brodis at- 
kreipė dėmesį, kad žemė nuo atlydžio drėgna, joje būtų gerai išsilaikę 
žmogaus pėdsakai — elnio ir briedžio matyti puikiai, o Žmogaus nė 
ženklo. Eidami jiedu apjuosė tankmę, o Brodžiui stabtelėjus, susirietus 
apžiūrėti, ar tankumyne nėra žmogaus buvimo pėdsakų, Rikas ramiai 
laukė. 

— Įtariu, kad vakar tu darei tą patį. 

— Taip, — pritarė Rikas. — Bet radau nemažai gražių uogų, — 
norėdamas palaikyti pokalbį, ėmė pasakoti jis. — Radau mėlynių, 
spanguolių. — Rikas nutilo ir pažvelgė ton pusėn, iš kurios jau užuodė 
upę. — Brodi, jei kas nors būtų bandęs kūną paslėpti ar nusikratyti jo, 
tikrai būtų matyti. O iki dabar, manau, gyvūnai būtų pajutę kvapą ir 
pradėję šniukštinėti. 

— Taip. — Brodis atsistojo. — Taip, tu teisus. Net ir toks grynas 
miestietis kaip aš tiek suprantu. 

Nepaisant susiklosčiusių aplinkybių, Rikas nusišypsojo. 

— Kaip grynas miestietis, neblogai įsikūrei tokiame miestelyje. 

— Kiek laiko aš turėsiu čia gyventi, kol nusikratysiu miestiečio 
etiketės? 

— Gal pasimirš praėjus kokiems dešimt ar penkiolikai metų po 
tavo mirties. 

— Taip ir maniau, — atsakė Brodis, kai jiedu leidosi žingsniuoti 
toliau. — Tu juk irgi ne čia gimei, — prisiminė. — Kariuomenės išpera. 

— Turint galvoje, kad motina Šajene įsikūrė dar prieš mano dvy- 
liktąjį gimtadienį, aš lenkiu tave dideliu žingsniu. Jau esu vietinis. Ar 
girdi upės šniokštimą? 

Iš už virpančių nuo vėjo epušių, tuopų ir raudonųjų gluosnių 
aidėjo tylus gaudesys. Saulės šviesa intensyvėjo, ir Brodis pamatė van- 
denyje spindulių atšvaitus. Už upės atsivėrė kanjonas ir šlaitas aukštai 
ant kalno, ant kurio buvo stovėję kartu su Rise. 

— Štai kur ji sėdėjo, kai matė visa tai nutinkant. — Ranka deng- 
damasis veidą nuo saulės, parodė Brodis. 

Čia daug vėsiau, arčiau vandens daug vėsiau, pamanė jis, čia vėjo 
neužstoja medžiai. Tačiau saulė švietė labai ryškiai ir Brodis iš kupri- 
nės išsitraukė akinius nuo saulės. 

— Turiu pripažinti, Brodi, atstumas velniškai didelis, — Rikas iš- 
sitraukė žiūronus ir pažvelgė ton vieton, kur rodė Brodis. — Velniškai 
didelis atstumas, — pakartojo jis. — Tokiu dienos metu viskas truputį 
liejasi. Ir dar atspindžiai nuo vandens. 

— Rikai, pastaraisiais metais mes neblogai sutariame. 

— Taip, neblogai. 

— Todėl paklausiu tavęs tiesiai: kodėl tu ja netiki? 

— Pirma, trumpai viską apsvarstykime. Ji stovi ant to šlaito, pa- 
mato, kas čia, kitoje upės pusėje, vyksta, bėga žemyn taku ir atsitrenkia 
į tave. O ką tuo tarpu daro žudikas su nužudytosios merginos kūnu? 
Jei ją įmeta į vandenį, ji būtinai išplauks. Ir dabar jos kūnas jau grei- 
čiausiai būtų aptiktas. Čia aplinkui nelabai rasi svarmenį nugramzdin- 
ti lavonui į dugną, o Žinant, kad laiko buvo nedaug, vos pusė valandos, 
kyla abejonių. Jei toks buvo žudiko planas, jis būtų užtrukęs — mano 
nuomone, daug ilgiau, nei užtrukot judu leisdamiesi kalnu žemyn. 

— Jis būtų galėjęs nutempti ją už akmenų arba tarp medžių. Mes 
jos nebūtume pastebėję iš kitapus upės. O jis buvo nuėjęs atsinešti 
kastuvo arba virvės. Dievai žino. 

Rikas tyliai atsiduso. 

— Ar matai kokių nors pėdsakų, liudijančių, kad kas nors būtų 
čia ką nors veikęs, vilkęs lavoną ar jį užkasęs? 

— Ne, nematau. Bent jau kol kas. 

— O dabar mudu pavaikščiosime aplinkui, nors aš tą jau pada- 
riau vakar. Nėra jokio neseniai iškasto kapo. Vadinasi, teko ją nutempti 
arba nunešti iki mašinos ar namelio. Tektų ilgai nešti negyvėlį ir su- 
sidarytų nemažas kelias, o jame neliktų nė vieno žmogaus buvimo 
pėdsako? 

Rikas nusisuko nuo Brodžio. 

— Tu mane tikini, kad mes esame nusikaltimo vietoje, o aš tau 

sakau, kad nematau nė vieno ženklo, rodančio, jog šioje vietoje kas 
nors būtų lankęsis, juo labiau parbloškęs merginą ant žemės ir pa- 
smaugęs. 

Įvykių logika buvo nepaneigiama. Tačiau vis dėlto. 

— Jis paslėpė pėdsakus. 

— Galbūt, galbūt. Bet kada, po galais, jis spėjo tai padaryti? Jis ją 
nugabeno, nuvilko į šalį, sugrįžo atgal, paslėpė pėdsakus — ir visa tai 
padarė nežinodamas, kad kas nors matė, kaip jis nužudė žmogų. 

— Jei galvosime, kad jis nepastebėjo Risės. 

Rikas išsitraukė akinius nuo saulės ir juos užsidėjęs pažvelgė į 
vandenį ir taką, vedantį kalnu aukštyn. 

— Na gerai, tarkime, kad jis pamatė. Vis tiek nebūtų spėjęs visko 
sutvarkyti per pusvalandį, kuris, kaip jūs teigėte, prabėgo nuo įvykio. 
Na, kad ir per keturiasdešimt minučių, vis tiek, mano manymu, ne- 
įmanoma. 

— Tai tu nori pasakyti, kad ji meluoja? Kad viską išgalvojo? Ko- 
kia prasmė viską sugalvoti? 

— Aš nesakau, kad ji meluoja. — Rikas nusiėmė kepurę ir ner- 
vingai pasitrynė antakį. — Čia slypi šis tas daugiau, Brodi. Vakar 
matydamas judu kartu — iš pradžių pas tave, paskui jos kambary- 
je — maniau, kad tarp judviejų kažkas vyksta. Maniau, kad žinai apie 
ją šį tą daugiau. 

— Kaip tai daugiau? 

— Pasivaikščiokime aplinkui, aš tau papasakosiu. Tikiuosi, kad 
gali nulaikyti liežuvį. Manau, esi vienas iš kelių žmonių Angelo Kumš- 
tyje, kuriais galiu pasikliauti. 

Jiems bežingsniuojant, Brodis neatitraukė žvilgsnio nuo žemės ir 
nuolat rūpestingai apžiūrinėjo krūmus. Troško — daug labiau nei nu- 
manė — rasti nors vieną ženklą, įrodantį, kad Rikas klysta. Vadinasi, 
suvokė Brodis, jis daug karščiau troško įrodyti, kad kažkokia mergina 
negyva, negu tai, kad kita mergina klydo. Tačiau prisiminė, kaip Risė 
atrodė, kaip ji stengėsi neišskysti lipant kalnu žemyn ir kokia vieniša 
atrodė likdama viena savo beveik tuščiame kambaryje. 4 

— Aš ja šiek tiek pasidomėjau. — Rikas papurtė galvą, o Brodis 
sustojo ir primerkė akis. — Manau, tai yra mano darbo dalis. Kai į 
miestelį atvyksta ir apsistoja naujas žmogus, noriu išsiaiškinti, ar jis 
neprasikaltęs. Tą patį padariau ir tau atvykus. 

— Ir aš buvau patikrintas? 

— Antraip mes nesikalbėtume, argi ne? — Rikas nutilo, pasuko 
smakrą kairėn. — Štai čia yra vieno Džonės namelio galas. Šis namelis 
artimiausias, o mudu iki jo ėjome dešimt minučių. Greitu žingsniu ir 
nenešdami negyvėlio. Arčiau neįmanoma privažiuoti jokiu automobi- 
liu. Vis tiek būtų matyti. 

— Ar buvai užėjęs į vidų? Į namelį? 

— Nors turiu ženklelį, tai dar nereiškia, kad galiu veržtis į sve- 
Durys užrakintos. Nuėjau dar prie poros namelių netoliese, tarp jų ir 
manąjį. Į savo namelį užėjau, bet ten buvo tuščia. 

Jiedu ir toliau žingsniavo, apėjo namelį ratu. 

— Risė nėra prasikaltusi, jei tau tai rūpi, — tęsė Rikas, kol Brodis 
žvilgtelėjo pro langą vidun. — Bet prieš daugelį metų ji dalyvavo vie- 
name įvykyje. 

Brodis atsisuko ir atsargiai paklausė: 

— Kokiame? 

— Dideliame susišaudyme Bostono restorane, kur ji tuo metu 
dirbo. Vienintelė ji liko gyva. Į ją dukart šovė. 

— Viešpatie Dieve. 

— Tai va. Ją paliko numirti kažkokiame virtuvės reikmenų san- 
dėliuke. Smulkmenas sužinojau iš vieno Bostono policininko, kuris 
tyrė bylą. Ji buvo virtuvėje, o visi kiti valgomajame — jau po darbo 
valandų. Ji išgirdo riksmus, šūvius, prisimena, — o gal tik mano, kad 
prisimena, — kaip griebėsi mobiliojo telefono. Vienas vyras įėjo virtu- 
vėn ir į ją šovė. Risė daugiau neprisimena — arba bent jau neprisimi- 
nė. Net gerai į jį neįsižiūrėjo. Ją įstūmė į sandėliuką ir paliko gulėti, kol 
po poros valandų surado policija. Policininkas, su kuriuo kalbėjausi, 
sakė, kad ji per plauką liko gyva. Po operacijos išgulėjo ištikta komos 
beveik visą savaitę, o prabudus atmintis kiek šlubavo. Risės psichinė 
būklė buvo ne ką geresnė už fizinę. 

Jokia Brodžio įsivaizduota situacija neprilygo papasakotai, jokia. 

— O kaip galėjo būti kitaip? 

— Ji patyrė psichinę krizę. Po to kelis mėnesius gulėjo psichiat- 
rijos ligoninėje. Nė vienam policininkui niekada smulkiai nepapa- 
sakojo užpuolimo aplinkybių. Policija taip ir nepagavo tų Žmonių 
žudikų, o Risė dingo iš policijos akiračio. Tyrėjas su ja bendravo tik 
maždaug vienerius metus po nusikaltimo. Kai bandė su ja susisiekti 
paskutinį kartą, ji jau buvo išvykusi ir nepalikusi savo naujo adreso. 

Risė turi senelę, bet ši tegalėjo pasakyti, kad anūkė išvykusi ir ne- 
ketina sugrįžti. 

Rikas stabtelėjo. Iš lėto, atidžiai apsižvalgė, pakeitė kryptį ir nu- 
sprendė grįžti tuo pačiu keliu. Paukštis giesmininkas ėmė traukti grei- 
tą ir ausį rėžiančią giesmę. 

— Visą istoriją iš nuotrupų susirinkau pats. Apie žudynes buvo 
pranešta per žinias. Kaip dabar atsimenu, pagalvojau: „Dėkui Dievui, 
kad gyvename čia, o ne mieste“. 

— Taigi čia tikrai ginklų nerasi. 

Rikas įtempė žandikaulį. 

— Čia žmonės vertina savo konstitucinę teisę laikyti ginklą. Ir 
gerbia. Esi grynas miestietis. 

— Dar pamiršai paminėti, kad esu „nuosaikusis liberalas“. 

— Norėjau būti mandagus. 

— Tai jau tikrai, — švelniai įkando Brodis. — Tu, dešiniojo spar- 
no beproti. 

Rikas savo dundančiu bosu nusijuokė. 

— Net pats nežinau, kaip susidraugavau su kažkokiu elitiniu 
miestiečiu. — Jis pakreipė galvą. — Stebiuosi, kad tu nieko apie šį įvykį 
negirdėjai, Brodi. Juk buvai įtakingas miesto žurnalistas. 

Brodis paskaičiavo, kada visa tai įvyko. Jei tai nutiko jam išėjus 
iš laikraščio, tai anuomet jis stengėsi nuo kartėlio išsivaduoti mėgau- 
damasis saule ir čiuožinėdamas banglente Aruboje. Laikraščių jis 
neskaitė beveik aštuonias savaites, be to, dar boikotavo ir CNN — iš 
principo. 

— Tuo metu buvau, galima sakyti, atidėjęs domėjimąsi žiniomis 
porai mėnesių. Buvau ką tik išėjęs iš „Tribune“. 

— Na, manau, per tokį laiką žiniasklaida iš įvykio jau išsunkė vis- 
ką, ką galėjo. Jau turėjo atsirasti kita tema visuomenei bombarduoti. 

— Jei žiūrėsime į Konstituciją, Pirmoji pataisa buvo priimta prieš 
Antrąją. 

— O labai gaila. Bet grįžkime prie kalbos apie nutikimą su Rise. 
Po tokių įvykių bet kam būtų labai sunku atsigauti, o ji dar gali būti 
nevisiškai atsigavusi. 

— Vadinasi, ji matė haliucinaciją, ne tikrą žmogžudystę? Visiška 
nesąmonė, Rikai. 

— Gal užmigo, užsnūdo vos kelias minutes ir susapnavo košma- 
rą. Bylą tyręs policininkas man pasakojo, kad ji turėjo polinkį haliuci- 

nacijoms. Toks maršrutas — kietas riešutėlis naujokams, ir ji, pasiekusi 
tą vietą, kurioje sustojo pailsėti, turėjo būti labai išvargusi. Gal viršuje 
jai net svaigo galva. Džonė pasakojo, kad mergina beveik nevalgo, 
nebent pati šeimininkė pakiša panosėn lėkštę su maistu. Be to, Risė 
būna nervinga. Viešbutyje ji buvo pristūmusi staliuką prie gretimo 
kambario durų ir neatitraukė visą laiką, kol ten gyveno. Daiktų taip ir 
nebuvo išsikrausčiusi. 

— Pernelyg didelis atsargumas nėra beprotystė. 

— Nagi, Brodi, aš nė karto nepavadinau jos beprote. Tiesiog 
manau, kad ji vis dar emociškai nestabili. — Jis iš karto iškėlė rankas 
aukštyn. — Atsiimu žodį „nestabili“, geriau sakysiu „trapi“. Mano aki- 
mis žiūrint, viskas yra būtent taip, o tokiu atveju tiek ir tegaliu matyti. 
Aš nesakau, kad daugiau šiuo įvykiu nesidomėsiu, bet į valstijos po- 
liciją nesikreipsiu. Jiems nebėra čia ką veikti. Pasidomėsiu dingusiais 
asmenimis, pažiūrėsiu, ar niekas neatitinka aprašymo, kurį ji man pa- 
teikė apie nužudytąją merginą. Daugiau negaliu niekuo padėti. 

— Taip jai ir pasakysi? Kad niekuo nebegali padėti? 

Rikas nusiėmė kepurę, pirštais persibraukė plaukus. 

— Tu matai tą patį, ką ir aš? Vadinasi, tu nematai nieko. Jei tik 
turi laiko, galime apeiti ir apžiūrėti daugiau namelių. 

— Aš turiu laiko, bet argi ne labiau tiktų šerifo pavaduotojas? 

— Tu buvai su ja. — Nuleidęs galvą Rikas ir vėl užsidėjo kepu- 
rę. — Tave kviesime kaip šalutinį liudininką. 

— Saugai savo užpakalį, Rikai? 

— Jei nori, gali sakyti ir taip, — be jokios pagiežos atsakė šis. — 
Klausyk, aš tikiu, kad ji mano kažką mačiusi. Bet nėra jokių įrodymų, 
patvirtinančių jos pasakojimą. Aš manau, ji užsnūdo, susapnavo koš- 
marą, ir būtų gerai, jei tu bent pagalvotum apie tokią galimybę. Ne- 
noriu jos užversti dar didesniais rūpesčiais, kad ir kokie jie būtų, bet 
turiu atsižvelgti į faktus. Akivaizdu, jog žmogžudystės čia nė ženklo. 
Nėra jokių požymių, kad čia iš viso ko nors būta per pastarąsias dvi- 
dešimt keturias valandas. Peržiūrėsime viską dar kartą ir patikrinsime 
namelius kitoje pusėje. Jei ką nors rasime, — po velnių, jei rasime bent 
kokį siūlelį, susijusį su nusikaltimu, — skambinsiu valstijos policijai 
ir imsime sekti pėdsaku. O jei ne, tegaliu peržiūrėti dingusių asmenų 
bylas. 

— Tu ja paprasčiausiai netiki. 

— Šiuo atveju, Brodi? — Rikas nužvelgė uolas kitapus upės. — 
Taip, tikrai netikiu. 


Kai baigėsi rytinis šurmulys, Risė puolė iš karto ruošti dienos 
sriubą. Lėtai užvirė pupeles, kubeliais supjaustė likusį kumpį, grieži- 
nėliais susmulkino svogūną. Džonė nebuvo spėjusi sulakstyti šviežių 
prieskoninių žolelių, taigi teko verstis džiovintomis. Daug skaniau su 
šviežiu rozmarinu ir baziliku. Be to, rupiai malti juodieji pipirai tiktų 
daug labiau nei pilki milteliai skardinėje, stovinčioje ant lentynėlės. Ir 
dėl Dievo meilės, kaip iš viso galima ruošti maistą su česnakų milte- 
liais? O, kad turėtų jūros druskos ir kad tokiu metų laiku būtų įmano- 
ma rasti pomidorų, kurie turėtų bent kokį skonį. 

— Skundų, kaip matau, netrūksta. — Džonė priėjo prie puodo ir 
pauostė. — Kvepia visai neblogai. 

Risė suprato, kad ir vėl šnekėjosi su savimi. 

— Atsiprašau, viskas gerai, viskas bus gerai. Tiesiog aš neturiu 
nuotaikos. 

— Tą ir pati matau. Dabar net girdžiu. Čia tau ne aukštos klasės 
restoranas. Jei norėjai prabangos, reikėjo pasukti Džekson Houlo link. 

— Nieko tokio, atsiprašau. 

— Pirmo atsiprašymo neprašiau, o antras jau erzina. Negi neturi 
jokios tvirtybės? 

— Turėjau. Ją vis dar remontuoja. 

Kad ir kas kaltas dėl prastos Risės nuotaikos, akių žvilgsnis ir 
nervingi judesiai Džonei kėlė nerimą. 

— Sakiau tau sugalvoti, ko reikės šiandienos sriubai, argi ne? — 
griežtai paklausė Džonė. — Jei ko nors nori, o mes čia neturime, 
sudaryk sąrašą. Aš pagalvosiu, ar verta užsakyti, gal imsiu ir taip pa- 
darysiu. Jei neturi drąsos paprašyti, tai bent nestoviniuok, nemurmėk 
ir nebambėk. 

— Gerai. 

— Jūros druskos! — Pašiepiamai prunkštelėjusi Džonė nužings- 
niavo įsipilti puodelio kavos. Tokiu būdu ji galės atidžiai, bet neaki- 
vaizdžiai apžiūrėti Risę. Mergina buvo nubalusi, pastebėjo ji, pajuodu- 
siais paakiais. — Nepanašu, kad laisva diena tau būtų išėjusi į naudą. 

— Aš tikrai nepailsėjau. 

— Makas pasakojo, kad kopei Mažuoju angelo maršrutu. 

— Taip. | 

— Mačiau, kaip grįžai kartu su Brodžiu. 

— Mes... mes susitikome ant tako. 

Džonė iš lėto gurkštelėjo kavos. 

— Tau taip dreba rankos, kad netrukus imsi griežinėliais pjaus- 
tyti sau delną, o ne morkas. 

Risė padėjo peilį ant stalo ir atsisuko. 

— Džone, aš mačiau... — bet nutilo pastebėjusi įeinant Brodį. — 
Ar galiu dabar pasinaudoti pertraukėle? 

Kažkas nutiko, pamanė Džonė, išvydusi Brodį stovint ir laukiant. 
Kažkas nutiko. 

— Pirmyn. 

Risė nebėgo, bet sukosi labai greitai, nenuleisdama akių nuo 
Brodžio veido. Širdis daužėsi krūtinėje, o ranka tiesėsi jo link, dar ne- 
spėjus priartėti. 

— Ar radote... 

— Eikim laukan. 

Risė tik linktelėjo, o to ir užteko, nes Brodis jau žengė pro duris. 

— Arjūsją radote? — pakartojo Risė. — Pasakyk man. Ar žinote, 
kas ji tokia? 

Brodis tebežingsniavo laikydamas ranka ją už žasto, kol nusigavo 
už pastato prie laiptų, vedančių į Risės kambarį. 

— Mes nieko neradome. 

— Bet... Jis greičiausiai įmetė ją į upę. — Risė jau buvo mačiusi tą 
vaizdą akyse naktį begalę kartų. — O Dieve, jis įmetė jos kūną į upę. 

— Aš niekam nepasakojau. 

— Ją turbūt... — Risė pajuto, kad darosi sunku įkvėpti. Tačiau vėl 
prakalbo ramiai: — Aš nesuprantu. 

— Mes nuvykome į tą vietą, kur tu matei nužudomą merginą. 
Iššukavome visą teritoriją iki pat kelio įvairiomis kryptimis. Apžiūrė- 
jome penkis artimiausius namelius, bet jie buvo tušti ir jokio ženklo, 
kad jais būtų naudotasi. 

Pilvą ėmė sukti šleikštulys. 

— Jie nebūtinai turėjo apsigyventi namelyje. 

— Taip. Bet jie turėjo kaip nors nusigauti iki tos vietos. Nematyti 
jokių pėdsakų, nė ženklo, kad ten būta žmogaus. 

— Tai jūs nuėjote ne į tą vietą. 

— Ne, mes buvome ten, kur reikia. 

Dabar Risė apkabino save rankomis, tačiau ne saugodamasi nuo 
vėsaus pavasario vėjo. 

— Bet tai tiesiog neįmanoma. Jie buvo toje vietoje. Jie ginčijosi, 
grūmėsi, jis ją nužudė. Aš mačiau. 

— Aš to ir neneigiu. Tik sakau, kad neradome nieko, kas patvir- 
tintų tavo žodžius. 

— Žudikas išsisuks. Jis paspruks ir toliau gyvens savo gyveni- 
mą. — Risė sunkiai atsisėdo ant laiptelių. — Ir viskas tik todėl, kad 
aš vienintelė tai mačiau, per mažai įsiminiau ir negalėjau nieko pa- 
daryti. 

— Ar pasaulis visada sukasi tik apie tave? 

Tuomet Risė pakėlė akis, kamuojama sukrėtimo ir nevilties. 

— O kaip, po velnių, tu jaustumeisi? Tu greičiausiai tik gūžtelė- 
tum pečiais. Jėzau, padariau viską, ką galėjau, geriau eiti išgert alaus ir 
ištiest kojas savo hamake. 

— Dar ankstoka gerti alų. Šerifas pažadėjo pasidomėti dingusiais 
asmenimis. Apžiūrės poilsines rančas ir viešbutukus, išsimėčiusius ap- 
linkinėse vietovėse ir stovyklavietėse. Ar gali pasiūlyti geresnį būdą? 

— Ne mano darbas su tuo tvarkytis. 

— Ir ne mano. 

Risė pašoko ant kojų. 

— Kodėl jis negrįžo su manim pasikalbėti? Nes netiki, kad juos 
mačiau, — pati sau atsakė Risė, Brodžiui nė nespėjus prasižioti. — Jis 
mano, kad aš viską išsigalvojau. 

— Jei nori sužinoti, ką jis galvoja, jo ir klausk. Aš tau pasakoju tai, 
ką pats Žinau. 

— Noriu nuvykti ten pati, noriu apžiūrėti tą vietą pati. 

— Kaip sau nori. 

— Aš nežinau, kaip iki ten nusigauti. O tu galbūt esi paskutinis 
žmogus, kurio prašau prakeiktos paslaugos, bet Žinai ką? Tu esi vie- 
nintelis žmogus, kuris, mano manymu, tos merginos nenužudė. Ne- 
bent, be visų kitų tavyje slypinčių talentų, moki užsiauginti sparnus 
ir skraidyti. Būsiu laisva nuo trečios valandos. Gali atvažiuoti manęs 
paimti Čia. 

— Aš galiu atvažiuoti? 

— Taip. Ir atvažiuosi. Nes abejoji taip pat, kaip ir aš. — Risė puolė 

raustis kišenėje ir išsitraukė nublukusį, suglamžytą dešimties dolerių 
banknotą. Įgrūdo jį Brodžiui į delną. — Štai. Turėtų užtekti benzinui. 

kartu ir suirzęs, ir pradžiugintas. 

Risė sumažino ugnį po sriubos puodu ir ėmė entuziastingai 
sudarinėti sąrašą dalykų, būtinų kiekvienai virtuvei. Penkių žvaigž- 
dučių restoranui, mažo miestelio užkandinei ar namų virtuvei. Koks, 
po galais, skirtumas? Maistas visur tas pats, tai kodėl gi jo negaminti 
tobulai? 

Ji paruošė užsakymus keliems žmonėms, kurie-dėl jai nesuvokiamų 
priežasčių užsinorėjo bizono mėsainio dar prieš popietę. Atsiradus per- 
traukėlių tarp užsakymų, Risė šveitė virtuvę ir švarino spinteles. Ji kaip 
tik klūpėjo ir valė spintelę po kriaukle, kai šalia pasilenkė Linda Geil. 

— Ar tu stengiesi mus visus priversti blogai jaustis? 

— Ne, tik stengiuosi nedykinėti. 

— Kai baigsi „nedykinėti“ čia, galėsi eiti darbuotis mano namuo- 
se. Ar pyksti ant Džonės? 

— Ne. Aš pykstu ant pasaulio. Pykstu ant viso pasmirdusio su- 
krušto pasaulio. 

Linda Geil žvilgtelėjo per petį ir tyliai paklausė: 

— Artėja mėnesinės? 

— Ne. 

— Tiesiog tomis pora dienų per mėnesį aš dažniausiai pasiuntu 
ant viso pasmirdusio sukrušto pasaulio. Ar galiu kuo nors padėti? 

— Ar gali ištrinti paskutines dvidešimt keturias valandas? 

— Greičiausiai ne. — Linda Geil uždėjo ranką ant smulkutės Ri- 
sės nugaros ir švelniai patrynė. — Bet rankinuke turiu šokolado. 

Risė atsiduso ir įmetė skudurėlį į kibirą muiluoto vandens. 

— Kokio šokolado? 

— Nedideli gabaliukai auksinėje folijoje, tokius viešbučiuose 
padeda ant pagalvės vakarais. Viešbučio kambarinė Marija mane jais 
aprūpina. | 

Risė nusišypsojo, bet šypsena buvo tokia svetima, kad net su- 
skaudo skruostus. 

— Tie šokoladukai neblogi. Ačiū, gal... 

— Rise, — pasigirdo šaltas, kapotas Džonės balsas, ir mergina iš- 
traukė galvą iš po kriauklės. — Užeik į mano kabinetą. 

Jiedvi susižvalgė: Lindos Geil žvilgsnis buvo persmelktas gailes- 
čio. Risė atsistojo ir nusekė paskui Džonę į jos ankštą kabinetą. 

— Uždaryk duris. Man ką tik paskambino mano berniukas. At- 
rodo, šerifas buvo atvykęs į mano rančą ir klausinėjo. Pasirodo, jis 
ieško kažkokių žmonių, o tiksliau — dingusios moters. Lou nedaug iš 
jo teišgavo, bet aš ne mulkį užauginau, jam ir to pakako. — Įėjusi į ka- 
binetą, Džonė atidarė langą ir išsitraukė cigaretes. — Rikas sakęs, jog 
kažkas matė, kaip kažkas nutiko dingusiai moteriai, kad tas žmogus 
kopė Mažuoju angelo maršrutu ir kažką pamatė kitoje upės pusėje. Aš 
nesu kvailė, taigi pamaniau, kad tasai matęs asmuo buvai tu. 

— Šerifas manęs prašė nieko nepasakoti, kol vyksta tyrimas, 
bet kadangi jis nieko nerado... Aš mačiau, kaip vyras nužudė moterį. 
Mačiau, kaip jis ją pasmaugė, bet buvau per toli ir niekuo negalėjau 
padėti. Tiesiog buvau bejėgė ką nors padaryti. O dabar šerifas nieko 
neranda. Tarsi nieko nebūtų nutikę. 

Džonė išpūtė tirštą dūmų kamuolį. 

— Kokią moterį? 

— Aš nežinau. Nepažinau jos; juodu buvo toli, nelabai gerai įsi- 

— Tik nepulk į isteriją prie manęs. — Džonės balsas tebebuvo 
šaltas ir griežtas. — Jei reikia, gali prisėsti, bet tik nepulk į isteriją. 

— Gerai. Gerai. — Risė neatsisėdo, tik delnais nusivalė ašaras. — 
Aš juos mačiau. Aš mačiau, ką jis jai padarė. Ir tai mačiau vienintelė. 

...Ji kojomis spardė žemę. 

„Nike“ sportbačiai iki kauliukų su sidabro spalvos papuošimais 
priešais sandėliuką. 

Juodas švarkas ir oranžinė kepurėlė. 

Tamsiai pilkas gobtuvas, didelis juodas ginklas... 

— Aš vienintelė juos mačiau, — nervingai pakartojo Risė. — Ir 
mačiau nepakankamai. 

— Sakei, kad ant kalno buvai su Brodžiu. 

— Jis liko šiek tiek žemiau ir nieko nematė. Vėliau mudu kartu 

užlipome, bet jų jau nebebuvo. — Kambaryje Risei pritrūko oro ir ji 
priėjo prie lango. — Aš to neišsigalvojau. 

— Kodėl turėčiau manyti, kad išsigalvojai? Jei prastai jauteisi, 
galėjai pasiimti laisvą dieną. 

— Jau vakar turėjau laisvą dieną, ir tik pažiūrėkit, kas nutiko. Ar 
Lou nesakė... ar rančoje nebuvo apsistojusi moteris? 

— Visi buvo rezervavę vietas iš anksto ir ten dirbo, visi gyvi. 

— Žinoma. — Net nežinodama, ar turėtų apsidžiaugti, ar išsigąs- 
ti, Risė užsimerkė. — Žinoma, kad jie gyvi. 

Porą kartų pasibeldusi, pro duris galvą įkišo Linda Geil. 

— Atsiprašau, kad trukdau, bet mums čia reikia pagalbos. 

— Pasakyk jiems, kad pakentėtų, — įsakė Džonė ir tylėdama 
palaukė, kol Linda Geil uždarys duris. — Ar sugebėsi pabaigti savo 
pamainą? 

— Taip, daug geriau jausiuos, jei turėsiu ką veikti. 

— Tada drožk ruošti valgių. O tuo tarpu įsimesk ką nors į pilvą ir 
spjauk į tai, ką tau sakė Rikas Mardsonas. Gali kreiptis į mane. 

— Ačiū. Jaučiuosi, tarsi viduriai būtų išgręžti kaip mazgotė. 

— Nesistebiu. Būtų ne pro šalį išsilieti. 

— Tai jau tikrai. Jei tavęs paklausčiau, — Brodžio jau teiravausi, 
bet jiedu su šerifu Mardsonu draugai, — taigi jei tavęs paklausčiau, ką 
tu manai apie Riką? Koks jis šerifas? 

— Labai neprastas, abu kartus atidaviau už jį balsą. Jį ir Debę pa- 
žįstu beveik dvylika metų, nuo tada, kai jis čia persikėlė iš Čejeno. 

— Supratau, bet... — Risė apsilaižė lūpas. — O policijos darbe? 

— O policijos darbe jis atlieka visas jam priklausančias parei- 
gas ir nekelia šurmulio. Galima pagalvoti, kad nelabai yra ką veikti 
tokiame mažame miestelyje. Bet galiu garantuoti: kiekvienas sūnus 
ir duktė čia, Angelo Kumštyje, turi ginklą. Netgi ne po vieną. Rikas 
pasirūpina, kad ginklus gyventojai naudotų tik šaudydami į taikinius 
ir medžiodami. Miestelyje jis palaiko taiką, ypač kai užplūsta turistai. 
Savo darbą jis atlieka puikiai. — Net ir aklas suprastų, kad Risė buvo 
įtikinta. — Noriu tavęs kai ko paklausti, — tęsė Džonė. — Ar gali pa- 
dėti dar kuo nors? 

— Net nežinau. 

— Tada palik viską Rikui ir keliauk virtuvėn dirbti savo darbo. 

— Gerai. Greičiausiai tu teisi. Hm, Džone? Aš sudarinėju sąrašą ir 

norėjau paminėti, kad perkant česnakų galvutes per ilgą laiką galima 
sutaupyti daug daugiau, nei perkant česnakų miltelius. 

— Turėsiu galvoje. 

Sriuba tapo tikra sensacija, taigi net nekilo mintis, kad ji galėjo 
būti dar skanesnė, jei tik Risė būtų turėjusi visus trūkstamus ingre- 
dientus. Taip darė anksčiau — siekė geresnio, geriausio, tobulo. Argi 
dar nesuvokė, kad galima ir lengviau praslysti? Niekam čia nerūpėjo, 
ar raudonėlis šviežias, ar pusę metų gulėjo plastikiniame maišelyje. 
Kodėl jai turėtų rūpėti? Jos darbas yra ruošti maistą ir pasiimti už- 
mokestį. Risė nebuvo šiame miestelyje nieko investavusi. Tiesą sakant, 
gal net padarė klaidą apsigyvendama viršuje. Dar buvo anksti įsikurti. 
Derėjo kurį laiką likti viešbutyje. O visų geriausia būtų sumesti mantą 
į mašiną ir važiuoti toliau. Čia jos niekas nelaiko. Jos niekur niekas 
nelaiko. 

— Atėjo Brodis, — šūktelėjo Linda Geil. — Priimk užsakymą, 
jiedu su daktaru nori sriubos. 

— Brodis ir daktaras, — sumurmėjo Risė. — Argi ne puiku? 

Ji ėmė ruošti sriubą. Jokių problemų. 

Netverdama įniršiu pripylė du dubenėlius, patiekė su bandelėm 
ir sviestu. Įniršiui pradėjus veržtis pro kraštus, Risė pati nunešė dube- 
nėlius prie staliuko, už kurio sėdėjo Volasas su Brodžiu. 

— Prašom, jūsų sriuba. O desertui jums pasakysiu aiškiai štai ką. 
Man nereikia gydytojo apžiūros, aš nesergu. Mano regėjimas puikus. 
Aš ant kalno neužmigau ir nesusapnavau, kaip pasmaugė moterį. 

Risė kalbėjo taip aiškiai ir su tokiu geliančiu įniršiu, kad prie 
gretimų stalelių nutilo pokalbiai. Akimirką girdėjosi tik iš automato 
sklindantis Garto Brukso dainavimas. 

— Skanaus, — nukirto Risė ir nužingsniavo atgal į virtuvę. Nu- 
siplėšė prijuostę ir čiupo švarkelį. — Mano pamaina baigėsi. Einu į 
viršų. 

— Keliauk iškart. — Džonė ramiai apvertė mėsos maltinį kepin- 
tuve. — Rytoj dirbi nuo vienuolikos iki aštuonių. 

— Žinau savo grafiką. 

Savo kambaryje Risė nuėjo tiesiai prie žemėlapių bei kelionių 
gidų ir išsitraukė reikiamą. Ji susiras kelią iki tos vietos pati viena. 
Jai visai nereikia palydos; nereikia kažkokio šalia besivelkančio vyro, 
kuris ją ramintų ir globotų. Risė išskleidė žemėlapį ir stebėjo, kaip jis 
virpa tarp sustingusių pirštų. Visą žemėlapį vagojo dantytos raudonos 

linijos, kilpos ir dėmės. Teritorija aplinkui taką, kuriuo kopė anądien, 
buvo apibrėžta daugybę kartų. Risė nieko nebraižė, tačiau vis tiek pa- 
žvelgė į savo pirštus, tarsi tikėdamasi pamatyti raudonas dėmes ant jų 
galiukų. Dar vakar žemėlapis buvo naujut naujutėlis, o dabar atrodė 
kaip išlankstytas ir sulankstytas daugelį kartų bei prirašytas kažkokiu 
pamišėlišku kodu. Risė to nedarė. Ji nebūtų galėjusi to padaryti. 

Švokšdama puolė prie virtuvės stalčiaus ir jį atplėšė. Raudonas 
žymeklis gulėjo ten, kur ji ir padėjo. Drebančiais pirštais nuėmė dang- 
telį ir pamatė, kad rašiklis buvo nutrintas ir nublukęs. Bet to negali 
būti. Risė žymeklį pirko vos prieš kelias dienas pas poną Druberį. 

Labai atsargiai užspaudė dangtelį ir, įdėjusi žymeklį į stalčių, jį 
uždarė. Tada atsisuko, atsirėmė į sieną ir peržvelgė visą kambarį. Vis- 
kas buvo savo vietoj, Risė tai iškart pastebėjo. Ji būtų tuoj pamačiusi, 
jei knyga būtų vienu coliu patraukta į šoną. Bet viskas buvo lygiai tose 
vietose, kuriose ji daiktus paliko išeidama rytą. Kai užrakino duris. 

Užraktą patikrino du kartus. O gal net tris. Dar kartą pažvelgė 
į Žemėlapį, gulintį ant grindų. Ar ji pati tai padarė? Gal naktį, prabu- 
dusi po košmaro ir drebulio, gal tada atsikėlė ir iš stalčiaus išsitraukė 
Žymeklį? 

Tai kodėl ji nieko neprisimena? 

Risė patikino save, kad visai nesvarbu, ir nuėjo pakelti žemėlapio. 
Taip, ji nusiminusi, bet čia nieko keisto. Ji buvo labai nusiminusi ir pa- 
siėmė Žymeklį norėdama užtikrinti, kad žmogžudystės vieta neišdiltų 
iš atminties per greitai. 

Tai visai nereiškia, kad ji beprotė. 

Risė sulankstė žemėlapį. Teks pirkti naują, nusprendė. Šį išmes 
lauk — paslėps po Džonės šiukšlėmis — ir nusipirks naują. Čia juk tik 
žemėlapis. Nėra jokio reikalo nerimauti. 

Tačiau staiga išgirdusi žingsnius ant laiptų ji skubiai — ir kaltai 
— įsikišo žemėlapį į užpakalinę kišenę. Pasigirdo skubrus ir erzinantis 
krumplių, beldžiančių į medines duris, garsas. Risė atsikvėpė norėda- 
ma visai nusiraminti ir, nuėjusi prie durų, atrakino. 

— Jau pasiruošusi? 

— Aš persigalvojau. Važiuosiu viena. 

— Gerai. Kaip nori. — Tačiau Brodis stumtelėjo ją atgal į kambarį 
ir uždarė duris. — Net nesuprantu, ko varginausi. Aš neatsivedžiau 
daktaro tavęs apžiūrėti. Kodėl, po galais, turėčiau tai daryti? Tiesiog 
taip jau yra, kad jis ateina pietauti kelis kartus per savaitę, o tuo — ne- 

bent esi akla ir kvaila — turėjai pati įsitikinti. Be to, taip jau nutinka, 
kad retkarčiais mes ateiname tuo pačiu metu ir pietaujame kartu. Tai 
vadinasi bendravimu. Ar dabar patenkinta? 

— Ne. Ne itin. 

— Ir gerai. Rikas apsiklausinėjo, — o tai būdinga jo darbui, bent 
jau mano manymu, — taigi naujienos po truputį sklinda. Daktaras 
manęs klausė, ar nieko apie tai nežinau. Ar pasakyti, ar ne, aš dar 
svarsčiau, kol tu nepatiekei sriubos. Beje, velniškai skanios. Tu esi pa- 
mišėlė. 

— Aš tris mėnesius praleidau psichiatrų prižiūrima. Taip mane 
pravardžiuodamas, tikrai neįžeisi. 

— Gal būtų buvę pravartu praleisti ten dar kelias savaites. 

Risė prasižiojo, bet tuoj vėl užsičiaupė. Priėjo prie sofos ir atsi- 
sėdo. Ir ėmė juoktis. Juokdamasi išleido plaukus, o šie išsidraikė ant 
nugaros. 

— Kodėl mane tai ramina? Kodėl, po velnių, aš daug geriau jau- 
čiuosi girdėdama šiurkščius ir nederamus atsakymus, negu visus tuos 
„ak tu, vargšele“ ir „viskas bus gerai . Gal aš tikrai beprotė. Gal papras- 
čiausiai išėjau iš proto. 

— Gal būtų pats metas liautis savęs gailėjus. 

— Maniau, kad lioviausi. Pasirodo, ne. Gero norintys ir manimi 
besirūpinantys žmonės, man kas kartą mirktelėjus, išrikiuodavo eilę 
gydytojų ir psichiatrų. 

— Aš nesu gero norintis. Aš tavęs nemyliu. 

— Kitą kartą pasistengsiu to nepamiršti. — Risė padėjo ant stale- 
lio plaukų segtuką. — Ar vis dar nori mane ten nuvežti? 

— Mano diena vis tiek jau nuėjo šuniui ant uodegos. 

— Tai gerai. 

Risė atsistojo pasiimti kuprinės. Brodis stovėjo prie durų ir ste- 
bėjo, kaip ji pasitikrina, ar viską įsidėjo. Ji užsisegė kuprinę. Atsegė, 
patikrino dar kartą. Brodis beveik neabejojo, kad, uždariusi užtrauk- 
tuką antrą kartą, ji stengėsi susivaldyti, idant vėl neatsegtų kuprinės. 
Atidarius duris, išėjo laukan ir jas užrakino. Tada tiesiog pastovėjo 
žiūrėdama į duris. 

— Pirmyn, patikrink spyną. Paskui nereikės nerimauti ir galėsi 
jas pamiršti. 

— Ačiū. 

Risė patikrino užraktą, kaltai žvilgtelėjo į Brodį, tuomet patikri- 
no dar kartą ir nusileido laiptais. 

— Pažanga, — pasigyrė ji Brodžiui. — Anksčiau užtrukdavau 
dvidešimt minučių, kol išdrįsdavau išeiti iš kambario. Ir tai tik išgėrusi 
ksanakso, kad neišprotėčiau. 

— Su chemija gyventi geriau? 

— Nelabai. Nuo tablečių aš... tapdavau neadekvati. Labiau nei tau 
galiu atrodyti dabar. — Prieš įlipdama į mašiną, užmetė akį į galinę sė- 
dynę. — Kurį laiką dėl to nesijaudinau, bet verčiau aš sugaišiu laiko ir 
viską patikrinsiu, nei išgersiu tabletę ir viską išmesiu iš galvos. — Risė 
prisisegė saugos diržą ir patikrino, ar gerai. — O tau nerūpi, kodėl aš 
gulėjau psichiatrijos ligoninėje? 

— Tai dabar tu man ketini papasakoti visą savo gyvenimo isto- 
riją? 

— Ne. Bet pamaniau, kad jau ir taip tave įtraukiau, turėtum ži- 
noti bent dalį. | 

Brodis išvažiavo į gatvę, juosiančią ežerą. 

— Dalį aš jau žinau. Šerifas patikrino tavo praeitį. 

— Jis... — Risė nutilo, stengėsi susivokti. — Manau, tai visai 
logiškas žingsnis. Niekas manęs nepažįsta, o staiga imu rėkauti apie 
žmogžudystę. 

— Ar sučiupo į tave šovusį vyrą? 

— Ne. — Ranka ji automatiškai ėmė trinti krūtinę. — Jie bent jau 
manė sužinoję, kas jis toks, bet įtariamasis mirė perdozavęs narkotikų, 
nespėjus jo apklausti. Bet jis buvo ne vienas. Nežinau, kiek tiksliai jų 
buvo, bet tikrai daugiau nei vienas. Jis negalėjo būti vienas. 

— Supratau. 

— Dvylika žmonių. Su jais aš dirbau ir jiems ruošiau maistą, jie 
man buvo artimi. Ir visi jie žuvo. Aš taip pat turėjau mirti. Vis nepa- 
liauju apie tai galvojusi. Kodėl aš likau gyva, o jie ne. Ką tai turėtų 
reikšti? 

— Sėkmę. 

— Galbūt. Galbūt viskas ir yra taip paprasta. — Gal paprastumas 
ir guodė, svarstė Risė. — Žudikai pagrobė ne daugiau kaip porą tūks- 
tančių. Dauguma žmonių pietaudami sumoka kreditinėmis kortelė- 
mis. Porą tūkstančių ir laimikių iš pietavusiųjų piniginių bei rankinių. 
Šiek tiek papuošalų — nieko ypatingo. Dar vyno, alaus. Restorane 
buvo gero vyno rūsys. Bet juk jie ne todėl žuvo. Niekas nebūtų galėjęs 

anų sustabdyti, nebūtų galėjęs susigrumti. Tik ne dėl tokios sumos, 
vyno ir kelių laikrodžių. 

— Ir kodėl jie mirė? 

Risė pažvelgė į kalnus — tokius didingus ir laukinius pieno spal- 
vos dangaus fone. 

— Todėl kad užpuolikai norėjo pinigus gauti būtent tokiu būdu. 
Jie taip linksminosi. Žudymo jaudulys. Girdėjau, kaip sakė polici- 
ninkai. Tame restorane dirbau nuo šešiolikos metų. Aš užaugau pas 
Maneo. | 

— Dirbai būdama šešiolikos metų? Greičiausiai buvai padūkęs 
vaikas. 

— Buvo visokių laikotarpių, bet visą laiką norėjau dirbti. Norėjau 
dirbti restorane. Valydavau stalus, ruošdavau pusfabrikačius savaitga- 
liais, vasaros ir atostogų metu. Mėgau tą darbą. Mylėjau juos. 

Risei prieš akis iškilo triukšminga virtuvė, klegesys už sukamųjų 
durų, garsai, kvapai. 

— Tai buvo mano paskutinis vakaras. Man kaip tik rengė nedi- 
delį atsisveikinimo vakarėlį. Turėjo būti staigmena, todėl aš specialiai 
užsibuvau virtuvėje, palikdama jiems laiko susiruošti. Pasigirdo riks- 
mai, šūviai ir dūžiai. Akimirką, rodos, sustingau. Pas Maneo neišgirsi 
riksmų ir šūvių. Tik ne gražiame šeimyniniame restorane. Šeril Krou. 

— Ką? 

— Virtuvės radijas grojo Šeril Krou. Griebiausi mobiliojo telefo- 
no — bent jau atsimenu, kad ieškojau. Bet tuo metu atsidarė durys. Aš 
apsisukau — gal net pradėjau bėgti. Mintyse, kai apie tai galvoju arba 
sapnuoju, matau ginklą ir tamsiai pilką nertinį su gobtuvu. Ir viskas. 
Išvystu tai ir parkrentu, krūtinėj beplintant skausmui. Man sakė, kad 
šauta du kartus. Vieną kartą į krūtinę, o kita kulka kliudė galvą. Bet aš 
nenumiriau. 

Risei nutilus, Brodis į ją atsigręžė. 

— Pasakok toliau. 

— Įgriuvau į sandėliuką. Jame laikėme valymo priemones. Tuo 
metu kaip tik ketinau padėti į vietą valymo reikmenis. Man vėliau 
pasakojo policininkai. Pati nežinojau, kur esu. Trumpam prabudau — 
jaučiausi sustingusi, sušalusi ir sutrikusi. — Risė vėl ėmė delnu trinti 
krūtinę. — Nepajėgiau įkvėpti. Krūtinę slėgė kažkoks svarmuo. Siau- 
bingas skausmas. Negalėjau kvėpuoti, neįstengiau įtraukti oro. Durys 
tebebuvo praviros, nedaug, vos kelis colius. Girdėjau balsus ir pirmą 

kartą prasižiojau kviesti pagalbos. Bet nepajėgiau. Ir gerai, kad nepa- 
jėgiau. Pasigirdo riksmai, klyksmai ir... juokas. 

Risė prisivertė nuleisti ranką ant kelių. 

— Tuo metu negalvojau, kaip prisišaukti pagalbos. Tik vyliausi 
nesukelti nė garso, gulėti labai tyliai, kad jie negrįžtų patikrinti. Kad 
negrįžtų ir manęs nenužudytų. Tuomet pasigirdo smūgis. Mano drau- 
gė, mano pakaitinė virėja, nugriuvo už durų. Džinė. Džinė Šenks. Jai 
buvo dvidešimt ketveri. Ji vos prieš mėnesį buvo susižadėjusi. Per 
Valentino dieną. Ketino tuoktis spalį. Turėjau būti jos vyriausiąja pa- 
merge. — Brodžiui nepratarus nė žodžio, Risė užmerkė akis ir išliejo 
viską. — Džinė parkrito; pro durų plyšį mačiau jos veidą. Jis buvo 
kruvinas ir nubrozdintas — greičiausiai jie jai smogė. Džinė verkė ir 
maldavo. Ir tada mūsų žvilgsniai susitiko. Vos sekundei. Na, man at- 
rodo, kad jie susitiko. Pasigirdo šūvis, ir Džinė trūktelėjo. Tik vieną 
kartą, kaip šuniukas trūkteli pavadėlį. Ir jos akys pasikeitė. Vienintelis 
paspaudimas — ir gyvybė nutraukta. Vienas jų, matyt, paspyrė duris, 
nes jos užsidarė. Džinė gulėjo kitoje durų pusėje, o aš niekuo negalėjau 
padėti. Negalėjau padėti niekam. Gulėjau lyg karste, palaidota gyva, 
mes visi žuvome. Tuomet aš taip maniau. Bet policija mane surado, ir 
aš likau gyva. 

— Kiek laiko gulėjai ligoninėje? 

— Šešias savaites, tačiau pirmų dviejų nepamenu iš viso, o kitų — 
tik nuotrupas. Aš nelabai gerai viską ištvėriau. 

— Ką nelabai gerai ištvėrei? 

— Visą įvykį. Sunkiai išgyvenau, sunkiai kapsčiausi, sunkiai susi- 
dorojau su aukos vaidmeniu. 

— Ir kaip tu pavadintum gerą gijimą pašautos ir paliktos mirti, 
be to, prieš tai mačiusios, kaip nužudoma draugė? 

— Jei būčiau ramiai reagavusi į gydymą ir pripažinusi neiš- 
vengiamybę, galiausiai jei būčiau buvusi dėkinga, kad išgyvenau. 
Jei būčiau atradusi Viešpatį ir atsidavusi gyvenimo malonumams ir 
išnaudojusi juos iki galo, — nekantriai atsakė Risė. — Net nežinau. 
Bet aš nesugebėjau susidoroti. Prisiminimai ir naktiniai košmarai. 
Lunatizmas, isterijos priepuoliai, letargo laikotarpis. Man atrodė, kad 
girdžiu, kaip jie ateina susidoroti su manimi, vis matydavau tą pilką 
nertinį ant nepažįstamųjų kūno gatvėje. Mane ištiko nervinė krizė ir 
patekau psichiatrų priežiūron. 

— Tave paguldė į beprotnamį? 

— Pati užsiregistravau į psichiatrijos ligoninę, kai supratau, kad 
nė kiek nesveikstu. Negalėjau dirbti, negalėjau valgyti. Npajėgiau nie- 
ko daryti. — Risė pasitrynė smilkinį. — Bet jaučiau, kad turiu išvykti 
iš ligoninės, nes supratau, kad bus labai lengva užsibūti kontroliuo- 
jamoje aplinkoje. Nustojau gerti vaistus, nes nuo jų būdavau apatiš- 
ka — aš per ilgai buvau apatiška. 

— Tai dabar esi nervinga ir pedantiška. 

— Galima ir taip pasakyti. Dar sergu klaustrofobija, esu liguistai 
apsėsta, retkarčiais apima paranoja ir labai dažnai — panikos priepuo- 
liai. Dar sapnuojasi bjaurūs sapnai, kurių metu prabundu įsitikinusi, 
kad viskas nutiko dar kartą arba nutiks ir vėl. Tačiau aš mačiau tuos du 
žmones, nesusapnavau, neišsigalvojau. Aš juos tikrai mačiau. 

— Gerai. — Brodis pasuko šalikelėn. — Nuo čia eisime pėsti. 

Risė išlipo pirma ir, ramstydamasi į mašiną, išsitraukė iš kišenės 
žemėlapį. 

— Nuėjau pasiimti žemėlapio, kai susinervinau manydama, kad 
užsiundei ant manęs daktarą. Užlipau laiptais ir pasiėmiau žemėlapį, 
nes ketinau vykti čia viena. — Išlanksčiusi jį padavė Brodžiui. — Aš 
neatsimenu, kad būčiau tai dariusi, kad būčiau žymėjusi vietą. Neatsi- 
menu, bet tai nereiškia, kad aš vakar viską išsigalvojau. Naktį mane, 
matyt, buvo ištikęs panikos priepuolis, tik jo nepamenu. 

— Tai kodėl man rodai žemėlapį? 

— Kad žinotum, su kuo turi reikalą. 

Brodis greitai akimis permetė žemėlapį ir sulankstė. 

— Vakar, mums susidūrus, aš mačiau tavo veidą. Jei tu tik įsi- 
vaizdavai, kaip nužudė tą moterį, tai gaišti laiką dirbdama virtuvėje. 
Žmogus su tokia lakia vaizduote turėtų dirbti kitoje srityje. Pardavi- 
mais viršytum Dž. K. Rouling. 

— Tai tu manimi tiki. 

— Viešpatie! Paklausyk. — Brodis metė žemėlapį Risei į ran- 
kas. — Jei netikėčiau, su tavimi kartu nebūčiau. Turiu ir savo gyveni- 
mą, savo darbą, planuoju savo laiką. Tu matei tai, ką matei, ir tai yra 
sukruštai neteisinga. Moteris negyva, ir kažkam turėtų tai rūpėti. 

Risė trumpam užsimerkė. 

— Tik nesuprask neteisingai, gerai? 


* Populiarios romanų serijos apie Harį Poterį autorė. 

Tai sakydama žengė artyn Brodžio, apsivijo rankomis ir lengvai 
prigludo prie jo lūpomis. 

— O kaip galėčiau suprasti neteisingai? 

— Jei manytum, kad čia daugiau nei nuoširdus dėkingumas. — 
Risė persimetė kuprinę per petį. — Ar žinai kelią? 

— Taip, Žinau. 

Pasukus nuo kelio, Risė žvilgtelėjo į Brodį. 

— Pirmą kartą per dvejus metus pabučiavau vyrą. 

— Nenuostabu, kad eini iš proto. Na ir kaip? 

— Ramina. 

Brodis prunkštelėjo. 

— Gal kada nors, Liesute, išbandysim ką nors įdomesnio nei 
„ramina“. 

— Galbūt. — O dabar galvok apie ką nors kita, įsakė sau Risė. — 
Per vieną pertraukėlę ryte buvau nuėjusi iki parduotuvės ir nusipirkau 
tavo knygą. P. Brodis Džeimesonas. 

— Kurią? 

— „Down Low. Makas sakė, kad ji pirmoji, taigi nusprendžiau 
pradėti nuo jos. Ir Makas patikino, kad jam ji tikrai patiko. 

— Man irgi. 

Risė nusijuokė. 

— Pasakysiu, jei ir man patiks. Ar kas nors vadina tave pirmuoju 
vardu? 

— Ne. 

— O kas slepiasi po P? 

— Priešgyna. 

— Tau tinka. — Risė apsilaižė lūpas. — Jie galėjo ateiti iš bet ku- 
rios pusės. 

— Tu sakei, kad nebuvo matyti jokios mantos nei automobilio. 

— Ne, bet jie galėjo automobilį pasistatyti toliau, iš tos vietos jis 
galėjo būti nepastebimas. 

— Nebuvo matyti jokių pėdsakų, Rise, nė vienoje pusėje, tik 
Riko. Žiūrėk. — Brodis pasilenkė. — Matai? Aš ne koks Netis Bam- 
pas*, bet apie pagrindus nutuokiu. Rytiniai mano ir Riko pėdsakai. 
Žemė dar minkšta. 

— Na, jie gi neatskrido kaip prakeikti balandžiai. 


* Dž. F. Kuperio romanų ciklo apie Odinę Kojinę pagrindinis veikėjas. 

— Ne. Tik jei jis bent šį tą nusimanė apie pėdsakus, žygius, ne- 
sunkiai būtų galėjęs juos nuslėpti. 

— Bet kodėl? Kas gi būtų čia ieškojęs negyvėlės — juk niekas jų 
nematė. 

— Tu matei. O gal ir jis tave pastebėjo. 

— Tuo metu, kai tu į jį žiūrėjai, gal ir ne. Tu juk pabėgai? Pa- 
likai savo mantą ant akmens. Gal jis akies krašteliu pastebėjo, kaip tu 
sprunki, arba pamatė ant akmens tavo kuprinę. Du plius du — keturi. 
Jis paslėpė pėdsakus. Į mano namelį keliavome porą valandų. Praėjo 
dar pusvalandis, kol atvyko Rikas. Dar valandą kalbėjosi su tavimi. 
Iš viso trys valandos. Po velnių, per tokį laiką nesunkiai gali paslėpti 
dramblių bandos pėdsakus, jei tik atskiri savo užpakalį nuo alkūnės. 

— Jis mane pamatė. 

Vien nuo tos minties Risei užspaudė gerklę. 

— Gal matė, gal nematė. Bet kuriuo atveju jis buvo atsargus. Atsar- 
gus ir gudrus, išnaudojo laiką ir paslėpė savo ir jos buvimo pėdsakus. 

— Jis mane pamatė. Kaip aš apie tai nepagalvojau anksčiau! — Ji 
ranka persibraukė veidą. — Kol prisikasiau iki tavęs, jis jau buvo ją 
paslėpęs, nunešęs į šalį arba įmetęs į vandenį. 

— Aš apsistočiau ties pirmąja versija. Kūną paskandinti užtruktų 
daug ilgiau. 

— Vadinasi, jis ją nunešė. 

Risė sustojo pažiūrėti į upę, tekančią tarp medžių ir išsibarsčiusių 
uolų. Vandens srovė prasigraužė tiesų kelią tarp kanjono sienų. Risė 
pasijuto kaip dėžėje, kurios dangtis buvo dangus. 

— Iš čia, — sumurmėjo ji. — Čia tokia... vienuma. Tekanti upė 
atkerta nuo pasaulio. Ir čia taip gražu, kam galėtų ateiti į galvą? 

— Gera vieta numirti. 

— Nėra tokios vietos. Kai tenka atsidurti taip arti mirties, su- 
pranti, kad tokios vietos nėra. Bet ši vieta pritrenkianti — medžiai, 
uolos, sienos, vanduo. Tai paskutinis jos matytas vaizdas, bet ji neįver- 
tino. Buvo tokia įpykusi. Man atrodo, kad ji tematė jį ir savo įniršį. O 
paskui siaubą ir skausmą. 

— Ar matai iš čia tą vietą, kurioje buvai sustojusi? 

Risė priartėjo prie upės. Šiandien čia daug vėsiau, pamanė ji, ir 
ne taip šviesu. Saulė švietė nebe taip ryškiai, o debesys buvo tirštes- 
ni — balti dryžiai ir tumulai. 

— Štai ten. — Risė parodė ranka aukštyn. — Aš sustojau ten, atsi- 
sėdau ir valgiau sumuštinį bei gėriau vandenį. Saulė maloniai šildė, ir 
aš mėgavausi vandens šniokštimu. Pastebėjau sakalą, o tada pamačiau 
juos, jie stovėjo štai čia. — Ji pasisuko į Brodį. — Kaip mes dabar, lygiai 
taip pat, jis buvo nusigręžęs nuo vandens. Kaip jau minėjau, ji nematė 
nieko aplinkui, bet jis, manau, irgi matė tik ją. Merginą stebėjau ati- 
džiau, nes ji labiau nenustygo. Ji be perstojo gestikuliavo. — Risė su- 
mojavo rankomis pademonstruodama. — Drama liejosi per kraštus. 
Konflikto karštis degino net kitoje upės pusėje. Mergina virė įniršiu. O 
vyras valdėsi. Bent jau tą bylojo jo kūno kalba. Ar aš viską išsigalvoju? 
— Ji užspaudė pirštais akis. — Ar aš prisimenu, kaip viskas įvyko, ar 
įsivaizduoju? 

— Tu matei tai, ką matei. 

Visiška ramybė Brodžio balse paskatino nuleisti rankas ir nura- 
mino pilve plazdančius drugelius. 

— Taip. Taip, mačiau. Ji mojavo rankomis, baksnojo jį pirštu. Aš 
tave įspėju, — atrodė, kad ji taip sako. Tada ji trenkė. — Risė uždėjo 
rankas Brodžiui ant krūtinės ir stumtelėjo. — Atrodo, jis žengė žingsnį 
atgal, — sausai pasakė Risė. — Tu ne prieš suvaidinti? 

— Gerai. — pakluso Brodis. 

— Viskas vyko taip. — Risė sukryžiavo rankas ir staiga ištie- 
sė. — Panašiai parodo teisėjas per žaidimą. 

— Per beisbolą? — Brodis pralinksmėjo. — Tau pasirodė, kad ji 
sako kaip per beisbolą? 

— Sekundei taip. Bet ji sakė „Viskas baigta. Man jau gana.“ Ir 
davė jam antausį. 

Risei užsimojus, Brodis čiupo jos riešą. 

— Aš susidariau vaizdą. 

— Neketinau tau trenkti. Pirmą kartą jis nieko nedarė, tada ji pa- 
kėlė ranką ir trenkė dar kartą. Tada jis ją parbloškė. Nagi, pirmyn. 

— Žinoma. 

Brodis ją stumtelėjo, ir nors Risė žengė atatupsta, smūgis jos ne- 
parbloškė. 

— Turėjo stumtelėti stipriau. Ne. — Brodis nusišypsojo ir su- 
vaidino dar vieną smūgį, o Risė kilstelėjo rankas. — Gal pakaks. — Ji 
žvilgtelėjo per petį, norėdama įvertinti atstumą iki akmenų. Ketin- 
dama tikroviškai suvaidinti nusikaltimą, neturėtų kvailai susižalo- 
ti. — Palauk. Mergina buvo be kuprinės. — Risė nusitraukė kuprinę 

nuo pečių ir nusviedė į šoną. Tada parkrito ant žemės. — Bet ji turėjo 
parkristi stipriau ir, manau, į žemę, o gal į akmenis susitrenkė galvą. 
Kiek pagulėjo. Nukrito jos kepurė. Buvau visai pamiršusi. Nukrito 
jos kepurė, o kai mergina papurtė galvą — lyg apsvaigusi — kažkas 
blykstelėjo. Auskarai. Tai greičiausiai buvo jos auskarai. Tuomet į tai 
nekreipiau per daug dėmesio. 

— Turiu pastebėti, kad klysti. O ką darė jis? Metėsi prie jos? 

— Ne. Ne. Ji atsistojo ir staigiai šoko ant jo. Mergina visai neat- 
rodė išsigandusi, ji buvo užsiutusi. Labai rimtai užsiutusi. Ji rėkė — aš 
riksmo negirdėjau, bet buvo akivaizdu. Vyras ją nusviedė, šįkart ne- 
trenkė. O kai ji pargriuvo, apžergė. — Risė atsigulė ir metė žvilgsnį į 
Brodį. — Ar galėtumei? 

— Žinoma. Be jokios abejonės. 

Brodis apsižergė gulinčią Risę. 

— Vyras ištiesė ranką, man rodos, bet ji nesileido pakeliama. 
Atsirėmė į žemę alkūnėmis ir nenurimo. Mačiau, kaip ji kalba, o min- 
tyse girdėjau, kaip šaukia ir keikiasi. Tuomet pradėjo vyras. Jis ant jos 
atsisėdo ir prislėgė savo svoriu, — Brodžiui pritūpus, toliau stengėsi 
atkurti vaizdą Risė. — Ai, — suinkštė ji, kai Brodis įvykdė visus nuro- 
dymus. — Taip, būtent taip. Visai ne žaismingai ir ne seksualiai — bent 
jau man taip pasirodė. Ji priešinosi, o vyras prispaudė jos rankas prie 
žemės. Ne. Nereikia! — Brodžiui užspaudus rankas, Risę apėmė pa- 
nika. — Negaliu. Liaukis. 

— Nusiramink. — Brodis žvelgė tiesiai jai į akis ir palengva at- 
leido riešus. — Aš tavęs nenuskriausiu. Papasakok, kas nutiko po to. 

— Mergina priešinosi, stengėsi išsivaduoti iš jo gniaužtų. Bet 
vyras buvo stipresnis — jis sučiupo ją už plaukų ir stipriai timptelėjo 
žemyn. Tada... tada jis rankomis sugniaužė merginos gerklę. Ji spyrio- 
josi, bandė jį nustumti, griebė jam už riešų, bet, man atrodo, jau buvo 
praradusi jėgas. Palauk... Vyras keliais prispaudė jos rankas, tuomet ji 
liovėsi muštis. Buvau ir apie tai pamiršusi, prakeikimas. 

— Bet dabar prisiminei. 

— Ji spardėsi, matyt, norėjo jį nustumti. Kojomis daužė žemę, 
o pirštais kapstė grumstus. Paskui liovėsi. Visai nurimo, bet jis tebe- 
gniaužė jai gerklę. Tada aš pabėgau. Kelkis, gerai? Kelkis. 

Brodis tik pasitraukė ir atsisėdo šalia. 

— Ar ji galėjo likti gyva? 

— Jis tebegniaužė merginai gerklę. 

“ Risė atsisėdo, prisitraukė kelius prie krūtinės ir prispaudė veidą. 
Brodis kurį laiką tylėjo. Upė tebetekėjo, o debesys metė šešėlį ant ak- 
menų ir vandens. 

— Man atrodo, kad tu priklausai pustuštės stiklinės tipui. 

— Ką? 

— Stiklinė yra pustuštė, nes įskilusi ir turinys po truputį teka 
lauk. Taigi tu išvydai nusikaltimą ir galvoji: „O Dieve, aš kalta, kal- 
ta. Mačiau, kaip nužudo moterį, ir negalėjau to sustabdyti. Kokia ji 
vargšė, kokia aš vargšė“, — tęsė Brodis. — O ne „Mačiau, kaip nužudo 
moterį, ir jei nebūčiau ten buvusi, niekas nebūtų sužinojęs apie tai, kas 
jai nutiko“. 

Risė pasirėmė į kelius, norėdama geriau pasižiūrėti į Brodį, tada 
kilstelėjo galvą. 

— Tu teisus. Žinau, kad esi teisus, aš tikrai taip viską suvokiu. Ta- 
čiau užmušk mane, vis tiek nesupratau, kuo čia dėta pustuštė stiklinė. 

— Puspilnė, pustuštė, koks, po velnių, skirtumas? Jei tik kažko 
yra stiklinėje — imk ir išgerk. 

Risė nusijuokė. Ji sėdėjo toje vietoje, kur tik vakar numirė mergi- 
na, ir jautė, kaip iš krūtinės ima veržtis juokas. 

— Puikiai nusiteikta. O dabar norėčiau puikaus atšaldyto „Pinot 
Grigio“. — Delnais pasitrynusi akis, Risė atsistojo. — Tarkime, jie pa- 
liko pėdsakus, — ji pradėjo samprotauti. — Batų įspaudai, suplota 
žemė, rankų atspaudai. Nereikia būti Nečiu Bampu, kad įžvelgtum, jog 
čia kovėsi du žmonės. 

Brodis paėjo šalin, nusilaužė tankią gluosnio šaką ir ėmė šluoti 
sumindytą žemę. 

— Jis gudrus, — panaikinęs pėdsakus, tarė. — Nutempė arba 
nunešė ją šalin, kad nebūtų matyti nuo upės pusės ir kanjono, tada 
iš kitos vietos atsinešė gluosnio šaką, sugrįžo atgal ir įsitikino, kad nė 
vienas jų nieko nepametė. Turėjo išlikti ramus. — Brodis išsitiesė ir 
apžvelgė žemę. — Visai švaru. Gal Netis ką nors ir įžvelgtų, bet aš tik 
mėgėjas. Galbūt atvykę kriminalistai rastų kokį plaukų kuokštelį, bet 
ką tai įrodytų? — Jis nusviedė šaką šalin. — Nieko. Jam teliko paslėpti 
pėdsakus, o kūną užkasti gali daugelyje vietų. Juo būdamas ir turėda- 
mas mašiną, paprasčiausiai įmesčiau merginos kūną į bagažinę ir nu- 
važiuočiau kur kitur. Į tokią vietą, kurioje galėčiau netrukdomas iškas- 
ti pakankamai gilią duobę, kad jos neatkapstytų laukiniai gyvūnai. 

— Jis turėjo būti ne ramus — turėjo būti šaltakraujiškas. 

— Kad nužudytum ką nors, tave turi užvaldyti aistra arba abe- 
jingumas, būna įvairiai. O kad išsisuktum? Turi būti šąltakraujiškas. 
Prisižiūrėjai? 

Risė linktelėjo. 

— Ne tas žodis. 


T 9 - 


Žingsniuojant namo, Risė atkimšo buteliuką su vandeniu ir 
gurkštelėjo. Brodis ištiesė ranką, ji padavė buteliuką. 

— O dar sako, kad neįmanoma įvykdyti tobulos žmogžudystės. 

Brodis išgėrė kelis didelius gurkšnius. 

— Daug kas sakoma ir dėl daugelio dalykų žmonės klysta. 

— Taip, tu teisus. Bet kad ir kas ji tokia, ji iš kažkur kilusi, kažkas 
jos pasiges. Ji turėjo darbą, namus, gal net ir šeimą. 

— Gal turėjo, gal neturėjo. 

Suirzusi Risė susikišo rankas į kišenes. 

— Na,ji turėjo būti susijusi bent su vienu žmogumi. Ir tas žmo- 
gus ją nužudė. Bet tarp jų turėjo kažkas būti. 

— Ir vėl — galėjo būti, galėjo ir nebūti. Gal juodu susipažino 
žmogžudystės dieną, o gal gyveno kartu jau dešimtmetį. Gal atvyko iš 
Kalifornijos, gal keliavo į Teksasą, o gal iš Rytų pakrantės. Po velnių, 
jie galėjo būti prancūzai. 

— Prancūzai? 

— Visų tautybių žmonės žudo. Juk juodu galėjo keliauti pro šalį 
ir lygiai taip pat galėjo gyventi šiose apylinkėse. Daug didesnė tiki- 
mybė, kad keliavo pro šalį, nes Vajominge gyvena mažiau žmonių nei 
Aliaskoje. 

— Todėl tu čia atsikėlei? 

— Iš dalies. Greičiausiai. Dirbdamas dideliame miesto dienrašty- 
je, esi paskendęs Žmonių reikaluose iki ausų. Taigi didesnė tikimybė, 
jog tie du žmonės, kad ir kas tokie jie buvo, atvyko iš kažkur kitur. 

— Ir juodu susiginčijo, nes pasiklydo ir nesustojo pasiklausti 
kelio? Tai yra vyrų giminės rykštė, už kurią reiktų deramai apspardyti 

užpakalį, garantuoju. Bet aš nemanau, kad pasiklydo. Jie čia susitiko, 
nes turėjo apie kažką pasikalbėti. Arba pasiginčyti. 

Brodžiui patiko, kaip ji kalbėjo. Retai kada laikydavosi vienos 
nuomonės. Kaip ir ruošdama maistą — Risė žongliruoja iš karto ke- 
liais patiekalais. 

— Tai tik prielaida, o ne faktas. 

— Gerai, čia tik prielaida. Ir aš spėju, kad jie nebuvo prancūzai. 

— Gal italai. Negalime atmesti ir lietuvių. 

— Puiku, lietuvių pora pasiklysta, nes vyras, kaip ir kiti vyrai visa- 
me pasaulyje, savo varpą — be visų kitų įrankių — laiko ir kompasu. Jis 
niekaip negali pasiklausti kelio, nes taip paniekintų savo varpos galią. 

Brodis susiraukė. 

— Tai yra kruopščiai saugoma vyrų paslaptis. Kaip tu atkapstei 
tą paslaptį? 

— Jūs nė nenumanot, kiek moterų tai žino. Taigi juodu išlipa iš 
mašinos, prasibrauna pro medžius prie upės, nes nėra jokios abejo- 
nės — tai vienintelis būdas išsiaiškinti, kur pateko. Jie ginčijasi, mu- 
šasi, jis ją nužudo. Tada jis, kaip kad yra įgudęs, paslepia pėdsakus ir 
nusineša jos kūną atgal į nuomotą visureigį, kad galėtų palaidoti savo 
gimtinėje. 

— Tu tiesiog privalai tai užrašyti. 

— Jei tu rašai tokias apgailėtinas nesąmones, stebiuosi, kaip tau 
pavyko išleisti bent vieną knygą. 

— Greičiausiai būčiau apsistojęs ties prancūzais — vien norėda- 
mas pasiekti platesnę auditoriją. Bet mes ir vėl grįžtame prie to paties, 
Liesute, jie galėjo būti bet kas iš bet kur. 

Daug lengviau buvo įvykį narstyti kaip galvosūkį. Tokiu būdu 
buvo galima išlaikyti atstumą. 

— Jei žudikas nuslėpė pėdsakus, jis turėjo šį tą išmanyti apie pa- 
čius pėdsakus ir iškylavimą gamtoje. 

— Daug žmonių susipažinę su iškylavimu. Tad galėtume manyti, 
kad juodu toje vietoje yra buvę ir anksčiau. 

Brodis apsižvalgė. Tokias vietoves pažinojo, nes mėgo jose po- 
ilsiauti ir dirbti. Tokiose vietose auga sinavadai, netrukus prasiskleis 
pachiros. Visur, kur tik galės užsikabinti — gražiuose pavėsiuose vy- 
niosis sausmedžiai. Įspūdingiausiai prasiskleis birželį. 

— Kiek per anksti turizmo sezonui, — paskaičiavo Brodis. — Bet 
tokiu metų laiku žmonės čia atvyksta norėdami išvengti vasaros ir žie- 

mos spūsčių. Arba stabteli trumpai iškylai pakeliui. Arba tai žmonės, 
gyvenantys Kumštyje, kuriems teko ragauti tavo gaminto maisto. 

— Tokia mintis labai gerai nuteikia. Dėkui. 

— Tu matei, ką jis dėvėjo? Ar pažintum pamačiusi dar kartą? 

— Oranžinę medžiotojo kepurę ir neperpučiamą juodą striukę. 
Švarką. Ne, atrodo, striukę. Tokius drabužius kiekvieną dieną matau 
prieš akis. Tiesiog nelabai gerai įsižiūrėjau. Galėjau būti vaišinusi jį 
sriuba ir to nežinoti. Net nežinau, kaip aš jį... O Dieve. 

Brodis staiga išvydo mešką. Kokias dešimt sekundžių anksčiau 
nei siaubo apimta suakmenėjo Risė. 

— Ji tavimi nesidomi. 

— Tu gali taip tvirtinti, nes esi meškų psichologas? — Situacija 
buvo tokia nereali, kad Risė net neišsigando. Bent jau iš pradžių. — 
Dieve, ji labai didelė. 

— Esu matęs ir dar didesnę. 

— Kaip tau pasisekė. O... o mes neturėtume sprukti? 

— Ne. Meška tik pasilinksmintų mus gaudydama. Tiesiog ne- 
siliauk kalbėjusi ir judėjusi, šiek tiek pasivaikščiokim. Na va, ji mus 
mato. 

Viskas gerai, nuramino save Risė, jau kaip reikiant nustėrusi. 
Labas, meška. 

— O tai yra gerai? 

Risė prisiminė piešinį kelionių gide, kur buvo vaizduojama poza, 
kaip reikėtų atsigulti, jei pultų meška. Atrodė panašiai kaip „vaiko 
poza“, kurios mokėsi per jogą. Ji mokėtų taip susiriesti. Imtų ir kristų 
ant žemės, nes meškai puolant artyn keliai vis tiek sulinks. Bet ne- 
spėjus išbandyti kelionių gido patarimo meška pastebeilijo į juodu, 
pajudino uodegą ir nušleivojo šalin. 

— Dažniausiai meškos būna drovios, — nuramino Brodis. 

— Dažniausiai. Nuostabu. Jaučiu, kad reikia sustoti. 

— Eik pirmyn. Čia pirma tavo sutikta meška? 

— Iš taip arti — pirma. Net pamiršau nužudytąją. — Risė pasi- 
trynė krūtinę ir įsitikino, kad nenustygstanti širdis vis dar savo vieto- 
je. — „Saugokis meškos“, rašo kelionių gidas. Atima kvapą, — pasakė 
Risė ir pirštais pabarbeno į krūtinę. — Ji buvo visai graži, baisoka, bet 
graži. 

— Dar vienas dalykas. Jei netoliese būtų lavonas, meška būtų pa- 

jutusi kvapą ir elgusis agresyviau. Vadinasi, merginos kūno čia arba 
nėra, arba jis giliai užkastas. 
„Risė skaudžiai nurijo seiles. 
— Dar daugiau malonių vaizdų. Dabar tai tikrai gersiu vyno. 
Didelę taurę vyno. 


Sugrįžusi į automobilį, Risė pasijuto saugiau. Kartu ir keistai iš- 
vargusi. Užsinorėjo ne tik vyno, bet ir miego. Ramaus kambario prie- 
blandoje, minkštos antklodės ir užrakintų durų. Ir užmaršties. 

Kai Brodis užvedė mašiną, Risė užmerkė tarsi smėlio pripiltas 
akis ir nugrimzdo į atpalaiduojantį iš nuovargio miegą. 


Risė miegojo ramiai, neišleido nė garselio ir net nekrustelėjo. 
Galvą buvo atrėmusi tarp automobilio durelių ir sėdynės, o rankas 
ištiesusi ant kelių. Ką, po galais, dabar su ja daryti? Negalėdamas apsi- 
spręsti, Brodis ramiai važiavo pirmyn, sąmoningai darydamas lanks- 
tus, kol pasiekė miestelį. 

Risė laikėsi geriau, nei pati iš savęs tikėjosi. Bent jau Brodis taip 
manė. Nedaug kas būtų nuėjęs taip toli. Daugelis manytų, kad praneš- 
dami apie nusikaltimą atliko pareigą. Bet ji taip nemanė. Gal dėl to, ką 
jai yra tekę patirti anksčiau. O gal ji tokio būdo. 

Pati atsigulė į psichiatrijos ligoninę, susimąstė Brodis. Iš balso 
tono sprendė, kad Risė, atsiduodama psichiatrų globai, manė pasiduo- 
danti. O jis manė, kad poelgis buvo drąsus. Brodžiui taip pat pasirodė, 
kad išvykimą iš Bostono ji laikė pabėgimu. Jam tai buvo panašiau į ke- 
lionę. Taip kaip ir jo išvykimas iš Čikagos. Pabėgimą skatina baimė ir 
bejėgiškumas. O kelionę? Tai juk tik perėjimas, argi ne? Jam tokio per- 
ėjimo reikėjo, kad atitrūktų ir dirbtų tai, ką nori, gyventų laikydamasis 
savo paties terminų, paisydamas savo laikrodžio ir kalendoriaus. 

Brodžio manymu, Risė išvyko dėl tų pačių priežasčių. Tiesiog 
vilko su savimi didesnę praeities naštą. Jam niekada neteko baimintis 
dėl gyvybės, bet tokią būseną galėjo įsivaizduoti. Galėjo numanyti, 
kaip elgtųsi pats. Jis taip pat įsivaizdavo slegiančią paniką kankinant 
skausmui ir sutrikimui ligoninės lovoje. Apninkančią neviltį įtariant, 
jog imi prarasti sveiką protą. Vienam žmogui sunku tiek ištverti. 

Be to, Risė įpainiojo jį — 0 tai padaryti nėra lengva. Tokio tipo 
vyras nelinkęs tvarstyti sužeistą paukščio sparnelį. Viskas pasisuko 
būtent taip, ir kuo mažiau žmonių įpainiota, tuo geriau. Tačiau jis jau 
įtrauktas, ir ne vien todėl, kad Risė, pamačiusi nusikaltimą, jį sutiko 
pirmą. Nors būtų užtekę ir to. 

Risė kažkuo jį traukė. Ne jos silpnybės, o stiprybė, su kuria ji 
ieškojo būdų jas įveikti. Brodis negalėjo jos negerbti už tai. Reikia 
pripažinti, mergina pamažu ėmė jam patikti. Niekada negalėtų teigti, 
kad ji yra jo skonio. Trapiame kiaute slypėjo užslėpta jėga — dėl šios 
priežasties ji buvo vargstanti, o su vargstančiomis moterimis Brodis 
neapsikęsdavo. Bent jau iki šiol. Jam patikdavo protingos ir tvirtos, 
energingai kimbančios į savo gyvenimus — tokios moterys neužgrob- 
davo viso laiko. Brodis nusprendė, kad Risė greičiausiai buvo tokia 
prieš lemtingąjį įvykį. Gal ir vėl kada tokia taps, bet tikrai ne dabar. 
Būtų visai įdomu stebėti ją sulipdančią save iki galo ir gerai patyrinėti 
gautą rezultatą. 

Taip Risei miegant Brodis važiavo pro nugeltusias žoles ir nublu- 
kusius šalavijus, stebėjo staiga iš žemės lopinėlio iškylančius Tetonus. 
Ne kylančius palengva, kukliomis kalvomis, o šaunančius į dangų ne- 
įtikėtina jėga. Jų viršūnės tebesigaubė sniegu, ir balti sniego ruožai 
mėlynai pilkame fone kalnams teikė didingumo. 

Brodis prisiminė, kaip juos išvydo pirmą kartą ir kaip kalnų vaiz- 
das jį, visai nedvasingą vyrą, sukrėtė grubia stipria magija. Uoliniai 
kalnai jam pasirodė didesni, o kalnai Rytų pakrantėje grakštesni, bet 
šie kalnai, kuriuos jis bent kol kas laikė savais, buvo visų svarbiausi. 
Galbūt šion vieton Brodis atvyko todėl, kad nereikėjo alkūnėmis skin- 
tis kelio kur beeitum, tačiau kalnai tapo labai svarbiu argumentu. 

Brodis jau skubiai važiavo tuščiu keliu, kertančiu šalavijų plotą, 
kur ganėsi nedidelė bizonų grupelė. Apskurusiais kailiais, nuleidę di- 
džiules galvas, bizonai drimblino pievele. Nuo motinų neatsiliko pora 
jauniklių, matyt, neseniai atsivestų. Pagalvojęs, kad Risei toks vaizdas 
galėtų patikti, vis dėlto leido jai miegoti toliau. Brodis jau žinojo, kaip 
nuostabiai apsipils žiedais šios pievos vasaros saulėje ir nesuskaičiuo- 
jamais atspalviais Žžėruos tarp šalavijų. Ir įsivaizdavo, kad tokiuose 
plotuose gali glūdėti nei žmogaus, nei gyvūno nepastebėtas kapas. Jei 
tik žudikas turės kantrybės kasti pakankamai giliai. 

Brodis pasuko Angelo Kumščio link, pravažiuodamas pro mies- 
telį ribojančias tuopas ir pušis. Miegodama Risė tyliai sudejavo. Jis at- 

sisuko ir pamatė, kad ji ima virpėti. Tada sustojo tiesiog kelio viduryje 
ir stipriai papurtė už rankos. 

— Pabusk. 

— Ne! 

Risė pabudo lyg sprinto bėgikas, užsimojo smogti kumščiu, bet 
Brodis blokavo smūgį delnu. 

— Jei man trenksi, — švelniai tarė jis, — gausi atgal. 

— Ką? Kas? — Risė blausiai pažvelgė į savo kumštį, tvirtai su- 
spaustą Brodžio delne. — Aš užmigau. Ar buvau užsnūdusi? 

— Jei ir nebuvai, tai labai gerai vaidinai miegančią visą pastarąją 
valandą. 

— Ar aš tau trenkiau? 

— Pabandei. Daugiau nebandyk. 

— Supratau. — Risė stengėsi nuraminti širdies plakimą. — Gal 
galiu atgauti ranką? 

Brodis atgniaužė pirštus, ji atitraukė kumštį ir nuleido ranką ant 
kelių. 

— Tu visada prabundi lyg išgirdusi gongą? 

— Net nežinau. Jau seniai — net nepamenu kiek laiko — nesu 
miegojusi šalia kito žmogaus. Matyt, šalia tavęs jaučiuosi ramiai. 

— Ramiai, ramiai. — Brodis kilstelėjo antakius. — Jei ir toliau 
taip kalbėsi, įrodyti priešingai taps tiesiog garbės reikalu. 

Risė šyptelėjo. 

— Tu geras, neskaudini moterų. 

— Tikrai? 

— Turiu galvoje — fiziškai. Greičiausiai esi sudaužęs apvalų šir- 
džių skaičių, bet širdies savininkės šonų nelamdai. Mirtinai užbadai 
jos ego žodžiais, o tai — na, dabar bent jau taip manau — yra ne ką 
geriau nei antausis. Ačiū, kad leidai man miegoti. Aš, matyt... Ak! Ak, 
tik pažiūrėk. 

Ji pasisuko, ir pro langą atsivėręs vaizdas nugramzdino visas 
mintis. Priblokšta Risė atsisegė saugos diržą ir atidarė mašinos dureles. 
Išlipus kūną pervėrė vėjo gūsis. 

— Vaizdas toks laukinis, pritrenkiantis ir bauginantis. Tokia atvi- 
ra erdvė ir štai kalnai — net nežinau — jie kaip tvirtovė viską nusveria. 
Tarsi būtų išsiveržę iš po žemės ligi dangaus. Mane žavi jų įsikūnijęs 
staigumas. — Ji apėjo mašiną ir atsirėmė į variklio dangtį. — Žiūriu 
į juos kiekvieną dieną pro savo kambario langą, žingsniuodama po 

darbo namo. Bet kai aplinkui nėra nei pastatų, nei žmonių, įspūdis dar 
stipresnis. 

— Aš esu Žmogus. 

— Pats supranti, ką norėjau pasakyti. Čia su jais susidūręs jautiesi 
toks laikinas. — Risė dirstelėjo per petį ir apsidžiaugė, kad Brodis irgi 
išlipo iš mašinos. — Maniau, praplauksiu, susirasiu darbelį ir judėsiu 
toliau. Bet kiekvieną rytą pažvelgiu pro langą į ežerą, jame pamatau 
kalnų atspindį ir nesugalvoju nė vienos priežasties išvykti. 

— Galiausiai turi kažkur apsistoti. 

— Aš to neplanavau. Na, atvirai kalbant, neturėjau išvis jokio 
plano. Maniau, anksčiau ar vėliau nustosiu klajojusi. Kažkur ir vėl 
Rytuose. Tik greičiausiai nebe Bostone. Gal kokiame Vermonte — ten 
aš lankiau mokyklą, taigi vieta nenauja. Tik jau tada žinojau, kad pasi- 
ilgsiu žalumos. Rytinio kranto žalumos. 

— Čia sužaliuoja pievos, pelkės, o šlaitai pražysta gėlėmis. Kaip 
paveiksle. 

— Tikiu, bet dabar vaizdas irgi nepakartojamas. Daug geriau nei 
taurė vyno. — Risė atlošė galvą, užsimerkė ir įkvėpė. 

— Kartais taip atrodai, kai ruoši maistą. 

Ji atmerkė gilias ispaniško gymio akis. 

— Tikrai? O kaip aš atrodau? 

— Atsipalaidavusi ir rami. Laiminga. 

— Manau, taip yra todėl, kad jaučiuosi užtikrinta, o tai teikia 
ramybę ir laimę. Man to jausmo labai trūko. Po to įvykio negalėjau 
prisiverst nueiti į virtuvę. Tas įvykis pagrobė iš manęs virtuvę arba aš 
pati leidau, kad iš manęs pagrobtų. Tačiau ketinu ją susigrąžinti. Pa- 
klausyk, kaip gieda paukščiai. Įdomu kokie. 

Brodis iki tol nė neatkreipė dėmesio į netoliese giedančius pa- 
ukščius. Risė pasisuko ir staiga išpūtė akis. Griebė Brodžiui už rankos 
ir parodė pirštu. 

— Pasižiūrėk. Pritrūkau žodžių. 

Brodis žvilgtelėjo ir išvydo nedidelę bandą bizonų, risnojančių 
per pievą šalavijų šlaito link. 

— Irgi pirmą kartą matai? 

— Kaip ir mešką, esu bizonų mačiusi ir anksčiau. Bet niekada 
nesu sutikusi gyvų. Taip daug įspūdingiau. Ak, tik pažiūrėk! Mažyliai. 

Pastarąjį žodį ji ištarė švelniai ir atsargiai, tarsi šis tirptų. 

— Kodėl „mažyliai“ moterys visada sako tokiu tonu? 

Risė vos netrinktelėjo atgalia ranka Brodžiui per dilbį. 

— Jie tokie mieli. Nors paskui užauga tokie dideli. 

— O tada tu juos kepi. 

— Najjau, liaukis, taigi mėgaujuosi tokia akimirka. Juos matyda- 
ma trokštu joti arkliu, o ne važiuoti visureigiu. Labai norėčiau pama- 
tyti antilopę, — nusprendė Risė. — Na, visų pirma reiktų išmokti joti. 

— Nori joti antilope? 

— Ne. — Ji ir vėl nusijuokė, šįkart tyliai ir žaismingai. — Susi- 
maišė mintys. Norėčiau pamatyti antilopę jodama arkliu. Bet nemoku 
joti. 

— Argi Lou nesisiūlė išmokyti? 

Risė susikišo rankas į kišenes, tebestebėdama bizonų bandą. 

— Jis visai ne arkliu norėjo mane pamokyt jodinėti. Bet gal ir su- 
sigundyčiau — jodinėti arkliu — jei tik žinočiau, kad jis gerai elgsis. 

— Tau patinka, kai vyrai gerai elgiasi? 

— Nebūtinai, — išsiblaškiusi atsakė. — Bet šiuo atveju — tiesa. 

Staiga Brodis, apkabindamas ją rankomis, pasirėmė delnais į va- 
riklio dangtį, ir Risė pasijuto įspeista į kampą. 

— Brodi. 

— Tu nesi kvaila ir nesi lėta. O nervingumas — visai kas kita. Gal 
nori pasakyti, kad net neįtarei, prie ko viskas veda? 

Risės širdis daužėsi kažkiek ir iš baimės. Bet nevisiškai. 

— Aš apie tokius dalykus nesvarsčiau jau ilgą laiką. Matyt, mane 
tiesiog aplenkdavo. Na, bent jau dažniausiai, — pasitaisė ji. 

— Jei tavęs tai nedomina, geriau pasakyk iš karto. 

— Žinoma, kad domina, tiesiog oi. 

Paskutinį žodį Brodis tiesiog išspaudė iš jos, apsivydamas ranko- 
mis ir kilstelėdamas. 

— Geriau jau giliai įkvėpk, — perspėjo jis. — Nes mūsų laukia 
nemenkas šuolis. 

Risė neįstengė atgauti kvapo, sveiko proto ir pusiausvyros. Šuolis 
buvo toks staigus ir taip atėmė amą, kad oras, ką tik vėsinęs ir gaivinęs, 
ėmė kaitinti ir troškinti. Jo lūpos nepuolė kantriai ar švelniai, nevilio- 
jo ir negundė. Jis tiesiog pasiėmė tai, ko norėjo. Risė jautėsi nešama 
srauto nuo žemės paviršiaus, apsvaigusi ir laisva. Karšta, pamanė ji. 
Smarku. Ji ištroškusi. Beveik buvo pamiršusi jausmą, kai vyras tavęs 
trokšta ir nori pasitenkinti. Net ir abejodama, ar jam baigus bus iš jos 

kas likę, Risė apsivijo rankomis Brodžio kaklą. Jis pagriebė ją už klubų 
ir šiurkščiai trūktelėjo į save. 

Jos širdis plakė kartu su jo — tankiais stipriais dūžiais vijosi vie- 
na kitą. Risė virpėjo. Bet lūpos judėjo gyvai kaip ir jo, rankos vijosi 
aplink Brodžio kaklą. Laižydamas jos lūpas, jis ragavo ne baimę, o 
geidulingą norą. 

Geisdamas jos dar labiau nei ji, Brodis tiesiog stūmėsi artyn, kol 
galiausiai Risei teko atsisėsti ant automobilio variklio dangčio. Tada jis 
prisitraukė dar arčiau ir siekė daugiau. 

Gal Risė prarado sveiką protą ir vėliau teks gailėtis, bet tuo metu 
atsidavė kūno troškimams ir kojomis apkabino Brodžio juosmenį. 

— Liesk mane. — Ji krimstelėjo į jo apatinę lūpą ir liežuvį. — 
Liesk mane kur nors. Bet kur. 

Jis pakišo rankas po minkštu medvilniniu megztuku ir artinosi 
prie krūtų. Kūnas ėmė reikalauti dar, ir ji pratrūko dejone. Daugiau 
artumo, daugiau pojūčių, visko daugiau. Brodžio rankos buvo grubios 
ir stiprios kaip ir jis pats — grubus, stiprus ir tiesmukas. Jis lietė tvirtai, 
taip tvirtai, kad kiekviena jo paliesta vieta kone patindavo ir likdavo 
švelniai nubrozdinta. Risės atsakas ir poreikis valdė taip stipriai, kaip 
jis net negalėjo tikėtis, ir apnuogino visas aistras. Brodžiui prieš akis 
iškilo vaizdas, kaip jis ją paima tiesiai ant savo automobilio variklio 
dangčio, nuplėšdamas visus drabužius ir skverbdamasis gilyn, kol ga- 
liausiai patenkina laukinę tvinksinčią aistrą. 

— Ramiai. — Šįkart, suėmus ją už žastų, Brodžio gniaužtai nebe- 
buvo tokie primygtiniai. — Truputį apsiraminkime. 

Per riksmus galvoje Risė jo žodžių beveik negirdėjo, todėl tiesiog 
sukniubo jam ant peties. 

— Gerai. Gerai. Ak. Mes negalime... mes neturėtume... 

— Bet padarėme. Ir, po galais, tikrai taip padarysime dar kartą, 
bet mums ne šešiolika metų, ir tikrai ne viduryje kelio ir ne ant auto- 
mobilio variklio dangčio. 

— Taip. Teisingai. — Argi jie vidury kelio? Risė pakėlė galvą ir 
susikaupė. — Jergutėliau. Mes stovime vidury kelio. Važiuokime. Mes 
turime pasitraukti. 

Ji nušoko žemėn, rankomis persibraukė išsitaršiusius plaukus, 
timptelėjo žemyn megztuką ir pasitaisė švarką. 

— Atrodai puikiai. 

Bet ji nesijautė puikiai. Ji jautėsi išnaudota — bet ne iki galo. 

— Mes negalime... aš dar nepasirengusi tam... Tai labai prasta 
mintis. 

— Aš juk neprašau tave už manęs tekėti ir pagimdyti vaikų, Lie- 
sute. Čia tik bučinys, o mintis velniškai gera. Permiegoti — netgi dar 
geresnė mintis. 

Risė pirštais suspaudė smilkinius. 

— Negaliu dabar galvoti. Mano galva tuoj sprogs. 

— Prieš kelias minutes atrodė, kad sprogs kita kūno dalis. 

— Liaukis. Ar negali tiesiog imti ir liautis? Tik pažiūrėk į mus — 
kalbamės apie seksą. O tuo tarpu nužudyta mergina. 

— Ji vis tiek bus negyva, ar mes permiegosime kartu, ar ne. Jei tau 
reikia laiko apsispręsti, puiku. Turi porą dienų. Bet jei manai, kad po 
to, kas nutiko, mes nesugulsime kartu, tai tikrai klydau. Tu esi kvaila. 

— Aš nesu kvaila. 

— Matai. Buvau teisus. 

Brodis apsigręžė ir pasuko prie automobilio durelių. 

— Brodi. Gal palauktum, po galais, minutėlę? 

— Ko? 

Risė žiūrėjo į Brodį: stambų, vyrišką, grubų, dramatiškų Tetonų, 
stūksančių tolumoje, fone. 

— Aš nežinau. Visiškai nebežinau. 

— Tai grįžkime atgal. Noriu alaus. 

— Aš nemiegu su kiekvienu mane traukiančiu vyru. 

Brodis atsirėmė į atviras automobilio dureles. 

— Kiek prisimenu, su niekuo nemiegojai jau dvejus metus. 

— Teisingai. Ir jei manai pasinaudoti mano... ištroškusiais ap- 
žavais... 

— Galiu lažintis iš tavo kaulėto užpakalio, kad pasinaudosiu. 

Išsišiepęs jis įlipo į automobilį. Risė nunešė savo „kaulėtą užpa- 
kalį“ prie keleivio sėdynės ir šlumštelėjo vidun. 

— Šitas pokalbis tiesiog juokingas. 

— Tai užsičiaupk. 

— Aš net nežinau, kodėl tu man patinki, — sumurmėjo ji. — O 
gal net nepatinki. Aš taip sureagavau, nes jau praėjo daug laiko nuo 
mano paskutinio... intymaus suartėjimo. 

— Kodėl tu nesakai atvirai, kad nebuvai padulkinta? 

— Akivaizdu, kad nesu tokia gražbylė kaip tu. Tik noriu pasakyti: 

vien todėl, kad tavęs neatstūmiau, dar nereiškia, kad ketinu su tavimi 
mylėtis. 

— Aš nesirengiu tau trenkti kuoka per galvą ir nusitempti už 
plaukų į savo urvą. 

— Visai nenustebčiau. — Risė apgraibomis pasiėmė akinius nuo 
saulės. — Ir nors esu dėkinga tau, kad manimi tiki ir palaikai... 

Brodis taip pratrūko, jog Risė net pašoko, bet saugos diržas su- 
laikė. 


— Tai neturi nieko bendro. — Jo balsas buvo pavojingai šal- 
tas. — Net nekalbėk taip. 
— Aš... — Risė užsičiaupė, įkvėpė, o Brodis ėmė važiuoti. — Aš 


tave įžeidžiau, tu teisus. Įžeidžiau mus abu. Jau sakiau tau, dabar ne- 
galiu mąstyti. Mano kūnas sujaudintas, o smegenys išvirkščios. Esu 
susinervinusi, išsigandusi ir lytiškai susijaudinusi. Ir dar man pradeda 
skaudėti galvą. 

— Išgerk aspirino ir prigulk. O man pranešk, kai susijaudinimas 
ims viršų. 

Risė stebėjo kalnus. 

— Pastarosios dvi dienos — keisčiausios mano gyvenime. 

— Gali nepasakoti. 

— Noriu pasikalbėti su šerifu. Galėtum išleisti mane pakeliui. 

— Keliauk namo, išgerk aspirino ir jam paskambink. 

— Noriu su juo pasikalbėti akis į akį. Išleisk mane pakeliui, — 
pakartojo ji sukant į Angelo Kumštį. — O pats važiuok gerti alaus. — 
Brodžiui neatsakius, ji pasisuko kėdėje į jį. — Juk neprašau tavęs eiti 
kartu. Netgi nenoriu. Jei šerifas Mardsonas nemanys, kad galiu pati už 
save pakovoti, negalės manimi patikėti. 

— Kaip nori. 

— Stengiuosi. 

Brodis sustojo prie šerifo biuro kabineto durų ir prisimerkęs 
smalsiai žvilgtelėjo į Risę, 

— Kas rytoj pietums? 

— Ką? 

— Tu juk mane maitinsi. 

— Ak, aš buvau pamiršusi. Dar nežinau. Ką nors sugalvosiu. 

— Skamba nuostabiai. Lipk, pabaik ką nusprendusi. O tada išsi- 
miegok. Atrodo, kad tuoj lūši. 

— Najau, tik nereikia meilikauti. Apsuksi man galvą. 

Ji luktelėjo porą sekundžių, čiupo nuo grindų kuprinę ir ėmė 
grabinėti durelių. 

— O tau tai kažkuo netinka? 

— Ne. Na, maniau atsisveikindamas pabučiuosi. 

Brodis kilstelėjo antakius, ir jo lūpos sutrūkčiojo. 

— Vaje, Liesute, ar mes jau susitikinėjame? 

— Tu esi tikras šiknius. — Bet atidarius dureles gerklę jai ėmė 
kutenti juokas. — O kai pasiūlysi man susitikinėti, nepamiršk atsi- 
nešti ir žiedo. — Ji pro dureles įkišo galvą. — Ir tulpių — jas mėgstu 
labiausiai. 

Tada Risė užtrenkė dureles. Suglumusi ir pralinksmėjusi ji nu- 
žingsniavo prie šerifo durų. Nesijaudino, kol jų neatidarė ir neįžengė 
vidun. Patalpa atsidavė kava ir šlapiu šunimi. Kavą pamatė ant stalo 
kairėje kambario pusėje, puodelio dugne, atrodančią kaip nusistovėjęs 
purvas. O antrojo kvapo šaltinis gulėjo ir knarkė ant grindų prie su- 
jungtų metalinių stalų, prie kurių, kaip numanė Risė, dirbdavo šerifo 
pavaduotojai. Iš jų užimtas buvo vienas. Tamsių plaukų kuokštas, ne- 
didelė ožiška barzdelė, linksmos šviesiai rudos akys, jaunatviškas sto- 
tas. Denis Darvinas, prisiminė Risė, mėgstantis perkepusius kiaušinius 
ir labai apskrudusią šoninę. Atsidarius durims, jis kilstelėjo galvą ir 
šiek tiek nuraudo. Pastebėjusi, kaip greitai jis spaudinėjo kompiuterio 
klaviatūros mygtukus, Risė suvokė: kad ir ką jis ten darė, tai tikrai ne 
darbo reikalais. 

— Sveiki, panele Gilmor. 

— Risė. — Jis buvo ne ką jaunesnis už ją pačią, pamanė ji. Dvide- 
šimt penkerių metų. Nepaisant barzdelės, veidas atrodė atviras. — No- 
rėjau pasikalbėti su šerifu, jei tik jis yra. 

— Žinoma, jis savo kabinete, ten toliau. 

Esu jį mačiusi. Jis mėgsta plaukioti ežere. 

— Čia Mozė. Ebės Mardson šuo. Viduriniosios šerifo dukters. 

— Taip, aišku. Ji mėto į ežerą sviedinį, o jis plaukia jo atnešti. 

— Šuo mėgsta palaikyti mums kompaniją, kol vaikai mokykloje. 
Šiandien mergaitės užtruko. 

Mozė atmerkė vieną akį, iš po rudo kaltūno nužvelgė Risę ir pa- 
vizgino didele gauruota uodega. 

— Pas Džonę dažniausiai lieka sriubos kaulų. Jei tik Mozė norėtų, 
galiu parūpinti. 

— Labai ačiū. 

— Malonu su tavimi susipažinti, Moze. 

Risė nužingsniavo per kambarį, Denio nurodyton pusėn. Kam- 
baryje, visai priešais koridoriaus duris, stovėjo dar vienas stalas 
— dispečerio, dabar tuščias ir tylus. Koridoriaus gale buvo matyti dvi 
kalėjimo kameros, dabar neužimtos; ant dar vienų durų kabėjo lente- 
lė su užrašu „Sandėlis“, o ant kitų — „Tualetas“. Priešais sandėlį Riko 
Mardsono kabineto durys buvo atidarytos. 

Jis sėdėjo už ąžuolinio rašomojo stalo, kuris atrodė atlaikęs kelis 
karus. Sėdėjo atsisukęs į duris, o už nugaros, pakankamai aukštai, kad 
netrikdytų ramybės ir įleistų šviesos, buvo langas. Be įprasto kompiu- 
terio ir telefonų, ant stalo gulėjo dokumentų aplankai, stovėjo pora 
rėmelių su nuotraukomis ir ryškiai raudonas įdėklas, pilnas įvairiausių 
rašiklių bei pieštukų. 

Ant senos kabyklos kambario kampe kabėjo šerifo skrybėlė ir se- 
nas, rudas, išblukęs apsiaustas. Ant pramoninės gelsvai rudos spalvos 
sienų švietė kaubojiški Džono Veino, Klinto Istvudo ir Polo Niumeno 
plakatai. 

Risei stabtelėjus prie durų, šerifas atsistojo. 

— Užeik, Rise. Aš ką tik tau skambinau. 

— Man reiktų įsitaisyti atsakiklį. Ar turite laisvą minutę? 

— Žinoma. Prisėsk. Gal norėtum bjauriausios kavos visame Va- 
jominge? 

— Gal atsisakysiu, bet ačiū. Man įdomu, ar neturite kokių nau- 
jienų. 

— Na, gera naujiena ta, kad Angelo Kumštyje niekas nedingo. 
Taip pat nepasigesta nė vieno iš kelių turistų. Visoje apylinkėje nedin- 
go jokia moteris pagal jūsų aprašymą. 

— Niekas dar nesusivokė, kad ji dingo. Tepraėjo viena diena. 

— Visko gali būti, aš nuolat tai tikrinsiu. 

Šerifas priėjo prie durų, uždarė jas ir grįžęs atsisėdo ant stalo 
kampo. Jo veidas spindėjo gerumu ir kantrybe. 

— Jums galiu papasakoti tik tai, ką žinau pats. Šiuo metu aš pa- 
žįstu visas miestelyje gyvenančias merginas ir moteris, ir jos Visos 
nedingusios; turistai, kurie yra ar buvo vakar, visi gyvi ir sveiki. Ir dar 
žinau, — nes mano darbo dalis yra tokius dalykus patikrinti, — kad 
prieš kelis metus turėjote sunkumų. 

— Tai visai nesusiję. 

— O gal ir susiję. Dabar norėčiau, kad jūs kiek atsipūstumėte ir 
viską apgalvotumėte. Gali būti, kad matėte porą, kaip ir pasakojote, 
gal jie susiginčijo, netgi ėmė muštis. Bet jūs buvote taip toli ir net per 
žiūronus ne viskas matyti. Norėčiau, kad apgalvotumėte, ar jie nega- 
lėjo tiesiog nueiti. 

— Ji buvo negyva. 

— Nagi, iš kitos upės pusės, aukštai ant kalno, jūs tikrai negalėjo- 
te užčiuopti jos pulso, argi ne tiesa? 

— Negalėjau, bet... 

— Jūsų parodymus pergalvojau kelis kartus. Jūs pasileidote bėgti, 
susitikote Brodį, užlipote kartu. Užtrukote maždaug pusvalandį. Argi 
nėra įmanoma, kad moteris atsistojo ir nuėjo? Gal vis dar pykdama, 
gal su keliomis mėlynėmis, bet gyva ir sveika? 

Tai nebuvo nei pustuštė, nei puspilnė stiklinė, tai buvo papras- 
čiausia prakeikta stiklinė, ir ji pati ją matė. 

— Ji buvo negyva. Jei moteris nuėjo, tai kaip galite paaiškinti, kur 
dingo pėdsakai? Juk nėra nė ženklo, kad toje vietoje kažkieno būta? 

Rikas kurį laiką patylėjo, o jam ir vėl prabilus, balse buvo justi ta 
pati kantrybė. Dabar ta kantrybė ėmė bėgioti nugara kaip voriukai. 

— Rise, tu ne iš čia kilusi, be to, tuo maršrutu kopei pirmą kartą. 
Buvai sukrėsta ir nusiminusi. Upė ilga, visai nesunku supainioti vietą, 
kurioje matei tai nutinkant. Po šimts, galėjo atsirasti mylios paklaida. 

— Aš tikrai nebūčiau taip supainiojusi. 

— Na, aš ieškojau, kiek galėjau, bet plotas nemažas. Netgi susisie- 
kiau su artimiausiomis ligoninėmis. Į jas nesikreipė ir nebuvo gydyta 
moteris, atitinkanti tavo aprašymą arba sužeista kaklo ar galvos srity- 
je. Ir rytoj dar ketinu pasiteirauti. 

Risė atsistojo. 

— Jūs manote, kad aš nieko nemačiau. 

— Klysti. Aš manau, kad matei kažką, kas tave išgąsdino ir nuliū- 
dino. Bet nerandu nė vieno įkalčio, galinčio patvirtinti ar įrodyti tavo 
matytą žmogžudystę. Aš patariu leisti man ramiai tirti ir duodu tau 
žodį, kad tikrai viskuo pasirūpinsiu. Dabar viską palik ramybėj. Aš ke- 
tinu eiti namo ir pasimatyti su žmona ir vaikais. Galėčiau tave pavežti. 

— Geriau pasivaikščiosiu, pravėdinsiu galvą. — Risė nuėjo prie 
durų ir atsigręžė. — Moteris negyva, šerife. Ir to tikrai nevalia palikti 
ramybėje. 

Risei išėjus, Mardsonas atsiduso ir papurtė galvą. Jis padarė viską, 
ką galėjo, pamanė pats, o iš šerifo daugiau ir negalima tikėtis. 

Dabar jis pasiims šunį, važiuos namo ir pavakarieniaus su žmona 
ir mergaitėmis. 


T 10) > 


Brodis pasiėmė alaus ir įkišo orkaitėn šaldytą picą. Paspaudęs 
telefono atsakiklio mygtuką, išgirdo žinutę nuo savo agentės. Knyga, 
kurią turėjo parašyti iki ankstyvo rudens, pelnė neblogą knygų klubo 
sandorį. Vadinasi, galės prie vakarienės išgerti dar vieną butelį alaus. 
Gavęs savo dalį, gal netgi galės iššvaistyti ją pirkdamas naują televizo- 
rių. Plazminį. Galėtų pasikabinti virš židinio. Kažin ar galima kabinti 
plazminį ekraną virš židinio? Ar karštis jam nepakenks? 

Na, vėliau išsiaiškins, juk būtų taip malonu išsitiesti ant sofos ir 
žiūrėti sporto kanalą per tokį didžiulį ekraną. 

Bet kol kas jis stovėjo virtuvės tarpduryje su alumi rankoje ir ste- 
bėjo, kaip gęsta šviesos ir ilgėja vakaro šešėliai. Ramybė nuslūgo kaip 
ir pirmas šalto alaus gurkšnis. 

Reikia susikaupti darbui — negalėsi įpirkti tokio televizoriaus, 
jei nepadirbėsi prie klaviatūros. Vadinasi, greičiausiai kelias valandas 
padirbės prie pastarosios knygos, kol užeis naktis. Be to, jis laukė, kada 
galės įsigilinti. 

Jis turėjo nužudyti moterį. 

Tačiau gerdamas alų ir laukdamas picos Brodis galėjo pagalvoti 
ir apie kitą moterį. Ji taip lengvai nepasidavė. Risė Gilmor turėjo per- 
nelyg daug aštrių kampų ir vyrams lengvai nepasiduodavo. Gal todėl ji 
taip intrigavo, kai visai neketino to daryti. Jam patiko jos priešingybės 
— bebaimė ir trapi, apdairi ir skubri. Žmonės, kurie per ilgai keliauja 
tuo pačiu keliu, po kiek laiko tampa nuobodūs. Be to, jis norom ne- 
norom juto, kad į šią situaciją juodu įsivėlė kartu. Kol iš jos išsikapstys, 
būtų visai pravartu apie ją sužinoti kiek daugiau. 

Brodis apsidairė. Ant stalo stovėjo jo nešiojamasis kompiuteris. 

— Nėra geresnio meto už „dabar“, — nusprendė jis ir, gurkštelė- 
jęs alaus, uždarė duris. 

“ Įsijungė kompiuterį ir iš orkaitės išsitraukė picą. Pjaustymo ratu- 
kas, kaip ir kavos virimo aparatas, buvo vienas iš labiausiai naudojamų 
virtuvės rakandų. Ant lėkštės pasidėjo visą picą, susipjaustė į keturias 
dalis ir, pasičiupęs porą popierinių rankšluostėlių bei dar vieną butelį 
alaus, rengėsi vakarieniauti. 

Brodis svarstė, kad vakarienę ruošė ne ilgiau, nei šerifas prisi- 
kapstė prie Risės praeities. Domėdamasis Rise, pats rado gana įdomių 
faktų. Atkapstė seną straipsnį, kuriame tarp būsimų Bostono virėjų 
puikavosi tuomet dvidešimt ketverių metų Risė. Jis neklydo, nuspren- 
dė pažvelgti į nuotrauką. Sverdama dešimčia svarų daugiau, ji tikrai 
atrodė geriau. Tiesą sakant, atrodė velniškai įspūdingai. Jauna, kun- 
kuliuojanti gyvybe, besišypsanti fotoaparatui, laikanti didelį mėlyną 
dubenį su blizgančiu sidabriniu plaktuvu. Straipsnyje buvo aprašytas 
jos išsilavinimas, — metai Paryžiuje teikė įmantrumo, — o ji pati su- 
teikė šmaikštumo papasakodama apie tai, kaip, būdama dar vaikas, 
ruošė penkių patiekalų pietus savo lėlėms. Nuomonę apie Risę pateikė 
Tonis su Tere Maneo, restorano, kuriame ji dirbo, savininkai, nužudyti 
prieš kelerius metus. Jie teigė, kad ji buvo ne tik virtuvės pažiba, bet ir 
šeimos narys. 

Straipsnyje Brodis rado dar daugiau detalių iš Risės gyvenimo. 
Būdama penkiolikos metų, ji tapo našlaite ir nuo tada auginta senelės 
iš mamos pusės. Neištekėjo, laisvai kalbėjo prancūziškai ir mėgo links- 
mintis su draugais, tarp kurių garsėjo puikiais vėlyvais sekmadienio 
pusryčiais. 

Tame straipsnyje Risė buvo apibūdinama tokiais epitetais: 
energinga, kūrybinga, ieškanti nuotykių ir, kaip Brodis pats anksčiau 
nusprendė, kunkuliuojanti. O kaip dabar ją galima būtų apibūdinti, 
paklausė jis savęs, atsilošdamas ir atsikąsdamas picos. Pedantiška, 
nervinga ir ryžtinga. 

Patraukli. 

„Boston Globe“ rado sensacingą pranešimą, kad „ypatingai po- 
puliariame restorane, kuriame dera puikus maistas ir linksma draugi- 
ja“, vyriausiąja virėja paskirta Risė. Kaip įprasta, žinutė buvo papildyta 
daug rimtesnės Risės nuotrauka. Joje plaukus buvo susikėlusi į viršų, 
— atidengė gražų kaklą, — ir pozavo, kaip Brodis numanė, šlovingos 
nerūdijančio plieno naujosios virtuvės fone, apsivilkusi seksualų juo- 
dą kostiumėlį ir apsiavusi beprotiškai aukšto kulno viliokiškai raudo- 
nus batelius. | 

— Visada branginsiu metus, praleistus pas Maneo, bei 
visus, su kuriais arba kuriems gaminau maistą. Tonis ir Terė 
Maneo man ne tik suteikė pirmą galimybę tobulintis šioje pro- 
Jesijoje, bet ir šeimą. Tačiau, nors ir ilgėsiuos Maneo šeimos ge- 
rumo ir artumo, jaudindamasi laukiu, kada prisijungsiu prie 
kūrybingos „Oazės“ komandos. Ketinu išlaikyti puikią kokybę 
ir pateikti kelis siurprizus. 


— Tave tokią galėčiau suvalgyti, Liesute, — garsiai pakomentavo 
Brodis, rydamas akimis Risę nuotraukoje. 

Brodis atkreipė dėmesį į straipsnio datą ir pastebėjo, kad jis buvo 
išspausdintas kaip tik tuo metu, kai jis pats „Tribune“ redaktoriui 
pasiūlė pabučiuoti jam užpakalį. Išsitraukęs pirmąjį pranešimą apie 
žudynes pas Maneo, pamatė, kad jos įvyko praėjus trims dienoms po 
pranešimo „Globe“. Visas reikalas velniškai bjaurus. Risė buvo įvardy- 
ta kaip vienintelė išgyvenusioji, peršauta kelis kartus ir esanti kritinės 
būklės. Policija tęsianti tyrimą ir taip toliau. Pranešimuose Brodis 
perskaitė apie restorano savininkus, kurie savo versle darbavosi jau 
ketvirtį amžiaus, cituojami draugai ir šeimos nariai, — sukrėtimas, 
ašaros ir pasipiktinimas. Reporteris gausiai naudojo tokius epitetus 
kaip skerdynės, pjautynės ir žiaurumas. 

Vėlesni straipsniai aprašinėjo tyrimo eigą — kurios beveik ne- 
buvo — ir kiekvienoje striukoje tyrėjų informacijoje Brodis jautė ne- 
viltį. Rašyta apie nusikaltimo metu žuvusiųjų laidotuves, o Risės būklė 
tapusi ne kritiška, bet rimta; ji buvo saugoma policijos. Ilgainiui nau- 
jienos ėmė blėsti, pasakojimai iš pirmojo puslapio ėmė slinkti į trečiąjį 
ir galiausiai į paskutinius laikraščio puslapius. Kai Risė buvo išleista iš 
ligoninės, laikraščio pabaigoje šmėstelėjo mažytė žinutė. Joje pačios 
Risės žodžių nebuvo kaip ir nuotraukos. 

Štai kaip viskas vyko, susimąstė Brodis. Tai buvo įdomios nau- 
jienos, kol horizonte pasirodė įdomesnių. Iš Maneo skerdynių reikėjo 
išsunkti viską straipsniams ir eteriui beveik trims savaitėms. 

Žuvusieji buvo palaidoti, žudikai nerasti, o vienintelė išgyvenu- 
sioji palikta likimo valiai — dėliotis sudužusio savo gyvenimo šukių. 


136 


Kol Brodis dorojo picą ir skaitė apie Risę, ji pati prisipylė nedide- 
lę vonią karšto vandens ir gausiai įsipurškė vaistinėje pirktų specialių 
putų. Išgėrė aspirino ir prisivertė suvalgyti šiek tiek sūrio ir krekerių 
su keke vynuogių sunkiau virškinamam maistui atsverti. 

Dabar ji pagulės vonioje, išgers vyno ir pradės skaityti Brodžio 
knygą. Nenorėjo galvoti apie tikrovę bent jau artimiausias kelias va- 
landas. Risė svarstė, ar reikėtų tik užsidaryti, ar ir užrakinti vonios 
kambario duris. Norėtų užrakinti, bet tas kambarys toks nedidelis, kad 
bus sunku susitvardyti ankštoje patalpoje. Kelis kartus jau yra ban- 
džiusi rakinti vonios duris, bet viskas baigėsi tuo, kad teko varvančiai 
ir dūstančiai ropštis iš vandens iki jų. 

Risė nuramino save, kad lauko durys užrakintos, be to, užremtos 
kėdės atlošu. Ji visiškai saugi. Tačiau įlipusi į vonią turėjo du kartus 
atsisėsti ir įsitermpusi apžiūrėti pro duris kambarį. Dėl viso pikto. Ji 
negalėjo nurimti ir sėdėjo ausis pastačiusi, klausydamasi kiekvieno 
garselio. 

Neapsikęsdama lėtai išgėrė didelį gurkšnį vyno. 

— Tiesiog liaukis. Atsipalaiduok. Anksčiau mėgdavai tai daryti, 
ar pameni? Mėgdavai gulėti putotoje vonioje su vyno taure ir knyga. 
Laikas liautis praustis nusišveičiant per tris minutes ir ropščiantis iš 
vonios, tarsi Normanas Beitsas ketintų mirtinai užkapoti. 

— Ir po galais, dėl Dievo meilės, užsičiaupk pagaliau! 

Risė užmerkusi akis gurkštelėjo dar vyno ir atsivertė knygą. Pra- 
sidėjo ji taip: 


Kalbama, kad Džekas Briusteris sau kapą kasė jau dau- 
gelį metų, bet, kastuvu prasikirtęs pro kietą žiemos gruntą, jis 
buvo taip užsiknisęs, kad į tokį pasakymą būtų sureagevęs 
adekvačiai. 


Risė nusišypsojo ir vylėsi, kad Džekas artimiausiu metu neatguls 
po žeme. Skaitė penkiolika minučių ir vis stengėsi atsispirti norui pa- 
tikrinti kambarį. Risei atrodė, kad tai jos rekordas. Savimi patenkinta 
ji ištvėrė dar dešimt minučių, kol kylantis nerimas liepė liautis. Trauk- 
dama vonios kamštį nusprendė, jog kitą kartą mėgins išbūti ilgiau. 

Knyga patiko, todėl Risei palengvėjo. Padėjo ją į šalį, ketindama 
pasitepti kūno pieneliu, tokio pat kvapo kaip ir vonios putos. Knygą 
pasiims į lovą. Pasinaudos Brodžio Džeku Briusteriu, atkirsdama visas 

slėpiningas vietas, į kurias troško nerti pasąmonė. Šiandien dienoraš- 
čio nerašys. Tik ne šiandien. 

Išėjusi iš šerifo Mardsono kabineto, ji buvo nusiminusi, bet dabar 
jautėsi daug ramesnė ir galėjo pripažinti, kad šerifas darė viską, ką 
galėjo. Jei ir netikėjo ja, tai bent jau to atvirai neparodė. Vadinasi, Risei 
būtų geriausia pasinaudoti jo patarimu: palikti visą įvykį ramybėje, 
bent jau kelioms valandoms. 

Užsivilko flanelines kelnes ir marškinėlius, su kuriais ketino mie- 
goti, išsisegė segtukus iš plaukų. Vakarui bus geriausia išgerti puodelį 
arbatos ir paskaityti knygą. Užkaitusi virdulį, Risė bandė susigundyti 
sumuštiniu. Tačiau niekaip nesugebėjo išsirinkti, kokį geriausia būtų 
pasidaryti. Žinoma, su raudona mėsa. O gal su nedideliu kepsniuku 
ir raudono vyno padažu. Vos tik ištaikys pertraukėlę, reikės lėkti iki 
parduotuvės marinato. Visai nesunku, suprato ji, sudarinėdama sąrašą: 
šviežių bulvių ir morkų, šviežių žaliųjų žirnelių, jei tik bus įmanoma 
rasti. Gamins vyrišką patiekalą. Dar riebių pasukų sausainių. 

Užkandžiams galės paruošti jaunų įdarytų grybukų, jei tik užteks 
laiko, ir pagardins juos uogomis bei grietinėle. Ne, netiks, per daug 
mergaitiška. Obuolių pyragas bus geriausia. Paprastas tradicinis pa- 
tiekalas. 

O viskas baigsis tuo, kad juodu permiegos? Prasta mintis; tiesą 
pasakius, siaubinga mintis. Bet, po galais, jis ją beprotiškai sujaudino. 
Risė nusiramino vien galvodama, kad ji galėtų pasiduoti, bet kartu 
nervinosi, nes pati nežinojo, ką turėtų ar galėtų daryti. 

Turėtų išsiskalbti patalynę — dėl viso pikto. Risė teturėjo vienin- 
telį patalynės komplektą, todėl skalbimas su klaustuku atsidūrė sąrašo 
viršuje. Reikia nusipirkti gero raudono vyno. O gal dar ir brendžio. Ir 
po velnių, ji ne tik neturėjo jokios kavos, bet netgi kavinuko, kuriame 
galėtų jos išsivirti. 

Risė žengė atatupsta ir suspaudė pirštais tarpuakį, kur vėl stengė- 
si įsėlinti galvos skausmas. Juk galima dar atšaukti. Jau iš anksto aišku, 
kad ji išprotės stengdamasi paruošti tobulus pietus, tuo tarpu Brodžiui 
greičiausiai tiktų ir mėsainis su bizono kepsniu. O dar gudriau būtų 
viską atšaukti, susikrauti daiktus, palikti Džonei raštelį ir išvykti iš 
Angelo kumščio. Argi ji turėjo dėl ko pasilikti? 

Nužudyta moteris, o tai tikrai gera priežastis išvykti iš šio miesto. 
Netrukus tikrai visi miestelyje žinos, kad ji teigė mačiusi žmogžudystę 
ir kad niekas nerado jokių tai patvirtinančių įrodymų. Risė visai ne- 


138 


norėjo, kad žmonės vogčiomis į ją žvilgčiotų. Tarsi į tiksinčią bombą. 
Be to, čia ji pažengė į priekį ir galėtų išvykti neapsigėdinusi. Ji vėl ruo- 
šė valgį, susirado būstą — kad ir koks jis buvo. 

“ Vonioje išgulėjo dvidešimt penkias minutes. Jautė, kad ima iš 
lėto kaisti seksualumo pojūtis. Dar vienas susitikimas su Brodžiu, ir 
tas pojūtis perkais. Ir tai nereiškia nieko blogo, visiškai nieko blogo. 
Abu jie laisvi suaugusieji. Seksas sveika, o normalios sveikos moterys 
dažniausiai mylisi su patraukliais vyrais. Risė jau darė pažangą. Taigi 
jei neapsileistų, kitus žingsnius į priekį galėtų žengti jau kitame mies- 
telyje. 

Užvirus virduliui, Risė pasidėjo pieštuką ant stalo. Kol iš spintelės 
išsiėmė puodelį ir lėkštutę, virdulys šaižiai švilpė. Neturi arbatinuko, 
prisiminė ji. Galbūt kitoje stotelėje reikės ir juo apsirūpinti. Ji išjungė 
viryklę ir paliko virdulį trumpam atvėsti. Švilpimui nutilus, kažkas pa- 
sibeldė į duris. Risė būtų suspigusi, jei tik būtų atgavusi kvapą. Tačiau 
ji taip pašoko iš išgąsčio, kad trenkėsi šonu į stalo kampą. Kai rankoje 
sugniaužė didelį virtuvinį peilį, iš už užrakintų durų pasigirdo Džonės 
balsas: 

— Atidaryk duris, dėl Dievo meilės. Nelauksiu visą naktį. 

Virpančiomis kojomis Risė perbėgo kambariu ir kaip galėdama 
tyliau ištraukė kėdę iš po rankenos. 

— Atleiskit, tuoj pat atidarau! 

Atrakino duris ir atkabino grandinėlę. 

— Buvau virtuvėje, — atsiprašinėdama iš karto pasakė Risė. 

— Tai jau tikrai, o kambarys toks erdvus, kad net suabejojau, ar 
mane išgirsi. — Džonė įsiveržė atsiduodama prieskoniais ir cigarečių 
dūmais. — Ką tik supyliau paskutinį sriubos dubenėlį — kitą kartą 
turėsi dar paruošti. Valgysi? 

— Na, aš... 

— Nesvarbu. — Džonė padėjo ant stalo puodelį su sriuba, — to- 
kiuose maistą pirkėjai išsineša namo. — Valgyk. Nagi, valgyk. — Risei 
sudvejojus, ji nekantriai pamojo ranka. — Sriuba dar karšta. Dabar 
man pertraukėlė. 

Džonė priėjo prie lango ir pravėrė per kelis colius. Tada išsitrau- 
kė silpnesnių nei įprastai — „Malboro Lights“ pakelį. 

— Ketini mane sunervinti ir pasakyti, kad čia nerūkoma? 

— Ne. — Neturėdama daugiau ko pasiūlyti, Risė padėjo ant pa- 
langės lėkštutę vietoj peleninės. — Ar daug šiandien žmonių? 

— Visai nemažai. Sriuba labai populiari. Jei tik turėsi ūpo, galėsi 
išvirti jos ir rytoj. 

— Žinoma. 

— Sėsk ir valgyk. 

— Tu nebūtinai turi stovėti prie lango. 

— Jau pripratau. — Džonė prisėdo ant palangės. — Čia skaniai 
kvepia. 

— Ką tik maudžiausi. Čia Tropikų mangai. 

— Skaniai. — Ji iš lėto, pasimėgaudama įkvėpė. — Kažko lauki? 

— Ką? Ne, ne, ne šiandien. | 

— Apačioje yra Lou. — Džonė nerūpestingai nukratė pelenus 
pro langą. — Jis pats norėjo atnešti tau sriubą. Nemanau, kad ketino 
tave apžavėti, nes sakėsi eisiąs kartu su Linda Geil. Vis tiek nenusileisk 
nė per nago juodymą. 

— Koks jis geras. 

— Jis dėl tavęs nerimauja, mano, kad esi nusiminusi ir išsigan- 
dusi. 

— Jau pripratau, — šyptelėjo Risė ir atsisėdo valgyti sriubos. — 
Man viskas gerai. 

— Nejis vienas rūpinasi. Sklinda gandas apie tai, ką matei vakar 
ant kalno. 

— Ką mačiau ar maniau mačiusi? 

— O kaip buvo iš tikrųjų? 

— Mačiau. 

— Tai gerai. Linda Geil prašė tau perduoti, kad ji šiąnakt gali 
nakvoti pas tave arba tu galėtum eit miegoti pas ją. 

Risė sustingo laikydama šaukštą pusiaukelėje iki burnos. 

— Tikrai? 

— Ne, aš išsigalvojau, kad turėtum progą į mane pavėpsoti. 

— Kokia ji miela. Bet man viskas gerai. 

— Turiu pasakyti, kad atrodai geriau nei prieš tai, — atsirėmusi į 
lango rėmą, Džonė dar kartą nukratė cigaretę. — Kaip tavo viršininkė 
ir nuomotoja, šiandien nusprendžiau išsiaiškinti, ką veiki, ir priža- 
dėjau Žmonėms perduoti tau linkėjimus. Nuo Mako, Karlo, Volaso, 
Bebės, Pito, Beko ir kitų. Negaliu teigti, kad visi jie atėjo tikėdamiesi 
į tave bent žvilgtelėti ar nugirsti kokių nors naujienų, bet visi tikrai 
nuoširdžiai tavimi rūpinasi. Maniau, kad turi tai žinoti. 

— Aš labai vertinu susirūpinimą, linkėjimus ir nuoširdų domėji- 
mąsi. Džone, šerifas nieko neranda. 

— Kai kurių dalykų reikia ieškoti ilgiau nei įprasta. Rikas nesi- 
liaus ieškojęs. 

— Taip, turbūt nesiliaus. Bet jis netiki, kad mačiau tai, apie ką 
pasakojau. O iš tikrųjų kodėl jis turėtų tikėti? Kodėl iš viso kas nors 
turėtų manimi tikėti? Jei dabar ir tiki, tai pasklidus gandams, kas man 
nutiko Bostone, visi persigalvos. Ir... — Risė nutilo ir prisimerkė. — 
Greičiausiai jau pasklido. 

— Kažkas pašnibždės į ausį kažkam, tas kažkas dar kažkam. Taip, 
žmonės kalba apie tai, kas tau nutiko Bostone ir kad buvai sužeista. 

— Taip ir turėjo nutikti. — Risė stengėsi viską pamiršti. — Dabar 
šnekų ir šnabždesių tik daugės. O tada visi sakys: „Ak, kokia vargšelė, 
negali pamiršti praeities. Pradėjo vaizduotis nebūtus dalykus.“ 

— Prakeikimas, o aš kaip tik smuiką pamiršau... — Kaip įprastai, 
Džonė kelis kartus stipriai bakstelėjo cigarete ir ją užgesino. — Kai 
kitą kartą surengsi „pagailėkite manęs“ vakarėlį, būtinai atsinešiu. 

— Kokia tu pikta. — Risė toliau valgė sriubą. — Kodėl du žmo- 
nės, kurie visai manęs neužjaučia, man labiausiai padeda? 

— Įsivaizduoju, kad Bostone užuojautos buvo pilni kibirai, ir 
dabar nebenori panašaus sutikimo. 

— Kaip pirštu į akį. Prieš tau ateinant bandžiau save įkalbėt iš- 
vykti. O dabar sėdžiu, valgau sriubą, — kuri būtų daug skanesnė su 
šviežiomis prieskoninėmis žolelėmis, — kalbuosi su tavim ir žinau, 
kad niekur neišvyksiu. Daug ramiau, kai tai supratau. Ir visai nesvar- 
bu, kad tau išėjus patikrinsiu visus langus, užrakinsiu duris ir pakelsiu 
telefono ragelį, kad įsitikinčiau, jog yra signalas. 

— O duris irgi užremsi kėde? 

— Pro tavo akis nepraslysta niekas. 

— Retai kas praslysta. — Džonė nunešė laikiną peleninę ir įdėjo 
į kriauklę. — Velku šešiasdešimties metų bagažą, taigi... 

— Tau šešiasdešimt? Nejuokauk. 

Nepavykus nuslėpti šypsenos dėl nuoširdaus ir akivaizdaus Risės 
sutrikimo, Džonė gūžtelėjo pečiais. 

— Po metų, kitą sausį man sueis šešiasdešimt — bandau pri- 
prasti. Kad nebūtų didelio sukrėtimo organizmui. Pamiršau, apie ką 
kalbėjome. 

— Sakyčiau, kad tau dešimčia metų mažiau. 

Džonė šaltai įsistebeilijo, bet lūpas ir vėl perkreipė šypsena. 

— Mėgini mane paveikti, kad anksčiau laiko padidinčiau už- 
mokestį? 

— Jei tik įmanoma. 

— Iš karto atpažįstu gerą investiciją, tą ir norėjau pasakyti. Tu esi 
gera investicija ir atsipirksi. Jau atsilaikei prieš patį blogiausią. 

— Neatsilaikiau. 

— Tik nepasakok man pasakų, — atkirto Džonė. — Aš čia stoviu 
ir su tavimi kalbu, argi ne? Tu nepamiršk, gal Kumštyje ir yra ilgų 
nosių ir didelių ausų, bet čia yra ir gerų žmonių, antraip pati nebūčiau 
ilgai užsibuvusi. Visur atsitinka nelaimių, pati tai supranti. Nutikus bė- 
dai, žmonės čia ir kitais rūpinasi. Jei reikia pagalbos, būtinai prašyk. 

— Prašysiu. 

— Jau turiu leistis žemyn. — Beeidama Džonė staiga stabtelėjo ir 
apsižvalgė. — Gal tau reikėtų televizoriaus? Turiu vieną nenaudojamą, 
galėčiau paskolinti. 

Risė jau ketino atsakyti „ne“, „nesivargink“, „nenoriu kelti rūpes- 
čių . Tik nereikia smuikų, pristabdė pati save. 

— Tikrai norėčiau čia turėti televizorių, jei tik galėtum man pa- 
skolinti. 

— Galėsi užsinešti rytoj. — Tarpduryje Džonė sustojo ir pauostė 
orą. — Vėl artėja lietus. Rytoj tavęs laukiu lygiai šeštą. 

Likusi viena, Risė atsistojo, užsidarė langus, užsirakino duris, 
bet sąmoningai viską darė neskubiai. Kaip eilinė moteris, užrakinanti 
duris prieš naktį, nuramino save ji. O jei duris užrems kėde, juk tikrai 
niekam nepakenks. 


Antrą valandą nakties prapliupo lietus ir ją pažadino. Risė buvo 
užmigusi degant šviesai ir su Brodžio knyga rankose. Be lašų barbeni- 
mo į stogą ir langus, girdėjosi dusliai dundantis griaustinis. Jai patiko 
lietaus garsai, patiko vėjuota stichija, ji tada jautėsi jaukiai ir šiltai įsi- 
taisiusi mažoje lovelėje. Tad patogiai susirangė ir nusibraukė garbaną 
nuo kaklo. Nusižiovavo, pasikišo po smakru antklodę ir prieš užsi- 
merkdama peržvelgė visą kambarį. Ir sustingo. 

Lauko durys buvo praviros. Vos per plyšį. 

Drebėdama Risė apsigaubė pečius antklode ir kaip kuokos grie- 
bėsi šalia lovos gulėjusio žibintuvėlio. Turės atsistoti ir priversti kojas 

judėti. Švokšdama išsirioglino iš lovos ir tekina pribėgo prie durų. Už- 
trenkė jas, užrakino ir stipriai pasuko rankeną, norėdama patikrinti, 
kad neatsidaro. Kol aplakstė visus langus ir apžiūrėjo, ar jie nepraviri, 
bei skubiai žvilgtelėjo laukan, širdis daužėsi kaip pašėlusi. Per lietų 
nieko nebuvo matyti. Ežeras juodavo, gatvės buvo blizgios ir tuščios. 

Risė stengėsi save įtikinti, kad durų neužrakino per klaidą arba 
atrakino netyčia, kai paskutinį kartą jas tikrino prieš atsiguldama mie- 
goti. O vėjas jas pravėrė. Į kambarį įsiveržė audra ir atidarė. Atsistojusi 
keturiomis prie durų, ji pamatė negilius kėdės įrėžtus brūkšnius. Vėjas 
nebūtų galėjęs taip stipriai pūstelėti, kad pastumtų kėdę per colį. Ji 
atsisėdo ant Žemės, atsirėmė nugara į sieną prie durų ir susisupo į 
antklodę. 


Risei pavyko truputį nusnūsti, paskui apsirengti ir dirbti. Vos tik 
atsidarė parduotuvė, ji pasinaudojo pertraukėle ir nuėjo pirkti įleisti- 
nės spynos. 

— Ar mokėsi ją įstatyti? — paklausė jos Makas. 

— Maniau, kad kaip nors išsiaiškinsiu. 

Makas paplekšnojo jai per ranką. 

— O gal geriau aš tau ją įdėsiu? Vis tiek ketinu šiandien važiuoti 
priešpiečių. Ilgai netruksiu. 

Jei reikės, prašyk pagalbos, prisiminė Risė. 

— Būčiau labai dėkinga, pone Druberi. 

— Bus padaryta. Manęs nestebina, kad truputį jaudiniesi. Su gera 
ir tvirta spyna tikrai jausiesi ramiau. 

— Žinau, kad nusiraminsiu. — Atsidarius durims, ji atsigręžė. — 
Labas rytas, pone Sempsonai, — pasisveikino įėjus Karlui. 

— Labas rytas. Kaip laikaisi? 

— Laikausi gerai. Hm, spėju, kad šerifas su jumis jau kalbėjosi, tik 
norėjau pasiteirauti, ar judu pastarosiomis dienomis nematėte mieste- 
lyje moters ilgais tamsiais plaukais ir raudonu apsiaustu? 

— Buvo keletas iškylautojų, — atsakė Makas. — Visi jie vyrai, at- 
rodo, du iš jų buvo įsisegę auskarus, vienas netgi nosyje. 

— Daug tokių atvažiuoja žiemą pačiuožinėti snieglentėmis, — 
pridūrė Karlas. — Tie vaikinai išsipuošia labiau nei mergaitės. Prieš 
kelias dienas viena pagyvenusių žmonių pora iš Minesotos važiavo 
nameliu ant ratų, — priminė Makas. 

— Moters plaukai buvo akmens pilkumo, Karlai, ir ji svėrė kokius 
tris šimtus svarų. Šerifas pateikė ne tokį apibūdinimą. 

— Tik vardijau, — Karlas dirstelėjo į Risę. — Ar gali būti, kad 
tavo matyti žmonės paprasčiausiai ėjo imčių? Na, tik išdykavo. Žmo- 
nės šiais laikais užsiiminėja velniškai keistais dalykais. 

— Taip, tikra tiesa. — Risė išsitraukė piniginę. — Ar spyną palikti 
jums, pone Druberi? 

— Galima ir taip, o tu pinigus pasilik. Įrašysiu į Džonės sąskaitą. 

— Oi ne, spyna skirta man... 

— Ketini ją išsiimti iš durų ir išsivežti su savim? 

— Ne, bet... 

— Susitarsiu su Džone. Kokia šiandienos sriuba? 

— Tradicinė vištienos su makaronais. 

— Pats tas. Ar šiandien dar ko nors reikės? 

— Iš tikrųjų tai reikės, tik turėsiu atbėgti vėliau. Baigėsi pertrau- 
kėlė. 

— Sakyk, ko reikia. — Makas pasiėmė pieštuką ir paseilino jo 
galiuką. — Atvešiu tau, kai atvyksiu valgyti. 

— Koks aptarnavimas. Ak, man reikia nedidelio romštekso, svaro 
šviežių bulvių, svaro morkų, — ėmė vardyti Risė. 

Išgirdęs visą sąrašą, Makas kilstelėjo antakius. 

— Panašu į kviestinius pietus. 

— Turbūt kad taip. — Kam ji gali pakenkti? — Ruošiu pietus 
Brodžiui. Jis ne per seniausiai man nemažai padėjo. 

— Galiu lažintis, jam labai nusisekė. 

— Jei liks, tai bus jums. Už spynos įstatymą. 

Risė patraukė atgal kvėpuodama šviežiu ir vėsiu oru, kurį pa- 
liko naktinė audra. Ji ištvers. Remsis sveiku protu. O kai šiąnakt guls 
miegoti — viena arba ne viena — duryse jau bus įtaisyta nauja tvirta 


spyna. 


Lou savo fordu pikapu įvažiavo į Angelo Kumštį, per stereoapa- 
ratūrą staugiant Veilonui Dženingsui. Už miestelio ribų jis klausytų 
Feit Hil, kuri, jo nuomone, muša visus rekordus seksualumo rungtyje. 
Bet net ir įvertindamas tai ir jos puikų balsą vaikinas negali važinėtis 
po miestelį, pikape dainuojant merginai. Nebent sėdėtų automobilyje. 

Jis ir dabar galvojo apie merginą. Iš tikrųjų apie dvi, bet jo gal- 

voje gali tilpti daug merginų. Vieną, vilkinčią aptemptus džinsus ir 
raudoną megztinį, jis pamatė pasilipusią ant kopėtėlių ir dažančią 
savo nuomoto lėlių namelio langines ryškiai geltona, saulėta spalva. 
Lou paspaudė greičio pedalą, laukdamas, kol ji atsisuks ir grožėsis jo 
vyrišku juodu automobiliu. Merginai neatsigręžus, jis pavartė akis ir 
nuvažiavo tolyn. 

Dievas žino, jam tikrai tenka su ja pavargti dvigubai, palyginti su 
kitomis jo gyvenimo merginomis. 

— Sveika, Linda Geil! 

— Sveikas. — Ji ir toliau dažė. 

— Ką veiki? 

— Darausi veido masažą ir pedikiūrą. O kaip tau atrodo, ką aš 
veikiu? 

Lou pasivaipė ir išsiropštė iš automobilio trumpai paslankioti 
aplinkui. 

— Laisva diena? — Jis jau buvo iššniukštinėjęs darbo grafiką ir 
žinojo, kad Linda Geil šiandien nedirba. 

— Teisingai, o tau? 

— Yra keletas lankytojų, bet jie šiandien išplaukė su baidarėmis. 
Ar matei Risę? 

— Ne. — Linda Geil stipriai tekštelėjo teptuku per sieną, ir nuo 
tyškančių dažų Lou net atšoko į šalį. 

— Atsargiai. 

— Tai pasitrauk. 

Užsispyrusi mergina, pamanė Lou. Nesuprato, kodėl pats prašosi 
užgauliojamas. 

— Klausyk, aš tik domiuosi, kaip ji laikosi, ir viskas. 

— Tavo mama liepė palikti ją ramybėje, taigi aš prie jos ne- 
lendu. — Tačiau atsiduso ir nuleido teptuką. — O, kad žinočiau. Tai 
tiesiog siaubinga. 

— Siaubinga, — pakartojo Lou ir akimirką patylėjo. — Bet ir 
įdomu. 

— Tai jau tikrai įdomu! — Ji atsisuko ir nužvelgė Lou. — Žmo- 
nės nesveiki, nesveiki, bet, Dieve brangus, čia juk žmogžudystė. Bebė 
mano, kad ta pora bus apiplėšusi banką ir susiginčijo, taigi jis ją nu- 
žudė norėdamas pasisavinti visus pinigus. 

— Nebloga teorija. 

Nuleidusi teptuką, Linda Geil persisvėrė per kopėčias. 


145 


— O aš manau, kad jie buvo susiję nesantuokiniais ryšiais ir kar- 
tu bėgo. Bet moteris apsigalvojo ir nusprendė grįžti pas vyrą ir vaikus, 
todėl jis ją nužudė aistros vedamas. 

— Irgi neprastai skamba. Paskui nugramzdino jos kūną ir jis 
įstrigo senoje bebrų užtvankoje. 

— Ak, taigi tai siaubinga, Lou. Dar baisiau nei palaidoti kur ty- 
ruose. 

— Na, greičiausiai jis padarė kitaip. — Dabar ir Lou pasirėmė į 
kopėčias. Užuodė dažus, bet stengėsi prieiti dar arčiau, kad galėtų pa- 
justi ir losjono, kuriuo ji išsitepė odą ryte, kvapą. — Turėjo numanyti, 
kur yra bebrų užtvanka, argi ne? O juk žinome, kad juodu nevietiniai. 
Kad ir kaip svarstytum, jis jau išvykęs. 

— Matyt. Nuo to Risei nė kiek negeriau. 

Linda Geil vėl įniko dažyti sieną, o jos dailus užpakaliukas judėjo 
tiesiai Lou prieš akis. Tereikia vos vos pasilenkti... 

— Kaip suprantu, tu ketini pas ją užšokti? 

— Pas ką? — nekaltai sumirksėjo Lou. — Ai, pas Risę. Dar ne- 
žinau. Galvoju, kad reikėtų, jei tik tu važiuotum su manimi. 

— Tavo mama liepė šiandien Risės nekamuoti. Be to, jau pradė- 
jau dažyti, šiandien noriu pabaigti. 

— Jei tokiu greičiu suksies, tai užtruksi pusę dienos. 

Linda Geil dirstelėjo per petį. 

— Turiu dar vieną teptuką, gudročiau. Galėtum pasitarnauti, o 
ne vien stovėti ir pūstis. 

— Šiandien man laisvadienis. 

— Man irgi. 

— Velniava. — Lou tikrai nedegė noru dažyti kvailas langines. 
Bet neatėjo į galvą, ką jis dar galėtų veikti ir kur dar važiuoti. — Gal 
ir galėčiau padėti.. — Jis pasiėmė teptuką, ant kurio tebebuvo užkli- 
juota kaina. — Jei langines nudažysime iki kito antradienio, galėsime 
pavažiuoti iki rančos. Pabalnočiau mums porą arklių. Šiandien graži 
diena pajodinėti. 

Dažydama Linda Geil nusišypsojo pati sau. 

— Galbūt. Šiandien tikrai graži diena. 

APYLANKOS 


Skausmas palieka tuštumą; 
Negali atsiminti, 
Kada jis prasidėjo, ir dienos, 
Kai jo nebuvo... 
EMILI DIKINSON 


T 11 > 


Risė kitos pertraukėlės metu turėjo užbėgti į savo kambarį. Mako 
duotu raktu, kurį jis paliko pas Džonę, ji atsirakino naująją tvirtą įleis- 
tinę spyną. Vien garsus trakštelėjimas ramino širdį. Risė kelis kartus 
pasuko raktą ir su palengvėjimu atsiduso. Tačiau ji turi skubėti, per 
pertraukėlę privalo spėt paruošti marinatą ir sudėti į jį mėsą, o tada 
lėkti žemyn ir užbaigti pamainą. 

Ant stalo rado laiškelį nuo Mako, parašytą aiškia dailia rašysena ir 
padėtą šalia naujos keptuvės, kurią buvo paminėjusi pirkinių sąraše. 


Bakalėjos prekes sudėjau į šaldytuvą, kad greitai gendan- 
tys produktai nestovėtų ant stalo. Atidariau tau sąskaitą, kad 
galėtum atsiskaityti mėnesio gale. Skanių pietų. O aš laukiu 
likučių. M. D. 


Koks jis mielas, pamanė Risė ir užkibo už minties, kodėl jo kol 
kas nėra nutvėrusi jokia moteris. 

Iš šaldytuvo ir spintelės išsiėmė ingredientus, o tada atsidarė 
spintelę apačioj, norėdama pasiimti dubenį. Tačiau dubens spintelėje 
nebuvo. Joje nebebuvo nė vieno dubens. Jų vieton padėti jos žygio 
batai ir kuprinė. Risė lėtai atsiklaupė ant grindų. Ji ten batų nedėjo. 
Batus ir kuprinę laiko drabužinėje. Atsargiai, tarsi išminuodama bom- 
ir viduje rado buteliuką vandens, kompasą, kišeninį peiliuką, fetrinį 
apklotą ir losjoną nuo saulės. Visi daiktai buvo savo vietose. 

Šiek tiek virpėdama Risė nunešė kuprinę ir batus į drabužinę, 
kurioje ant lentynėlės virš drabužių pakabų riogsojo dubenys. Ji save 
nuramino, kad tai nieko nereiškia. Išsiblaškymas, ir tiek. Bet kas gali 
taip kvailai suklysti. Bet kas. 

Batus padėjo ant grindų, o kuprinę pakabino ant tam skirto kab- 
lio. Prieš akis iškilo tie patys veiksmai, kuriuos atliko grįžusi namo 
iš kelionės prie upės su Brodžiu: ji dar net nebuvo išgėrusi aspirino 
ir dar nebuvo prisipylusi vonios, tada nusiavė batus ir juos kartu su 
kuprine padėjo į drabužinę. Galinti prisiekti, kad padėjo būtent čia. O 
dubenys? Kam jai iš viso būtų reikėję imti dubenis? | 

Matyt, reikėjo. Turbūt dėl tos pačios priežasties, kaip ir pažymėti 
žemėlapį. Tiesiog užmiršo. Pranykęs laikas, susimąstė Risė, atrėmusi 
galvą į drabužinės duris. Nesinori tikėti, kad jai ir vėl ima pranykti 
laikas, kaip kad buvo ištikus nervinei krizei. Bet duPnys atsidūrė 
drabužinėje, argi ne? 

Vargu ar Makas Druberis būtų sumanęs taip pajuokauti. Vadina- 
si, lieka ji. Tai tik stresas, tikino save Risė. Ji juk patyrusi traumą, kuri 
kamuoja josios protą, todėl keli daiktai atsidūrė ne savo vietoje. Tai 
tikrai nedidelė bėda, jei iš viso'galima pavadinti bėda. Risė paėmė du- 
benis ir nunešusi padėjo ten, kur jiems ir vieta. Nusprendusi daugiau 
nesinervinti, suskato maišyti, matuoti ir plakti. 


Pasibaigus pamainai, Risė dar kartą atrakino naująją spyną. Šį- 
kart patikrino viską: spinteles, drabužinę, vaistų spintelę, spintą. Visi 
daiktai buvo savo vietose. Nedidelę nesėkmę išmetė iš galvos ir per- 
plovė Mako atvežtą keptuvę. Ir vėl pasinėrė į savo mėgstamą veiklą. 
Jau seniai negamino solidaus patiekalo artimam žmogui, todėl jautėsi 
iš naujo atrandanti meilę. Tekstūros, formos, kvapai; renki ingredien- 
tus remdamasi ne tik receptu, bet taip pat emocijomis ir polėkiu. 

Kol kepsnio sultyse burbuliavo ir rudavo daržovės, Risė atsidarė 
butelį „Cabernet“ ir leido nusigaruoti. Gal ir kvailai sugalvojo nusi- 
pirkti drobinių servetėlių, išmargintų ryškiu turkišku raštu, tarė sau ji 
ir išdėliojo puošmenas ant spintelės. Bet popiefinių seryetėlių padėti 
draugijai Risė irgi nesiryžo. Anos atrodė taip šventiškai šalia paprastų 
baltų lėkščių. O žvakės — patrauklus ir netgi labai praktiškas sprendi- 
mas: bet kada gali dingti elektra, o žibintuvėlio elementai išsekę. Be to, 
mėlyno stiklo taurės taip pigiai kainavo. 

Juk ji nusprendė čia trumpam apsistoti, argi ne? Niekam nepa- 
kenks, jei namus padarys šiek tiek jaukesnius, jei jie taps labiau as- 
meniški. Juk nešvaisto savo užmokesčio pirkinėdama kilimus, užuo- 
laidas ir meno kūrinius. Nors ryškus spalvingas kilimas labai dailiai 

uždengtų senas, subraižytas grindlentes. Bet kuriuo metu išsikeldama 
galės jį parduoti. Verta apie tai pasvarstyti, nusprendė Risė, žvilgtelė- 
jusi į laikrodį. 

Kapodama ir maišydama įdarą grybams, ji pasijuto niūniuojanti. 
Geras ženklas. Labai ryškus ženklas, rodantis, kad jai jau geriau. Čia 
nėra dėl ko nerėmauti. Dirbant virtuvėje ją visada supdavo muzika 
— rokas, opera, Naujojo amžiaus — kas tik tikdavo patiekalui ir nuo- 
taikai. Gal reikėtų nusipirkti nedidelį kompaktinių diskų grotuvą, kurį 
pasistatytų ant spintelės — jis palaikytų kompaniją. Žvilgtelėjo per 
petį į žvilgafčią naująją spyną nublukusių durų fone. Čia Risė saugi, 
tai kodėl negalėtų čia tapti laiminga ir gyventi patogiai? 

Be to, Risė nusprendė ir toliau žygiuoti į kalnus, gal net išsinuo- 
moti ar pasiskolinti laivelį ir paplaukioti ežeru. Kažin ar labai sunku 
išmokti vairuoti laivą? Būtų įdomu pabandyti. Tai būtų dar vienas 
žingsnis tampant normaliu žmogumi, o ne vien apsimetinėti tokiu. 
Ji juk susitarusi eiti į pasimatymą, argi ne? Na, beveik pasimatymą. O 
toks elgesys, po galais, tikrai normalus. Brodis vėluoja dešimt minučių 
— tai turbūt irgi normalių normaliausia. Nebent visai neketina ateiti. 
Nebent permąstė visa, kas įvyko tarp jų — arba tai, kas beveik nu- 
tiko — ir nusišalino vengdamas gresiančių komplikacijų. Kodėl vyras 
norėtų susidėti su emociškai sutrikusia moterimi? Su moterimi, tris 
kartus patikrinusią užraktą ir vis tiek palikusią neužrakintas duris. 
Su moterimi, kuri neatsimena prirašiusi žemėlapį raudonu žymekliu. 
Kuri batus ir kuprinę pasidėjo į virtuvės spintelę... 

Matyt, vėl ėmė vaikščioti per miegus, atsidususi pamanė Risė. 
Regresuoja. Dabar belieka laukti, kol ims bastytis gatvėmis nuoga. Ji 
liovėsi vaizduotis, užsimerkė ir įkvėpė. Užuodė grybus, pipirus, svo- 
gūnus ir kepančią mėsą. Ji ne tik saugi ir beveik sveiko proto, ji dar ir 
našiai dirba. Nėra ko nerimauti dėl vakaro, geriau pasinerti į patiekalų 
ruošimą. Net jei ir teks valgyti vienai. Tačiau, permąstydama tokią ga- 
limybę, už lauko durų ant laiptų išgirdo žingsnius. Pajuto, kaip gerkle 
kyla panikos gniutulas, bet įkvėpė ir šis palengva prasisklaidė. Pasigir- 
dus beldimui į duris, ji jau buvo žvali ir rami. Nusivaliusi rankas į pa- 
šluostę ir dar su prijuoste Risė nuėjo atrakinti durų. Rami, susigriebė 
ji, bet nekvaila. 

— Brodi? 

— Lauki kažko kito? Kas vakarienei? 

Atrakinusi ir atidariusi duris, ji nusišypsojo. 

— Lašišos maltinukai ir garuose troškinti šparagai su duonele. 

Brodis prisimerkė ir įžengė į kambarį. Tada stipriai įkvėpė ir pla- 
čiai išsišiepė apnuogindamas dantenas. 

— Mėsa. Regis, pastarąjį patiekalą ketini atidėti kitam kartui. 

Risė paėmė jo atneštą vyną ir pastebėjo, kad tai geras „Pinot Gri- 
gio“. Jis klausėsi, suprato ji, net tada, kai atrodė priešingai. 

— Ačiū. Aš esu atidariusi „Cabernet“, gal norėtum taurę? 

— Neatsisakyčiau. — Brodis nusivilko švarką ir užmetė ant kėdės 
atkaltės. — Nauja spyna? 

Viską pamato, ir vėl nusistebėjo Risė. 

— Ponas Druberis man įtaisė. Gal ir perlenkiu lazdą, tik bent jau 
miegosiu ramiau. 

— Televizorius. Kaip matau, liejiesi į visuomenę. 

— Nusprendžiau pasinaudoti technologijomis. 

Risė įpylė vyno į taurę, paskui iš orkaitės išėmė kepsnį ir padėjo 
ant viryklės. 

— Ak, taip ruošdavo mano mama. 

— Tikrai? 

— Ne. Mano mama ir pusfabrikačius prisvilindavo. 

Risė pralinksmėjusi baigė kimšti grybus. 

— Kuo ji užsiima? 

— Ji psichiatrė. Dirba privačiai. 

Stengdamasi nekreipti dėmesio į spazmus viduriuose, Risė susi- 
telkė ties grybais. 

— Mat kaip. 

— Ir dar ji užsiima mazgymu. 

— Kuo? 

— Riša mazgelius ir kuria daiktus. Kažkada, regis, apraišiojo ne- 
didelį butuką. Taip dekoravo. Ji apsėsta to mazgymo. 

Risė įkišo grybus į orkaitę. 

— O tavo tėvas? 

— Mano tėvas mėgsta lauke kepti maistą, netgi žiemą. Jis yra ko- 
ledžo profesorius. Romanų kalbų. Na, ir susiranda kartais žmonės sau 
porą. Mano mama aktyvi ir visuomeniška, o jis drovus ir svajingas. 
Bet juodviem sekasi. Ar tu gersi vyno? 

— Tuoj pat, — atsakė Risė ir padėjo ant stalo dubenėlį alyvuo- 
gių. — Turi brolių ar seserų? 

— Du — brolį ir sesę. 

— Visada norėjau turėti sesę arba brolį. Būčiau galėjusi muštis ir 
vienytis prieš vyresnius. Esu vienturtė, ir mano tėvai abu vienturčiai. 

— Gaunate daugiau kalakuto per Padėkos dieną. 

— Visada yra ir šviesioji pusė. Viena iš priežasčių, kodėl mėgau 
dirbti pas Maneo, buvo ta, kad mane visada supdavo triukšmingas ir 
dramatiškas šurmulys. O mano šeima nebuvo triukšminga ir drama- 
tiška. Mano senelė nuostabi. Rami, mylinti ir teisinga. Ji man buvo 
tokia gera. — Risė kilstelėjo taurę ir gurkštelėjo. — Jai teko nemažai 
pasijaudinti dėl manęs per pastaruosius dvejus metus. 

— Ar ji žino, kur tu dabar esi? 

— Žinoma. Skambinu kas porą savaičių ir nuolat rašau elektro- 
niniu paštu. Mano senelė tiesiog dievina elektroninį paštą. Ji yra už- 
imta, šiuolaikiška moteris, ir jos pačios gyvenimas virte verda. — Risė 
nusisuko norėdama patikrinti, kaip kepa grybai. — Su mano seneliu 
ji išsiskyrė man dar negimus. Niekada nebuvau su juo susitikusi. Kai 
išsiskyrė, ji įsteigė interjero verslą. 

Risė išsiblaškiusi apsižvalgė po mažutį kambarį. 

— Ji pašiurptų pamačiusi, ko aš nepadariau šiame kambaryje. 
Mano senelė labai mėgsta keliauti. Teko daug ko atsisakyti, žuvus 
tėvams — autoavarijoje, kai man buvo penkiolika metų, senelė mane 
nuo tada augino viena. Ji nenorėjo, kad išvykčiau iš Bostono, o aš ne- 
galėjau likti. 

— Rami, mylinti ir teisinga. Tikriausiai labiau nori, kad būtum 
laiminga, nei kad liktum Bostone. 

Risė paėmė lėkštes. 

— Tu teisus, bet pastaraisiais mėnesiais mane vis tiek graužė 
kaltė. Tačiau įtikinau ją, kad man viskas gerai. Dabar mano senelė 
Barselonoje — apsiperka. 

Risė ištraukė grybus, apibarstė juos parmezano sūriu ir įjungė 
kepintuvą. 

— Būtų buvę daug skaniau su šviežiu sūriu, bet čia tokio nera- 
dau. 

— Manau, kad įstengsiu kokį vieną ar du praryti. 

Pagaliau grybams iškepus, ji juos išdėliojo lėkštėje ir padėjo ant 
stalo. 

— Pirmasis patiekalas per dvejus metus. 

— Tu ruoši maistą kiekvieną dieną užkandinėje. 

Risė papurtė galvą. 


153 


— Ten darbas. Norėjau pasakyti, kad tai pirmas patiekalas, kurį 
kepiau savo malonumui. Vakar vakaras nesiskaito. Ten buvo „šakar- 
makar“. Buvau pasiilgusi tokio maisto ruošimo ir tik šįvakar tai su- 
pratau. 

— Džiaugiuosi galėdamas padėti. — Brodis čiupo grybuką ir įsi- 
metė burnon. — Skanu. 

Risė taip pat vieną krimstelėjo. 

— Taip, tikrai skanu. 


Visai nebuvo sunku. Daug paprasčiau, negu eiti į pasimatymus, 
bendrauti veiklos ir pasilinksminimų, sukurtų kontaktams megzti, 
sūkuryje. Dabar Risė galėjo atsipalaiduoti, mėgautis paskutinėmis 
patiekalų ruošimo minutėmis. Ir, keisčiausia, galėjo atsipalaiduoti ir 
mėgautis Brodžiu. 

— Būtų daug paprasčiau padengti stalą, jei maistą sudėčiau į 
lėkštes. Ar neprieštarausi? 

— Pirmyn. — Brodis mostelėjo į savo lėkštę vyno taure. — Pra- 
šom nepašykštėti. 

Kol Risė dėjo į lėkštes valgį, Brodis pripildė taures. Atkreipė dė- 
mesį į žvakes, servetėles ir puikią pipirmalę. Ji viską įsigijo po paskuti- 
nio apsilankymo. Brodžio akys užkliuvo ir už jo knygos ant mažutėlio 
staliuko šalia lovos. Ji po truputį įsikuria, nusprendė Brodis, netrukus 
galima tikėtis vazos su gėlėmis ir kelių paveikslų ant sienos. 

— Pradėjau skaityti tavo knygą. 

Risė kalbėdama pakėlė akis ir susidūrė su Brodžio žvilgsniu — jo 
širdis apsivertė. Va čia tai gražios akys. 

— Na, ir kaip ji tau? 

— Man patinka. — Risė apėjo stalą ir prisėdo šalia, užsidengusi 
kelius servetėle. — Baisoka, bet ir gerai. Atitraukia mintis nuo pačios 
nerimo. Man patinka Džekas — jis toks nevykėlis. Viliuosi, kad ga- 
liausiai neatsidurs tame kape. Be to, man regis, Lėja gali padėti jam 
atsitiesti. 

— Ar moterys tam ir skirtos? Jos padeda vyrams atsitiesti? 

— Jei tik gali ir rūpinasi, žmonės turi padėti vienas kitam atsi- 
tiesti, o ji Džeku rūpinasi. Tikiuosi, kad juodu susidraugaus. 

— Ir ilgai ir laimingai gyvens? 

— Jei netriumfuos teisingumas ir meilė neužbaigs užburto rato, 
tai kokia gi romano prasmė? Realybė ir taip dažnai užknisa. 

— Su „ilgai ir laimingai gyveno“ Pulicerio premijos nelaimėsi. 

Risė suspaudė lūpas ir tiriamai nužvelgė Brodį. 

— Tai štai ko tu sieki? 

— Jei siekčiau, tai tebedirbčiau „Tribune“. Troškindama mėsą ir 
vartydama bizonų maltinukus užkandinėje Vajominge irgi Pulicerio 
analogo kulinarijoje nepelnysi. 

— Kažkada norėjau. Rūpėjo svarbūs apdovanojimai, pripažini- 
mas, o dabar mieliau troškinu mėsą užkandinėje. — Risė trumpam 
nutilo. — Na, ir kaip tau? 

— Aš tau duočiau apdovanojimą, — pasakė Brodis ir, atsipjovęs 


dar vieną kąsnį, užkando gausiai sviestu apteptu sausainiu. — Kur 
pirkai sausainius? 

— Iškepiau. 

— Nejuokauk. — Brodis kuo nuoširdžiausiai nepatikėjo. — Iš 


paprastų miltų? 

— Na, be miltų neapsieisi. 

Risė pastūmė dubenėlį su sausainiais Brodžiui, kad galėtų pasi- 
imti dar vieną. 

— Nepaprastas žingsnis į priekį, palyginti su Tešliuku ir makaro- 
nų pusfabrikačiais, karaliavusiais mano namuose. 

— Labai tikiuosi. Aš esu tikra maisto snobė, — Brodžiui šypte- 
lėjus, pridūrė Risė. — Paduok, kad nori, į teismą. Leisk, atspėsiu, kas 
tavo maisto sandėliuke. Šaldyta pica, sriubos ir čili konservų skardi- 
nės, sausų pusryčių dribsnių dėžutės, šiek tiek vaflių. Sumuštiniai su 
dešrele, tikras alkanų vyrų maistas. 

— Pamiršai mėsainius ir sūrį. 

— Ak, taip, pagrindinis viengungio patiekalas. Sausi makaronai 
vamzdeliai ir sūrio milteliai. Niam niam. 

— Padeda sielai likti kūne. 

— Taip, kaip ir pastilės. 

Brodis pasmeigė mažą keptą bulvytę lėkštėje. 

— Ketini padėti man atsitiesti, Liesute? 

— Na, protarpiais tave pamaitinsiu, o tai mums abiem naudinga. 
Aš galėčiau... — pradėjo Risė, bet, staiga išgirdusi garsų pokštelėjimą 
lauke, išsigando ir paleido iš rankos šakutę. 

— Karlo sunkvežimis, — ramiu balsu pasakė Brodis. 

— Karlo sunkvežimis, — pakartojo Risė ir abiem rankom pakėlė 
vyno taurę. — Kas kartą apsigaunu. Norėčiau, kad pagaliau susitaisytų 
tą prakeiktą daiktą. 

— Visi Kumščio gyventojai apie tai svajoja. Ar kada užsirašai, ką 
gamini? 

— Ką užsirašau? 

— Receptus. 

— Ai. — Risė paliepė sau pasiimti šakutę ir valgyti, nors jam 
spazmas tebegniaužė pilvą tarsi tešlos gabalą. — Žinoma. Prieš išpro- 
tėdama buvau labai organizuota ir netgi šiek tiek pedantiška. Receptus 
turiu nešiojamajame kompiuteryje ir dar atminties rakte. O ką? Ketini 
pats išmėginti pasukų sausainius? 

— Ne. Tik svarstau, kodėl nesi išleidusi valgių gaminimo knygos. 

— Anksčiau maniau, kad galiausiai išleisiu, ypač po to, kai buvau 
pakviesta pastoviai dalyvauti laidoje „Food Channel, — pridūrė šyp- 
telėdama. — Knyga būtų naujoviška, smagi ir pritaikoma jaunų mies- 
tiečių vakarėliams bei vėlyviems sekmadienio pusryčiams draugijoje. 

— Galiausiai nieko nereiškia. Jei nori ką nors nuveikti, imi ir 
darai. 

— Dabar horizonte nešviečia televizijos laida. Nemanau, kad 
dabar susidoročiau su tokiu darbu. 

— Aš kalbu apie receptų knygą. 

— Ai, net nebuvau pagalvojusi... hm. — O kodėl ji negalėtų pa- 
rašyti receptų knygos? Kompiuteryje juk turi šimtus receptų, ir visi jie 
išbandyti. — Gal reikės pažaisti. Kada nors vėliau. 

— Jei sukurptum konkretų pasiūlymą, galėčiau, žinoma, tik tau 
sutinkant, nusiųsti savo agentei. 

— O kodėl tu apsiimtum? 

Brodis sukramtė paskutinį mėsos gabalėlį. 

— Velniškai skanus kepsnys. Jei dabar paduotum romano ran- 
kraštį, perskaityčiau tik su dviem sąlygom — jei į;remtum man į galvą 
ginklą arba permiegotume. Tik tokiomis sąlygomis ir jei, žinoma, 
rankraštis nebūtų visiškas niekalas, gal sutikčiau nusiųsti peržiūrėti 
agentei. Bet kadangi tavo patiekalus esu išbandęs savo kailiu, agentei 
pasiūlyčiau ir be prievartos ar sekso. Kaip tik nori. 

— Visai logiška, — atsakė Risė. — O kiek rankraščių jau esi nu- 
siuntęs savo agentei laikydamasis tokių sąlygų? 

— Nė vieno. Buvo pasitaikę keli tokie atvejai, bet pavyko išsisukti 
be nuostolių. 

— Ar turėsiu su tavimi permiegoti, jei paruošiu siūlomąjį ran- 
kraštį ir tavo agentė nuspręs man atstovauti? 

— Na, taip. — Brodis papurtė galvą, tarsi išgirdęs kvailą klausi- 
mą. — Tai juk akivaizdu. 

— Kaipgi kitaip. Aš apie tai pagalvosiu. — Ir vėl apsiraminusi, 
Risė atsilošė su taure vyno rankoje. — Pasiūlyčiau pakartoti, bet visų 
pirma pažadėjau poną Druberį pavaišinti likučiais, antra — neužteks 
kepsnio įdėti tau namo sumuštiniams, o trečia — tau reiktų pasilikti 
vietos desertui. 

Brodis prikibo prie pirmosios priežasties: 

— O kodėl Makas nusipelnė likučių? 

— Jis man įstatė įleistinę spyną. Ir neleido pačiai mokėti. 

— Tu jam patinki. 

— Man jis irgi patinka. O kodėl jis nevedęs? 

Brodis liūdnai atsiduso. 

— Tipiškas moteriškas klausimas. Aš apie tave geriau galvojau. 

— Tu teisus, klausimas tikrai tipiškas. Bet juk galėtų kas nors jam 
kepti kepsnius ir padėti darbuotis parduotuvėje. 

— Žinia, jis jau turi, kas jam kepa kepsnį. O parduotuvėje su juo 
dirba Leonas ir senasis Frenkas. Jei atsiranda daugiau darbų, ne visą 
darbo dieną gali padirbėti ir Bekas. 

— Bet tai vis tiek ne tas pat, kas turėti žmogų, su kuriuo kartu 
dirbi, kuriam rūpi ir kuris dienos gale paruošia skanų patiekalą. 

— Sklinda kalbos, kad prieš ketvirtį amžiaus jam moteris sudau- 
žė širdį. Juodu jau buvo susižadėję, o ji pametė Maką jei ne prie pat 
altoriaus, tai bent jau prieš pat vestuves. Paspruko su Mako geriausiu 
draugu. 

— Negali būti. Iš tikrųjų? 

— Bent jau taip pasakoja miestelyje, bet greičiausiai istorija pa- 
gražinta. Nors tiesos turbūt yra. 

— Kokia kalė. Ji nebuvo jo verta. 

— Makas greičiausiai net jos vardo neprisimena. 

— Žinoma, kad prisimena. Galiu lažintis, ji dabar ištekėjusi jau už 
ketvirto vyro ir dar piktnaudžiauja kokiais nors receptiniais vaistais, 
išrašytais trečios veido plastinės operacijos komplikacijoms gydyti. 

— Tu truputį bjauri. Man patinka. 

— Jei kas nors skriaudžia man rūpimą Žmogų, aš galiu sužvėrėti. 
O tu gal eik į svetainę ir mėgaukis vynu. Norėčiau sutvarkyti stalą. 

— Ką reiškia sutvarkyti? 

— Žiūrėk ir mokykis. 

— Gerai, bet iš virtuvės geriau matyčiau. Mačiau tavo nuotrauką, 
darytą prieš kelerius metus. Laikraščių, žurnalų straipsniuose interne- 
te, — Risei išpūtus akis, paaiškino Brodis. 

— Kodėl ieškojai straipsnių internete? 

— Būtent apie tave? Iš smalsumo. Tavo plaukai buvo trumpesni. 

Risė surinko lėkštes ir nunešė į kriauklę. 

— Taip. Eidavau apsikirpti į aukštos klasės grožio saloną Niuberi. 
Kainos kandžiodavosi, bet rezultatas visada būdavo vertas kiekvieno 
išleisto penso. Na, bent jau tada man taip atrodė. Negalėjau ištverti 
grožio salone nė minutės nuo tada, kai... — Ji nutilo, atsuko vandenį ir 
užpylė indų plovimo skysčio. — Taigi plaukus ėmiau auginti. 

— Tavo gražūs plaukai. 

— Anksčiau mėgdavau eiti į grožio salonus, kai visų dėmesys su- 
telkiamas į mane, į mano išvaizdą. Patikdavo sėdėti ir gurkšnoti vyną, 
arbatą arba putojantį gėrimą ir laukti, kol mane aptarnaus, o po to 
išeiti atsinaujinusiai ir pasikeitusiai. Toje gyvenimo srityje mėgdavau 
būti moterimi. 

Risė atsitraukė nuo kriauklės ir ėmė dalyti likučius į dvi dėželes, 
kurias gavo iš Džonės — į jas dedamas maistas į namus. 

— Kai išėjau iš ligoninės, senelė mane įkalbėjo praleisti dieną gro- 
žio salone. Užsakė kirpėją, manikiūrą, veido valymą ir kūno masažą. 
Visi taip švelniai ir rūpestingai su manimi elgėsi. O aš dar persirengi- 
mo kambaryje puoliau į paniką. Net nesugebėjau atsisegti marškinėlių 
ir užsivilkti chalato. Tiesiog turėjau išsinešdinti. — Ji įdėjo dėžutes į 
šaldytuvą. — Mano stilistas, pas kurį lankydavausi daug metų, buvo 
pasisiūlęs ateiti pas mane į namus. Bet aš ir tam nepasiryžau. 

— Kodėl gi ne? 

— Jaučiau mirtiną gėdą. 

— Visiška kvailystė. 

— Gali būti, bet tuo metu jaučiausi būtent taip. Be to, buvo daug 
lengviau jausti gėdą, o ne baimę. O bendrame kontekste grožio salonų 
fobija nėra jau toks baisus nepatogumas. Bet kai fobijos sumuojasi... 

— Manau, tau vertėtų dar kartą pamėgint apsilankyti grožio 
salone. 

Risė staigiai atsigręžė per petį. 

— Ar aš taip prastai atrodau? 

— Atrodai gerai. Tau pasisekė genai. Tiesiog manau, kad kvaila 
nebandyti vėl to, ką taip mėgai. 

Pasisekė genai, pagalvojo Risė, dėliodama indus į džiovyklę. Ne 
visai poetiškas komplimentas. Ir vis dėlto ji jautėsi patenkinta savo iš- 
vaizda labiau nei bet kada anksčiau. 

— Pasistengsiu. 

Ji nusisuko, nusivalė rankas į pašluostę, o Brodis atsistojo nuo 
kėdės. Risė neatsitraukė — nors tokia mintis kilo. Nuo jo nepaspruksi. 
Bet, svarbiausia, pati Risė nežinojo, ar nori atsitraukti, ar dar labiau 
suartėti. Brodis paėmė iš jos rankų pašluostę ir nusviedė šalin taip 
atmestinai, kad Risė net susiraukė. Juk pašluostę reikėjo padžiauti, 
kad... 

Brodis pasirėmė į kriauklę panašiai kaip tada į automobilio va- 
riklio dangtį, apglėbdamas rankomis ir įkalindamas. 

— Kas desertui? 

— Obuolių pyragas su vaniliniais ledais. Pyragas šilo orkaitėje, 
kol mes... 

Brodis įsisiurbė lūpomis į Risę, įsisiurbė stipriai ir vyriškai. Ant jo 
liežuvio ji pajuto viliojantį ir svaiginantį vyną, o jo dantys braižė lūpas. 
Jos kraujas užvirė žaibo greitumu. 

— O, vaikine, — tesugebėjo ištarti ji. Tarsi smegenyse lenktyniau- 
tų automobiliai — tik dūzgimas ir dūmai. 

— Gal nori prigulti? 

— Visai norėčiau. Aš netgi dėl viso pikto išskalbiau patalynę. 

Brodis vyptelėjo. 

— Išskalbei patalynę? 

— Na, maniau, kad būtų neblogai. Tačiau... Gal galėtum truputį 
atsitraukti? Negaliu kvėpuoti. 

Brodis kiek atsitraukė. 

— Ar dabar geriau? 

— Ir taip, ir ne. 

Jis taip traukia žvilgsnį, pastebėjo Risė. Ne gražuolis, bet už- 
valdantis dėmesį ir patrauklus. Tikras vyras: didelės rankos, didelės 
pėdos, šiurkščios lūpos, grubus kūnas. 

— Noriu su tavimi permiegoti, noriu ir vėl pajusti tuos jausmus. 
Tik noriu truputį palaukti, kad būčiau kiek labiau savimi užtikrinta. 

— Savimi ir manimi. 

— Tuo tu man ir patinki. Iš karto supranti esmę. Tau tai būtų eili- 
nis kartas — geras, greičiausiai netgi puikus — bet eilinis kartas. Man 
intymumas taptų nepaprastu įvykiu. Manau, kad būtų daug geriau, jei 
mudu abu būtume tikri, nes ant pečių užsikrausi didžiulę naštą. 

— Supratau. Tu su manimi nesimylėsi mano paties labui. 

— Galima ir taip pasakyti. 

— Tu velniškai dėmesinga. — Brodis staigiai sugriebė Risę ir dar 
kartą pabučiavo. Šįkart rankomis ėmė glostyti jos šonus, liesti krūtis, 
liemenį ir klubus. Paskui ir vėl atsitraukė. — Tai kur, po galais, tas pra- 
keiktas obuolių pyragas? 

— Kas toks? Ai, luktelėk. — Risė įkvėpė, užmerkė akis ir palaukė, 
kol smegenys nusistos tarp ausų. — Jis labai skanus, tas prakeiktas py- 
ragas. Sėsk, palauk minutėlę ir aš tau įrodysiu. Gersi kavos? 

— Tu juk neturi kavos. 

— Iš tikrųjų tai... — Ji paėjo į šalį norėdama išvengti artumo ir 
paėmė nuo spintelės termosą. — Atsinešiau iš užkandinės. 

— Turi kavos? 

Risė pastebėjo, kad pirmą kartą nustebino Brodį. 

— Nestiprios, su vienu šaukšteliu cukraus, teisingai? 

— Taip. Ačiū. 

Ji paruošė desertą ir patiekė svetainėje. 

— Su seksu nepalyginsi, — pajuokavo Risė, — bet puiki vakarie- 
nės pabaiga. 

Brodis kabino pyragą šaukštu. 

— Ir kaip aš šito pyrago neragavau niekada gyvenime? 

— Išmokau jį kepti iš savo tėvo. Šis buvo jo mėgstamiausias. 

— Tavo tėvas turėjo gerą skonį. 

Risė nusišypsojo ir toliau knibinėjo savąjį desertą. 

— Tu net neužsiminei apie... Net nežinau, kaip tai pavadinti. 

— Man atrodo, kad terminas yra žmogžudystė. 

— Taip, terminas yra žmogžudystė. Šerifas mano, kad aš supai- 
niojau vietas ir mergina vis dar gyva. Jis mano, kad gal temačiau besi- 
kivirčijančią porą ir todėl niekas nepranešė apie dingusią merginą. 

— O tu su juo nesutinki. 

— Visiškai nesutinku. Žinau, ką mačiau ir kur visa tai vyko. Gal 
niekas nepranešė apie dingusią merginą, nes ji nebuvo niekam svarbi. 
Arba keliavo iš Prancūzijos. 

Dabar šyptelėjo Brodis. 

— Kad ir iš kur jie būtų keliavę, kažkas vis tiek turėjo juos matyti. 
Turėjo piltis degalus, pirkti maisto produktus, gal kas matė stovykla- 
vietėje ar viešbutyje. Ar galėtum ją smulkiai apibūdinti? 

— Taigi tau jau pasakojau, kaip ji atrodė. 

— Ne, ne man, ar galėtum ją apibūdinti dailininkui? 

— Dailininkui policijoje? 

— Angelo Kumštyje tokio nėra, bet yra keletas paprastų dailinin- 
kų. Turėjau galvoje daktarą. 

— Daktarą? 

— Jis piešia anglimi — toks hobis, be to, piešia tikrai neblogai. 

— O aštiktai apibūdinsiu žmogžudystės auką, nebūsiu tiriama? 

Brodis gūžtelėjo pečiais. 

— Jei nepasitiki daktaru, galima rasti kitą žmogų. 

— Aš pasitikiu tavimi. — Brodžiui susiraukus, Risė linktelėjo. — 
Matai? Argi nesakiau tau apie naštą. Aš tavimi pasitikiu, — dar sykį 
pakartojo ji, — todėl vyksiu pas daktarą. Jei tik būsi ir tu. 

Brodis jau buvo suplanavęs eiti kartu. Net neketino praleisti men- 
kiausio situacijos pokyčio. Kabindamas desertą, nesiliovė maivęsis. 

— Tu nori, kad eičiau su tavimi, o kokį atlygį gali pasiūlyti už 
mano sugaištą laiką? Man prieš akis vaizdas vyno butelio, esančio tavo 
šaldytuve. 

— Sekmadienį man laisvadienis. Meniu palik sugalvoti man. 

Brodis pavyzdingai ištuštino lėkštę. 

— Aš tavimi pasitikiu. Pasikalbėsiu su daktaru. 


T 12) > 


— Na, ir kaip sekėsi? 

Linda Geil sudėjo nešvarius indus Pitui ant stalo ir niuktelėjo 
Risei alkūne. 

— Tad kaip sekėsi? 

— Pasimatymas su Brodžiu vakar vakare? 

Risė apvertė mėsainius, kuriuos kepė grupelei paauglių, susirin- 
kusių papietauti po mokyklos. 

— Aš jam tiesiog paruošiau vakarienę. Taip atsimokėjau už pa- 
darytą paslaugą. 

— Tik vakarienė. — Linda Geil pamaiviškai užvertė aukštyn akis 
atsisukusi į Pitą. — O tu gal mėginsi papasakoti, kad nekišai nagų? 

— Ji mane įsimylėjusi, — atsakė Pitas ir sudėjo indus į vande- 
nį. — Man tiesiog neįmanoma atsispirti. 

— Gryna tiesa. Kiekvienos pamainos metu nesiliauja mūšis dėl 
pozicijų. 

— Tu pirkai žvakes, — neatstojo Linda Geil. — Ir drobines serve- 
tėles. Ir dar prabangų vyną. 

— Vaje, — Risė nežinojo, ar juoktis, ar susigėsti. — Argi Kumštyje 
nėra paslapčių? 

— Tokių, kurių neatkapstyčiau, tikrai nėra. Nagi, pasidalyk ke- 
liomis smulkmenomis. Mano gyvenime meilė reta kaip Pito plaukų 
kupeta. 

— Ei! Mano plaukai dabar ilsisi prieš derliaus sezoną. — Pitas 
perbraukė savo retus plaukus ranka. — Jau jaučiu, kaip dilgčioja gal- 
vos oda, nujausdama vešlias garbanas. 

— Reikia daugiau trąšų. Ar jis gerai bučiuojasi? — reikliai pa- 
klausė Linda Geil. 

— Pitas? Fantastiškai. Man dar toli iki jo gabumų. Užsakymas 
paruoštas, — šūktelėjo Risė, sudėjusi mėsainius, keptas bulvytes ir 
šviežių daržovių salotas, kurios, kaip ji ir buvo numačiusi, nueis vel- 
niop ir netiks paauglių kompanijai. 

— Vis tiek anksčiau ar vėliau aš tave ištardysiu, — rinkdama lėkš- 
tes, koketiškai mestelėjo Linda Geil. 

— Aš fantastiškai bučiuojuosi, — pareiškė Pitas, — jūsų žiniai. 

— Niekada tuo neabejojau. 

— Tokie vaikinai kaip aš — na, tokie paprasti vaikinai — pakelia 
velniškai daug smūgių. Tokie vaikinai kaip aš... užsikrušk! 

— Nemanau, kad dabar tam tinkamas laikas, — pralinksmėjusi 
atsisuko Risė. 

Tuomet jai ėmė darytis bloga ir ji apsvaigo. Pitas sugniaužė ran- 
kas, o nuo jų ant žemės prie jo kojų varvėjo ir tiško kraujas. 

— Reikia išmokt paisyti, kas mirksta vandenyje, po galais. Ne- 
blogai persipjoviau. Ei. Ei, ei! 

Risė girdėjo rėkiantį Pitą, tarsi stovėtų ant kalno viršūnės, o visa 
virtuvė būtų paskendusi slėnio papėdėje. Riksmus pakeitė dūzgimas, 

o dūzgimą — tyla. Kažkas paplekšnojo per skruostą, ir Risė pabudo. 
Kai prieš akis išplaukė išsiliejęs Džonės veidas, Risė pajuto pilve kylant 
šleikštulį. 

— Kraujas. 

— Ar jai viskas gerai? Viešpatie, Džone, ji smarkiai susitrenkė. 
Nespėjau pribėgti. Ar jai nieko blogo? 

— Liaukis šnopavęs man į kaklą, Pitai. Jai viskas gerai, — nu- 
ramino Džonė, bet ėmė ranka glostyti Risei pakaušį ieškodama gum- 
bo. — Nagi, keliauk pas daktarą. Tegu susiuva ranką. 

— Tik noriu įsitikinti, kad Risei viskas gerai. Ji galėjo susitrenkti 
galvą... 

— Kiek pirštų matai? — Risės paklausė Džonė. 

— Du. 

— Matai, viskas gerai. O dabar drožk ir susitvarstyk ranką. Ar 
gali atsisėsti, Rise? 

— Taip. Pitai? — Grumdamasi su šleikštuliu ir drebuliu, Risė 
atsisėdo ant virtuvės grindų. — Ar sunkiai susižeidei? Ranką sunkiai 
susižeidei? 

— Ai, daktaras tuoj pat susiūs. 

Pitas ranką buvo apsisukęs pašluoste, bet Risė vis tiek matė besi- 
sisunkiantį kraują. 

— Man labai gaila. 

— Pats kaltas. Tik tu nusiramink. — Pitas paplekšnojo jai per 
petį sveikąja ranka ir atsistojo. — Ant pakaušio išdygs gumbas. Tuoj 
atnešiu ledo. 

— Man viskas gerai, — Risė sugriebė Džonės pirštus. — Tuojau, 
tuoj atgausiu kvapą. Reiktų, kad kas palydėtų Pitą. Jis tikrai stipriai 
įsipjovė. 

— Pasėdėk minutėlę, — paliepė Džonė ir atsistojo. — Ei, tu, To- 
dai! Nuvežk Pitą pas daktarą. Tavo mėsainis palauks kelias minutes, be 
to, už jį nebereikės mokėti. — Džonė atsisuko į Risę. — Patenkinta? 

— Ten kraujas. 

— Aš matau. Kai žmogus persipjauna ranką, bėga kraujas. Tik 
tiek. Virtuvėse nuolat nutinka nelaimingų atsitikimų. 

— Aš išvalysiu, Džone, — įėjusi tarė Linda Geil. — Chuanita pa- 
sirūpins mano staliukais. 

Nieko nesakydama Džonė išėmė iš šaldiklio nedidelį maišelį ledo 
ir įvyniojo į ploną pašluostę. 

— Prispausk prie gumbo, — paliepė Risei. — Kai pastovėsi ant 
kojų, galėsi eiti namo. Aš tave pakeisiu. 

— Ne, man viskas gerai. Aš galiu dirbti. Aš verčiau dirbsiu. 

— Gerai. Tada kelkis ir pažiūrėkim, kaip pastovi ant kojų. Visa 
mirtinai perbalusi, — pasakė Džonė, kai Risė, laikydamasi už stalo, su- 
gebėjo atsistoti. — Pasiimk pertraukėlę, pakvėpuok grynu oru. Išgerk 
vandens. — Džonė įspraudė Risei į ranką vandens butelį. — Kai veidas 
atgaus spalvą, galėsi grįžti prie darbo. 

— Grynas oras nepakenktų. Ačiū. 

Džonė papurtė galvą, o Linda Geil linktelėjo ir nusekė paskui 
Risę. 

— Gal nori prisėsti? — paklausė jos. 

— Ne, atsiremsiu minutėlei. Nebūtina mane stebėti. Jaučiuosi 
kiek sumišusi ir labai apsikvailinusi. 

Ir dar virpanti kaip epušės lapas, pamanė Linda Geil, imdama 
butelį vandens iš drebančių Risės rankų. Ji atsuko kamštelį. 

— Man tas pat darosi nuo vorų. Ne tik nuo didelių ir storų — Ži- 
nai, tokių, kurie labai panorėję galėtų sudoroti stambų katiną. Mažų 
irgi kratausi. Kartą užsitrenkiau ir nusiklykiau stengdamasi išsikrapš- 
tyti iš kambario, kuriame pamačiau vorą. Prispausk ledą prie pakau- 
šio, kaip liepė Džonė, nes įsitaisysi siaubingą galvos skausmą. 

— Greičiausiai. Bet Pitas... 

— Kai tu nualpai, Pitas taip išsigando, kad turbūt pamiršo, jog ir 
pats smarkiai susižeidė. 

— Tai jau tikrai žygdarbis. 

— Ir Džonė taip susirūpino dėl tavo sveikatos, kad net nespėjo 
pagalvot, jog turės rasti žmogų į Pito vietą, kol jam sugis ranka. Dar 
vienas žygdarbis. 

— Tikra didvyrė. 

— Gal nori vėliau eit išgerti alaus ir aplaistyti žygdarbius? 

Risė gurkštelėjo vėsaus vandens. 

— Žinai ką, norėčiau. 


Maistas pas Klensį buvo visai neblogas, bent jau užgėrus alumi. 
O svarbiausia, Risė žengė dar vieną žingsnį į priekį. Ji sėdėjo bare su 
draugais. Labai keistame bare, palyginti su įprastiniais barais Rytų 
krante. Ant sienų kabojo medžioklės trofėjai: meškų, briedžių, elnių, 

elnių vapičių galvos puošė gumbuotos medienos sienas bei keli upė- 
takiai — kaip paaiškino Linda Geil — atvėpusiomis žiaunomis šiepėsi 
iš baro kampo. Visi gyvūnai spoksojo į baro lankytojus, ir Risę tai kiek 
piktino ir erzino. Lentelėmis apmuštos sienos ir rąstai, rodos, buvo su- 
gėrę visos kartos cigarečių dūmus bei alaus drėgmę. Grindys nutrintos 
ir nubraižytos, be to, jų lentos, regis, ne kartą kentusios iš statinaitės 
išsipylusį alų. Plotelis prie pakylos buvo atskirtas šokiams. 

Pats baro stalas buvo didžiulis ir juodas, o prie jo šeimininkavo 
Maiklas Klensis, atvykęs į Vajomingą tiesiai iš Korko apygardos prieš 
dvylika metų. Vedė moterį, kuri save vadino „puse džipo“, vardu Reinė. 
Klensis buvo tikras stambuolis, smarkus airis, turintis savo barą. Reinė 
virtuvėje ruošdavo meksikietiškus paplotėlius ir bulvytes, priklauso- 
mai nuo to, kokios tą dieną būdavo nuotaikos. 

Prie baro stovėjo nusidėvėjusios ir blizgančios, dvylika metų už- 
pakaliais trintos kėdės. Bare buvo galima nusipirkti pilstomo „Budwei- 
ser“ ir „Guiness“ ir kelių vietinės gamybos rūšių alaus, taip pat ir tokio, 
kuris vadinosi „Bukagalvių gintarinis“. Risė atsisakė jo paragauti. Dar 
buvo galima rinktis alų buteliuose bei moterims ir, Klensio nuomone, 
pederastams siūlomą šviesų „Budweiser“. Už Klensio puikavosi gausus 
alkoholinių gėrimų asortimentas, jame vyravo viskiai. 

Vyną Klensis pylė iš pakelio, perspėjo Risę Linda Geil, jis buvo 
pigus ir skoniu panašus į šiltą šlapimą. Už pertvaros stovėjo keli bi- 
liardo stalai, ir kamuoliukų mušinėjimo garsas nustelbė muziką, sklin- 
dančią iš garso kolonėlių. 

— Kaip tavo galva? — paklausė Linda Geil. 

— Tebėra ant pečių ir laikosi turbūt daug geriau nei Pito ranka. 

— Septynios siūlės. Turėjo skaudėti. Tačiau Pitui labai patiko, kai 
tu šokinėjai aplink jį, kai grįžo iš daktaro. Pasodinai, pavaišinai pačios 
keptu upėtakiu. 

— Jis malonus vaikinas. 

— Taip, tikrai. O jei jau prakalbom apie vaikinus, o aš tave šiek 
tiek nugirdžiau, papasakok — kaip Brodis? 

Jei jau ji ketina įsitaisyti draugę, nusprendė Risė, reiktų stengtis ir 
pačiai elgtis kaip tikrai draugei. Ji palinko prie Lindos Geil. 

— Užvedantis. 

— Taip ir žinojau! — šūktelėjo Linda Geil ir trenkė kumščiu į sta- 
lą. — Iš karto matyti. Iš akių ir burnos. Na, kitos Brodžio kūno vietos 
irgi neblogos, bet burna įspūdinga. Tiesiog ir norisi atsikąsti. 

— Taip, turiu pripažinti. 

— Kokias dar kūno vietas ragavai? 

— Jokių. Apie tolesnę eigą dar galvoju. 

Linda Geil išpūtė akis ir išsižiojo. 

— Turi antžmogišką kantrybę. Ar to išmokstama, ar paveldima? 

— Manau, tai vadinama šalutiniu atstūmimo baimės produktu. 
Tu jau turėjai sužinoti mano gyvenimo istoriją. 

Linda Geil kiek patylėjo ir gurkštelėjo alaus. 

— Ar tave tai erzina? 

— Net nežinau. Kartais erzina, o kartais jaučiu palengvėjimą. 

— Nežinojau, sakyti ką nors ar nesakyti. Ypač po to, kai Džo- 
nė... — ji staiga nutilo ir apsimetė besidominti savo alumi. 

— Ką Džonė? 

— Na, ji tvirtino, kad neturėčiau sakyti, bet kadangi jau pra- 
sitariau, ji mus kaip reikiant užsipuolė, kai Chuanita ėmė apie tave 
liežuvauti. Chuanita nelinkėjo nieko blogo, tiesiog nemoka nulaikyti 
liežuvio. Ir, jei jau pradėjom kalbą, nulaikyti nuleisto sijono. — Ji išgė- 
rė dar gurkšnį alaus. — Taigi Džonė šį tą nugirdo ir trumpai ir aiškiai 
paliepė mums nekalbėti apie tave ir neskleisti gandų. Bet jei jau pati 
paklausei... 

— Žinoma, viskas gerai. — Argi galima sakyti priešingai, kai ne- 
prilygstamoji Džonė Parks ją taip gina? — Tiesiog nelabai mėgstu apie 
tai kalbėtis. 

— Aš tavęs nekaltinu, — Linda Geil ištiesė ranką ir suspaudė Ri- 
sės plaštaką. — Nė kiek nekaltinu. Jei man būtų tekę patirti kažką pa- 
našaus, aš dar dabar gulėčiau susirietusi embriono poza ir ašaročiau. 

— Ne, neašarotum, bet ačiū už palaikymą. 

— Tada kalbėkimės apie vyrus, seksą ir batus. Kaip ir visos mo- 
terys. 

— Man tinka. — Risė pasiėmė dar vieną meksikietišką paplotė- 
lį. — Jėi jau kalbam apie maistą, tu juk puikiai supranti, kad tai, kuo 
paplotėliai aplipę, neturi jokio ryšio su sūriu. 

— Spalva kažkokia apelsininė. — Linda Geil paplotėliu pasė- 
mė masės, kuri turėtų vadintis guacamole. — Taigi tęskime pradėtą 
temą — apie vyrus. Aš ketinu ištekėti už Lou. 

— O Dieve brangus! — Risei iš rankos iškrito ant lėkštės į lipnią 
masę pamirkytas paplotėlis. — Tai nuostabu. Aš net nenumaniau. 

— Jis irgi dar nenumano, — Linda Geil krimstelėjo paplotė- 

lio. — Be to, aš numanau, jog reikės paaukoti daug laiko ir pastangų, 
kad įtikinčiau jį iš viso pamąstyti apie vedybas. Bet aš moku rengti 
projektus. 

— Ak. Tai tu jį įsimylėjusi. 

Dailus Lindos Geil veidukas sušvelnėjo, o duobutės tapo giles- 
nės. 

— Mylėjau jį visą savo gyvenimą. Na, nuo tada, kai man sukako 
dešimt metų, o tai nemažas laiko tarpas. Jis mane taip pat myli, tik ne- 
moka to pripažinti ir stengiasi nuneigti lėkdamas visai kiton pusėn ir 
dulkindamas kiekvieną sutiktą moterį, kad galėtų mane pamiršti. Aš 
jam leidžiu išsilieti, bet viskam yra ribos. 

— Na, žinai. Tu esi labai išskirtinių ir itin liberalių pažiūrų, Linda 
Geil. 

— Pastarosiomis dienomis tampu konservatyvesnė. 

— Mudu su juo niekada... na, jei tau rūpi. 

— Žinau. Nebūčiau susilaikiusi, jei būtumėte. Arba būčiau. Mud- 
vi su Chuanita gerai sutariame, o per praėjusias Kalėdas jis ją tvarkė. 
Bet vėlgi — kas tik netvarkė? — Ji prunkštelėjo. — Tik jei Lou būtų 
tave užkabinęs, greičiausiai dabar alaus nepirkčiau. Aš draugavau su 
Lou, kai buvau šešiolikos, bet tada dar nebuvome pasirengę. O kas gali 
būti pasirengęs šešiolikos metų? 

— O dabar jūs pasirengę. 

— Taip, dabar pasiruošę. Tik jam reikės šiek tiek mane prisivyti. 
Brodis nėra su niekuo susitikinėjęs Angelo Kumštyje, jei nori žinoti. 
Kalbama, kad anksčiau susitikinėjo su kažkokia teisininke, ir gana ilgą 
laiką, dar buvo įtariamos kelios turistės, bet nė viena vietinė mergina. 

— Matyt, tai gera naujiena. Net nežinau, kas mus sieja, iš tikrųjų. 
Na, be aistros. 

— Aistra visai neprasta pradžia. Būdama virėja, turėtum tai su- 
prasti. 

— Praėjo jau daug laiko. — Risė tingiai žaidė savo plaukų galiu- 
kais, stebėdama Lindos Geil šukuoseną. — Kur tu kerpiesi? 

— Kai skubu ar kai noriu paišlaidauti? 

— Turiu galvoje išlaidavimą. 

— Rise, Rise, negalima išlaidavimo apmąstyti. Tiesiog imi ir tai 
darai. Žinau vieną gerą vietelę. Galėtume pagudrauti ir įkalbėti Džonę 
kitą savaitę duoti mums laisvadienius tuo pat metu, tad ir nuvažiuo- 
tume. 

— Gerai, bet noriu tave įspėti, kad kai paskutinį kartą buvau už- 
sirašiusi į grožio saloną, pusčiau padus kaip zuikis. 

— Nieko tokio. — Linda Geil aplaižė oranžine mase aplipusį 
nykštį ir nusišiepė. — Atsinešiu virvės. 

Risei nusišypsojus, vienas vietinių kaubojų ėmė žingsniuoti 
mažutės scenos link. Tai buvo liesas, šešių pėdų ūgio vaikinas nu- 
blukusiais džinsais ir karvės odos batais. Užpakalinėje kelnių kišenėje 
ryškėjo įsispaudęs baltas apskritimas, ir Risė jau žinojo, kad ten dažnai 
būna uostomojo tabako skardinėlė. 

— Gyva muzika? — paklausė Risė, kai šis pasiėmė į ranką mikro- 
foną. 

— Na, žiūrint ką laikysi muzika. Karaokė. — Linda Geil kilstelėjo 
bokalą, rodydama į sceną. — Karaokė pas Klensį būna kas vakarą. Jis 
yra Riubenas Geitsas, dirba su Lou „K Rate“. 

— Juoda kava, kiaušiniai ant skrebučio, šoninė ir keptos bulvytės, 
tas pat kiekvieną sekmadienį. 

— Teisingai. Jis visai nieko. 

Riubenas dainavo stipriu, sodriu baritonu ir, kaip atrodė, buvo 
lankytojų numylėtinis, nes pradėjus dainuoti „Rubi“ minia ėmė švilpti 
ir ploti. Klausydamasi jo dainuojant apie neištikimą moterį, Risė mė- 
gino jį įsivaizduoti ant Gyvatės upės kranto, vilkintį juodą švarką, su 
oranžine medžiotojo kepurėle. Tikrai galėtų būti jis, pagalvojo Risė. 
Rankos jo būtų stiprios, o stovėsena išdavė, kad yra ramus ir blaivaus 
proto. Žudikas galėtų būti jis, vyras, kuriam ji kepė kiaušinius ir bulvy- 
tes sekmadienio rytais. Arba bet kuris kitas vyras, stoviniuojantis prie 
baro arba užsikniaubęs ant stalelio. Bet kuris jų gali būti žudikas. Bet 
kas, pagalvojo Risė, ir gerklę iš lėto ėmė kutenti panika. 

Skambėjo muzika, sodrus baritonas švelniai sklido po barą. Po- 
kalbiai nenutrūko, bet iš pagarbos atlikėjui šiek tiek pritilo. Buvo gir- 
dėti, kaip stikliniai bokalai trinksi į medinius staliukus, o kėdžių kojos 
brūžina grindis. 

Kylanti panika Risės gerklėje ėmė gniaužtis į kumštį ir dusinti. Ji 
pamatė Lindos Geil veidą, judančias jos lūpas, bet nenumaldomas ne- 
rimas užkimšo ausis. Risė prisivertė iškvėpti, paskui įkvėpti. 

— Ką? Atsiprašau, neišgirdau... 

— Tu gerai jautiesi? Labai išbalai. Ar skauda galvą? 

— Ne. Ne, man viskas gerai. — Risė suvaidino, kad žiūri į sce- 
ną. — Man vis dar sunku būti minioje. 

— Nori išeiti lauk? Tikrai nebūtinai turime likti. 

Kiekvienas atsitraukimas yra žingsnis atgal. Rankų nuleidimas. 

— Ne, ne, jaučiuosi gerai. Hm. Ar kada nors dainavai karaokė? 

Linda Geil žvilgtelėjo į sceną, kurioje lydimas plojimų baigė dai- 
ną Riubenas. 

— Žinoma. O tu irgi nori? 

— Nė už milijoną dolerių. Na, nė už pusę milijono. 

Į sceną užlipo kitas vyras, bet dėl jo stambaus sudėjimo Risė 
nusprendė galinti jį eliminuoti iš potencialių žudikų sąrašo. Tačiau, 
nepaisant griozdiško stoto, jis nustebino švelniu tenoru traukdamas 
baladę. 

— Aš jo nepažįstu, — Lindai Geil užsiminė ji. 

— T. B. Angeris. Vidurinės mokyklos mokytojas. T. B. reiškia 
Teddy Bear — pliušinis meškiukas. O antai jo žmona Arlinė, sėdi štai 
ten — brunetė, vilkinti baltais marškinėliais. Jie retai kada užeina pas 
Džonę, namisėdos su dviem vaikais. Tačiau užeina pas Klensį kartą 
per savaitę, nes jis mėgsta dainuoti. Arlinė irgi dirba mokykloje, mo- 
kyklos kavinėj. Juodu tikri balandėliai. 

Stebėdama Angerį Risė suprato, kad baladę apie meilę jis dai- 
nuoja tik savo žmonai, žiūrėdamas jai tiesiai į akis. Pasaulyje yra ir 
gerumo, priminė pati sau. Meilės ir gerumo. Kaip gera ir vėl pasijusti 
to gerumo dalimi, pajusti meilę. Ir gerai pasijuokti, kai atlikti kito nu- 
merio išėjo šviesiaplaukė su prasta klausa bei save menkinančiu hu- 
moro jausmu ir žiauriai išniekino Doli Parton dainą. Ji dainavo kiaurą 
valandą ir manė, kad jos pasirodymas pelnė didžiulę sėkmę. 

Žingsniuodama į savo butą tyliomis gatvėmis, Risė jautėsi saugi, 
beveik atsipalaidavusi. Tokia rami, kokia nebuvo jau labai ilgą laiką. O 
įėjusi pro duris į kambarį, pasijuto beveik namuose. Užrakinusi duris, 
paklebenusi rankeną, po ja pakišusi kėdės atlošą, nuėjo praustis. 

Mažutės vonios tarpduryje Risė sustingo. Ant siauros lentynėlės 
virš kriauklės nebuvo likę jokios jos kosmetikos. Ji stipriai užsimerkė, 
o kai vėl atmerkė akis, lentynėlė tebebuvo tuščia. Risė atlupo vaistų 
spintelę su veidrodžiu, kur laikė savo vaistus ir dantų pastą, toji irgi 
buvo visiškai tuščia. 

Verkšlendama iš jaudulio, ji puolė apžiūrinėti kambario. Lova 
buvo tvarkingai paklota, kaip ir paliko ryte. Ant viryklės blizgėjo 
virdulys. Bet sportinis nertinis su gobtuvu, kurį ji tikrai paliko ant pa- 
kabo, buvo dingęs. O prie pat lovos, tik ne pakišti po ja, gulėjo Risės 

turizmo reikmenys. Kai priėjo prie krepšio, jos kojos ėmė virpėti, o 
tylus inkštimas virto dusliu verksmu. Ji atsegė užtrauktuką ir visus 
daiktus rado tvarkingai sulankstytus krepšio viduje. Visi jos daiktai, 
kuriuos atsivežė į miestelį, gulėjo krepšyje. Tvarkingai sudėti. Paruošti 
kelionei. 

Kas būtų galėjęs taip pasielgti? 

Risė nebepastovėjo ant kojų ir prisėdo ant lovos krašto. Ir pripa- 
žino tiesą. Niekas nebūtų galėjęs. Niekas nebūtų galėjęs užeiti, ji juk 
įsitaisiusi naują spyną. Risė pati visa tai padarė. Tik ji galėjo padary- 
ti. Matyt, kažkoks vidinis instinktas, pradeda atgyti sunkiausios jos 
krizės liekanos. Liekanos, spiriančios bėgti, iškeliauti, važiuoti toliau. 
Bet kodėl ji nieko neatsimena? Jau ne pirmas kartas, tarė sau Risė ir 
susiėmė galvą rankomis. Jau ne pirmas kartas, kai pasiklysta laike ir 
pamiršta kažką dariusi. Bet tokių dalykų nebuvo jau daug mėnesių. 

Beveik namuose, pamanė ji, kovodama su neviltimi. Ji beveik lei- 
do sau patikėti, kad yra namuose, tuo tarpu giliai širdyje žinojo, kad tai 
net nepanašu į tiesą. Gal reikėtų pasikliauti nuojauta, pasiimti krepšį, 
įsimesti į automobilį ir važiuoti. Važiuoti bet kur. O jei išvažiuotų, bet 
kur taptų tik dar viena vieta, kurioje sulėtintų greitį ir stabtelėtų iki 
kito išvažiavimo. O čia ji jau turi vietą, ji gali čia leisti šaknis. Jau ėjo į 
pasimatymą, su drauge gėrė alų. Turi butą ir darbą. Čia ji turi — jei tik 
tęstų pradėtą darbą — tapatybę. 

Risė išsikrovė daiktus — drabužius, dantų šepetėlį, buteliukus, 
batus. Nors pilvą gniaužė nerimas, ji atsisėdo prie kompiuterio. Įsisu- 
po į antklodę, nes šaltis iš vidaus jau drebino, ir nusprendė rašyti. 


Aš nepabėgau. Šiandien ruošiau valgį ir užsidirbau pini- 
gų. Pitas, plaudamas indus, persipjovė ranką, ir kraujo vaiz- 
das mane sukrėtė. Nualpau, bet nepabėgau. Po darbo ėjau pas 
Klensį išgerti alaus su Linda Geil. Kalbėjomės apie vyrus, apie 
plaukus — dalykus, apie kurios įprastai kalbasi normalios 
moterys. Pas Klensį vyksta karaokė vakarai, o sienos nuka- 
binėtos sumedžiotų gyvūnų galvomis: elnių, briedžių ir netgi 
meškos. Lankytojai daugiausia dainuoja kantri dainas, tik ne 
visi dainininkai apdovanoti šiuo talentu. Man bare buvo pra- 
sidėjęs panikos priepuolis, bet aš nepabėgau ir priepuolis pra- 
ėjo. Kumštyje turiu draugą. Ir ne vieną, iš tikrųjų, bet draugės 
niekuo nepakeisi. 

Šiandieną kažkuriuo metu susikroviau savo daiktus, 
bet nepamenu, kad būčiau tai dariusi. Gal per pertrauką, kai 
Pitas susižeidė ranką. Galbūt. Gal kraujo, vaizdas parbloškė 
mane atgal pas Maneo. Akimirką, matyt, tą kraują suvokiau 
kaip Džinės kraują, o ne Pito. 

Tačiau aš daiktus išsikroviau ir padėjau į jiems skirtas 
vietas. Rytoj eisiu susitikti su gydytoju Volasu ir kaip galėda- 
ma geriau apibūdinsiu jam moterį, kurią mačiau kitame upės 
krante. Todėl, kad aš tikrai ją mačiau. Mačiau, ką anas jai 
padarė. 

Šiandien aš nepabėgau. Rytoj irgi neketinu bėgti. 


T 13 > 


Gydytojas Volasas senuose moliniuose puodeliuose pateikė arba- 
tą ir kavą, o cukrinius sausainius išdėliojo blyškiai žalsvoje įdubusioje 
lėkštėje. Viską padėjo ant staliuko šalia įrėmintų šeimos nuotraukų 
svetainėje, kurioje ant kušečių buvo išmėtytos minkštos pagalvėlės. 
Jei gydytojas varginosi ir ruošė kambarį norėdamas padėti Risei nu- 
siraminti, tai jam tikrai pavyko. Risė jautėsi ne susierzinusi, o apkerėta 
sėdėdama priešais rusenančią ugnį židinyje ir ore tvyrant sausam gar- 
denijos žiedlapių skleidžiamam aromatui. Pirmas Risės įspūdis buvo 
ramybė ir patogumas, o antras — kad šis vyras puikiai apmokytas. 

Risė nepastebėjo jokių gyvūnų iškamšų ant sienų, jokių vežimo 
rato pavidalo šviestuvų, jokių storų indėniško stiliaus antklodžių. Ji 
žinojo, kad Volasas žvejoja, bet kambaryje ant židinio atbrailos buvo 
padėta ne ungurio iškamša, o dailus ovalo formos veidrodis vyšnios 
atspalvio medžio rėmeliuose. 

Senelei kambarys labai patiktų. Tiesą sakant, Risė suprato, kad 
toks kambarys laisvai galėtų rastis Bostone Bikon Hile. Ji taip ir pa- 
sakė. 

— Tai buvo mylimiausias mano Suzanos kambarys visame 
name. — Daktaras padavė Risei arbatos puodelį, į kurį pats įpylė arba- 
tos. — Ji mėgdavo čia sėdėti ir skaityti. Ji labai daug skaitydavo. Kam- 
baryje po jos mirties nieko nekeičiau. — Paduodamas arbatą Brodžiui, 

jis vos vos šyptelėjo. — Jei būčiau ką nors keitęs, ji greičiausiai būtų 
man vaidenusis. — Sekundei nutilo, o akys, slypinčios už akinių, tapo 
geros ir įžvalgios. — Po sunkios dienos galiu čia sėdėti ir ilgiausiai 
su ja aptarinėti dienos įvykius. Kai kuriems žmonėms atrodytų, kad 
vyrui kalbėtis su mirusia žmona yra beprotystė. O aš manau, kad tai 
žmogiška. Daug kas žmogiška gali pasirodyti beprotystė. | 

— Truputis pamišimo yra visiškai žmogiška, — pridūrė Brodis, 
imdamas sausainuką. 

— Tada esu žmogus. Klausykit, — kreipėsi Risė, — aš esu labai 
dėkinga, kad stengiatės mane nuraminti, tikrai esu labai dėkinga, be to, 
jums puikiai sekasi. Bet aš tikrai Žinau, kad esu tikras kunkuliuojantis 
neurozės viralas su keliais fobijų gabaliukais, pagardintas paranojos 
prieskoniais. 

— Puiku, kad pati tai supranti. — Brodis krimstelėjo sausai- 
nio. — Dauguma žmonių net neįtaria, kad yra pamišę, o jų aplinkinius 
tai veda iš proto. | 

Risė dirstelėjo į Brodį ir nusuko akis į Volasą. 

— Tačiau taip pat žinau, kad mano matyta scena prie upės buvo 
tikra. Ne koks sapnas ar haliucinacija. Ir ne kokie mano pažeistos vaiz- 
duotės padariniai ar laki fantazija. Visai nesvarbu, ką mano šerifas ir 
visi kiti. Aš puikiai žinau, ką mačiau. 

— Nepyk per daug ant Riko, — švelniai pasakė Volasas. — Jis 
daro viską, ką gali. Kumštyje jis puikiai atlieka savo darbą. 

— Visi taip sako, — murmtelėjo Risė. 

— Ir vis dėlto aš manau, kad mes galime truputį padėti. 

— Jūs manimi tikite? 

— Visai nesvarbu, tikiu tavimi ar ne. Kol kas nėra nė vienos prie- 
žasties, kodėl turėčiau netikėti tavo žodžiu. Man atrodo, tu darai viską, 
kad apie save sukurtum gerą nuomonę. 

Gydytojas savo kavą pagardino grietinėle ir ištiesė kojas, sukry- 
Žiuodamas pėdas, apautas dailiais bėgimo bateliais. 

— Turiu pripažinti, kad visi bandymai pranešti apie nusikaltimą 
buvo gryna nesėkmė. 

— Na, kai pranešama apie žmogžudystę, visada liudininkas pelno 
visapusišką dėmesį. Man atrodo neįtikinamai, kad tu galėtum pati su- 
kurti visą istoriją ir norėti pritraukti dėmesį. — Jis stumtelėjo akinius 
ant nosies ir pažvelgė į Risę pro skaidrius jų stiklus. — Be to, atrodo, 
tavimi tiki Brodis, o aš Žinau, kad jį apgauti sunku. Vadinasi... — Vo- 

lasas pasidėjo ant staliuko kavą ir pasiėmė piešimo sąsiuvinį ir pieš- 
tuką. — Turiu pripažinti, kad man tai irgi labai jaudinanti patirtis. 
Jaučiuosi, tarsi dalyvaučiau „Įstatymo ir tvarkos“ serijoje. 

— O kurioje versijoje? 

Volasas šyptelėjo. 

— Man patiko pirmoji. Na va, Brodis jau tau pasakojo, kad aš tru- 
putį paišau. Netgi keli mano piešiniai anglimi kabo meno galerijoje. 

— Vis ruošiuosi ten nueiti. 

— Turėtum. Ten kabo keli tikrai neblogi vietinių menininkų 
darbai. Tačiau vis dėlto niekada nesu daręs nieko panašaus, taigi prieš 
tai pasidoniėjau visa procedūra. Visų pirma tavęs paprašysiu apgalvoti 
formas, jei tik galėsi, žinoma. Pradėkime nuo merginos veido formos: 
ar ji buvo kvadratinė, ar trikampio. Na, ar gali prisiminti? 

— Taip, manau, kad galiu. 

— Užmerk trumpam akis ir mintyse išvysk vaizdą. 

Risė taip ir padarė ir pamatė moterį. 

— Ovalas, atrodo. Bet ilgas ir siauras. 

— Puiku. O toliau? 

— Aha. Ji buvo ilgais plaukais ir su kepurėle — raudona kepurė- 
le — ją užsismaukusi ant kaktos. Bet man pasirodė, kad jos veidas ilgas 
ir siauras. Iš pradžių nemačiau jos akių, — toliau pasakojo Risė, — ji 
buvo užsidėjusi akinius nuo saulės. Tokius ištisinius, rodos. 

— O kokia jos nosis? 

— Jos nosis? — Risė neprisiminė. — Dieve, nemanau, kad dėl no- 
sies labai padėsiu. Man regis... regis, siaura ir plona kaip ir veidas. Neat- 
sikišusi. Atkreipiau dėmesį į jos burną, nes ši labiausiai judėjo. Mergina 
kalbėjo — atrodo, netgi rėkė — beveik visą laiką. Man jos burna pasi- 
rodė griežta. Ji pati man pasirodė griežta. Net nežinau, kaip paaiškinti. 

— Lūpos siauros? 

— Nežinau, galbūt. Jos buvo... judrios. Man pasirodė, kad ji turėjo 
daug ką pasakyti. O tuo metu, kai nekalbėjo, rūsčiai žvelgė ir šnairavo. 
Jos lūpos judėjo visą laiką. Ji buvo su auskarais — žiedelių formos, tuo 
esu beveik tikra, jie saulėje blykstelėjo. Plaukai krito ant pečių — ilgi, 
banguoti, tamsūs. Kai vyras ją parbloškė, nukrito akiniai, bet viskas 
vyko taip greitai. Ji buvo įpykusi. Man pasirodė, kad jos akys didelės, 
bet juk ji buvo įpykusi, paskui išsigandusi, o tuomet... 

— O ar nepastebėjai kokių išskirtinių bruožų? — tuo pačiu ra- 
miu balsu paklausė Volasas. — Kokių randų, apgamų ar strazdanų? 

— Nepamenu, kad būčiau mačiusi. Makiažas, — staiga tarė 
Risė. — Man rodos, ji buvo labai ryškiai pasidažiusi. Raudoni lūpų 
dažai. Taip! Ryškiai raudoni ir... žinoma, tai galėjo būti tiesiog įniršis, 
bet buvo pernelyg pasirausvinusi skruostus. Veidas labai ryškus, atro- 
dė, kad ji persistengė dažydamasi. Bent jau dabar man taip atrodo. Gal 
tikrai jame tebuvo įniršis, o gal per daug skruostų raudonio. Viskas 
vyko taip toli, netgi per žiūronus buvo sunku įžiūrėti. 

— Viskas gerai. O jei reikėtų nuspėti jos amžių, kiek, sakytum, jai 
buvo metų? | 

— O, vargeli. Ak, sakyčiau, per trisdešimt. Bet galima dešimtmetį 
pridėti arba atimti, — pridūrė Risė ir pirštais pasitrynė akis. — Po 
galais. 

— Pasakyk man pirmą įspūdį. Ar panašu? 

Volasui atsukus į ją sąsiuvinį, Risė pasislinko į priekį ir pasilenkė. 
Jis piešė daug geriau, nei ji manė iš pradžių. Piešinyje buvo ne ta mo- 
teris, kurią matė kitame upės krante, bet jau buvo netoli tiesos. 

— Gerai, gerai, — sumurmėjo Risė, pilve atsiraizgius mazgui. — 
Man atrodo, kad jos smakras buvo smailesnis. Ir, hm, akys ne tokios 
apvalios, įstrižesnės. Turbūt. 

Risė ir vėl pasiėmė į ranką arbatos puodelį ir stengėsi nusiramin- 
ti, o tuo tarpu Volasas taisė portretą. 

— Negaliu tiksliai nusakyti jos akių spalvos, bet, rodos, jos buvo 
tamsios. Nemanau, kad jos burna tokia plati. O antakiai — Dieve, ti- 
kiuosi, kad neišsigalvoju — antakiai buvo daug plonesni, išlenkti. Tarsi 
ji būtų juos labai pešiojusi. O kai vyras patempė jos galvą už plaukų, 
nukrito merginos kepurėlė. Ar aš buvau tai pamiršusi? Nukrito kepu- 
rėlė. Jos kakta buvo plati. 

— Įkvėpk oro, — pasiūlė Brodis. 

— Ką? 

— Įkvėpk oro. 

— Gerai. 

Nutilusi įkvėpti oro, Risė pajuto, kaip greitai daužėsi širdis, o ran- 
kos taip drebėjo, kad būtų laisvai galėjusi išlaistyti arbatą iš puodelio. 

— Merginos nagai buvo nulakuoti. Gal net raudonai. Tą irgi 
buvau pamiršusi. Dar dabar matau, kaip ji nagais gremžia Žemę, kai 
vyras ją smaugia. 

— Ar mergina jam įdrėskė? — paklausė jos Brodis. 

— Ne. Niekaip nebūtų galėjusi. Man atrodo, kad ne... Jis buvo ją 

apžergęs, o rankas primynęs. Ji nepajėgė pakelti rankų ir jam įdrėksti. 
Jis nepaliko jai jokios galimybės. Vos tik ją parvertė, ji nebegalėjo nie- 
kaip apsiginti. 

— O dabar kaip? 

Risė įsižiūrėjo į piešinį. Kažko trūko, pamanė ji. Trūko kažko, ką 
ji turėjo prisiminti arba gydytojas numanyti. Trūko įniršio, aistros, 
baimės. Bet jau panašiau. 

— Taip. Taip, jau gerai. Jau matau piešinyje tą moterį. Tai svar- 
biausia, argi ne? 

— Manyčiau, kad taip. Nagi, pažiūrėkime, ar galėsime dar pato- 
bulinti. Suvalgyk sausainių, Rise, kol Brodis nespėjo jų visų sudoroti. 
Juos iškepė Dikas. Jis moka kepti velniškai puikius cukrinius sausai- 
nius. 

Risė krimstelėjo sausainio, o Volasas klausinėjo toliau. Ji išgėrė 
dar vieną puodelį arbatos, kol gydytojas išdailino moters burnos ir 
akių formą ir dar labiau paplonino antakius. 

— Taip. — Risė padėjo ant staliuko puodelį. — Tai ji. Piešinys 
labai geras, labai į ją panašu. Kiek pamenu, ji atrodė labai panašiai. Na, 
bent jau man taip atrodo. Aš... 

— Liaukis savimi abejojusi, — paliepė Brodis. — Jei ji tikrai pa- 
naši į tavo matytą moterį, tai atsiminei labai nemažai. 

— Ji ne iš Kumščio. — Volasas žvilgtelėjo į Brodį. — Nepanaši 
nė į vieną mano matytą moterį, bent jau taip ekspromtu negaliu prisi- 
minti. 

— Tikrai ne. Bet jei ji važiavo pro šalį, kažkas turėjo ją matyti. Jie 
gi turėjo piltis degalų, pirkti maisto prekių. Reikės aprodyti piešinį. 

— Rikas galėtų išsiųsti portretą faksu į artimiausius miestus. — 
Volasas suspaudė lūpas, apžiūrinėdamas paties darytą portretą. — Gal 
netgi į Parko tarnybą. Bet man ji neatrodo pažįstama. O Kumštyje 
esu gydęs beveik visus, dar ir žmones iš apylinkių. Tarp jų ir turistus, 
laikinus gyventojus. Velniai griebtų, esu gydęs visus, gimusius šiose 
apylinkėse per pastaruosius dvidešimt metų. Esu tas žmogus, kuris 
kiekvienam gimusiam plekštelėjo per užpakalį. O ji tikrai ne vietinė. 

— Jei ji niekada nekeliavo pro šalį, — tyliai pasakė Risė, — mes 
galime niekada nesužinoti, kas ji tokia. 

— Dėl to man ir patinki, Liesute. Visada mąstai pozityviai. — 
Brodis pasičiupo dar vieną sausainį. — Norėtum pabandyti daktarui 
apibūdinti žudiką? 

— Aš jo nemačiau. Na, ne visai. Tik retkarčiais jo profilį. Jo nu- 
garą, rankas, bet jis buvo su pirštinėmis. Rankos atrodė labai didelės, 
bet vėlgi galiu ir klysti. Buvo užsidėjęs kepurę, akinius nuo saulės ir su 
švarku. 

— Ar iš po kepurės buvo išlindę plaukų? — paklausė gydytojas. 

— Ne, nemanau. Nepastebėjau. Ji, ji buvo mano dėmesio centre. 
Jos vaidmuo man buvo pagrindinis, o kai jis ją parbloškė ant žemės, 
traukti akių nuo to, ką jis jai daro. 

— O kokie jo žandikauliai, koks smakras? 

— Tegaliu pasakyti, kad griežtas. Atrodo, jo smakras buvo griež- 
tas. Bet aš ir apie ją taip sakiau, argi ne? — Risė patrynė pirštais akis, 
stengdamasi galvoti. — Didžiąją dalį laiko vyras buvo labai ramus, 
tarsi jis valdytų situaciją. Mergina įpykusi garsiai šūkavo, o vyras tie- 
siog stovėjo vienoje vietoje ir beveik nejudėjo. Taupė judesius? Ji viena 
gestikuliavo, žingsniavo, mosikavo rankomis. Vyras ją pastūmė, tačiau 
tai buvo tas pat, kas numušti skraidančią musę. Aš viską kuriu. 

— Gal kuri, o gal ir ne. — Gydytojas neskubiai piešė toliau. — O 
kokios jis buvo figūros? 

— Dabar man jis visas atrodo didelis, bet nesu tikra. Buvo už ją 
aukštesnis ir platesnių pečių, tą tikrai žinau. O pabaigoje, kai jis ją ap- 
žergė, atrodė, kad jis puikiai žino, ką daro. Jis taip supančiojo rankas, 
kad būtų galėjęs laikyti kiek tinkamas, kol ji nuvargs, ir tada sutvarkęs 
reikalą ir nuėjęs šalin. Gal dėl atstumo, bet jo veiksmai atrodė tokie 
sąmoningi ir šaltakraujiški. | 

Volasas ir vėl atsuko Risei piešimo sąsiuvinį ir iškėlė aukščiau. 
Risė suvirpėjo. Žmogaus piešinys: visu ūgiu, nusigręžęs nugara, veidas 
atsuktas trim ketvirčiais. Žudikas galėjo būti bet kuris vyras, pagalvojo 
Risė, ir jos pilve baimė sustingo į ledo kamuolį. 

— Bet kuris vyras, — pasakė ji. 

— Vis dėlto galima iš karto eliminuoti kelis vyrus iš Kumščio, — 
pasakė jis. — Sakykime, Pitas. Smulkus vaikinas, lieso kūno sudėjimo. 
Arba, tarkim, Mažasis Džo Pirsas, turintis maždaug šimto svarų virš- 
svorį ir aukštą kraujo spaudimą. 

— Arba Karlas. Jo figūra kaip statinės. Visai neatitinka. — Atsi- 
raizgė dar vienas mazgas pilve. — Jūs teisūs. Ir aš nemanau, kad jis 
buvo jaunas. Turiu galvoje — ne paauglys ar dvidešimtmetis. Jo lai- 

kysena, kūno kalba buvo kažkokia brandi. Dėkui. Dabar galiu kiek 
aiškiau mąstyti. 

— Ir aš negalėjau būti žudikas. — Brodis kilstelėjo petį. — Ne- 
bent pasiverčiau į Supermeną ir perskridau per Gyvatės upę, po to 
grįžau. 

— Tikrai negalėjai, — atsakė Risė ir pirmą kartą nusišypsojo. — 
Tikrai negalėjai būti žudikas. 

— Aš padarysiu kopijų ir vieną pakabinsiu savo kabinete. Į jį už- 
eina beveik kiekvienas gyventojas. — Gydytojas ir vėl atsivertė moters 
portretą. — Nunešiu ir šerifui. 

— Būsiu dėkinga. Labai dėkinga. 

— Kaip jau minėjau, jaučiuosi, tarsi žaisčiau detektyvą. Labai 
įdomus žingsnis. Brodi, gal galėtum nunešti padėklą į virtuvę? 

Žvilgsnis Volaso veide bylojo jame pabudus gydytoją, o ją tapus 
ligone. Risė kovojo su savimi, kad nešoktų į akis, ypač po tokios pa- 
slaugos, kurią jai padarė jis. Bet vos tik Brodis išėjo iš kambario, jos 
nugara nutirpo. 

— Aš čia atėjau ne gydytojo apžiūros, — tarė Risė. 

— O gal visai nepakenktų. Esu senas kaimo gydytojas, o tu sėdi 
mano svetainėje. Matau, kad tavo akys pavargusios. Kaip miegi? 

— Nevienodai. Vienos naktys geresnės, kitos prastesnės. 

— O apetitas? 

— Tai turiu jį, tai neturiu. Dabar dažniau turiu. Žinau, kad mano 
fizinė sveikata priklauso nuo psichinės būklės. Aš to neneigiu. 

— O galvos skausmų pasitaiko? 

— Taip, — atsidusdama prisipažino Risė. — Jau ne taip dažnai 
užeina kaip anksčiau ir ne tokie stiprūs. Ir taip, man užeina nerimo 
priepuolių, bet irgi ne taip dažnai ir ne tokių sunkių kaip anksčiau. 
Anksčiau naktimis apimdavo nepakeliamas siaubas, o dabar jis virto 
tik košmarais. Kartais pasitaiko praeities intarpų ir iliuzinio skausmo. 
Tačiau dabar jaučiuosi daug geriau. Pas Klensį gėriau alų su Linda 
Geil. Dvejus metus neįstengiau sėdėti bare su draugais ir gerti alų. 
Ketinu permiegoti su Brodžiu, o su vyru nesu buvusi daugiau nei 
dvejus metus. Kiekvieną kartą, kai pagalvoju išvažiuoti iš miestelio, 
aš neišvažiuoju. Vakar netgi išsikroviau daiktus ir padėjau į jiems pri- 
klausančias vietas. | 

Volaso akys žybtelėjo. 

— Buvai susikrovusi daiktus? 

— Aš... — akimirką Risė sudvejojo. — Taip. Neatsimenu, kad 
būčiau susikrovusi ir žinau, kad tai didelis iks mano psichinės būklės 
minusų grafoje, bet aš jį kompensavau daiktus išsikraudama — viena 
varnelė pliusų grafoje ir ateidama čia — antra varnelė. Aš susitvarkau 
su savimi, funkcionuoju. 

— Ir giniesi, — pabrėžė daktaras. — Tu neatsimeni, kaip susi- 
krovei daiktus? 

— Taip, neatisimenu, ir mane tai išgąsdino. Bet kartą esu ne vie- 
toj pasidėjusi daiktus ir to irgi neatsiminiau. Bet susitvarkiau. Prieš 
metus nebūčiau galėjusi susitvarkyti. 

— Kokius vaistus geri? 

— Jokių. 

— Gydytojas nepaskyrė jokių vaistų? 

— Na ne. Vaistų dozę tolydžio mažinau, o kai prieš pusmetį visai 
sumažinau, nustojau juos gerti visiškai. Vaistai man padėjo, kai labiau- 
siai to reikėjo. Žinau, kad nuo jų vėl pajutau žemę po kojomis. Bet 
negaliu gyventi savo gyvenimo, kai jį slegia ir keičia vaistai. Jie man 
padėjo ištverti sunkiausią laikotarpį, o likusią savo prarastą dalį noriu 
susigrąžinti pati. Noriu būti tokia, kokia buvau. 

— Ar ateisi pas mane, kai manysi, kad tau reikia gydytojo pa- 
galbos? 

— Gerai, ateisiu. 

— Ar leisiesi apžiūrima? 

— Ašne... 

— O kada, Rise, tikrinaisi sveikatą paskutinį kartą? 

Dabar ji atsiduso. 

— Prieš metus, o gal dar seniau. 

— Tad gal ateik į mano kabinetą rytoj iš ryto? 

— Rytoj iš ryto dirbu. 

— Tada rytoj po pietų. Trečią valandą. Atsilyginsi už mano pa- 
slaugą. 

— Labai negražiai sugalvota, — atsakė ji. — Gerai. Man patinka 
jūsų namai. Man patinka, kad jūs nepakeitėte kambario po žmonos 
mirties. Patinka galvoti, kad vieną dieną ir aš turėsiu tokį kambarį ir 
žmogų, kuris jo nepakeis po mano mirties. Ta linkme ir einu. — Risė 
atsistojo. — Turiu eiti dirbti. 

Gydytojas taip pat pakilo. 

— Rytoj trečią valandą. 

Ir jis ištiesė ranką, norėdamas pabrėžti susitarimą. 

— Būsiu. 

Brodis išėjo iš virtuvės, o Volasas palydėjo Risę iki durų. Išėjus 
laukan, Brodis pasuko prie automobilio. 

— Aš noriu pasivaikščioti, — tarė jam Risė. — Noriu pakvėpuoti 
grynu oru, o iki pamainos liko nedaug laiko. 

— Puiku. Tada pasivaikščiosiu su tavimi kartu, o tu galėsi man 
paruošti priešpiečius. 

— Bet tu ką tik suvalgei sausainius. 

— Nair? 

Risė tik papurtė galvą. 

— Bet turėsi grįžt pasiimti automobilio. 

— Pasivaikščiosiu po priešpiečių. Ar bus kepta vištiena? 

— Taip, galiu paruošti. Bet šiandien jos nėra meniu. 

— Galėsi pabranginti. Noriu keptos vištienos sumuštinių ant 
vokiškos bandelės su svogūno žiedais. Jautiesi geriau? 

— Turbūt kad taip. Volasas sugeba apšlifuoti aštrius kampus. — 
Risė įsikišo rankas į nertinio su gobtuvu kišenes; jį buvo apsivilkusi 
saugodamasi nuo vis dar vėsaus pavasario. — Jis mane labai globėjiš- 
kai prispaudė ateiti pas jį apžiūrai rytoj, bet tu turbūt jau žinojai, kad 
jis taip ketina padaryti. 

— Minėjo tai. Jis mėgėjas kaišioti nosį. Globėjiškai. Klausė ma- 
nęs, ar su tavimi miegu. 

— O kodėl jam tai rūpi? 

— Jis jau toks yra. Jei gyveni Kumštyje, esi jo reikalas. Todėl 
galiu tau tvirtinti, kad jei nužudytoji moteris būtų buvusi miestelyje, 
jis būtų apie ją žinojęs. Šerifo šuo ir vėl ežere. Mieliau plaukioja, nei 
vaikštinėja. 

Abudu sustojo pažiūrėti, kaip šuo entuziastingai pliuškenasi van- 
denyje, keldamas nedideles bangeles, raibuliuojančias kalnų atvaizde. 

— Jei liksiu miestelyje, įsigysiu šunį ir išmokysiu jį nešioti sviedinį 
iš ežero kaip — koks jos vardas? — Ebė žaidžia su Moze. Nusipirksiu 
namelį, kad šuo galėtų būti lauke, kol dirbsiu. Mano senelė turi arbatos 
puodelio dydžio pudelį, vardu Marsas. Jis visur su ja keliauja drauge. 

— Arbatos puodelio dydžio kažkas, vardu Marsas, nėra šuo. 

— Jis tikrai yra šuo, be to, labai mielas ir geras. 

— Tai yra prisukamas žaisliukas įmantriu vardu. 

Risė prunkštelėjo. 

— Marsas yra labai protingas ir labai ištikimas. 

— Arjis vilki mažučius dailučius megztinukus? 

— Ne. Tik mažučius puošniuosius megztinukus. Ir nors labai 
myliu Marsą, ketinu įsigyti didelį ir murziną šunį kaip Mozė, kuris 
verčiau plaukiotų, o ne vaikštinėtų. 

— Jei tik pasiliksi. 

— Taip. Jei tik pasiliksiu. — Ir Risė įsivaizavo, kaip Mozė šoka į 
vandenį, o ji iš paskos neria gilyn. — Rytoj vakare norėčiau pas tave 
ateiti, paruošti vakarienę ir likti nakvoti. 

Brodis paėjėjo kiek toliau, pražingsniavo pro namą, prie kurio, 
pievelės viduryje, į savo paruoštą lysvelę, apstatytą nykštukais smai- 
liomis skrybėlėmis, moteris sodino našlaites. Brodis susimąstė, kodėl 
žmonės prisodina savo pieveles plastikinių žmogučių ir gyvūnų. 

— Ar pasilikti nakčiai yra sekso eufemizmas? 

— Na, aš tikiuosi, kad taip. Negaliu nieko prižadėti, bet labai 
tikiuosi. 

— Gerai. — Brodis atidarė užkandinės duris. — Tada išskalbsiu 
patalynę. 


Risė laikėsi susitarimo nueiti pas gydytoją ir laikė tai didžiuliu 
žingsniu į priekį. Jai tiesiog buvo nepakenčiama išstatyti save vilkint 
tik medvilniniu chalatėliu. O jei ji negalės patogiai jaustis prieš gydy- 
toją, tai kaip gali tikėtis atsipalaiduoti prieš Brodį vėliau? 

Tamsoje, pamanė ji, sėsdama ant apžiūros stalo, kol seselė pama- 
tavo kraujo spaudimą. Šviesos išjungtos, o akys užmerktos. Vilkimės, 
kad ir jo akys bus užmerktos. Mylėtis prisigėrus — irgi neprastas 
sprendimas. Daug vyno ir daug tamsos. 

— Spaudimas kiek aukštokas, mieloji. 

Seselė Vilou buvo šošonė. Jos gymis atsispindėjo žvilgančiuose 
tamsiuose plaukuose, kuriuos buvo supynusi į kasą, ir giliose, sodriai 
rudose akyse. 

— Aš jaudinuosi. Pas gydytojus visada jaudinuosi. 

Vilou paplekšnojo Risei per ranką. 

— Nesijaudink. Gydytojas tikras pūkelis. Paimsiu kraujo. Su- 
gniaužk kumštį ir galvok apie ką nors malonaus. 

Risė adatos dūrio beveik nepajuto ir Vilou skyrė aukščiausią 

įvertinimą. Ji net negalėtų suskaičiuoti, kiek kartų po susišaudymo ją 
badė adatomis. Kai kurių seselių rankos buvo angeliškos, o kai kurių 
— kaip medkirčių. | 

— Gydytojas ateis po minutėlės. 

Risė linktelėjo ir nustebo, kai išaiškėjo Vilou sakius gryną tiesą. 
Su baltu chalatu ant languotų marškinių ir fonendoskopu ant kaklo, 
bet vis dar avintis tais pačiais ryškiai baltais bėgimo bateliais gydytojas 
atrodė kitoks. Vis dėlto, prieš paimdamas kortelę, jis Risei mirktelėjo. 

— Galiu tau iš karto pasakyti, kad turi priaugti dešimt svarų. 

— Žinau, bet prieš kelias savaites turėjau priaugti penkiolika. 

— Esi patyrusi daugiau operacijų, be tų, kurias tau darė po susi- 
šaudymo? 

Risė apsilaižė lūpas. 

— Ne. Aš visada buvau labai sveika. 

— Niekam nesi alergiška. Kraujo spaudimas galėtų būti žemes- 
nis, o miegas ramesnis. Tavo ciklas reguliarus? 

— Taip. Po nusikaltimo buvo nereguliarus, bet kontraceptinėm 
tabletėm pavyko išlyginti. O daugiau man jų neprireikė. 

Šiandien tas teiginys gali pasikeisti, pamanė Risė ir susidomėjo, 
ar ką tik nešoktelėjo kraujospūdis. 

— Šeimoje niekas nesirgo širdies ligomis, nebuvo krūties vėžio 
atvejų ir diabeto. Tu nerūkai, o alkoholio vartojimas nesiekia vidutinio 
lygio. 

Volasas ir toliau peržiūrinėjo kortelę, paskui linktelėjęs padėjo 
šalin. 

— Tavo sveikatos pagrindas labai geras. 

palaikyti pokalbį, kuris panėšėjo į miestelio apkalbas. 

— Ar girdėjai, kad Bebės vyriausią sūnų ir du jo bendrininkus 
pagavo vagiant saldainius iš parduotuvės? 

— Jam dabar namų areštas, — atsakė Risė. — Šešiasdešimt dienų 
arešto be paleidimo anksčiau laiko. Mokykla, namai, pas Džonę bei 
dvi valandos popiet ruošos darbų pas poną Druberį. 

— Šaunuolė Bebė. Girdėjau, kad Meizė Neb ir vėl išmetė Bilo 
drabužius pro langą. Tik šįkart kartu išmetė ir naudingiausio žaidėjo 
apdovanojimą, kurį jis buvo pelnęs mokyklos futbolo komandoje. 

Visai nėra blogai, pamanė Risė. Ne taip jau blogai būti apžiūri- 
mai, kai maloniai šnekučiuojiesi. Kai šnekiesi apie abiem pažįstamus 
žmones. 

— Sklinda gandas, kad jis, lošdamas pokerį, prarado pinigus, 
kuriuos turėjo taupyti sužadėtuvių žiedui, — pasakojo Risė Vola- 
sui. — Bilas sako, kad stengėsi laimėti pinigų žiedui, kuris būtų jos 
vertas, bet ji nelabai tiki. 

— Ji jo daiktus išmeta tris keturis kartus per metus. O jis jos su- 
žadėtuvių žiedui taupo jau kokius penkerius, vadinasi, jo drabužiai 
ant šaligatvio atsiduria penkioliktą ar dvidešimtą kartą. Karlo anūkas 
Laramyje laimėjo stipendiją į Viskonsino universitetą. 

— Tikrai? Šito negirdėjau. 

— Čia šviežios naujienos, — jo akys suspindo nuo sensacijos. — 
Karlas pats tik šią popietę sužinojo. Jau skambina visais varpais. Einu 
pakviesiu Vilou, ji atliks ginekologinę ir krūtų apžiūrą. 

Pasipiktinusi Risė įkišo kojas į geležines kilpas. Tada ėmė spokso- 
ti į lubas ir judančių drugelių lempą, tuo tarpu gydytojas jai tarp kojų 
pastūmė taburetę, o Vilou jam asistavo. 

— Atrodo, viskas sveika, — pareiškė gydytojas. 

— Tai gerai, nes jau kuris laikas kaip stovi be darbo. 

Išgirdusi Vilou nusijuokiant, Risė užsimerkė. Nereikia pamiršti 
seno posakio, kad su mintimis reikia būti atsargiai. Jos gali tapti žo- 
džiais. Kai viskas buvo baigta, gydytojas paplekšnojo Risei per kulkšnį 
ir priėjo iš šono apžiūrėti krūtų. 

— Ar apžiūri krūtis kas mėnesį? 

— Taip. Ne. Kai prisimenu, tada apžiūriu. 

— Būtinai apžiūrėk duše pirmą ciklo dieną. Taps įpročiu ir ne- 
bepamirši. — Jis nykščiu švelniai brūkštelėjo per randą. — Tau teko 
patirti daug skausmo. 
lius. — Daug skausmo. 

— Tu man minėjai iliuzinį skausmą. 

— Retkarčiais pajuntu, dažniausiai košmaro metu arba po jo. 
Arba per panikos priepuolį. Žinau, kad jis nėra tikras. 

— Bet jauti kaip tikrą skausmą. 

— Kaip tikrų tikriausią. 

— Ar dažnai patiri tokį skausmą? 

— Sunku pasakyti. Porą kartų per savaitę, manyčiau. Nemenkas 
pagerėjimas nuo poros kartų per dieną. 

— Gali atsisėsti. — Volasas nuėjo prie savo kėdės, o Vilou jau 
buvo tyliai pasišalinusi. — Tu nebenorėtum tęsti psichoterapijos? 

— Ne. 

— O vaistų? 

— Ne. Abi priemones esu bandžiusi, kaip jau sakiau, ir jos padėjo. 
Bet dabar viską pabaigti noriu savaip. 

— Gerai. Turiu tau pasakyti, kad esi šiek tiek išsekusi, bet tai tau 
ne naujiena. Taip pat įtariu, kad tavo kraujo testas rodys mažakraujys- 
tę. Norėčiau, kad savo dietą papildytum jautiena ir maistu, turtingu 
geležies. Jei nežinai, kokiame maiste yra daug geležies, paprašysiu 
Vilou tau išspausdinti sąrašą. 

— Aš esu virėja. Maistą tikrai pažįstu. 

— Tad belieka jį valgyti. — Gydytojas pagrūmojo pirštu. — Taip 
pat skirsiu tau vaistažolių, nuo kurių geriau miegosi. Užpilsi arbatos ir 
išgersi prieš miegą. 

Risė kilstelėjo antakius. 

— Holistinė medicina? 

— Vaistažolės gydymui naudojamos daug amžių. Anksčiau aš 
žaisdavau šachmatais su Vilou seneliu, kuris buvo šošonas šamanas 
ir velniškai geras šachmatininkas. Jis mane šiek tiek supažindino su 
natūraliąja medicina. Mirė praeitą rudenį, sulaukęs devyniasdešimt 
aštuonerių, miegodamas. 

— Visai neprasta rekomendacija. 

— Sumaišysiu tau žoleles ir su nurodymais paliksiu rytoj pas 
Džonę. 

— Nenoriu pasirodyti įnoringa, bet pageidaučiau ir žolelių są- 
rašo. 

— Nuovoku. Noriu, kad sugrįžtum patikrinimui po keturių šešių 
savaičių. 

— Bet... 

— Patikrinsiu svorį, kraują ir bendrą savijautą. Jei bus pagerėji- 
mas, nesimatysime tris mėnesius. Bet jei nebus, — jis atsistojo ir už- 
dėjo rankas Risei ant pečių, — aš būsiu griežtas. 

— Taip, pone. 

— Šaunuolė. Girdėjau, kad gamini velniškai skanų kepsnį su 

visais tradiciniais priedais. Toks bus man užmokestis už šiandienos 
apžiūrą, ypač žinant, kaip gudriai tave čia atviliojau. 

— Visiškai neteisinga. 

— Jei man nepatiks kepsnys, atsiųsiu sąskaitą. Nagi, eik ir apsi- 
renk. 

Tačiau gydytojui išėjus ir uždarius duris ji kelias minutes sėdėjo 
ant kušetės ir nejudėjo. 

Brodis prisiminė, kad turi išskalbti patalynę, bet kai ruoša išsitęsė 
į nenuilstamas šešias valandas, jis vos nepamiršo jos išdžiovinti. 

Kai išnirdavo iš nepaliaujamo lietaus ir pavasario purvo bei nu- 
simesdavo drabužius, Brodis pajusdavo ramybės neduodantį ir vos 
juntamą norą griebtis cigaretės. Ilgo ir gilaus „Winston“ dūmo jis jau 
netraukė trejus metus, penkis mėnesius ir... dvylika dienų, paskaičiavo 
Brodis, susigriebęs, kad tiesia ranką į pakelį, kurio nebėra. 

Produktyvaus rašymo valanda, kaip ir seksas, dažnai viliodavo 
parūkyti. Taigi trumpam jis įsivaizdavo paprastą ir mirtinai gundantį 
malonumą, kai išsitrauki vieną baltą lazdelę iš raudonai dryžuoto pa- 
kelio, imi ieškoti vieno iš tuzino naudojamų žiebtuvėlių, kurie visada 
mėtydavosi aplinkui. Užžiebi liepsną ir įtrauki pirmą dūmą. Po galais, 
jei tik galėtų pajusti skonį — kiek nemalonų ir truputį salstelėjusį. Tai 
ir yra, nusprendė jis, lakios vaizduotės palaima ir prakeiksmas. Niekas 
jam dabar nedraudė važiuoti į miestelį ir nusipirkti pakelį cigarečių. 
Niekas nedraudė. Bet juk išdidumas, argi ne? Jis metė rūkyti, ir taškas. 
Lygiai taip pat ir „Tribune“, priminė sau. Kartą uždaręs duris, jis tikrai 
nemėgins vėl jų atlupti. Ir tai, nusprendė jis, buvimo kalės vaiku pa- 
laima ir prakeiksmas. 

Gal reikėtų nusileisti laiptais žemyn ir orališkai pasimėgauti pa- 
keliu bulvių traškučių. Greičiausiai tektų pasidaryti sumuštinį. Mintys 
apie valgį jam priminė, kad Risė atvažiuos jau po kelių valandų. Tada 
prisiminė patalynę skalbimo mašinoje. 

— Velnias. 

Jis šoko nuo stalo ir nulėkė laiptais į skalbyklą, kurioje stovėjo 


184 


nykštukinė skalbimo mašina ir džiovyklė. Įkišęs patalynę džiūti, nu- 
keliavo apžiūrėti virtuvės. 

Kriauklėje riogsojo pusryčių indai. Na, vakarykštės vakarienės 
indai. Ant stalo gulėjo išskleistas vietinis laikraštis ir dienraštis „Chi- 
cago Tribune“, kurį prenumeravo iš įpročio — sunku atsikratyti, be to, 
šalia padėti du bloknotai, krūvelė rašiklių, pieštukų ir koresponden- 
cija. 

Ką gi, teks išsivalyti namus, o tai visai menka rakštis užpakalyje. 
Turint galvoje, kad už tvarką kaip kompensaciją gaus puikią karštą 
vakarienę ir sunkiai apčiuopiamą sekso galimybę, pasistengti verta. 
Be to, jis ne koks kiaulė. 

Brodis pasiraitė savo mėgstamiausio nusidėvėjusio nertinio ran- 
koves ir iškėlė iš kriauklės kalną indų. 

— Kodėl iš viso reikėjo čia juos sukrauti? — paklausė jis savęs, 
užpurkšdamas indų ploviklio ir paleisdamas karštą vandenį. — Kiek- 
vieną prakeiktą kartą, kai sudedu į kriauklę, turiu išiminėti. 

Jis suplovė indus, praskalavo. O, kad turėtų prakeiktą indaplovę. 
Ir pagalvojo apie Risę. Įdomu, ar ji vis dėlto nuėjo į susitikimą su gy- 
dytoju Volasu. Įdomu, ką jis pamatys jos didelėse tamsiose akyse, kai ji 
įeis pro duris. Laisvumą, nerimą, linksmumą, liūdesį? Kai ji darbuosis 
virtuvėje, maišys ingredientus ir atrodys taip, kaip kuria menininkas: 
pasitelkianti formas, spalvas, tekstūras ir pusiausvyrą. Tuomet pasklis 
aromatai ir skoniai — ruošto maisto ir jos pačios. Ji Brodį netipiškai 
suviliojo kvapais ir skoniais. 

Brodis sudėjo indus į džiovyklę ir nuėjo tvarkyti stalo. Atrodo, 
niekada nėra kartu su kuo nors pietavęs šiuose namuose. Na, nebent 
gerdavo alų su druska apibarstytais sausainukais, jei užšokdavo Vo- 
lasas, Makas arba Rikas. Kažkada, kai buvo atitinkamos nuotaikos, 
namuose yra rengęs pokerio lošimą, bet vėl gėrė alų, valgė traškučius 
ir rūkė cigarus. Taip pat yra gėręs vyną ir kepęs kiaušinienę antrą 
valandą ryto su maloniąja Gven iš Los Andželo, atvykusia į Kumštį 
slidinėti ir vieną atmintiną sausio naktį patekusia į jo lovą. Bet tokie 
atsitiktiniai epizodai visai kas kita nei namuose valgį ruošianti mote- 
ris. Brodis nunešė laikraščius į skalbyklą ir sudėjo į krūvą, kurią gabe- 
na perdirbti kiekvieną savaitę. Susiraukė pažvelgęs į grindų šepetį ir 
paėmęs nusinešė. 

— Matai, visai ne koks kiaulė, — sumurmėjo šveisdamas virtuvės 
grindis. 

Gal reikėtų aptvarkyti miegamąjį, jei reikalai prieitų iki lovos. 
Jei ir ne, tai bent jau nereikės žiūrėti į netvarką ir vėl bemiegę naktį 
leidžiant vienam. Ranka persibraukė veidą ir prisiminė, kad dar reikia 
spėt nusiskusti. Rytą nepasivargino. 

Jai greičiausiai patiktų žvakės, jis galėtų iš kur nors jų iškapstyti. 
Juk turėtų būti namuose, be to, reikia pripažinti, kad vakarieniauti su 
moterimi prie žvakių šviesos daug maloniau. Tada susigriebė svarstąs, 
ar dabar tinkamas metas ieškoti tulpių, ir iškart išsiblaivė. Žinoma, kad 
ne. Kokia kvailystė. Kai vyras eina pirkti moteriai gėlių, — ypač jos 
mėgstamiausių gėlių, — prašyte prašo ją suprasti, jog reikalas rimtas. 
Tokie signalai pavojingi ir sukels daug sunkumų. Jokių nelemtų tulpių. 
Be to, jei jų nupirktų, reikėtų kažkur pamerkti. Geriau nereikia. 

Užteks ir švarios virtuvės, o jeigu jai tai nepatiks... 

— Vynas. Po velnių. 

Brodis žinojo net nepatikrinęs, kad namuose turi tik alaus ir 
„Jack Daniels“. Bumbėdamas jis jau ketino mesti namų ruošą ir ke- 
liauti į parduotuvę, bet staiga atėjo įkvėpimas. Išsitraukė bloknotą, 
kuriame buvo susirašęs telefonų numerius. 

— Sveiki, ar šiandien Risė Gilmor pirko vyno? Pirko? Ką ji?.. Ak, 
aišku. Dėkui. Ne, man nieko nereikia. Kaip laikaisi? Aha. — Brodis 
atsirėmė klubu į spintelę, žinodamas, kad teks susimokėti keliomis mi- 
nutėmis pokalbio ir apkalbų apie Risės vyno „Chenin Blanc“ paskirtį. 
Bet įtempė nugarą išgirdęs, kad į gėrimų parduotuvę buvo užėjęs še- 
rifas, nešinas gydytojo Volaso nupieštu moters portretu. — Ar pažinai 
tą moterį? Ne. Taip, portretą mačiau. Ne, negalėčiau tvirtinti, kad man 
ji pasirodė panaši į Penelopę Kruz. Ne, Džefai, aš tikrai nemanau, kad 
miestelyje buvo Penelopė Kruz ir ją nužudė. Žinoma, jei tik ką nors 
pats išgirsiu, būtinai tau pranešiu. Iki pasimatymo. 

Brodis padėjo ragelį ir papurtė galvą. Žmonės, pamanė jis, gali 
tiek pat pralinksminti, kiek ir suerzinti. Pasaulyje esama pusiausvyros. 

— Penelopė Kruz, — murmtelėjo ir supylė vandenį iš kibiro 
kriauklėn. 

Greitai apieškojęs namus, rado porą baltų ilgų žvakių, skirtų tam 
atvejui, jei dingtų elektra, ir žvakidę, kurią gavo dovanų per šventes, 
bet niekada nenaudojo. Žvakidė vadinosi „Mamos obuolių pyragas“. 
Ne itin seksualu, bet geriau negu nieko. Pasiėmė radinius, ištraukė 
patalynę ir nunešė į miegamąjį, uoliai ryždamasis išlyginti. Tačiau pa- 
darė klaidą kelias minutes pažiūrėjęs pro langą. 

Ežeru plaukė keli burlaiviai vėjyje išsipūtusiomis burėmis. Atpa- 
žino šiaurinėje ežero pusėje stovintį Karlą. Greičiausiai ir vėl žvejoja. 
Jis gyveno tik tam, kad žvejotų ir plepėtų su Maku. O štai ir Riko 
dukrelė su Moze. Matyt, jau baigėsi pamokos. Šuo aukštai šoktelėjo ir 
puolė į vandenį paskui sviedinį ir pabaidė baltąjį garnį. Paukštis nėrė 
aukštyn ir pasileido į pelkes. Gražus vaizdas, abejingai pastebėjo Bro- 
dis. Gražus, ramus ir... 

Šviesos ir šešėlių žaismas ežere nukreipė mintis į knygą. Brodis 
prisimerkė, Mozei parliuoksėjus iš vandens į krantą su sviedinuku 
dantyse. 

O jei tai būtų ne sviedinys... 

Į gniužulą susuktą patalynę jis paliko gulėti ant lovos ir nužygia- 
vo tiesiai į kabinetą. Tik užrašys dalį scenos, nuramino save Brodis. 
Pusė valandos daugių daugiausia, o tada sutvarkys miegamąjį, dušą, 
nusiskus ir užsivilks drabužį, su kuriuo neatrodytų lyg tik ką išlipęs 
iš lovos. 


Po dviejų valandų Risė padėjo didelę dėžę produktų ant Brodžio 
namelio verandos, trumpai pasibeldė ir grįžo prie automobilio atnešti 
dar vienos dėžės. Pasibeldė dar kartą, šįkart garsiau. Niekas nesurea- 
gavo, ir Risė susiraukusi nedrąsiai paklebeno duris. Iš karto instinkty- 
viai suprato, kad įtarimai, jog jis galėjo nuskęsti vonioje, nukristi nuo 
laiptų arba būti nužudytas įsibrovėlių, yra tiesiog juokingi. Bet nuo to 
įtarimai nepranyko. Risė įėjo vidun. 

Namuose buvo tylu, atrodė visiškai tuščia. Ji tokio namo dar ne- 
buvo pažinusi. Risė nedrįso peržengti slenksčio, kol iš akių nedings 
siaubingas ir ryškus jo, gulinčio ant grindų kraujo klane, vaizdas. Prisi- 
vertė įeiti vidun ir šūktelėjo Brodį vardu. Išgirdusi girgždant grindlen- 
tes antrame aukšte, sugriebė didelį virtuvinį peilį dėžėje ir suspaudė jo 
kriaunas abiem rankom. 

Raukydamasis — gyvas ir sveikas — laiptais nusileido Brodis. 

— Kas atsitiko? Kiek valandų? 

Risė su palengvėjimu iškvėpė orą ir vos nesukniubo, bet spėjo 
atsiremti į durų staktą ir nenugriuvo. 

— Beveik šešios. Aš beldžiausi, bet... 

— Šešios! Prakeikimas, aš užsimiršau. 

— Viskas gerai, nieko tokio. 

Skausmas krūtinėje virto kitokiu spaudimu. Brodis atrodė toks 
susierzinęs, toks išsitaršęs, toks didelis ir toks vyriškas. Jei galėtų pasi- 
kliauti savo kojomis, greičiausiai nertų laiptais aukštyn ir šoktų tiesiai 
ant jo. 

— Man dar reikia... susitvarkyti. — Prakeiktos paklodės. — Tau 
reikia padėti? 

— Ne. Ne, susidorosiu. Tuomet aš pradėsiu ruošti vakarienę, jei 
tik tau tinka. Užtruksiu gal dvi valandas, gal kiek mažiau. Taigi tu gali 
neskubėti. 

— Gerai. — Brodis nutilo ir įsikišo nykščius į džinsų kišenes. — 
Ką ketinai daryti su peiliu? 

Risė buvo pamiršusi, kad rankoje laiko peilį ir dabar žvilgtelėjo į 
jį sutrikusi ir susigėdusi. 

— Net nežinau. 

— Gal verčiau nuleisk peilį, kad man nereikėtų maudytis baimi- 
nantis Normano Beitso. 

— Gerai. 

Risė apsisuko įdėti peilį į dėžę, o atsigręžusi Brodžio ant laiptų 
nebematė. Ji įnešė dėžes į namus ir panoro užrakinti lauko duris — la- 
bai panoro. Namas ne jos, bet nejaugi Brodis nesupranta, kaip lengva 
bet kam įeiti vidun? Net ji tai supranta. Kaip jis gali būti viršuje ir 
nesuvokti, kad durys neužrakintos? Kaip jis gali imti ir paprasčiausiai 
maudytis po dušu? 

O Dieve, Dieve, jei tik ji galėtų turėti tiek pasitikėjimo, tiek tikė- 
jimo ir netgi paprasčiausio kvailumo. Bet, žinia, neturėjo, taigi duris 
užrakino. Nusinešusi produktus į virtuvę, galines duris taip pat už- 
rakino. Namai ne jos, to nepaneigsi, bet ji dabar juose. O kaipgi galės 
susikaupti valgio gaminimui, jei visos durys bus atrakintos? 

Patenkinta Risė išsiėmė atsineštą troškintuvą, atmatavo pieno ir 
pastatė ant viryklės pašutinti. Išsitraukė naujutėlaitį peilių rinkinį — ji 
tikrai per daug pinigų išleidžia virtuvės rakandams. Visiška bepro- 
tybė, bet tiesiog nepajėgė atsispirti. Ji ištraukė kiaulienos nugarinę iš 
sandaraus maišelio su marinatu, kurį paruošė dar vakar vakare. Mėsą 
atidėjusi, į šaldytuvą pastatė vyną ir greitai apžiūrėjo, kas dar ten yra. 

Dar blogiau, nei ji įsivaizdavo. Džiugu, kad atsinešė visko, ko gali 
prireikti patiekalui. Brodžio šaldytuve buvo du kiaušiniai, gabaliukas 
sviesto ir keli griežinėliai amerikietiško sūrio. Dar buvo marinuotų 
agurkėlių, pieno, kurio galiojimo laikas seniai pasibaigęs, ir aštuoni 

buteliai alaus „Harp“. Apatinėje lentynoje tarsi atšiaurios merginos, 
kurių niekas nekviečia šokti, gulėjo du susiraukšlėję apelsinai. Nė vie- 
nos šviežios daržovės. 

Apgailėtina. Tiesiog apgailėtinas vaizdas. 

Risė užpylė karštą pieną ant pjaustytų bulvių ir užuodė pušų aro- 
mato valiklį. Reikia pripažinti, kad Brodis pasidarbavo ir išsivalė virtu- 
vę prieš jai ateinant. Ji įkišo troškintuvą į orkaitę ir nustatė laikmatį. 

Kai po trisdešimties minučių įėjo Brodis, Risė šalia troškintuvo 
į orkaitę kišo kepsnį. Stalą paserviravo šeimininko lėkštėmis ir savo 
atsineštomis žvakėmis, mėlynomis servetėlėmis, vyno taurėmis ir ne- 
dideliu permatomu dubenėliu, kurio viduje geltonavo mažutės ryškios 
rožytės. 

Virtuvėje tvyrojo tokie kvapai, kokius jis ir įsivaizdavo. Sultingas 
aromatas iš orkaitės, gaivus nuo gausybės daržovių ant stalo. Ir abiejų 
kvapų mišinys nuo Risės. Jai atsisukus, žvilgsnyje nebuvo nei nerimo, 
nei liūdesio. Tamsios akys atrodė gilios ir šiltos. 

— Pamaniau, kad... Ak... 

Brodžiui priartėjus, Risė žengė atatupsta, jaudulio blyksnis per- 
bėgo veidu, kai jis suėmė ją už rankų ir kilstelėjo aukštyn. Jos lūpos 
buvo šiltos, o šilumos skonis pagardintas jauduliu. Brodis tam negalė- 
jo atsispirti. Ją paleidęs, žengė atgal ir pasakė: 

— Labas. 

— Aha, labas. Ak, ką aš dariau? 

Brodis šyptelėjo. 

— O ką norėtum daryti? 

— Matyt, būti čia. Bet aš kažką veikiau. Ak, taip. Ruošiau marti- 
nius. 

— Nejuokauji? 

— Žinoma, ne. — Risė pasisuko eiti prie šaldytuvo išimti ledo, 
skirto pačios atsineštoms taurėms atšaldyti. Ji stabtelėjo. — Nemėgsti 
martinio? 

— Kaip tai nemėgstu. Džefas neminėjo, kad būtum pirkusi deg- 
tinės. 

— Džefas? 

— Džefas iš gėrimų parduotuvės. 

— Džefas iš gėrimų parduotuvės, — pakartojo Risė linktelėdama. 
Tada atsiduso ir įmetė ledo į martinio taures. — O kaip čia yra, ar 

kažkas sudarinėjja sąrašą, kokius alkoholinius gėrimus pirkau? Ar jau 
garsėju kaip miestelio girtuoklė? 

— Ne, šioje srityje Vesas Pritas nepralenkiamas. Skambinau, nes 
maniau, kad norėsi vyno. O jei būtum nupirkusi, būčiau galėjęs ne- 
važiuoti pats. 

— Na, labai taupu. Net nebuvau pagalvojusi apie martinį, kol ne- 
susikroviau visko į krepšius. Taures ir greitkratį pasiskolinau iš Lindos 
Geil. Ji prieš porą metų ruošė „Kosmopolitan'“. 

Brodis stovėjo ir žiūrėjo, kaip ji matuoja, krato, įmeta ledo, įpila, 
kaip ilgais mėlynais smeigtukais pasmeigia alyvuoges ir įmerkia į tau- 
res. Tada apžiūrėjo patį gėrimą taurėje. 

— Negėriau martinio jau... net nežinau nuo kada. Martinio pas 
Klensį neužsisakysi. 

— Na, tada išgerkim už miestietišką raffinuotumą Kumštyje. 

Risė priglaudė savo taurę prie Brodžio turimos ir palaukė, kol jis 
gurkštelės. 

— Velniškai skanus martinis. — Jis gurkštelėjo dar kartą, žvelg- 
damas į Risę pro taurės kraštą. — Tikrai sugebi. 

— Taip, — sutiko Risė. — Paragauk. 

Ji ištiesė lėkštę, kurioje kažkokie dalykai, atrodantys kaip kimšti 
salierai, buvo išdėlioti geometriniu raštu. 

— Kas juose? 

— Valstybinė paslaptis, bet pagrindas — rūkytas olandiškas sūris 
ir saulėje džiovinti pomidorai. 

Brodis nebuvo didelis žalio saliero mėgėjas, bet manydamas, kad 
degtinė nuplaus skonį, ėmė ir paragavo. Ir nuomonę pakeitė. 

— Kad ir kokia ta valstybinė paslaptis, ji tikrai duoda geresnius 
rezultatus nei mano mamos riešutų sviestas. 

— Viliuosi. Sėskis ir mėgaukis. — Ji paėmė taurę ir gurkštelėjo 
mažą gurkšnelį. — Aš einu paruošiu salotas. 

Brodis neprisėdo, o mėgavosi ja, kepinančia kedro riešutus. O 
tada pamatė, kaip Risė merkia žalią lapą į keptuvę. Jam ir taip ne itin 
patiko lapinės daržovės, juo labiau jei jos kepinamos keptuvėje. 

— Tu kepi salotas? 

— Ruošiu špinatų ir raudongūžių kopūstų salotas su kedro riešu- 
tais ir trupučiu Gorgonzolos sūrio. Negaliu patikėti, kad Makas užsakė 
jo, kai praeitą savaitę tik užsiminiau, kad norėčiau įsigyti. 

— Jis tau labai geras, pameni? 

— Man labai pasisekė, kad žmogus, galintis gauti Gorgonzolos, 
yra toks geras. Beje, daktaras Volasas sakė, kad man trūksta geležies. 
O špinatuose jos netrūksta. — Risė akies kampeliu pamatė Brodžio 
išraišką ir nurijo juoką. — Tu gi didelis berniukas. Jei neskanu, nepri- 
valai suvalgyti visko. 

— Tiesa, kaip sekėsi pas daktarą? 

— Jis labai kruopštus, švelnus ir su juo neįmanoma ginčytis. — 
Kalbėdama ji po keptuve sumažino ugnį. — Mano, kad esu truputį 
išsekusi ir greičiausiai sergu mažakraujyste, bet visa kita neblogai. 
Daktarų prisižiūrėjau turbūt visam gyvenimui, bet pas Volasą nebuvo 
taip blogai, kaip maniau. Beje, gėrimų parduotuvėje Džefas minėjo, 
kad jis buvo užsukęs ir rodė moters portretą. 

— Aha, aš irgi girdėjau. Džefas minėjo Penelopę Kruz? 

Risė šyptelėjo. 

— Taip. Jis — šerifas — nusiuntė vieną kopiją ir Džonei. Bet nie- 
kas nepažino. 

— O tikėjaisi, kad pažins? 

— Net nežinau, ko tikėjausi. Turbūt maniau, kad kas nors pa- 
žvelgs į piešinį ir pasakys: „Vaje, juk čia Selė Džonus, kuri gyvena 
miestelio rytuose. Ji kaip tik nesutarė su savo bjauriu vyru.“ Tada mes 
sužinotume, o šerifas nueitų ir suimtų bjaurųjį vyrą. Ir viskas būtų 
baigta. 

— Greitai ir tvarkingai. 

— Galima ir taip pasakyti. — Risė dar gurkštelėjo martinio. — 
Aš baigiau skaityti tavo knygą. Džiaugiuosi, kad nepalaidojai Džeko 
gyvo. 

— Jis irgi džiaugiasi. 

Risė nusijuokė. 

— Galiu lažintis. Man patiko, kad jo visiškai neišgelbėjai. Jis tebe- 
turi ydų ir yra juokingas, šaltakraujis ir nevykėlis, bet manau, kad Lėja 
būtų galėjusi jį paversti puikiu žmogumi. Na, ir jai leidai kartą pasi- 
reikšti. — Risė žvilgtelėjo į Brodį. — Moters skaitytojos akimis Žiūrint, 
toks sprendimas buvo puikus. Man labai patiko. 

— Džiaugiuosi. 

— Man taip patiko, kad šiandien po pietų nusipirkau ir kitą. 
„Kraujo ryšiai . — Brodis suraukė kaktą. — Kas yra? 

— Ta knyga... apie smurtą. Kai kuriose scenose labai vaizdžiai 
aprašytas. Tau ji gali nepatikti. 

— Nes man teko patirti vaizdingų smurto scenų? 

— Gali priminti tavo patirtį labiau, nei to norėtum. 

— Jei taip bus, padėsiu knygą į šalį. Kaip ir tu gali nevalgyti špi- 
natų salotų. — Risė patikrino orkaitę, troškintuvą ir paėmė į ranką 
martinio taurę. — Viskas tvarkingai kepa. Gal galėtum uždegti žvakes 
ir atkimšti vyną? 

— Žinoma. 

— Na, tai dėl ko šiandien buvai užsimiršęs? 

— Užsimiršęs? 

— Kai atvažiavau, sakei, kad buvai užsimiršęs. 

— Teisingai. — Brodis uždegė žvakes, kurias ji buvo pastačiusi 
ant mažutėlio staliuko — žvakės buvo tamsiai mėlynos ir derėjo prie 
servetėlių. — Aš dirbau. 

Risė pastebėjo, kad Brodis dažnai būna ne mažakalbis, o tiesiog 
nebylus. 

— Ar galiu suprasti, kad knygą sekasi rašyti gerai? 

— Taip. — Vyną jis rado šaldytuve. „Chenin Blanc“, kaip rekla- 
moje. — Šiandien buvo gera diena. 

— Nenori apie ją kalbėti. 

Brodis ėmė ieškoti kamščiatraukio stalčiuose, bet tuo metu ji 
kaip tik padavė atsineštąjį. 

— Apie ką kalbėti? 

— Apie knygą. 

Jis atidarė vyną, o tuo tarpu Risė įdėjo į keptuvę daugiau špinatų. 

— Ketinau ją nužudyti. Gal ir pameni, minėjau, kai lipome į 
kalną. 

— Taip, prisimenu. Sakei, kad piktadarys ketina ją ten nužudyti, 
nustumti nuo skardžio į vandenį. 

— Taip, jis bandė tai padaryti. Jis ją sužeidė, kankino, terorizavo, 
bet nesugebėjo nustumti nuo skardžio į upę, kaip planavęs. 

— Ji paspruko. 

— Ji nušoko. 

Risė staigiai atsigręžė, kraudama žalumynus iš keptuvės. 

— Ji nušoko? 

Brodis niekada su niekuo nesikalbėdavo apie savo darbą. Daž- 
niausiai suirzdavo vos kam nors paklausus. Bet suprato, jog jai nori 
papasakoti vien tam, kad pamatytų jos reakciją. 

— Pylė lietus, šlaitas buvo molingas ir minkštas. Ji nusibrozdino 
ir susitrenkė, kraujavo koja. Ir štai ji su juo vienui vieni kalno viršū- 
nėje. Niekas jai negali padėti. Niekaip nepavyks nuo jo pabėgti. Jis 
stipresnis ir greitesnis. Ir dar sumautas beprotis. Taigi ji nušoka. Vis 
dar tikėjausi, kad ji žus. Iš pradžių neketinau jai leist išgyventi iki aš- 
tuntojo skyriaus. Bet ji nepasidavė. 

Nieko nesakydama Risė sulaistė salotas aromatiniu actu, kurio 
buvo pasigaminusi namuose. 

— Ji stipresnė, nei maniau išsyk. Apdovanota įgimtu ir nepa- 
lenkiamu troškimu gyventi. Ji šoko į vandenį žinodama, kad tai vie- 
nintelė galimybė likti gyvai, ir geriau jau mirs stengdamasi išsigelbėti, 
negu nesipriešindama leisis nužudoma. Ir galiausiai išsikapanojo iš 
vandens, nors upė ir NEI verpetais ją įtraukti ir blaškė. Mergina 
išsigelbėjo. 

— Taip, — sutiko Risė, — regis, ji stipri. 

— Iš pradžių ji taip nemanė. Ji iš viso negalvojo, tik veikė. Ka- 
panojosi į laisvę. Ji paklydusi, sužeista, sušalusi ir vis dar viena, bet 
s/Ms. 

— Ar tokia ir liks? 

— O tai jau priklauso nuo jos. 

Risė linktelėjo. Įdėjo į lėkštes salotų, apibarstė sūriu. 

— Ji norės pasiduoti. Tikiuosi, kad nepasiduos. Tikiuosi, kad nu- 
galės. Ar ji... ar ji tau rūpi? 

— Jei nerūpėtų, nešvaistyčiau su ja laiko. 

Risė išdėliojo lėkštes ant stalo, šalia pastatė nedidelį krepšelį su 
alyvuogių duona. Įpylė vyno. 

— Bet ir su žudiku laiką leidi. 

— Jis man irgi rūpi. Tik kitaip. Sėskis. Man patinka, kaip tavo 
akys atrodo žvakių šviesoje. 

Risės akyse pasirodė nuostaba, o atsisėdus jas užliejo auksinė 
žvakių šviesa. 

— Paragauk salotų. Manęs neįžeisi, jei nepatiks. 

Brodis pakluso ir susiraukė. 

— Kaip apmaudu. Aš nemėgstu saliero, ypač saliero. Ir niekada 
nemėgau špinatų. O kas gi juos mėgsta? Permainų taip pat nepa- 
kenčiu. 

Risė nusišypsojo. 

— Bet tau patinka mano salierai. Tau patinka ir mano špinatai. 

— Pasirodo, taip. O gal man patinka absoliučiai viskas, ką padedi 
prieš nosį. 

— Vadinasi, tau labai apsimoka gaminti valgį. — Risė šakute pa- 
smeigė salotų. — Už geležį kraujyje. 

— Ar galvojai apie receptų knygos pasiūlymą? 

— Iš tikrųjų tai vakar po pamainos nemažai apie ją svarsčiau. 

— Ar todėl atrodai pavargusi? 

— Visai nederamas klausimas po pagyrimo, kad gražiai atrodau 
žvakių šviesoje. 

— Taip, labai gražiai, ypač akys. Bet tai nereiškia, kad nematau, 
jog esi pavargusi. 

Jis, pamanė Risė, visada su ja bus Žiauriai atviras. Gal jos ego tai ir 
sunku pakelti, bet daug geriau nei banalybės ir švelnūs melai. 

— Negalėjau užmigti. Uoliai mąsčiau apie tavo pasiūlymą imtis 
veiklos. Galvoju, kad knygos pavadinimas galėtų būti „Paprastam gur- 
manui.. 

— Visai neblogai. 

— Esi sugalvojęs geresnį? 

Brodis ir toliau valgė, pralinksmėjęs nuo susierzinimo gaidelės 
jos balse. 

— Dar pagalvosiu. O kodėl negalėjai užmigti? 

— Iš kur man žinoti! Daktaras paskyrė kažkokios įdomios vais- 
tažolių arbatos ir nori, kad aš išmėginčiau. 

— Seksas — veiksmingas migdomasis vaistas. 

— Gali būti. Ypač, pavyzdžiui, kai partneris nusiteikęs priešingai. 
Dar galima nusnūsti ir sekso metu. 

— Galiu pažadėti, kad neužmigsi. 

Ji nusišypsojo ir toliau valgė salotas. 


Risė nepatikėjo Brodžiui supjaustyti kiaulienos kepsnį — O tai 
buvo šiek tiek įžeidu — ir supjaustė pati, kol garuose virė šparagines 
pupeles. Brodis nusprendė nesiskųsti, nes mėsa kvepėjo nenusakomai, 
be to, jis numanė, kad netrukus dar gaus ir užkeptų bulvių. Risė pada- 
žu apšlakstė jaunus šparagų ūgliukus ir kiaulienos pjausniukus. 

— Mums, tau ir man, turėtų pavykti sudaryti sandorį, — prasi- 
tarė Brodis, atsipjaudamas kiaulienos. 

— Sandorį? 

— Taip, vieną minutėlę. — Jis paragavo. — Kaip ir maniau. Taigi 
sandoris. Imsimės barterinių mainų. Seksas už maistą. 

Risė kilstelėjo antakius ir suspaudė lūpas, tarsi svarstytų, ar ap- 
simoka. 

— Įdomus sandoris. Vis dėlto man atrodo, kad tu pasipelnysi bet 
kuriuo atveju. 

— Bet tu irgi. O jei seksas nebus vykęs, galėsime aptarti kitus 
potencialius darbus. Vyriškus. Tavo kambario dažymas, nedideli san- 
technikos darbai, daug kas. O už tai mane aprūpinsi karštu maistu. 

— Gal ir išdegtų. 

Brodis paragavo bulvių. 

— O Dieve, tave reiktų paskelbti šventąja. „Kiekvienam gur- 
manui . 

— Šventoji gurmanė Risė. 

— Ne, čia tavo knygos pavadinimas. „Kiekvienam gurmanui“. Ne 
paprastas gurmanas, nes toks gali būti suprastas kaip eilinis. Tiesiog 
nepakartojami receptai. Nereikia visą dieną prakaituoti prie viryklės 
ar samdyti kinę ir jai mokėti pinigus, kad galėtum valgyti tokius pa- 
tiekalus. Knyga būtų skirta tokiems gurmanams, kurie nori skaniai 
ruošti valgį kasdienai, o ne pramogai ar įvaizdžiui. 

Risė atsilošė. 

— Pavadinimas daug geresnis ir idėjos anotacija daug geresnė 
nei maniškė. Po velnių. 

— Aš juk profesionalas. 

— Valgyk savo šparagus, — įsakė ji. 

— Taip, mamyte. Be to, net nemanyk susidėti likučių. 

— Dar pažiūrėsim. 

Brodis valgė, gėrė ir stebėjo ją. Vieną akimirką jis tiesiog pametė 
įprastinio pokalbio giją. 

— Rise? 

— Aha. 

— Tavo akys, labiausiai tavo akys. Jos mane griebia už gerklės. O 
tu pati? Tu labai gražiai atrodai žvakių šviesoje. 

Netikėta, pamanė Risė. Jis sugeba pasakyti neįtikėčiausių dalykų. 
Ji nusišypsojo Brodžiui ir leido pasakytų žodžių šilumai ją veikti, kol 
baigė valgyti. 

T 15 — 


Risė primygtinai pareikalavo susitvarkyti. Jis to ir tikėjosi, nes ji 
buvo tokia moteris, kuri mėgsta dėti ir laikyti daiktus jiems skirtose 
vietose. Brodis buvo beveik tikras, kad ji panašiai elgėsi ir prieš įvykius 
Bostone — namas greičiausiai buvo be priekaištų, o virtuvė sutvarkyta 
pagal jos pačios norus. Ji visada žinojo, kur yra jos vidutinio dydžio 
dubuo, kur padėti mėgstamiausi mėlyni marškinėliai, ir visada rasda- 
vo automobilio raktelius. Ir niekada neturėdavo skolų bankui. 

Tai, kas jai nutiko, turbūt tik sustiprino ir išryškino organiza- 
cinius polinkius. Todėl dabar ji ne tik mėgo tvarką — daiktai turėjo 
visada būti savo vietose. Tokia padėtis teikdavo saugumo jausmą. 

O jis pats manė gyvenąs tvarkingai, jei randa apsiauti vienodos 
spalvos kojines. Matydamas, kad ji tik taip liks patenkinta, jis nusau- 
sino indus ir sudėjo į spintelę. Bet kol ji sandariai ir tvarkingai dėliojo 
likučius, krovė į dėžes savo rakandus ir šveitė viryklę, Brodis stengėsi 
nesimaišyti po kojomis. 

Nerimas vėl grįžo, o ji su juo dorojosi tylomis. Brodis beveik 
ir išpurčiusi pakabino ant dvigubos kriauklės sandūros. Jo manymu, 
dabar, baigus valgyti vakarienę ir beveik įvedus tvarką, sekso galimybė 
pakibo ore ir kol kas tapo nejaukia ir mįslinga užduotimi. Jis galėtų 
Risę sučiupti, užnešti laiptais į lovą, jai net nespėjus susivokti. Tokiu 
atveju jis turėtų pranašumą ir, jai nepersigalvojus, spėtų išrengti. Bet 
tokią strategiją atmetė, bent jau kuriam laikui, ir nusprendė paieškoti 
subtilesnio priėjimo. 

— Norėtum pasivaikščioti? Pavyzdžiui, iki ežero? 

Risės veide jis pamatė nuostabą ir palengvėjimą. 

— Būtų puiku. Dar nesu čia vaikščiojusi, nemačiau ežero iš šitos 
pusės. 

— Šiandien giedra naktis ir labai tamsu nebus. Tik tau reikės ap- 
sivilkti šarkelį. 

— Teisingai. 

Ji nuėjo nukabinti švarkelio nuo kabyklos, o Brodis iš paskos, tuo 
pat metu sąmoningai siekdamas savojo. Lengvai susilietus, ji įsitempė, 

žengė į šalį ir ištiesė ranką prie durų. Nerimas ir vėl plūstelėjo kaip 
impulsas, o paskui, regis, išgaravo vėsiame ore. 

— Kaip gražu lauke. — Risė užuodė žemės, pušų kvapą ir įkvė- 
pė. — Nebūčiau galėjusi prisiversti išeiti viena lauke pasivaikščioti 
nakties metu. Nors pagalvočiau. — Žingsniuodama ji užsivilko švar- 
ką. — Visada būna arba per tyku, arba per daug triukšminga, tada 
susigalvoju tuziną priežasčių nerti stačia galva į savo kambarį, vos tik 
baigiu pamainą. 

— Tokiu metų laiku aplinkui daugiausia miestelėnai. Nėra ko 
nerimauti. 

— Akivaizdu, kad tu nieko nežinai apie išprotėjusį psichopatą, 
besislepiantį pelkėse, arba apie serijinį prievartautoją, keliaujantį pro 
miestelį, arba apie mielą matematikos mokytoją, kuris iš tikrųjų yra 
skerdikas su kirviu. 

— Matyt, jų nepastebėjau. 

Risė žvilgtelėjo aukštyn, susimąstė ir gūžtelėjo pečiais. 

— Vieną naktį praeitą savaitę aš negalėjau užmigti ir norėjau eit 
pasivaikščioti. Netgi galvojau pasiimti didelę mėsos pjaustymo šakutę, 
jei reiktų apsiginti nuo kurio nors iš visų mano įsivaizduojamų žudikų 
maniakų. 

— Šakutę mėsai pjaustyti? 

— Taip. Peilis būtų kiek per daug išpūstas reikalas. Bet labai pri- 
reikus galima visai neblogai sužeisti ir šakute mėsai pjaustyti. Tačiau 
Grynas absurdas. Aš pati esu absurdiška. Kodėl tu nori su manimi 
prasidėti, Brodi? 

— Gal man atrodo, kad nervingos moterys yra labai seksualios? 

— Aišku, taip nemanai. — Risė nusijuokė ir, atmesdama plaukus, 
atsilošė pažiūrėti į dangų. — O Dieve, dangus toks didelis ir toks gied- 
ras. Matyti Paukščių takas. Man atrodo, ten Paukščių takas. Ir dar abu 
Grįžulo ratai, bet čia mano astronominis išsilavinimas ir baigiasi. 

— Į mane nežiūrėk. Aš tematau krūvą žvaigždžių ir baltą, blausų 
mėnulį. 

— Na tai kas? — Brodis jos nepaėmė už rankos, o ji suabejojo, 
ar jis iš tų vaikinų, kurie mėgsta laikytis už rankų, tad abi susikišo į 
švarko kišenes. — Tai išgalvok kokią. Juk tu sukiesi versle, kuriame 
svarbiausia fantazija. 

Nykščius užkišęs už džinsų kišenių, Brodis apžvelgė Žvaigžožių 
išsidėstymą. L 

— Štai ten yra Vienišasis Hermanas, arba Storulis, stovintis ant 
vienos kojos. O ten vakaruose — Deivė Selė, bulvyčių kepėjų globėja. 

— Selė? Na štai, o aš net nežinojau, kad mane globoja deivė. 

— Bet tu ne bulvyčių kepėja. 

— Dabar esu. Be to, Selės nenoriu su niekuo dalytis. Pažiūrėk, 
kaip ji gražiai atsispindi vandenyje. 

Ežeru plaukiojo žvaigždės, tūkstančiai jų žaižaravo tamsiame jo 
paviršiuje. O vandens spindesį dalijo svajingas baltas mėnulio atspin- 
džio ruožas. Oras buvo kupinas pušų, vandens, žemės ir žolės kvapų. 

— Kartais aš taip ilgiuosi Bostono, kad net suima skausmas, — 
prisipažino Brodžiui Risė. — Tada pagalvoju grįžti ir rasti tai, ką ten 
palikau. Veiklos kupiną gyvenimą, užimtus draugus. Savo butą kiniš- 
kai raudonomis sienomis, su dailiu juodu valgomuoju stalu. 

— Kiniškai raudonomis? 

— Kažkada mėgau akiplėšiškumus. — Ji kažkada buvo įžū- 
li. — Tuomet stabteliu tokioje vietoje kaip ši ir pagalvoju, kad net ir 
palaidojus viską, kas man nutiko, nebežinau, ar Bostone rasčiau tai, ko 
noriu, ir ar man to tebereikėtų. Aš jau ne kiniškai raudona. 

— O koks skirtumas? Savo vietą susikuri ten, kur esi, o jei ne- 
tinka, kuri dar kitoje vietoje. Ir dažai tokiomis spalvomis, kokių, po 
galais, nori. 

— Būtent tai aš sau ir pasakiau, kai išvykau. Pardaviau savo 
daiktus. Pardaviau dailųjį juodą stalą ir visa kita. Pasakiau sau, kad 
turiu tai padaryti. Man nesisekė, be to, krovėsi sąskaitos. Begalė ne- 
apmokėtų sąskaitų. Bet tai tik viena pusė. Aš paprasčiausiai tų daiktų 
nebenorėjau. 

— Tavo daiktai — nori ir parduodi, — pabrėžė Brodis. 

Jis įsivaizdavo, kaip tokiai štai merginai turėjo būti sunku atsi- 
sakyti visko, ką turėjo. Kaip skausminga ir liūdna. 

— Taip. Taip, noriu ir parduodu. Sąskaitas apmokėjau ir štai esu 
čia. — Risė priėjo prie ežero arčiau. — O ta moteris tavo knygoje — ta, 
kurios tu galiausiai nenužudei? Koks jos vardas? 

— Madlina Brait, Medė. 

— Medė Brait. — Risė pabandė ištarti vardą. — Man patinka — 
švelnus, bet stiprus. Tikiuosi, kad jai pavyks išsigelbėti. 

— Ji irgi tikisi. 

į ežerą naktyje, į tamsų kalnų kontūrą. 

— Kai tądien mudu buvome ant kalno, o tu svarstei, kaip ji 
mirs — ar bent jau manei, kad ji mirs. Aš tada kopiau tolyn, o tu likai, 
nes norėjai įsitikinti, kad aš laimingai nusileisiu žemyn? 

Brodis nenuleido akių nuo Tetonų. 

— Diena buvo labai graži. Neturėjau daugiau ką veikti. 

— Bet tu kopei paskui, man dar nespėjus strimgalviais lėkti že- 
myn. 

— Neturėjau daugiau ką veikti, — pakartojo Brodis, ir Risė atsi- 
suko į jį. 

— Tu labai gražiai pasielgei. 

Risė pasiryžo — jai tai buvo labai rimtas žingsnis. Tarsi nušokti 
nuo skardžio į upę. Ji pakėlė rankas ir palietė jo veidą, pasistiebė ant 
pirštų galų. Ir prisilietė lūpomis. 

— Baiminuosi, kad galiu viską sugadinti. Norėjau tave įspėti 
prieš sugrįžtant į namelį. Bet vis tiek norėčiau grįžti. Ir su tavimi per- 
miegoti. 

— Puiki mintis. 

— Retkarčiais man tokios mintys šauna į galvą. Gal galėtum 
mane palaikyti už rankos, kad nesusinervinčiau ir nepasprukčiau? 

— Žinoma. 

Risė nesutriko ir nebandė bėgti, bet su kiekvienu žingsniu name- 
lio link ją vis labiau apėmė abejonės. 

— Gal visų pirma išgerkime dar vyno? 

— Man jau gana, dėkui. — Brodis nepaleido jos rankos. 

— Manau, kad būtų geriausia, jei pasikalbėtume, kurlink viskas 
veda. 

— Dabar tai veda į mano miegamąjį. 

— Taip, bet... — Jau nebebuvo prasmės spyriotis, nes Brodis 
įtraukė ją vidun. — Hm, gal gali užrakinti duris? 

Brodis pasuko užraktą. 

— Štai. 

— Tikrai manau, kad mums reikėtų... 

Tačiau Brodis nutraukė sakinį timptelėdamas Risę ir užsikelda- 
mas ant pečių. 

— Na, gerai. — Risės mintyse maišėsi tiek įvairiausių jausmų, kad 
ji net nepajėgė nuspręsti, ar toks veiksmas yra romantiškas, ar mirtinai 

gąsdinantis. — Aš nesu tikra, ar toks žingsnis deramas. Manau, kad 
reiktų kelias minutes pasikalbėti... Tik norėčiau tave įspėti, kad per- 
nelyg daug nesitikėtum, nes aš jau seniai tuo neužsiminėjau... 


— Tu per daug kalbi. 
— Bus tik blogiau. — Brodžiui ėmus lipti laiptais, Risė stipriai 
užsimerkė. — Tiesiog jaučiu, kaip pliurpalai kyla gerkle. Klausyk, 


klausyk, kai mudu buvome lauke, galėjau kvėpuoti ir maniau, kad 
sugebėsiu susitvardyti. Negaliu teigti, kad dabar nebenoriu, tiesiog 
nesu savimi užtikrinta. Aš nežinau. Dievuli. Ar miegamojo durys už- 
sirakina? 

Brodis užtrenkė duris ir pasuko užraktą. 

— Jau geriau? 

— Net nežinau. Galbūt. Nežinau, aš tikra kvailė, bet tiesiog ne... 

— Tai, kad pati žinai esanti kvailė, jau yra pirmas žingsnis į pa- 
sveikimą. — Prie lovos Brodis nuleido ją ant žemės. — Dabar paty- 
lėk. 

— Tiesiog pamaniau, kad jei mes... 

Mintys susipynė, nes Brodis ir vėl prisartino. Ir vėl pritraukė Risę 
prie savęs, įsisiurbdamas į ją lūpomis aistringai ir godžiai. O ji tegalė- 
jo tvardytis, viduje sūkuriuojant baimei, norams ir visoms galimoms 
priežastims. Viena Risės dalis biro gabalais, kita nyko. 

— Aš manau, kad... 

— Dabar reikia patylėti, — užbaigė sakinį jis ir vėl ją pabučiavo. 

— Žinau. O gal tu gali kalbėti? Ir gal išjungtum šviesas? 

— Ašjų ir nebuvau įjungęs. 

— Ak,ai. 

Sidabrinė mėnulio šviesa ir nuostabios žvaigždės dabar atrodė 
pernelyg ryškios. 

— Įsivaizduok, jog aš tebelaikau tave už rankos, kad nepabėg- 
tum. 

Tačiau ji jautė, kaip Brodžio rankos bėgioja kūnu, o nykščiai švel- 
niai slysta krūtimis. Nuostabūs šiurpuliukai. 

— Kiek tu turi rankų? 

— Užtektinai, kad galėčiau užbaigti ką pradėjęs. Žinai, kada aš 
tave pirmą kartą pamačiau? 

— Už... užkandinėje. — Mėnulio šviesa aptemdė Brodžio akis, 
tarsi jų žalumą būtų prarijusi naktis. — Pas Džonę. 


200 


— Taip. — Jis atsegė marškinėlius ir nuleido galvą žemyn, švelniai 
kandžiodamas Risės kūną, kol ši ėmė virpėti. — Kai pirmą kartą tave 
pamačiau, man pokštelėjo vožtuvas. Tu supranti, ką turiu galvoje? 

— Taip. Taip. Tik, Brodi... 

— Kartais į tokį pokštelėjimą sureaguoji, — jis krimstelėjo Risės 
kaklą, — kartais ne, bet supranti, kas nutiko, vos tai pajutęs. 

— Jei tik būtų tamsu... būtų daug geriau, jei užtemtų. 

Brodis nukėlė Risės ranką, kuria ji buvo prisidengusi randą ant 
krūtinės. 

— Kada nors patikrinsime, geriau ar ne. Tavo oda nuostabi, Lie- 
sute. — Jis rankomis nuslydo jos pečiais, nuvilkdamas marškinėlius ir 
leisdamasis žemyn. — Tokia lygi ir švelni. Taip ir norisi tave suryti. Ne, 
nereikia. — Brodis švelniai suėmė ją už plaukų ir prilaikė galvą, kad 
Risė negalėtų atitraukti savo veido. — Žiūrėk į mane. 

Katės akys, pamanė ji. Dabar ji taip arti jų, kad atrodo, jog žalia 
spalva ir vėl į jas sugrįžusi. Žalios ir gintaro spalvos mišinys, jos tokios 
akylos. Risė nesijautė saugiai į jas žiūrėdama, visai nesijautė saugiai. 
Bet baimė kažkaip jaudino. 

Tada jis laisvos rankos pirštais atsegė Risės liemenėlę ir jos akys 
užvirto aukštyn. 

Net ir pradėjus gerklę kutenti juokui, Brodis vėl užvaldė ją buči- 
niu ir savo kūnu. Viskas, kas susiję su Brodžiu, buvo persisunkę jėga 
ir netgi šiurkštumu. Viskas buvo būtent taip, kaip Risė norėjo. Rankos 
bėginėjo jos kūnu, atskleisdamos paslaptis, apie kurias ji jau buvo 
pamiršusi, jis kliudė odą dantimis, sukeldamas palaimingas karščio 
bangeles. Ji pajuto, kaip Brodis atsegė jos diržą ir rankomis erotiškai 
palindo po džinsais ir sugniaužė kūną. Risės atsakas pasipylė gūsiais. 
Droviais, dvejojančiais, godžiais ir nekantriais gūsiais. Risė leidosi 
amerikietiškais kalneliais ir tempėsi Brodį kartu su savimi: kvapą 
gniaužiantys pakilimai ir gūsingi skrydžiai žemyn, neaplenkiant pa- 
vojingų posūkių. Jos lieknumas, įtampa ir švelni, lygi oda, trapumas 
nenugalimai traukė. Risė ėmė grabalioti Brodžio marškinėlius, garsiai 
iškvėpdama kas kartą jam palietus jos kūną. Palietus bet kurioje vie- 
toje. 

Brodis gardžiavosi, ragavo ir kandžiojo, ir staiga juto, kad jau ima 
nebevaldyti situacijos. Kai jis kilstelėjo Risę aukštyn, ji stipriai apka- 
bino jam kaklą, o jis tuomet sviedė ją ant lovos. Nuostabos šūksnį jis 
užčiaupė savo lūpomis. Risė beveik siautulingai bandė nusispirti ba- 

tus, keldama klubus, kad Brodis galėtų pagaliau numauti džinsus. Kai 
ji pirštais ėmė maigyti jo nugaros ir pečių raumenis, Brodis atsiplėšė 
nuo Risės lūpų ir mėgaudamasis atsiduso. Ji kunkuliavo ir degė aistra, 
baime ir laukimu. Kai jis burna godžiai priartėjo prie krūties, Risės 
širdies plakimas virto griaustiniu. Pulsas įsibėgėjo šuoliais. Svoriu jis 
ją prispaudė, o lūpomis ėmė ryti. Tačiau net ir pro sidabrinę aistros 
miglą ėmė slinkti panika. Risė jai priešinosi, versdama sąmonę pa- 
miršti nerimą ir veikti kūną. Bet galiausiai ir protas, ir kūnas ją išdavė, 
ir plaučiai tiesiog atsisakė įkvėpti oro. 

— Aš negaliu įkvėpti. Negaliu. Palauk, nustok. 

Brodžiui prireikė kelių sekundžių suprasti, kad tai jau panika, o 
ne aistra. Jis nuvirto ant šono ir, sugriebęs Risę už pečių, šiurkščiai 
pasodino. 

— Tu kvėpuoji. — Jis ją švelniai papurtė. — Liaukis traukti orą, 
taip tik apsvaigsi. 

— Gerai, gerai. 

Risė jau žinojo, ką reikia daryti. Reikėjo susikaupti ties kiekvienu 
įkvėpimu, fiziniu oro įtraukimu ir lėtu iškvėpimu. Persigandusi ji su- 
kryžiavo rankas prisidengdama krūtis ir įsitempusi sėdėjo mėnulio 
šviesoje. 

— Aš atsiprašau. Aš labai atsiprašau. Dieve, kaip man atsibodo 
būti tokia nenormalia. 

— Tai nebebūk. 

— O tu manai, kad labai jau paprasta? Ak, imsiu ir tapsiu norma- 
lia. Tu ką, manai, kad man smagu čia sėdėti nuogai ir pažemintai? 

— Aš nežinau. Tai ar smagu? 

— Tu, kalės vaike. 

— Na va, ir vėl gražbylystės. — Risės akyse švietė kaitra, Brodžiui 
ji patiko, bet švytėjimas grėsė virsti ašaromis. — Jei dabar pradėsi 
verkti, tikrai mane supykdysi. 

— Aš neketinu verkti. Tu, šikniau. 

Risė kumščiu nusivalė ašarą. 

— Na va,ir vėl tas pat. Tu ir vėl mane užvedei. — Brodis nubrau- 
kė jos plaukus nuo peties. — Ar aš tave nuskriaudžiau? 


— Ką? 
— Ar aš tau padariau ką nors blogo? 
— Ne. Dieve mano... — Ji viena ranka dengėsi veidą, o kita — 


krūtį. — Ne. Aš tik... Tik negalėjau įkvėpti oro. Pasijutau, na, nežinau, 

turbūt įkalinta po tavimi. Matyt, blykstelėjo klaustrofobija, pats veiks- 
mas sukėlė nerimą ir taip toliau. 

— Na,jei tik tiek, tai galiu viską sutvarkyti, — ryžtingai tarė Bro- 
dis vėl suimdamas Risę už pečių ir, atsigulęs ant nugaros, pritraukė 
prie savęs. — Tu gali būti viršuje. 


— Brodi... 
— Tu žiūrėk į mane. — Jis ranka suėmė už pakaušio ir, palenkęs 
galvą, pabučiavo. — Nusiramink, — sušnibždėjo neatitraukdamas 


lūpų. — Arba elkis kaip nori. 

— Aš tokia nerangi. 

— Ne, netiesa. — Brodis rankomis ėmė klajoti po jos kūną ir pa- 
matė, jog skruostai ir vėl nuraudo. — Tu lygi, truputį liesoka, bet tikrai 
ne nerangi. Pabučiuok mane dar kartą. 

Ji priglaudė savo lūpas prie Brodžio, ir panika pranyko. Jo širdies 
plakimas neatsiliko nuo Risės; jo lūpos stengėsi užvaldyti josios. Jo 
skonis, ji dar kartą pajuto jo skonį, kuris žadino taip ilgai neigtą ir 
snaudusį alkį. Vis dėlto, jam kilstelėjus klubus, ji ėmė priešintis, stengė- 
si jį atstumti. Bet Brodis jos nenuleido ir degino akimis, kol ji leidosi. 
Palengvėjimo, malonumo ir geidulio drebulys Risę nustebino. Tada ji 
ėmė judėti, o jos kūnas virti. 

Pasiekusi pirmą viršukalnę, ji sušuko, o sukrėtimas nejučiomis 
virto visišku pasitenkinimu. Jam kilstelėjus klubus, ji dar kartą su- 
dejavo. Galiausiai ji visa atsidavė malonumui, ji atsidavė Brodžiui. Ir 
nusprendė nesustoti. 

Risė įkopė į dar vieną viršūnę nepaliaujamai judėdama, kol rodė- 
si, kad orgazmas perplėš pusiau. Jautė, kaip Brodis su ja lenktyniauja, 
dūžis į dūžį. 

Dėkui Dievui, pamanė ji, garsiai atsidusdama. 

Kai Brodis prispaudė ją prie savęs, sugniauždamas rankomis ir 
įkąsdamas į petį, Risė pakilo paskutinį kartą. 


Risė gulėjo pasisotinusi, apstulbusi ir dėkinga. Ir net nenumany- 
dama, ką reikėtų pasakyti. Bet kūnas buvo atsileidęs. Po galais, pasi- 
taisė ji, kūnas buvo suglebęs, nors širdis tebesidaužė kaip būgnas per 
paradinį maršą. Jei tik pavyktų sutelkti bent kiek jėgų, ji būtinai apsi- 
verktų. Tai būtų visiško pasitenkinimo ašaros. 

Ji lietė ir buvo liečiama; ji davė ir buvo imama. Ji patyrė orgaz- 

mą — ilgą ilgą orgazmą — tokį stiprų ir akinamą kaip sauja deimantų. 
Ir puikiai žinojo, kad ji ne viena tai patyrė. 

— Norėčiau padėkoti — ar tai labai kvaila? 

Brodis vos pasikėlė ir paplekšnojo ranka jai per nugarą. 

— Daugelis moterų man atsiunčia skoningų ir brangių dovanų 
po sekso. Bet šįkart užteks ir padėkos. 

Risė prunkštelėjo ir, atsistūmusi rankomis, pažvelgė į Brodį. Jo 
akys buvo užmerktos, o veidas ramus. Tipiška pasitenkinusio vyro iš- 
raiška, kurią pamačius jai norėjosi tuoj pat lipti iš lovos ir sušokti per- 
galės šokį. O taip, ji suteikė tiek pat malonumo kaip ir jis jai. 

— Aš paruošiau vakarienę, — priminė Risė. 

— Teisingai, tą galima įskaityti. — Jis tingiai atmerkė akis. — O 
kaip tu laikaisi, Liesute? 

— Nori išgirsti tiesą? Buvau nustojusi tikėti, kad kada nors dar tai 
pajusiu. Tiesiog mano gyvenime kažko trūko... Po galais, o gyvenime 
tai nemažas praradimas. Todėl iš tikrųjų esu tau dėkinga, kad neatlyžai 
ir viskas taip sėkmingai baigėsi, — pasakė Risė, kai Brodis pratrūko 
juoku. — Aš tuoj užsičiaupsiu. 

— Tai bent nusiseks. 

Ji žaidė su jo plaukais ir troško ne vien nutilti ir užmigti. 

— Matyt, man reikėtų apsirengti ir eiti namo. 

— Kodėl? S 

— Jau vėlus vakaras. 

— O miestelyje paskelbta komendanto valanda? 

— Ne, bet... o tu nori, kad aš likčiau? 

— Pamaniau, kad jei liktum nakvoti, jaustumeis turinti man ryte 
paruošti pusryčius. 

Po širdimi Risė pajuto sklindant šilimą. 

— Gal ir pavyktų mane įkalbėt paruošti tau pusryčius. 

— Rytais mano įkalbinėjimams sunku atsispirti. — Brodis trūk- 
telėjo antklodę ir nurideno Risę nuo savęs. — Be to, dar nėra labai 
vėlu, o aš su tavimi dar nebaigiau. 

— Tokiu atveju aš greičiausiai liksiu. 

Vėliau, Brodžiui užmigus, Risė gulėjo šalia ir niekaip negalėjo už- 
migti. Iš pradžių su savimi dar ginčijosi, bet galiausiai vis tiek pasidavė 
ir išsiropštė iš lovos. Ji tik patikrins, tik kartą, tik vieną kartelį, nurami- 
no save Risė ir, susigriebusi Brodžio marškinius, ant pirštų galų išėjo 
iš kambario. Leisdamasi laiptais žemyn, nuo kiekvieno grindlenčių 

girgžtelėjimo susiraukdavo. Visų pirma patikrino lauko duris. Matai, 
užrakinta, nuramino save. Ar tik ne pati jas užrakino? Bet vis dėlto 
nepakenks patikrinti dar kartą. Galinės durys taip pat užrakintos. Ži- 
noma, kad užrakintos. Tačiau... 

Einant per kambarius ir tikrinant knygas, Risės žvilgsnis akimir- 
kai užkliuvo už virtuvės kėdžių. Taip norėjosi kėde užremti lauko du- 
ris, bet ji sudvejojo ir atsilaikė prieš pagundą. Juk ji namuose ne viena. 
Ji namuose su stambiu, stipriu vyru. Vis tiek niekas nemėgins įsiveržti, 
ojei ir pabandytų, Brodis tikrai mokėtų su juo susidoroti. Risė galiau- 
siai įstengė nusisukti nuo durų, virtuvės kėdžių ir išeiti iš kambario. 

— Kažkas nutiko? 

Risė nepersigando, bet krūptelėjo. Žengė žingsnį atgal ir skau- 
džiai trinktelėjo klubą į durų staktą. Brodis priėjo artyn. 

— Gal ir esi nerangi. 

— Cha. Gali būti. Aš tik... — Ji nutilo ir gūžtelėjo pečiais. 

Brodis girdėjo, kaip ji išėjo iš kambario, bet manė, jog prireikė į 
tualetą. Tačiau išgirdęs girgždant grindis neatsispyrė smalsumui ir, už- 
sitempęs džinsus, nusileido žemyn pažiūrėti, kokiu reikalu ji atsikėlė. 

— Visos durys užrakintos? — lyg niekur nieko paklausė jis. 

— Taip. Aš tik norėjau... turėjau patikrinti užraktus, tik tada ga- 
lėsiu užmigti. Nieko tokio. 

— O kas sakė priešingai? Ar čia mano marškiniai? 

— Na, taip. Negi vaikštinėsiu nuoga. 

— Nesuprantu, kodėl gi ne. Bet kadangi neatsiklausei, ar gali 
pasiskolinti, tai velniškai nemandagu. Geriau jau nešk savo užpakalį 
aukštyn ir grąžink marškinius man. 

— Tu esi visiškai teisus. — Ir vėl visas vidus nurimo. — Man 
tokia gėda. 

— Ir ne veltui. — Brodis paėmė ją už rankos ir užlipo kartu laip- 
tais. — Kaip tu jaustumeisi, jei aš nesiklausęs vaikštinėčiau vilkėdamas 
tavo drabužiais? 

— Nemanau, kad man patiktų. Nors atrodytų keistai neįtikima. 

— Taip. Tarsi man galėtų tikti koks nors tavo drabužis. Ką daryti 
su durimis? 

Risė pažvelgė į Brodį, svarstydama, ar jis kartais neišgirdo, kaip 
jos širdis nukrito į kulnus. 

— Jei tu nieko prieš, tai uždaryti ir užrakinti. 

— Man jokio skirtumo. — Brodis duris uždarė ir pasuko užrak- 
tą.— O dabar atiduok mano nelemtus marškinius. 


J Risę pažadino sapnas — vaizdų kratinys ir staigus skausmas. Ji 
staigiai atmerkė akis. Ji ne sandėliuke, nekraujuoja. Bet šešėliai ir si- 
luetai kambaryje atrodė nepažįstami. Širdis daužėsi kaip pašėlusi, kol 
Risė viską prisiminė. 

Brodžio miegamasis. Brodžio lova. Ir Brodžio alkūnė, kaip kir- 
saugiai, ji jautėsi beveik nepakartojamai. 

Brodis mėgo miegoti ant pilvo, pastebėjo Risė, pasukusi galvą jį 
apžiūrėti. Ir mėgėjas išsikėtoti. Per naktį jis ją buvo nustūmęs visai prie 
lovos krašto, palikdamas gulėti ant menko čiužinio lopinėlio. Bet nie- 
ko tokio. Vis tiek pavyko numigti kelias valandas tokiame skurdžiame 
plotelyje. Bet prieš miegą juodu turiningai išnaudojo kiekvieną lovos 
colį. 

Risė lengvai išlipo iš lovos, kad ir kiek jos jai teko, ir jautėsi šiek 
tiek nusivylusi, jog Brodis jos nesustabdė. Ir gerai, pasakė ji sau, rink- 
dama išmėtytus drabužius. Ji turi darbų, o ką jau kalbėti, kad turi pa- 
ruošti pusryčius iš ribotų Brodžio maisto išteklių. 

Ji išsėlino iš kambario į vonią kitame koridoriaus gale. Kai pa- 
spaudė rankenos užraktą, šis atšoko. Pamėginusi dar kelis kartus, ji tik 

Kaip taip gali būti? Miegamojo durys užsirakina, o vonios kam- 
bario ne? Absurdiška, tiesiog neteisinga. Durys turi užsirakinti. Kad ir 
kaip Risė stengėsi pataisyti, užraktas nepasidavė. 

— Man nebūtina užsirakinti. Niekas neįsilaužė į namus ir ne- 
nužudė manęs vakar vakare, niekas nesiverš ir iš ryto. Brodis miega 
kitame koridoriaus gale. Trys minutės duše, ir viskas. Įlendu ir išlendu. 
Viskas bus gerai. 

Brodžio vonios kambarys buvo dvigubai didesnis nei jos, jame 
stovėjo standartinė balta vonia ir dušas. Tamsiai mėlyni rankšluosčiai 
nelabai derėjo su margaspalviais žaliais stalviršiais. Tačiau nėra nieko 
ištaigingo nei keisto. Atsukusi čiaupus, ji įsistebeilijo į neužrakintas 
duris. Risei patiko lygios rąstinės sienos ir pilkai melsvos grindų ply- 
telės. Brodžiui reikėjo nusipirkti pilkus rankšluosčius, pamanė ji, arba 


206 


priderinti prie žalsvų stalviršių. Risė įtemptai stengėsi galvoti apie 
interjero sprendimus, patalpos paprastumą ir atbulomis įėjo į dušą. 
Griebė muilą ir ėmė garsiai kartoti daugybos lentelę. Kai išgirdo bel- 
dimą į duris, jai iš drebančios rankos išslydo muilas. 

Psichopatai nesibeldžia, priminė sau. - 

— Brodi? 

— Otu ką, lauki kažko kito? — Brodis atidarė duris ir po akimir- 
kos per colį atitraukė dušo užuolaidą. Jis buvo visiškai nuogas. — Ko- 
dėl duše stengiesi prisiminti, kiek yra aštuoniskart aštuoni? 

— Nes nenoriu dainuoti duše kaip visi. — Risė bergždžiai sten- 
gėsi sugalvoti, kur dėti rankas, kad nebūtų matyti, jog ji prisidenginė- 
ja. — Aš išlįsiu po akimirkos. 

— Man atrodo, kad vakar mačiau tave nuogą — ar tu vandenyje 
tampi drovi? 

— Ne. 

Risė prisivertė nuleisti vieną ranką ir nusibraukė varvančius 
plaukus. Bet kitą ranką nevalingai glaudė prie krūtinės. Nekreipdamas 
dėmesio į garus ir drėgmę, Brodis ištiesė delną ir nustūmė Risės ranką 
nuo krūtinės. O kai ji ir vėl ją pakėlė, nustūmė griežčiau. Metė žvilgsnį 
į merginos bandomą pridengti randą. 

— Nedaug trūko. 

— Galima ir taip pasakyti. 

Ji bandė pasisukti šonu ir kaip įmanydama pasislėpti, bet Brodis 
sugriebė ją už rankos ir įėjo į dušą. 

— Tu nerimauji dėl rando, nes manai, kad dėl jo tampi netobula? 

— Ne. Galbūt. Tiesiog... 

— Nes, matai, tu turi ir kitų trūkumų. Pavyzdžiui, kaulėti klubai. 

— Nejaugi? 

— Aha, o kai tavo plaukai šlapi, daug geriau matyti. Man atrodo, 
kad tavo ausys įstatytos nesimetriškai. 

— Be jokios abejonės. 

Risė truputį įsižeidusi instinktyviai pakėlė rankas, norėdama pa- 
tikrinti. O Brodis staiga prisiartino ir rankomis apsivijo jos juosmenį. 

— Bet, kita vertus, tu visai neprasta. Galėčiau iš to išpešti nau- 
dos. 

Brodis prispaudė Risę prie dušo sienos ir išpešė. 

Nereikėjo laukti nė mėnesio, ir gegužė į Angelo Kumštį atnešė 
begalę bjaurių audrų, griaudėjusių virš kalnų ir pašėlusiai taškiusių 
ežero vandenį. Tačiau dienos ilgėjo ir šviesa vis labiau gožė tamsą. 
Risė stebėjo viršukalnėse tirpstantį sniegą, o netolimuose slėniuose 
sužaliavo tuopos ir gluosniai. Ryškiai geltonai pražydo narcizai, ne- 
kreipdami dėmesio į negailestingai juos taršančius vėjus ir liūtis. Risė 
jautėsi labai panašiai. Ji žydėjo, buvo suniokota, tačiau dabar ir vėl 
ruošėsi pražysti. 

O šią įsimintiną dieną ji ketino rizikuoti ir išvykti už Kumščio 
ribų. Daugeliui moterų apsikirpimas, grožio salonai yra kasdieninio 
gyvenimo dalis. Risei tai reiškė ir jaudulį, ir siaubą, kaip šokant pa- 
rašiutu. O ji, kaip tikra pradedančioji šuolininkė, laikėsi įsikibusi į 
lėktuvo dureles. 

— Aš galiu laisvai iš naujo susitarti, — pasakė ji Džonei. — Jei 
manai, kad šiandien nesusitvarkysi... 

— Juk nesakiau, kad nesusitvarkysiu. 

Džonė liejo ant keptuvės blynų tešlą. 

— Žinau, bet pažiūrėk į orą, per priešpiečius greičiausiai užplūs 
lankytojai. Aš neprieštaraučiau, jei reikėtų padėti. 

— Man kažkaip pavyko susitvarkyti virtuvėje ir prieš tau pasi- 
rodant. 

— Žinoma, žinoma, susitvarkei. Bet jei šiandien prireiktų pa- 
galbos... 

— Susidorosiu pati. Be to, negi nematai, kad man padės Bekas? 

Stiprus kaip ąžuolas ir nedailus kaip puodas pervirusių ryžių Be- 

— Jei tavęs nebus šalia, Rise, ir jos nesustabdysi, Džonė nuvarys 
mane kaip arklį. 

— Jei salotų neparuoši iki vienuoliktos valandos, nebus kas mane 
sustabdo ir aš apspardysiu tau užpakalį. 

— Najau, Džone, — pasakė jis kaip visada. 

— Jei nori padėti, — tarstelėjo ji Risei, — nunešk Makui kavą 
išeidama. 

— Gerai. Jei manęs prireiktų, aš pasiimu savo mobilųjį. Miestely- 
je būsiu dar vieną valandą. 

Risė lėtai dėliojo kojas ir, paėmusi puodelį kavos, nuėjo prie 
Mako, kuris laukė savo pusryčių blynų. 

— Judvi su Džone pykstatės? 

— Ką? Oi ne, nieko panašaus. — Risė įpylė Makui kavos. — Tie- 
siog užsukau pakeliui. Šiandien man laisvadienis. 

— Mat kaip? Turi planų? 

— Taip. Galima ir taip pasakyti. Šiandien su Linda Geil važiuoju 
į Džeksoną. 

— Apsipirkti, ar ne? 

— Gali būti. — Linda Geil jau grasino, kad reikės pirkinėti. — 
Ketinu apsikirpti. 

— Važiuosi iki pat Džeksono tam, kad apsikirptum? — Ištiki- 
masis Kumščio gyventojas susiraukė. — Bet miestelyje yra „Karčių 
šukos“. 

„Karčių šukos“ — dviejų vietų kirpyklėlė, kuri specializuojasi 
kirpti mašinėle ir daryti ilgalaikes pudelių šukuosenas. Risė tik nusi- 
šypsojo ir padavė cukrinę. 

— Kvailai skamba, tiesa? Linda Geil sako, kad važiuosime paiš- 
laidauti. Aš nelabai tai mėgstu. 

— Drožk iš čia, — griežtai paliepė Džonė, patiekdama blynus su 
viena briedienos dešrele. 

— Jau išeinu. — Risė pasiėmė piniginę ir aplanką, kurį buvo at- 
sinešusi su savimi. — Pamaniau, kad galėčiau parodyti Volaso pieštą 
portretą. Ar nebuvo užsukę žmonių, kurie pažino merginą portrete? 

Risė įprastai ištraukė vieną portretą ir dar kartą parodė Makui. 

— Ne. Prisegiaų vieną priešais prekystalį, gal netyčia kas pažintų. 

— Labai dėkoju. Na, Džeksonas nemažas miestas. — Risė įdėjo 
portretą atgal į aplanką. — Gal ten labiau pasiseks. 

— Tik nesiskųsk, jei tave ten nuskalpuos, — šūktelėjo Džonė ir, 
kai Risė perbalo, garsiai nusijuokė. — Ir teisingai padarys, nėra čia ko 
savo užmokestį leisti Džeksone. Rytoj laukiu tavęs lygiai šeštą, kad ir 
kaip atrodysi. 

— Visada galima užsidėti skrybėlę, — pasiūlė Makas. 

— Ačiū. Labai jums ačiū. Jau išeinu. 

Risė išplaukė laukan ir, įsitikinusi, kad pro langą nematyti, ranka 
persibraukė plaukus. Tegu Linda Geil eina pirma, išmėgina ir išžvalgo 

teritoriją. Juk ji neprivalo apsikirpti. Ji gali rinktis. Kirpykla lieka tik 
galimybė. 

Bet kelionė į Džeksoną yra puiki mintis, ji turės galimybę pa- 
dalyti portreto eskizus. Kumštyje merginos nepažino nė vienas. Na, 
išskyrus Džefą iš gėrimų parduotuvės, teigusį, kad tai Penelopė Kruz. 

Jei ta mergina keliavo pro apylinkes, daug didesnė tikimybė, kad 
užsuko į didesnį ir prašmatnesnį miestą, tokį kaip Džekson Houlas, 
negu į mažytį, įsispraudusį miesteliūkštį Angelo Kumštį. Kadangi Risė 
dar turėjo laiko ir nenorėjo jo švaistyti nervindamasi dėl šukuosenos, 
pasuko pas šerifą. Jau prabėgo visa savaitė nuo tada, kai ji teiravosi 
šerifo Mardsono, ar jis nesužinojęs ko nors naujo. Žinoma, tą savaitę 
ji praleido darbe arba Brodžio lovoje. Bet dėl šių trukdžių šerifas ne- 
begalės kaltinti priekabiavimu. Įėjus vidun, Henkas O'Brajenas dirbo 
dispečerinėje. Tai buvo vyras su vešlia juoda barzda, mėgęs vištienos 
kepsnį, o jo senelė šošonė miestelyje garsėjo puodininkyste. Henkas 
kaip tik gėrė kavą ir maigė klaviatūrą. Jis žvilgtelėjo į įėjusiąją. 

— Kaip sekasi, Rise? 

— Puikiai, ačiū. Kaip laikosi tavo senelė? 

— Susirado partnerį. Genties vyresnysis prieš metus neteko 
žmonos. Vyrukui devyniasdešimt treji metai, o jis šniukštinėja aplin- 
kui, neša jai gėles ir saldainius. Net nežinau, ką galvoti. 

— Kaip miela, — tarė Risė, bet pamačiusi, kad jis kankinasi, pri- 
dūrė: — Ji turėtų savimi rūpintis. Nežinai, ar šerifas labai užsiėmęs? 
Aš tik norėjau... 

Nebaigusi sakinio, išgirdo juoką. Mardsonas ėjo iš savo kabineto 
su žmona laikydamiesi už rankų. Jie labai mieli, pamanė Risė. Matyti iš 
to, kaip jie atrodo iš šalies būdami kartu. Mardsono veide švietė maloni 
šypsena, o Debė tebesijuokė ir šiek tiek mosikavo rankomis eidama. 

Ji buvo daili atletiško sudėjimo šviesiaplaukė, trumpais pasipū- 
tusiais plaukais ir smaragdinėmis akimis. Vilkėjo tvarkingais džinsais, 
avėjo kaštono spalvos kaubojiškais batais, raudoni marškiniai buvo 
išlindę iš po nublukusio džinsinio švarkelio. Kaklą puošė pakabutis 
ant spindinčios auksinės grandinėlės. Šviečianti saulė, pastebėjo Risė. 
Labai graži. Debė turėjo sporto reikmenų parduotuvę prieš kylant į 
kalną šalia viešbutuko ir su viešbučio gyventojais rengė žygius į gam- 
tą, pardavinėjo leidimus žvejybai ir medžioklei. Gerai sutarė su Bren- 
da. Sekmadienio popietėmis atsiveždavo savo dvi dukreles pas Džonę 
valgyti ledų. Ji staiga Risei draugiškai nusišypsojo. 

— Sveika! Maniau, kad šiandien keliausi į Džekson Houlą. 

— Hm. Taip, keliausiu. Kiek vėliau. 

— Vakar buvau sutikusi Lindą Geil. Ji man papasakojo apie jūsų 
planus. Ketini apsikirpti? Bet tavo plaukai tokie gražūs — nors galiu 
lažintis, kad virtuvėje trukdo. Vis dėlto vyrams patinka ilgaplaukės, 
argi ne? Vargšas Rikas, — nusijuokė Debė. — Aš savuosius visada nu- 
sikerpu. 

— Man jie labai patinka. — Rikas pasilenkė ir, pakštelėjęs jai į 
skruostą, pirštų galais pakedeno plaukus. — Tu mano saulės šviesa. 

— Jūs tik jo paklausykit. — Šypsodamasi Debė niuktelėjo ranka 
Rikui į šoną. — Gražbyliauja. Po to, kai aš atvažiavau ir bandžiau jį 
įkalbėti su manimi pajodinėti. Atsisakė iš karto. 

— Ne visi gali sau leisti pasišalint iš darbo vietos kada tinkami. 
Vos tik ji užsėda ant arklio — ir viena valanda netikėtai išsitęsia į pus- 
dienį. Kuo galiu padėti, Rise? — paklausė Rikas. 

— Nutariau užsukti prieš išvažiuodama ir pasidomėti, ar nesu- 
žinojote ko nors naujo. — Risė nutilo ir ištraukė merginos portre- 
tą. — Apie ją. 

— Labai norėčiau kuo nors padėti, bet niekas nepranešė apie 
dingusią moterį, kuri atitiktų tavo apibūdinimą. Be to, jos niekas ne- 
pažino. Niekuo nebegaliu tau padėti. 

— Suprantu. Na, aš žinau, kad padarėte viską, ką galėjote. Gal 
man pasiseks Džeksone. Manau parodyti portretą ten. 

— Neketinu tau neleisti to daryti, — iš lėto prabilo Rikas. — Bet 
tu privalai suprasti, — aš nieko neturiu prieš daktarą, — vis dėlto por- 
tretas ganėtinai apytikslis. Neturėdama daugiau detalių, greičiausiai 
sutiksi daug žmonių, kuriems ji pasirodys į ką nors panaši. Ieškosi 
adatos šieno kupetoj. 

— Greičiausiai jūs teisus. — Risė nuleido portretą ir pastebėjo 
Debės veido išraišką. Gailestį Risė atpažindavo iš karto. — Pamaniau, 
kad galėčiau bent pamėginti. Geriau jau eisiu. Ačiū, šerife. Buvo malo- 
nu pasimatyti, Debe. Sudie, Henkai. 

Išeidama ji jautė, kaip karštis svilina sprandą. Ją smaigstė ne tik 
gailestis, bet ir prakeikta spėlionė. Ar Risė Gilmor visiška pakvaišėlė? 

Na, ir po velnių. Teeina visi jie po velnių, pasakė sau Risė ir nu- 
drožė pas Džonę pasiimti automobilio. Ji visai neketina apsimesti, kad 
nematė to, ką tikrai matė, ir neketina sukišti eskizų giliai į stalčių ir 

apie viską pamiršti. Ir tikrai neleis, kad ši diena subjurtų, tik ne šian- 
dien. Šiandien ji važiuos į miestą ir apsikirps. 
Dieve padėk. 


Šalavijų lygumos jau ruošėsi žydėti. Risė kone girdėjo: auga- 
lai giliai giliai įkvėps ir iškvėpdami išsprogs spalvotais žiedais. Trys 
pelikanai karine rikiuote praskrido virš pelkių, ir Risė, pirmą kartą 
pamačiusi kojotą, kuris sėlindamas liuoksėjo per lygumas, šūktelėjo 
Lindai Geil sustabdyti automobilį. Pavadinusi kojotą peraugusia žiur- 
ke, Linda Geil sustojo. 

— Jis atrodo toks grobuoniškas. 

— Niekšiški išperos, — pareiškė Linda Geil. 

— Gali būti, norėčiau kada išgirsti juos kaukiančius kaip filme. 

— Buvau net pamiršusi, kad tu miesto mergaitė. Kai orai ganėti- 
nai atšils, atsidaryk naktį langus ir išgirsi. 

— Taip ir padarysiu. Ačiū, kad sustojai dėl miesto mergaitės. 

— Nėra už ką. 

Ir jiedvi nušvilpė keliu į Džekson Houlą, galingam Martinos 
Makbraid balsui mašinoje keliant nuotaiką. 


Risė manė, kad Angelo Kumštis buvo įdomus nešlifuotas deiman- 
čiukas. Na, o Džeksonas švytėjo kaip didžiulis nušlifuotas briaunotas 
briliantas, dvelkiantis madingais Vakarais ir akinantis įvairiaspalvėmis 
neoninėmis šviesomis. Parduotuvės, restoranai, meno galerijos šalia 
lentinių takų ir triukšmingų gatvių. O tomis gatvėmis skuba užsiėmę 
žmonės, visi kažkur lekia, pamanė Risė. Gal sustojo mieste pakeliui į 
nacionalinį parką, juk jau artėjo vasara. Kai kurie į miestą turbūt at- 
vyko apsipirkti, į pasimatymą ar verslo susitikimą. Miestas klestėjo, 
buvo gyvas ir aktyvus, pagalvojo ji. Bet už pastatų ir šurmuliuojančios 
civilizacijos akinančiu grožiu atsivėrė baltu sniegu pasidengę kalnai. 
Jie užgožė visą žmogaus sukurtą gyvenimą ir žėrėjo ryškiau nei dei- 
mantas saulės spinduliuose. Risei pakako poros minučių suprasti: nors 
čia vaizdai atėmė kvapą, Angelo Kumštį pasirinko ne veltui. Čia per 
daug žmonių, nusprendė ji. Per daug veiksmo ir maišaties. Viešbučiai, 
svečių namai, poilsio centrai, žiemos sporto poilsiavietės, nekilnoja- 

mojo turto agentūros. Risė vos spėjo mieste apsisukti ir jau troško iš 
jo ištrūkti. 

— Bus labai smagu! — Linda Geil nardė sausakimšomis gatvė- 
mis kaip amerikietiškais kalneliais. — Jei jautiesi kiek sunerimusi ar 
dar kas negerai, gali užsimerkti. 

— Ir nepamatyti, kaip trenksimės? 

— Aš esu siaubinga vairuotoja, — prisipažino ji ir tuoj pat pa- 
grindė šiuos žodžius prasiskverbdama tarp visureigio ir motociklo, 
o po to, linksmai pamojavusi vairuotojams, nėrė už kampo degant 
geltonai šviesai. — Rodos, jau buvo raudona. 

— Rodos, aš jau pažaliavau. Linda... 

— Jau netoli. Tau reikėtų kada nors kaip reikiant paišlaidauti, 
užsisakyti visą SPA kompleksą. Džeksone yra puikių SPA. Noriu, kad 
kas nors mane storai išteptų purvu, įtrintų žolelėmis ir... O, tu velnias, 
žiūrėk, stovėjimo vieta! 

Linda Geil nuzvimbė tiesiai stovėjimo aikštelės link kaip spar- 
nuotoji raketa. Risei eismo, minios ir kirpyklos fobijos pranyko, nes jų 
vietą užėmė staigios mirties baimė. Bet nespėjus sumurmėti maldelės 
jiedvi jau stovėjo prie šaligatvio. 

— Čia vos už poros kvartalų, tik vietą rasti sunku. Be to, galėsim 
pasivaikščioti ir tu pamatysi miestą. 

— Man atrodo, kad paralyžiavo kojas. 

Sukikenusi Linda Geil bakstelėjo Risę pirštu. 

— Nagi, eime, susirasime ką veikti. 

Nors kojos ir drebėjo, Risė žygiavo šaligatviu. 

— Kiek baudos talonų susirenki per metus? Ne, kiek automobilių 
sudaužai kasmet? 

Spragtelėjusi liežuviu, Linda Geil sunėrė savo ranką su Risės. 

— Nebūk tokia senučiukė. O Dieve, tu tik pažiūrėk! Tik pažiū- 
rėk, koks švarkelis! — Ji nusitempė Risę prie parduotuvės vitrinos ir 
ėmė godžiai spoksoti į odinį skysto šokolado spalvos švarkelį. — Jis 
atrodo toks švelnus. Greičiausiai kainuoja milijoną dolerių. Eime, pa- 
simatuosime. Ne, ne dabar, nes tuoj vėluosim. Pasimatuosime, kai jau 
puikuosimės naujomis šukuosenomis. 

— Bet aš neturiu milijono dolerių. 

— Aširgi neturiu, bet juk nieko nekainuoja tiesiog pažaisti. Tokio 
modelio drabužis tau daug labiau tiks negu man, ot nesąmonė. Vis 
tiek, jei tik turėčiau milijoną, būtinai nusipirkčiau. 

— Aš manau, kad man reikia prigulti. 

— Viskas bus gerai, o jei imsi drebėti, rankinuke turiu gertuvę. 

— Tu... — Lindai Geil trūktelėjus už rankos, Risė susvirdulia- 
vo. — O kas yra gertuvėje? — pasidomėjo. 

— Obuolių martinis. Tam atvejui, jei norėsi nusiraminti. Arba 
kad ir šiaip pasismaginti. Nagi, paskubėkim. Niam niam, tik pažiūrėk. 

Risė pasuko savo apsvaigusią galvą ton pusėn, kur stovėjo Lin- 
dos Geil pastebėtasis aukštas, išstypęs kaubojus „Levis and Stetson“ 
batais. 

— Niam niam, — pakartojo Linda Geil. 

— Aš maniau, kad tu įsimylėjusi Lou. 

— Na, myliu... na, mylėsiu. Mieloji, čia juk tas pat, kaip ir odinis 
švarkelis — nekainuoja nė penso, o žiūrėk kiek nori. Spėju, kad į Brodį 
tu ne tik žiūrėjai. Ar seksas su juo nuostabus? 

— Jei tokios kalbos tęsis, man tikrai prireiks to tavo martinio. 

— Tik pasakyk man vieną dalyką. Ar jo užpakalis toks pat dailus 
ir nuogas kaip kad su džinsais? 

— Taip, taip, šitai tikrai galiu patvirtinti. 

— Taip ir Žinojau. Na, štai ir atėjome. 

Linda Geil stipriau suspaudė Risės ranką ir įtempė paskui save 
vidun. Ši neprašė gertuvės, nors labai gundėsi, o laukdama savo kirpė- 
jo vos nepersigalvojo kokius šešis kartus. Bet kažkas buvo pasikeitę. Ji 
jau nesijuto taip nepakeliamai kaip praeitą kartą. Sienos jau nebeslėgė, 
o garsai neatrodė tokie griausmingi, kad net imdavo tvinkčioti širdis. 
O kai kirpėjas prisistatė esąs Seržas, ji nepuolė į ašaras ir nepasileido 
pro duris. 

Kirpėjo balse buvo girdėti nestiprus slaviškas akcentas, o pa- 
traukli šypsena virto susirūpinimu, vos tik jis paėmė Risę už rankos. 

— Lėlyte, tavo rankos kaip ledas. Gal aš atnešiu tau karštos vais- 
tažolių arbatos. Nen! Parūpink mums puodelį ramunėlių arbatos. O tu 
eikš su manimi. ) 

— Aš nežinau, ar aš... 

— Nepakartojama tekstūra, ir jie tokie stori! Labai sveiki plaukai. 
Matyti, kad jais rūpiniesi. 

— Tikriausiai kad taip. 

— Bet kurgi pradingęs stilius? Kurgi pojūtis? Tik pažvelk į savo 
veiduką, jį kaip sunki užuolaida dengia plaukų kupeta. Ko šiandien iš 
manęs norėtumei? 

— Aš... iš tikrųjų tai net nežinau. Net nesitikėjau, kad taip toli 
nueisiu. 

— Papasakok man apie save. Nematau žiedų. Netekėjusi? 

— Taip. Taip. 

— Tokia dailutė ir dar laisva. Be to, matau, atvykusi iš Rytų 
kranto. 

— Aš iš Bostono. 

— Hm, hm. Nagi. — Jis vis kilstelėdavo jos plaukus ir paleisdavo, 
atidžiai apžiūrinėdamas kritimą. — O kuo gi tu vertiesi, mano angele? 

— Ruošiu maistą. Aš esu virėja. — Seržui ėmus švelniai masažuo- 
ti galvos odą ir Žaisti su plaukais, Risė viduje pajuto murkimą. — Dir- 
bu su Linda Geil. Ar ji bus netoliese? 

— Jai viskas gerai. Mes jos čia pakankamai prisižiūrime. — Ir 
vėl nušvitęs žavia šypsena, jis sutiko Risės žvilgsnį veidrodyje. — Tu 
manimi pasitiki? 

— Aš... O Dieve. Na, gerai. O gal turite ką nors raminamo įdėti į 
mano arbatą? 


Risė jau buvo pamiršusi tą palaimingą jausmą. Rankos jos plau- 
kuose, raminama arbata, žvilgūs žurnalai, moteriškų balsų klegesys. 
Risė šviesinosi plaukus sruogelėmis, nes to norėjo Seržas. Ji greičiau- 
siai negalėjo sau leisti taip šviesintis, bet nesipriešino. Vienu metu 
skubiai užbėgo Linda Geil storai kažkokia mase apteptais plaukais ir 
plėvele apvyniota galva. 

— Lapės raudonumo atspalvis, — išdidžiai pareiškė ji. — Ryžausi 
nusidažyti. Dar stengsiuosi sukrapštyti manikiūrui. Gal ir tu nori? 

— Ne, ne, man jau užteks. 

Risė apsnūdo skaitydama „Vogue“ ir pabudo, kai atėjo laikas 
plauti plaukus ir kirptis. 

— Na, o dabar papasakok man apie vyrą savo gyvenime. — Ser- 
žas ėmė čekšėti žirklėmis. — Juk turi toks būti. 

— Matyt, kad taip. — O Dieve, jos gyvenime yra vyras. — Jis 
rašytojas. Iš tikrųjų mes dar tik įsibėgėjame. 

— Aistros. Jaudulys. Atradimai. 

Risės veidu perbėgo šypsena. 

— Būtent. Jis protingas, savimi pasitikintis ir mėgsta mano ruoš- 
tą valgį. Jis... jis kandžiomis replikomis slepia neįtikėtiną kantrybę. Jis 

nesielgia su manimi kaip su trapia būtybe, o kiti žmonės elgėsi būtent 
taip ir labai ilgą laiką. Vien todėl, kad jis taip elgiasi, aš nebesijaučiu 
tokia trapi. Ir pažeidžiama. Ak, buvau visai pamiršusi. 

Risė išsiėmė aplanką, ir Seržas, atitraukęs žirkles nuo galvos, pa- 
linko į priekį. 

— Man įdomu, ar jūs kartais nepažįstate šitos moters? 

— Galiu drąsiai tvirtinti, kad mano kėdėje ji nėra sėdėjusi. Bū- 
čiau tikrai įkalbėjęs pasitrumpinti plaukus — nuo jų veidas atrodo 
toks nutįsęs. Ar tu jos ieškai? 

— Iš dalies. Gal galėčiau portretą parodyti aplinkui, o gal netgi 
palikti vieną čia? Gal kas nors atpažins. 

— Be jokios abejonės. Nen! 

Stropioji Nen atzvimbė ir paėmė eskizą. Risė susikaupusi pažvel- 
gė į save veidrodyje ir mirktelėjo. | 

— Oho. Labai... labai jau daug plaukų krenta nuo mano galvos. 

— Nereikia nerimauti. Tu tik pasižiūrėk į save! Tikra gražuolė! 

Seržas atsitraukė norėdamas pasigėrėti ką tik raudonplauke ta- 
pusia Linda Geil. Ė 

— Man labai patinka! — Ji apsisuko ratu, girdamasi savo ryškia- 
spalviais plaukais ir nauja madinga šukuosena. — Aš gimiau iš naujo. 
Na, ir ką manai? Kaip atrodau? — reikliai paklausė ji Risės. 

— Nuostabiai. Šukuosena tikrai nuostabi. — Iš dailios šviesia- 
plaukės ji virto seksualia, madinga ir efektinga ugniaplauke. — Linda 
Geil, tu iš tiesų atrodai fantastiškai. 

— Paprašysiu makiažo mėginėlių. — Ji pasisukiojo aplink Risę, 
sėdinčią kėdėje, apžiūrinėdama save veidrodyje. — Aš tikrai atrodau 
fantastiškai. Kai grįšime, būtinai susirasiu Lou ir priversiu jį kankin- 
tis. — Linda Geil pasisuko ir apžiūrėjo Risės plaukus. — Man patinka 
šviesintos sruogelės — subtilu, bet efektinga. Atrodo, jau nujaučiu, ką 
ruošiasi daryti Seržas. Tavo akys dabar atrodo daug didesnės — tarsi 
joms to būtų trūkę — o veidas išryškėja. Šlovė garsiajam Seržui. Labai 
seksualu. 

— Gryniausia teisybė, reikia įrėminti tas nuostabias akis. Svarbu 
nuimti visą svorį nuo pečių, nuo kaklo. Sukursim dailius sluoksnius, 
švelnų kritimą. Manau, kad šukuoseną lengvai suformuosi ir pati. 

Risė spoksojo į veidrodyje gimstantį portretą. Aš beveik pažįstu 

tą moterį, pamanė ji. Ir vėl pradedu save matyti. Kai akys prisipildė 
ašarų, Seržas nuleido žirkles ir sunerimęs žvilgtelėjo į Lindą Geil. 

— Jai nepatinka. Tu nusiminei? Tau visai nepatinka? 

— Ne, ne, man labai patinka. Tikrai. Tiesiog jau seniai nesu žiū- 
rėjusi į veidrodį ir mačiusi ten ką nors, kas man patiktų. 

Linda Geil šnarpštelėjo. 

— Tau tikrai prireiks makiažo mėginėlių. 

Seržas paplojo Risei per petį. 

— Tu mane tikrai pravirkdysi. Bent jau leisk pirma išdžiovinti 
plaukus. 


Risė norėjo pasirodyti. Diena buvo fantastiška, ir ji pati atrodė 
puikiai. Žinoma, nereikėjo leistis Lindos Geil įkalbamai nusipirkti 
tuos marškinėlius, net jei jie buvo tokios nenusakomai geltonos spal- 
vos. Na, bet ji pardavėjui paliko eskizą — po portretą paliko kiek- 
vienoje parduotuvėje, į kurią ją nusitempė Linda Geil. Toji neklydo, 
odinis švarkelis daug labiau tiko Risei. Nors milijono ir nekainavo, bet 
labai panašiai. Švarkelis Risei buvo aiškiai per brangus. 

Puikaus kirpimo nuostabių naujų marškinėlių tikrai pakako. Risė 
ketino važiuoti tiesiai namo, pasigėrėti savimi, užsivilkti tuos marški- 
nėlius ir pasipuošti. O tada paskambintų Brodžiui ir pasidomėtų, ar jis 
kartais nenorėtų atvažiuot pavakarieniauti. 

Džeksono turguje ji rado pirkti puikių lauko žalumynų ir šiek 
tiek nardytojų pririnktų geldučių. Ir šafrano, kurio irgi negalėjo leisti 
sau įpirkti, bet nusprendė, kad geldutės neapsieis be puikios šafrano ir 
baziliko tyrės. Ir dar gamins laukinius ryžius su minkštu prancūzišku 
sūriu ir baravykais. 

Kol Linda Geil siautėjo po nedideles moteriškų drabužių parduo- 
tuvėles, Risė virpėjo iš malonumo dairydamasi po turgų. 

Grįžusi į miestelį, Risė laiptais užskriejo beveik šokio žingsniu ir 
išsikrovė pirkinius. Niūniuodama atrakino duris ir netgi prisivertė jas 
užrakinti tik tada, kai pasidės pirkinius ant spintelės virtuvėje. 

— Dievulėli, Rise, net nespėsi mirktelėti ir vėl tapsi tikra mer- 
gina. 

Ji valso žingsniu nuskriejo iki durų ir jas užrakino. Tuomet nu- 
sprendė, kad visi reikalai gali palaukti ir ji galinti dar kartą pasigrožėti 

savimi veidrodyje. Piruetais nudūzgė iki vonios, jausdama, kaip leng- 
vai krenta trumpesni plaukai. 

Tačiau kai pažvelgė į veidrodį, staiga veidas perbalo iš siaubo, 
o visi kūno raumenys suglebo. Prie veidrodžio buvo priklijuotas nu- 
žudytosios moters portretas, ir Risė vietoj savęs veidrodyje pamatė ją. 
Ant sienų, ant grindų, ant tualetinio staliuko daugybę kartų raudonu 
žymekliu, ryškiu lyg kraujas, buvo užrašytas vienintelis klausimas: 


AR ČIA AŠ? 


Virpėdama Risė sukniubo prie vonios durų ir susirietė į kamuolį. 


Ji jau turėjo būti grįžusi, pagalvojo Brodis, važiuodamas pro 
ežerą. Kiekgi laiko užtrunka nusikirpti plaukus? Telefonu ji neatsi- 
liepė, o jis jautėsi kvailai, skambindamas keturis kartus per valandą. 
Prakeikimas, jis Risės ilgisi. O tai visų kvailiausia. Jis niekada nėra nie- 
kieno pasiilgęs. Be to, ji išvykusi tik kelioms valandoms. Aštuonioms 
su puse. Seniai jis buvo su ja išsiskyręs tokiam ilgam laiko tarpui. Bet 
tada žinojo, kad ji yra kitame ežero krante, kad gali nuvažiuoti ir pa- 
simatyti, jei tik nori. 

Vis dėlto jis neketino taip nusižeminti ir skambinti Risei į mobi- 
lųjį kaip koks minkštakūnis kvailys, negalintis be moters išbūti vienos 
dienos. Neišgirdęs jos balso. Jis tiesiog nuvažiuos pas Džonę ir galbūt 
išgers alaus. Ir užmes akį į Risės automobilį. Kartkartėmis. Niekam 
nebūtina apie tai suuosti. 

Jis pamatė automobilį įprastoje vietoje ir suprato, kad laimė pa- 
galiau nusišypsojo. Tik užšoks ir pasakys, kad į miestą važiavo nusi- 
pirkti... ko? Duonos. Ar namuose nėra duonos? Brodis neprisiminė. 
Bet jis bus išvažiavęs pirkti duonos ir šios versijos laikysis. 

Brodis norėjo ją pamatyti, užuosti. Norėjo prisiliesti rankomis. 
Žinoma, jai nebūtina sužinoti, kad jis mindžikavo savo namuose kaip 
pasimetęs šunytis. Pasistatęs automobilį jis suprato, kad žaidžia, kad 
susigalvoja pretekstų atvykti į miestelį su ja pasimatyti. O tai jį darė 
tikru minkštakūniu kvailiu. Geriausias būdas tokio jausmo atsikra- 
tyti — jei ji imtų Brodį erzinti. Pasijutęs kiek geriau, jis nutaisė rūstų 
žvilgsnį ir, užlipęs laiptais, kiek nekantriai pabeldė į duris. 

— Čia Brodis, — šūktelėjo jis. — Atidaryk duris. 

Risė labai ilgai nepriėjo ir neatsiliepė, o rūsti Brodžio išraiška 
virto nuoširdžiu susirūpinimu. 

— Brodi, nepyk, aš buvau prigulusi. Man skauda galvą. 

Jis paklibino rankeną, bet durys buvo užrakintos. 

— Atrakink duris. 

— Matai, man jau prasideda migrena. Geriau eisiu ir pamiegosiu. 
Paskambinsiu tau rytoj. 

Jam nepatiko, kaip skambėjo jos balsas. 

— Atidaryk duris, Rise. 

— Gerai, gerai, gerai. — Spyna trakštelėjo, ir ji atvėrė duris. — Ar 
tu nesupranti angliškai? Man skauda galvą ir aš visai netrokštu drau- 
gijos. Dabar tikrai nenoriu glamžyti paklodžių. 

Brodis nekreipė dėmesio į pakeltą balsą, nes Risė buvo balta kaip 
popierius. 

— Juk tu ne iš tų moterų, kurios eina iš proto, kai prastai apsi- 
kerpa? 

— Žinoma, kad aš tokia, beje, mano šukuosena puiki. Mano 
šukuosena įspūdinga. Buvo verta jaudintis visą dieną. O dabar esu pa- 
vargusi ir noriu pagulėti ir pailsėti. 

Brodis pastebėjo ant spintelės padėtus pirkinių krepšius. 

— Prieš kiek laiko grįžai? 

— Nežinau, Dieve. Gal prieš kokią valandą. 

Galvą skauda, tegu nejuokauja. Brodis jau pažinojo ją ir suprato, 
kad net ir su nutraukta galūne ji maistą padėtų į vietą vos tik įėjusi 
pro duris. 

— Kas atsitiko? 

— Gal tu gali nuo manęs atstoti? Taigi dulkinausi su tavimi ir 
buvo puiku. Angelai ašaras upeliais liejo. Ir tikrai netrukus pakartosi- 
me. Bet tai nereiškia, po velniais, kad neturiu teisės pabūti viena. 

— Tiesa, — švelniai pasakė Brodis, norėdamas nuraminti Risę.— 
Ir tikrai paliksiu tave ramybėje, kai tik papasakosi, kas, po galais, tau 
atsitiko. Kas nutiko tavo rankoms? 

Brodis griebė Risės ranką persigandęs, kad jos pirštai ir delnai 
ištepti krauju. 

— Kas, po galais? Ar čia rašalas? 

Risė ėmė verkti, tyliai ašaroti. Brodžiui suspaudė širdį, kai jos 
skruostais be garso ritosi ašaros. 

— Dėl Dievo meilės, Rise, kas atsitiko? 

— Negaliu nuvalyti. Negaliu nuvalyti ir neprisimenu tai padariu- 
si. Neprisimenu, kad tai padariau, ir negaliu nuvalyti sienų. 

Risė užsidengė veidą raudonai išteptais pirštais. Nesipriešino, kai 
Brodis paėmė ją ant rankų, nunešė ant lovos ir ėmė sūpuoti. 


T 17 > 


Sienos ir grindys plotais buvo nutepliotos Risei bevalant, o šla- 
pias rankšluostis gulėjo vonioje. Brodis pamanė, kad rankšluostis, taip 
netvarkingai numestas vonioje, tikrai nuliūdins Risę, kai tik ši bus 
ramesnė ir tai pamatys. 

Ji buvo nuplėšusi eskizą nuo veidrodžio, palikdama tik popie- 
riaus trikampėlius, vis dar prilipintus prie stiklo, suglamžiusi portretą 
ir gniužulą įmetusi į šiukšlių dėžę. Brodis įsivaizdavo, kaip ji turėjo 
jaustis, kaip paniškai griebė rankšluostį nuo kablio, įmetė į kriauklę 
ir sušlapino. Kaip ji šveitė, šveitė, šveitė, o vanduo lašėjo ir varvėjo, 
kaip ji sriūbavo ir dūsavo. Bet visur gal tuziną kartų švietė vienintelis 
konstatavimas: 

AR ČIA Aš? 


— Neprisimenu, kad būčiau tai padariusi. 7 

Brodis nepasisuko į Risę, bet ėmė atidžiai apžiūrinėti sienas. 

— Kur yra raudonasis žymeklis? 

— Aš... aš nežinau. Greičiausiai būsiu padėjusi į vietą. 

Apsvaigusi nuo galvos skausmo ir ašarų, ji nuėjo į virtuvę ir ati- 
darė spintelės stalčių. 

— Jo čia nėra. 

Panikos ir nevilties apimta, ji žengė prie kitos spintelės ir atidarė 
kitą stalčių, tada atplėšė dar vieną. 

— Liaukis. 

— Jo čia nėra. Matyt, pasiėmiau su savimi ir išmečiau. Neatsi- 
menu. Kaip ir prieš tai. 

Brodis primerkė akis, bet balsas nepakito — tebebuvo toks pat 
ramus ir tvirtas. 

— Kas buvo prieš tai? 

— Man atrodo, aš tuoj apsivemsiu. 

— Ne, neapsivemsi. 

Paraudusiomis nuo ašarų akimis ir degdama iš įniršio Risė su 
trenksmu uždarė stalčių. 

— Tu man neaiškinsi, ką aš darysiu ir ko ne. 

— Tu neapsivemsi, — pakartojo jis ir, priėjęs prie Risės, paėmė už 
rankos, — nes dar nepapasakojai, kas tau nutiko anksčiau. Prisėskime. 

— Negaliu. 

— Puiku, tada stovėkime. Gal turi brendžio? 

— Aš nenoriu brendžio. 

— Aš neklausiau, ar tu nori. 

Jis ėmė pats raustis po virtuvės spinteles, kol galiausiai rado nedi- 
delį buteliuką brendžio. Kitomis aplinkybėmis būtų kone įžeidęs Risę 
įpildamas jo į sulčių stiklinę. 

— Užsiversk, Liesute. 

Gal ji ir buvo įpykusi ar puolusi į neviltį, bet puikiai suprato, kad 
ginčytis beprasmiška. Paėmė iš Brodžio stiklinę ir vienu mauku išlen- 
kė didžiulį gurkšnį. Ir visa sudrebėjo. 

— Tas portretas. Tai galiu būti aš. 

— Kaip tu čia sugalvojai? 

— Na, jei būčiau visa tai išsigalvojusi... Man teko patirti prie- 
vartą. 

— Kada nors buvai smaugta? 

— Na, tiesiog įvykis įgavo kitą formą. — Risė trinktelėjo stikli- 
nę. — Kažkas bandė mane nužudyti vieną kartą, o aš jau dvejus metus 
laukiu, kada tai padarys antrą kartą. Aš panaši į merginą portrete. 

— Kuo? Kad judvi abi moterys ir abi esate ilgais tamsiais plau- 
kais? Arba bent jau buvai ilgais plaukais. — Kiek susiraukęs jis ištiesė 
ranką ir palietė jos plaukų galiukus, vos pasklidusius ant pečių. — Bet 
tai ne tavo veidas. 

— Juk aš nelabai gerai mačiau. 

— Tu matei moterį. 

— Nebežinau. 

— Aš žinau. — Manydamas, kad Risė kavos neturi, jis pats atsi- 
darė šaldytuvą ir maloniai nustebo radęs kelis savo mėgstamo alaus 
butelius. Išsitraukęs vieną atkimšo. — Kitoje upės pusėje tu matei tuos 
du žmones. 

— Iš kur tu gali žinoti? Juk tu jų nematei. 

— Aš mačiau tave, — paprastai atsakė jis. — Bet grįžkime prie to, 
nuo ko pradėjome. Ko tu dar neprisimeni dariusi? 

— Neprisimenu, kaip žymekliu pripaišiau savo žemėlapį, kaip 
atrakinau ir vidury nakties atidariau lauko duris, kaip prakeiktus du- 
benis padėjau į drabužinę, o žygio batus ir kuprinę — į virtuvės spin- 
telę. Arba kaip į kelioninį krepšį susikroviau drabužius. Ir dar daugiau 
įvairių smulkmenų. Turiu sugrįžti. 

— Kur? 

Risė pasitrynė veidą, bet rankų nenuleido. 

— Aš nesveikstu. Turiu grįžti į ligoninę. 

— Paistalai. O kas ten nutiko su drabužiais? 

— Vieną vakarą grįžau namo — tą vakarą, kai pas Klensį su Lin- 
da Geil gėriau alų — ir radau visus savo daiktus sukrautus į kelioninį 
krepšį. Visi mano daiktai buvo krepšyje. Matyt, buvau tai padariusi iš 
ryto arba per pertraukėlę. Neatsimenu. O kartą žibintuvėlį, kurį visada 
laikau padėjusi ant spintelės prie lovos, radau šaldytuve. 

— Kartą šaldytuve radau savo piniginę. Labai keista. 

Risė atsiduso. 

— Bet tai ne tas pat. Aš daiktus laikau savo vietose. Visada. Ne- 
bent tada... kai pati to nesuvokiu, kai blogai jaučiuosi. Man tikrai ne- 
būdinga dubenis išnešti iš virtuvės ir padėti į drabužinę ant lentynos. 
Daiktus laikau savo vietose todėl, kad kitaip negaliu gyventi, aš ne- 
galiu gyventi, jei nežinau, kur tiksliai sudėti mano daiktai. O dabar aš 
negaliu normaliai gyventi. 

— Ir vėl paistalai, — iškart atkirto Brodis ir žvilgtelėjo į pirkinių 
krepšį. — O kas čia per lapai ir žolės? 

— Daržo žalumynai. — Risė pasitrynė smilkinius, nes skausmas 
skverbėsi gilyn. — Turiu išvykti. Tą aš sau ir norėjau pasakyti susi- 
kraudama daiktus. Visą laiką bėgdama kalnu žemyn save tikinau, lie- 
piau sau grįžti, kad aš tik įsivaizduoju, jog viskas grįžta į savo vėžes. 

— Ant kalno tu juk matei, kaip nužudė moterį. Tai juk tikrai nėra 
normalu. Tuomet tavimi dar abejojau, bet dabar... 

— Abejojai? 

— Abejojau ne tuo, kad tu ją — juos — matei, o kad moteris ne- 
gyva. Maniau, kad ji galėjo atsistoti ir nueiti. Juk visai įmanoma. Bet ji 
buvo negyva kaip Elvis. 

— Ar tu manęs bent kiek klauseisi? Ar matei, ką aš padariau 
ten? — Ji mostelėjo ranka į vonios kambarį. 

— Ojeigu tu to nepadarei? 

— Kas, po galais, dar galėjo padaryti? — pratrūko Risė. — Aš 
nestabilios psichikos, Brodi, dėl Dievo meilės. Aš įsivaizduoju žmog- 
žudystes ir rašinėju ant sienų. 

— O jeigu ne? — pakartojo Brodis tokiu pačiu nepermaldauja- 
mai ramiu balsu. — Klausyk, aš visai neblogai pragyvenu iš „o jeigu“. 
Jeigu tu tikrai matei tai, ką matei? 

— Na ir kas, jeigu mačiau? Kas nuo to keičiasi? 

— Viskas keičiasi. Ar matei kada filmą „Žibintas“? 

Risė išpūtė akis. 

— Gal todėl tu mane ir trauki. Tu toks pat beprotis kaip ir aš. Na, 
kaip, po velnių, „Žibintas“ susijęs su mano psichinės sveikatos regresa- 
vimu ir rašinėjimu ant savo vonios sienų? 

— O jeigu ne tu aprašinėjai vonios sienas? 

Jai skaudėjo galvą, pilvą spazmavo. Jausdama, kad neturi jėgų nu- 
eiti iki kėdės, atsisėdo ant grindų ir atsirėmė į šaldytuvą. 

— Jei manai, kad kažkas iš manęs daro Čarlzą Bojerį, tu tikrai esi 
toks pat beprotis kaip aš. 

— Ir kas tave labiau gąsdina, Rise? — Jis atsitūpė, kad galėtų žiū- 
rėti jai į akis. — Įsitikinimas, kad tau prasidėjo dar viena krizė ar kad 
kažkas nori, jog tu tuo patikėtum? 

Risė viduje sudrebėjo. 

— Aš nežinau. 

— Kadangi viskas taip susimaišė, leisk pabandyti man. O jeigu tu 
tikrai matei, kaip nužudė moterį, ir matei tai vienintelė. Pranešei apie 
nusikaltimą, ir gandas pasklido po miestelį. O jeigu žudikas nugir- 
do arba, kaip mes anksčiau ir numanėme, jis tave pamatė. Galiausiai 
išaiškėjo, kad vis dėlto švariai nusiplauti nepavyko. Žinoma, pėdsakus 
paslėpti pavyko, bet visai švariai nusiplauti — ne. 

„— Nes liko liudininkė, — sušnabždėjo Risė. 

— Taip. Bet vienintelė liudininkė praeityje yra turėjusi psichinių 
problemų dėl patirtos prievartos. Jis gali tuo pasinaudoti. Vis tiek nie- 
kas ja neptikės — ji ką tik atvyko į miestelį, vis dar jautri ir nervinga. 
Bet liudininkė labai atkakli, tad kodėl gi nepasinaudojus jos jautrumu 
ir nervingumu? 

— Bet, dėl Dievo meilės, argi ne geriau būtų mane nušauti ir taip 
užbaigti visą reikalą? 

— Dar viena žmogžudystė, žmonės pagaliau ims tavimi tikėti. 

— Po mirties. 

— Žinoma. — Vis dar kieta kaip plienas, pamanė Brodis. Gal 
kiek aplamdyta, bet ištvers. — Tačiau tereikia kelis kartus švelniai 
stumtelėti ir tikėtis, kad ji padarys viena iš dviejų: arba palūš ir ims 
lakstyti nuoga gatvėmis, dainuodama melodijas iš televizijos šou, arba 
pabėgs iš miesto ir palūš kitame miestelyje. Ir vienu, ir kitu atveju ji 
kaip žmogžudystės liudininkė bus eliminuota. 

— Bet tai... 

— Beprotystė? Ne, tikrai ne beprotystė. Tai labai sumanu ir labai 
šaltakraujiška. 

— Todėl tu nori man pasakyti, kad užuot tikėjusi, jog esu emociš- 
kai ir psichiškai nesveika, turėčiau imti manyti, kad mane persekioja 
žudikas, kad jis laužiasi į mano kambarį ir stengiasi mane išvaryti iš 
proto? 

Brodis gurkštelėjo alaus. 

— Tokios galimybės atmesti negalime. 

Kai pagaliau suvokė, ką Brodis sako, jai išdžiūvo gerklė. 

— Pirmoji galimybė lengvesnė. Jau esu tai patyrusi. 

— Nenustebčiau. Bet tu neisi lengviausiu keliu. 

— Truputį keista sakyti tai žmogui, kuris bėga nuo visko, įskai- 
tant ir save. 

— Jei tau taip atrodo, gal tikrai esi kaip reikiant trenkta. 

Brodis atsistojo ir tarsi suabejojęs ištiesė ranką Risei. Ji ją paėmė 
ir atsistojo. 

— O kaip tau atrodo? 

— Aš matau merginą, kuri išgyveno. Jos draugai, artimi kaip gi- 
minaičiai, buvo nužudyti — vienas tiesiai prieš merginos akis, o ji tuo 
tarpu gulėjo pašauta ir palikta mirti. Įkalinta tamsoje ir kraujuojanti. 
Viskas, ką ji pažinojo ir brangino, buvo atimta be jokios priežasties. Jos 
saugumo jausmas dingo ir atsirado nuolatinė pavojaus baimė, kurią 
kas nors gali pavadinti beprotyste. Ir štai ji stovi prieš mane, praėjus 
dvejiems metams, todėl, kad nepasidavė, todėl, kad kovojo, žengė 
žingsnį po žingsnio klausydama savęs ir tokiu greičiu, kokio, jos ma- 
nymu, reikėjo. Regis, ji yra viena stipriausių mano sutiktų žmonių. 

Risė įkvėpė ir trūkčiojamai iškvėpė. 

— Turbūt tu retai išeini iš namų. 

— Na va. — Brodis šyptelėjo ir pirštais pabarbeno į jos kaktą — 
Viskas štai čia.-Susirink daiktus, šiąnakt nakvosi pas mane. 

— Negaliu šito nusivežti. 

— Teks, — Brodis vėl įkišo nosį į pirkinių krepšį. — Ar čia mūsų 
vakarienė? 

— Och! Mano moliuskai! 

Brodis suprato, kad Risė aprimo vos pašokusi ir iškrausčiusi 
krepšį. 

— Ačiū Dievui, kad supakavo su ledu. Moliuskai vis dar šalti. 
Gerai, kad kambaryje temperatūra neaukšta. 

— Aš mėgstu moliuskus. 

— Man dar neteko matyti maisto, kurio tu nemėgtum. — Risė 
pasirėmė į stalą ir užmerkė akis. — Tu man neleisi subyrėti. Tik ne- 
leisk man subyrėti. 

— Ašjau esu tau sakęs, isterikės mane erzina. 

— Man esi minėjęs, kad neurotikės tau atrodo seksualios. 

— Taip, esu minėjęs. Tačiau nors neurotikės nuo isterikių skiriasi, 
nusprendžiau, kad tu man esi neurotiška ir patinki. Todėl tavimi nau- 
dosiuos, kol sutiksiu ką nors geriau. 

Risė pasitrynė tarsi smėlio pripiltas akis. 

— Labai sąžininga. 

— Kol tai nutiks, tu man galėsi gaminti valgius. 

— Ačiū. — Risė nuleido rankas ir pažvelgė į jį. — Tu mane laikei 
ant rankų, kai verkiau. Turėjai susierzinti. 

— Tu nepuolei į isteriją. Buvai įskaudinta. Svarbiausia, kad tai 
netaptų įpročiu. 

— Aš tave myliu. Aš tave įsimylėjau. 

Risė neišgirdo nė garso visas ilgas dešimt sekundžių. O kai Brodis 
pagaliau prabilo, jo balse pasigirdo vos apčiuopiama baimė, sumišusi 
su susierzinimu. 

— Po velnių. Už kiekvieną žygdarbį susilaukiu bausmės. 

Risė nusikvatojo. Nuoširdžiu, sodriu ir ilgu juoku. To juoko šilu- 
ma nuramino jautrią gerklę ir įtemptus nervus. 

— Turbūt todėl ir galima mane laikyti pusprote. Neimk į galvą, 
Brodi. 

Risė nusisuko pamačiusi, kad jis spokso į ją taip pagarbiai ir ap- 
dairiai tarsi į tiksinčią bombą. 

— Po visais nervais ir isterijomis slepiasi sveikos nuovokos ir 
šiuolaikiška moteris. Tu neprivalai atsakyti už mano jausmus arba įsi- 
pareigot atsakyti tuo pačiu. Bet kai išgyveni tai, ką man teko patirti, 

išmoksti nepriimti visko už tikrą pinigą. Tiek laiko, tiek žmonių, tiek 
jausmų. Mano psichiatras paskatino mane rašyti dienoraštį, — tęsė 
Risė, kraudamasi reikalingus daiktus. — Kad jausmus ir emocijas, ku- 
rių negaliu išreikšti, išliečiau popieriuje. Man tai tarsi padėjo, reikšti 
jausmus tapo lengviau. Kaip ir dabar. 

— Tu painioji pasitikėjimą, ne ten nukreiptą dėkingumą ir tarp 
mūsų atsiradusią aistrą. 

— Gal mano galva ir neveikia, bet širdis savo vietoje. Jei tave tai 
gąsdina, galiu pasiskambinti Lindai Geil ir paprašyti, kad ji pernakvo- 
tų su manimi, kol nuspręsiu, ką datyti toliau. 

— Tik susirink savo daiktus, — atžariai pasakė jis. — Ir nepa- 
miršk produktų vakarienei. 


Risė tikrai nebuvo jo įsimylėjusi. Bet kadangi ji taip manė, Bro- 
džiui kėlė nerimą. Tik pagalvokit, jis stengiasi jai padėti, — tai turbūt 
yra didžiausia jo klaida, — o ji viską tik apsunkina. Kaip tikra moteris, 
pamanė jis, Risė viską apraišioja kaspinais. O jie Brodį dusina. Tačiau 
apie tai nekalbėjo ir nepalūžo, galvodama ir prisimindama įvykius 
savo kambaryje. 

Kaip ir numanė, Risė nurimo ruošdama valgį. Jis nurimdavo ra- 
šydamas, todėl suprato, kaip veikia kūryba. Darbas įtraukdavo mintis 
ir panaikindavo viską, kas kėlė nerimą. Bet Risei vis tiek galiausiai teks 
įbristi į tą pačią pelkę. O jeigu jo teorija nors kiek teisinga, ji tikrai pa- 
tekusi į bėdą. 

— Gal nori vyno? — paklausė Brodis. 

— Ne. Ne, dėkui. Verčiau jau gersiu vandenį. — Risė paruošė 
daržo žalumynus, sumaišė juos su žalių morkų drožlėmis bei sudėjo į 
nedideles lėkšteles. — Kitas patiekalas dar užtruks kelias minutes, taigi 
galime pradėti. 

Brodis suprato, kad per pastarąsias dvi savaites jis valgė daugiau 
salotų nei įprastai per pusę metų. 

— Džonę ištiks priepuolis, kai ji pamatys vonios kambarį. 

— Tai perdažyk. 

Risė pasmeigė salotų. 

— Juk negaliu nudažyti plytelių ir grindų. 

— Makas greičiausiai ras kokią priemonę, su kuria bus galima 

išvalyti. Šis butukas ne kokie prakeikti apartamentai, Liesute. Kambarį 
ir taip reikėtų remontuoti. 

— Brodi,aš ir anksčiau prarasdavau laiko nuovoką. Pasitaikydavo 
atminties duobių. Bet per pastaruosius metus to nepasitaikė, — arba, 
cha, cha, neatsimenu, — bet anksčiau man teko patirti ir tą, ir tą. 

— Na, tai dar nereiškia, kad tave ir dabar išduoda atmintis, 
argi ne? Per šias dvi savaites aš daug laiko praleidau su tavimi. Ne- 
mačiau, kad būtum vaikščiojusi per miegus arba praradusi atmintį, 
arba papuošusi mano namelio sienas pranešimais iš pasąmonės. Nesu 
pastebėjęs, kad būtum dariusi ką nors neįprasta, jei pamiršime, kad 
pertvarkei mano virtuvės stalčius. 

— Sutvarkiau, — pataisė ji. — Kad ką nors pertvarkytum, tas kas 
nors turi būti bent iš tolo panašu į tvarką. 

— Bet aš rasdavau savo daiktus. Anksčiau ar vėliau. — Salotos 
buvo ant stalo, beje, velniškai skanios salotos, taigi Brodis įsidėjo ir 
suvalgė dar daugiau. — Ar kas nors užkandinėje minėjo, kad būtum 
elgusis keistai? 

— Džonei pasirodė keista, kai pareikalavau okros daržovių sriubai. 

— Na, okra keista daržovė, reikia pripažinti. O kai tokie dalykai 
tau nutikdavo Bostone, tu visada būdavai viena? 

Risė atsistojo nuo stalo ir baigė ruošti antrąjį patiekalą. 

— Ne. Aš visada baisiausiai jausdavausi, nes tokie atminties pra- 
radimai galėdavo įvykti bet kur ir bet kada. Kai išėjau iš ligoninės, — 
pirmą kartą, — apsistojau pas savo senelę. Ji buvo išsivedusi mane 
apsipirkti. O vėliau savo stalčiuje radau pasibaisėtiną rudą megztinį 
ir paklausiau jos, iš kur jis atsirado. Vien iš jos žvilgsnio supratau, kad 
kažkas negerai, ir kai dar kartą primygtinai paklausiau, ji man atsakė, 
kad aš pati jį ir nusipirkau. Parduotuvėje mes pasiginčijome, nes ji 
iškart pamatė, kad būsimasis pirkinys tikrai ne mano stiliaus. Jai ir 
pardavėjui pasakiau, jog privalau jį įsigyti, nes megztinis esąs neper- 
šaunamas. — Mikliu rankos judesiu ji apvertė moliuskus. — Kitą kartą 
senelė atėjo į mano kambarį vidury nakties, nes išgirdo baisų triukš- 
mą. Aš užkalinėjau langus. Neprisiminiau, iš kur ir kada išsitraukiau 
plaktuką ir vinis. Atsipeikėjau verkdama senelės glėbyje. 

— Abu įvykiai, mano akimis žiūrint, panašūs į gynybos priemo- 
nes. Tu buvai išsigandusi. 

— Išgąstis nieko nepateisina. Be to, buvo ir kitų incidentų. Pasi- 
taikydavo naktinių košmarų, kai girdėdavau smūgius, šūvius ir riks- 

mus. Bandydavau išlaužti duris. Vieno tokio naktinio košmaro metu 
lipau per langus — per tuos pačius, kuriuos anksčiau mėginau užkalti. 
Kaimynas buvo radęs mane stovinčią vien su naktiniais lauke ant 
šaligatvio. Nesiorientavau nei kur esu, nei kaip ten atsiradau. — Risė 
priešais Brodį padėjo lėkštę. — Tuomet aš ir užsirašiau į psichiatrijos 
ligoninę. O dabar gali būti atkrytis. 

— Kuris pasireiškia, kai būtent esi viena? Aš tuo netikiu. Pas Džo- 
nę dirbi po aštuonetą valandų penkias šešias dienas per savaitę. Leidi 
laiką su manimi, su Linda Geil, vaikštinėji po miestą. Ir toks — kaip tu 
vadini — incidentas nė karto nenutiko prie žmonių akių. „Žibintas“. 

— Artu — Džozefas Kotenas? 

— Man patinka moterys, kurios žino klasikinius filmus. — Bro- 
dis palietė Risės ranką, vos perbraukdamas pirštų galiukais. — Dar ir 
kitas filmas tinka — „Langas į kiemą. 

— Džimis Stiuartas, gulėdamas su sulaužyta koja, per langą į kie- 
mą kitame bute pamato žmogžudystę. — Risė sukaupusi dėmesį prisė- 
do prie stalo valgyti. — Daugiau niekas nematė, niekas juo netiki. Netgi 
Greisė Keli. Net jo draugas policininkas, kaip jis ten, vieną minutėlę... 

— Vendelis Koris. 

— Prakeikimas. Arba visada žavi Telma Riter. Niekas netiki, kad 
Reimondas Baras nužudė savo žmoną. Nėra jokių įkalčių, kurie įrody- 
tų pagrindinio veikėjo matytą vaizdą. Nėra nei lavono, nei grumtynių 
pėdsakų, nei kraujo. O ir Džimis elgėsi kiek keistai. 

— Tai, tavo nuomone, aš atsidūriau „Žibinto“ ir „Lango į kiemą“ 
aplinkybėse. 

— Saugokis vyrų, kurie atrodo kaip Peris Meisonas ir/arba kalba 
su prancūzišku akcentu. 

— Su tavimi aš jaučiuosi geriau. Prieš porą valandų... — Risė 
turėjo nutilti ir prispaudė prie akių pirštus. — Gulėjau susirietusi 
ant grindų ir sriūbavau. Aš beveik čiulpiau nykštį. Buvau atsidūrusi 
pačiame dugne. 

— Ne, tik nuslydusi kelis laiptelius žemyn ir vėl pakilai. O tai — 
drąsa. 

Risė nuleido rankas. 

— Aš nežinau, ką daryti. 

— Valgyk savo moliuskus. Jie tikrai nepaprastai skanūs. 

— Gerai. — Risė prisivertė paragauti ir suprato, kad Brodis ne- 
klydo. Moliuskai tikrai ypatingai skanūs. — Aš priaugau tris svarus. 

— Visus tris svarus. Reikia ištraukti konfeti ir atšvęsti. 

— Viskas tik todėl, kad daug dažniau gaminu valgyti. Ne tik pas 
Džonę, bet ir čia. Taip kaip dabar. 

— Jei tik kuo galiu padėti. 

— Reguliariai santykiauju. 

— Kartoju dar kartą, jei tik kuo galiu padėti. 

— Apsikirpau plaukus. 

— Pastebėjau. 

Risė kilstelėjo galvą. Jei jau ketina traukti dantį, reikės pasirūpinti 
ir replėmis. 

— Na. Tai tau patinka ar ne? 

— Visai nieko. 

— O, prašau, tik nereikia. — Risė numojo ranka. — Tik nereikia 
perdėtai girti. 

— Aš mėgstu negailėti komplimentų. 

Risė pirštais persibraukė plaukus. 

— Man patinka, o jeigu tau nepatinka, gali taip ir pasakyti. 

— Jei man nepatiktų, būčiau taip ir pasakęs. Arba pasakyčiau, kad 
tavo reikalas, jei nori tokius baisius plaukus nešioti ant savo galvos. 

— Taip, būtent taip ir pasakytum, — sutiko Risė. — Man su tavi- 
mi gera. Patinka su tavimi būti, kalbėtis. Man patinka tau ruošti valgį 
ir su tavimi miegoti. Pasijutau labiau tokia... nesakysiu tokia, kokia 
buvau, nes tokia niekada netapsiu. 

— Gal ir neturėtum. 

— Gal ir neturėčiau. Būdama su tavimi pasijutau beveik tokia, 
kokia tikėjausi tapti. Bet mes abudu žinome, kad būtų daug nuovokiau, 
logiškiau ir visaip kitaip, jei mudu kiek atsitrauktume vienas nuo kito. 

Brodis susiraukė valgydamas moliuską. 

— Klausyk, jei tu kalbi apie tai, kad manaisi mane mylinti, ir to- 
dėl visi reikalai ima klimpti... 

— Visai ne. — Risė vėl prisivertė suvalgyti kąsnį. — Tau pasisekė, 
kad aš tave įsimylėjau, net jei mano psichinė būklė ir įtartina. Dauge- 
liui moterų tu būtum patrauklus, bet iš karto atmestų kaip potencialų 
meilės objektą dėl aikštingo būdo. 

— Taip, aš būnu kaprizingas. 

— Būtent. Tai visai nesusiję su mano jausmais tau, aš turiu gal- 
voje pačią situaciją. Jei man viskas kartotųsi, aš tikrai nesu geras pa- 

sirinkimas netgi paprastiems santykiams. O jei tu teisus ir veikia, na, 
išorinės jėgos, tai aš dar prastesnis pasirinkimas. 

Brodis pasiėmė alaus ir mąstydamas iš lėto gurkštelėjo. 

— Jei tu esi kuoktelėjusi ir aš atsitraukiu, vadinasi, negaliu su- 
sidoroti su iškilusiomis kliūtimis. O jei kažkas bando tave paversti 
kuoktelėjusia, galioja ta pati išvada. Be to, praleisčiau progą viską išsi- 
aiškinti. Ir tikrai neketinu atsisakyti gero maisto ir sekso. 

— Teisybė. Bet jei vėliau pakeisi nuomonę, aš nepyksiu. 

Risė atsinešė vandens ąsotį, į kurį buvo įpjausčiusi plonų citrinos 
griežinėlių ir pripylusi šaltinio vandens. Brodis paėmė ją už rankos ir 
laukė, kol pažvelgs jam į akis. 

— Bet tai ne vien maistas ir seksas. Aš jaučiu... — Ką, kokius nors 
jausmus? — paklausė jis savęs. Jausmus, kurie, po galais, gali reikšti bet 
ką. — Man rūpi, kas tau nutiks. 

— Žinau, kad rūpi. 

— Gerai. Tada neturėtume to analizuoti ir nagrinėti dar pusan- 
tros valandos. — Risės ranka buvo tokia minkšta ir švelni. Brodis ją 
uždėjo ant stalo, tačiau savosios neatitraukė. — Mes tai išspręsim, 
Rise. 

Ir tą akimirką, jausdama jo ranką ant savosios, Risė Brodžiu pa- 
tikėjo. 


Pavalgę ir sutvarkę virtuvę, atsisėdo gerti jos mėgstamos arbatos 
ir Brodis išmėgino kitą žingsnį. 

— Ar tu galėtum valandą laiko pabūti čia viena? 

— O kodėl? 

— Pamaniau, kad galėčiau pasikviesti Riką ir užmesti akį į tavo 
butą. 

— Nereikia. — Risė papurtė galvą, neatitraukdama akių nuo 
liepsnos, plieskiančios židinyje. — Jis netiki, kad aš ką nors mačiau. 
Šerifas padarė viską, kas jam priklauso, idant šį reikalą išspręstų, ir, 
beje, labai sąžiningai. Bet jis manimi netiki. Šįryt buvau užsukusi pas 
jį į darbą. Mačiau jį, Debę ir Henką. Kai ištraukiau portretą ir užsimi- 
niau ketinanti jį parodyti Džeksone, jų veiduose mačiau tik gailestį. 

— Jei kas nors buvo įsilaužęs į tavo kambarį... 

— Jei ir buvo, juk niekada neįrodysim. Ir kaip būtų galėję įsilauž- 
ti. Juk turiu įleistinę spyną. 


230 


— Spynas galima atrakinti visrakčiu. Arba pasidaryti raktą. Kur 
tu laikai savo raktus? 

— Vidinėje rankinuko kišenėje. 

— O kai dirbi? 

— Ten pat arba, jei rankinuko nesinešu, švarkelio kišenėje. Deši- 
nėje švarko kišenėje, nes esu dešiniarankė, jei nori smulkmenų. 

— O kur būna padėtas rankinukas ir švarkas, kai tu dirbi? 

— Džonės kabinete. Be to, ji turi raktų kopijas ir laiko jas tokioje 
lentoje ant sienos. Gal nepulkim daryti išvados, kad Džonę sumaišiau 
su vyru, ji nužudė savo meilužę lesbietę ir slapčia vaikščioja į mano 
kambarį, norėdama mane pakankinti. 

— Nemanau, kad būtų labai sudėtinga kam nors slapčia įsigauti į 
jos kabinetą, pasidaryti raktų įspaudus ir turėti savo raktą. 

Risės rankoje sudrebėjo arbatos puodelis. 

— Tu manai, kad tas kažkas gali būti iš Kumščio? 

— Visko gali būti. Gali būti, kad tas kažkas buvo apsistojęs Kumš- 
tyje tuo metu, kai įvyko nusikaltimas. Ir miestelyje pasiliko, kai išaiš- 
kėjo, — o tai nutiko labai greitai, — kad tu buvai liudininkė. 

— Bet juk niekas nepažino moters. 

— Aš nesakiau, kad moteris — vietinė arba gyvena apylinkėse. 

Risė atsilošė. 

— Ne. Ne, nesakei. Tiesiog pamaniau, kad jei ji ne vietinė, tai ir 
jis ne vietinis. 

— Gal taip, gal ir ne. Žudikas gali būti iš Kumščio arba atvyks- 
tantis čia tam tikru dažnumu. Arba Žmogus, čia netoliese stovyklavęs, 
medžiojęs, iškylavęs. Žmogus, žinantis, kaip paslėpti pėdsakus, taigi 
miesto sukčiai tikrai atkrinta. Žmogus, kuris žinojo, kad šiandien ilgai 
būsi išvykusi. 

— O kas nežinojo? 

— Tiesa, taip jau sklinda gandai miesteliuose. Reiktų sudėlioti 
veiksmų eigą, — svarstė jis. — Tu sakei, kad rašai dienoraštį. 

— Teisybė. 

— Norėsiu jį perversti. 

— Niekada gyvenime. Niekada. 

Brodis buvo besiraukiąs, bet staiga išsišiepė. 

— Ar ir aš ten esu? 

— Žinoma, kad ne. Ar kas yra girdėjęs, kad moteris savo dieno- 

raštyje rašytų apie vyrą, kuris ją traukia, arba apie seksualinius žygius? 
Grynas absurdas. 

— Gal perskaityčiau tik apie seksualinius žygius, norėdamas įsi- 
tikinti, ar nepraleidai kokių detalių. 

— Viską užfiksavau. Aš pati peržiūrėsiu ir surašysiu datas ir laiką, 
jei tik būsiu paminėjusi visus įvykius. 

— Gerai, bet tik ne šįvakar. Atrodai nusikamavusi. Geriau eik 
miegoti. 

— Galėčiau prigulti čia kelioms minutėms. 

— Tada turėsiu tave užnešti į viršų, kai užmigsi. Aš einu į savo 
darbo kambarį ir truputį padirbėsiu. 

— Ak. — Risės akys nukrypo į lauko duris. — Gerai, tik gal... 

— Patikrinsiu spynas ir eisiu dirbti. Keliauk į lovą, Liesute. 

Kvaila apsimetinėti, kad esi neišvargusi. Ji atsistojo. 

— Rytoj man rytinė pamaina. Pasistengsiu tavęs nepažadinti, kai 
anksti kelsiuos. 

— Būtų puiku. 

— Dėkui už paguodą, Brodi. 

— Aš tavęs visai neguodžiau. 

Risė pasilenkė ir pakštelėjo jam į lūpas. 

— Paguodei. Vien šįvakar porą tuzinų kartų. 


Risė žinojo, kad Brodis patikrins spynas, nes pažadėjo. Ruošda- 
masi gulti, ji tebegirdėjo jo žingsnius ant laiptų. Kai ji iškišo galvą pro 
duris, Brodžio darbo kabinete degė šviesa ir buvo girdėti tylus kom- 
piuterio klaviatūros klapsėjimas. Žinodama, kad jis šalia, Risė įstengė 
atsigult miegoti neuždariusi ir neužrakinusi miegamojo durų. Žino- 
dama tai, pajėgė užmerkti akis ir užmigti. 


R 18 > 


Brodis atsitūpė prie Risės buto durų, laikydamas rankose kišeni- 
nį žibintuvėlį ir padidinamąjį stiklą. Jautėsi labai kvailai. 
Jis manė, kad vienas didžiausių rašytojo privalumų yra gali- 

mybė rytais miegoti kiek tik nori, bet rytą atsikėlė kartu su Rise. Ir 
nekreipė dėmesio į jos primygtinį tikinimą, jog gali nesunkiai nueiti 
iki užkandinės pati. Jokios abejonės, galvojo jis dabar, kad moteris, į 
kurią galbūt — o gal ir ne — nusitaikęs žudikas maniakas, negali ne- 
trukdoma ir saugiai žygiuoti kelias mylias tamsoje, jo sekama, tarsi 
kokiame prastame siaubo filme. Be to, jis ne tik gavo du puodelius 
šviežiai maltos kavos, vos atvykęs pas Džonę, bet Risė dar jam pa- 
skrudino šoninės, porą kiaušinių ir keptų bulvyčių, nespėjus atidaryti 
užkandinės. Visai neprastas sandoris. 

O dabar jis krapštėsi prie jos lauko durų žaisdamas detektyvą. 
Kadangi nėra bandęs niekur įsilaužti, negalėjo tiksliai nustatyti, ar kas 
nors laužėsi, ir mėgino atrakinti spyną, bet iš pirmo žvilgsnio Brodžiui 
pasirodė, kad niekas nebandė laužtis. Jis dar kartą apsvarstė galimybę 
pasipriešinti Risei ir vis dėlto atsivežti šerifą. Bet greičiausiai ir šerifas 
ne ką daugiau išmanytų šiuo klausimu. 

Kita vertus, atsitūpęs galvojo Brodis, labai svarbu ir tarpusavio 
pasitikėjimas. Ji juo pasitikėjo, ir jam apėjus susitarimą, tasai pasitikė- 
jimas bus sulaužytas amžiams. Risė tikina, kad yra jį įsimylėjusi — bet 
jokio spaudimo. Tos moterys. Ji tik painioja aistrą ir... draugiškumą su 
žodžiu, kuris prasideda raide M. Be to, buvo pažeidžiama — kas ne- 
būtų pažeidžiamas po to, ką jai teko patirti. Ką patiria dabar. 

Brodis atsistojo ir išsitraukė jos duotą raktą. Įsispoksojo į jį, gu- 
lintį delne. 

Pasitikėjimas. Ir ką jam reikėjo daryti? 

Jis atrakino duris ir įėjo į vidų. Kambaryje tvyrojo švelnus, vos 
juntamas kvapas. Risės kvapas. Brodis jį atpažintų bet kur. Staiga jis 
pasijuto nepaaiškinamai įsiutęs, nes tas žmogus, kuris buvo įsilaužęs į 
Risės namus, irgi jautė tą patį aromatą. Pro tuščius langus liejosi šviesa 
ir ruožais gulė ant tuščių grindų, aptriušusių, nudėvėtų baldų ir ryškiai 
mėlyno lovos užtiesalo, nupirkto uždengti nedidelei siaurai kušetei. Ji 
verta geresnio, pagalvojo Brodis. Jis tikrai galėtų jai padėti, paskolintų 
kelis dolerius nusipirkti kilimui ir, dėl Dievo meilės, bent kiek dažų. 

— Labai slidus reikalas, Brodi, — įspėjo jis save. — Tik nupirk 
moteriai kilimą — ji tuoj užsigeis žiedo. 

Vien vaizdas pro kambario langą buvo vertas didžiulių pinigų. 
Kam reikalingas kilimas ar keli padorūs paveikslai ant sienos, kai pro 
langą matyti danguje tarsi nupiešti kalnai ir ežeras beveik prie durų 
slenksčio? 

Brodis atjungė ir paėmė jos nešiojamąjį kompiuterį, atminties 
raktą, įsidėjo į kompiuterio krepšį ir ketino vežtis su savimi. Risei 
tikrai prireiks dar nakties ar poros naktų pailsėti nuo šios vietos. Šitų 
daiktų jai gali prireikti. Brodis lėtai atidarė nedidelio staliuko, kurį, 
matyt, viršun buvo atnešusi Džonė, stalčių. Jame gulėjo du dailiai 
padrožti pieštukai, perlaužti pusiau, juodas stebuklingasis žymeklis 
ir plonytė oda įrišta knygutė, kokiose žmonės nešiojasi savo vaikų ir 
naminių gyvūnėlių nuotraukas. Smalsu — Brodis ją atvertė. 

Viduje buvo griežtos vyresnės moters, sėdinčios ant suoliuko, 
regis, dailiai prižiūrėtame sode, nuotrauka. Jos veidas buvo storu 
ffomasteriu užbrauktas X raide. Knygutėje buvo ir kitų nuotraukų: 
ta pati moteris, vilkinti baltais marškinėliais ir juodomis kelnėmis ir 
ant rankų laikanti pudelį, dydžio sulig pašto ženklu; pora ilgomis pri- 
juostėmis ir grupė Žmonių, rankose laikantys šampano taurės; vyras 
plačiai išskėstomis rankomis prie didžiulės orkaitės sienoje. 

Visų veidai buvo užbraukti X ženklu. 

Paskutinėje nuotraukoje tarp būrio Žmonių stovėjo Risė. Resto- 
rano, kuriame ji dirbo, kolektyvas, suprato Brodis. Pas Maneo. Iš visų 
esančių nuotraukoje jos vienintelės veidas nebuvo pažymėtas. Visi 
veidai švietė šypsenomis. Po kiekvienu smulkia tvarkinga rašysena 
buvo pabrėžtas vienas žodis: MIRĘS. O po Risės veidu parašyta: IŠ- 
PROTĖJO. | 

Įdomu, ar ji yra mačiusi nuotraukas? Brodis vylėsi, kad ne, ir įki- 
šo knygutę į išorinę nešiojamojo kompiuterio krepšio kišenę. Vėliau, 
kai grįš namo, išsiims ir nuspręs, ką toliau daryti. 

Nors ir neketino taip nepadoriai veržtis į Risės asmeninę erdvę, 
Brodis ėmė nejučiomis ieškoti apatinių drabužių stalčiaus. Nurijo ne- 
jaukumą, kurį jautė rausdamasis po Risės apatinį trikotažą, ir vis sau 
priminė, kad jau buvo jį nuvilkęs kelis kartus. Jei jau lietė jį ant jos 
kūno, tai nėra nieko keisto liesti esantį drabužinės stalčiuje. 

Na, gerai, pripažino jis, gal ir keista. 

Brodis netruko peržiūrėti viską drabužinėje — Risė neturėjo 
daug drabužių. Ji iškeliavo neapsikrovusi, nusprendė Brodis. 

Virtuvės stalčiai — visai kitas reikalas. Virtuvės rakandai ir buvo 
visas jos bagažas. Visi daiktai stalčiuose buvo griežtai surūšiuoti. Nie- 
kas nesumaišyta. Akivaizdu, kad ji nežinojo, kas tai yra visokio šlamš- 
to stalčius. Brodis rado matavimo puodelių, šaukštų, plaktuvų — kam 
gali reikėti daugiau nei vieno? — ir įvairiausių virtuvės įrankių bei 

rakandų. Keleto jų paskirtis Brodžiui pasirodė nežinoma, bet jie, kaip 
ir puodai bei keptuvės spintelės apačioje, buvo tvarkingai sudėlioti. 

Brodis rado krūvą dubenų, kelių dydžių troškintuvų. Ir kam gali 
tiek prireikti? 

Kitoje spintelėje buvo, kaip numanė Brodis, grūstuvė — piesta ir 
dubuo, iki kraštų pripiltas tablečių. Brodis dubenį ištraukė ir padėjo 
ant spintelės. Nuėjo į vonią. Spintelėje virš kriauklės tvarkingai stovėjo 
vaistų buteliukai. Tušti. 

Bjaurūs spąstai, pamanė Brodis, virdamas iš pykčio. Gudrus 
šunsnukis. 

Plaštakoms gniaužiantis į kumščius, Brodis įsikišo rankas į 
kišenes ir ėmė apžiūrinėti sienas. Tvarkinga rašysena didžiosiomis 
raidėmis, atkreipė dėmesį Brodis, visai neskubota. Bet keli žodžiai 
lipo vienas ant kito ir rodė, kad būta siautulio. Pamišimo siautulio. 
Kai kurie žodžiai perlipo nuo sienos ant grindų ir atvirkšiai. Brodžiui 
tai pasirodė puikiausias beprotystės pavyzdys. Piktadarys viską atliko 
sąmoningai, labai apdairiai ir išmoningai. 

Brodis išsitraukė atsineštą iš savo namų skaitmeninį fotoaparatą. 
Nufotografavo kiekvieną mažytės patalpos kampelį, iš arti nufoto- 
grafavo klausimą, atskirus žodžius, o galiausiai ir raides. Nusprendęs, 
kad užfiksavo viską, ko, kaip įsivaizdavo, gali prireikti, atsirėmė į durų 
staktą. 

Risė jokiu būdu negali grįžti į tokius namus. Brodis nusprendė 
nueiti pas Maką ir išsiaiškinti, ar jis neturi ko nors parduoti, kas galėtų 
pašalinti žymeklio dėmes nuo sienų, vonios ir grindų plytelių. Nieko 
čia baisaus. Taip pat galėtų nupirkti ir dažų sienoms. Tokio dydžio 
kambariui turbūt neprireiks daugiau nei kvortos dažų. Pora valandų 
daugiausiai, ir darbas bus baigtas. Juk tai ne tas pat, kaip pirkti jai 
dovanų kilimą. 

Makas, žinoma, paklausinėjo. Brodis pamanė, kad Kumštyje tik 
pirkdamas tualetinį popierių išvengsi klausimų, bet ne kitais atvejais. 
Visada išgirsi klausiant: „Na, tai ką ketini daryti? 

Brodis neužsiminė, kad ketina dažyti Risės kambarį. Žmonės, 
nori nenori, neteisingai supras žinią, kad vyras padeda namuose mo- 
teriai, su kuria miega. Netrukus Brodis — vyras, kuriam bet kokie bui- 
tiniai darbai, išskyrus kavos virimą, reiškė pragarą žemėje, — klūpėjo 
Risės vonioje ir šveitė sienas. 

Risė nedrąsiai pasuko durų rankeną. Ji nepakentė nerakintų 
durų, nepakentė gerklę gniaužiančios baimės, kad viduje Brodis guli 
sužeistas, o gal net dar blogiau. Kodėl jis vis dar čia? Ji tikėjosi, kad jis 
seniausiai, dar iki pertraukos, bus nulipęs laiptais ir padavęs jai raktą. 
Tačiau Brodis nenulipo, jo automobilis tebestovėjo gatvėje. O jos buto 
durys atrakintos. Risė stumtelėjo jas. 

— Brodi? 

— Aha, aš čia. 

— Ar tau viskas gerai? Pamačiau tavo automobilį ir pama- 
niau... — ji žengė kelis žingsnius ir stabtelėjusi pauostė. — Kas čia 
dabar? Dažai? 

Brodis išlindo iš vonios su teptuku rankoje ir veidą bei plaukus 
išsitepęs dažais. 

— Na, tikrai ne rytietiški kvepalai. 

— Tu dažai mano vonią? 

— Ai, smulkmena. Tavo sienos vargiai sudaro dvi pėdas. 

— Na, gal kiek daugiau. — Risės balsas trūkčiojo nuo emoci- 
jų. — Ačiū tau. | 

Ji užėjo pasižiūrėti. Brodis jau buvo nudažęs lubas ir sienas ap- 
link plyteles bei vienu sluoksniu nutepęs visas sienas. Dažai buvo blyš- 
kiai mėlynos spalvos, tarsi debesis, trumpai pamerktas į ežerą ir spėjęs 
sugerti tik lašelį spalvos. Niekur nematyti nė vienos raudonos raidės. 
Risė atsirėmė į Brodį. 

— Man labai patinka spalva. 

— Nelabai yra iš ko rinktis, jei nenori užsakinėti. Nors dar buvo 
graži ryškiai rožinė spalva. 

Risė nusišypsojo. 

— Nuoširdžiai dėkoju, kad susilaikei ir nusprendei apsistoti ties 
geresne spalva. Turėsiu atsimokėti patiekalais. 

— Man tinka. Bet jei norėsi nusidažyti visą butuką, mane gali 
pamiršti. Buvau užmiršęs, kad nemėgstu dažyti. 

Ji įsirausė nosimi į Brodžio marškinius. 

— Galiu pati pabaigti po savo pamainos. 

— Aš pradėjau, aš ir pabaigsiu. 

Brodis susivokė bučiuojantis Risės pakaušį. Bet jau buvo per vėlu 

apsigalvoti. Jau daug ką atšaukti per vėlu, suprato jis, kai Risė atsigręžė 
ir pažvelgė tiesiai į akis. 

— Jau geriau tai, nei kokie briliantai. Tik įspėju. 

— Ir gerai. Aš nepratęs prie briliantų. — Kai Risė priglaudė galvą 
prie jo krūtinės, Brodis jautėsi įkliuvęs. — Nenorėjau, kad tu ir vėl tai 
pamatytum. | 

— Žinau. Tik svarstau, ar negalėčiau ir šiąnakt pas tave pernak- 
voti? — Risė skverbėsi veidu į jo marškinius toliau. — Juk žinai, kaip 
smirda džiūdami dažai. 

„— Taip, tikrai nenorime, kad tu kvėpuotum dažų garais. 

Risė ir vėl kilstelėjo galvą, tik šįkart pabučiavo jį į lūpas. Ilgai, 
lėtai ir neįtikėtinai šiltai, beveik nepakeliamai saldžiai. Brodis laisva 
ranka perbraukė jai per nugarą ir sugniaužė marškinėlius. Nusijuoku- 
si ji atsitraukė. Visa švytėjo, pastebėjo jis. Visas vakarykštis stresas ir 
įtampa buvo praėję. 

— Man tik reikia pasiimti kelis daiktus... O kas čia, ką tu ruošeisi 
grūsti? 

Brodis vis dar tebebuvo užsisvajojęs apie bučinį, apie jos akių 
žvilgsnį ir teišspaudė: 

— Ką? — Jis prakeikė save, kad paliko ištrauktus. — Rise... 

— Ką tu ten turi? Čia panašu į... — Ir visas jos akių švytėjimas 
staiga pranyko. — Aš jų negeriu. — Brodis pažvelgė į ją ir pamatė, 
kad jos akys tapo tokios vienišos. — Aš jas tik laikau dėl viso pikto, 
tam, kad priminčiau sau, nuo ko stengiuosi pasprukti. Nenoriu, kad tu 
manytum... 

— Ašjų čia nesupyliau. 

— Tai tada... ak. 

— Čia yra pikti spąstai, Rise. — Brodis įdėjo dažų volelį į vonelę 
ir priėjo artyn. — Jis tau spendžia spąstus, o tau reikia saugotis ir į juos 
nepakliūti. 

— Kaip tu manai, ką jis tuo nori pasakyti? — Risė įkišo pirštus į 
dubenį ir pažarstė tabletes. — „Kodėl tau jų nesutrynus į košelę, neuž- 
sitepus ant skrebučio ir nepanirus užmarštin'? 

— Visai nesvarbu, ką jis tuo nori pasakyti, jei nesiklausai. 

— Svarbu. — Risė pasisuko, ir vietoj nevilties jos čigoniškos akys 
užsidegė įniršiu. — Jei nesiklausysiu, negalėsiu sau atsakyti, negalėsiu 
jam leisti suprasti, kad jis nenusiųs manęs atgal, neprivers gerti table- 
čių, nesugrąžins į ligoninę. Neketinu vėl panirti į tamsą vien todėl, kad 

jis — žudikas ir bailus šunsnukis. — Risė griebė dubenį ir, nors Brodis 
siekė jį atimti, apvertė į kriauklę ir atsuko vandens čiaupą. — Man jų 
nereikia, aš nebenoriu jų gerti. Tegul eina jis po velnių! 

— Reikėjo suprasti, kad tu ne iš tų, kurios švaistosi indais. — Jis 
uždėjo rankas Risei ant pečių ir kartu su ja stebėjo, kaip tabletės tirps- 
ta. — Jis nežino, su kuo turi reikalą. 

— Vėliau aš greičiausiai pulsiu į paniką, kad tablečių nebeturiu. 
Jos buvo mano vienintelis saugiklis. 

— Įsivaizduoju, jog daktaras bet kada galės tau išrašyti receptą. 

— Taip, aš irgi numanau. — Risė atsiduso. Vamzdžiais žemyn, pa- 
manė ji. Nuleido visas tabletes, norėdama kažką įrodyti. — Kol kas dar 
pasiliksiu tą idėją galvoj — pažiūrėsiu, kaip seksis be saugiklio. 

Brodis pagalvojo apie nuotraukas, kurias buvo paslėpęs norėda- 
mas ją apsaugoti. Bet jai reikėjo ne apsaugos, suvokė jis. Jai reikėjo 
tikėjimo. Reikėjo, kad kas nors tikėtų, jog jos sąmonė nepakrikusi. 

— Tai dar ne viskas. Tave sukrės dar labiau. 

— Kas? | 

Risė ėmė žvalgytis aplinkui, ieškodama paspęstų spąstų, o Brodis 
paėmė kompiuterio krepšį ir ištraukė ploną odinę knygutę. 

— Jis taip pasielgė norėdamas tave nuliūdinti. Neleisk jam nu- 
galėti. 

Risė atvertė knygutę. Šįkart jos rankos nedrebėjo, bet širdis virp- 
telėjo. 

— Kaip jis galėjo jiems tai padaryti, — tarė ji. — Kad ir kaip man 
pablogėtų, niekada to nepadaryčiau. Jis suklydo taip pasielgdamas, nes 
dabar aš žinau, kad to nepadariau. — Risė pirštais švelniai perbėgo 
juodai perbrauktus mirusiųjų veidus. — Aš juos mylėjau ir niekada 
nesistengiau ištrinti iš atminties. — Ji vertė puslapį po puslapio, taip 
kaip Brodis, paskui užvertė. — Šunsnukis. Prakeiktas niekšas. Ne, jis 
tikrai nenugalės. — Risė nuėjo prie stalo ir padėjo knygutę. — Nenu- 
galės. 

Brodis priėjo prie Risės, ir ji atsigręžė. Prisiglaudė. 

— Beveik visas nuotraukas galėsiu pakeisti, nes senelė turi kopi- 
jas. Bet ta nuotrauka, kur mes visi drauge, tik vienintelė. 

— Gal jų šeimos galės duoti. 

— Žinoma. Tikrai duotų. — Risė atsileido ir persibraukė plau- 
kus. — Galėčiau su jais susisiekti ir paprašyti kitos nuotraukos. Tikrai 
galiu susisiekti. O dabar turiu leistis žemyn ir baigti pamainą. 

— Ateisiu, kai baigsiu čia. — Brodis paglostė Risės plaukus. — 
Gal vėliau ką nors nuveiksime. Galėtume pasivažinėti arba pasiskolin- 
ti laivelį. Na, ką nors. 

— Kas nors bus kaip tik. Man viskas gerai. Man bus viskas gerai. 


Pitas jau buvo grįžęs į darbą ir, Risei įėjus virtuvėn, mirktelėjo. 

— Terijaki sumuštinis su vištiena — šiandienos lankytojų prieš- 
piečių skanėstas. Užsakinėja masiškai ir nedaug palieka lėkštėse. 

— Labai gerai. 

— Užsitęsė pertraukėlė, — nuo kepintuvo šūktelėjo Džonė. 

— Atsiprašau. Atidirbsiu pasibaigus pamainai. 

— Brodis viršuje dažo sienas? 

Risė sustingo plaudama rankas. 

— Iš kur jūs tai žinote? 

— Buvo užėjęs Karlas gerti kavos ir Lindai Geil papasakojo, kad 
Brodis pirko dažų bei volelį. Brodžio mašina tebestovi gatvėje. Du 
plius du. 

— Taip, jis man daro paslaugą. 

— Tikiuosi, kad ne kokia idiotiška spalva. 

— Ne, spalva blyškiai mėlyna. Tik vonios kambario. Jis jau pra- 
šyte prašėsi remontuojamas. 

— Gali būti. — Džonė ant pailgos bandelės uždėjo keptos mėsos 
gabalą, keptus kiaušinius ir ėmė daryti sumuštinį. — Smagu, kai vyras 
padeda buityje. | 

— Tai jau taip. 

Nusišluosčiusi rankas, Risė čiupo kitą užsakymą. 

— Nepamenu, kad Brodis kada būtų padėjęs namuose kokiai 
kitai moteriai. Ar tu atsimeni, Pitai? 

— Ne, tikrai ne. 

Dėl terijaki Pitas neklydo. Risės iš karto laukė net du užsakymai: 
vienas su svogūnų žiedais, o kitas su juodųjų pupelių sriuba. Ji kibo į 
darbą. 

— Judu abu žinote, kad aš su juo miegu, — švelniai tarė ji. — Vy- 
rai dažnai padeda buityje moterims, su kuriomis miega. 

— Tu tikrai nesi apylinkėse pirmoji, su kuria jis miegojo, — įgėlė 
Džonė. — Bet jis nėra daugiau niekam dažęs vonios sienų tik už tai. 

— Gal aš tiesiog geresnė lovoje. 

Džonė griausmingai nusijuokė, prikrovė į lėkštę bulvyčių, su- 
muštinį ir šaukštą kopūstų salotų. 

— Užsakymas! Deni, kaip tu laikaisi? 

— Laikausi puikiai, Džone. — Šerifo pavaduotojas neatsisėdo, tik 
priėjo prie baro. — Mane atsiuntė šerifas. Jis norėjo pasiteirauti, ar ne- 
galėtų kelioms minutėms atbėgti Risė, jei tik tu ją išleisi. 

— Po velnių, Deni, ji ką tik grįžo po pertraukos, o dabar kaip tik 
prasideda priešpiečių bumas. 

— Na, — Denis pakišo ranką po skrybėle ir pasikasė pakau- 
šį. — Tiesiog... Gal galiu trumpam užeiti į virtuvę? 

Džonė nepatenkinta pamojo jam užeiti. 

— Kas nutiko? — sušnibždėjo Linda Geil, braudamasi prie vir- 
tuvės. 

— Nieko, kas tave liestų, išskyrus kad reikia priiminėti užsaky- 
mus iš mokių klientų. — Džonė apsisuko ir nuėjo į virtuvę. — Tai 
kodėl Rikas nori iš manęs atimti virėją per pačius priešpiečius, kai 
darbų iki kaklo? 

— Šerifui prireikė manęs? — Risė pakėlė galvą nuo čirškiančios 
vištienos. 

— Jis prašė užbėgti kelioms minutėms. Mat... Nenoriu čia per 
daug pasakoti, nes aplinkui žmonės valgo ir panašiai, — prasitarė De- 
nis. — Mat Briedžio tvenkinių pelkėse rado moters kūną. — Dabar jis 
liūdnai pažvelgė į Risę. — Šerifas turi, hm, kelias nuotraukas, ir gal tu 
galėtum į jas žvilgtelėti. Gal atpažintum, ar čia ta pati moteris... na, ar 
ta pati, kurią matei kitoje upės pusėje. 

— Keliauk, — atžariai pasakė Džonė. 

— Taip, — Risė nervingai pritarė, — taip, aš turėčiau važiuoti... 
tik pabaigsiu ruošti šitą užsakymą. | 

— Pati paruošiu tą prakeiktą užsakymą. Pitai, bėk viršun ir pa- 
kviesk Brodį. 

— Ne, Ne. Netrukdykime jo. — Risė mašinaliai nusirišo prijuos- 
tę. — Man nieko nenutiks. Imkime ir nuvažiuokime. 

Pitas luktelėjo, ko! Risė nebegirdės, ir paklausė Džonės: 

— Ar man užbėgti viršun ir pakviesti Brodį? 

— Ji sakė, kad nereikia. Jai geriau žinoti. — Bet Džonės veide atsi- 
spindėjo susirūpinimas. Ji nusigręžė prie kepintuvo. 

Risę vežė automobiliu, todėl kelionė buvo trumpa. Ji net nespėjo 

apsiprasti su netikėta naujiena ir susijaudinti. Po kelių minučių viskas 
bus baigta, manė ji. Tada galėtų viską pamiršti — bent jau pabandyti. 

— Nuvešiu tave tiesiai iki Riko kabineto. — Kai išlipo iš mašinos, 
Denis paplekšnojo Risei per petį. — Gal nori kavos ar vandens? 

— Ne, ne. Nieko nenoriu. — Risė jautė, kad net negalėtų prary- 
ti. — Gal tu žinai... kaip ji buvo nužudyta? 

— Geriau pasikalbėk su pačiu šerifu. 

Denis atidarė duris. Henkas žvilgtelėjo į juos ir ranka pridengė 
mikrofoną. 

— Pora pamišusių turistų vaikėsi bizoną su visureigiu ir stengėsi 
padaryti sensacingų nuotraukų. O dabar ir visureigis apdaužytas, ir 
bizonas įsiutęs. Rise, — Henkas šyptelėjo, — kaip gyveni? 

— Gerai. 

— Deni, reikia, kad tu nuvažiuotum su Lintu, suimtum tuos nuo- 
tykių ieškotojus ir atvilktum automobilį. Bukapročiai turistai. Jei tu 
nieko prieš, Rise? 

— Aš pati nueisiu į šerifo Mardsono kabinetą. 

— O kurioje jie vietoje? — Risė išgirdo klausiant Denį. 

Durys buvo atdaros, Mardsonas kaip tik atsistojo su ja pasisvei- 
kinti. 

— Dėkui, kad atvažiavai. 

— Rado lavoną, moterį. Rado jos kūną. 

— Prisėsk, — šerifas švelniai paėmė Risę už žasto. — Ją aptiko 
vaikai ir ji atitinka tavo apibūdinimą. Turiu kelias nuotraukas. Turiu 
tave įspėti, į tokias nuotraukas žiūrėti sunku, bet jei galėtum žvilgtelėti 
ir pasakyti, ar tu ją atpažįsti, nepaprastai padėtum. 

— Ar ji buvo pasmaugta? 

— Yra įtarimų, kad ji galėjo būti dusinta: Kaip manai, ar galėsi 
peržiūrėti nuotraukas? 

— Galėsiu. 

Risė sunėrė rankas ir nuleido ant kelių, kad turėtų į ką remtis, o 
tuo tarpu šerifas nuo stalo pasiėmė aplanką. 

— Gali neskubėti. 

Šerifas atsisėdo į šalia stovėjusią kėdę ir ištiesė nuotrauką. Risė 
jos į rankas nepaėmė, nes negalėjo atgniaužti pirštų. Bet įdėmiai pasi- 
žiūrėjo. Paskui nusuko žvilgsnį ir švokšdama iškvėpė orą. 

— Ji... O Dieve. 

— Žinau, nelengva. Ji gana ilgai pragulėjo pelkėse, gal dieną, gal 
dvi. Teismo medicinos ekspertas dar nustatys mirties laiką. 

— Dieną arba dvi? Bet juk jau praėjo kelios savaitės. 

— Jei tąkart ji nemirė, o buvo tik sužeista, ją nužudyti galėjo ir 
vėliau. 

Kai Risė ėmė purtyti galvą, Rikas pakėlė ranką ir paklausė: 

— Ar gali neabejodama teigti, kad ji niekaip nebūtų galėjusi likti 
gyvai 

— Aš nė kiek neabejoju. 

— Na gerai. Ar čia ta moteris, kurią tu matei, Rise? 

Ji ėmė spausti pirštus, kol suskaudo, o tada skausmu stengėsi pri- 
versti save žvilgtelėt į nuotrauką dar kartą. 

Merginos veidas buvo subraižytas ir ištinęs, nusėtas bekrau- 
jais pjūviais iki pat nubrozdintos ir paraudusios gerklės. Kad ir kas 
tose pelkėse gyvena, kūną kaip reikiant aptaršė. Kažkada Risė buvo 
girdėjusi, kad žuvys ir paukščiai pirmiausia iškabina akis. Dabar pa- 
matė, kad tai tiesa. Merginos plaukai buvo tamsūs, pečiai gležni. Risė 
stengėsi perkelti moters atmintyje veidą ant šio sumaitoto veido nuo- 
traukoje. 

— Aš nežinau... Ji atrodo daug jaunesnė, o plaukai... plaukai, re- 
gis, trumpesni. Aš nežinau. 

— Tą dieną tu buvai labai toli, Rise. 

— Jis jos nemušė. Jos veidas — šitas veidas — rodo, kad ją kažkas 
mušė. O merginos, kurią aš mačiau, niekas nemušė, tik pastūmė, o pa- 
skui... Jis tikrai jos šitaip nesumušė. 

Rikas akimirką patylėjo, o Risei nusukus akis nuotrauką apvertė. 

— Gali būti, kad, tau nubėgus kviesti pagalbos, ji dar nebuvo 
mirusi. Gali būti, kad jis ją nuvilko ir paslėpė pėdsakus. Gal ji atsigavo 
ir juodu susitaikė. Gal ir toliau keliavo po apylinkes. O paskui, praėjus 
porai savaičių, susipyko dar kartą — tuomet ir nutiko visa kita. Jei 
vyras kartą bando smaugti moterį, vadinasi, išdrįs ir dar kartą. 

— Visa kita? 

— Teks palaukti skrodimo ir kitų įkalčių tyrimo rezultatų. Noriu 
pabrėžti, kad labai tikėtina, jog ši moteris yra ta pati, kurią tu matei. Jei 
galėtum dar kartą pažiūrėti, kai būsi kiek aprimusi ir pravėdinusi gal- 
vą, labai mums padėtum. Šalia šios moters nerasta jokių dokumentų. 
Pirštų atspaudai irgi nedavė jokių rezultatų, nes nėra jokiose duome- 
nų bazėse. Dar bandys ieškoti pagal dantų įrašus ir dingusių asmenų 

bylose. Tačiau jei žinotume, kad ji buvo toje vietoje, kur tu matei besi- 
pykstančią porą, jei žinotume, kad ji buvo kartu su tavo matytu vyru, 
gal rastume kokį siūlo galą. 

Risė žiūrėjo Rikui tiesiai į akis ir ramiai pasakė: 

— Jūs manimi prieš tai netikėjote. Jūs netikėjote, kad aš mačiau 
tai, ką sakiau mačiusi, net netikėjote, kad toje pakrantėje iš viso kas 
nors buvo. 

— Nenoriu tau meluoti, man buvo kilę abejonių. Bet tai nereiš- 
kia, kad nesidomėjau ir viską apleidau. 

— Na gerai. — Šįkart Risė ištiesė ranką ir paėmė nuotrauką. Šo- 
kas jau buvo praėjęs, ir dabar, žiūrint į veidą nuotraukoje, ją apėmė 
gailestis. — Aš nežinau. Man labai gaila. Labai norėčiau pasakyti, kad 
čia yra mano matyta moteris, bet, deja, negaliu. Man rodos, ji buvo 
vyresnė, jos plaukai ilgesni, o veidas siauresnis, bet nesu tikra. Jei ją 
atpažinus galėsiu pamatyti nuotrauką, kaip ji atrodė prieš nužudymą, 
manau, galėčiau tikrai patvirtinti arba paneigti. 

— Gerai. — Rikas atsiėmė nuotrauką ir, uždėjęs savo delnus ant 
Risės rankų, tvirtai suspaudė. Jos rankos buvo šaltos kaip ledas. — Ži- 
nau, kaip tau turėjo būti sunku. Gal nori atsigerti vandens? 

— Ne. Dėkui. 

— Kai tik ją atpažins, pasikviesime tave pažiūrėti. Esu labai dė- 
kingas, kad atvažiavai mums padėti. Paprašysiu Denio, kad tave par- 
vežtų atgal. 

— Man atrodo, jis išvažiavo pagal iškvietimą. 

— Tada nuvešiu tave pats. 

— Galiu pareiti ir pėsčiomis. — Bet atsistojusi ji pajuto, kad 
linksta ir virpa keliai. — O gal ir nepareisiu. 

— Aš tave parvešiu. Gal nori dar porą minučių pasėdėti? 

Risė papurtė galvą. 

— Jei jūsų versija teisinga, na, jei jūs neklystate sakydamas, kad 
tądien ji galėjo likti gyva, kodėl ji su juo liko? Kodėl nusprendė likti su 
vyru, kuris bandė ją nužudyti? 

— Neįmanoma paaiškinti, kodėl žmonės taip elgiasi. Henkai, aš 
parvešiu Risę namo. O gal aš ir klystu, — pridūrė Rikas, nusikabinda- 
mas skrybėlę ir atidarydamas duris. — Gal tai neturi nieko bendro su 
tuo, ką tu matei praeitą mėnesį. Bet, sprendžiant iš tavo apibūdinimo, 
didelė tikimybė, kad čia ta pati moteris. 

— Nebuvo pranešta, kad ji dingo, nes vis dar buvo su juo, o jis 
tikrai nepraneštų. 

— Gali būti. 

Ji įlipo į automobilį ir atlošė galvą. 

— O, kad galėčiau pasakyti, jog čia ta pati moteris. Būtų daug pa- 
prasčiau pasakyti „taip, čia ji. Tada viskas pagaliau baigtųsi, pagaliau 
nurimčiau. 

— Turėtum kuriam laikui išmesti tai iš galvos, bent trumpam. 
Leisk policijai atlikti savo darbą. 

— O, kad galėčiau. 

Kai šerifas sustojo prie užkandinės, Risė žvilgtelėjo pro langą ir 
pamatė, kad pro jos buto duris išlenda Brodis. Pamatęs ją policijos 
automobilyje, jis staigiai puolė laiptais žemyn. 

— Kas atsitiko? Kas nutiko? 

Brodis atrodė sunerimęs, o Risė nebuvo pratusi jo tokio matyti. 
Ji ėmė visa virpėti. 

— Rado moters kūną, ir aš buvau nuvykusi pažiūrėti nuotraukų 
iš... Nežinau, ar tai buvo ta pati moteris. Jos veidas labai sumaitotas. 
Nemanau, kad tai mano matyta moteris, bet... 

— Ją rado pelkėse prie Briedžio tvenkinių, — pasakė Rikas, iš- 
lipęs iš automobilio. 

— Einu kiek pasėdėsiu ant laiptelių, tada žengsiu vidun. Noriu pa- 
kvėpuoti grynu oru. — Risė nupėdino prie laiptų ir sunkiai atsisėdo. 

— Auka — moteriškos lyties, — pašnibždomis Brodžiui pranešė 
Rikas, — ilgais tamsiais plaukais. Iš įkalčių sprendžiame, kad ji buvo 
uždusinta. Sumušta ir išprievartauta. Gal nuskandinta. Teismo medici- 
nos ekspertas kaip tik šiuo metu daro skrodimą. Ją rado vaikai: nuogą, 
be jokių asmens dokumentų. Aplinkui niekur nerasta jokių drabužių. 

— Ją rado neseniai? 

— Vakar. Aš sužinojau šiandien, gavau nusikaltimo vietos nuo- 
traukas. | 

— Jėzus Marija, Rikai, kaip tu galėjai tikėtis, kad Risė atpažins 
moterį, pelkėse plūduriavusią beveik visą prakeiktą mėnesį? 

— Porą dienų, — pataisė Brodį Rikas. — Jei Risė tądien, praeitą 
mėnesį, matė tą moterį, kuri pati atsikėlė ir nuėjo arba buvo nunešta 
vis dar gyva, čia galėtų būti ji. Turėjau patikrinti, ar Risė jos neatpa- 
žins. Ji visai neblogai laikėsi. Ji — stipri moteris. 

— Turėjai visų pirma paskambinti man, leisti man ją atvež- 

ti. — Brodis pažvelgė į Risę ir suraukė antakius. — Tu puikiai Žinai, 
kad mudu draugaujame. 

— Jei ji būtų norėjusi, kad tu būtum kartu, būtų paskambinusi. 
Kas, po galais, tavo plaukuose? 

— Po velnių. — Brodis pirštais persibraukė plaukus. — Čia dažai, 
aš truputį dažiau Risės kambarį. 

— Mat kaip? — Rikas kilstelėjo antakius. — Tai, rodos, jūs drau- 
gaujate daug artimiau, nei numaniau. 

— Čia tik sumauti dažai. 

Rikas išsišiepė iki ausų. 

— Graži melsva spalva. Dar kai mes su Debe tik draugavome, ji 
buvo įtaisiusi mane sutvarkyti jos verandą, paskui prašė, kad šį bei tą 
nupirkčiau parduotuvėje. Net neapsigraibiau, kaip išsinuomojau smo- 
kingą ir pasakiau „taip“. 

— Eik velniop, Rikai. Čia tik dažai. 

— Nuo kažko reikia pradėti. — Rikas priėjo prie Risės ir atsitūpė 
priešais, kad jai nereiktų atlošti galvos. — Kaip tu jautiesi? 

— Man bus viskas gerai. Ačiū, kad parvežėte mane namo. 

— Toks darbas. 

— Šerife? — šūktelėjo ji, jam jau einant prie automobilio. — Ar 
jūs man pranešite, kai ją atpažins? 

— Būtinai. Gali neabejoti. Pasirūpink savimi. O tu pasisaugok, 
kad tik ji neparištų tau prijuostės, — pridūrė Brodžiui. 

— Pabučiuok tu man į... — Bet Rikas jau sėdėjo automobilyje ir 
uždarė dureles. 

Risei atsistojus, Brodis priėjo prie jos. 

— Na, eime, pasiimsi viską, ko tau reikia, ir nusivešime pas mane. 
Bėk pasiimk savo kompaktinį diską ar ko ten tau dar reikia. 

— Ne, turiu grįžti į darbą. 

— Dėl Dievo meilės, juk Džonė neatleis tavęs. 

— Turiu grįžti į darbą. Man reikia pinigų. Be to, aš jai dar skolin- 
ga visą valandą. Ir geriau jausiuos, jei būsiu užsiėmusi. 

— Ką gi. — Brodis ištraukė iš kišenės raktą ir padavė Risei. — 
Duris užrakinau. Būsiu namuose, jei... Būsiu namuose. 

— Gerai. — Brodis nepajudėjo iš vietos, bet iniciatyvos ėmėsi ji: 
priėjo artyn ir jį pabučiavo. — Čia tik mažas užmokestis už pagalbą. 

— Maniau, kad atsimokėsi valgiu. 

— Čia tik pradžia. 

Džonė nieko neklausinėjo, tik trumpai užsiminė, kad nenori gir- 
dėti iš Risės nė vieno žodžio, kuris būtų susijęs ne su maistu. Aprimus 
priešpiečių bumui, ji stebėjo Risę, kapojančią svogūnus ir salierus. Gal 
mergina ir valdė peilį taip greitai ir preciziškai, kaip jojimo su kliūtmis 
čempionas savo žirgą, bet galvojo tikrai ne apie maistą. 

— Tavo pamaina jau baigėsi, — griežtai pasakė Džonė. 

— Aš turiu tau atidirbti valandą. Be to, trūksta bulvių salotų. 

— Tu turėjai atidirbti dešimt minučių, jau seniai tai padarei. 

Risė papurtė galvą ir toliau įnirtingai kapojo svogūnus. 

— Pas šerifą išbuvau gerą pusvalandį. 

Mirtinai įsižeidusi Džonė įsirėmė į klubus. 

— Argi aš tau žadėjau už tai apmokėti? Dėl Dievo meilės. 

— Aš turiu atidirbti trisdešimt minučių. — Risė subėrė svogūnus 
ir salierus į dubenį ant bulvių, kurias jau buvo išvirusi, supjausčiusi ir 
atvėsinusi. — Čia nuostabiai tiktų švieži krapai. 

— Na, ne pro šalį būtų ir seksas trise su Džordžu Kluniu ir Ha- 
risonu Fordu, bet nė vienos mūsų norai neišsipildys. Lankytojai nesi- 
skundžia, o tavo pamaina baigėsi. Už viršvalandžius aš nemoku. 

— Aš nenoriu jokio užmokesčio už prakeiktus viršvalandžius. 
Noriu šviežių krapų ir bent kiek tokių kario ir sūrio, kurių skonis ne- 
būtų kaip plastmasė. O jei lankytojai nesiskundžia, tai tik todėl, kad jų 
skonio receptoriai atrofavęsi. 

— Tas ir yra, — ramiai atsakė Džonė, o tuo tarpu Pitas tyliai pa- 
sitraukė nuo kriauklės durų link, — kad jiems nė per nago juodymą 
nerūpi, ar bulvių salotos su šviežiais krapais, ar ne. 

— O turėtų. — Risė trenkė ąsotėlį su padažu ant darbo stalo. — Ir 
tau turėtų rūpėti. Kodėl visi dirba tik vidutiniškai? Man atsibodo dirb- 
ti vidutiniškai. ai 

— Tai eik lauk iš mano virtuvės. 

— Puiku. — Risė nusiplėšė prijuostę. — Puiku, aš išeinu. — Įsi- 
plieskusi teisėtu pykčiu, ji šovė į Džonės kabinetą, čiupo rankinuką ir 
pasileido prie durų. Stabtelėjo prie staliuko, kur sėdėjo trys iškylautojai ir 
krimto priešpiečius, apsimesdami, kad nesiklauso. — Kmynų. — Ji baks- 
telėjo pirštu į dubenėlį čili. — Čia trūksta kmynų. — Ir išdrožė lauk. 

— Kmynų mat trūksta, — sumurmėjo Džonė ir pasisuko į 
Pitą. — Eik prie darbo. Nemoku tau už tai, kad stovėtum ir graudžiai 
žiūrėtum. 

— Galiu išeiti paskui ją. 

— Tu taip pat gali netekti darbo. 

Kmynų, prunkštelėjusi pagalvojo Džonė ir suskato baigti bulvių 
salotas. 

Risė užtrenkė savo automobilio dureles. Dabar ji turi važiuoti ir 
nesustoti, paliepė sau. Jai nereikia šito miesto, šitų žmonių, šito absur- 
diško darbo, kuriuo tiesiog tyčiojamasi iš tikros kulinarijos. Reikėtų 
važiuoti tiesiai į Los Andželą. Ir įsidarbinti tikro restorano virtuvėje, 
kur Žmonės suprastų, kad maistas — tai ne tik kalorijų masė, kuria 
užkemšamas skrandis. Prie parduotuvės ji dar kartą trenkė durelėmis. 
Ji Džonei buvo skolinga pusvalandį, bet ta kalė nenorėjo. Brodžiui yra 
skolinga pietus už vonios nudažymą ir, Dievas mato, ji jam atsilygins. 
Risė įsiveržė pro duris ir rūsčiai nužvelgė prekystalį, prie kurio Makas 
skaičiavo Debės Mardson sąskaitą. 

— Man reikia lazdyno riešutų, — pareikalavo Risė. 

— Hm, na, šiuo metu neturime. 

Kaip, po galais, ji paruoš vištieną „Frangelico“ neturėdama laz- 
dyno riešutų? 

— O kodėl neturite? 

— Nėra paklausos. Nors, žinoma, galiu tau užsakyti. 

— Kas man dabar iš to. 

Risė nėrė į bakalėjos skyrių, tikėdamasi ką nors sumedžioti len- 
tynose tarp skardinių ir pasisemti įkvėpimo rinkdamasi ingredientus. 
Visiškai kvaila, absurdiška, pagalvojo Risė, mėgint pasisemti nors ko- 
kio įkvėpimo, kai pasirinkimas toks skurdus. 

— Oho, žiūrėk, tikras stebuklas, — murmtelėjo ji. — Saulėje džio- 
vinti pomidorai. 

Ji įsimetė juos į krepšį, pasikniso tarp šviežių pomidorų. Auginti 
šiltnamyje, su pasibjaurėjimu pamanė ji. Ir dar įvynioti į plastikinę 
plėvelę, dėl Dievo meilės. Beskoniai ir bespalviai. Viskas bus viduti- 
niška. Jei tik pavyks kas nors bent vidutiniško. Pievagrybių nėra — tai 
bent staigmena. Nėra baklažanų, nėra artišokų. Nėra net sumautų 
šviežių krapų. 

— Sveikute, Rise. 


247 


Įsimetusi akivaizdžiai antrarūšių paprikų į krepšelį, Risė piktai 
dėbtelėjo į Lou. 

— Jei tave atsiuntė motina, gali keliauti atgal ir pasakyti, kad man 
pakanka. 

— Pas mamą? Argi tu ten nebuvai? Mačiau tavo automobilį prie 
restorano. Nagi, duokš, panešiu krepšį. 

— Nereikia. — Risė trūktelėjo krepšį arčiau savęs. — O gal tu jau 
pamiršai, kad aš sakiau, jog su tavimi nemiegosiu. 

Lou išsižiojo, užsičiaupė ir kostelėjo. 

— Ne, tokių žodžių niekada nepamirštu. Klausyk, užėjau pama- 
tęs tavo automobilį lauke, nes pamaniau, kad tu gali būti nusiminusi. 

— Kodėl aš turėčiau būti nusiminusi? Bulvės raudona lupena — 
dar vienas stebuklas. 

— Girdėjau apie moterį, kurią rado prie Briedžio tvenkinių. To- 
kių naujienų ilgai nenuslėpsi, — pridūrė Lou, kai Risė nepratarė nė 
žodžio. — Tau turėjo būti labai sunku. 

— Tai moteriai turėjo būti dar sunkiau, sakyčiau. 

Risė paėmė kelias vištienos krūtinėles. 

— Tu turbūt teisi. Nors ir tau turėjo būti nelengva. Ir vėl ją pa- 
matyti. Kad ir nuotraukoje. Turėjo būti nelengva grįžti mintimis į tą 
dieną, kai lipai kalnu. — Lou pamindžikavo, nes Risė ir toliau atkakliai 
tylėjo. — Bet dabar bent jau žinai, kad ją surado. 

— Nežinau, ar ji yra ta moteris, kurią mačiau aš. 

— Žinoma, kad tai ji. Kitaip ir būti negali. 

— Kodėl? 

— Todėl, kad visi galai sueina. — Lou palydėjo ją prie prekysta- 
lio. — Visi taip sako. 

— Niekas nieko nežino, o aš negaliu patvirtinti, jog tai ta pati 
moteris vien tam, kad visus padaryčiau laimingus. 

— Jergutėliau, Rise, visai nenorėjau to pasakyti... 

— Labai keista, kad dviem vaikams prireikė rasti moters kūną 
pelkėje, idant visi pripažintų, kad nieko neišsigalvojau. Ė, pasirodo, 
Risė visai ne pamišėlė. 

Daug atsargiau nei įprastai Makas sudėjo jos pirkinius į krepšelį. 

— Niekas nemano, kad esi pamišėlė, Rise. 

— Žinoma, kad mano. Kartą tapęs kvaileliu, liksi juo visiems 
laikams. Kitaip nebūna. | 

Risė išsitraukė piniginę ir niūriai pastebėjo, kad sumokėjusi už pir- 
kinius liks su paskutiniais dešimt dolerių ir tuo, ką gaus grąžos. Ir vėl. 

— Neturėtum taip kalbėti. — Makas paėmė pinigus ir atidavė 
trisdešimt šešis centus grąžos. — Įžeidi ne tik save, bet ir visus ap- 
linkinius. 

— Gali būti. Jaučiuosi įžeista, kai einu gatve arba įžengiu į pa- 
talpą, o visi žmonės ima rodyti į mane pirštais ir gaili vargšės moters 
iš Rytų kranto. Arba žiūri į mane iš padilbų, tarsi galėčiau staiga imti 
veblenti nesąmones. Pabandykit kada nors ištverti tai, — pasiūlė Risė, 
keldama krepšį nuo prekystalio. — Pažiūrėkit, ar jūsų neužknis. O tu 
savo mamai gali pasakyti, — tarė ji Lou, — kad ji man skolinga už dvi- 
dešimt aštuonias valandas. 

Risė žengė durų link. 

— Pasakyk jai, kad rytoj atvažiuosiu užmokesčio. 


Išgirdęs lauko durų trenksmą, Brodis atsitraukė nuo įtemptos 
scenos, kurioje pagrindinis herojus tvarkėsi su vyru, kuriuo teks pasi- 
tikėti, kad ir nenoromis. Jis nusikeikė ir ištiesė ranką siekdamas kavos, 
kai suprato, kad jo arkliško dydžio kavos puodelis jau tuščias. Pirma 
mintis buvo leistis žemyn į virtuvę ir užsikaisti dar kavos, bet išgirdo 
dar vieną trenksmą — spintelės durelių? — ir nusprendė, kad neverta 
pačiam veržtis į karo zoną vien dėl kofeino. Brodis pasitrynė sustin- 
gusius sprando raumenis, priežastį suversdamas Risės vonios luboms. 
Tuomet užmerkė akis ir vėl pasinėrė į knygą. Po kurio laiko jam pasi- 
rodė, kad išgirdo atidarant lauko duris, bet jis teberašė įtemptą sceną, 
kol pabaigė. 

Patenkintas atsitraukė nuo klaviatūros. Šiandien jiedu su Mede 
daug nuveikė ir labai nuvargo, taigi jis tikrai nusipelnė šalto alaus ir 
dušo. Pirmiausia alaus. 

Leisdamasis laiptais, jis ranka perbraukė veidą ir pajuto šerius. 
Reikėtų nusiskusti, tingiai pagalvojo. Kelias dienas nesiskusti jis tikrai 
galėjo sau leisti, kai gyveno vienas. Bet horizonte pasirodžius moteriai 
bendrauti su skustuvu teks kasdien. Dabar nusiskus duše. 

Dar geriau būtų įkalbėti Risę nusimaudyti kartu. Nusimaudytų, 
pasimylėtų, o tada išgertų šalto alaus ir suvalgytų karšto maisto. Bro- 
dis nusprendė, kad planas tiesiog tobulas. 

Pamatęs, kad ant viryklės niekas neverda, jis sutriko. Brodis jau 

buvo pripratęs įžygiuoti į virtuvę ir rasti ką nors gaminant. Dar labiau 
sutriko suvokęs, kad suirzo. 

Niekas neverda, ant stalo nematyti jokių spalvingai paserviruotų 
lėkščių nei žvakių, o galinės durys buvo atdaros. Pamiršęs skutimąsi, 
jis išėjo laukan. 

Risė sėdėjo verandoje, laikydama rankose butelį vyno. Pastebėjęs, 
kiek vyno jame buvo likę, nusprendė, kad ji jau kuris laikas čia sėdi. 
Brodis priėjo ir atsisėdo šalia. 

— Rengi vakarėlį? 

— Žinoma, — ji kilstelėjo taurę. — Didelį vakarėlį. Šitame mieste 
gali nusipirkti butelį visai padoraus vyno, bet nė nebandyk ieškoti pra- 
keiktų šviežių krapų šakelės arba kelių lazdyno riešutų. 

— Dar praeitą savaitę dėl to skundžiausi merui. 

— Tu neatskirtum šviežių krapų, net jei pakiščiau tau po nosi- 
mi. — Risė gurkštelėjo vyno ir nerūpestingai pamosikavo taure. — Bet 
tu juk iš Čikagos. Tavo lūkesčiai turėtų būti didesni. 

— Man labai gėda. 

Risė buvo girta. 

— Ruošiausi iškepti vištieną „frangelico“, bet negavau pirkti laz- 
dyno riešutų. Tada pamaniau, kad galiu paruošti „pollo arrosto“. Bet 
pomidorai pasitaikė visiškas šlamštas, o vien nuo minties, kad kitokio 
parmezano, kuris nėra sausi milteliai skardinėje, nerasiu, mane suėmė 
juokas. 

— Tikra tragedija. 

— Bet tai svarbu. 

— Pasirodo, kad svarbu. Nagi, Liesute, tu jau apšilusi. Eime vir- 
šun, ir galėsi išsimiegoti. 

— Aš dar nebaigiau apšilti. 

— Rinktis tau. Pagirias taip pat kęsi pati. 

Brodžiui atrodė, kad paimdamas iš jos butelį ir kaip reikiant nu- 
gerdamas parodys savo gerumą ir pagelbės Risės organizmui, palikda- 
mas jam kovoti vienu gurkšniu mažiau. 

— Bulvių salotas ji nori ruošti su padažu iš butelio ir apsieiti be 
krapų. Ką gi, tegu. Aš išėjau iš darbo. 

Ir vėl apie Džonę, suprato Brodis. 

— Davei gerą pamoką. | 

— Nesiginčyk, ruošk maistą vidutiniškai, nekelk bangų — kad 

tik niekas nieko nepastebėtų. Prašom nekreipti dėmesio, rūpinkitės 
savo reikalais. 

Risė pašėlusiai pamojavo rankomis, todėl Brodis pridengė taurę, 
kad neišsilaistytų vynas. 

— Aš jau pavargau. Pavargau nuo visko. Įsidarbinti virtuvėje, 
kuriai esu pernelyg aukštos kvalifikacijos ir maistą galiu ruošti už- 
rištomis akimis ir viena ranka, gyventi miniatiūriniame butuke virš 
užkandinės. Tik švaistau savo laiką. Tik švaistau laiką. 

Brodis sudvejojo ir vis dėlto dar gurkštelėjo vyno. Ji ne tik ap- 
šilusi, pamanė jis. Ji įsismaginusi. 

— Dar ilgai ketini keiksnotis ir dejuoti? Nes jei tik tai ir telaukia, 
galiu tave čia palikti ir eiti dar porą valandų padirbėti. 

— Kaip tipiška. Tipiškas vyras. Jei kalbama ne apie jį, klausytis 
neverta. Ir iš viso ką, po galais, aš čia veikiu? 

— Dabar? Dabar tu girtėji sėdėdama mano verandoje ir kuo to- 
liau, tuo labiau įsismagini. Be to, mane erzini. 

Gal Risės akys ir buvo stiklinės, bet kai ji pažvelgė į Brodį, jos 
degė pykčiu. | 

— Tu esi savanaudiškas, egocentriškas ir nemandagus. Man išvy- 
kus ilgėsies tik vieno — tai karšto maisto. Eik tu šikt, Brodi. O aš sma- 
gintis eisiu kitur. — Risė atsistojo ir susvyravo, vynui plūstelėjus į galvą 
netikėtai kaip ir taurėje. — Reikėjo man važiuoti ir pravažiuoti pro šitą 
„miestelį“. Turėjau tave pasiųsti velniop, vos tik pirmą kartą prie manęs 
prikibai. Mardsonui reikėjo pasakyti, kad nuotraukoje — ta pati mote- 
ris. Turėjau pripažinti, kad tai ji, ir viskas būtų pamiršta. Dabar tą ir ke- 
tinu padaryti. — Ji žengė kelis netvirtus žingsnius virtuvės link. — Tik 
ne ta eilės tvarka. Su tavim pirmu tvarkysiuosi. Eik po velnių. 

Risė nusigavo į virtuvę ir siekė rankinuko, bet Brodis pasirodė 
esąs greitesnis. 

— Ei! — šūktelėjo ji ir bandė pagriebti. — Rankinukas mano. 

— Gali turėti viską, išskyrus juos. 

Jis iš vidinės kišenėlės su užtrauktuku — ten, kur ji ir sakė — iš- 
traukė raktus. Ar pamišusi, ar serganti, ji daiktus laikė tvarkingai. Nuo 
raktų ryšulėlio Brodis atkabino automobilio raktelį ir, įsidėjęs į kišenę, 
buto raktus padėjo ant stalo. 

— Keliauk kur tinkama, bet vairuoti neleisiu. Teks pasivaikščioti. 

— Ir puiku. Nueisiu iki šerifo Mardsono ir išdėstysiu viską, ką jis 
nori girdėti. Ir bus baigta — tiek su tavim, tiek su šita prakeikta vieta. 

Risė jau buvo pusiaukelėje link durų, kai lyg gręžiamą skudurą jai 
susuko pilvą. Prispaudusi rankas prie juosmens, žaibo greitumu nėrė į 
vonią. Brodis iš lėto nuėjo paskui. Nieko nuostabaus, kad jai pasidarė 
šitaip bloga. Tiesą sakant, jis manė, kad taip netgi geriau, taip kūnas 
ginasi nuo piktnaudžiaujančio savininko kvailumo. Brodis palaikė jai 
plaukus, o po visko įkišo rankon drėgną rankšluostį. 

— Ar dabar jau nori pamiegoti? 

Risė nejudėjo iš vietos, rankšluostį glausdama prie veido. 

— Gal galėtum palikti mane vieną? 

— Apie nieką daugiau ir nesvajoju. Netrukus paliksiu. — Brodis 
ją pakėlė, tada ji gailiai sudejavo. — Jei ir vėl ruošiesi vemti, tai nepa- 
miršk manęs įspėti. 

Risė papurtė galvą ir užmerkė akis, o jos tamsios ir drėgnos 
blakstienos dailiai išryškėjo popieriaus baltumo odos fone. Brodis už- 
nešė ją į miegamąjį ir paguldė ant lovos. Užklojo antklode ir dėl viso 
pikto prie lovos pastatė šiukšliadėžę. 

— Miegok, — tepasakė ir išėjo iš kambario. 

Likusi viena, Risė susisuko į kamuoliuką ir drebėdama iki smak- 
ro užsitraukė antklodę. Ji tik sušils ir nusiramins, pažadėjo sau, o tada 
išvažiuos. Bet dugnas išnyko ir Risė paniro į miegą. 

Ji sapnavo, kad sukasi karusele. Spalvos, judesiai ir greitas, vidurius 
tampantis sukimas. Iš pradžių Risė šūkavo juokdamasi ir džiaugsmingai. 

Valio! 

Bet karuselei sukantis vis greičiau ir greičiau, o muzikai skam- 
bant garsiau, džiūgavimas virto nerimu. 

Lėčiau. Prašau! Gal galima lėčiau? 

Greitis vis didėjo ir didėjo, kol širdis prisipildė siaubo. Ratas 
beprotiškai siūbavo į visas puses, ir Risės gerklėj ėmė strigti panikos 
riksmai. 

Taip pavojinga. Noriu išlipti. Sustabdykit karuselę. Sustabdykit ir 
leiskit man išlipti! 

Tačiau ratas nuo greičio liejosi, o muzika gaudė. Staiga karuselės 
ratas atsiplėšė ir nuskrido, sviesdamas Risę iš šviesų į tamsą. 


Risė staigiai atmerkė akis. Ji pirštais kasė patalus, o bekvapiai 
klyksmai aidėjo galvoje. Ji neskrieja oru, patikino save Risė. Nenėrė 
mirčiai į nasrus. Čia tik sapnas, tik siaubingas sapnas. Stengdamasi išly- 

ginti kvėpavimą, ji ramiai gulėjo ir pamažu ėmė orientuotis aplinkoje. 
Šalia lovos degė lempa ir iš koridoriaus sklido šviesa. Akimirką ji visiš- 
kai nesuprato, kur yra atsidūrusi. Kai atmintis atsigavo, jai nesinorėjo 
nieko daugiau, tik užsitraukti antklodę ant galvos ir panirti užmarštin. 
Netgi skriejantis karuselės ratas būtų lengvesnis išbandymas. Kaip ji 
galės pažiūrėti jam į akis? Kaip galės pažiūrėti į akis visiems kitiems? 
Risė tenorėjo susirasti raktus ir išslinkti iš miestelio kaip kokia vagilė. 

Ji pasirėmė alkūnėmis norėdama įsitikinti, kad neapsivems, ir 
atsisėdo. Ant naktinio staliuko stovėjo puodelis sidabro spalvos kraš- 
teliais. Sutrikusi Risė jį paėmė ir pakėlusi prie nosies pauostė. Puode- 
lyje buvo jos arbata. Brodis jai buvo padaręs arbatos ir pastatęs, kad 
rastų ją šiltą vos pabudusi. Net jei jis deklamuotų Kytsą, apiberdamas 
ją baltomis rožėmis, Risė nesijaustų labiau sujaudinta. Ji jam kalbėjo 
baisiausius žodžius, elgėsi pasibjaurėtinai. O jis jai išvirė arbatos. 

Risė iš lėto gurkšnojo, jausdama, kaip rimsta sudirginta gerklė 
ir pilvas. Girdėdama, kaip klapsi klaviatūros klavišai, ji stipriai užsi- 
merkė ir stengėsi sukaupti drąsą. Kiek netvirtai stovėdama ant kojų, 
nužingsniavo pasitikti lemties. 

Risei įėjus į kabinetą, Brodis pakėlė galvą ir kilstelėjo vieną an- 
takį. Labai keista, pagalvojo ji, kiek daug išraiškų gali slypėti vieno 
žmogaus veide. Susidomėjimas, džiaugsmas, susierzinimas. O dabar? 
Visiška apatija. Risei labiau patiktų tvirtas antausis. 

— Ačiū už arbatą. — Brodis tylėjo ir laukė, kol Risė kaupė jė- 
gas. — Ar neprieštarausi, jei išsimaudysiu? 

— Pati Žinai, kur vonia. 

Jis ir vėl ėmė spausdinti, nors ką tik parašytus paistalus vertėtų 
ištrinti. Risė atrodė kaip vaiduoklis juodais paakiais, o kalbėjo lyg ko- 
šės prisiviręs vaikas. Brodžiui tai visai nepatiko. Jis juto, kaip ji išslinko 
iš kambario, ir girdėjo, kaip į vonią paleido bėgti vandenį. Tada Brodis 
viską ištrynė ir išjungė kompiuterį. Ir nuėjo jai virti sriubos. 

Brodis ja visai nesirūpino, jis vis dar tebeniršo vien apie tai 
pagalvojęs. Tiesiog taip elgiamasi, kai kitas žmogus prastai jaučiasi. 
Išverdi sriubos, gal net paskrudini duonos. Tik būtiniausi dalykai. 
Įdomu, kiek įvairiausio nuodo, prikaupto per ilgą laiką, ji išliejo su tuo 
vynu. Jei Risė ir vėl ims keiksnotis, jis tikrai... 

Jis ką? — pamanė Brodis. — Ogi nieko. Ne vien Risė jį buvo su- 
erzinusi. Jis pyko ir ant savęs. Turėjo tikėtis, kad kažkuriuo metu ji 
sprogs. Iki šiol mergina laikėsi visai neblogai, atsitiesė po kiekvieno to 

menkystės smūgio. Tačiau baimę, nuoskaudas ir įniršį ji rijo. Anksčiau 
ar vėliau visa tai turėjo išsilieti. O šiandien ir yra ta diena. 

Kokį žiaurų psichologinį karą jai kažkas paskelbė prašydamas 
peržvelgti nužudytos merginos nuotraukas. Brodis tikrai nieko nenu- 
manė apie šviežius krapus, bet suprato, kad jie buvo paskutinis lašas 
kantrybės taurėje. 

Dabar Risė atsiprašys, bet Brodis nenori girdėti jos nelemto atsi- 
prašymo. Taip pat gali būti, kad ji pasakys jam ketinanti išeiti, ketinan- 
ti susirasti kitą prieglobstį nuo persekiojančių audrų, bet ir to Brodis 
nenorėjo. Jis nenorėjo jos netekti. 

O tai žemino. 

Risė atėjo dar drėgnais plaukais ir kvepianti jo muilu. Buvo aiš- 
kiai matyti, kad ji kaip įmanydama stengėsi nuslėpti, jog vonioje ver- 
kė. Įsivaizduodamas, kaip ji sėdi vonioje ir rauda, jis pajuto dar vieną 
smūgį į paširdžius. 

— Brodi, aš labai... 

— Yra sriubos, — nutraukė jis. — Tai ne „pollo arrosto“ — kad ir 
kas, po galais, tai būtų — bet teks su tuo susitaikyti. 

— Tu išvirei sriubos? 

— Mano mamos receptas. Atidarai skardinę, supili į dubenėlį ir 
įkiši į mikrobangų krosnelę. Garsėja visame pasaulyje. 

— Atrodo skaniai. Brodi, aš atsiprašau, man taip nesmagu, taip 
gėda. 

— Ar tuaalkana, ar ne? 

Risė prispaudė pirštais akis, o lūpos virpėjo. 

— Nepradėk. — Griežtame jo balse slypėjo vos girdima nevil- 
tis. — Mano gerumas turi ribas. Tai valgysi sriubos ar ne? 

— Taip. — Risė nuleido rankas. — Taip, sriubos valgysiu. O tu? 

— Kol tu viršuje gulėjai, apimta girto stingulio, aš valgiau su- 
muštinį. 

Sunku pasakyti, ar Risė nusijuokė, ar sukūkčiojo. 

— Aš pasakiau nepagalvojusi. 

— Užsičiaupk ir valgyk. 

— Prašau, išklausyk. 

Gūžtelėjęs pečiais, Brodis padėjo ant stalo dubenėlį sriubos ir 
pastebėjo, kaip ji mirktelėjo pamačiusi, jog šalia sriubos patiekė ir 
skrebutį su sviestu. 

— Aš prikalbėjau nepagalvojusi. Tu esi nemandagus, bet man tai 

patinka. Esi savanaudis, bet man atrodai sveikai savanaudiškas. Ir ne- 
noriu, kad eitum po velnių. 

— Čia jau ne tau rinktis. 

— Nelabai pamenu, ar pasakiau dar ką nors, už ką turėčiau atsi- 
prašyti, nes buvau girta. Jei nori, kad išeičiau — aš išeisiu. 

— Jei norėčiau tave išspirti lauk, negi gaiščiau laiką ir šitaip 
stengčiausi ruošdamas garsiąją savo mamos sriubą? 

Risė priėjo artyn ir, apsivijusi rankomis, prispaudė veidą prie jo 
krūtinės. 

— Aš palūžau. 

— Ne, nepalūžai. — Jis tiesiog negalėjo susilaikyti, negalėjo su- 
stoti ir, nuleidęs galvą, pabučiavo jos viršugalvį. — Na, ištiko girtumo 
pykčio priepuolis. 

— Net keli priepuoliai, ir tik paskutinį paskatino alkoholis. 

— Atrodo, bus įdomus pokalbis vakarienei. — Jis nukreipė ją prie 
stalo ir, įsipylęs kavos, atsisėdo priešais. 

Risė paragavo sriubos ir viską išpažino. 

— Aš pratrūkau ant visų. Laimei, čia nedidelis gyventojų tanku- 
mas, taigi ne itin daug žmonių pasimaišė mano kelyje. Bet po tokių 
pliūpsnių likau be darbo ir greičiausiai be buto. Ir jei mano mylimasis 
nebūtų toks storaodis, turbūt ir jo būčiau netekusi. 

— Ar nori juos susigrąžinti? Ar nori atgauti darbą ir butą? 

— Aš nežinau. — Ji atsilaužė skrebučio kampą ir sutrupino lėkš- 
tėje. — Šią dieną galėčiau suprasti kaip ženklą, — o taip interpretuoti 
aš mėgstu, — kad laikas judėti. 

— Kur? 

— Aha. Geras klausimas. Galėčiau pulti Džonei po kojomis ir 
krauju prisiekti, kad jai niekada neužsiminsiu apie šviežias prieskoni- 
nes žoleles. 

— Arba galėtum rytoj nueiti į darbą ir įjungti kepintuvą — ar 
kaip ten pradedi darbą ryte. 

Risė pakėlė sumišusias akis. 

— Taip paprastai? 

— Tai tikrai ne pirmas žodžių mūšis, vykęs Džonės teritorijoje. 
O ko tu nori, Rise? 

— Matyt, atsukti laiką. Tačiau to padaryti negaliu, vadinasi, teks 
dorotis su pasekmėmis. — Šįkart atsilaužusi skrebučio, jį suvalgė. — 
Ryt pasikalbėsiu su Džone ir žiūrėsiu, ką daryti toliau. 

— Aš ne to klausiu. Ar tu nori išvažiuoti, ar nori likti? 

Risė atsistojo, paėmė nuo stalo dubenėlį ir nuėjo prie kriauklės 
jo išplauti. 

— Man patinka tai, ką matau vaikščiodama po miestelį. Man 
smagu, kai važiuojant gatvėmis žmonės man pamojuoja arba su- 
sistabdo pakalbėti, kai žingsniuoju į parduotuvę. Patinka klausyti 
Lindos Geil juoko, kai ji priima užsakymus, ir Pito, dainuojančio ar 
niūniuojančio, kai plauna indus. — Risė atsigręžė ir atsirėmė į kriauk- 
lę. — Oras labai tinka mano odai, o kalnų papėdės netrukus sužydės. 
Tačiau yra ir kitų gražių vietų, kuriose gyvena draugiški žmonės. Tik 
tarp jų nėra tavęs. Aš noriu likti čia. 

Brodis atsistojo ir, priėjęs prie Risės, itin švelniu judesiu nubrau- 
kė plaukų sruogą jai nuo veido. 

— Ir aš to noriu. Noriu, kad tu liktum čia. 

Jis ją pabučiavo, ir Risė švelniai švelniai apsivijo rankomis jam 
apie kaklą. 

— Jei tu neprieštarausi, — Žinau, kad ir taip šiandien tau sukėliau 
daug rūpesčių, — bet jei vis dėlto tu neprieštarausi, norėčiau papra- 
šyti, kad parodytum man, ko nori. — Risė švelniai brūkštelėjo lūpomis 
Brodžiui smakrą. — Jei tik neprieštarausi. 

Juodu išsvirduliavo iš kambario kaistant kūnams ir liejantis lū- 
poms. 

— Patenkink mane, — pasakė ji jam. 

— Tą ir ketinu padaryti. 

— Ne, — sukuždėjo ji Brodžiui prie kaklo. — Patenkink mane ir 
pakartok dar kartą — pasakyk, kad nori, jog likčiau. 

— Moterys visada trokšta, kad vyrai keliaklupsčiautų. — Brodis 
surado Risės lūpas. — Noriu, kad pasiliktum. 

O, taip, pagalvojo Risė, geriau už Kytsą. Ji prisiglaudė, o Brodis 
paguldė ją ant sofos. Liepsna, kurią jis įžiebdavo visomis tomis nak- 
timis, virto iš lėto rusenančiomis žarijomis. Risė jautė jas, kaistančias 
viduje, šilumą ir kvaitulį vietoj liepsnų ir kaitinančios ugnies. Ji mėga- 
vosi šiluma, leido jam glostyti plaukus, lūpomis atsidavė jo bučiniams. 
Šiąnakt ji leisis glostoma Brodžio rankų ir jaus ramią pasitenkinimo 
kaitrą. Jis jai išvirė arbatos, paruošė sriubos ir nori, kad ji liktų. 

Meilė nuplovė ją lėtomis klampinančiomis bangomis. Risė troško 
Brodžio ir atsiduodama skatino imti daugiau. Brodis norėjo ją nu- 
raminti, paguosti nuo visų rūpesčių. O tada atplėšti ir išlaisvinti nuo 

slegiančios naštos. Dar niekam nėra pavykę pasiekti švelnumo, sly- 
pinčio viduje, niekas nėra išviliojęs tokio meilumo, kuris dabar Brodį 
permerkė nuo galvos iki kojų. Risei jis galėjo būti švelnus. Kiekvienas 
vos girdimas jos atodūsis tik didino jo paties jaučiamą malonumą. 

Brodis ją nurengė ir pirštais bei lūpomis lietė ir tyrinėjo ati- 
dengtą odą. Jo muilo kvapas, sklindantis nuo Risės odos, sukėlė savi- 
ninkiškumo jausmą. Jo. Jis gali liesti, ragauti ir nepaleisti. Risė pirštų 
galiukais apčiuopė jo veidą, plaštakas paskandino plaukuose, o kūnas 
atsiduodamas išsilenkė. Ji atsidavė. 

Brodžio jėga, jo raumenys, didelės rankos ir tvirtas sudėjimas 
Risę taip švelniai jaudino. Ji virpėjo žinodama, kad jis gali ją taip kan- 
triai ir rūpestingai liesti, kad jo lūpos susitiks su jos. dar ir dar kartą ir 
kad nuo bučinių saldumo ji svaigs. Risės vidus ėmė tirpti, bet Brodis 
nesiliovė. Po oda ėmė tvinkčioti kraujas, širdis pradėjo nekantriai dau- 
Žytis. Tarsi išgirdęs jis Risę kilstelėjo, leisdamas įkaitusiai gijai trūkti. 
O nusileidus ji sudejavo, tarsi ką tik paragavusi kažko tiršto ir saldaus. 
Risė atmerkė apsunkusias akis ir įsistebeilijo į jo. Brodis paniro ir ėmė 
jose skęsti, grimzti į jų tamsius kerus. Kartu su kūnu nėrė ir širdis, 
virsdama į laisvę. Brodis negalėjo jos sustabdyti, negalėjo jos pagauti. 
Jis įslydo į Risę ir neatitraukė žvilgsnio, kai ji vėl pakilo ir nusileido. 

— Neužmerk akių. 

Brodis uždengė jai burną lūpomis, neužsimerkdamas ir stebėda- 
mas jos veidą, kol iš lėto ritmingai judėjo. Judesiai dažnėjo, įkvėpimai 
trumpėjo. Brodžio kūnas įsibėgėjo, o Risė neatsiliko ir su juo lenkty- 
niavo. Jis sugriebė jai už rankų ir pamatė, kaip tos akys, kurioms jis 
niekaip negalėjo atsispirti, apsitraukia migla, kai Risė sunėrė pirštus ir 
tvirtai suspaudė kumščius. Ir ištarė jo vardą. 

Risė pritraukė Brodį prie savęs, ir vaizdas išsiliejo. 

Juodu gulėjo kartu apsikabinę, o iš lėto slenkant nakčiai žarijos 
išblėso. Pajutęs, kad Risė ima snūduriuoti, Brodis užklojo ją sofos 
užtiesalu. Ji įsirausė, kažką murmtelėjo ir užmigo. Gulėdamas šalia, 
Brodis užmerkė akis ir nusišypsojo. Ji nepaprašė jo patikrinti, ar už- 
rakintos durys, pamanė jis, užmigo nebebijodama. 


Lou ranka slydo po Lindos Geil marškinėliais, o kišenėje savo 
eilės laukė prezervatyvas. Dalis smegenų, kurie dar nebuvo nusileidę 

žemiau juosmens, grįžo į tuos laikus, kai juodu abu buvo šešiolikos 
metų, o aplinkybės beveik tokios pat. 

Tik šįkart jie buvo jos namuose, o ne sename forde pikape, kurį 
buvo padėjusi nusipirkti jo mama. Šalimais buvo miegamasis, nors 
sofa irgi puikiai tiktų. Jos dailią krūtinę — kurios Lou neteko pamatyti 
nuo minėtos vasaros — jis švelniai lietė ranka. Jos lūpos, o jų Lou nie- 
kada nepamiršo, buvo karštos ir saldžios kaip aromatingas saldainis. 

O Dieve, ji taip skaniai kvepėjo. 

Lindos Geil kūnas toks stebuklingai gundantis. Pilnesnis nei še- 
šiolikos metų, bet viskas savo vietose. Iš pradžių Lou sutriko ir netgi 
šiek tiek susierzino pamatęs Lindos Geil dažytus plaukus, bet dabar 
suvokė, kad tokia spalva — nepaprastai seksuali. Jautė, lyg rankomis 
liestų nepažįstamąją. Bet kai ranka nuslydo prie džinsų sagos, Linda 
Geil pliaukštelėjo savąja. Ir pasakė tą.patį, kaip ir būdama šešiolikos: 

— Najau ne. 

— Nagi, brangute. — Lou pirštais ėmė kilti Lindos Geil pilvu ir 
jautė, kaip ji virpa, kol pasiekė kaklą. — Aš tik norėjau... 

— Ne visada gausi, ko nori, Lou. — Jos balsas nebuvo griežtas, 
bet ranka stipriai gniaužė jo plaštaką. — Ir tikrai negausi šįvakar. 

— Pati žinai, kad tavęs trokštu. Juk visada troškau. Ir tu manęs 
nori. — Jis lėtai priartėjo ketindamas pabučiuoti. — Kodėl tu mane 
taip erzini, mieloji? 

— Nevadink manęs taip, nebent iš tiesų taip galvoji. Be to, aš 
neerzinu. — Lindai Geil prireikė nemažai valios, kad atsitrauktų nuo 
Lou, bet ji išnėrė. Ir tai padariusi jo veide pamatė nuostabą ir krislą 
pykčio. — Tarp mudviejų šitaip nebus. 

— Kaip nebus? 

— Nebus taip, kad mane patvarkysi ir keliausi ieškoti kitos. 

— Na jau, Linda Geil, dėl Dievo meilės, — Lou veidu nuvilnijo 
nuoširdus sutrikimas. — Taigi tu pati mane pasikvietei užeiti. 

— Pasikalbėti apie Risę. 

— Juk čia gryniausia nesąmonė, pati tą supranti. Nerėkei „gelbė- 
kit!, kai tave bučiavau. 

— Man patiko, kai mane bučiavai. Man labai patiko. Lou, man 
visada patiko tavo bučiniai. 

— Tai kas tada nutiko? 

— Mes jau ne vaikigaliai, ir aš neieškau vaikino porai naktų pa- 
sigalynėti. Jei tu sieki tik to, gali lengviausiai pasiieškoti tarp moterų, 

kurioms užtenka ir tų poros naktų. — Ji nerimastingai susisiautė jau 
pusiau atsagstytus marškinėlius. — Mano reikalavimai aukštesni. 

— Aukštesni reikalavimai? — Jo pyktis ėmė virti. — Ir tu man 
dar priekaištauji? Pasikvietei mane čia vien tam, kad užkaitintum ir 
atstumtum. Žinau, kaip galima pavadinti tokią moterį. 

Linda Geil lėtai pakėlė galvą, jų žvilgsniai susitiko. Jos akys degė 
pykčiu kaip žarijos. 

— Jei taip galvoji, verčiau nešdinkis lauk. Dabar pat. 

— Ir išeinu. — Jis pašoko nuo sofos. — Ko, po velnių, tu iš manęs 
nori“ 

— Kai suprasi, galėsi grįžti. — Linda Geil atsistojo, pakėlė jo skry- 
bėlę ir šveitė įpykusi tiesiai į rankas. — Bet jei išeisi ir dumsi medžioti 
kitų moterų, o aš apie tai sužinosiu, į vidų daugiau niekada nepateksi. 

— Tai taip išeina, kad negaliu turėti nei tavęs, nei kurios kitos 
moters, kol tu nesutiksi? 

— Ne, Lou, tu negalėsi turėti manęs ar kokios kitos moters, kol 
nesuvoksi skirtumo. Kol kas moki tik išeiti. 

Tvinkčiodama nuo neišlieto geidulio ir nevilties, Linda Geil nu- 
žingsniavo į savo miegamąjį ir uždarė duris. Su trenksmu. Akimirką 
Lou tik spoksojo į duris. Kas, po velnių, čia ką tik nutiko? Jis tebejautė 
jos šiltą krūtinę po delnu, tebeskanavo jos lūpas. O ji apsisuko ir nu- 
ėjo, ir dar užtrenkė sumautas duris! Perširdęs Lou išzvimbė laukan. 
Tokios moterys kaip ji, galvojo jis, tokios moterys, kurios naudojasi 
vyru, kurios vyrui įsakinėja ir juo žaidžia, turėtų už tai sumokėti. Jis 
įlipo į savo visureigį, trenkė durelėmis ir metė pykčio kupiną žvilgsnį 
į namą geltonomis langinėmis. Ji mano jį pažįstanti, mano jį taip iš- 
laikyti šalia savęs. 

Ji net nežino, kaip klysta. 


T 200) 


Įeiti pas Džonę visai nebuvo sunku. O ką ji galėjo prarasti? Jau 
buvo išmokusi per psichoterapijos seansus, kad nuo problemų bėgti 
nevalia, reikia tik jas spręsti ir prisiimti atsakomybę. Gėda — tai tik 
mažutė psichinės sveikatos kaina, paragino save Risė. O šiuo atveju 

gėda jai gali sugrąžinti darbo vietą. Nereikia atmesti ir keliaklupsčia- 
vimo galimybės. Be to, šiandienos horoskopas jai žadėjo sunkią naštą. 
Užsikėlusi ją ant pečių, galiausiai pamatys, kad ne tokia ir sunki. 

Tai geras ženklas. Vis dėlto Risė delsė dešimt minučių prieš ati- 
darydama užkandinės duris. Nėra jokios būtinybės taškytis atsiprašy- 
mais prie lankytojų, kertančių savo kepsnius ir kiaušinienes. 

Džonė, apsiavusi savo patogiaisiais bateliais, maišė neįmanomo 
dydžio tešlos dubenį. Užkandinė kvepėjo kava ir šiltais sausainiais. 

— Vėluoji, — piktai tarstelėjo Džonė. — Jei neturi pažymos iš 
daktaro, net nemanyk, kad už tą laiką mokėsiu. 

— Bet... 

— Nenoriu girdėti jokių pasiteisinimų, noriu patikimumo — ir 
svogūnų, čili pipirų bei pomidorų, paruoštų „huevos rancheros“. Pasi- 
dėk savo daiktus ir marš prie darbo. 

— Gerai. — Pasimokiusi daug labiau nei būtų išvaryta pro duris, 
Risė nuplumpino į kabinetą ir pasidėjo rankinuką su švarku. Įėjusi į vir- 
tuvę, užsirišo prijuostę. — Noriu atsiprašyti už tai, ką iškrėčiau vakar. 

— Atsiprašysi dirbdama. Už plepalus aš nemoku. 

Risė priėjo prie stalo ruošti pomidorų. 

— Aš labai atsiprašau, kad buvau tokia bjauri rakštis užpakalyje. 
Neturėjau jokios teisės tavęs įžeidinėti, net jei šviežios prieskoninės 
žolelės ir kiti esminiai ingredientai ir paskanintų tavo įvairų meniu. 

Akies kampučiu Risė pamatė, kaip Džonė kilstelėjo antakius ir 
timptelėjo lūpą. 

— Lygu lygu. 

— Tai gerai. 

— Esmė buvo visai ne prakeiktuose krapuose? 

— Ne. Tiesiog radau pretekstą išsilieti. 

— Man irgi yra tekę susidurti su lavonu. 

— Ką? Nesupratau. 

— Vieną namelį buvau išnuomojusi vaikinui iš Atlantos Džordži- 
joje. Esu jam nuomojusi ir prieš metus, ir dar anksčiau. Jis atvykdavo 
pailsėti su šeima. Viskas vyko gal prieš dešimt metų. Tačiau tąkart tas 
vaikinas atvyko vienas. Rodos, tuo metu skyrėsi su žmona. Eik, pa- 
ruošk dešreles. Šiandien pirmas atkeliaus Lintas ir norės dešrelių su 
kiaušiniene. 

Risė paklusniai ištraukė puodą su dešrelėmis iš šaldytuvo ir ėmė 
ruošti. 

— Žodžiu, kai tas vaikinas iš Džordžijos neatvažiavo man atiduoti 
namelio raktų, man teko pačiai nešti savo užpakalį ten. Be to, tada dar 
pati valydavau namelius, taigi nusivežiau ir visas valymo priemones. 
Jo mašina tebestovėjo lauke. Aš ėmiau belstis į duris. Buvau įpykusi, 
nes jis turėjo raktus atnešti dar dešimtą valandą ryto. Trečią valan- 
dą laukiau kito nuomininko. Durų jis neatidarė, todėl aš... — Džonė 
nutilo ir, pasiėmusi didžiulį puodą kavos, atsigėrė. — Aš įėjau vidun 
tikėdamasi jį rasti miegantį kaip kūdikį. Tuo metu gėrimų parduotu- 
vėje dirbęs vaikinas, vardu Frenkas, man pasakojo, kad gerasis senasis 
vaikinas iš Džordžijos pirko du butelius „Wild Turkey“, vos tik tąkart 
atvyko į Kumštį. Tačiau aš radau tik tai, kas iš jo liko — išdribusį ant 
grindų prie židinio. Spėju, kad iš Džordžijos į Vajomingą bagažinėje 
šautuvą atsigabeno ne be reikalo. Matyt, ruošėsi nunešti sau galvą. 

— O Dieve. 

— Ir neprastai pasidarbavo. Visas namelis buvo aptaškytas krau- 
ju ir smegenimis. Nusišovė sėdėdamas priešais židinį kėdėje. 

— Kaip baisu. Turėjai siaubingai persigąsti išvydusi tokį vaizdą. 

— Na, tikrai nepanašu į pasivaikščiojimą paplūdimiu. Pasidar- 
bavus policininkams, aš vėl užėjau vidun. Juk reikėjo viską išvalyti, 
argi ne“ 

— Valei pati? 

— Taip, velniai griebtų. Šveičiau, gramdžiau, keikiau ir dėjau į 
šuns dienas. Pažiūrėtum, ką tas kalės vaikas buvo pridirbęs mano na- 
melyje. Tas išpera atvažiavo tūkstančius mylių tam, kad čia nusišautų. 
Pyliau kibirus kruvino vandens ir, Dievas matė, išmečiau puikų pen- 
kiasdešimties dolerių vertės kilimą. Apibariau visus, kurie siūlėsi man 
padėti. Viljamui atėjus man į pagalbą, vos nenudyriau jam odos. 

— Suprantu, — atsakė Risė. Ji tikrai suprato, 

— Turbūt buvau visai išprotėjusi, argi ne? Bet privalėjau šaukti, 
niršti ir siusti ant savo berniuko už tai, kad jis stengėsi man padėti. 
Nes jei nebūčiau pykusi, niekaip nebūčiau ištvėrusi. — Džonė priėjo 
prie kriauklės ir išpylė ataušusią kavą. — To namelio nebenuomoju 
jokiems prašalaičiams. Tik vietiniams gyventojams, kurie nori pasi- 
naudoti juo medžiodami arba žvejodami netoliese. — Ji įsipylė karštos 
kavos. — Todėl aš suprantu, kas tau vakar buvo užėję. Teisybė, tu to 
nežinojai, bet iki tol jau turėjai mane pažinti geriau. 

— Džone... 

— Jei tau reikėjo pailsėti po apsilankymo pas Riką, — jei tau rei- 
kėjo atitrūkti, — visiškai kvaila ir, be to, velniškai nemandagu galvoti, 
kad aš dėl to ant tavęs griešiu dantį. Tas pat galioja ir dabar. 

— Tu esi visiškai teisi. Turėjau susiprasti. — Risė baikščiai žvilg- 
telėjo į Džonę, kai ši iš orkaitės ištraukė pusryčių sausainius. — Ant 
tavęs ir Brodžio užsipuoliau aršiausiai, nes judu man artimiausi. Jumis 
aš labiausiai pasitikiu. 

— Rimtas komplimentas. 

— Ar Lou buvo užėjęs po to, kai jį buvau sutikusi parduotuvėje? 

— Buvo. Linda Geil, atidaryk jai duris! Tik matai, aš tavo nurody- 
mų neklausau, todėl užmokestį gausi tą dieną, kai mokėsiu visiems. 

— Ak, aš ir jį iškeikiau, ir dar poną Druberį. 

— Suaugę vyrai retkarčiais turėtų sugebėt ištverti moters pyktį. 

Linda Geil prunkštelėjo, o Džonė iškart žvilgtelėjo per petį. 

— Kai kurie vyrai niekada neužauga. Lieka mažais išlepintais 
berniukais visą gyvenimą. Lou įžeistum tik tada, Rise, jei užsimintum 
apie jo kiaušinius. Tik tai jam terūpi. 

— Gal jis ir šiknius, Linda Geil, bet jis vis dar mano šiknius. 

Nors truputį užraudo, Linda Geil tik trūktelėjo pečiais. 

— Nieko negaliu sau padaryti. Rise, jei tu nerimauji, tai jis sakė 
matęs, kad buvai siaubingai nuliūdusi. Jis tikrai nesupyko ir nejsi- 
žeidė. 

Skambtelėjo varpelis ir atsidarė durys. 

— Sveiki, daktare, laba diena, pone Druberi, — Linda Geil pasi- 
sveikino ir čiupo kavinuką. — Šiandien jūs ankstyvi ir labai žvalūs. 

Risė susigūžė, bet kaip tik tuo metu iškepė kiaušiniai su šonine, 
todėl nusigręžė jų vartyti. 

— Negaliu tvirtinti, kad ir Makas būtų ant tavęs įsižeidęs. — Džo- 
nė kelis kartus švelniai paplekšnojo Risei per petį, tuo ją taip nuste- 
bindama, kad Risės net akys išsprogo. — Jei norėsi, per pertraukėlę 
galėsi užeiti į mano kabinetą ir paskambinti mano tiekėjui. Duodu tau 
penkiasdešimt dolerių, — nė cento daugiau, — ir gali užsisakyti savo 
ištaigingųjų prieskonių ir panašiai, kad daugiau neinkštum. 

— Su penkiasdešimt galiu kaip reikiant prasisukti. — Pradžiai, 
pagalvojo Risė ir iškart pagrūmojo mintyse sau kumščiu. 

— Ir geriau jau nemažą kiekį, — murmtelėjo Džonė. 


+ 

Prie staliuko sėdėjo gydytojas ir ruošėsi valgyti. Šiandien — ne 
blynų diena, bet buvo sunku išvengti susitikimo su Maku. Jei tik būtų 
galėjęs išgerti puodelį tikros kavos, o ne porą be kofeino, dabar taip 
neirztų. 

— Makai, juk tu puikiai supranti, kad negaliu su tavimi aptarinėti 
Risės sveikatos būklės. Tai konfidenciali informacija. 

— Aš to ir neprašau. Tiesiog teiraujuosi tavo nuomonės. Sakau 
tau, mergina turi rūpesčių. Tu nematei jos vakar. — Makas pamosika- 
vo šakute ir kibo į savo „huevos rancheros“. — O aš mačiau. 

— Bet prisiklausiau iki kaklo. 

— Net abejojau, ar ji čia liks. — Dabar Makas linktelėjo galva 
virtuvės pusėn. — Tiesą pasakius, maniau, kad jos jau ir pėdos bus 
ataušusios. 

— Matyt, turi priežasčių likti. 

— Nežinau, daktare. — Susirūpinęs Makas ėmė kalbėti tyliau ir 
suraukė antakius. — Kaip ji vakar šėlo mano parduotuvėje. Kaip be- 
protė. Ir tikrai atrodė slogiai. Aš taip sunerimau, kad uždaręs parduo- 
tuvę nuvažiavau patikrinti. Jos butas buvo užrakintas kaip požemis, o 
gatvėje nestovėjo automobilis. Pamaniau, kad ji išlėkė amžiams. 

Makas įsidėjo kąsnį burnon. 

— Norėjau su tavimi apie tai pasikalbėti. Vos neišgriuvau pa- 
matęs ją čia šiandien rytą. Man truputį palengvėjo. Tiesiog negalėjau 
užmigti galvodamas, kad ji viena lekia kažkur savo automobiliu per 
valstiją, nerasdama sau vietos, ypač tokios būklės. 

— Žmonėms kartais taip nutinka, Makai, — gydytojas Volasas tik 
numojo ranka į sunerimusį Mako veidą. — Vieniems dažniau, kitiems 
rečiau. Net ir aklas supranta, kad vakar Risei buvo sunki diena. 

— Tai čia vienas dalykas. 

Makas žvilgtelėjo norėdamas įsitikinti, ar Linda Geil neneša 
kavos. Nors muzikos automatas ir negrojo, — jokios muzikos iki de- 
šim-tos valandos ryto — tokia buvo nenuginčijama Džonės taisyklė, 
— klegesys ir šurmulys gožė jų balsus. 

— Visų pirma, man atrodo, kad Rikas turėjo pagalvoti prieš pasi- 
kviesdamas Risę vieną atpažinti nužudytosios moters. Dėl Dievo mei- 
lės, reta kuri atlaikytų tokį išbandymą, o ką jau kalbėti apie merginą, 
kurios praeitis tokia trapi kaip Risės. Reikėjo ir tau ten būti. 

* — Na jau, Makai, nesuprantu, kodėl Rikas būtų turėjęs kviesti 
mane. Juk aš tik šeimos gydytojas, o ne psichiatras. 

— Reikėjo ir tau ten būti, — pakartojo Makas, kramtydamas 
maistą. — O antra, sprendžiant iš to, ką ji pasakė, kai buvo atėjusi pas 
mane, tos moters Risė neatpažino. Bet, daktare, juk tai turėtų būti ta 
pati moteris, argi ne? Čia juk ne koks Niujorkas. Čia žmonės nežudo- 
mi į kairę ir dešinę. 

— Nesuprantu, kurlink tu suki? 

— Aš svarstau, ar tokiomis aplinkybėmis ji tiesiog nenori pripa- 
žinti, kad tai ta pati moteris. Gal ji pernelyg atkakliai laikosi savosios 
versijos? 

Volasas atlaidžiai šyptelėjo. 

— Tai kuris iš mūsų dabar psichiatras? 

— Dirbdamas už prekystalio porą dešimtmečių, įgijau panašių 
įgūdžių kaip ir psichiatro. Nedaug kas Rise tikėjo, kai ji pasakojo ma- 
čiusi žmogžudystę, — dar kartą mostelėjęs šakute, pridūrė Makas. — 
Aš ja tikėjau. O dabar tikiu, kad ta pati nelaiminga moteris galiausiai 
buvo rasta pelkėse. Tiesiog Risė negalėjo visko pakelti, aš taip manau. 

— Visko gali būti. 

— Bet juk tu esi daktaras. Padėk Risei. 

— Labai jau susirūpinę ir paslaptingi, — netikėtai užsiminė Lin- 
da Geil, pildama kavą į tuščius jų puodelius. — Sėdite čia suglaudę 
galvas ir šnabždatės. 

— Žinai, vyrų šnekos, — mirktelėjęs tarė Volasas. 

— Seksas, sportas, žirgai? 

Gydytojas Volasas šyptelėjo ir atsignybo blyno. 

— Kaip šiandien laikosi Risė? — paklausė Makas Lindos Geil. 

+ — Sakyčiau, tikrai geriau nei vakar. — Ji žvilgtelėjo per petį. — 
Gal kuris jūsų žinote, ar šerifas jau išsiaiškino, kas buvo ta moteris? 

— Šiandien dar nieko negirdėjome, bet kol kas ankstus rytas. Si- 
aubingas reikalas, — dar pridūrė Volasas. 

— Ir gąsdinantis, kai pagalvoji, kad kažkas iš apylinkių žudo mo- 
teris. Briedžio tvenkiniai tolokai nuo Kumščio, bet vis tiek baugoka. 

— Moteris? 

— Jei ji ne ta, kurią matė Risė, tai jau dvi skirtingos moterys. Na, 
gerai, Briedžio tvenkiniai labai toli nuo šito ežero, o gal jas abi nužudė 
tas pats žmogus. Kaip koks serijinis žudikas. 

— Najau, na jau, Linda Geil, — papurtė galvą Makas. — Tu per 
daug žiūri televizorių. 

— Nebūtų tiek daug filmų apie žmogžudystes, jei jos nevyktų, 

argi ne? Ir dar, — Linda Geil prabilo tyliau. — Jei Risė nebūtų tądien 
kopusi kalnu, niekas nebūtų nė suuodęs apie tą moterį. Gali būti, kad 
žudikui tai ne pirmas kartas, kad jis yra žudęs ir anksčiau. Aš geriau 
niekur neisiu iš namų, kol jis nebus sučiuptas. 

— Va čia jau prasideda rūpesčiai. — Makas pasikasė galvą, kai 
Linda Geil nuėjo į virtuvę. — Nespėsi mirktelėti, ir Kumščio gyvento- 
jai ims vienas į kitą skersakiuoti, įtarinėdami, kad miestelio gatvėmis 
vaikščioja psichopatas serijinis žudikas. Arba koks sumautas repor- 
teris ims ir aprašys miestelį laikraščiuose, o tada visi turistai aplenks 
mus iš tolo, ir vasaros sezonai baigsis. Paskui koks nors karštakošis 
išgers per daug ir susimuš pas Klensį. 

Volasas susiraukė apmąstydamas Mako žodžius. 

— Bent jau šiuo klausimu tu esi teisus. 


Iki darbo dar buvo likusi valanda, tad gydytojas Volasas nuspren- 
dė užsukti pas šerifą. Jam šiltai nusišypsojo Denis. 

— Kaip laikotės, daktare? 

— Neturiu kuo skųstis. Ar tavo mamai dar skauda kulkšnį? 

— Nebe. Juda kruta, jaučiasi gerai. 

— Perduok mamai, kad dar nelakstytų. Ji gan bjauriai pasitempė 
tą kulkšnį. Ar viršininkas yra? 

— Dar ne. Jei nenutiks nieko skubaus, žadėjo ateiti dešimtą ryto. 
Pastaruoju metu šerifas daug dirbo iki vėlumos. Turbūt girdėjote apie 
rastą moters lavoną. 

— Girdėjau. Gal yra žinių, kas ji tokia? 

— Šįryt dar nesužinojome nieko naujo. Siaubingos naujienos. Tas 
prakeiktas kalės vaikas greičiausiai ją laikė gyvą kelias savaites. Dievas 
žino, ką jis jai per tą laiką galėjo padaryti. 

— Jeigu manysime, kad tai ta pati moteris, kurią matė Risė. 

— Na, taip, — Denis atrodė suglumęs. — O kas tokia dar ji galėtų 
būti? Šerifas mano, kad ten ta pati moteris. 

— Ar jūs neprieštarautumėt, jei aš žvilgtelėčiau į tas nuotrau- 
kas? 

— Nežinau, daktare. Šerifas... 

— Deni, per savo gyvenimą tikrai esu matęs lavonų. Aš ją ga- 
lėčiau pažinti. Gal esu kažkada gydęs. Be to, Rikas ją lygina ir bando 
nustatyti tapatybę iš mano piešto eskizo. 

— Na, tai turbūt jūs teisus. Henkai! — šūktelėjo ką tik įėjusiam 
dispečeriui. 

— Ar verda koks reikalas, be prastos kavos? Sveiki, daktare. 

— Henkai, kaip tavo sąnariai? 

— Ai, nieko baisaus. 

— Tu daug geriau jaustumeis, jei numestum tuos dvidešimt pen- 
kis svarus. O to tikrai nepasieksi, jei ketini valgyti spurgas, kurias dabar 
nešiesi dėželėje. 

— Dirbant tokį darbą, reikia kaupti jėgas. 

— Cukrus jėgomis nepavirs. — Gydytojas Volasas užsidėjo aki- 
nius, ruošdamasis apžiūrėti Denio atneštas nuotraukas aplanke. Jį at- 
vertęs, suspaudė lūpas, o išraiška bylojo ir apie susidomėjimą, ir apie 
gailestį. — Regis, tiek žmogus, tiek gamta merginos nepagailėjo. 

— Sudaužė kaip kriaušę, aišku kaip dieną. Ir dar išprievarta- 
vo, — pridūrė Denis, liūdnai linguodamas galvą, kai gydytojas vertė 
nuotrauką po nuotraukos. — Šerifas nerodė Risei visų nusikaltimo 
vietos nuotraukų. Nenorėjo jos jaudinti labiau nei reikia. Pažiūrėkite 
čia. Matote, jos riešai ir kulkšnys raudoni nuo nubrozdinimų. Žudikas 
buvo ją surišęs. 

— Taip, matau. 

— Jis ją nuvilko nuo upės, įkišo į sunkvežimį, furgoną, visureigį 
ar ką kitą. Surišo ir darė su ja ką norėjo, kol nužudė. Paskui atsikratė 
kūno pelkėje. Ar atpažįstate ją, daktare? 

— Ne, neatpažįstu. Atleisk, Deni, o, kad galėčiau kuo padėti. Ge- 
riau eisiu pas savo pacientus. Na, o tu, Henkai, verčiau pasisaugok tų 
nelemtų spurgų. 

— Gerai, daktare. 


Žingsniuodamas namo, gydytojas Volasas apmąstė pokalbį su 
Maku, apžiūrėtas nuotraukas. Galvojo apie miestelį ir tai, kiek laiko jis 
buvo jo. Kaip jam patiko laikyti pirštą ant miestelio gyvenimo pulso, 
o ausį prie širdies ritmo. Įžengė pro duris, kurių nėra rakinęs jau du 
dešimtmečius. Tačiau užuot ėjęs į savo kabinetą jis pakėlė telefono 
ragelį. Vilou susitvarkys su ankstyvais pacientais ir atsitiktiniais ligo- 
niais, nusprendė jis. 

Gydytojas paskambino, tada įsimetė kelis vyšnių skonio ledinu- 

kus, norėdamas panaikinti kavos kvapą burnoje, ir nuėjo apžiūrėti 
pirmojo dienos paciento. 


Kelios minutės po dvyliktos valandos Brodis žingsniavo po 
gydytojo svetainę. Jis buvo liepęs ateiti pusiaudienį ir jaustis kaip na- 
muose. Brodis pasipiktino, kad susitrukdys vidury darbo dienos, kai 
knyga ne tik kad ėjosi, bet tiesiog liete liejosi. Jei jis ir būtų norėjęs pa- 
ilsėti vidury dienos, — o to jis, velniai griebtų, tikrai nebūtų panoręs, 
— geriau jau būtų praleidęs laiką pas Džonę. Suvalgytų priešpiečius 
ir pasimatytų su Rise. Na, greičiausiai pasimatytų, nes ji nepranešė, ar 
vis dar neturi darbo, o automobilis stovėjo prie užkandinės. Vis dėlto 
Brodis mieliau įsitikintų pats. Visai ne dėl to, kad ja rūpinasi, mikliai 
patikino jis save. Tik patikrintų, ir viskas. 

Jei Volasas telefonu nebūtų kalbėjęs taip mįslingai, Brodis nebūtų 
šitaip užsidegęs smalsumu. Ir tebesėdėtų prie klaviatūros. 

Jo herojė stūmėsi ir rutuliojo pasakojimą. Ji beveik vilko autorių 
paskui save, vis ragindama, dėl Dievo meilės, neatsilikti. O tik pama- 
nykit, iš pradžių jis ją laikė auka. Pora scenelių pradžioje, siaubinga 
mirtis, ir viskas. Na, ji nesutiko taip pasiduoti. Brodis troško grįžti 
pas ją, bet kadangi jis jau kitoje ežero pusėje, pas Medę grįš po to, kai 
stabtelės užvalgyti ir pasimatys su Rise. Veikiausiai reiktų jai pasiūlyti 
ir šiąnakt nakvoti pas jį. 

Geriau jau neskubėti, pasitaisė Brodis. Tegu ji grįžta į savo butą, 
kol viskas dar labiau nesusipainiojo, o ji nepradėjo neoficialiai gyventi 
pas jį. Brodis saugojosi ir vengė tramplino į amžinus įžadus moteriai. 
Nėra jokio reikalo galvotrūkčiais lipti ant jo dabar. 

Brodis nužingsniavo prie lango, grįžo atgal, priėjo prie knygų 
lentynos, peržvelgė leidinių nugarėles. Kaip ir kas kartą, jį lyg elektra 
nupurtė pamačius savo knygą ir savo pavardę, įspaustą nugarėlėje. 
Pirštu perbraukęs raides, ėmė vaikštinėti toliau. Dėmesį patraukė 
nuotraukos, kurių kambaryje buvo pilna. Jis lėtai paėmė vieną jų, joje 
— Volasas ir moteris, buvusi jo žmona, regis, visą amžinybę. Fotogra- 
fuota lauke, prie stovyklavietės, Volasas laiko iškėlęs žuvį, o žmona 
linksmai šypsosi. Juodu vienas kitam labai tiko, nusprendė Brodis. 
Atrodė laimingi. Nors, jei akys Brodžio neapgauna, tuo metu, kai nuo- 
trauka daryta, Volasas su žmona jau buvo vedę kelis dešimtmečius. 

Jis paėmė dar vieną šeimyninę nuotrauką. Visa giminė. Kitoje 
ponas ir ponia Volasai, ant kelių laikantys kokių metukų kūdikį. Įvai- 
rios švenčių akimirkos, vestuvių nuotraukos, anūkai. 

Vyro ir jo šeimos gyvenimas, jo tarpsniai, pamanė Brodis. 

Ką tai reiškia? 

Jis neturi nieko prieš vestuves, galvojo žingsniuodamas Brodis. 
Kai kuriems žmonėms tai labai tinka. Žinia, gydytojui Volasui tiko 
puikiai. Tiko ir tebetinka net paties Brodžio tėvams. Vestuvės tokios 
kategoriškos, nusprendė jis. Sprendimas visam gyvenimui. Vienintelis 
žmogus visam gyvenimui, nebent nori praeiti skyrybų pragarą. O 
jeigu imi ir persigalvoji, jeigu nepavyksta sutarti? Juodu retkarčiais ir 
nesutarė. 

Jeigu jis, pavyzdžiui, norėtų grįžti į Čikagą? Arba, velniai griebtų, 
į Madagaskarą? Susituokus įgeidžių taip lengvai netenkinsi. Jau nebesi 
paprastas vyras, esi pora. Gali netgi tapti tėvu, o tada jau esi šeima. 
Tuomet kelio atgal jau nebėra. Nieko nesuredaguosi ir siužeto kita 
linkme nepasuksi. 

Jis vis tiek turbūt jos nemyli labiau negu ji jį. Tai tiesiog... intymūs 
santykiai. O tokie santykiai yra visai kas kita, aistros gūsiai užeina ir 
praeina. 

Įėjus gydytojui, Brodis atsigręžė. 

— Nepyk, kad vėluoju, užsuko nelauktų pacientų. Dėkui, kad at- 
ėjai, Brodi. 

— Kodėl norėjai su manimi pasimatyti? 

— Užeik į virtuvę. Kol kalbėsimės, sukurpsiu mums ko nors už- 
kąsti. Tikrai nevalgysime to, ką tu dabar įpratęs, — pridūrė gydytojas, 
žingsniuodamas virtuvėn, — bet skrandžius užkimšim. 

— Man prabangos nereikia. 

— Girdėjau, kas vakar nutiko Risei. 

— Kalbėjaisi su ja? 

— Ne šiandien. — Volasas išsitraukė kalakutienos ir vieną tų 
Risės išpeiktų šiltnamio pomidorų, pusę gūžės salotų ir stiklainį mari- 
nuotų agurkėlių. — Kalbėjausi su Maku. Jis dėl Risės nerimauja. — Iš 
duoninės ištraukė ketvirtį kvietinės duonos kepalo. — Pagalvojau, ar 
ir tu nerimauji. 

— Kodėl tau tai rūpi? | 

— Tiesiog stengiuosi susidaryti bendrą vaizdą. Negaliu tau pasa- 
koti, ką ji man sakė kaip pacientė. Tu gali irgi nenorėti pasidalyti tuo, 

ką ji kalbėjosi su tavimi kaip... draugu. Bet jei nesijauti nejaukiai pa- 
sakodamas, norėčiau paprašyti tavęs išdėstyti viską, kas kelia nerimą. 

— Ji tau jau minėjo, kad kartą, grįžusi namo, rado sukrautus daik- 
tus? — paklausė Brodis gydytojo, kol šis pjaustė pomidorą. — Kad ji 
neatsimena juos sukrovusi? Aš nemanau, kad ji susidėjo tuos daiktus. 

— O kas gi dar galėjo tai padaryti? 

— Tas pats žmogus, kuris aprašinėjo vonios kambario sienas rau- 
donu žymekliu, išpylė visas jos tabletes, perdėliojo daiktus ir iškrėtė 
kitų panašių pokštų. 

Volasas padėjo peilį. 

— Brodi, jei Risei protarpiais užtemsta atmintis, jai reikalingas 
gydymas. 

— Aš nemanau, kad to reikėtų. Man atrodo, kažkas su ja bjauriai 
pokštauja. 

— O dėl to, kad tu ją palaikai, haliucinacijos ir manija tik ryškėja. 

— Jei tai buvo tikra, jau nebe haliucinacijos. Kodėl tokie atmin- 
ties užtemimai įvyksta tik tada, kai Risė būna viena? 

— Aš tikrai nesu kvalifikuotas... 

— Kodėl tokie nutikimai prasidėjo po to, kai ji tapo žmogžudys- 
tės liudininke? 
| Volasas atsiduso ir toliau tepė sumuštinius. 

— Mes negalime būti tikri, kad tokių atminties praradimo epi- 
zodų nepasitaikė anksčiau. Bet jei jie tikrai prasidėjo po šio įvykio, 
šitai galėjo sąlygoti kelios priežastys. Viena jų gali būti ta, kad matyti 
vaizdai sužadino simptomus. 

Gydytojas padėjo sumuštinius ant lėkštės, pridėjo po agurkėlį ir 
saujelę bulvių traškučių. Tuomet pripylė dvi stiklines pieno. 

— Aš su Rise praleidžiu daug laiko. Nesu pastebėjęs jokių simp- 
tomų. Na, jokių tavo minėtų simptomų. 

— Bet kažkas tau krito į akį. 

— Man nepatinka, į kokią padėtį tu mane statai. 

— Man nepatinka numanyti, kokioje padėtyje yra Risė, — šoko 
į akis daktaras. 

— Na, gerai, aš mačiau štai ką. Mačiau moterį, išsikapsčiusią iš 
didžiausio pragaro. Ji dreba miegodama beveik kiekvieną naktį, bet po 
to kiekvieną dieną keliasi ir padaro viską, ką susiplanuoja. Aš matau 
išgyvenusią moterį, kuri skinasi kelią savo valia, širdimi ir humoro 
jausmu, kuri bando atstatyti savo į šipulius subyrėjusį gyvenimą. 

— Sėsk ir valgyk, — pasiūlė Volasas. — Ar Risė žino, kad tu ją 
įsimylėjęs? 

Brodžiui sutąsė vidurius, bet jis nepajudėjo iš vietos. Netgi pasi- 
ėmė sumuštinį ir atsikando. 

— Aš nesakiau, kad esu ją įsimylėjęs. 

— Potekstė, Brodi. Būdamas rašytojas, turėtum nutuokti apie 
potekstę. 

— Man ne vis vien, kas jai nutiks. — Brodis savo balse girdėjo 
gynybą — ir ar tik ne baimę? — Gal ties šiuo klausimu nesustokime? 

— Gerai. Jei tave suprantu teisingai, tu manai, o gal tik svarstai, 
kad tai, kas nutinka Risei, yra norinčio jai pakenkti žmogaus pin- 
klės. — Susimąstęs ir suraukęs antakius, gydytojas pasiėmė stiklinę 
pieno. — Vienintelis žmogus, kuris, kiek man žinoma, norėtų Risei pa- 
kenkti, yra tas vyras, kurį, kaip ji teigia, mačiusi pasmaugiant moterį. 

— Ji tikrai matė. 

— Sutinku, bet tai dar neįrodyta. — Su tokia pat susirūpinimo 
išraiška veide Volasas nugėrė gurkšnį pieno. — Bet jei tai tiesa, jei tu 
neklysti... Ar buvai nuėjęs pas šerifą? 

— Rikas tik nurašys Risę kaip beprotę. Jei ja nors kiek ir pasitikė- 
jo, tai po šios versijos visi jos žodžiai bus neverti nė skatiko. 

— Bet nežinodamas visų smulkmenų jis negalės atlikti savo 
darbo. 

— Kol kas aš galiu ja pasirūpinti. Tegu Rikas aiškinasi, kieno 
kūnas rastas Briedžio tvenkiniuose ir-kas buvo nužudyta prie Gyvatės 
upės. Tai, ką tau papasakojau, turi likti tik tarp mūsų. 

— Gerai, gerai. — Volasas pakėlė ranką ramindamas Brodį. — 
Tik nesutrikdyk sau virškinimo. Rytą ėjau pro šerifo būstinę, ir Denis 
man parodė nuotraukas. 

— Irė 

— Aš galėjau remtis tik Risės apibūdinimu ir portretu, kurį pagal 
jos pasakojimą nupiešiau pats. Ar gali būti, kad tai ta pati moteris? Aš 
sakau, kad gali. 

— O kaip tada paaiškinti laiko neatitikimą? Juk praėjo kelios 
savaitės nuo tada, kai Risė matė nužudant moterį prie upės. 

— Iš pradžių ir man tai parūpo, kaip, numanau, ir policijai. Bet 
ant merginos riešų ir kulkšnių matyti veržimo Žymės. Ji galėjo būti 
laikoma per prievartą tas kelias savaites. Bet tai nepaaiškina, kodėl 
neliko jokio įkalčio, kad ta pora buvo prie upės, ten, kur juodu matė 

Risė. Kodėl jis taip žiauriai smaugė tą moterį, kad Risė patikėjo, jog 
ją nužudė, o tada nutempė šalin, taip nuovokiai panaikindamas visus 
pėdsakus, kad net Rikas, puikiai išmanantis savo darbą, nerado nė 
šapelio? 

— Todėl, kad jis ją pamatė. 

— Pamatė? 

— Gal neatpažino, bet ant skardžio pastebėjo žmogų. Arba pa- 
matė Risės daiktus, kuriuos ji paliko ant akmens, kai puolė strimgal- 
viais leistis žemyn. Žudikas suprato, kad kažkas matė nusikaltimą. 

— Argi tai įmanoma? — abejodamas paklausė gydytojas. — Iš 
tokio atstumo? 

— Risė turėjo žiūronus. Kas gali nuginčyti, kad žudikas jų netu- 
rėjo? Kas gali paneigti, kad pasmaugęs tą moterį jis neišžvalgė terito- 
rijos? Tiesiog atsargumo dėlei. 

— Negaliu ginčytis. Bet labai daug prielaidų, Brodi. 

— Spėliojam toliau. Nesvarbu, ar dabar rasta nužudyta moteris ir 
ta, kurią matė Risė, yra tas pats žmogus. Risės pastebėtas vyras žinojo, 
kad kažkas juos pastebėjo. Kitaip nėra jokios prasmės taip kruopščiai 
slėpti pėdsakų. Be jokios abejonės, jis turėjo paslėpti kūną. Negalėjo 
lavono palikti ten, kur jį nesunkiai pastebėtų koks nors buriuotojas, 
irkluotojas ar iškylautojas. Kūną išgabeno ir laukė tamsos, kada galėtų 
užkasti arba kur kitur paslėpti. Bet panaikinti visus pėdsakus? Taip 
pasielgė tik žinodamas, kad buvo pastebėtas. 

— Na, žinoma, — sutiko Volasas. — Ir jei jis žinojo, kad buvo pa- 
stebėtas, tereikėjo palaukti keletą dienų, atidžiai klausytis ir netrukus 
išsiaiškinti, kas toks tapo liudininku. 

— Jei kažkas Risei taip bjauriai pokštauja ir stengiasi ją išmušti iš 
vėžių, aš tikrai neketinu jam leisti taip lengvai išsisukti. 

— Norėčiau su Rise daugiau pasikalbėti. Makui jau sakiau, kad 
nesu psichiatras, bet turiu daug patirties ir šį tą išmanau. 

— Čia jau nuspręs ji pati. | 

Gydytojas linktelėjo. 

— Labai didelė našta merginai su tokia praeitimi. Ar ji tavimi 
pasitiki? 

— Taip, pasitiki. 

— Tave taip pat slegia didelė našta. Perduok jai, kad mudu kal- 
bėjomės, — galiausiai nusprendė Volasas. — Nesugriauk jos pasitikė- 

jimo. Norėčiau, kad man pranešinėtum, kaip viskas rutuliosis toliau. 
Na, o kaip sumuštinis? 
— Skanus. Bet tu nesi geriausias virėjas. 


Jis grįžo prie upės. Neliko nė ženklo, rodančio, kas čia vyko, tuo 
jis neabejojo. Jis buvo labai kruopštus. Jis — labai apdairus vyras. 

Be abejo, to niekada neturėjo nutikti. Ir nebūtų įvykę, jei jis būtų 
turėjęs kitą pasirinkimą. Viskas pakrypo būtent taip, nes ji jam ne- 
paliko kito pasirinkimo. Jei tik sau leistų, ir dabar girdėtų ją rėkiant. 
Girdėtų, kaip ji klykia, kaip grasina. 

Grasina jam, tarsi turėtų tokią teisę. 

Ji pati pasirinko mirtį. Jis tai suprato ir nejautė jokios kaltės. Kiti 
žmonės to nesuprastų, todėl jis turi daryti viską, kas jo valioje, idant 
apsisaugotų. 

Nebūtų kilę jokių nesklandumų, jei ne laiko ir vietos faktorius. Iš 
kur jis galėjo žinoti, kad kas nors kops tuo maršrutu, kad kaip tik tuo 
metu žiūrės ton pusėn pro žiūronus? Net ir toks apdairus žmogus kaip 
jis negali nuspėti kiekvieno likimo posūkio. 

Risė Gilmor. 

Su ja taip pat turėjo būti nesunku susidoroti. Taip lengva su- 
griauti pasitikėjimą ja, netgi jos pačios. Bet Risė lengvai nepasidavė, 
nepalūžo ir neišprotėjo. 

Vis dėlto dar yra būdas viską sutvarkyti. Visada yra išeitis. Per 
daug pastatyta ant kortos, kad galėtų leisti kažkokiai pabėgėlei iš psi- 
chiatrijos palatos viską sugadinti. Jei teks padidinti spaudimą, jis ne- 
dvejodamas taip ir padarys. 

Tik pažvelk, pagalvojo jis, gėrėdamasis upe, kalnais ir medžiais. Ši 
vieta tokia tobula, nepaliesta ir nuošali. Ši vieta yra jo, viskas priklausė 
jam. Viskas, ką jis turėjo, buvo neatsiejama nuo šios vietos, čia šaknis 
įleido jo siela, gerdama upės vandenį ir saugoma kalnų. 

Jis padarys viską, ko reikės, kad apsaugotų ir išlaikytų tai, ką 
turi. 

Tai Risei Gilmor teks pasitraukti. 

Vienaip ar kitaip. 

NAMUOSE 


Aš jaučiausi gerai; jausiuos dar geriau; esu čia. 
ANONIMAS 


I 21 - 


Risė neturėjo darbe pasirodyti iki antros valandos, todėl nusp- 
rendė tiesiog pasikrapštyti Brodžio namelyje, truputį pasitvarkyti, ką 
nors išskalbti. Ji nesimaišys Brodžiui po kojomis, kol jis dirbs, o paskui 
nuspręs, kokius ingredientus naudos rytojaus dienos sriubai. 

Risė jau buvo apsirengusi ir klojo lovą, kai iš dušo išėjo Brodis. 

— Norėtum ko nors ypatingo pusryčiams? Šiandien į darbą einu 
tik po pietų, todėl tavo noras — man įsakymas. Kulinarijos srityje. 

— Nereikia. Aš užvalgysiu dribsnių. 

— A, gerai. — Ji išlygino užtiesalą ant lovos ir pagalvojo, kad pora 
pagrindinių spalvų pagalvėlių galėtų pagyvinti kambario interjerą.— 
Einu suplanuosiu itališkos vestuvių sriubos ingredientus ir paruošiu 
Džonei meniu bandymą. Jei sriuba bus patvirtinta, galėsi paragauti 
priešpiečiams. Galėčiau palikti tau vakarienę troškintuve, tada nesun- 
kiai pasišildytum pats, kol dirbsiu užkandinėje. Ai, dar pamaniau, kad 
galiu šį tą išskalbti. Ar tau reikia išskalbti kokius nors drabužius? 

Vestuvių sriubos? Ar čia kokia pasąmoninė užuomina? O dabar 
ji rengiasi skalbti jo apatinius? Dievulėli. 

— Gal truputį sulėtinkim tempą. 

Risė sutrikusi nusišypsojo. 

— Gerai. 

— Man nereikia, kad tu imtum planuoti pusryčius, pietus, vaka- 
rienę ir dar kokius prakeiktus naktipiečius, po velniais. 

Risės veide atsirado nuostaba. 

— Na... 

— O tu čia esi ne tam, kad skalbtum drabužius, klotum lovas ir 
ruoštum troškinius. 

— Na, taip, — iš lėto atsakė ji, — bet jei jau esu čia, galėčiau kuo 
nors būti naudinga. 

— Man nepatinka, kai tu imi siausti po mano namus. — Ir vėl tas 
pats — tas pats gynybinis tonas, kurį Brodis išgirdo savo balse, kai lan- 
kėsi pas Volasą. Brodis ir vėl susierzino. — Aš ir pats galiu pasirūpinti 
namų ruoša. Jau daug metų tvarkausi pats. 

— Nė kiek neabejoju, tvarkaisi taip, kaip tau patinka. Aš, matyt, 
ne taip supratau. Maniau, kad tau patinka, kai ruošiu maistą. 

— Tai visai kas kita. 

— Visai kas kita, nei, tarkim, sumesti kartu skalbinius. Tau tai 
simbolizuoja naują santykių pakopą, kurios pasiekti nenori. Bet juk 
tai visiškai kvaila. 

Galbūt. 

— Aš nenoriu, kad tu skalbtum, ruoštum man prakeiktus troški- 
nius ir panašiai. Tu — ne mano motina. 

— Žinoma, kad ne. — Risė priėjo prie lovos, nuklojo užtiesalą ir 
suvėlė patalus. — Va, dabar jau geriau. 

— Tai kuris iš mūsų dabar kvailas? 

— Cha, tikėk manimi, tu vis dar pirmauji. Ar tikrai manai, kad 
ketinu tave užspęsti į spąstus skalbdama sumautas nešvarias kojines ir 
ruošdama vištieną bei koldūnus, nes tave įsimylėjau? Brodi, tu esi vi- 
siškas kvailys ir save per daug vertini. Aš dabar išeisiu ir paliksiu tave 
čia mėgautis savo šlovės iliuzijomis. — Risė apsisuko ir nudrožė prie 
durų. — Ne tavo motina, mat! Juk ji net nemoka ruošti maisto! 

Brodis pažiūrėjo į sujauktą lovą ir susiraukęs patrynė įsitempu- 
sius sprando raumenis. 

— Hm, visai neblogai praėjo, — sumurmėjo jis ir prisimerkė, kai 
durų trenksmas apačioje sudrebino namelio langus. 

Risė pasigriebė daiktus, kuriuos rado pakeliui išeidama, ir įsviedė 
juos į automobilį. Apie likusius — o jų buvo ne tiek ir daug — pagal- 
vos vėliau. Produktus sriubai susirinks pas Džonę ir savo šaldytuve. 
Po to persirengs ir išsiskalbs drabužius — tik savo drabužius — tose 
senose skalbyklose viešbučio rūsyje. Juk jau ne pirmas kartas. 

O gal geriau spjauti į viską ir važiuot pasivažinėti ir pažiūrėti, ar 
dar nesužydėjo laukymės. Risė pasuko vairą miestelio link, bet susi- 
raukė, nes su automobiliu kažkas buvo ne taip. 

— Kas dar, kas dar negerai? — piktai suburbėjo ji, sunkiai su- 
valdydama mašiną. 

Risei trūko kantrybė ir ji įtūžusi trinktelėjo per vairą. Tada kiek 
nurimusi pasuko pas Lintą. Pro atdaras garažo duris buvo matyti ne- 

didelis savo amžių nugyvenęs automobilis. Iš po jo išlindo Lintas: 
ilgakojis keturiasdešimtmetis languotais marškiniais, kurių atraito- 
tos rankovės išryškino raumeningas, gyslotas rankas. Iš užpakalinės 
kišenės stirksojo tepaluotas skuduras, o ant galvos kėpsojo tokia pat 
tepaluota kepurė. Jis kažką įnirtingai kramtė. Pamatęs Risę išlipančią 
iš automobilio, suspaudė lūpas ir kilstelėjo kepurės atbrailą. 

— Kažkas nutiko? 

— Regis, taip. — Supratusi, kad šneka sukandusi dantis, ji neno- 
riai atpalaidavo žandikaulį. — Sunku valdyti automobilį, vos velkasi. 

— Nieko nuostabaus, kai beveik nuleistos abi užpakalinės pa- 
dangos. 

— Nuleistos padangos? — Risė žvilgtelėjo norėdama įsitikin- 
ti. — Po velnių. Vakar jos buvo pilnos. i; 

— Gal kažką pervažiavai. — Lintas atsitūpė prie dešinės automo- 
bilio padangos. — Atrodo, nedidelis nuotėkis. Pažiūrėsiu, kuo galėsiu 
padėti. 

— Bagažinėje turiu vieną atsarginę padangą . — Dieve, teks keisti 
abi padangas. 

— Pamėginsiu sutvarkyti, vos tik baigsiu taisyti stabdžių kaladė- 
les. Gal tave pavėžėti? 

— Ne. Ne. Man nepakenktų pasivaikščioti. — Nuo galinės sėdy- 
nės Risė pasiėmė nešiojamąjį kompiuterį ir, nuėmusi namų raktą nuo 
grandinėlės, įsikišo į kišenę. — O kiek kainuos tos naujos padangos? 

— Kai reikės mokėti, tada ir rūpinsiesi. — Lintas paėmė iš Risės 
automobilio raktelį. — Aš tau paskambinsiu. 

— Ačiū. 

Risė užsimetė rankinę ant vieno peties, o nešiojamąjį kompiuterį 
ant kito. Labai graži diena pasivaikščiojimui, priminė sau, norėdama 
nuvyti liūdesį. Ji turi darbą, turi stogą virš galvos. O jei jau sugebėjo 
įsimylėti asilą, turės kaip nors tuos jausmus įveikti. Jei reikės pirkti 
naujas padangas, vaikščios pėsčia tol, kol galiausiai susitaupys. 

Šiuo metu automobilis jai nėra būtinybė. Mylimasis — taip pat 
ne būtinybė. Jai reikalinga tik ji pati. Dėl šios priežasties ji išvyko iš 
Bostono ir paliko viską. Turėjo sau įrodyti, kad gali išgyventi, kad 
gali pasveikti, gali susikurti naują gyvenimą. O jei Brodis mano, kad 
ji mėgina ir jį įsitempti į tą gyvenimą, tai jis ne šiaip asilas, o tiesiog 
išpuikęs asilas. 

Risė norėjo skirti daugiau laiko sau, prisivyti dienoraštį. Susi- 
imti ir rašyti receptų knygą. Visai ne todėl, kad galėtų ją prastumti 
padedama Brodžio. Užgaulus kalės vaikas. Ji pati norėjo susitvarkyti, 
suskirstyti receptus, pamėginti rimčiau parašyti knygos įvadą. 

Ką nors panašaus: 

Nereikia būti prityrusiu virėju, kad paruoštumėte gurmanišką pa- 
tiekalą. Tik ne tada, kai jus kuruoja prityręs virėjas. 

— Skamba pompastiškai ir globėjiškai. 

Pavargote ieškoti vis naujo atsakymo į klausimą „Kas šiandien pie- 
tums?“ Netekote vilties patiekti ką nors nepakartojama ir nauja sekma- 
dienio pusryčiams? Puolėte į paniką sužinoję, kad lėšų rinkimo akcijai 
turite paruošti vieno kąsnio sumuštinukų? 

— Truputį kvaila, — garsiai įvertino Risė, — bet nuo kažko juk 
reikia pradėti. 

— Ei! Ei! 

Risė pašokusi sustojo ir pamatė Lindą Geil, klūpančią savo nedi- 
deliame kiemelyje, o jai už nugaros juoduose plastikiniuose loveliuose 
lingavo medetkos ir našlaitės. 

— Taip įsismaginusi kalbiesi su savimi, kad net negali persimesti 
žodžiu su manimi? 

— Kalbėjausi su savimi? Tiesiog kai ką svarsčiau. Aš per dažnai 
išsižioju. Kokios jos gražios. Labai gražios gėlės. 

— Našlaites reikėjo anksčiau pasodinti. — Ji kilstelėjo šiaudinę 
kaubojišką skrybėlę. — Jos nebijo šalčių. Na, o ką tu veiki vaikštinė- 
dama šiuo keliu? 

— Nuleido padangą, padangas. Automobilį palikau pas Lintą. 

— Kaip apmaudu. Šiandien tu ankstyva. Maniau, kad šiandien 
būsi pas Brodį. 

— Kaip matai, manęs ten nėra. O aš tik paklojau lovą ir pasi- 
siūliau kartu išsiskalbti drabužius. Galima pagalvoti, kad iš vienos 
kišenės išsitraukiau šautuvą, o iš kitos — knygą. 

— Vyrai užknisa. Aš išspyriau Lou laukan. Jis baisiai paniuro, kai 
neįsileidau jo į savo kelnaites. 

— Vyrai užknisa. 

— Tegu eina jie visi po velnių. Gal nori pasodinti kelias našlaites 
ir pakeikti Y chromosomas? 

— Tikrai norėčiau, bet šįryt jau esu susiplanavusi darbų. 

— Tada šiandien po darbo eisime pas Klensį, išgersime kelis 
bokalus alaus ir išdainuosime karaokė visas vyrus keikiančias dainas, 
kokias tik rasime. 

Kam reikalingas asilas, kai turi draugę. 

— Galiu visų ir nežinoti. Pasimatysime darbe. 

Na va, pagalvojo Risė, žingsniuodama namų link, dar vienas da- 
lykas, kurį gali pridėti prie įgyto turto. Ji dar turi Lindą Geil. 

Ji turi ežerą, prisiminė Risė, pažvelgusi į jį, išsidriekusį kalnų pa- 
pėdėje. Tokį mėlyną ir gražų, į kurio vandenį šakas lyg šokėjai merkė 
žaliuojantys gluosniai, aplink sprogo švelnūs tuopų pumpurai. Sužavė- 
ta ji nėjo namo, o pasuko prie ežero. Pasidėjo krepšius, nusiavė batus 
ir kojines. Pasiraitojo kelnių klešnes ir, atsisėdusi ant kranto, įmerkė 
kojas į vandenį. Jis buvo ledinis! Bet Risei tai nerūpėjo. Ji sėdėjo kojas 
įmerkusi į mėlyną Angelo ežero vandenį, žvelgdama į tolumoje stūk- 
sančius Tetonus. Po kurio laiko ji virs sriubą, rašys receptų knygą ir 
rūšiuos skalbinius. Ką dar normaliau galima veikti? Turės suktis kaip 
voverė rate, kad spėtų susiruošti iki prasidedant pamainai. O tai irgi 
normalu. 

Dabar ji pasėdės ir viską sugers. Atsigulė ir įsižiūrėjo į dangų, 
mėlyną kaip ir ežeras, pilną nekaltų baltų debesėlių. Saulė kaitino, bet 
Risė, užuot išsitraukusi akinius nuo saulės, užsidengė akis rankomis 
ir įsiklausė. Girdėjo palaimingą pliuškenimą, kuris sklido kojoms taš- 
kant vandenį. Paukščiai giedojo taip linksmai ir nerūpestingai. Paskui 
ji išgirdo šuns lojimą, pravažiuojančio automobilio burzgimą. Ir atsi- 
palaidavo. 

Išgirdusi staigų pokštelėjimą, springdama šūktelėjo ir taip stai- 
giai pašoko, kad vos nenuslydo į vandenį. Spėjo susigriebti ir išropoti 
ant žolės, bet viena kelnių klešnė vis tiek permirko iki kelių. 

— Karlo sunkvežimis. Čia tik Karlo sunkvežimis, — ramino ji 
save, riesdamasi ant žolės. 

Risė pamatė ir patį sunkvežimį, pokšintį ir dardantį į parduotuvę. 
Rankomis apglėbusi kelius, stengėsi atgauti kvapą. 

Staiga ji išvydo Debę Mardson, stovinčią šalia parduotuvės „Prie 
tako“ ir stebinčią ją. Risė užraudo iš pykčio. 

— Taip, tikra pamišėlė, — sumurmėjo sukandusi dantis ir prisi- 
vertė nusišypsoti ir pamojuoti. — Maudosi lediniame ežere su drabu- 
Žiais. Kas čia tokio. 

Kadangi maloni akimirka jau vis tiek buvo sugadinta, ji pa- 
sičiupo krepšius, batus ir šlapia basa nudrožė namo. Visai nesvarbu, 
ką „beveik tobula“ Debė Mardson galvoja, patikino save Risė. Ir visai 
nesvarbu, ką galvoja visi kiti. Ji turi teisę sėdėti ir mirkyti kojas ežere. 
Ir turi teisę pašokti kaip zuikis, išgirdusi nugriaudėjant tą prakeiktą 
Karlo sunkvežimį. 

Risė nusivilko šlapias kelnes ir užsivilko sausas. Ji taip pat turi 
teisę eiti ir išsiskalbti drabužius. Susirinko juos ir pasiėmė skalbimo 
priemonės, kuri jau buvo besibaigianti. Nustatys skalbimo laiką, grį- 
žusi išvirs sriubą. Paskui vėl nuskubės į skalbyklą ir išsidžiovins dra- 
bužius. Grįš namo ir padirbės prie receptų knygos. 

Risė nusinešė skalbinių krepšį laukan ir pasuko viešbučio link. 
Pakeliui jai teko praeiti pro parduotuvę „Prie tako", todėl atidžiai žvel- 
gė į priekį ir meldėsi, kad bent šį vienintelį kartą Debė jos nepastebėtų. 
Eidama pro parduotuvės vitriną, Risė nepuolė bėgti, bet žingsnį labai 
pagreitino ir nurimo tik prie pat viešbučio. 

— Sveika, Brenda. Šiandien skalbimo diena. Gal gali man iškeisti 
pinigus“ 

— Žinoma, be jokios abejonės. — Brenda plačiai nusišypsojo ir 
kilstelėjo antakius. — O tau neprireiks batų, kol būsi rūsyje? 

— Nesupratau? 

— Rise, tu neavi batų. 

— O! O Dieve. — Risė nuleido akis ir pažvelgė į savo basas kojas. 
Nuraudo, bet atsisukusi administratorės veide pastebėjo kvailą šypse- 
ną ir pajuto, kad gėda virsta pykčiu. — Visai iškrito iš galvos. Žinai, ko- 
kia kiaura ta mano galva. Iškeisk man monetomis po dvidešimt penkis 
centus. — Risė nutrenkė banknotus ant registratūros stalo. 

Brenda juos suskaičiavo. 

— Saugokis, žiūrėk, kur dedi koją. 

— Būtinai. 

Risė negalėjo važiuoti liftu, todėl ėmė leistis laiptais. Ji tiesiog 
neapkentė to prakeikto viešbučio rūsio. Jei Brodis nebūtų buvęs toks 
bjaurybė, būtų galėjusi išsiskalbti jo skalbimo mašinoje, būtų išvengu- 
si tokio rūpesčio ir neapsikvailinusi. 

— Septyniskart vienas lygu septyni, — ėmė atmintinai kalti Risė, 
žingsniuodama tarnybinėmis patalpomis. — Septyniskart du lygu 
keturiolika. 

Ji nustatė septintą skalbimo programą ir išskubėjo iš skalbyklos, 
vos mašina ėmė ūžti. Įėjusi į vestibiulį, sulėtino žingsnį ir, pamojavusi 
Brendai, išėjo į gatvę. Prie sporto reikmenų parduotuvės ne taip pa- 
sisekė. 

— Rise! — šūktelėjo Debė, išėjusi laukan. — Kaip laikaisi? 

— Puikiai. O kaip tu? 

— Sakyčiau, kiek vėsoka vaikštinėti basai. 

— Taip manai? Aš tik grūdinuosi. Viliuosi tapti pirmąja moteri- 
mi, kuri basa pereis Uolinius kalnus. Tai mano viso gyvenimo svajonė. 
Iki pasimatymo. 

Pirmyn, keliauk, papasakok visiems, galvojo Risė, kulniuodama 
namo. | 

Pradėjusi virti sriubą ir gaminti frikadeles, išmetė viską iš galvos. 
Ji netgi ketino visai nesiauti batų, kad paskalos dar labiau pasklistų, 
bet galiausiai nusprendė, jog toks poelgis būtų kvailas ir panašus į 
savigyną. Tada nudrožė atgal į viešbutį, drąsiai praėjo pro Brendą į 
rūsį ir, išėmusi drabužius iš skalbyklės, sudėjo į džiovyklę. Liko vienas 
pasivaikščiojimas, linksmai pagalvojo Risė, skuosdama namo. Dar liko 
daug laiko pradėti receptų knygos įvadui, kol skalbiniai džius. 

Įsijungusi nešiojamąjį kompiuterį, ji apšilo rašydama seniai už- 
leistą dienoraštį. 


Brodis mane užkniso. Paklok lovą, o jis jau mano, kad 
perku vestuvinius žiedus. Ar taip ir mąsto vyriškos smegenys? 
Jei taip, tai juos kaip rūšį reikia labai rimtai gydyti. 

Greičiausiai tiesiog viršijau savo svetingumo limitą Bro- 
džio namuose. Jis manimi rūpinosi daug labiau, nei aš kada 
galėjau tikėtis. Tad stengsiuosi jaustis dėkinga, ne tik suirzusi, 
ir laikysiuos nuošaly. 

Tikras mulkis. 

O tuo tarpu aš dar labiau įsitvirtinau kaip miestelio pa- 
mišėlė, kai visiškai teisėtai išsiblaškiusi į viešbučio skalbyklą 
nukeliavau basa. Bandau dėl to labai nesikrimsti. Verdu sriu- 
bą, o kambario spynas patikrinau tik kartą. 

Velniai griebtų, du kartus. 

Man gali tekti pirkt naujas padangas. Dieve, kaip nepa- 
sisekė. Anksčiau toks įvykis tebūtų buvęs menkas nuostolis, o 

šiomis aplinkybėmis yra nemenka problema. Aš neturiu pi- 
nigų. Prasčiau nebūna. Regis, kelias ateinančias savaites teks 
vaikščioti pėsčiomis. 

Gal įvyks stebuklas, ir aš iš tikrųjų parašysiu ir parduosiu 
savo knygą. Pinigus galėčiau panaudoti kaip skydą, jei prie 
mano namų durų pasirodytų koks žudikas. 

Linda Geil sodina našlaites. Šiandien po darbo su ja eisi- 
me pas Klensį keikti vyrų. Atrodo, man kaip tik to ir reikia. 


Risė patenkinta atsidarė naują dokumentą ir ėmė žaisti stengda- 
masi rasti tinkamą stilių ir požiūrį receptų knygos įžangai. Suskambus 
išsaugojo pakeitimus, išjungė kompiuterį ir dar kartą išėjo į viešbutį. 

Ketino susidėti išdžiūvusius skalbinius į krepšį ir išsinešdinti iš to 
šiurpulingo viešbučio rūsio. Susilankstys grįžusi namo. Galėtų sriubą 
palikt virti ant lėtos ugnies, kol darbuosis pas Džonę, ir pertraukėlių 
metu vis užbėgt patikrinti. Kad tik šiandien būtų užtektinai lankytojų. 
Ji norėjo būti užsiėmusi. 

Risė nudrožė vestibiuliu ir išvengė pokalbio su Brenda, nes jos 
prie registratūros stalo nebuvo. Bet kambarėlyje štai girdėti jos balsas. 
Smulkios malonės, pamanė Risė. Dar kažkam reikia jaustis dėkingai. 

Leisdamasi laiptais į rūsį, Risė kartojo dvylikos — sunkesnę 
— daugybos lentelę. Atidarė džiovyklės dureles, bet ji buvo tuščia. 

— Na, čia dabar... — Ji atplėšė kitos džiovyklės dureles, manyda- 
ma, kad supainiojo, bet ir ta buvo tuščia. 

— Kažkoks absurdas. Juk niekas negalėjo ateiti ir pavogti drabu- 
Žius. 

Ir kodėl jos skalbinių krepšys buvo padėtas ant skalbimo maii- 
nos, o ne ant mažo lyginimo staliuko, kur Risė jį paliko? Ji nedrąsiai 
paėmė krepšį ir atidarė skalbyklės dureles. Joje žlagsojo šlapi ir išcen- 
trifuguoti drabužiai. 

— Aš juos įdėjau į džiovyklę. — Risė įkišo virpančią ranką į ki- 
šenę ir išsitraukė vienintelę monetą, nes visas kitas buvo sumokėjusi 
už skalbimą. — Aš juos sudėjau į džiovyklę. Čia atėjau jau trečią kartą. 
Trečią kartą. Drabužių tikrai nepalikau skalbimo mašinoje. 

Ji juos ištraukė ir įsiutusi sumetė šlapius į krepšį. Ant grindų 
barkštelėjo stebuklingasis žymeklis. Raudonas žymeklis. Jos raudona- 

sis žymeklis. Visa virpėdama Risė įmetė žymeklį į krepšį ir pastebėjo, 
kad jos skalbiniai buvo raudonai taškuoti ir dėmėti. Kažkas jai tai 
iškrėtė, kažkas norėjo, kad ji manytų netenkanti galvos. Kažkas, kas 
buvo netoliese ir ją stebėjo. Galva ėmė suktis, ir Risė pradėjo šnopuoti. 
Ji sudejavo, griebė krepšį ir nulėkė. Staiga sužvangėjo vamzdžiai rūsy- 
je, ir Risė pašoko springdama klyksmu. Širdis lipo per gerklę nuo jos 
pačios žingsnių aido cementiniame rūsyje. Šįkart ji nesulėtino žings- 
nio net ir įbėgusi į viešbučio vestibiulį ir šoko prie registratūros stalo. 
Brenda jau buvo grįžusi ir išsižiojusi spoksojo į išsigandusią Risę. 

— Kažkas yra apačioje. Kažkas nusileido į rūsį. 

— Ką? Kas? Ar tu gerai jautiesi? 

— Mano drabužiai. Kažkas sudėjo mano drabužius į skalbimo 
mašiną. 

— Bet... Rise, tu pati juos sudėjai į mašiną, — iš lėto prabilo Bren- 
da, tarsi kalbėtų su atsilikusiu vaiku. — Negi neatsimeni? Tu nulipai į 
rūsį išsiskalbti drabužių. 

— Bet į skalbyklę juos sudėjo po to, kai aš išskalbiau! Tu gi matei, 
kaip aš juos sudėjau į džiovyklę. 

— Na... taip, aš mačiau, kaip tu nulipai laiptais. Gal pamiršai skal- 
binius perdėti į džiovyklę. Na, žinai, kaip prieš tai pamiršai apsiauti 
batus. Aš pati visada ką nors pamirštu, — pridūrė Brenda, jau kvailai 
nesišypsodama. — Na, žinai, kai būni išsiblaškiusi... 

Risė išsitraukė vienintelę dvidešimt penkių centų monetą. — Man tiek 
teliko, nes pinigus sukišau į skalbimo mašiną ir į prakeiktą džiovyklę. 
Kas buvo ten nuėjęs? 

— Paklausyk manęs, dabar nusiramink. Į rūsį, be tavęs, daugiau 
niekas nėjo. 

— Gal tu buvai pasitraukusi. 

— Vaje, Rise. — Brenda nuoširdžiai nustebo. — Kodėl turėčiau 
taip daryti? Tu turi susivaldyti. Jei tau reikia dar monetų, aš galiu... 

— Man nieko nereikia. 

Risė degė pykčiu ir iš panikos tankiai kvėpavo, beveik ristele 
bėgdama gatve su šlapių drabužių krepšiu rankose. Parsirasti namo, 
tik tiek ji tenorėjo. Įeiti į kambarį ir užsirakinti duris. 

Išgirdusi pyptelėjimą, stabtelėjo ir apsisuko, krepšiu dengdamasi 
kaip skydu. Pamatė, kaip į įprastą vietą prie laiptų įvažiavo jos pačios 
automobilis. Iš jo išlipo Lintas. 

— Nenorėjau tavęs išgąsdinti. 
kokia ateivė iš kosmoso? Kodėl visi žmonės į ją taip žiūri? 

— Hm, padangoms, regis, viskas gerai. Tiesiog buvo išėjęs oras. 
Aš pripumpavau, ir baigta. 

— Ak. Ačiū. Labai ačiū. 

— Kadangi automobilis jau buvo garaže, tai nusprendžiau patik- 
rinti ir atsarginę padangą. Bet... 

Risė apsilaižė sukepusias lūpas. 

— Ar kas nors nutiko mano atsarginei padangai? 

— Matai... — Lintas nusiėmė kepurę ir ėmė mindžikuoti. — Ta 
padanga gana giliai paslėpta. 

— Nesuprantu, ką nori tuo pasakyti. — Risė prisivertė pastatyti 
krepšį ant laiptų ir priėjo artyn. — Bet atsarginė padanga bagažinėje. 

Lintui dvejojant, Risė paėmė iš jo raktą ir atidarė bagažinę. Pir- 
miausia pasklido kvapas. Šiukšlės tiesiog virto per kraštus. Pilna baga- 
žinė šiukšlių — kiaušinių lukštų, kavos tirščių, dėmėtų popierių, tuščių 
skardinių. Tarsi ten būtų suversta pilna šiukšliadėžė. 

— Nelabai supratau, ką, tavo manymu, aš turėjau su tuo daryti. 

— Aš to nepadariau. — Risė žengė žingsnį atatupsta, paskui dar 
vieną. — Aš to nepadariau. Gal tu? 

Tokia pat nuoširdi nuostaba, kurią matė Brendos veide, dabar 
šmėstelėjo Linto akyse. 

— Žinoma, kad ne, Rise. Aš taip jau radau. 

— Kažkas tai padarė. Aš nepadariau. Kažkas man taip daro. Kaž- 
kas... 

— Man nepatinka, kai rėkaujama prie mano restorano, — pa- 
reiškė Džonė, išėjusi laukan. — Kas čia dedasi? Kas, dėl Dievo meilės, 
yra? 

Suraukusi nosį ji žvilgtelėjo į bagažinę. 

— Aš to nepadariau. 

— Duodu galvą nukirsti, kad nė aš to nepadariau. Tik atkėliau 
bagažinės dangtį, norėdamas patikrinti atsarginę padangą, — atrėžė 
Lintas, — ir radau štai ką. Ji įsikalė sau į galvą, kad aš čia supyliau 
šiukšles. 

— Risė tik nusiminusi. Po galais, Lintai, ar tu nenusimintum, jei 
savo automobilyje rastum tą patį? Berniūkščiai, — švelniai pasakė 
Džonė. — Veikiausiai bus pasidarbavę kokie vaikigaliai. Lintai, čia 

turiu porą šiukšliadėžių ir gumines pirštines sandėliuke. Padėk man 
viską išvalyti. 

— Aš pati! — Risė nejučia gergždžiančiu balsu šūktelėjo. — At- 
leisk, Lintai. Tiesiog aš nesupratau... 

— Lipk į viršų, — Džonė paliepė Risei. — Keliauk. Lintas su Pitu 
susitvarkys. Aš tuoj pat ateisiu. Nesiginčyk su manim, — pridūrė, kai 
Risė jau Žiojosi prieštarauti. 

— Atsiprašau. — Risė nusikamavusi užtempė krepšį laiptais. — 
Atsiprašau. Tuoj tau sumokėsiu. 

— Pinigų nereikia, — numojo ranka Lintas. — Vieni menkniekiai. 

Risei užlipus laiptais, Džonė paplekšnojo Lintui per petį. 

— Keliauk į vidų, gerai? Pasakyk Pitui, kad tau padėtų. Pavaišin- 
siu pietumis. 

— Džone, kaip vaikigaliai galėjo atidaryti bagažinę? Juk matyti, 
kad ji neišlaužta. 

— Dievas žino, kaip jie sugebėjo. Arba kodėl, — pridūrė ji, kol 
Lintas nespėjo paklausti ko kito. — Dabar prieš akis turime bagažinę, 
kupiną šiukšlių. Judu su Pitu sutvarkykite. 

Kai Džonė įžengė į kambarį, Risė sėdėjo ant lovos krašto, o skal- 
binių krepšys riogsojo prie jos kojų. 

— Sriuba kvepia skaniai, — pasakė Džonė ir, žvilgtelėjusi į krepšį, 
suraukė antakius. — Jei drabužių nepadžiausi, jie apipelys. Kodėl ne- 
išdžiovinai džiovyklėje? 

— Maniau, kad išdžiovinau. Žinau, kad išdžiovinau. Bet radau 
skalbimo mašinoje. 

— O kuo, po velnių, drabužiai išteplioti? 

— Rašalu. Raudonu rašalu. Kažkas į skalbimo mašiną įdėjo ir 
mano žymeklį. 

Džonė išpūtė žandus. Iš spintelės išsiėmė-lėkštelę. Tada užsidegė 
cigaretę ir, priėjusi prie Risės, atsisėdo at lovos. 

— Aš surūkysiu cigaretę, o tu man papasakosi, kas nutiko. 

— Aš nežinau, kas nutiko. Bet esu tikra, kad tuos drabužius su- 
dėjau į džiovyklę, įmečiau pinigus ir paspaudžiau mygtuką. Bet atėjusi 
juos radau skalbimo mašinoje kiaurai šlapius. Taip pat esu tikra, kad 
nesuverčiau šiukšlių į savo bagažinę, bet jos, kaip matei, buvo ten. Ir 
neaprašinėjau vonios kambario. 

— Mano vonios kambario? — pašoko Džonė ir nulėkė apžiūrėti 
sienų. — Kad aš nieko nematau. 

— Brodis viską nudažė. Nepadėjau savo žygio batų į virtuvės 
spintelę, o žibintuvėlio į šaldytuvą. Aš to nepadariau, bet visa tai atsi- 
tiko. 

— Pažvelk į mane. Pažiūrėk man į akis. — Kai Risė atsisuko, Džo- 
Gal išrašė daktaras, o gal šiaip kokių nors? 

— Ne,tik vaistažolių arbatą, kurią man paruošė daktaras Volasas, 
ir „Tylenol“. Visos mano atsivežtos tabletės buvo supiltos į grūstuvės 
dubenį. 

— Kam galėtų kilti noras taip padaryti? Kam reikėtų su tavimi 
taip elgtis? 

— Kad imčiau manyti, jog einu iš proto. Tam, kad išvestų mane 
iš proto, ir dabar jau nedaug trūksta. Aš mačiau tai, ką mačiau, bet pa- 
mišėlę eliminuoti daug paprasčiau. 

— Betgi rado moters lavoną... 

— Ten ne ji, — nutraukė Risė, o jos balsas ėmė kilti ir kone lūži- 
nėti. — Ten buvo ne ji. Ne ji, ir... 

— Liaukis, — griežtai nukirto Džonė, ir Risė aprimo, tarsi gavusi 
antausį. — Nesikalbėsiu su tavimi, kol nenurimsi. 

— Pabandyk nurimti, kai kažkas krečia tokius dalykus. Pabandyk 
mąstyti racionaliai, kai tiesiog negali nuspėti, kas dar gali atsitikti. Ar 
kada. Mano drabužiai sugadinti. Vos sukrapščiau paskutinius pinigus 
jiems išskalbti, o dabar jie nepataisomai sugadinti. 

— Gali atsidaryti sąskaitą pas Maką arba aš galiu tau išmokėti 
avansą, jei būtinai reikia ką nors įsigyti. 

— Ne tas čia reikalas. 

— Žinau. Bet vis tiek geriau nei nieko. Kiek laiko viskas tęsiasi? 

— Visokios smulkmenos prasidėjo... iškart po to, kai pamačiau, 
kaip nužudė tą moterį. Nebežinau, ką daryti. 

— Turėtum pasikalbėti su šerifu. 

— O kam? — Risė pirštais persibraukė plaukus ir sugniaužė 
kumščius. — Manai, kad tose šiukšlėse bagažinėje galima rasti pirštų 
atspaudų? 

— Kaip ir visur kitur. 

— Gerai. — Atsidususi Risė pasitrynė rankomis vėidą. — Gerai, 
aš pasakysiu šerifui. 

— Puiku. O dabar verčiau perrūšiuok drabužius ir pasidžiauk 
tuos, kuriuos pavyks išsaugoti. Jei pritrūks marškinėlių ar apatinių, ga- 

lėsi nusipirkti pas Maką per pertrauką. Iki pamainos tau liko penkios 
minutės. — Džonė užgesino cigaretę, atsistojo ir ištraukė iš kišenės 
dvidešimt dolerių. — Čia tau už tai, kad nudažei vonią. 

— Bet aš nedažiau. Nudažė Brodis. 

— Tai atiduok Brodžiui, jei esi tokia puskvaišė. 

Išdidumas grūmėsi su praktiškumu ir šis nugalėjo. 

— Ačiū. 

— Ar Brodis apie tai žino? 

— Taip, išskyrus kas nutiko šiandien. 

— Ar nori jam paskambinti prieš pradėdama dirbti? 

— Ne. Atrodo, aš jam maišausi po kojomis. 

Džonė prunkštelėjo. 

— Vyrai gali duoti naudos, bet tuo metu, kai po jais neguli ir ne- 
patiri orgazmo, kartais būna sunku tą naudą įžvelgti. Susiimk ir nusi- 
leisk į apačią. Šiandienos pagrindinis patiekalas — šonkauliai. 

Risė aprimo ir stumtelėjo krepšį prie kojų. 

— Kieno šonkauliai? 

— Bizono, — šyptelėjusi atsakė Džonė. — Gal turi minčių, kaip 
juos galima būtų pagardinti? 

— Tiesą sakant, tai... 

— Tai nešk savo užpakalį į virtuvę ir parodyk. Aš turiu tik dvi 
rankas. 


Brodis ketino orkaitėje pasišildyti picos, bet prisiminė vištieną su 
tešloje keptais obuoliais. Galiausiai nusprendė, kad ji taip pasakė tyčia. 
Ji sąmoningai užsiminė apie tą vištieną, kad jis negalėtų galvoti apie 
nieką kitą, tik apie ją — apie vištieną, pasitaisė Brodis. 

Jis tenorėjo, kad ji taip neskubėtų. Argi ne taip ir pasakė? Bet ji 
per jautriai sureagavo, kaip ir visos moterys. Vyras turi teisę turėti 
asmeninės erdvės savo namuose, argi ne tiesa? Jis norėjo gero, karšto 
valgio. Ir žinojo, kur jo gali gauti. 

Jis „Angelo skanėste“ valgydavo ir tada, kai Risė dar nebuvo at- 
vykusi į miestelį, galvojo Brodis, lipdamas į automobilį. Į užkandinę jis 
važiuoja visai ne tam, kad norėtų pamatyti ją. Tai tik aplinkybė. Jei Risė 
ir toliau ketina riesti nosį, jos reikalas. Jis tik nori padoraus maisto už 
padorią kainą. Bet vos sustojus prie užkandinės laukan išėjo Džonė. 

— Kaip tik ėjau su tavimi pasikalbėti, — be užuolankų pasakė ji. 

— Apie ką? Risė yra... 

— Taip, Risė viduje. — Brodžiui susirūpinus, Džonė iškart su- 
prato. Vaikinas įsimylėjęs. — Pasivaikščiok su manimi. Turiu dešimt 
minučių. 

Džonė Brodžiui viską skubiai papasakojo, neleisdama įsiterpti ir 
kurstydama nerimą. 

— Ji žadėjo paskambinti šerifui, bet kol kas nepaskambino. Da- 
bar ji jau apsiramino ir dirba. Bet tos šiukšlės bagažinėje buvo tikrai 
bjaurus dalykas. O man tokie dalykai nepatinka. 

— Viskas buvo bjauru. Noriu su ja pasikalbėti. 

— Ji gali išeiti dešimčiai minučių, jei tik nori. Užeik pro galines 
duris. Visai nenoriu, kad jūs imtumėte spjaudytis prie lankytojų. 

Brodis padarė taip, kaip Džonė patarė, ir, prasibrovęs pro Pitą, 
sučiupo Risę už rankos. 

— Eime laukan. 

— Dabar aš užsiėmusi. 

— Palauks. 

Brodis ją išsitempė. 

— Po velnių, palauk. Aš dabar dirbu. Niekas neateina ir tavęs ne- 
ištempia iš kabineto, kai tu dirbi. Jei nori su manimi pasikalbėti, gali 
palaukti, kol baigsiu darbą. 

— Kodėl, po galais, tu man nepaskambinai, kai atsitiko visas tas 
mėšlas? 

— Kaip visada, gandai netrunka pasklisti, — rūgščiai atsakė ji. — 
Be to, visai nenorėjau tau skambinti. Jei tu čia atjojai manęs gelbėti, 
tai jok sau toliau, man nereikia riterio spindinčiais šarvais. Aš noriu 
dirbti savo darbą. 

— Palauksiu, kol baigsi, ir parvešiu tave namo. Rytoj ryte pasi- 
matysime su Riku. 

— Nenoriu, kad kas nors manęs lauktų, be to, po darbo turiu 
planų. 

— Kokių dar planų? 

— Tokių, kurie tavęs neliečia. Aš nenoriu, kad tu su manimi ei- 
tum pas šerifą. Man nereikia nei auklės, nei riterio ant balto žirgo, nei 
gailesčio, kaip ir tau nereikia, kad aš kločiau tavo lovą arba skalbčiau 
drabužius. Be to, dar ne laikas mano pertraukai. 

Risei pasisukus eiti į virtuvę, Brodis sugriebė ją už rankos ir at- 
gręžė į save. 

— Prakeikimas, Rise. — Brodis atsiduso ir nusileido. — Dėl Die- 
vo meilės, — tyliai kreipėsi jis, — važiuojam namo. 

Risė paspoksojo į jį ir užsimerkė. 

— Tu labai niekšiškai pasielgei. — Jai pritrūko kvapo. — Man at- 
rodo, kad mums abiem reiktų viską gerai apgalvoti. Manau, kad mums 
reiktų suvokti, ką mūsų jausmai iš tikrųjų reiškia ir ko mudu norime. 
Gal pasikalbėsime rytoj. 

— Aš miegočiau savo kabinete arba apačioje ant sofos. 

— Aš pas tave nevažiuosiu vien tam, kad tu mane galėtum apsau- 
goti. Jei išaiškės, kad tu mane nori ne tik apsaugoti, tada ir žiūrėsime. 
Būtų geriau, jei jau žinotum, kai mudu kalbėsimės kitą kartą. 

Ir Risė nuėjo prie kepintuvo, palikusi Brodį sutrikusį ir suirzusį. 

Vieną bokalą alaus, manė Risė. Kokia prasmė stengtis neprarasti 
darbo ir dirbti iki vakaro, kol nuo prakaito prie nugaros lipte limpa 
marškinėliai, jei po to negali sau leisti išgerti alaus? 

Pas Klensį buvo tiršta vietinių gyventojų, besišnekučiuojančių 
ir flirtuojančių su turistais, atvykusiais į šias apylinkes pažvejoti, pa- 
plaukioti laivais, paiškylauti arba pajodinėti arkliais. Mikrofonas buvo 
aukštojo ilgarankio Roibeno rankose, ir šis traukė ilgesingą Keitės 
Urban dainą „Galvok apie mane“. Būrelis kaubojų flirtavo su keliomis 
miestelio merginomis prie biliardo stalo, tad kamuoliukai taukšėjo 
tikroje seksualinėje migloje. Dvi poros iš Rytų pakrantės kilnojo bo- 
kalus ir fotografavosi po elnių ir avių galvomis ant sienų. Prie baro, 
koją užkėlęs ant kėdės skersinio, su buteliu „Big Horn“ svajojo Lou. 

— Atrodo, jis kankinasi. 

Išgirdusi Risės pastabą, Linda Geil tik gūžtelėjo pečiais. 

— Dar nepakankamai. Šį kartą jam teks mane palenkti taip, kaip 
aš noriu, su kepure rankoje. Aš laukti galiu. — Iš juodo plastikinio du- 
benėlio ant stalo ji išmetė nedidelį sūrų sausainėlį ir įnirtingai sutru- 
pino. — Aš tuo kvailu kaubojumi žavėjausi beveik visą savo gyvenimą 
ir laiko jam daviau užtektinai. Taip pat jis galėjo netrukdomai kaip 
eržilas siautėti po apylinkes. 

— Gražus palyginimas, — pastebėjo Risė. 

Bet Linda Geil nebuvo nusiteikusi atsižvelgti į komplimentus. 

— Aš įsivaizduoju, kad Lou šaudo tik tuščiais šoviniais, todėl ne- 
prieštarauju ir leidžiu jam smagintis, išsikrauti. Moterys visada kabi- 
nasi ant kaklo, vos tokie vyrai kaip jis pajudina pirštą. 

Risė kilstelėjo antakius. 

— Aš nesikabinau. 

— Taip, bet tu esi beprotė. 

— Gryna tiesa. Matyt, tai viską paaiškina. 

— Bet dabar aš jau esu pasiruošusi lipdyti savo gyvenimą. — Lin- 
da Geil primerkusi akis žvilgtelėjo Lou pusėn ir sutrupino dar vieną 
sausainį. — Ir jis arba suspės, arba ne. 

Risė pagalvojo ir padarė išvadą: 

— Vyrai yra tikri šikniai. 

— Be jokios abejonės. Bet aš ir moterų dėl tos pačios priežasties 
nemėgstu. Todėl ir pasinaudosiu viena moterimi, kad reikalai paju- 
dėtų. 

— Kokie reikalai? 

Atsirėmusi alkūnėmis į stalą, Linda Geil padėjo smakrą ant 
delno. 

— Noriu nusipirkti namą iš Džonės. Ji man parduotų, jei tik pa- 
prašyčiau. O kai ji norės atsitraukti, ketinu valdyti „Angelo skanėste“. 

Nė kiek nenustebusi Risė linktelėjo galva. 

— Tau sektųsi. 

— Tu neklysti, man puikiai sektųsi. O ant savo svetainės stalo 
noriu pastatyti dvi sidabrines žvakides. Gražias sidabrines žvakides, 
kurias palikčiau savo dukrai. Labai norėčiau susilaukti dukters, bet 
visų geriausia būtų turėti ir berniuką, ir mergaitę. Noriu turėti vyrą, 
kuris dirbtų kartu su manim ir dėl manęs. Noriu išgirsti jį nusivalant 
batus į kilimėlį už durų, kai aš ruošiu vakarienę. Ir retkarčiais noriu iš 
jo gauti gėlių. 

— Kaip gražu. 

— Ir dar noriu, kad jis būtų tikras konkistadoras lovoje ir regu- 
liariai mane apkurtintų, apakintų ir atimtų žadą. 

— Puikūs siekiniai, visi iki vieno. Ir Lou tai sugebės? 

— Esu beveik tikra, kad lovoje taip, nors kol kas mačiau tik anon- 
są, visų galimybių dar neištyriau. — Linda Geil siautulingai išsišiepė 

ir sutrupino dar vieną sausainį. — O visa kita? Na, potencialo jam ne- 
trūksta. Bet jei norės jį švaistyti, sustabdyti negalėsiu. Nori dar alaus? 

— Ne, man užteks. 

Linda Geil užsisakė dar alaus, o moterys iš Rytų pakrantės oku- 
pavo sceną energingai „Jaučiuosi moterimi“ versijai. 

— Na, o tu? Kokie tavo siekiniai? 

— Anksčiau svajojau vadovauti geriausiai virtuvei geriausiame 
restorane Bostone. Tapti viena iš dešimties — o dar geriau, viena iš 
penkių — geriausių virėjų šalyje. Buvo kilę minčių ir apie santuoką bei 
vaikus. Maniau, kad laiko tam turėsiu marias. Kada nors. Po sužeidi- 
mo tenorėjau išgyventi. Ištempti dar vieną valandą ir dar vieną dieną. 

— Niekada nesuprasi, kol to nepatirsi, — patylėjusi pasakė Linda 
Geil. — Man atrodo, kad taip būtų protingiausia, tu turi atsitiest ir eiti 
pirmyn. 

— O dabar noriu turėti savo butą. Gerai atlikti savo darbą ir va- 
kare su drauge išgerti alaus. 

— O Brodis? 

— Negaliu sakyti, kad jo nenoriu. Šiandien jis užėjo į virtuvę per 
galines duris ir išsitermpė mane į lauką. 

— Ką? Ką? — Linda Geil taip skubiai pastatė pilnutėlį alaus bo- 
kalą, kad putos tikštelėjo per kraštus. — Kaip aš galėjau tai praleisti? 
Ir kas nutiko? 

— Jis norėjo, kad važiuočiau su juo namo. 

— O tu čia stengiesi įveikti savo alų ir klausaisi prasto — šiuo 
metu net negaliu kitaip pavadinti — karaokė? 

Risė sukando dantis. 

— Neketinu grįžti, kol nežinosiu, kad jis manęs ten nori. Kad 
nori ne apsaugoti, o iš tikrųjų nori. Ir dar ketinu įsigyti šunį, — rūsčiai 
dėbtelėjusi pridūrė ji. 

— Nieko nesupratau. 

— Jei man reikia apsaugos, aš įsigysiu šunį. O mylimojo noriu 
lygiomis sąlygomis. Jei jau ketinu būti su juo jo namelyje, nenoriu 
jaustis viešnia. Jis niekada nėra pasiūlęs man stalčiaus savo spintoje. 

Raukydamasi Linda Geil ir vėl smakru pasirėmė į delną. 

— Vyrai užknisa. 

— Tai jau tikrai. Mane taip nervina, kad aš jį įsimylėjau. 

Slogia veido išraiška Linda Geil susidaužė savo bokalu su Rise. 

— Visiškai sutinku. 

Tuomet žvilgtelėjo į barą ir pastebėjo, kad Lou kaip tik lieja 
širdį vienai iš padavėjų. Vienai tų moterų, kurias jis retkarčiais vis 
patvarko. 

— Eime pašokti. 

Risė mirktelėjo. 

— Ką? 

— Eime pašokti, pažiūrėsim, ar tie meškeriotojai nenorėtų pasi- 
sukinėti šokių aikštelėje. 

Šokių aikštelę atstojo menkas medinių grindų ruožas prie pat 
scenos. O tie meškeriotojai atrodė nusiteikę triukšmingai ir gerokai 
įkaušę. 

— Net nežinau. 

— Na, aš tikrai einu. O tu man išrink partnerį. 

Linda Geil apsisuko, pasikrapštė savo rankinėje ir išsitraukė 
lūpdažį. Lūpas ji pasidažė tobulai — labai ryškiai raudonai — net ne- 
žvilgtelėjusi į veidrodėlį. 

— Ir kaip aš atrodau? — paklausė ji. 

— Sakyčiau, kiek pavojingai. Tau derėtų... 

— Puiku. 

Atmetusi plaukus, Linda Geil nusklendė prie scenos, nepraleis- 
dama progos praeiti pro Lou. Tada delnais pasirėmė į staliuką, prie 
kurio sėdėjo trys vyrai, ir pasilenkė. Risė negirdėjo, ką jie kalbėjo. Bet 

Prasta mintis, purtydama galvą pagalvojo Risė. Tokie žaidimai 
visada blogai baigiasi. Bet tuo metu Linda Geil jau vaikštinėjo su 
vienu tų vyrukų susikibusi rankomis, o likę prie staliuko švilpavo ir 
džiugiai palaikė savo draugą. Ji nusivedė jį į šokių aikštelę ir uždėjo 
rankas jam ant pečių. Ir ėmė linguoti klubais. Vyrai prie staliuko ėmė 
šūkaloti, o vienas iš jų riktelėjo: 

— Pirmyn, Čakai! | 

Tada Čakas nieko nelaukęs uždėjo rankas Lindai Geil ant užpa- 
kalio. Net ir per tokį atstumą bei melsvą dūmų miglą Risė matė, kad 
Lou krumpliai pabalo spausdami ilgą alaus butelio kakliuką. Labai 
prasta mintis, nusprendė ji. Ši išvada buvo patvirtinta veiksmais, kai 
Lou nutrenkė savo butelį ant baro ir nužygiavo tiesiai į šokių aikštelę. 
Risė nugirdo tik nuotrupas: 

— Čia mano užpakalis, asile tu, — iš Lindos Geil. — Rūpinkis 
savo reikalais, drauguži, — iš Čako. 

Dvi moterys baigė traukti Šanios Tven dainą ir pradėjo lėtesnę 
„Lik su savo vyru“, bet nutilo ir ėmė it apsvaigusios stebėti konfliktą. 
Čakas smogė Lou, Lou trenkė Čakui. Linda Geil visais šimtu dvi- 
dešimt svarų šoko į ugnį ir trinktelėjo jiems abiem. Risės viltys, kad 
viskas tuo ir baigsis, žlugo, kai Čako draugai pakilo nuo staliuko. Ne- 
didelis būrelis kaubojų, Žaidusių biliardą, irgi žengė į priekį. Pagaliau 
Lou juk vienas iš jų. 

Ji pateks į muštynių bare sūkurį, nustebusi pamanė pati. Tuoj 
paklius į grumtynes karaokė bare Vajominge. Nebent spės pačiupti 
Lindą Geil už rankos ir pabėgs. Risė skubiai apsižvalgė, norėdama 
įvertinti atstumą iki išėjimo. Ir triukšmingoje, ant kojų sukilusioje 
minioje ji pamatė vyrą su oranžine medžiotojo kepuraite. Kvėpavimas 
ėmė dažnėti ir trūkčioti. Ji pašoko ir išpylė ant grindų puspilnį bokalą 
alaus. Bokalui dūžtant pasigirdo į šūvį panašus garsas. Risė užkliuvo ir 
metėsi į vieną kaubojų, kuris kaip tik stengėsi prasibrauti lauk, stipriai 
jį pastumdama į vieną iš žvejų. Pasipylė smūgiai. Moterys ant scenos 
suklykė ir įsikibo viena į kitą. Žmonės trankėsi ir netgi šokinėjo ant 
stalų ir baro. Dužo stiklai, buteliai ir taurės, į šipulius lūžo kėdės. Risė 
būtų galėjusi prisiekti, kad išgirdo kažką sušunkant „Jyha!“, bet tada 
pajuto smūgį alkūne į žandikaulį ir parkrito ant grindų, tiesiai į išsi- 
liejusį alų. 


Dvokianti alumi bei dūmais ir prie tvinksinčio skruosto spaus- 
dama ledo maišelį, Risė sėdėjo šerifo kabinete. Jei ji kada nors gyveni- 
me ir buvo pažeminta, tai šis incidentas viršijo visas ribas. 

— Tikrai nesitikėjau, kad teks tave ištraukti iš muštynių bare. 

— Šįvakar visai neketinau to daryti. Tiesiog taip nutiko. Be to, aš 
visai nesimušiau. 

— Tu pastūmei Džadą Norstą į Robertą Geiviną inicijuodama 
konfliktą. Ant grindų numetei alaus bokalą. 

— Ne, nenumečiau. Netyčia nustūmiau bokalą, kai stojausi nuo 
stalo ir paslydusi trenkiausi į Džadą. Tai tik nelaimingas atsitikimas. 

— Tu gėrei, — tęsė Rikas. 

— Išgėriau pusę bokalo alaus. Dėl Dievo meilės. Aš juk buvau 
bare, tai žinoma, kad gėriau. Kaip ir visi kiti. Be to, aš nebuvau girta. 
Tik puoliau į paniką. Na, gerai. Aš puoliau į paniką, kai pamačiau... 

— Ką tu pamatei? 

— Aš pamačiau vyrą su oranžine kepuraite kitame baro gale. 

Sunerimusio ir suirzusio Riko veido išraiška dar labiau surimtėjo. 

— Tu pastebėjai vyrą, kurį prieš tai matei prie upės? 

— Nežinau. Negalėjau gerai įsižiūrėti. Viskas įvyko taip greitai. 
Aš atsistojau. Norėjau išeiti. Norėjau geriau į jį įsižiūrėti. 

— Tai kaip ten buvo? | 

— Ir taip, ir taip, — pratrūko Risė. — Aš išsigandau. Nuverčiau 
alų. Tada paslydau. Štai ir viskas. 

Rikas garsiai atsiduso. Jį išvertė iš lovos skambutis iš baro ir į 
ragelį rėkianti padavėja. Buvo vos sumerkęs akis, tačiau turėjo keltis, 
rengtis ir važiuoti tvarkyt kiaulidės bare. Tad dabar jam prieš nosį 
kabėjo suniokota nuosavybė, lengvi sužeidimai, galimos civilinės ir 
baudžiamosios bylos. 

— Minė Hobalt teigia, kad tu jai trenkei. Dar vienas žmogus 
minėjo, kad nuvertei stalą, ir todėl alaus bokalas nukrito ant pėdos 
panelei Li Šenks iš San Diego. Taigi turime turistę su sulaužytu kojos 
pirštu. 

— Aš niekam nesmogiau. — O gal smogė? — Tik jau ne tyčia. 
Stengiausi ištrūkti. Gavau į skruostą ir parkritau ant grindų, man iš 
akių pasipylė žiežirbos. Išsigandau. Ant stalo aš užkritau, o tai yra vi- 
sai kas kita, nei jį nuversti. Man trenkė į veidą, — teigė Risė. — Mano 
visas kūnas nusėtas mėlynėmis. 

Rikas atsipūtė. 

— Kas trenkė pirmas? 

— Nežinau. Vaikinas, vardu Čakas, trinktelėjo Lou, tada šis jam 
smogė atgal. Tada aš pamačiau... pamačiau kepurę. 

— Tu pamatei kepurę. 

— Žinau, kaip kvailai tai skamba. Ir taip, taip, žinau, daug vyrų 
nešioja tokias kepures. Tačiau aš buvau susinervinusi, nes mačiau, kad 
prasideda muštynės, ir tada, pastebėjusi kepurę, truputį pakvaišau. 
Baisus netikėtumas. 

— Klensis sakė, kad jis jau ruošėsi išskirti peštukus, kai sudužo 
bokalas. Jis teigė, kad tai buvo tarsi gongo dūžis bokso ringe. O kaubo- 
jui atsitrenkus į turistą viskas ir pratrūko. 

— Vadinasi, kalta aš, — ramiai pasakė Risė. — Puiku. Apkaltin- 
kite mane riaušių kurstymu ar kuo tik norite. Tik duokite prakeikto 
aspirino prieš uždarydami į kamerą. 

— Niekas nesiruošia tavęs uždaryti. Dieve tu mano. — Rikas 

pasitrynė veidą ir pasikrapštė nosies galiuką. — Matai, tau vis pasi- 
seka ką nors išjudinti. Girdėjau, kad šiandien kažkas nutiko viešbučio 
skalbykloje? 

— Aš... 

Aišku, kad jis viską žinojo. Brenda buvo labai artima su Debe, 
šerifo žmona. Galima tik įsivaizduoti, kad vakar Risė tapo itin karšta 
pokalbių tema prie Mardsonų šeimos stalo. 

— Čia visai kas kita. Kažkas man iškrėtė kvailą pokštą. Tik man 
jis nebuvo juokingas. 

Kol Rikas pakėlęs antakius laukė paaiškinimo, Risė kaupė drąsą 
ir iškalbą, norėdama pasakyti tiesą. Ir galiausiai nusprendė, kad tiesa 
šiuo metu skambės kaip visiška nesąmonė. 

— Menkniekis. Nieko svarbaus. Ar jūs apklausiate visus, kurie 
apsižodžiuoja su viešbučio registratore, ar tik mane? 

Riko veidas persimainė. 

— Aš dirbu savo darbą, Rise, ir tau neturi patikti mano metodai. 
Dabar man reikia išsrėbti visą tą košę, o su tavim dar norėsiu pasi- 
šnekėti rytoj. 

— Tai aš galiu eiti? 

— Gali. Gal norėtum, kad daktaras apžiūrėtų skruostą? 

— Ne. — Risė atsistojo. — Aš nepradėjau tų muštynių ir nebai- 
giau, tiesiog įkliuvau į jas. 

Ji pasisuko eiti. 

— Tau vis pavyksta kur nors įsipainioti. Ir dar, Rise, jei ketini 
krūpčioti ir muštis kaskart pamačiusi oranžinę spalvą, gali kilti daug 
nemalonumų. 

Risė neatsigręžė. Ji tenorėjo grįžti namo ir visą pyktį bei paže- 
minimą iškęsti viena. Tik visų pirma, pastebėjo ji, teks prasibrauti pro 
Brodį. Jis, ištiesęs kojas ir primerkęs akis, sėdėjo ant laukimo kėdžių 
prie šerifo kabineto, tad Risė nusprendė pamėginti jį apeiti. 

— Palauk, Liesute. — Brodis neskubiai atsistojo. — Leisk užmest 
akį į tavo veidą. 

— Nėra į ką žiūrėti. 

Jis pirmas prišoko prie durų, pasuko rankeną ir atsirėmė į ją. 

— Atsiduodi baro grindimis. 

— Šiąnakt teko ant jų pabūti. Gal galiu praeiti? 

Brodis atidarė duris ir, vos tik ji išėjo laukan, įsikibo Risei į 
parankę. 

— Tik nepradėkime vėl ginčytis, kad namo gali pareiti ir viena. 
Jau vėlu, aš tave parvešiu. 

Risei skaudėjo beveik visą kūną, taip pat ir kelį, kurį greičiausiai 
susitrenkė sambrūzdžio metu krisdama, todėl nusprendė nesiginčyti. 

— Puiku. Ką tu čia veiki? 

— Man paskambino Linda Geil. Aš ir atvažiavau, jei prireiktų su- 
mokėti užstatą. — Brodis atidarė keleivio dureles. — O tu, kaip matau, 
nesėdi vietoje. 

— Aš nieko nepadariau. 

— Šitos versijos ir laikykis. 

Risė pyktelėjo, o Brodis apėjo automobilį ir atsisėdo už vairo. 

— Tau tai atrodo juokinga? 

— Na, pastebiu kelis būtinus farso elementus. Taip, man atrodo 
juokinga. Vienintelė moteris, kurią man yra tekę pasiimti iš policijos 
nuovados, — striptizo šokėja, kurią pažinojau Čikagoje. Ji trenkė vai- 
kinui per makaulę alaus buteliu, nes jis įsismagino striptizo metu per 
bernvakarį. Ji buvo daug dėkingesnė nei tu dabar. 

— Tau paskambino Linda Geil, o ne aš. — Risė sukryžiavo rankas 
ir beviltiškai panoro aspirino ir ledo. — Be to, ji kalčiausia dėl mušty- 
nių. Nieko nebūtų nutikę, jei ji nebūtų pradėjusi staipytis norėdama 
priversti Lou pavyduliauti. 

— O kodėl ji taip padarė? 

— Todėl, kad yra jį įsimylėjusi. 

— Ji įsimylėjo Lou, todėl inicijavo muštynes bare. Visai logiš- 
ka. — Moterys gyvena keistame pasaulyje. — Na gerai, Liesute, tai pas 
tave ar pas mane? 

— Pas mane. Gali mane išleisti prie namų, ir gerojo samariečio 
misija bus atlikta. 

Brodis ėmė važiuoti barbendamas pirštais į vairą. 

— Žinai, kodėl aš, Lindai Geil paskambinus, išsiropščiau iš lovos 
ir atvažiavau tavęs paimti? 

Risė užmerkė akis. 

— Nes pajutai nenumaldomą poreikį tapti striptizo šokėjų ir pa- 
mišėlių gelbėtoju. 

— Galbūt. O gal tu man rūpi. 

— Gal ir rūpiu. Kai apsispręsi, pranešk man. 

— Velniai griebtų, pati žinai, kad man rūpi. Kodėl dar aš galėjau 

gulėti lovoje negalėdamas užmigti ir keikiau tave paskutiniais Žo- 
džiais, kol nepaskambino tavo nusikaltimo bendrininkė? 

— Nežinau. 

— Aš apie tave galvojau. Nepavyksta išmesti iš galvos. — Jo balse 
pasigirdo apmaudas. — Negaliu tavęs išmesti iš galvos. 

— Kadangi tu šiandien jau antrą kartą netikėtai mane užsipuoli, 
galėčiau teigti, kad maišaisi man po kojomis. — Brodis pasistatė maii- 
ną šalia josios, o ji pasimuistė sėdynėje. — Tu norėjai, kad aš išeičiau. 
Aš išėjau. Norėjai, kad sulėtinčiau tempą, kad apsiraminčiau. Aš tą ir 
padariau. Tavo įgeidžiai labai greitai mainosi, Brodi, tai jau ne mano 
bėdos. 

— Užsispyrėlė, — atsikirto Brodis. — Šįryt pasijutau užspeistas į 
kampą. Vos pabudusi puolė pasakoti apie itališką vestuvių sriubą, dėl 
Dievo meilės. 

— O kuo tau netiko itališka vestuvių sriuba? Tai buvo mano 
mėgstamiausias patiekalas, kai... Ak, tu kvaily. Vestuvių? Vien nuo to 
žodžio sudrebėjai? 

Brodis vos nepasimuistė. 

— Visai nesudrebėjau. 

— Aš ketinau išvirti sriubą, o tu į savo kvailą galvą įsikalei, kad 
jau perku kinišką porcelianą? Bukagalvis. 

Risė ėmė lupti durelių rankenėlę, bet Brodis pasilenkė ir uždėjo 
savo ranką ant josios. Jau geriau susierzinti, nei muistytis kaip mul- 
kiui. 

— Klojai lovą, siūleisi išskalbti mano drabužius. Klausei, ko aš 
norėčiau pusryčiams. 

Risė uždėjo ranką jam ant krūtinės ir trinktelėjo. 

— Miegojau tavo lovoje, todėl ją ir paklojau. Leidai man pas 
save pernakvoti, kai man reikėjo prieglobsčio, be to, aš ir taip ketinau 
skalbti drabužius. Pamaniau, kad galėčiau tau atsilyginti šiek tiek ap- 
tvarkydama namus. Man patinka tau ruošti valgyti. Apskritai patinka 
gaminti valgį, ir taškas. Štai ir viskas. 

— Bet tu sakei, kad mane myli. 

— Sakiau. Bet neprašiau, kad ir tu man atsakytum tuo pačiu. Ne- 
puoliau prenumeruoti žurnalo „Nuotaka“. Net nesu prašiusi iškraus- 
tyti man vieno stalčiaus, kad galėčiau susidėti savo daiktus. Niekada 
nesu prašiusi nieko daugiau, tik draugystės. 

Velniškai sunku taip suklysti. 

— Na gerai, aš per jautriai sureagavau... 

— Tu jau tai sakei. Brodi, aš pavargau. Jei nori dar aptarinėti, 
reikės tai padaryti vėliau. Dabar noriu eit miegoti. 

— Palauk. Po galais. — Brodis atsilošė, pirštais ėmė braukyti 
plaukus, jo veido išraiška buvo ir skausminga, ir kažkokia lyg sugniuž- 
dyta. — Šįryt peržengiau visas ribas. Atsiprašau. 

Risė akimirką nieko nesakė. 

— Oi. Turėjo suskausti kaip man veidą. 

— Gal net labiau. Neversk manęs pakartoti. 

— Užtenka ir vieno karto. 

Risė paglostė jo ranką ir siekė durelių rankenėlės. 

— Gal gali palaukti? Na, paklausyk manęs. 

Sėdėdama mirtinoje tyloje, ji atidžiai apžiūrėjo Brodžio veidą. 

— Klausau. 

— Gerai. Prieš tai tu man sakei, kad nenori, jog tavimi rūpinčiau- 
si. Puiku. Vien nuo minties, kad noriu tavimi rūpintis, man nugara 
nueina pagaugais. Bet aš noriu būti su tavimi. Su niekuo kitu būti ne- 
noriu. Gal to užtenka? 

Ji atidarė dureles ir atsisukusi žvilgtelėjo į Brodį. Gyvenimas toks 
šiurpiai trumpas. Kas gali tai suprasti geriau už ją? 

— Aš tik to ir ieškau. Nori eiti su manimi viršun? 

— Taip. — Brodis luktelėjo, kol Risė apėjo aplink automobilį, ir 
ištiesė jai ranką. — Eikš čia. — Pasilenkęs artyn, jis lūpomis švelniai 
palietė jos sutrenktą skruostą. — Oi, turėjo skaudėti. 

— Gali nepasakoti. Turėtum suprasti, šiandien su manimi nebus 
labai smagu. Aš tenoriu karštos vonios, aspirino ir minkštos lovos. 

— Tavo namuose nėra minkštos lovos. 

— Kaip nors reikės atsilyginti. — Risė atrakino buto duris. — 
Jaučiuosi tarsi futbolo kamuolys po rungtynių. 

Atidarius duris, Brodis pritraukė Risę arčiau savęs ir pirmas įlin- 
do į kambarį. 

— Koks čia garsas? — staiga paklausė ji. — Ar girdi? Tarsi bėgtų 
vanduo. 

— Nejudėk iš vietos. 

Žinoma, Risė negalėjo nustovėti vienoje vietoje ir atsargiai nu- 
sekė paskui Brodį, kai šis įšoko vidun. 

— Vonioje, — sušnibždėjo ji. — Vonios durys uždarytos. Aš nie- 

kada neuždarau jos durų, nes turiu matyti, kas vyksta kambaryje, kai 
maudausi. Ten bėga vanduo. O Dieve, visa vonia užlieta, vanduo ver- 
žiasi iš po durų. 

Brodis atplėšė vonios duris, ir vanduo šliūkštelėjo į kambarį. 
Bėgo iš čiaupo ir liejosi per sklidinos vonios kraštus. Keli drabužėliai, 
kuriuos jai pavyko išgelbėti po incidento skalbykloje, plūduriavo vo- 
nios grindimis tarsi kokios sudužusio laivo nuolaužos. 

— Aš nepalikau atsukto vandens. Netgi nebuvau atsukusi čiaupo. 
Aš tik užbėgau prieš... 

Nieko nesakydamas, Brodis nubrido iki vonios ir užsuko čiaupą. 
Tada pasiraitojęs rankovę įkišo ranką į vandenį ir ištraukė kamštį. 

— Prieš eidama į darbą, drabužius padžioviau ant dušo užuo- 
laidos karnizo. O po darbo užbėgau tik persiauti batų. Vos persiavusi 
nubėgau susitikti su Linda Geil. 

— Aš ir neteigiu priešingai. 

— Vonios grindys visiškai sugadintos. Reikia kaip nors... O Die- 
ve, Džonė! Užkandinė. Vanduo bus užliejęs užkandinę. 

— Paskambink jai. Paskambink ir pasakyk, kad kuo greičiau at- 
važiuotų ir atsivežtų raktus nuo užkandinės. 


Džonė atsivežė raktus ir dulkių siurblį, tinkantį siurbti vandenį. 
Lediniu veidu ji įdavė siurblį Risei ir paliepė: 

— Pirmyn, susiurbk tą vandenį. Kai baigsi, nusileisk žemyn. 

— Džone, man labai gaila... 

— Užsičiaupk ir daryk kas liepiama. 

Džonė atrakino duris ir, užėjusi vidun, uždegė šviesas. Šiauriniu 
lubų kampu tekėjo ir lašėjo vanduo. Sausa siena, spaudžiama peršla- 
pusių lubų ir vandens, buvo įtrūkusi kaip pernokęs vaisius. Du staliu- 
kai šiauriniame kampe permirkę kiaurai. 

— Velnio išpera, bjaurybė! 

— Risė nekalta, — puolė raminti Brodis, bet Džonė tik bakstelėjo 
į jį pirštu ir akimis apžvelgė padarytus nuostolius. 

— Man reikės elektrinių džiovintuvų, turėsiu viską išdžiovinti. 
Taip pat plastikinės plėvelės, kad galėčiau užtaisyti tą prakeiktą skylę 
prakeiktose lubose, kol mano restorano neuždarė prakeiktas sveikatos 
priežiūros inspektorius. Jei nori padėti, nueik ir atnešk džiovintuvą iš 


299 


sandėliuko. Tada nuvažiuok į mano namus ir atvežk plastikinės plėve- 
lės, turiu visą ruloną. Ir kabių pistoletą. 

Brodis metė žvilgsnį į lubas. 

— Ir kopėčių. 

— Teisingai. Tikras išpera, kalės vaikas. 


Risė siurbė ir raudojo. Dabar jau ne tik ji nuskriausta, dabar jis 
įskaudino ir moterį, kuri nusikalto vien suteikdama Risei darbą, iš- 
nuomodama kambarį ir nenuleisdama rankų. Kokia painiava. Suga- 
dintos grindys, suniokotos lubos ir dievai žino kas dar. 

Risė išpylė siurblio talpą ir tęsė toliau. Pro duris įėjus Džonei, ji 
kaltai pakėlė akis. 

— Nuo ašarų vandens tik padaugės, reikės daugiau siurbti. 

Risė kumščiais nusibraukė ašaras. 

— Ar labai blogai viskas atrodo? 

— Blogai. Bet įmanoma sutvarkyti. 

— Aš sumokėsiu... 

— Esu apsidraudusi. Tie kalės vaikai turės man apmokėti viską 
iki paskutinio cento, ypač po to, kai lupo milžinišką mokestį už kiek- 
vieną prakeiktą mėnesį. 

Risė valė grindis ir nepakėlė akių. 

— Aš įsivaizduoju, kaip viskas atrodo, o tu tikrai nenusiteiku- 
si klausytis pasiaiškinimų. Bet aš nepalikau bėgančio vandens. Aš 
netgi... 

— Puikiai žinau, kad nepalikai. 

Risė atlošė galvą. 

— Žinai? 

— Tu nesi niekada nieko pamiršusi. Jau esi man sakiusi, kad kaž- 
kas tau bando sujaukti reikalus. O dabar jie jaukia mano reikalus. Ir aš 
jau įsiutau. Bet dabar reikia viską sutaisyti, o ką daryti toliau, galvosi- 
me po to. — Džonė įsirėmė į klubus. — Grindis reikės keisti. Tu gali 
kuriam laikui apsistoti pas Brodį? 

— Galiu. 

— Tada baik čia tvarkytis ir susikrauk daiktus. Rytoj ryte pa- 
prašysiu kelių vaikinų čia padirbėti. — Džonė spirtelėjo į stalo koją ir 

— Pas Klensį vyko muštynės. 
— O, Viešpatie su viešpačiukais. Bėda viena nevaikšto. Prieš iš- 
eidama pasiimk šaldytų pupelių maišelį iš šaldytuvo. 


— Tik tol, kol galėsiu persikelti atgal. 

Jau buvo kelios minutės po trečios valandos ryto, kai Risė susi- 
krovė paskutinius savo daiktus į Brodžio automobilį. 

— Aha. 

— Pabūsiu tik kelias dienas. — Išvargusi ir nukamuota suniokoto 
kambario vaizdo, Risė įsiropštė į automobilį. — Nesisiūlysiu skalbti 
drabužių, nes man nelabai sekasi toje srityje. 

— Gerai. 

— Ji manimi patikėjo. Net neprireikė visko paaiškinti. 

— Džonė — nuovoki moteris. Ji kiaurai permato daug dalykų. 

— Kad ir kas tas niekšas, verčiau būtų jos netraukęs į šiuos reika- 
lus. Nereikėjo įvelti Džonės. 

Brodis vairavo, o Risė žiūrėjo pro langą į tamsų ežero vandenį. 
Toks tamsus, jai rodėsi, yra ir jos gyvenimas. Pernelyg juodas, kad 
įžvelgtų, kas jame slepiasi. 

— Jei Džonė tave kaltintų, būtų atleidusi iš darbo, išspyrusi tave 
lauk. Didelė tikimybė, kad būtum išvykusi iš miesto. Jis norėjo atimti 
iš tavęs darbą ir gyvenamąją vietą. Apgalvotas žingsnis. 

— Džiugu, kad mane persekioja ne dundukas. Jei laikytumės šios 
versijos, su kuria aš sutinku, dabar ateina tavo eilė. Brodi, aš sėkmės 
tikrai neatnešu. 

— Aš netikiu sėkme. 

Brodis sustojo prie savo namelio. Nuo galinės sėdynės paėmė 
didelę virtuvės rakandų dėžę, o nešiojamojo kompiuterio krepšį per- 
simetė per petį. Kelioninis krepšys ir mažesnioji dėžė liko Risei. Įėjęs 
vidun, jis padėjo nešulį ant grindų. 

— Į vietas visko nedėliosiu. — Paėmęs iš jos kitą dėžę, pastatė 
šalia pirmosios. — Lipk viršun ir išsimaudyk po dušu. 

— Aš svajoju apie vonią. — Risė šyptelėjo ir pauostė savo ran- 
ką. — Nieko gero. 

— Nebent mėgsti išsivadėjusį alų ir dūmus. — Brodis išėmė 
iš dėžės šaldytų pupelių maišelį ir pamėtėjo Risei. — Palaikyk prie 
skruosto. 

Ji užlipo laiptais ir prisipylė vonią karšto vandens. Gulėdama 
jame spaudė šaltą maišelį prie tvinksinčio skruosto. Įėjus Brodžiui, ji 
staigiai šoktelėjo. 

— Aspirinas, — pasakė jis. 

Buteliuką aspirino ir stiklinę vandens padėjo ant vonios krašto 
ir pasišalino. 

Kai Risė atėjo į kambarį vilkėdama raudonomis dėmėmis nusė- 
tus senus pilkus marškinėlius ir laisvas flanelines kelnes, Brodis stovė- 

— Gražūs drabužiai. 

— Nebedaug liko. 

— Na, kas liko, gali susidėti čia. — Nykščiu jis bakstelėjo į spin- 
tą. — Iškrausčiau tau porą stalčių. 

— O! 

— Čia ne pasiūlymas tuoktis. 

— Supratau. Aš.... ak, aš susidėsiu rytoj. Dabar esu labai pavargu- 
si. Atleisk, kad klausiu, Brodi, bet ar tu... 

— Taip. Duris užrakinau. 

— Tai gerai. 

Risė atsigulė į lovą ir atsiduso pajutusi, kaip atsileidžia raume- 
nys. Po kelių akimirkų, kai užgeso šviesos, čiužinys susmego. Ir šiltas 
Brodžio kūnas prisiglaudė prie Risės, jis apkabino ją per liemenį. Risė 
paėmė jį už rankos. Ir užmigo pirštus sunėrusi su Brodžio, pernelyg 
išvargusi, kad ką nors susapnuotų. 


T 23 > 


Brodis atvežė Risę lygiai šeštą valandą. Užkandinėje degė šviesos 
— akinamai ryškiai švietė rytmečio tamsoje. Prie šaligatvio, šalia bjau- 
raus žalio konteinerio, jau beveik pilno kartono plokščių nuolaužų ir 
tinko, stovėjo jos pikapas. Kai pamatė konteinerio turinį, Risės pečiai 
įsitempė. 

— Kaip manai, kiek visa tai gali kainuoti? 

— Net neįsivaizduoju, — gūžtelėjo pečiais Brodis. — Šioje srityje 
mano vyriškumas baigiasi. 

Draudimas, žinoma, yra puikus dalykas, pamanė Risė. Bet kaip 
bus su atskaitymu iš pajamų? Įėjusi vidun, išvydo Džonę įsirėmusią 
į klubus ir susirūpinusią dėl plastikinės užuolaidos. Ji avėjo darbi- 
nius batus, kuriuos Risė buvo pastebėjusi priebutyje, kai pirmą kartą 
Džonei namuose padėjo ruošti kepinius, vilkėjo storas rudas kelnes ir 
gelsvai rudus kaubojiškus marškinius, kurių kišenė pūpsojo atsikišusi, 
kaip numanė Risė, nuo „Malboro lights“ pakelio. Už plastikinės užuo- 
laidos buvo matyti pora vyrukų, pasilipusių ant kopėčių. Užkandinė 
atsidavė kava ir drėgme. Didelis džiovintuvas pūtė ir vėdino orą. 

— Šiandien tu į darbą turi ateiti tik vienuoliktą, — net neatsisu- 
kusi pareiškė Džonė. 

— Noriu padėt susitvarkyti. Jei imsi ginčytis, — pridūrė Risė, — 
aš išeisiu iš darbo, persikelsiu į Džekson Houlą ir susirasiu darbą ten. 
Tada trūks ne tik poros staliukų, bet ir virėjos. 

Džonė net nekrustelėjo. 

— Šie vaikinai darbuojasi jau kiaurą valandą. Eik vidun ir greitai 
paruošk porą ūkininko pusryčių. 

— O kaip jiems iškepti kiaušinius? 

— Iškepk keptuvėje su tryniais. 

Risei pasukus į virtuvę, įžengė Brodis. 

— Ar nors kiek pailsėjai? 

— Pailsėsiu, kai numirsiu. Ar tu čia tik atvežei Risę ir dabar ketini 
svaidytis piktais žvilgsniais, ar gali kuo nors pagelbėti? 

— Galiu padėt tvarkytis. 

— Tada eik ten ir paklausk Robeno ir Džo, kuo gali padėti. Ne- 
trukus sugužės lankytojai. Rise, paruošk trejus pusryčius. 


Pusryčius Risė patiekė pati prie darbo stalo, o tuo tarpu Džonė 
ir Bebė tampė stalus, norėdamos išnaudoti laisvą vietą. Įprastiniai 
ankstyvieji lankytojai jau po truputį rinkosi, o visada apsimiegojęs 
Pitas įėjo pro galines duris pasiruošęs plauti indus. Dėl nepatogumų ir 
netvarkos niekas nesiskundė, bet nutikimas užkandinėje tapo pagrin- 
dine pokalbių tema visą rytmetį. Kai Risės sprandą ėmė svilinti įtarūs 
žvilgsniai, ji save nuramino, kad kitko tikėtis ir negalėjo. Lankytojai 
valgė pusryčius, tarškino lėkštes, o dešimtą ryto kažkas įjungė muzi- 
kos automatą, kad šis užgožtų plaktukų smūgius ir pjūklo burzgimą. 

Risė maišė puode dienos sriubą ir ruošė aštrų padažą, kai pro 
duris tyliai įėjo Linda Geil. 

— Kokia baisi sumaištis. Tu turbūt ant manęs siaubingai pyksti. 

— Pykau, — kapodama atsakė Risė, sugalvojusi per priešpiečius 
patiekti karštus sumuštinius „bruschetta“. — Bet tada įvertinau situa- 
ciją iš šalies ir supratau, kad tu buvai nekalta. Na, beveik nekalta. 

— Tikrai? Jaučiausi siaubingai. | 

— Tu ir elgeisi siaubingai. — Risė nutilo ir pasiėmė butelį van- 
dens. — Bet tu buvai tik lašelis bendro pamišimo jūroje. 

— Ak, Rise, mieloji. Kas tavo veidui? 

— Geriau neprimink. — Bet prisiminusi Risė prispaudė šalto 
vandens butelį prie sutrenkto skruosto. — Ar labai baisiai atrodo? 

— Žinoma, ne. Tu negalėtum baisiai atrodyti. 

— Taip prastai, ką? Na, Žmonės šią savaitę bent turės apie ką kal- 
bėti — nuo muštynių pas Klensį iki sumaišties užkandinėje. 

— Čia ne tavo kaltė. 

— Ne mano. — Akivaizdu, kad Risė nustojo save kaltinti. Tuo 
geriau. — Tikrai ne mano kaltė. 

— Ar kas nors žino, kaip viskas nutiko? Na, kam galėtų ateiti į 
galvą taip kvailai ir piktybiškai pasielgti? — Linda Geil apsižvalgė ir įdė- 
miai stebėjo Brodį su Robenu, nešančius kartono plokštes. — Įžvelkime 
ir šviesiąją pusę: Džonė užsiminė, kad remontuodama sugadintą sieną ir 
lubas ketina perdažyti visą užkandinę. Viskas truputį atsinaujins. 

— Nekokia proga remontui. 

Linda Geil patrynė Risei nugarą. 

— Man labai gaila, kad tau taip nutiko. 

— Viskas gerai. 

— Lou su manimi nesikalba. 

— Galiausiai prabils. Gal tau vertėtų pradėti pirmai. Jei žinai, ko 
nori, ko tau reikia, gyvenimas yra per trumpas, kad su tuo žaistum. 

— Gali būti. Rise, jei tau prireiktų, gali apsistoti pas mane kiek 
nori. Tik norėjau, kad žinotum. 

— Ačiū. — Risė žvilgtelėjo per petį. — Brodis man paskyrė du 
stalčius. 

Lindos Geil akys nušvito. 

— Ak, Rise! — Apkabinusi per juosmenį pasūpavo. — Tai tiesiog 
nuostabu. 

— Čia tik stalčiai, Linda Geil. Kita vertus, taip, tai gražus žingsnis. 

— Linda Geil, negaliu patikėti, kad aš tau moku už šoktimą. — 
Užėjusi Džonė, pamaišė sriubą. — Rise, atėjo Rikas, jis nori su tavimi 
pasikalbėti, kai tik būsi laisvesnė. Galite eiti į mano kabinetą. 

— Turbūt taip būtų geriausia. — Tačiau tada Risė pastebėjo, kad 
prie kelių staliukų ir baro sėdi ir kavą geria keli žmonės. — Ne, aš ma- 
nau, kad būtų geriau pasikalbėti prie žmonių. Jei su šerifu nueisiu už 
durų, žmonės tikrai nesiliaus šnekėję. 

Džonė nušvito ir sutikdama linktelėjo. 

— Šaunuolė. 

Risė nenusirišo prijuostės ir pasiėmė butelį vandens. Rikas stovi- 
niavo prie baro ir, jai priėjus, išpūtė krūtinę. 

— Gal nueikime pasikalbėti į virtuvę? 

— Bus gerai ir čia. Penktas staliukas kaip tik laisvas. Linda 
Geil, — šūktelėjo Risė, nenuleisdama akių nuo Riko, — gal galėtum 
šerifui atnešti kavos? Penktas staliukas. 

Nuėjo pirma ir prisėdo. 

— Ar Minė iškėlė kaltinimus? 

— Ne. — Rikas išsitraukė bloknotą. — Šįryt su ja pasikalbėjau dar 
kartą, ir ji sutiko, kad tu jai netrenkei, veikiau buvai pastumta į ją. O 
liudininkai viską pergalvojo ir teigė, kad stalo tu vis dėlto nenuvertei, o 
užkritai ant jo, kai žmonės grūdosi norėdami išeiti laukan arba prisidė- 
ti prie muštynių. Bet prieš darydamas išvadas norėčiau pastebėti, kad 
tai, kas įvyko pas Klensį, sąlygojo daugybė kvailų gyventojų poelgių. 

— O tarp jų esu ir aš. 

— Na, — šerifas vos šyptelėjo. — Na, panašu į tai, kad čia sukeli 
atgarsius. Taigi. — Jis nutilo ir žvilgtelėjo į plastikinę užuolaidą, už 
kurios triukšmingai buvo kalamos kartoninės plokštės. — Papasakok, 
kas čia nutiko. 

— Po to, kai išėjau iš jūsų kabineto, Brodis mane nuvežė namo. 
Mudu užlipome laiptais. Išgirdau bėgant vandenį, o kai užėjome į 
vidų, radome uždarytas vonios duris. Kažkas buvo atsukęs vandenį ir 
užkimšęs vonią. Visas jos kambarys buvo užtvindytas. 

— Kažkas? 

Risė buvo tam klausimui pasiruošusi, tad balso nepakėlė. Kalbėjo 
trumpai ir aiškiai. 

— Aš vandens neatsukau. Manęs namie nebuvo. Jūs pats žinote, 
kad manęs nebuvo namie, nes tuo metu buvau pas Klensį, o paskui 
jūsų kabinete. 

— Žinau, kad pas Klensį praleidai porą valandų, na, dar porą 
mano kabinete. Spręsdamas iš pasakojimų, supratau, kad vanduo bėgo 
gana ilgą laiką. Sunku nusakyti nuo kada. 

— Aš vandens neatsukau. Pasibaigus pamainai, užlipau į savo 
kambarį persiauti ir... 

— Ir? 

Patikrinti langų ir durų. 

— Daugiau nieko. Persiaviau batus ir nusileidau žemyn susitikti 
su Linda Geil. Savo kambaryje praleidau daugių daugiausia tris mi- 
nutes. 

— Ar buvai užėjusi į vonios kambarį? 
dušo užuolaidėlės karnizo, jau išdžiūvę. Ir viskas. Man nebuvo reikalo 
atsukti vandenį. 

— Tie drabužiai, kuriuos skalbei viešbučio skalbykloje? 

Nieko tokio, ramino save Risė. Viskas gerai. 

Taip. Taip, kažkas išėmė mano išskalbtus drabužius iš džio- 
vyklės, į kurią buvau sudėjusi, ir įkišo į skalbimo mašiną. Nunešiau 
drabužius, sudėjau juos į skalbimo mašiną, parėjau namo, vėl grįžau, 
perdėjau išskalbtus į džiovyklę ir vėl grįžau namo. O kai nuėjau jų pa- 
siimti, drabužius kažkodėl radau skalbyklėje. 

Rikas pakėlė galvą, nes Linda Geil atnešė kavą ir virtą kiaušinį su 
skrebučiu Risei. 

— Džonė liepė tau suvalgyti, Rise. Gal jums ką nors atnešti, še- 
rife? 

— Ne, užteks kavos. Ačiū. 

— Linda Geil gali patvirtinti, kad viršuje išbuvau vos porą minu- 
čių, o tada nuėjome pas Klensį. 

— Taip. — Iš pradžių sudvejojusi, patvirtino ji. — Risė tik užlipo 
ir nulipo, vienas du. 

— O tu nėjai kartu su ja? — paklausė Rikas. 

— Na, ne. Aš tik užsukau į tualetą užkandinėje, pasidažiau ir su- 
sitvarkiau šukuoseną. Man išėjus, Risė lauke jau laukė. Netrukau nė 
kelių minučių. Kažkas labai negražiai pajuokavo, štai kas čia nutiko. 

— Kodėl man būtų reikėję atsukti vandenį? — piktai paklausė 
Risė. — Juk aš ruošiausi išeiti. 

— Aš ir nesakau, kad tu atsukai. Ir neteigiu, kad jei atsukai, tai 
padarei sąmoningai ir tyčia. — Šerifas pasikasė ausį. — Retkarčiais, 

kai galva užimta begale reikalų, žmonės daug ką pamiršta. Pamiršta 
puodą ant viryklės, pamiršta padėti telefono ragelį. Tai visai normalu. 

— Nieko normalaus prisipilti vonią, kai neketini maudytis, ir iš- 
eiti palikus bėgantį vandenį. Aš tikrai to nepadariau. 

— Žinoma, kad nepadarei, — nuramino Linda Geil ir paglostė 
Risei petį. 

O ši susimąstė, ar jos paguodoje nebuvo nė lašo abejonės. 

— Kažkas lankėsi mano bute, — tvirtai pasakė Risė. — Ir ne 
pirmą kartą. 

Riko žvilgsnis tapo veriamas. 

— Pirmą kartą girdžiu. Ačiū, Linda Geil. Pranešiu, jei norėsiu ką 
nors užsisakyti. 

— Gerai. Rise, valgyk. Visą dieną nieko burnoj neturėjai. Džonė 
įsius, jei lėkštė nebus tuščia. 

— Viskas prasidėjo po to, kai tapau žmogžudystės liudininke,— 
pradėjo pasakoti Risė. 

Ji šerifui papasakojo apie žemėlapį, atidarytas duris vidury nak- 
ties, apie sukrautus daiktus, žygio batus ir dubenis. Apie tabletes, apie 
nuotraukų albumą. Prisivertė praryti porą kąsnių, tikėdamasi, kad 
nuo to jos žodžiai galbūt taps svaresni. Šerifas viską užsirašinėjo ir 
visą laiką klausinėjo, tikslinosi. Jo balsas išliko ramus ir abejingas. 

— Kodėl apie tai nepranešei anksčiau? 

— Todėl kad žinojau, jog galvosite tai, ką galvojate ir dabar. Kad 
aš arba pati tai padariau, arba viską įsivaizdavau. 

— Rise, kiek žinau, tu minčių skaityti nemoki. — Iš šerifo balso 
atrodė, kad jo kantrybė jau senka. — Ar pastebėjai, kad kas nors slam- 
pinėtų apie tavo namus? 

— Tiesą sakant, čia lankosi pusė miestelio gyventojų. 

— Kas turi galimybę gauti tavo raktą? 

— Raktą aš nešiojuosi su savimi. O atsarginis yra Džonės kabi- 
nete. 

— Brodis turi tavo raktą? 

— Ne, ne, Brodis neturi. 

— Ar turėjai nemalonumų, ar ginčijaisi su kuo nors miestelyje? 

— Tik su Mine pas Klensį vakar vakare. 

Rikas ir vėl vos įžvelgiamai šyptelėjo. 

— Man atrodo, kad ją galime išbraukti iš įtariamųjų sąrašo. 

— Jis mane matė. 

— Kas toks? 

— Žudikas prie upės. Tas, kurį mačiau smaugiantį moterį. 

Šerifas giliai įkvėpė ir atsilošė. 

— Jis tave pamatė per tokį atstumą? Per tokį atstumą, kokį nu- 
sakei savo parodymuose? 

— Na, ne mane matė. Jis greičiausiai pastebėjo, kad kažkas kopia 
kalnu. O paskui netruko išsiaiškinti, kad tai buvau aš, ypač kai apie 
tai skalambijo visas miestelis. Dabar jis bando sugriauti mano kaip 
liudininkės patikimumą. 

Rikas užvertė bloknotą. 

— Ką ketinate daryti? — griežtai pareikalavo Risė. 

— Ketinu dirbti savo darbą. Ketinu tuo pasidomėti. Kai kitą kartą 
kas nors nutiks, privalai man pranešti. Negalėsiu tau padėti, jei neži- 
nosiu, kad turi rūpesčių. 

— Gerai. Ar jau nustatė rastos moters tapatybę? Moters, rastos 
pelkėse? 

— Dar negavom dantų formulių įrašų. Ji vis dar neatpažintas as- 
muo. Tu jau viską apgalvojai? Gali patvirtinti, kad ten toji pati moteris? 

— Negaliu. Tai ne ji. 

— Viskas aišku. — Rikas atsistojo. — Turi kur apsistoti, kol vyks 
remontas? 

— Būsiu pas Brodį. 

— Tai susisieksime. 

Risė pakilo nuo staliuko ir pati jį sutvarkė. Virtuvėje Džonė pik- 
tai dėbtelėjo į vos paragautą kiaušinį. 

— Nepatiko mano ruoštas maistas? 

— Ne. Jis manimi nepatikėjo. 

— Visai nesvarbu, tiki jis tavimi ar ne. Jis darys tai, už ką jam 
mokama. Man reikia, kad iškeptumei šitas vištytes — šiandienos pa- 
tiekalas. Tu jau atsilieki nuo grafiko. 

— Tuoj pat padarysiu. 

— Dar paruošk bulvių salotų. Šaldytuve yra tavo numylėtų švie- 
žių krapų. 


V Risės pirmoji pamaina ėjo į pabaigą, kai Rikas prisivijo gydytoją 
Volasą. Šis stipriais ritmingais mostais yrėsi prie liepto. Rikas sučiupo 
virvę ir pritraukė valtį prie kranto. 

— Ar turi leidimą žvejybai? 

— Ar matai nors vieną prakeiktą žuvį? Ar girdėjai pasakojimą 
apie gamtos apsaugos inspektorių, kuris sugavo moterį, valtyje skai- 
tančią knygą? Jis jos paklausė, ar turinti leidimą žvejybai. Moteris 
atsakiusi, kad ji ne žvejoja, o skaito knygą. — Volasas mikliai išlipo iš 
valties. — Inspektorius jai sako: „Valtyje matau žvejybos inventorių, 
todėl parašysiu šaukimą į teismą.“ O moteris atsako: „Jei tai padary- 
site, aš jus apkaltinsiu pasikėsinimu išprievartauti.“ — Rikas kantriai 
laukė, kol Volasas išsiėmė okulisto skirtus akinius nuo saulės ir nu- 
valė stiklus marškinių kampu. — Na, inspektorius kiek įpyko ir sako 
jai: „Ponia, aš nesikėsinau jūsų išprievartauti.“ O ji jam sako: „Bet juk 
turite tam įrangą.“ 

Rikas pakikeno. 

— Labai juokinga. Šiandien nelabai kimba? 

— Nė vienos žuvies. — Volasas užsimetė meškerę ant peties. — 
Diena graži, bet žuvies nė kvapo. 

— Tiesa. Turi kelias minutes? 

— Netgi daugiau nei kelias. Šiandien mano laisvadienis. Visai 
praverstų pasivaikščioti po kelių valandų smaksojimo valtyje. 

Jiedu ėmė žingsniuoti paežere. 

— Girdėjau, kad į tave kreipėsi Risė Gilmor. Dėl sveikatos. 

— Tu puikiai žinai, kad negaliu pasakoti apie pacientų ligas, Rikai. 

— Aš ir neprašau. Pasikalbėkime hipotetiškai. 

— Slidus reikalas. 

— Jei bus per slidu, galėsime nutraukti pokalbį. 

— Puiku. 

— Ar girdėjai, kas nutiko pas Džonę? 

— Užpylė užkandinę. 

— Risė davė parodymus. Ji tvirtina vandens neatsukusi. Sako, kad 
kažkas vis įsilaužia į jos butą ir krečia piktus pokštus. Esą, kol jos ne- 
buvo, kažkas viešbučio skalbykloje iš džiovyklės išėmė jos skalbinius 
ir sudėjo į skalbimo mašiną. Gal kažkas miestelyje jaučia jai antipatiją. 
Nors, mano akimis žiūrint, ji gana simpatiška moteris. 

— Yra žmonių, kurie jaučia antipatiją simpatiškiems žmonėms. 

— Teisybė. Vakar ji vos neįkrito į ežerą. Tada lakstė gatvėmis 
basa. Drasko Brendai akis, kad kažkas buvo nuėjęs į skalbyklą ir lindo 
prie jos drabužių. O vakar įsivėlė į muštynes pas Klensį. 

— Pala pala, Rikai. Aš girdėjau gandų apie tą kvailystę. Linda Geil 
puikavosi prieš kažkokį turistą Lou akyse, norėdama sukelti pavydą. 
Ir jai pavyko. 

— Tiesiog noriu pabrėžti, kad Risė ir ten įsivėlė. — Rikui pasi- 
sukus į Volasą, saulė blykstelėjo jo akinių stikluose. Kalnų atspindžiu 
vandenyje plaukiojo laiveliai. — Miestelyje nebuvo tiek rūpesčių vie- 
nu metu, kol ji čia neatsikraustė. 

— Manai, kad ji visa tai sukėlė? Kodėl ji taip darytų? 

Rikas iškėlė ranką, norėdamas nutildyti gydytoją. 

— Klausiu hipotetiškai. Tarkim, tu turėtum ligonį, kuris praeityje 
būtų patyręs emocinių ir psichikos sutrikimų, bet galėtų normaliai 
elgtis didžiąją dalį laiko. Tačiau retkarčiais jį ištiktų, kaip čia pasakius, 
haliucinacijos arba, velniai griebtų, paprasčiausias užmaršumas. 

— Po galais, Rikai, vienas dalykas yra užmaršumas, o visai kas 
kita — retkarčiais pasitaikančios haliucinacijos. 

— Juk čia ne tas pat, kas pamiršti, kur pasidėjai raktus. Ar negali 
viskas vykti jos vaizduotėje? 

— Kalbant hipotetiškai — gali. Bet dar nereiškia, kad taip yra, 
Rikai. Būti užmaršiam — ne nusikaltimas. O jei tai merginai kažkas 
krečia tokius pokštus — jau nusikaltimas. 

— Būtinai užmesiu į ją akį. 

Gydytojas linktelėjo, ir jiedu tylėdami nuėjo gerą kelio galą. 

— Na, manau, patrauksiu iki viešbučio ir apžiūrėsiu skalbyk- 
lą, — pasakė šerifas. 

Pirma nusprendė praeiti pro Risės namus. Jos buto durys buvo 
plačiai atvertos ir iš jo sklido garsi roko muzika bei plaktukų ir kaltų 
smūgiai. Viduje Rikas rado vonios kambaryje ant kelių klūpintį Brodį, 
su skausminga veido išraiška lupantį senutėlį linoleumą. 

— Neįprastas profesinis nuokrypis, — šūktelėjo jis Brodžiui. 

— Naujas užsiėmimas. — Brodis atsisėdo ant grindų. — Bjaurus, 
prakaitą spaudžiantis ir krumplius draskantis užsiėmimas. Teko imtis 
šito darbo, kai paaiškėjo, kad neturiu užslėpto staliaus talento. 

Rikas pritūpė šalia. 

— Juodgrindės subjaurotos. 

— Regis, taip. 

— Apie tai, kas nutiko, Risei reikėjo man papasakoti daug anks- 
čiau, Brodi. 

— Jos toks sprendimas. Ir visiškai suprantamas. Vien pažvelgus į 
tavo veidą darosi aišku, kad tu nė kruopelės ja netiki. 

— Negaliu gi aklai tikėti. Sunku tirti tokius nutikimus, kai nieko 
nežinau ir nematau savo akimis. Tu uždažei viską, kas buvo prirašinė- 
ta ant sienų. 

— Visų pirma nufotografavau. Atnešiu tau nuotraukas. 

— Tai jau pradžia. Ir nieko nenutiko tavo namuose tuomet, kai 
buvai su ja kartu? 

— Kol kas ne. — Brodis ir toliau lupo grindų dangą. — Klausyk, 
net ir žiūrint iš šalies, man sunku patikėti, kad Risė galėjo palikti bė- 
gantį vandenį. Viryklę ji tikrina kaskart išeidama iš virtuvės. Patikrina 
šviesas, spynas. Žmogus, taip linkęs į pedantiškumą, tikrai nepaliktų 
bėgančio vandens vonioje. Be to, tikrai neatsuktų čiaupo ir nesirengtų 
maudytis, kai kas nors jos lauktų lauke. 

— Nematau jokių įkalčių, kurie liudytų, kad kažkas būtų įsilaužęs 
į butą. 

— Jis turi raktą. Dar ketinu pakeisti spynas. 

— Taip ir padaryk. O aš nueisiu į viešbutį ir apžiūrėsiu skalbyklą. 
Gal nori eiti kartu? 

— Ir apleisti šį nepakartojamą hobį? — Brodis numetė įran- 
kius. — Ir dar kaip. 


Brodžiui nebuvo sunku įsivaizduoti, kaip jautėsi Risė, nešdamasi 
krepšį skalbinių į viešbučio rūsį. Ryški dienos šviesa metė tamsius še- 
šėlius patalpos kampuose. Katilinė burzgė, vandens šildytuvai dunksė- 
jo ir visas koridorius aidėjo ir zvimbė, o žingsniuojant cementinėmis 
grindimis rodėsi, kad žingsnių aidas seka iš paskos į nusidėvėjusiu 
linoleumu išklotą apleistą skalbyklą. 

Joje stovėjo dvi skalbimo mašinos ir dvi džiovyklės su angomis 
monetoms. Taip pat automatas, parduodantis skalbimo miltelius ir 
skalbinių minkštiklius nedideliais pakeliais ir labai nemažomis kai- 
nomis. Virš mašinų buvo mažas langelis, uždengtas žaliuzėmis, pro jį 
sklido menka šviesa. 

— Svečių liftai iki rūsio nesileidžia, — pasakė Rikas. — Bet yra 
įėjimas iš aptarnaujančio personalo patalpų ir lauko. Pora langų. Ne- 
sunku patekti niekieno nepastebėtam. Ir vis dėlto. Iš kur Žinoti, kas čia 
skalbiasi drabužius? 

— Risė kelis kartus ėjo gatve. Lengva ją pastebėti, ypač jei seki. 

— Leisk man tavęs šio to paklausti, Brodi. Jei kažkas nori Risei 
pakenkti, kodėl iki šiol dar nepakenkė? Ji įsikalė sau į galvą, kad jai 
tuos pokštus krečia vyras, kurį ji pastebėjo prie upės. 

— Aš jai įkaliau tai į galvą. 

Tarsi pajutęs baisų nuovargį, Rikas atsirėmė į skalbyklę. 

— Ir kodėl, po galais, tu taip padarei? 

— Man atrodo logiška. Atrodo, kad sumanyta sužaisti Risės silp- 
nąja vieta, ją išgąsdinti, priverst suabejoti savimi. Ir priversti visus ki- 
tus imti ja abejoti. Labai gudru ir, tam tikra prasme, tas žmogus nesu- 
sitepa rankų. Bet tai dar nereiškia, kad jis jai nepakenks ateityje. — Ir 
būtent todėl, pamanė Brodis, ji niekur nebevaikščios viena. — Man 
atrodo, kad viskas po truputį įsisiūbuoja, — tęsė jis. Pastarąjį kartą 
Risė nukentėjo ne viena — ir Džonė taip pat. Ir viskas nutiko todėl, 
kad jo planas nepasisekė. Risė neišvyko. 

— Brodi, ar esi kada pamiršęs šlapius drabužius skalbimo maši- 
noje? 

— Žinoma, esu. Bet aš nesu Risė. 

Rikas papurtė galvą. 

— Einu pasikalbėsiu su Brenda. 

Brenda stovėjo prie registratūros stalo ir, nutaisiusi mandagiai 
saldų administratorės balsą, kalbėjo telefonu. 

— Jūsų lauksime liepos dešimtą dieną. Rezervuosiu jums kam- 
barį ir išsiųsiu patvirtinimą. Labai malonu susipažinti. Sudie, pone 
Franklinai. 

Ji padėjo ragelį. 

— Ką tik užsakė jau antrą iš dviejų apartamentų vienai savaitei 
liepą. Jei taip ir toliau, vasarą bus sausakimša. Kaip sekasi? 

— Visai neblogai, — atsakė Rikas. — Ar matei, kaip vakar Risė 
įėjo ir išėjo iš skalbyklos? 

— Be abejo, mačiau. Jau pasakojau Debei... 

— Ar gali man dabar papasakoti? Ji atėjo išsiskalbti drabužių. 

— Atsinešė juos krepšyje. Atėjo be batų. — Brenda padarė grima- 
są, užversdama akis aukštyn. — Išsikeitė pinigus monetomis skalbimo 
mašinoms. Ir nuskuodė tiesiai į skalbyklą. Išbuvo gal dešimt minučių 
ir išėjo. Paskui grįžo atgal, jau avėdama batais, po kokio pusvalandžio. 
Ir vėl nulipo žemyn, sugrįžo. Paskutinį kartą jos įeinant nemačiau, gal 

buvau nuėjusi į kambarėlį. Staiga ji atlėkė visa persimainiusi. Tiesiog 
virė pykčiu. Sakė, neva kažkas buvojo skalbykloje. 

— Ar matei, kad kas nors dar būtų ten nuėjęs? 

— Visiškai nieko. Ji rėkė, kad kažkas jos sausus drabužius sudėjo 
į skalbyklę. Kas gi galėtų taip pasielgti? 

— Bet tu juk ne visą laiką buvai prie stalo? — paklausė Brodis ir 
žvilgtelėjo į Riką. — Atsiprašau. 

— Nieko tokio. Brenda, tu sakei, kad, Risei paskutinį kartą atėjus, 
tavęs prie stalo nebuvo. Kiek laiko buvai išėjusi? 

— Na, tiksliai pasakyti negaliu. Gal dešimt, penkiolika minučių. 
Tik dažniausiai net ir nuėjusi girdžiu, kaip atidaro duris. 

— Dažniausiai, — pabrėžė Brodis. 

— Jei kambarėlyje užsikalbu telefonu ar dar kuo nors užsiimu, 
galiu ir neišgirsti, bet tada žmonės skambteli varpeliu. — Brendos to- 
nas virto gynybiniu. — Juk tam jis ir skirtas. 

— Ar kas nors klausinėjo apie Risę? 

— Ne, Rikai, neklausinėjo, o kam to gali prireikti? Klausyk, man ji 
patinka. Ji — miela mergina. Bet vakar ji elgėsi labai keistai. Dar nesu 
mačiusi, kad kas nors taip įnirštų dėl šlapių drabužių. Ir dar nepasa- 
kojau, kaip ji Debei pasakė, kad treniruojasi kažkokiam maratonui ir 
todėl laksto gatvėmis basa. Taigi čia tikra beprotystė. 

— Gerai, Brenda. Ačiū už sugaištą laiką. 

Išėjus laukan, Brodis pasisuko į Riką. 

— Ar Brendai neseniai išoperavo humoro jausmą? 

— Najau, Brodi, viskas jai gerai, pats Žinai. Kai pastaruoju metu 
vyksta toks sambrūzdis, o Risė dažniausiai atsiduria jo centre, negali iš 
visų tikėtis teisingo supratimo. 

— O tu supranti teisingai? 

— Stengiuosi. Gal tu galėtum kada man užnešti tas aprašinėtų 
vonios sienų nuotraukas? O kadangi esi rašytojas — surašyti man sa- 
vąają įvykių ir veiksmų eigos versiją? Nepamiršk datų ir laiko. 

Brodžiui atkaro žandikaulis. 

— Gerai, galiu surašyti. Daug geresnis užsiėmimas, nei tvirtinti 
kartono plokštes. 

— Išdėstyk labai konkrečiai, — žingsniuojant toliau, pridūrė Ri- 
kas. — Jei aprašysi, ką pasakojo Risė, užfiksuok viską tiksliai. Jei minėsi 
tai, ką matei pats, būtinai pažymėk. 

— Gerai. 


- 
+ 


313 


Ties parduotuve „Prie tako“ Rikas akimirką stabtelėjo. Pro langą 
pastebėjo Debę, ji tuo metu aptarnavo pirkėjus. Kaip visada jis pabel- 
dė į langą ir, Debei atsigręžus, jai pamojavo. 

— Prasideda sezonas, — paaiškino Rikas, eidamas šaligatviu. — 
Hm... O tarp jūsų viskas rimta? Ar judu draugaujate rimtai? 

— Taip, draugaujame rimtai. 

— Būtų geriausia, jei šio požiūrio rašydamas neatskleistum. Kai 
moteriai kažką jauti, labai dažnai į daug ką imi žiūrėti pro pirštus arba 
miglą. 

— Rikai, ji ne pamišėlė. Po galais, kai kuriose srityse ji net ne 
ekscentriška. 

— O kitose srityse? 

— Žinoma, pasitaiko visko. Bet kam gi nepasitaiko? Žmonės 
laikė mane keistuoliu todėl, kad rašau apie žmogžudystes, nežvejoju, 
nemedžioju gyvūnų ir negaliu išvardyti populiariausių kantri dainų. 

Rikas nusišypsojo. 

— Brodi, žmonės tebemano, kad esi keistuolis. 

Linda Geil nežinojo, ką daryti. Kiek tik pamena, jai anksčiau nie- 
kada nėra taip nesisekę su vaikinu kaip dabar — ir dar niekada nėra 
sutikusi vaikino, kuris jai taip rūpėtų kaip Lou. Greičiausiai todėl jai 
taip ir nesisekė. 

Lou neatsakinėjo į skambučius. Linda Geil norėjo supykti, bet 
kažkodėl jautėsi išsigandusi ir truputį nuliūdusi. Ir kaip reikiant su- 
trikusi. 

Ji juk viską buvo suplanavusi, valandų valandas, dienų dienas 
svarstė, kaip, laikui atėjus, Lou prisivilioti. Numačiusi tinkamą mo- 
mentą, ėmė veikti. Velniai griebtų, jei kokį vyrą ir buvo verta suvilioti, 
tai tik Lou. 

Linda Geil jam davė ir laiko, ir vietos į valias. Jau buvo laikas 
juodviem įsikurti. Įsikurti kartu. 

Važiuodama į rančą, aplink skleidžiantis šalavijams, ji buvo ap- 
sisprendusi jam tai ir išsakyti. Laikas imti jautį už ragų arba trauktis 

iš kelio. O jei jis nuspręs trauktis iš kelio, Linda Geil nežinojo, ką da- 
rysianti. 

Prieš žengiant šį žingsnį, reikėjo pasitarti su Rise, galvojo Linda 
Geil. Ji turi šiokios tokios patirties, ji miesto mergaitė, jaučia stilių. Bet 
Risei ir pačiai rūpesčių nestigo, be to, buvo truputį pikta, kad tapo ne- 
noromis įvelta į muštynes bare. 

Netikėtai teko staigiai stabdyti automobilį, nes vidury kelio, tarsi 
šio savininkas, stovėjo bizonas. Įnirtingai pyptelėjusi garso signalu, 
Linda Geil nuvarė bizoną į laukymių pievas. 

Na ir ką gi ji sau galvojo koketuodama su tuo mulkiu tiesiai Lou 
po nosimi? Tik norėjo priversti jį šiek tiek pavyduliauti, parodyti jam, 
ką praranda. Tuo metu atrodė, kad taip elgtis visai sumanu. Tik gud- 
rybė suveikė per gerai. Iš kur Linda Geil galėjo žinoti, kad jie iš karto 
ims mojuoti kumščiais? 

Tie vyrai. Ji rūsčiai dėbtelėjo į laukines gėles ir bandą jaunų elnių, 
kurie jas energingai skabė. Tuomet jos mintis užvaldė dar viena be- 
protiška idėja. 

Dievaži, juk ji tik šoko. 

Linda Geil pirštais barbeno į vairą, taikydama į taktą su Keniu 
Česniu. Jai derėtų apsisukti čia pat vidury kelio, grįžti namo ir leisti 
Lou pavirti savo tulžyje dar kelias dieneles. O gal netgi amžinai. Vis 
dėlto derėtų važiuoti pirmyn, išsivilkti tą besmegenį kaubojų ir iškarš- 
ti jam kailį už tai, kad sukėlė tokią erzelynę dėl visiško menkniekio. 

Tad Linda Geil nutarė nepasiduoti ir važiavo savo mažučiu auto- 
mobiliuku beveik aštuoniasdešimties mylių per valandą greičiu, vėjui 
pučiant pro pravertą langą, o Česniui traukiant „Kuo gi būsi šiandien“. 
Priartėjusi prie didžiulių vartų, kuriuose puikavosi plieninė K apskri- 
time, Linda Geil sulėtino greitį. Visai nevertėjo prilupti nelaimingo 
turisto, kuris tenorėjo paragauti kaubojiško gyvenimo, vien todėl, kad 
jos meilės reikalai ėjo šuniui ant uodegos. Ji pravažiavo pro aptvarą, 
kuriame kumeliukas žindo mamos pieną, pro barakus, išblukusių rąs- 
tų verandą, kuri, rodės, stovėjo nejudinama porą amžių. Kaip sužinojo 
vėliau, viduje dar buvo mikrobangų krosnelė ir senas kavos virimo 
aparatas. 

Namas buvo irgi rąstinis, išsiplėtęs po kiemą į visas puses. Svečiai 
galėdavo apsistoti viename iš antro aukšto kambarių ir apartamen- 
tuose arba nakvoti vieno ir dviejų miegamųjų nameliuose, įsisprau- 
dusiuose tarp pušų. Turistai galėjo jodinėti, mėtyti lasą, naktimis 

stovyklauti po atviru dangumi, iškylauti, plaukioti, žvejoti ir plaukti 
šėlstančios upės slenksčiais. Ė 

Svečiai galėdavo kelioms dienoms virsti kaubojais, o namo grįžti 
nusėti gumbų ir mėlynių — taip tapdavo neatsiejami nuo įgyvendin- 
tos fantazijos. Arba tiesiog sėdėti ant akmens priemenėje ir mėgautis 
vaizdais. Prieš užmigdami minkštuose pūkų pataluose, kokių joks tik- 
ras kaubojus nėra turėjęs kalnuose, svečiai galėdavo susirinkti į barą ir 
dalytis įspūdžiais apie patirtus nuotykius. 

Ties kryžkele Linda Geil pasuko žvyrkeliu, vedančiu į arklides. 
Jos informatorė Mariana, dirbusi virtuvėje, buvo pranešusi, kad Lou 
tą vakarą ketino prižiūrėti arklius. Ji pasistatė automobilį, žvilgtelėjo į 
galinio vaizdo veidrodėlį ir pirštais persibraukė vėjo suveltus plaukus. 
Jai išlipus, vienas kaubojus, mokantis jodinėti svečią, kilstelėjo savo 
skrybėlę pasisveikindamas. 

— Sveikas, Harli. 

Linda Geil nutaisė šypseną. Ji nedaro nieko keisto, nuramino 
save. Tik užsuko važiuodama pro šalį, nes neturėjo ką veikti. Be to, 
ketino apspardyti Lou užpakalį. 

Ji nužygiavo į arklides, atsiduodančias šienu, arkliais ir salsvu 
grūdų bei odos aromatu. Plačiai nusišypsojo Ladonai — moteriai, 
kuri lydėdavo jodinėtojus į kalnus. 

— Labas, Linda Geil, kaip tau sekasi? — kilstelėjusi antakius, 
paklausė Ladona. Naujienos netruko pasklisti, ypač apie muštynes 
ir aistras. Ji linktelėjo galva į arklidžių galą. — Lou ten, sandėlyje, bet 
kažko labai susinervinęs. 

— Ir gerai. Aš jaučiuosi ne kitaip. 

Linda Geil ryžtingai nužingsniavo į arklidžių galą, greitai pasuko 
už kampo ir, visa įsitempusi, užėjo į sandėlį. Grotuvas plyšavo Tobį 
Keitą, o Lou, atsismaukęs kepurę, vaškavo balno odą. Vilkėjo blukius 
džinsus, nusmukusius ant klubų. Džinsinių marškinių rankoves jis 
buvo pasiraitojęs iki alkūnių, o koja trepsėjo į muzikos taktą. Buvo 
susiraukęs, bet kažkodėl juokingai dailus, gal dėl patinusios apatinės 
lūpos ir mėlynės po akimi. Vos tik jį pamatė, Lindos Geil širdis sutir- 
po, nugramzdindama pykčio luitus. 

— Lou. 

Jis kilstelėjo galvą ir rūsčiai ją nužvelgė. 

— Ko tau reikia? Aš dirbu. 

— Matau. Ir nenoriu tau trukdyti. — Ji nusprendė elgtis kilniai. 
— Man labai gaila dėl tavo akies. 

Lou nuvėrė Lindą Geil ilgu žvilgsniu ir vėl kibo į darbą. 

— Aš labai atsiprašau, — pakartojo ji. — Bet juk tu tikrai ne pir- 
mą kartą gauni į akį. Taigi aš tik šokau. 

Lou blizgino odą ir nepratarė nė žodžio. O Linda Geil jautė po 
širdimi kylant nerimo ir baimės burbulą. 

— Tai tiek? Tu net neketini su manim pasikalbėti? Juk tu viską ir 
užvirei vien dėl to, kad aš su kažkuo pašokau. Kiek kartų pas Klensį tu 
esi šokęs su kitomis merginomis? 

— Tai visai kas kita. 

— Pats kvailiausias dalykas, kokį esu girdėjusi. O kodėl visai kas 
kita? 

— Tiesiog taip yra. 

— Tiesiog taip yra, — kandžiai pakartojo Linda Geil. — Jei aš su 
kažkuo pašoku, tu jautiesi turintis teisę sukelti muštynes. Bet kažkodėl 
pats gali šokti su kuo tik nori, o aš negaliu apie tai net užsiminti. 

— Nieko tai nereiškia. 

— Tai tu taip sakai. — Ji piktai bakstelėjo pirštu į Lou. — O aš 
sakau, kad galiu šokti su kuo panorėjusi ir tu neturi teisės kelti ne- 
ramumų. 

— Nair puiku. Gali būti rami, daugiau to nepasitaikys. Jeigu jau 
baigei... 

— Tu manęs neatstumsi, Viljamai Batleri. Kodėl užvirei tas muš- 
tynes? 

— Ne aš užviriau. Jis viską pradėjo. 

— Bet tu pirmas trenkei jam į veidą. 

— Jis laikė rankas ant tavo užpakalio! — Lou sviedė skudurėlį ir 
pašoko ant kojų. — Leidaisi viešai jo grabaliojama. 

— Visai jis manęs negrabaliojo. Be to, nebūčiau leidusi jam uždėti 
rankų ant užpakalio, jei tu nebūtumei toks pimpalas. 

— Aš? 

— Velniai griebtų, taip. — Šįkart Linda Geil bakstelėjo pirštu Lou 
į krūtinę. — Tu visada buvai pimpalas, nes tik juo ir mąstai. Dievas 
žino, aš ilgai laukiau, kol tu pagaliau užaugsi ir tapsi vyru. 

Lou akyse šmėstelėjo pavojus. 

— Aš esu vyras. — Jis griebė ją už rankos ir timptelėjo į šoną. — 
Ir aš būsiu vienintelis vyras, kuris tave palies. Supratai? 

— Kas tau suteikė tokią teisę? — Lindos Geil akys pritvinko aša- 
rų ir širdis ėmė daužytis tankiau. — Kas suteikė tokią teisę? 

— Pats sau suteikiau. Kai kitą kartą leisi kokiam vaikinui save 
grabalioti, jam baigsis kur kas liūdniau nei tam pas Klensį. 

— Kodėl tave jaudina, kas mane grabalioja? — šūktelėjo ji. — 
Koks tau skirtumas? Pasakyk man tiesiai į akis, bet tik jei tikrai taip 
galvoji. Pasakyk dabar ir čia, aš suprasiu, jei man meluosi. 

— Aš taip ant tavęs pykstu, Linda Geil. 

— Žinau, kad nemeluoji. 

— Aš tave myliu. Ar tą norėjai išgirsti? Aš tave myliu. Turbūt 
visada mylėjau. 

— Taip, tą ir norėjau išgirsti. Sunku buvo pasakyti, argi ne? 

— Šiek tiek. 

— Truputį gąsdina? 

Lou sušvelnėjo ir paglostė jos rankas. 

— Gal kiek daugiau nei truputį: 

— Todėl ir žinau, kad nemeluoji. Kad sakai tiesą, — sušnabždėjo 
ji, glostydama sumuštą Lou skruostą. — Visą gyvenimą laukiau, kol iš 
tavęs tai išgirsiu. 

— Niekaip negalėjau išmesti tavęs iš galvos. — Lou pritraukė 
Lindą Geil arčiau savęs, virpančia patinusia lūpa ją pabučiavo. — No- 
rėjau pamiršti. Stengiausi. Net labai. 

— Velniškai stengeisi. Štai čia, — Linda Geil paėmė jo rankas ir 
uždėjo sau ant užpakalio, — nė vieno vaikino rankos neatsidurs ten, 
kur dabar tavosios. O tu jomis neliesi jokios kitos moters. Sutarėme? 

— Sutarėme. 

— Kaip manai, ar galėsi šiandien vakarą išsiprašyti iš darbo? 

Lou lėtai plačiai nusišypsojo. 

— Manau, turėtų pavykti. 

— Ir galėsi su manim važiuoti namo? 

— Galėsiu. 

— Ir galėsi mane sujaudinti, nurengti ir mylėtis iki saulėtekio? 

— Tik iki saulėtekio? 

— Šįkart taip, — atsakė Linda Geil ir jį pabučiavo. 


Lou buvo nuostabus. Linda Geil ir įsivaizdavo, kad jis bus puikus, 
o įsivaizduoti pradėjo vos tik suvokusi, ką vyrai ir moterys veikia tam- 

soje. Bet Lou buvo dar geresnis, nei ji kada galėjo įsivaizduoti. Stip- 
riomis rankomis darė tik tai, ką reikėjo, o karšta burna degė beribiu 
apetitu. Didelis, lieknas, nepavargstantis kūnas. 

Lou ją pamylėjo du kartus, kol įkaitusios Lindos Geil smegenys 
atvėso ir įstengė mąstyti. Nuoga, atsipalaidavusi, lipni nuo prakaito, ji 
drybsojo įstrižai lovos. 

— Kur, po galais, tu viso to išmokai? 

— Kurį laiką praktikavausi, — gulėdamas tingiai atsakė jis, už- 
merkęs akis, galvą pasidėjęs Lindai Geil ant pilvo. — Norėjau įgyti 
kvalifikaciją prieš susitikdamas su tavimi. 

— Šaunuolis. — Ji ištiesė ranką ir ėmė žaisti jo plaukais. — Dabar 
turėsi mane vesti, Lou. 

— Aš turėsiu... — Lou pakėlė galvą. — Ką? 

Ji gulėjo kaip gulėjusi, su tokia pat apdujusios katės išraiška 
veide. 

— Turėjau įsitikinti, kad lovoje būsi puikus. Jei seksas pras- 
tas — santuoka gera nebus. Bent jau aš taip manau. Taigi dabar, kai 
jau išsiaiškinau, mudu tuoksimės. — Ji atsisuko į Lou. Tikėjosi, kad jis 
bus priblokštas. — Aš nesu dar viena tavo moteris, Lou. Nuo dabar aš 
būsiu vienintelė. Jei tau tereikėjo to, kas tarp mūsų ką tik buvo, taip ir 
sakyk. Aš neįsižeisiu. Bet prižadu, manęs daugiau negausi. 

Lou atsisėdo. Kelis kartus giliai įkvėpė stengdamasis atsigauti. 

— Tu nori susituokti? 

— Noriu. Giliai širdyje aš esu tradicinių pažiūrų, Lou. Noriu tu- 
rėti šeimą ir mylintį vyrą. Jau net nepamenu, nuo kada tave myliu. My- 
lėjau ir laukiau. Daugiau nebelauksiu. Jei nenori ir nemyli taip stipriai, 
kad galėtum su manim pradėti gyvenimą, privalau tai žinoti. 

Ji svarstė, ar tik jis nežiūri į duris ir neplanuoja pro jas išsprukti. 

— Man dvidešimt aštuoneri metai, — tarė jis. 

— Manai, kad dar esi per jaunas susitupėti ir... 

— Ar gali patylėti ir leist pakalbėti man? - 

— Gerai. | 

Ji reaguos ramiai, bandė nuteikti save Linda Geil, tad atsisėdo ir 
apsisiautė paklode. Dabar ji nekels triukšmo. 

— Man dvidešimt aštuoneri, — pakartojo Lou. — Turiu gerą 
darbą ir gerai jį dirbu. Uždirbu pinigų ir galiu šį tą susitaupyti. Ne per 

daugiausia, bet mano kišenės netuščios. Mano stipri nugara ir moku 
darbuotis rankomis. Visai neblogas pasirinkimas. 

Lou pažvelgė į ją. 

— Kodėl tau už manęs neištekėjus, Linda Geil? 

Ji sulaikė kvapą ir iškvėpė. 

— Kodėl man už tavęs neištekėjus... 


Po kiek laiko Linda Geil iškepė kiaušinienės, kurią juodu godžiai 
sudorojo lovoje. 

— Mano mama sužinojusi kris negyva. 

Linda Geil papurtė galvą. 

— Tu neįvertini savo motinos. Ji tave labai myli. 

— Žinau, kad myli. 

— Ji ir mane myli. — Linda Geil atsignybo kiaušinienės iš ben- 
dros lėkštės. — Kodėl tu neprisidėjai prie remonto darbų? 

— Mama sakė, kad manęs neprireiks. Jau ir taip ten žmonių buvo 
per akis. Ji net nenorėjo apie tai kalbėti. Pati žinai, kokia ji būna. 

— Tavo mama buvo sukrėsta, tik to neparodė. Lou, kas galėtų su 
ja taip pasielgti? 

Jis nutilo. 

— Girdėjau, kad tai buvo nelaimingas atsitikimas. Risė užliejo 
savo vonią virš restorano. 

— Visiškai ne taip. Kažkas įsmuko į Risės namus ir atsuko van- 
denį. Jos ten net nebuvo. 

— Bet... Bet, dėl Dievo meilės, kodėl aš apie tai nieko nesužino- 
jau? 

— Gal todėl, kad nerimą liejai sandėlyje. — Linda Geil apžiojo 
šakutę ir išsišiepė. — Kažkas Risei krečia pokštus, ir labai bjaurius. 

— Ką tu čia kalbi! 

Linda Geil jam papasakojo viską, ką žinojo, viską, ką girdėjo ir 
kokias iš to pasidarė išvadas. 

— Gerai pagalvojus, dedasi baisūs dalykai. Kažkas ją persekioja, o 
ji net nežino kas. O jei tai tas vyras, kurį ji matė nužudant moterį... 

— Bet kaip čia gali būti? — įsiterpė Lou. — Viskas nutiko prieš 
kelias savaites. Jis jau seniai bus išvykęs. 

— Nebus išvykęs, jei čia gyvena. 

— Na jau, dėl Dievo meilės, Linda Geil. — Lou persibraukė su- 
šiauštus, saulės nušviesintus plaukus. — Bet jis negali būti Angelo 
Kumščio gyventojas. Mes juk pažįstame kiekvieną. Kaip manai, negi 
mes nežinotume, jei toks atsidurtų šalia tavęs prie prekystalio parduo- 
tuvėje arba gertų kavą pas mano mamą? 

— Žmones ne visada pažinsi. Ką žmonės sako, kai išaiškėja, kad 
jų artimiausias kaimynas yra koks psichopatas žudikas? „Dieve mano, 
o jis buvo toks geras, toks malonus žmogus. Gyveno tyliai ir niekada 
neatkreipė į save dėmesio.“ 

— Čia žmonės mėgsta atkreipti į save dėmesį, — pabrėžė Lou. 

— Jokio skirtumo. Niekada nebūsi tikras, kol nesužinosi. Labai 
norėčiau jai kaip nors padėti. 

— Man atrodo, kad ir taip jai padedi. Esi jos draugė. 

Lindos Geil veidas ir vėl nušvito, tik šįkart dar šilčiau ir atviriau. 

— Tu protingesnis, nei kai kurie žmonės mano. 

— Taip, na, stengiuosi neatkreipti į save dėmesio. 


Muzikos automatas grojo jausmingąjį Timą Makgro, o jam ne- 
darniai pritarė vienas iš Džonės pasamdytų stalių. Priešpiečių šur- 
mulyje Risė žongliravo užsakymais. Ji stengėsi nekreipti dėmesio 
į muziką — tik taip galėjo neiti iš proto — ir užkandinės klegesį: 
rėkaujančius vaikus, vyrus, besiginčijančius apie beisbolą. Kol Risė 
neatitrūkdavo nuo daromo veiksmo, visas gyvenimas atrodė norma- 
lus. Pusžaliai elnienos maltiniai, baltų pupelių sriuba, sumuštinis su 
kepsniu, vištienos maltiniai. Raikyti, pjaustyti kubeliais ir dirbti prie 
kepintuvo. Risė tai galėtų daryti net miegodama. O gal ir miegojo, gal 
apsnūsdama stengėsi nekreipti dėmesio į Brendos brolį Dyną, kuris 
gožė Makgro dainą plaktuko smūgiais už plastikinės užuolaidos. Ruti- 
na, karštis, čerškesys, dūmai. Rutina Risei tiko. Buvo malonus periodas 
tarp gyvenimo krizių. 

Ji sukrovė ant lėkštės sumuštinį su kepsniu, maltinį ir padėjo ant 
stalo. 

— Užsakymas paruoštas. 

Ir tada pamatė, kaip prie baro prisėdo Debė Mardson. Suspaudu- 
si lūpas, pirštu prilietė savo švytintį skruostą ir pasakė: 

— Ak, tu vargšele. 

— Turbūt atrodo blogiau, nei yra. 

— Tikiuosi. Buvau sutikusi Minę Hobalt. Ji sakė, kad tu velniškai 
mušeisi. 

— Aš nesimušiau... 

— Ji juokavo. — Debė pakėlė abi rankas, nenorėdama susibar- 
ti. — Ji visai nepyksta, dabar ji jau apsiramino. Man pasakojo, kad, jos 
penkiolikmečio sūnaus nuomone, ji esanti „visai kieta“, nes dalyvavo 
muštynėse bare. 

— Džiugu, kad pakėliau jos reputaciją. 

— Sriuba labai skaniai kvepia. Gal galėčiau suvalgyti dubenėlį 
jos ir pusę porcijos salotų. — Ji vogčiomis apsidairė. — Su tavo pada- 
žu, — pusbalsiu sušnabždėjo. 

— Žinoma. — Risė numanė, kad Debė lyg nori susitaikyti. O ji 
gali maloningai tą siūlymą priimti. — Tuoj bus. 

Risė pati užrašė užsakymą ir padėjo į eilę. Po dvidešimties minu- 
čių, kiek aprimus lankytojų šurmuliui, Debė tebesėdėjo prie baro. 

— O aš maniau, kad kas vakarą ruošti pietus yra sunki našta. 
Kaip tau pavyksta viską suspėti? | 

— Darbas jau tapo rutina. 

— Maitinti tris vaikus ir vyrą man jau per sunki rutina. Gal gali 
padaryti pertraukėlę? Nupirkti tau puodelį kavos? 

— Kavos aš negeriu, — nemandagiai piktai atsakė Risė. — Bet 
pertraukėlę padaryti galiu. 

Risė pasičiupo buteliuką vandens ir atsisėdo šalia Debės. Ne- 
paisant visko, buvo gera pailsėti. Šalia tos moters, vilkinčios baltais 
medvilniniais marškinėliais ir dailiu rožiniu megztiniu, ji jautėsi pra- 
kaituota ir apvytusi, bet jau bent galėjo atsipūsti. 

— Sriuba buvo nuostabi. Receptu tikriausiai nepasidalysi? 

— Tiesą sakant, ketinu pasidalyti daugeliu receptų. 

— Tikrai? 

— Ketinu parašyti receptų knygą. 

— Tikrai? — Debė ėmė suptis ant kėdės, o jos rožinio kvarco 
apyrankė sutilindžiavo. — Kaip įdomu. Dabar Kumštyje turėsime du 
garsius rašytojus. Net nežinosime kaip elgtis. Regis, jus su Brodžiu 
labai daug kas sieja. 

Risė gurkštelėjo vandens. 

— Taip manai? 

— Na, judu abu atvykote iš Rytų, abu kūrybingi. Nenuostabu, kad 
taip greitai susikukavote. | 

— Sakai, greitai? 

— Daug moterų miestelyje buvo nusižiūrėjusios Brodį, bet jis 
liko abejingas. Kol atvykai tu. Vyrų skaičius šioje pasaulio dalyje vir- 
šija moterų, todėl jos gali būti išrankios. — Debė plačiai nusišypso- 
jo. — Geras pasirinkimas. 

— Aš vyro neieškojau. 

— Argi ne taip visada nutinka? Išeik medžioti antilopės ir kelyje 
nesutiksi nė gyvos dvasios. O išėjus pasivaikščioti ryte po mišką, ji 
pati iššoks prieš nosį. 

— Aha. O tu mėgsti medžioti? 

— Žinoma. Mėgstu būti gamtoje kiek įmanoma ilgiau. Vis dėlto 
judu — tu ir Brodis — graži pora. Iš pradžių manėme, kad tu tik va- 
žiuosi pro šalį. Atvykėliai čia dažniausiai neužsibūna. O dabar atrodo, 
kad ketini čia pasilikti. 

— Man čia patinka. Nepaisant muštynių bare, žinoma. 

— Miestelis geras. Gal mažoka kultūrinių įvykių, bet čia stipri 
bendruomenė. Jei supranti, ką turiu galvoje. Žmonės čia vieni kitais 
rūpinasi. — Ji pasisuko į plastikine užuolaida uždengtą kampą. — 
Taip, kaip ir dabar. Jei nutinka bėda, visada gali tikėtis, kad kaimynas 
padės. — Debė kreivai šyptelėjo. — Žinoma, visi pirmiausia rūpinasi 
savimi, viskas vyksta mainų principu. Jei kas nors panašaus būtų nu- 
tikę didmiestyje, Džonei veikiausiai būtų tekę užsidaryti savaitei. 

— Bent pavyktų pailsėti. 

— Atleisk, — Debė paplekšnojo Risei per petį. — Tu tikriausiai 
nenori apie tai galvoti. Tiesiog manau, kad neturėtum jaustis kalta. 
Dabar čia tokia maišatis. Bus daug geriau, kai viskas stos į savo vietas. 

— Aš neatsukau vandens savo vonioje, — kategoriškai pasakė 
Risė. — Bet vis tiek jaučiuosi kalta, kad tas niekšas jaukia ne tik 
mano gyvenimą, bet ir Džonės nepaliko nuošaly. Ji man buvo tokia 
gera, nuo pat pirmos minutės, kai čia atvykau, priėmė mane atvira 
širdimi. 

— Jos širdis daug didesnė nei apsimeta. Paklausyk, aš nenorėjau 
pasakyti, kad tai tu sukėlei visus nemalonumus. Tiesiog norėjau pa- 
brėžti, kad viskas galiausiai susitvarkys. O anądien, tikiuosi, nenusi- 
gandai, jog aš galėjau pagalvoti ką nors blogo, kai ėjai į skalbyklą basa. 
Kartais mano galva būna taip prikimšta reikalų, kad ir ją pačią palik- 
čiau namuose, jei nebūtų pritvirtinta prie kūno. Dievas žino, pastaro- 
siomis dienomis tavo galva tikrai išūžta. — Debė dar kartą draugiškai 

paplekšnojo Risei per ranką. — Tau reikėtų išbandyti aromaterapiją. 
Kai jaučiuosi sudirgusi, niekas nenuramina geriau už levandų eterinį 
aliejų. 

— Reikės išbandyti. Kai kitą kartą į mano namus įsiverš žmog- 
žudys ir užlies butą, reikės nusiraminti su levandų aliejumi. Puikus 
patarimas. 

— Dėl Dievo meilės, Rise... 

— Neįsižeisk, Debe, — Risė atsistojo. — Labai ačiū už pastangas. 
Turiu grįžti prie darbo. — Ji padvejojo, bet nusprendė vis dėlto nenu- 
tylėti. — Debe, tu esi labai maloni moteris ir turi puikius vaikus. Ne- 
nukrypdama nuo temos, norėčiau pasakyti, kad labai malonu, jog tu 
stengiesi su manim susidraugauti. Bet tikrai nežinai, net nenumanai, 
kas mane slegia. Tau niekada neteko to patirti. 

Risė tebevirė pykčiu, kol baigė pamainą, ir net išėjusi iš užkandi- 
nės negalėjo nurimti. Ryte Brodis primygtinai siūlė ją nuvežti į darbą, 
nes ji neturėjo automobilio. Nieko tokio, pamanė Risė. Bus naudinga 
pasivaikščioti. Oras jau atšilęs, ir ji galėjo nesisagstyti švarkelio, vėjas 
sklaidė vandens, miško ir pradedančios želti žolės kvapą. 

Risei trūko žalumos, vešlios pievelių ir parkų žalumos. Didingų 
senų medžių ir judraus eismo. Trūko triukšmingo ir klestinčio did- 
miesčio anonimiškumo. Ką ji čia veikė — kepė elnienos maltinius, 
vaidino Vajomingo namų šeimininkę, eidama iš proto dėl nužudytos 
merginos, kurios net nepažinojo? Jos širdį jau slėgė dvylikos žmonių 
— kažkada pažinotų ir mylėtų — mirtis. Negi dar negana? 

Ji nieko negali pakeisti. Niekuo negalėjo padėti. Vienintelė jos 
užduotis — gyventi savo gyvenimą. O ir su tuo ji sunkiai gali susi- 
tvarkyti. 

Risė Žingsniavo galvą nuleidusi, rankas susikišusi į kišenes ir 
troško, po galais, bent nutuokti, kur ji eina. Kai už nugaros automobi- 
lis sulėtino greitį, ji neatkreipė dėmesio. Bet švelniai pyptelėjus garso 
signalui išsigandusi pašoko. 

— Mergaite, lipk, pavešiu. Duosiu saldainį. 

Risė piktai dėbtelėjo į Brodį pro automobilio langą. 

— Ką tu čia veiki? 

— Važinėju po miestelį ir ieškau seksualių merginų. Tu panaši į 
tokią. Lipk vidun. 

— Aš nenoriu, kad trukdytumeisi vidury dienos ir vežiotum 
mane pirmyn atgal. 

— Puiku, nes aš visai nesitrukdau. — Brodis atsegė saugos diržą, 
pasilenkė ir pats atidarė automobilio dureles. — Lipk vidun. Paniurz- 
gėti galėsi ir automobilyje. 

— Aš visai neniurzgu. — Risė vis dėlto įlipo. — Aš kalbu rimtai, 
Brodi, tu juk turi savo darbų, savo dienos tvarką. 

— Aš mėgstu permainas. Tiesą sakant, šiandien išvertei mane iš 
lovos daug anksčiau nei įprastai, tad prie kompiuterio prisėdau irgi 
anksčiau. Puikiai praleidau dieną, o dabar panorau pasivažinėti. Užsi- 
sek diržą, Liesute. 

— Puikiai praleidai dieną? Malonu girdėti. O manoji buvo siau- 
binga. 

— Negali būti, tikrai? Niekada nebūčiau pamanęs, tas juodas 
debesis, sklandantis virš tavo galvos, net nebūtų atkreipęs mano dė- 
mesio. 

— Visą dieną mane bombardavo kantri muzika; šerifas mano, 
kad geriausiu atveju esu užuomarša, bet pažadėjo pasidomėti mano 
keistais ir klaikiais įtarimais; jo žmona bandė iškamantinėti mane apie 
asmeninį gyvenimą apsimesdama drauge. Man skauda kojas, ir bus 
stebuklas, jei nebūsiu perėmusi Pito peršalimo ligos. Man, miestelio 
pakvaišėlei, gražioji tobuloji Debė Mardson rimtų rimčiausiai pata- 
rinėja stresą šalinti levandų aliejumi. Ak, tiesa, iš visų viltis dedančių 
Kumščio moterų tave nuskynusi aš, nes mes abu esam atvykę iš did- 
miesčio ir abu kūrybingi. 

— Maniau, kad dėl mano ištvermės lovoje. 

Risė nervingai išsitraukė iš krepšio akinius nuo saulės ir užsi- 
dėjo. 

— Dar nepradėjome nagrinėti šitos temos, bet reikės kada pa- 
kalbėti. 

— Na, kai jau kalbėsimės, nepamiršk paminėti, kad geresnio už 
mane nesi turėjusi. Ne, ne vien geresnio, bet ir tokio išradingo. 

Risė pasimuistė. 

— Tikrai puikiai praleidai dieną. 

— Beprotiškai puikią dieną. Ir ji dar nesibaigė. 

Brodis išsuko iš miestelio, jam norėjosi nuvažiuoti prie lygumų, 
prie žydinčių pievų. Ramybės ir erdvės. Jis suprato, kad nenoras va- 
žiuoti vienam reiškia didžiulę permainą. Norėjo kartu vežtis ir Risę. 
Galiausiai pats save nustebino sustodamas toje vietoje, kur juodu pir- 
mą kartą pasibučiavo. 

Risė žiūrėjo pro langą ir nekalbėjo. Ji ištiesė ranką, palietė Bro- 
džio plaštaką ir išlipo laukan. 

Stovėjo ant spalvingo kilimo, saugomo sidabrinių ir melsvų Te- 
tonų viršukalnių, nutviekstų vakaruose besileidžiančios saulės. Tarp 
žalių šalavijų Žioravo rožiniai, mėlyni, ryškiai raudoni, purpuriniai ir 
geltoni žiedai. O tomis vietomis, kur lygumos pereina į pelkes, driekėsi 
žalias tuopų ir gluosnių kaspinas. 

— Niekada nesu mačiusi nieko panašaus. 

— Verta pamatyti? — paklausė Brodis. 

— O, taip. Ar čia pentinius? 

— Taip, štai ten aitrusis šilokas, apskritalapis katilėlis, daugybė 
indiškų plunksnelių... — Brodis ėmė mostaguoti rankomis, rodyda- 
mas gėles. — Dar va katpėdėlės, ratiliai. O tas ryškus raudonas žiedas 
yra raudonoji gilija. 

— Iš kur tu žinai šių laukinių gėlių pavadinimus? — Risė su 
nuostaba veide atsisuko į Brodį. — Toks ištverme lovoje pasižymintis 
vyras dažniausiai nesidomi laukine augalija. 

— Atlikau tyrimą. Šiandien toje pelkėje nužudžiau vyrą. 

— Na, ir nagingas tu. 

— Matai tą paukštį? Tai žaliauodegis karklažvirblis. 

Risė vos sulaikė gerklę kutenantį juoko priepuolį. 

— Ar tu dabar pat viską išgalvoji? 

— Ne. Esu beveik įsitikinęs, kad dabar gieda būtent raguotasis 
vieversys. — Iš automobilio bagažinės Brodis išėmė apklotą ir meste- 
lėjo Risei. — Gal gali patiesti? 

— Ar galima paklausti, kam mums reikalingas apklotas? 

— Iš balso sprendžiu, kad tavo vaizduotė labai skurdi. Man tai 
patinka. Nagi apklotas reikalingas tam, kad turėtume kur atsisėsti, kol 
gersime vyną, kurį jau atšaldžiau. Liko maždaug valanda iki saulėly- 
džio. O čia puiki vieta išgerti vyno ir stebėti besileidžiančią saulę. 

— Brodi? 

Jis iškėlė iš automobilio indą, kuriame šalo vynas. 

— Ką? 

— Kaip suprantu, tavo beprotiškai puikią dieną teks užbaigti lyg 
banaliame romane. 

Risė patiesė apklotą, atsisėdo ir kilstelėjo antakius, pamačiusi, 
kad Brodis pasirūpino ne tik vynu, bet ir sūriu, duona bei didžiulėmis 

violetinėmis vynuogėmis. Ir palengva pranyko visas susierzinimas, 
nervingumas ir nerimas, kankinę ją visą dieną. 

— Oho, neturiu žodžių. Net nesitikėjau, kad dienos pabaigoje 
manęs laukia piknikas. 

— Tu teisi, dienos pabaigoje tavęs laukia karštas seksas su mani- 
mi. Čia tik įžanga. 

— Kol kas man viskas patinka. — Risė paėmė vyno taurę ir ap- 
žvelgė spalvų jūrą, žaliuojančius medžius ir didingus kalnus tolumo- 
je. — Kaip galėjau to nepastebėti? 

— Ko nepastebėti? 

Risė tik nusijuokė ir įsimetė burnon vynuogę. 

— Buvau įniršusi. Ji tik stengėsi būti maloni — na, beveik visą 
laiką — toji Debė Mardson. Aš bandžiau panirti į rutiną, nekreipti 
dėmesio į remonto darbus, primenančius, kas nutiko vonioje. O Debė 
mane atitraukė nuo visko, sakė: „Ateik šalia manęs, padaryk pertrau- 
kėlę, pasikalbėkime“. Ji mano, kad mudu kartu gražiai atrodome. 

— Nieko nepadarysi. Tu esi graži — ne vien tradiciškai. O aš esu 
tikrai puikios išvaizdos vyrukas. 

Risė žvilgtelėjo į Brodį. 

— O ką reiškia tradiciškai graži? 

— Ne saldi pienininkė, ne geidulinga ir egzotiška, ne tokia kaip 
visos amerikietės. Tu esi mišinys. Labai trauki akį. 

Juodu valgė duoną su sūriu, gėrė vyną ir stebėjo, kaip saulė leidžia- 
si už kalnų, sidabrines viršukalnes uždegdama liepsnojančiu raudoniu. 

— Daug geriau nei levandų aliejus, — tarė Risė. Ji prisiartino prie 
Brodžio ir, susiradusi jo veidą, pabučiavo į lūpas lėtai ir švelniai, kaip 
besileidžianti už kalnų saulė. — Ačiū tau. 

Brodis uždėjo ranką jai ant pakaušio, pritraukė arčiau savęs ir 
stipriai pabučiavo. 

— Į sveikatą. 


- 25 > 


Risė išgėrė tris taures vyno ir galbūt todėl jautėsi kiek apsvaigusi. 
Taip apsvaigusi, kad vos tik išlipusi iš automobilio prie Brodžio na- 

melio šoko jam ant nugaros ir ėmė kandžioti ausį. Brodis buvo išgėręs 
tik vieną taurę, todėl nesitikėjo tokio užpuolimo ir net išmetė iš rankų 
raktus. Kai jis pasilenkė jų pakelti su mergina ant kupros, ji garsiai 
nusijuokė. 

— Hm. Stiprus vyras. 

— Liesutė moteris. 

— Anksčiau buvau dar liesesnė. — Risė laiko dykai neleido ir, 
Brodžiui dar nespėjus atrakinti durų, buvo atsagsčiusi marškinius. — 
Nunešk mane į lovą. 

Ir pirštais ėmė sagstyti Brodžio džinsus. Kai dantimis įsisegė į jo 
sprandą, Brodis, lipdamas laiptais, vos nepargriuvo. 

— Turėsi nurimti, — vos atgaudamas.kvapą pasakė jis, — po ko- 
kių dviejų ar trijų valandų. 

Brodis įėjo į miegamąjį ir metė Risę per petį ant lovos. Ji klyk- 
telėjo ir garsiai juokdamasi nukrito. Tada Brodis ją užgulė ir nuplėšė 
marškinėlius, išplėšdamas sagutes. Tempdamas marškinėlius žemyn, 
supančiojo Risės rankas lyg virve per riešus. Ji žiopčiojo, o jis bučiavo 
jos kūną su svaigia jėga, kuri užliejo jaudinančiu bejėgiškumu. 

— O Dieve, aš negaliu... 

— Pati pradėjai. 

Brodis nusmaukė jos liemenuko petnešėles, atidengė krūtis ir 
įsisiurbė į jas. | 

Žaibuojant pojūčiams, ji raitėsi po Brodžiu ir virpėjo. Ir sudejavo, 
kai jis atsegė džinsus ir užkišo už jų ranką. Kai Risė pirmą kartą dus- 
dama riktelėjo, Brodis dantimis sukando spenelį, vis stipriau darbuo- 
damasis pirštais, kol ji ėmė vis greičiau kilnoti klubus. Kol jis pajuto, 
kad ji artėja, kol pajuto, kad ji atsiduoda. 

— Rėk kiek tik nori, — sušnibždėjo, rankomis prispausdamas 
Risės riešus, o liežuviu klaidžiodamas po visą kūną. — Tavęs vis tiek 
niekas neišgirs. 

Ir Risė rėkė, o Brodis ją kaitino liežuviu, dantimis ir lūpomis. Risė 
nustebo išgirdusi laukinį garsų savo pačios riksmą. Ji negalėjo jo su- 
stabdyti. Supančiotų rankų pirštai gniaužė patalus, tarsi ieškotų bent 
vienintelės vietos apsistoti. Gerklėje strigo kvapas, išsilaisvindamas 
tik su riksmu nuo didžiulio malonumo. Pirmą kartą per pastaruosius 
dvejus metus bejėgiškumas sukėlė ne baimę, o jaudulį. 

Jei tai buvo pagreitį įgavusi karuselė, tai šįkart Risė mokėjo ją 
valdyti. Sugebėjo suktis su ja vis greičiau, po truputį atsiplėšdama nuo 

žemės. Pojūčiai kankino, iš pradžių švelniai, paskui tolydžio aštriau, 
reikliau. Risė vartėsi su Brodžiu ant lovos, trokšdama liesti, ragauti ir 
turėti. 

Brodžiui pakėlus jos rankas virš galvos, ji ėmė aikčioti išsiriesda- 
ma ir jausdama, kaip vienas karštas kūnas liečiasi prie kito. Jis uždėjo 
jos pirštus ant lovagalio. 

— Dabar laikykis, — į ausį pasakė jai Brodis. 

Tada įėjo. 

Tai buvo žemės drebėjimas, pavojingas pakylėjimo, jėgos ir 
greičio kamuolys. Jėgos spaudžiama Risė laikėsi, bijodama sutrupėti 
į gabalėlius, nors tuo pat metu su kiekvienu judesiu žūtbūtinai reika- 
lavo kito. Tuomet ji pasileido ir rankomis apkabino Brodį, kad galėtų 
skristi kartu. 

Ji visa suglebo, sutižo ir kūnas, ir protas. Rankos nusilpusios 
nuslydo. Nors Brodis ir slėgė ją savo kūnu, kažkodėl jautėsi nerealus, 
tarsi juodu būtų susilydę į vieną kūną. Tikra jautėsi tik jo širdis, besi- 
daužanti į Risės krūtinę. Ji pasidavė srovei, sukdamasi sūkuryje aplink 
griaudėjančią Brodžio širdį. 

Brodžiui pasislinkus, ji bandė rankomis atsistumti, bet jis tik ap- 
sivertė ant nugaros ir sunėrė savo pirštus su josios. Ir leido jai pagul- 
dyti svaigstančią galvą jam ant peties. 


Stovėdamas medžių šešėlyje, jis stebėjo namą. Žiūrėjo į mie- 
gamojo langą, kuriame mėnulio šviesa išryškino siluetus, šešėlius ir 
judesius. Jis žinojo, kad miegoti dar anksti. Bet mylėtis niekada ne- 
būna per anksti. Jis galės išlaukti. Kantrybė yra pagrindinis sėkmės ir 
išlikimo elementas. 

Jis turėjo kelias galimybes, kelis planus. Planai ir galimybės taip 
pat yra svarbios sudedamosios sėkmės dalys. Pasitaikius patogiai pro- 
gai, galės įvykdyti tinkamiausią planą. 

Risė neišsigando taip lengvai, kaip jis manė. Tiesą pasakius, jis 
vylėsi, kad to užteks. Planą teko koreguoti. Užuot pabėgusi, ji mieste- 
lyje prigijo. Bet jis ir su tuo galės susitvarkyti. 

Gal ir būtų buvę geriau, jei viskas išsispręstų lengviau, bet gyve- 
nimas pilnas ketinimų, iš kurių išsipildo tik pusė. Tačiau tie, kuriuos 
jis įvykdė, viešumon iškilti negalėjo. 

Miegamajame užsidegus šviesai, jis stebėjo toliau. Lange pamatė 
Risę. Ji buvo nuoga. Pasirąžė spinduliuodama pasitenkinimu. Nuo to 
vaizdo kraujas nesušilo, o strėnos neįsitempė. Pagaliau jis juk ne koks 
vujaristas. O ji ne tokio tipo moteris, kuri jam patiktų. Per liesa ir per- 
nelyg susipainiojusi. Jo akimis žiūrint, ji net nebuvo moteris. 

Ji buvo kliūtis. Netgi tyrimas. O tyrimus jis mėgo. S 

Matė, kaip ji juokiasi, kaip juda jos burna, kaip ji velkasi marški- 
nius, kurie, matyt, buvo Brodžio, nes ji juose tiesiog paskendo. 

Jis stebėjo, kaip Risė eina pro duris, atsisuka ir kažką pasako. 

Tad jis pasinaudojo proga. 


— Pirmiausia vandens, — pakartojo Risė. — Tuoj mirsiu iš troš- 
kulio. 

— Kiek man žinoma, duše irgi yra vandens. 

— Po dušu su tavim neisiu — bus tik žingsnis į pražūtį, o aš noriu 
atsigerti. Galėčiau sugalvoti ką nors paprasto, kol tu nusiprausi. 

— Turi galvoje maistą? 

— Nemanau, kad tau užteks duonos ir sūrio, net ir pagardinus 
karštu seksu. Ką nors paskrudinsiu keptuvėje. 

Patenkinta Brodžio išraiška virto rūsčiu žvilgsniu. 

— Tu žadėjai maistą, o ne kažkokias daržoves. 

— Patiks, pamatysi. 

Atsipalaidavusi ir suglebusi nuo sekso, Risė išsklendė iš kambario. 
Reikia paruošti kokį lengvą patiekalą, pamanė ji — supjaustyti porą 
vištos krūtinėlių, kurias jau turėjo užmarinuotas. Pakepti riebaluose 
su česnaku, svogūnais, brokoliais, morkomis ir žiediniais kopūstais. Ir 
patiekti su ryžiais bei jos imbieriniu padažu. 

Negali nepasisekti. 

Būtų gerai turėti vandens kaštonų, bet nieko nepadarysi, jei nėra. 
Risė pasitrynė gerklę, manė galinti išgerti galoną vandens. Visai ne- 
nuostabu, juodu šėlo kaip laukiniai gyvūnai. Nepakartojamai. Grei- 
čiausiai rytoj neįtikimiausiose vietose ras mėlynių — bet jis irgi taip 
pat. Nuo tos minties ji eidama net šoktelėjo. Tada, pasiraitojusi Bro- 
džio marškinių rankoves, įžengė į virtuvę. Įsijungė šviesą ir visų pirma 
nusprendė atsigerti vandens. Viena ranka laikydamasi šaldytuvo ran- 
kenos, gėrė tiesiai iš butelio, godžiai kaip kupranugaris dykumos 0a- 
zėje. Nuleido butelį ir, išgirdusi tylų barbenimą, žvilgtelėjo pro langą 

virš kriauklės. Risė pamatė jį. Pečius dengė juodas švarkas, ant galvos 
stirksojo oranžinė kepurė. Kaip naktis juodi akiniai slėpė beveik pusę 
veido. Trūkčiojamai žioptelėjusi, Risė žengė atatupsta, o butelis iškrito 
iš rankų ir nusirito grindimis, vandeniui liejantis plytelėmis ir ant jos 
basų kojų. Risė jautė siaubo, išgąsčio ir netikėjimo gniaužiamą riksmą, 
beprotiškai spaudžiantį gerklę. Vaizdas lange dingo. Risė stovėjo su- 
stingusi, mėgindama atgauti kvapą ir sąmonę. 

Tada pamatė, kaip į dešinę, paskui į kairę pasisuko rankena. 

Dabar Risė sukliko, šoko prie stalo ir iš peilių stovo čiupo patį 
didžiausią. Traukdamasi atatupsta gniaužė peilį ir nesiliovė klykusi. 
Durys atsidarė, ir Risė pabėgo. 

Brodis prausėsi po dušu, kai išgirdo su trenksmu atsidarant du- 
ris. Jis lėtai atitraukė užuolaidėlę ir pažvelgė į Risę. Ji laikė rankose 
didžiulį peilį ir nugara glaudėsi prie durų. 

— Kas, po velnių, atsitiko? 

— Jis yra namuose. Jis yra namuose. Įėjo pro galines virtuvės 
duris. 

Brodis staigiai užsuko čiaupą ir griebė rankšluostį. 

— Lik čia. 

Greitu judesiu jis užsirišo rankšluostį ant juosmens. 

— Duok man peilį, Rise. 

— Aš jį mačiau. 

— Supratau. Duok man peilį. — Brodis vos išlupo peilį Risei iš 
rankų. — Stok už manęs. — Pagalvojo, gal vertėtų ją užrakinti vonio- 
je. — Visų pirma eisime į miegamąjį, nes ten yra telefonas. Kai įsi- 
tikinsiu, kad ten saugu, tu užsirakinsi ir paskambinsi devyni vienas 
vienas. Supratai? 

— Taip. Niekur neik. — Sučiupusi už rankos, ji ėmė dirsčioti į 
duris. — Lik čia su manimi. Nelipk žemyn. Neik į virtuvę. 

— Tau nieko nenutiks. 

— Betgi tu... 

Brodis papurtė galvą ir pastūmė Risę už savęs. Atkišo peilį ruoš- 
damasis kovai ir staigiu judesiu atidarė duris. Nei dešinėje, nei kairėje 
pusėje nieko nerado. Negirdėjo nė garso, tik sunkų Risės šnopavimą. 

— Arjis atėjo paskui tave? — paklausė Brodis. 

— Ne. Nežinau. Ne.. jis tiesiog buvo apačioje, o aš pasigriebiau 
peilį ir pabėgau. 

— Nesitrauk nuo manęs. 

Brodis įžengė į miegamąjį, pasvėrė galimybes ir pirmiausia už- 
rakino duris. Apieškojo po lova, spintoje — vienintelėse vietose, kur 
būtų įmanoma kam nors pasislėpti. Patenkintas nuleido peilį, čiupo 
džinsus ir staigiai užsivilko. 

— Rise, iškviesk policiją. 

— Prašau, neik ten. Jis gali turėti ginklą. Jis gali... Prašau, nepalik 
manęs. 

Brodis trumpam atsisuko į ją vos tvardydamasis. 

— Aš tavęs nepalieku. Grįšiu po poros minučių. 

Peilį palikęs kambaryje, išsiėmė iš spintos beisbolo lazdą. 

— Man išėjus, užsirakink duris. Ir iškviesk policiją. 

Jam nepatiko palikti ją vieną, ypač kai ji taip bijojo, bet negalėjo 
būti tikras, kad ji nepames galvos. Vyras turi ginti tai, kas jo. Veikiau- 
netą. Veikiausiai. Vis dėlto jis privalo įsitikinti ir apginti savo namus, 
užtikrinti, kad jie saugūs. 

Apsaugoti ją. 

Tada pasuko į vonią. Užpuolikas galėjo prasmukti į vonią, kol jie 
buvo miegamajame. Beisbolo lazdą atrėmęs į petį, jis greitai akimis 
permetė vonios kambarį. Jautėsi kvailai, kai jo pilvas iš baimės su- 
drebėjo. 

Įsitikinęs, kad antrame aukšte nieko nėra, Brodis ėmė lipti laip- 
tais Žemyn. 


Likusi viena, Risė žiūrėjo į duris. Užšoko ant lovos ir nuropojo 
prie telefono. 

— Devyni vienas vienas pagalbos tarnyba klauso. Kas atsitiko? 

— Padėkite. Reikia pagalbos. Jis yra čia. 

— Kas nutiko... Rise? Ar čia Risė Gilmor? Čia Henkas. Kas nu- 
tiko? Ar tu sužeista? 

— Pas Brodį. Brodžio namelyje. Jis ją nužudė. Dabar jis čia. Pa- 
skubėkite. 

— Nepadėk ragelio. Svarbiausia, nepadėk ragelio. Tuojau siunčiu 
ekipažą. Tik nepadėk ragelio. 

Išgirdusi garsų trenksmą pirmame aukšte, Risė ėmė springti riks- 
mu ir numetė telefono ragelį. Šūvis. Ar čia buvo šūvis? Ar ji tai girdėjo 
iš tikrųjų, ar tik įsivaizdavo? 

Kūkčiodama ji nuropojo per lovą ir pasigriebė peilį. Ji juk neuž- 
rakino durų. Jei jas užrakintų, Brodis liktų vienoje pusėje, o ji — kitoje. 
Gal jis sužeistas. Kol ji sėdės užsirakinusi, jis gali numirti. 

Džinė mirė, nes ji nieko nedarė. 

Risė atsistojo. Jautėsi lyg įkritusi į sirupą. Tarsi brautųsi per lipnų 
sirupą, kemšantį ausis, nosį ir akis. Priartėjusi prie durų, per dūzgesį 
galvoje išgirdo žingsnius ant laiptų. 

Šįkart jie ją surado ir šįkart jie supras, kad ji liko gyva. Supras ir 
pribaigs. 

— Rise. Viskas gerai. Čia Brodis. Atrakink duris. 

— Brodis, — pakartojo Risė, tarsi tikrindama, kaip skamba jo 
vardas. 

Su palengvėjimu žioptelėjusi, Risė pajuto skausmą krūtinėje ir, 
staigiai atidariusi duris, pažvelgė į Brodį. Ji susvyravo. 

— Viskas gerai, — pakartojo jis ir paėmė peilį iš jos rankų. — Jo 
jau nebėra. 

Risei prieš akis pralėkė juodi ir balti taškai. Jų kraštai ėmė raudo- 
nuoti, o Brodis nustūmė ją ant kėdės. Ji prispaudė galvą prie kelių. 

— Nustok. Nustok ir įkvėpk. Dabar pat. 

Brodžio balsas perskrodė svaigulį, šleikštulį, sutrupino svarmenį, 
slegiantį krūtinę. 

— Aš pamaniau... aš išgirdau... 

— Aš paslydau. Ant virtuvės grindų buvo išsiliejęs vanduo. Tren- 
kiausi į kėdę. Kvėpuok lygiai. 

— Tavęs nenušovė. Nepašovė. 

— Argi panašu, kad būčiau pašautas? 

Risė lėtai pakėlė galvą. 

— Net nežinojau, ar tai tikra, nesupratau, kur esu. 

— Tu esi šalia manęs, mano namuose. Jo jau nebėra. 

— Ar matei jį? 

— Ne. Bailus išpera pabėgo. Tu turi tai atsiminti. — Brodis tvirtai 
suėmė Risės galvą. — Jis yra bailys. 

Jis išgirdo kaukiant sirenas, bet nenuleido nuo Risės akių. 

— Štai ir kavalerija. Užsivilk drabužius. 

Risė apsirengė ir nusileido apačion, kur ryškiai degė visos švie- 
sos, o galinės durys buvo plačiai atlapotos. Girdėjo murmančius bal- 
sus. Vildamasi rasti paguodą tvarkoje, Risė ėmė virti kavą ir iššluostė 

šlapias virtuvės grindis. Sau užsiplikiusi arbatos, padėjo ant stalo 
puodelius kavai, pieno ir cukraus. Tuo pat metu į virtuvę įėjo Brodis 
su Deniu. 

— Gersite kavos? 

— Neatsisakysiu. Gali duoti parodymus, Rise? 

— Taip. Kavos kaip visada? 

— Prašau? 

— Su pienu ir dviem šaukšteliais cukraus? 

— Taip. — Denis timptelėjo savo ausies spenelį. — Smulkmenas 
atsimeni puikiai. Nieko prieš, jei mes atsisėsime? — Jis atsisėdo prie 
stalo ir išsitraukė bloknotą. — Ar gali man papasakoti, kas nutiko? 

— Aš nusileidau laiptais žemyn. Buvau ištroškusi ir ketinau ruoš- 
ti vakarienę. Brodis tuo metu buvo duše. 

Risė įpylė kavos ir žvilgtelėjo į Denio veidą. Jis buvo truputį nu- 
raudęs, ir ji suprato, kad Brodis jau bus papasakojęs, ką juodu veikė 
prieš tai. Arba Denis pats numanė. 

— Ką tiksliai tu matei? 

— Vyrą. Su juodu švarku, oranžine kepure ir akiniais nuo saulės. 

— Ar gali jį apibūdinti? 

— Buvo tamsu, — apdairiai atsakė Risė. — O virtuvės šviesa 
atsispindėjo lango stikle. Aš jį mačiau neaiškiai. Paskui jis pradingo. 
Pamačiau, kaip sujudėjo durų rankena. Išgirdau, kaip ji pasisuka. Tada 
nuo stalo čiupau peilį. Durys atsidarė, ir tarpduryje stovėjo jis. Tiesiog 
stovėjo. Aš užbėgau laiptais aukštyn. 

— Kokio jis buvo ūgio, kūno sudėjimo, kokios odos spalvos? 

Risė užsimerkė. Jai jis atrodė didelis, nežmoniško dydžio. Ji ne- 
galėjo tiksliai apibūdinti, nes dabar viską matė per baimės miglą. 

— Jis buvo baltasis, švariai nusiskutęs. Nesu tikra, mačiau jį 
trumpai, buvo tamsu, be to, buvau labai išsigandusi. 

— Ar.jis ką nors sakė? 

— Ne. 

Risė staiga pašoko išgirdusi atvažiuojant mašiną. 

— Čia turbūt šerifas, — pasakė Denis. — Henkas susisiekė su juo, 
pranešęs man. Einu laukan, supažindinsiu jį su tuo, kas čia nutiko. 

Deniui išėjus, Risė sėdėjo rankas prispaudusi prie kelių. 

— Tiesiog graudu, argi ne? Jis stovėjo tiesiai prieš mane, 0 aš ne- 
galiu papasakoti, kaip jis atrodė. 

— Buvo tamsu, — atsakė Brodis. — Aš įsivaizduoju, jog jis stovė- 
jo gana nearti, kad galėtų pasislėpti šešėlyje. Tau į akis plieskė šviesa. 
Buvai išsigandusi. Kaip aš tau sakiau, kas jis toks, Rise? 

— Bailys. — Ji pakėlė galvą. — Ir jis puikiai žino, kaip manimi 
manipuliuoti. Brodi, jie manimi netiki. Aš jiems esu tik isterikė, kuriai 
vaidenasi. Judu su Deniu lauke nieko neradote. Jokio vertingo įkalčio. 

— Na,jis labai atsargus. 

— Bet tu manimi tiki. — Risė nutilo. — Kai buvau viršuje viena, 
pamaniau, kad išgirdau šūvius. Tuomet viskas susimaišė. 

— Nekalbėk prakeiktų nesąmonių, Rise. Tu pratrūkai, ir tiek. 

— Jis turėjo mus stebėti. Stovėjo kažkur lauke ir stebėjo namą, 
stebėjo mus. — Risė pamatė, kaip Brodžio veidas įsitempia. — Nema- 
nei, kad dėl to pamesiu protą? 

— Tikiuosi, kad nepamesi. 

— Neketinu eiti iš proto dėl to, kad jis pamatė mane nuogą ar 
suprato, kad mes mylėjomės. Ne kažin kas naujo. 

— Tai gerai. 

Brodis atsigręžė, pamatęs besisukančią durų rankeną. Įėjo Rikas 
ir nusiėmė skrybėlę. 

— Labas vakaras. Girdėjau, kad turite rūpesčių. 

— Smulkus įsilaužimas ir užpuolimas, — trumpai pasakė Brodis. 

— Gal ir aš galėčiau gauti puodelį kavos? Paprašiau, kad Denis 
dar kartą apsižvalgytų aplinkui. — Rikas patylėjo, kol Risė įpylė ka- 
vos. — Rise, gal gali man parodyti, kur tu stovėjai, kai kažką pamatei 
lange? Lange, teisingai supratau? 

— Iš pradžių aš stovėjau čia. — Risė priėjo prie šaldytuvo, ranką 
pridėjo prie durelių. — Išgirdau kažkokį garsą ir pažvelgiau pro langą. 
Lauke prie lango stovėjo jis. 

— Virtuvės šviesos atsispindi lange, tiesa? Priėjai pažiūrėti iš 
arčiau? 

— Aš... ne. Tada ne. Pamačiau pasisukant durų rankeną. Jis atsi- 
traukė nuo lango, ir pamačiau pasisukant durų rankeną. Tada čiupau 
peilį. — Risė žengė į priekį ir suvaidino, kaip iš peilių stovo išima vie- 
ną. — Tada, man atrodo, aš žengiau atatupsta, gal net keletą žingsnių. 
Buvau labai išsigandusi. 

— Neabejoju. 

— Tada atsidarė durys ir jis stovėjo lauke. 

— Stovėjai toje vietoje, kur ir dabar? 

— Hm... Nesu tikra. Tikrai ne arčiau. Gal dar pora žingsnių to- 
liau. Tada apsisukau ir pabėgau. 

— Aha. Kitaip ir negalėjai pasielgti. Tu maudeisi duše? — pa- 
klausė jis Brodžio. 

— Taip. 

— "O galinės durys? Buvo atrakintos ar užrakintos? 

— Buvo užrakintos. Pats užrakinau prieš važiuodamas pasiimti 
Risės. 

— Aišku. — Rikas ir vėl atidarė duris ir atsitūpė apžiūrinėdamas 
spyną. — Ar jis buvo su pirštinėmis? 

— Jis... — Risė stengėsi prisiminti. — Taip, man atrodo, kad taip. 
Juodomis pirštinėmis, tokiomis pat kaip tada, kai pasmaugė moterį 
prie upės. 

— Gal dar ką atsimeni? 

— Man labai gaila, bet ne. 

Rikas atsistojo. 

— Gerai, grįžkime prie to, kas vyko prieš tai. Tu, Brodi, buvai 
namuose, o kada išvažiavai? 

— Išvažiavau pusę septynių, na, gal be penkiolikos septynios. 

— Nuvažiavai, pasiėmei Risę ir grįžote. 

— Ne, dar važiavome į lygumas. — Brodis staiga klaikiai užsi- 
norėjo sutraukti cigaretę. Bet nustūmė tą norą šalin. 

— Lygumos dabar gražiai žydi, puikus vakaras. Judu pasivažinė- 
jote. 

— Nuvažiavome gal kelias mylias, — patvirtino Brodis. — Iš- 
gėrėme vyno, užvalgėme sūrio, stebėjome saulėlydį. Grįžome pusę 
devynių. O gal ir devintą vakaro. Ėjome tiesiai į miegamąjį. Po visko 
Risė nusileido į virtuvę atsigerti, o aš nuėjau po dušu. 

— Kokiu metu? 

— Na, į laikrodį nežiūrėjau. Duše išbuvau ne daugiau kaip porą 
minučių, kai įpuolė Risė. Nuvedžiau ją į miegamąjį, užsimoviau kelnes, 
išsitraukiau beisbolo lazdą ir liepiau jai skambinti devyni vienuolika. 

Rikas dirstelėjo į atėjusį Denį, kuris liūdnai papurtė galvą. 

— Tai tiek. Turiu pripažinti, kad šį vakarą jaudulio buvo per akis. 
Užšoksiu dar rytoj, apžiūrėsime viską dienos šviesoje. Deni, tu važiuok 
ir surašyk raportą. Brodi, gal galėtum mane išlydėti? 

— Gerai. — Jis žvilgtelėjo į Risę. — Grįšiu po minutėlės. 

Jiedu išėjo laukan. Rikas užvertė galvą į žvaigždėtą dangų, nykš- 
čius susikišo į kišenes. 

— Velniškai graži naktis. Tokią naktį pamatysi tik Kumštyje. 
Nespėsi apsidairyti, ir ateis vasara. Jau dabar plūsta turistai vasaros 
sezonui. Neilgai šis dangus priklausys tik mums. 

— Tu juk ne žvaigždžių pažiūrėti mane pasikvietei. 

— Esi teisus. Pasakysiu atvirai, Brodi. — Brodis nenuleido akių 
nuo Riko veido, ir šis ėmė mindžikuoti. — Visų pirma nėra nė ženklo, 
kad būta įsilaužimo. Ir tu tikini, kad durys buvo užrakintos. 

— Tai jis atrakino su visrakčiu arba yra pasidaręs rakto kopiją. 
Jau ir anksčiau taip yra daręs. 

— Viešpatie Dieve. — Rikas desperatiškai pasitrynė ranka vei- 
dą. — Ir visa tai sugebėjo padaryti per tą trumpą laiką, kol tu buvai 
duše? Tai jis dar turi ir antgamtiškų galių? 

— Matyt, jis stebėjo namą. 

— Kam? Kad pažaistų siaubo filmą? Jei jis ketino ką nors padary- 
ti, būtų padaręs, kai Risė viena. Jei tik iš viso jis egzistuoja. 

— Pala, ką tu čia kalbi? 

— Tai tu palauk. Aš esu tolerantiškas žmogus, Brodi. Žmogus, 
nešiojantis ginklą, turi būti nors kiek tolerantiškas. Esu plačių pažiūrų, 
bet tikrai nesu kvailys. Juk kalbama apie moterį, kuri praeityje buvo 
emociškai nestabili. Šiandien ji gėrė vyno, po to išsiropštė iš lovos ir 
teigia mačiusi įsiveržusį vyrą, kurį anksčiau matė nužudantį nežinomą 
moterį — kurią matė ji vienintelė. Ir visa tai nutinka būtent tą akimir- 
ką, kai ji trumpam lieka viena. Nei name, nei šalia jo neradome jokio 
įkalčio, galinčio patvirtinti, kad kas nors šlaistėsi aplinkui. Lygiai kaip 
tada prie upės neradome nė ženklo, kad kas nors buvo nužudytas, kaip 
negalėjome patvirtinti, kad buvo įsilaužta į jos butą arba lįsta prie jos 
skalbinių viešbučio skalbykloje. Tu su ja miegi, todėl nori ja tikėti. Nie- 
kas taip nevilioja kaip nuskriausta mergaitė. 

Brodžio kantrybė trūko. 

— Kas per nesąmonė! Suknista nesąmonė. Turėdamas tą ženklelį, 
privalai atsakingai ginti ir tarnauti. 

— Privalau atsakingai ginti ir tarnauti miestelio žmonėms. Įsi- 
žeidinėk kiek tik nori, — linktelėdamas pasakė jis. — Turi tam teisę, 
bet dėl Risės Gilmor aš padariau viską, kas mano valioje. Vasarą atvyks 
daug turistų, ir aš negaliu švaistyti policijos laiko ir pajėgų vaikyda- 
masis Risės demonus. Dievaži, man jos gaila. Ji yra gera mergina, kurią 

ištiko gili krizė. Jai teks su tuo susitaikyti ir nusiraminti. Būk geras, 
įkalbėk ją gydytis. 

— Aš apie tave buvau geresnės nuomonės. 

— Šiuo metu, Brodi, — vangiu judesiu atidarydamas automobilio 
dureles, pareiškė Rikas, — tau galiu pasakyti tą patį. — Jis atsisėdo už 
vairo ir užtrenkė dureles. — Jei Risė tau rūpi, padėk jai. — Užvedė 
variklį. — Jai tikrai reikia pagalbos. 

Brodis įėjo į namelį ir rado Risę prie viryklės. Ji uždengtame 
puode virė ryžius, o keptuvėje čirškino vištieną ir česnakus. 

— Velniop jį, — sumurmėjo Brodis ir atsidarė šaldytuvą. 

— Ačiū tau. Ačiū, kad likai mano pusėje. — Risė papurtė kep- 
tuvę, apversdama vištienos kepsnelius. — Nereikėjo net girdėti jūsų 
pokalbio, kad suprasčiau, ką jis mano. Jis manimi netiki, o paskutinis 
incidentas viską dar labiau sugadino. Aš tik iššvaisčiau jo laiką, su- 
trukdžiau poilsį ir iš miestelio nukvaišėlės tapau įkyruole. O pažvelgus 
Riko akimis nelabai gali jį kaltinti. 

— Ir kodėl, po velniais, negali? 

— Iš visko galima spręsti, kad aš arba viską išsigalvoju, arba esu 
beprotė. — Į keptuvę Risė sudėjo jau supjaustytas daržoves, įpylė šla- 
kelį balto vyno ir dar kartą krestelėjo. — Lygiai taip pat galima numa- 
nyti, kad tu manimi tiki ir mane palaikai todėl, kad mudu miegame. 

— Ar tu taip manai? 

— Aš žinau, kad tu manimi tiki, ir tai man gyvybiškai svarbu. Tik 
už to ir laikausi. 

Brodis gurkštelėjo alaus. 

— Gal nori susikrauti daiktus? Nuvyktume į Naująją Meksiką. 
Mes galime sau leisti tokią prabangą, nes mudviejų darbas nepririša 
prie konkrečios vietos. Galime dirbti ten, kur tik širdis geidžia. 

Risei sugėlė akis, bet ji ir toliau maišė daržoves. 

— Žinai ką? Net jei tu būtum puolęs ant kelių siūlydamas man 
milžinišką deimantą, mažą šuniuką ir penkiasdešimt svarų belgiško 
šokolado, atvirai išpažindamas meilę ir pasišventimą bei padeklama- 
vęs Šelį, nebūčiau labiau sujaudinta. 

— Ir puiku, nes ekspromtu Šelio neatsiminčiau. 

— Pasiūlymas iš tiesų viliojantis, — tęsė Risė. — Bet Žinau geriau 
už visus, kad pabėgdamas ar atsitraukdamas esmės nepakeisi. Man pa- 
tinka čia žydinčios gėlės, malonu žinoti, kad jos gali taip klestėti. Jeigu 
jos čia gali leisti šaknis, galiu ir aš. 

Risė paėmė dubenį, kuriame buvo paruošusi padažą, ir supylė jo 
turinį į keptuvę. 
— Po poros minučių galėsime valgyti. Gal gali išimti lėkštes? 

Risė sėdėjo gydytojo Volaso procedūriniame kabinete džiaug- 
damasi, kad šįkart nereikės nusirengti. Jautėsi vangiai, tarsi iš vakaro 
būtų padauginusi per pasilinksminimą. Migdomieji, prisiminė ji. Bro- 
dis primygtinai jai įsiūlė išgerti tabletę. Nors nelabai ji ir priešinosi. 
Migdomieji apsaugojo nuo naktinių košmarų, tačiau rytą Risė jautėsi 
apsunkusi ir apatiška. Bet kompromisas buvo to vertas. Ji neketina 
prie jų grįžti — nei prie migdomųjų, nei prie antidepresantų, nei prie 
raminamųjų vaistų. Risė nebuvo prislėgta, ją kažkas persekiojo. 

Atsidarė durys, ir nešinas jos kortele bei šypsodamasis įėjo gy- 
dytojas Volasas. 

— Sveikinu. Priaugai šešis svarus. Didelė pažanga, jaunoji panele. 
Liko dar keturi, ir mane matysi kaip savo ausis. 

Šypsena išnyko, kai jis priėjo prie Risės ir pažvelgė į veidą. 

— O gal ir ne. Praeitą kartą atrodei išbalusi ir nuvargusi. Kol kas 
niekas nepasikeitė. 

— Buvo sunki naktis. Iš tikrųjų tai siaubinga naktis. Galiausiai 
išgėriau migdomųjų — tų, kurie parduodami be recepto. Bet ir nuo jų 
apsvaigau. 

— Nerimas? — Volasas suėmė delnais jos smakrą ir atidžiai ap- 

— Tabletę išgėriau, kad nekankintų nei košmarai, nei nerimas. 
Vakar mačiau žudiką. 

Gydytojas kietai sučiaupė lūpas ir įdėmiai nužvelgė Risę. 

— Papasakok, kas atsitiko. 

Risė išklojo viską iki smulkiausių detalių. 

— Jūs neprivalote manimi tikėti arba sakyti, kad tikite, — baigė 
pasakojimą Risė. — Kelios pastarosios dienos buvo siaubingos, dėl to 
atrodau išbalusi ir nuvargusi. 

— Ar jau gerėja? — paklausė jis, švelniai spustelėdamas mėlynę. 

— Po truputį. Net buvau pamiršusi. 

— Kiek laiko geri migdomuosius vaistus? 

— Vakar išgėriau pirmą tabletę per pastaruosius metus. 

— Ar pradėjai gerti ir kitokius vaistus nuo tada, kai paskutinį 
kartą čia lankeisi? 

— Ne. 

— Gal atkreipei dėmesį į kokius kitus simptomus? 

— Užmaršumą, haliucinacijas? Tikrai ne. 

— Leisk man truputį palaikyti nepopuliariąją nuomonę. Ar gali- 
ma neatmesti tokios galimybės, kad tavo matytas vyras simbolizuoja 
tavo baimę? Juk nematei tave pašovusio užpuoliko veido. Bent jau 
matei neryškiai. Arba patirta trauma ištrynė jo veidą iš atminties. 

— Nemanau, kad mačiau savo užpuoliką, — tyliai atsakė 
Risė. — Viskas vyko vos vieną sekundę. Su trenksmu atsidarė durys, 
aš vos spėjau atsisukti. Ir pamačiau ginklą... o tada... na, jis paspaudė 
gaiduką. 

— Supratau, — Volasas švelniai paglostė Risės ranką. — Kiek gir- 
dėjau, tu niekada ir nesi mačiusi tų vyrų, kurie išžudė tavo draugus? 

— Ne, nesu mačiusi nė vieno. Tik girdėjau, girdėjau, kaip jie 
juokėsi. 

— Ar niekada nemanei, kad tas vyras lange ir žudikas prie upės 
gali būti tik tavo baimės ir bejėgiškumo, kurį esi patyrusi praeityje, 
projekcija? 

Risės pilve lyg kažkas persivertė. Tai buvo nusivylimas, papras- 
čiausiais nusivylimas, nes galiausiai išaiškėjo, kad ir Volasas ja netiki. 

— Jums teko domėtis psichiatrija. 

— Teko. Rise, tai, kad savo baimei suteiki pavidalą, nėra pamiši- 
mas. Tai yra būdas prisiminti, patirti iš naujo ir išspręsti. 

— Labai norėčiau, kad viskas būtų taip paprasta. Bet aš esu įsi- 
tikinusi, kad nuo jo rankų mirė moteris. Žinau, kad jis mane stebi ir 
deda visas pastangas, idant mane palaužtų ir sutryptų mano žodžių 
svarumą. — Risė šyptelėjo. — Jei mane persekioja iš tikrųjų, tai jau 
ne paranoja. — Volasas atsiduso. — Aš žinau, kas yra paranoja. Žinau, 
koks jos skonis. Ir žinau, kad man ne paranoja. Aš neprojektuoju savo 
baimės. Aš ją išgyvenu. 

— Yra dar viena galimybė. Tik išklausyk manęs. Kai pirmą kar- 
tą pamatei tą vyrą ir žmogžudystę, buvai susitikusi su Brodžiu. Jums 
toliau bendraujant incidentų dažnėjo. Kuo labiau judviejų santykiai 

rimtėjo, tuo rimtesni ir asmeniškesni tapo nutikimai. Ar gali būti, kad 
tavo, kaip vienintelės likusios gyvos, kaltės jausmas bando užkirsti 
kelią laimei? 

— Todėl aš iš savęs darau beprotę ir stengiuosi sabotuoti san- 
tykius su Brodžiu? Ne, velniai griebtų, ne. Aš buvau išėjusi iš proto. 
Žinau, ką tai reiškia, ir žinau, kad dabar yra visai kas kita. 

— Gerai, viskas aišku. — Volasas paplekšnojo jai per ranką. — 
Mes — kaip ten sakoma? — atmetėme visus įmanomus variantus ir 
tai, kas liko — kad ir kaip sunkiai įtikima — yra tiesa. Paimsiu kraujo 
ir pažiūrėsime, kaip tavo sveikata. 


Risė grįžo pas Džonę atidirbti antrosios savo pamainos dalies. 
Makas Druberis su Karlu kapojo keptą kiaulieną. Risei einant pro šalį, 
Makas iškėlė ranką ją stabdydamas, ko! sukramtė ir nurijo kąsnį. 

— Rise, užsakiau tau šviežio parmezano. Bet tokius gabena tik 
dideliais gabalais. 

— Tikrai? 

— Pamaniau, kad tau gali patikti. Nors jis brangokas. 

— Užeisiu vėliau ir nusipirksiu. Ačiū, pone Druberi. — Net ne- 
pajutusi ji pasilenkė ir pabučiavo jį į viršugalvį. — Ačiū. Aš to nenu- 
sipelniau. 

— Najau. — Mako veidas užraudo. — Jei tik ko nors neturėsime 
parduotuvėje, būtinai pranešk. Būtinai užsakysiu. 

— Pasakysiu. Labai ačiū. 

Risė nusprendė pasitaikius pirmai progai paruošti ką nors ne- 
įtikėtinai skanaus ir pasikviesti Maką pas Brodį pietų. Įėjusi į virtuvę 
pamatė, kaip Linda Geil trinkteli nešvarių indų krūvą Pitui ant stalo. 

— Ohoho. 

— Neramumai rojuje, — pusbalsiu tarė Pitas. 

— Tu čia man nemurmėk, — nukirto Linda Geil, taip staigiai 
atsigręždama, kad raudona plaukų kupeta visais atspalviais sumirgėjo 
šviestuvų šviesoje. — Aš nekurčia. 

— Tuoj liksi be darbo, jei ir toliau trankysi indus. 

Linda Geil atsisuko į Džonę. 

— Netrankyčiau, jei tavo sūnus nebūtų melagis ir apgavikas. 

Nekrustelėjo nė vienas Džonės veido raumenėlis, ji toliau sau 
kepė svogūnus ir mėsą. 

— Gal mano berniukas ir turi trūkumų, bet jis nėra nei melagis, 
nei apgavikas. Žiūrėk savęs, Linda Geil. 

— Ot pasvarstykim. Jis man vakar sakė turįs likti rančoje ir padėt 
susitvarkyti su dieglių kamuojama kumele. Argi tai ne baisiausias me- 
las, kuris išaiškėjo, kai Riubenas lyg netyčia manęs paklausė, ar man 
patiko filmas, į kurį vakar mane vedėsi Lou? 

— Gal Riubenas suklydo. Visko gali būti. 

Linda Geil kilstelėjo smakrą. 

— Tu esi jo mama ir, be jokios abejonės, jį gini. Bet aš tikrai nesi- 
leisiu apgaudinėjama ir vedžiojama už nosies. 

— Nesiimu prieštarauti, gali su juo viską išsiaiškinti, kai susitiksi- 
te. Bet tik ne tuo metu, kai aš moku tau už darbą prie staliukų. 

— Džone, jis sakė, kad mane myli, — šįkart jos balsas užlūžo, o 
Džonės lūpos įsitempė. — Jis sakė, kad yra pasiruošęs su manimi kurti 
gyvenimą. 

— Tada numanau, kad pasikalbėsite visai netrukus. Bet dabar 
keliauk prie staliukų ir dirbk savo darbą. Laukia lankytojai. 

— Tu teisi, aš ir taip jau iššvaisčiau begalę laiko. Visi vyrai nie- 
kam tikę. 

Linda Geil movė pro duris, o Džonė tik atsiduso. 

— Jei Lou ir dabar viską sugadins, tai jis tikrai bus paskutinis 
asilas. 

Džonė susirūpino, o Risė pajuto pilve panikos spazmą. Kur vakar 
naktį buvo Lou ir kodėl visiems melavo? 

— O tu ir toliau ketini stovėti ir svajoti, — piktai mestelėjo Džo- 
nė, — ar keliausi prie kepintuvo? Aš dar turiu darbo kabinete bei su- 
mokėti už visus dažus. 

— Atsiprašau. — Risė čiupo prijuostę ir nubėgo prie kriauklės 
plautis rankų. — Nauja spalva atrodo puikiai. Labai graži. 

— Tokia graži ir puiki spalva daug kainuoja. 

Užsidarius užkandinei, joje darbavosi trijų vyrų brigada, o sienas 
išpuošė pienių geltonumo dažai bei raudoni pakraščiai. Tik įdomu, ką 
tie vyrai veikė maždaug devintą valandą vakaro? 

— Kada vakar pradėjo dažyti sienas? 

— Vienuoliktą. O tu manei, kad Riubenas, darbą baigęs trečią 
valandą ryto, šiandien net liežuvio Neapyelę 

Tik nesukelk įtarimo, priminė sau Risė*Kalbėk visai įprastai. Lyg 
tarp kitko. 

— Arjie ir atėjo vienuoliktą valandą? 

— O ką aš dabar sakiau? Riubenas, Džo ir Brenda. 

— Brenda? Brenda iš viešbučio? Maniau, kad darbuosis jos 
brolis. 

— Ji sakė, kad Dynas turėjo kitų reikalų. Bet ji darbavosi puikiai. 

Risė ėmė kepti, o dirbdama mėgino įsivaizduoti Lou, Riubeną, 
Dyną ir Džo su akiniais nuo saulės ir oranžine kepure, stovinčius prie 
Brodžio lango. 


Kai Risė baigė darbą, namo ją parvežė Pitas. 

— Esu labai dėkinga už pavežėjimą. 

— Nieko tokio, man visai nesunku. 

— Pitai, kaip manai, ką Lou vakar veikė? 

— Nagi lindo po kokios nors moteriškės sijonu. Jis mąsto tik savo 
pimpalu... atleisk už tokį pasakymą. 

— Na,jei tai tiesa, matyt, bus jau ne pirmas kartas, kai susiduria 
su panašiais rūpesčiais. 

— Dažniausiai saldžiais žodeliais užkalba dantis, kad jos nesu- 
grūstų jam kiaušinių į gerklę... oi, ir vėl atleisk. Bet su mūsų Linda Geil 
lengvai nesibaigs. Ji — kietas riešutėlis. 

— Tu teisus. Na, o Riubenas. — Tik nesukelk jokio įtarimo, ir vėl 
sau priminė Risė. — Jis nedažnai duodasi su moterimis, na, bent jau 
ne į kairę ir dešinę. 

— Na,jis irgi nepėsčias. Tiesiog moka atsargiai išsisukti. — Pitas 
atsigręžė į Risę ir greitai išsišiepė retadante šypsena. — Praeitą žiemą 
buvo užmezgęs romaną su viena sniego zuikute. Ištekėjusia zuikute. 

— Iš tikrųjų? 

— Pernelyg nesiskelbė, bet sunku nepastebėti vyro, besilankan- 
čio moters viešbučio kambaryje. Brenda turi puikią uoslę tokiems 
reikalams. O aš girdėjau, kad jis netgi landžiodavo pro viešbučio rūsį. 

— Pro viešbučio rūsį, — murmtelėjo Risė. 

— Tada pasklido gandas, kad vieną naktį jie velniškai susipyko. 
Sako, ji klykavo ir mėtė daiktus. Aptalžė jį kažkokiu, rodos, kvepalų 
buteliuku. Galiausiai jam pavyko pasprukti apdraskytu veidu ir su 
batais rankoje. 

— Kaip ji atrodė? 

— Kas? 

— Sniego zuikutė, ta moteris. Tik taip, smalsu. 

— Ji buvo graži brunetė, kiek pamenu. Kalbėta, kad dešimčia 
metų vyresnė už Riubeną. Buvo atvykusi po kelių savaičių į rančą, rė- 
kavo, keikėsi ir dėjo jį į šuns dienas. Vieną vakarą, išgėrus kelis bokalus 
alaus, Riubenas išsipasakojo man, kad tie įvykiai ilgam atkratė jį nuo 
reikalų su ištekėjusiomis moterimis. 

— Aš manau. — Jie jau suko link Brodžio namo. — Brendos bro- 
lis Dynas greičiausiai vakar turėjo karštą pasimatymą. 

— Arba lošė pokerį, — Pitas spragtelėjo liežuviu. — Galiu ga- 
rantuoti, jei tas vaikinas kišenėje randa dešimt dolerių, būtinai juos 
pastatys lošdamas pokerį. Todėl jis dažniausiai neturi nė skatiko ir 
nuolat inkščia prašinėdamas Brendos paskolinti. Lošimas neką ge- 
riau už heroiną — nežinai kaip liautis. — Pitas sustojo prie Brodžio 
namo. — Girdėjau, kad pati turėjai nemenkų rūpesčių vakar vakare. 

— Greičiausiai jau visi bus girdėję. 

— Nesileisk nusmukdoma, Rise. 

Ji smalsiai pažvelgė į jį: 

— O kodėl tu nemanai, kad esu pakvaišusi? 

— Velniai griebtų, kas sakė, kad nemanau? — Jis nusišypsojo. — 
Visi kažkiek pamišę. Bet jei tu sakai, kad kažkas čia šmižinėjo, manau, 
kad taip ir buvo. 

— Ačiū tau. — Risė atidarė duris ir nusišypsojo. — Ačiū tau, 
Pitai. 

— Nėra už ką. 

Na, štai. Gal policininkai ja ir netikėjo, bet užtat tikėjo Pitas. Ir 
Brodis, ir Linda Geil, ir Džonė. Gydytojas Volasas manė, kad ji pro- 
jektuoja savo baimę, bet vis dėlto mėgino ją suprasti. Makas Druberis 
turbūt manė, kad jai trūksta kelių varžtelių, bet užsakė parmezano, 
nes ji jo norėjo. Jos pusę palaikė daug žmonių — dar viena priežastis 
nepasiduoti. 

Brodį rado verandoje geriantį kokakolą ir skaitantį romaną 
minkštais viršeliais. Jis žvilgtelėjo ir, akivaizdžiai patenkintas vaizdu, 
švelniai šyptelėjo. 

— Kaip šiandien sekėsi? 

— Iš pradžių prastai, paskui geriau. Volasas nudžiugo pamatęs, 
kad priaugau svorio, ir užsiminė, kad galbūt matytas vyras su oranžine 
kepure yra mano baimių ir vienintelės likusios gyvos kaltės projekcija. 
Bet jis neužsispyręs ir neatsisako apsvarstyti manosios versijos. Po- 

nas Druberis užsakė šviežio parmezano, o Pitas supažindino su kelių 
miestelio vaikinų asmeniniu gyvenimu. 

— Laiko veltui neleidai. 

— Ir dar, Lou melavo Lindai Geil, kur jis praleido vakar vakarą. 

— Seniai žinoma, kad su moterimis jis nebūna labai atviras, — 
Brodis nusuko žvilgsnį į šalį. — Manai, kad Lou gali būti žudikas? 

— Jį rinkčiausi paskutinį. Velniai rautų, man jis patinka, o mano 
draugė jį įsimylėjusi. Bet argi dažniausiai neišaiškėja, kad žudikas yra 
tas, kurio niekada nebūtum įtaręs? Argi ne taip dažniausiai būna? 

— Grožinėje literatūroje, ir tik geroje grožinėje literatūroje. Lou 
dulkina visas sutiktas merginas, Liesute, bet tikrai jų nedusina. 

— Ojei kokia mergina jam grasintų, vestų iš kantrybės, kol Lou 
pratrūktų? — Risė pritūpė prie Brodžio. — Praeitą žiemą Riubenas 
turėjo karštą romaną su ištekėjusia moterimi ir neapsiėjo be smurto. 

— Tai nuo mergišiaus pereisime prie dainuojančio kaubojaus? 

— Tikriausiai būtų įmanoma sužinoti, ką jis vakar vakare veikė. 
Dažyti sienas pas Džonę pradėjo tik vienuoliktą vakaro. O Brendos 
brolis iš viso nepasirodė. 

— Tai tu nusprendei juos įtraukti į įtariamųjų sąrašą, nes nežinai, 
kur jie buvo vakar vakare — tuo metu, kai pamatei žudiką. 

— Turiu nuo kažko pradėti. Noriu nepasiduoti. Gauti nenuginči- 
jamų įrodymų, liudijančių, kur jie vakar buvo, ir išbraukti iš įtariamų- 
jų sąrašo. O jei nerasiu įrodymų, tęsiu paieškas toliau. 

— Ir ką, taip darbuosiesi ties kiekvienu vyru, gyvenančiu Kumš- 
tyje? 

— Jei tik to prireiks. Kai kuriuos galiu iš karto eliminuoti. Pa- 
vyzdžiui, Henką — dėl vešlios barzdos ir stambaus kūno sudėjimo. 
To niekaip nebūčiau praleidusi pro akis. Arba Pitą, nes jis smulkus. 
Mes jau esame apie tai kalbėję iškart po žmogžudystės. Tik niekada iš 
tikrųjų neanalizavome. 

— Tu teisi. Niekada nesigilinome. 

— Na, galime sakyti, kad reikia turėti omenyje visus vyrus nuo 
dvidešimties iki šešiasdešimt penkerių metų amžiaus. Žudikas tikrai 
nebuvo senyvas arba vaikigalis. Reiktų iš karto atmesti visus barzdo- 
tus ir ūsuotus vyrus, taip pat itin žemus ir aukštus. Jis netgi gali būti 
ne iš Kumščio... 

— Aš manau, kad jis vietinis. 

— Kodėl? 

— Vakar negirdėjai automobilio burzgimo. Kaip jis būtų galėjęs 
taip greitai pabėgti nuo namo? 

— Gal nuėjo pėsčias? 

— Gal buvo pasistatęs automobilį kokioje atokioje vietoje. Bet 
jei tai koks nors pašalietis, miestelyje turėtų šmirinėti jau ganėtinai 
seniai, nes privalėtų suuosti tavo įpročius, išsiaiškinti, kada būni savo 
namuose, darbe, čia. Kas nors būtų pastebėjęs ir, nors nekaltai, užsi- 
minęs. O gandai sklinda greitai. 

— Tikra tiesa, — pritarė Risė. — Gandai sklinda greitai. 

— O viešbutyje nebuvo nė vieno žmogaus nuo balandžio mėne- 
sio, kuris būtų apsistojęs ilgiau nei savaitei. Nė vieno vienišo vyro. Kai 
kurie nameliai jau išnuomoti, bet irgi neilgam ir dažniausiai šeimoms 
ar draugų grupėms. Žinoma, jis galėtų būti ir šeimos žmogus ar atvy- 
kėlis su grupe, bet, manau, vargiai. 

— O tu, kaip matau, šiek tiek pasidomėjai. 

— Mėgstu tokią veiklą. Taip pat galėtų būti koks nors stovyklau- 
tojas, — tęsė Brodis, — bet būtų atvykęs į miestelį apsipirkti atsargų. 
Žinoma, galėtų tai padaryti ir kitoje vietoje, bet net ir tokiu atveju pri- 
valėtų užsukti vien tam, kad sužinotų tavo įpročius ir išsiaiškintų savo 
pokštų pasekmes. O atvykęs miestelin daugiau nei vieną kartą tikrai 
neliktų nepastebėtas. Taigi, apsvarsčius visas galimybes, greičiausiai jis 
bus iš vietinių gyventojų. 

— Brodi, nenoriu ir vėl kviesti policijos, nebent... na, padramati- 
zuokim. Nebent būtų gyvybės ir mirties klausimas. 

— Tik tu ir aš, Liesute. 

— Man taip patinka. 

— Keista. Man irgi. 


Risė nusprendė kompensuoti keptas daržoves vyriškų kiaulienos 
muštinių, bulvių košės, žalių žirnelių ir sausainių porcija. Kol virė bul- 
vės ir marinavosi muštiniai, ji prisėdo prie virtuvės stalo ir įsijungė 
nešiojamąjį kompiuterį. 

Pirmiausia reikia susidaryti sąrašą, į kurį įtrauktų kiekvieną 
vyrą iš Angelo Kumščio, atitinkantį žudiko aprašymą. Rinkdama var- 
dus, ji suvesdavo pagrindinius duomenis, kuriais galėjo apibūdinti 
įtariamąjį. 

Viljamas (Lou) Batleris, netoli trisdešimties metų. Ange- 
lo Kumštyje gyvena beveik visą savo amžių. Puikiai pažįsta 
apylinkes, gebėtų paslėpti pėdsakus, išmano žygių maršrutus, 
stovyklavietes ir t.t. (Ar pora prie upės negalėjo atjoti arkliu?) 
Kaubojus, mergininkas. Vairuoja pikapą. Lengvai prieina prie 
Džonės kabineto — ir raktų. Supykęs gali imtis smurto, tą jau 
įrodė muštynėse pas Klensį. 


Perskaičiusi ką parašė, pajuto, kad stilius labai šaltas. Turbūt ne- 
teisinga nepaminėti, kad jis atrodo lipšnus, myli savo mamą ir, nepa- 
neigsi, turi Žavesio. 

Risė sąrašą tęsė aprašydama Riubeną: 

Beveik įpusėjęs keturiasdešimtį, na, bent jau toks atrodo. Dirba „K 
rato“ svečių rančoje. Kaip ir Lou, puikiai pažįsta apylinkes. Nagingas. 
Turi pikapą — su dėklu ginklui. Į miestelį atvyksta mažiausiai kartą per 
savaitę. Mėgsta dainuoti pas Klensį. Turėjo romaną su ištekėjusia mote- 
rimi (greičiausiai buvo nukentėjusysis). 

Risė atsipūtė. Žinojo, kad jis mėgsta pusžalę mėsą, bulves — kep- 
tas, o pyragą tik retkarčiais. Bet įtarimų tai nei padidino, nei sumažino. 
Risė toliau paeiliui rašė vardus, papildomą informaciją, kol persmelkta 
kaltės sustojo ties gydytojo Volaso vardu. Jis beveik viršijo viršutinę 
amžiaus ribą, bet, kita vertus, jis — sveikas ir netgi fiziškai stiprus. 
Eina į žygius, žvejoja ir yra visų mylimas. O argi Žmogus, gebantis 
gydyti, nežinotų, kaip žudyti? 

Toliau sekė Makas Druberis, Dynas, Džefas iš gėrimų parduotu- 
vės, augalotasis šerifas, paslaugusis Lintas. Ir dar daugiau. Į įtariamųjų 
sąrašą įtraukdama visus pažįstamus vyrus, kurių dalis yra jos draugai, 
Risė pasijuto nesveikai. Prisivertė sąrašą baigti ir nukopijavo į atmin- 
ties raktą. Padėjusi nešiojamąjį kompiuterį į šalį, nurimo ir pamiršo 
kaltę ruošdama maistą. 


Kitoje ežero pusėje Lou pasibeldė į Lindos Geil duris. Rankoje 
laikė vieną rausvą rožę, o papilvę spaudė geismas. Durims atsidarius, 
jis ištiesė gėlę ir ištarė: 

— Sveika, mažute. 

Linda Geil net nežvilgtelėjo į rožę, tik kumščiu įsirėmė į klubą. 

— Ko tu noriė 

— Tavęs. 

Lou ištiesė ranką norėdamas ją paliesti, bet Linda Geil žengė ata- 
tupsta ir, pastūmusi duris, vos neplojo jam per veidą. Lou sulaikė duris 
petimi ir vėl jas atidarė. 

— Kas tau yra? Dieve mano, Linda Geil. 

— Aš nepriimu gėlių iš melagių. Gali tuoj pat apsisukti ir drožti 
lauk. 

— Apie ką, po velnių, tu šneki? — Šįkart jis paspyrė duris. — Nu- 
stok pagaliau. Šiandien juodai dirbau keturiolika valandų, kad vakare 
galėčiau ištrūkti ir pasimatyti su tavimi. 

— Nejaugi? Labai neteisinga, kad paskutinę naktį tu turėjai pra- 
leisti kartu su dieglių kamuojamu arkliu. — Ji pamatė, kaip Lou su- 
siraukė, o tada prisimerkė. — Tu, melagio išpera. Gal ir voliojaisi ant 
šieno, bet tikrai ne su arkliu. 

— Viskas buvo visai ne taip. Palauk truputį. 

— Kaip tu galėjai mane šitaip apgauti? — Ji apsisuko ant kulno ir 
nėrė šalin. — Lou, aš tau sakiau, kad nebūsiu viena iš tavo bandos. 

— Ir nesi. Ir negalėtum tokia būti. Velniai griebtų, niekada ne- 
buvai. Prisėskime minutėlei. 

— Nenoriu, kad sėdėtum mano namuose. Daviau, ko norėjau, o 
dabar viskas baigta. 

— Nesakyk taip. Linda Geil. Mieloji. Viskas visai ne taip, kaip 
manai. 

— Tai kaip ten buvo, Lou? Tu man nemelavai? 

Lou nusiėmė skrybėlę. 

— Na, melavau, bet... 

— Lauk. 

Jis nusviedė rožę ir skrybėlę šalin. 

as Aš taip neišeisiu. Taip, melavau tau dėl vakar vakaro, bet turė- 
jau svarbią priežastį. 

— Mat kaip? Ir kuo ji vardu? 

Nusivylimas ir gėdos užuomina praslydo veidu ir virto pykčiu. 

— Aš neapgaudinėju moterų. Niekada neapgaudinėjau, ne- 
melavau nė vienai moteriai, nesukčiauju žaisdamas kortomis. Jei aš 
nebenorėčiau su tavimi būti, pirmiausia išsiskirčiau. Niekada su nie- 
kuo neprasidedu antrą kartą. Kodėl aš turėčiau su tavimi skirtis, jei tu 
vienintelė man rūpi? 

— Aš nežinau. — Lindos Geil akys sudrėko. — Labai norėčiau 
žinoti. 

— Aš nebuvau su kita moterimi, Linda Geil. Prisiekiu. 

— O aš turėčiau taip imti ir patikėti, kai tu ką tik prisipažinai, kad 
man melavai? 

— Tavo žodžiuose yra tiesos. Bet manuosiuose irgi. Jei mane 
myli, turi pasitikėti. 

— Pasitikėjimą reikia pelnyti, Viljamai. — Nepajėgdama sulaiky- 
ti ašarų, kumščiais jas nusibraukė. — Pasakyk man, kur buvai. 

— Negaliu. Dar negaliu. Nenusisuk. Nenusisuk, mieloji. Turėjau 
kai ką padaryti. Ir tai nesusiję su kita moterimi. 

— Tai kodėl negali man pasakyti? 

— Pasakysiu, jei tik palauksi iki šeštadienio vakaro. 

— Kuo čia dėtas šeštadienio vakaras? 

— Negaliu ir to pasakyti, bent jau negaliu visko pasakoti. Tai di- 
delis reikalas. Duok man laiko iki šeštadienio vakaro. Tą vakarą noriu 
skirti tau pasimatymą. 

Linda Geil galiausiai pasidavė ir atsisėdo. 

— Tu nori, kad aš sutikčiau eiti su tavimi į pasimatymą po to, kai 
mane apgavai ir neprisipažinai kodėl? 

— Teisingai. Pasitikėk manimi. Dedu viltis, kad tau atsipirks. — 
Dabar Lou atsitūpė šalia ir nuvalė jai nuo skruosto ašarą. — Prisiekiu 
savo gyvybe, Linda Geil, tai nebuvo kita moteris. 

Linda Geil šniurkštelėjo. 

— Apiplėšei banką? 

Lou lėtai ir žavingai nusišypsojo. 

— Ne,tikrai ne. Ar tu mane myli? 

— Regis, taip, nors šią minutę tai atrodo visiškai neparanku ir 
neprotinga. 

— Ir aš tave myliu. Po truputį man ima patikti tai sakyti. « 

Linda Geil suėmė delnais jo veidą ir ėmė atidžiai apžiūrinėti. 

— Turi laiko iki šeštadienio vakaro, ir Dieve padėk, Lou, aš tikiu, 
kad tai nebuvo kita moteris. Nebežinau, kodėl tai turėtų mane skau- 
dinti. Daugiau manęs nekvailink. 

— Nepavyktų, net jei ir mėginčiau. — Jis paėmė ją už riešų ir pa- 
bučiavo į lūpas. — Nekvailinčiau, net jei ir galėčiau. 

— Ketinau išsikepti picą, — pareiškė ji. — Mėgstu valgyti picą, 
kai būnu įpykusi. Turbūt mėgstu ją valgyti būdama bet kokios nuo- 

taikos. Lou, galėčiau pasidalyti pica, bet ne savo lova. Jei aš turiu laukti 
tiesos iki šeštadienio vakaro, tau teks palaukti sekso. 

— Turbūt taip teisinga. Skausminga, bet teisinga. — Lou atsistojo 
ir paėmė ją už rankos. — Turi alaus prie picos? 


Jis artėjo, artėjo per tamsą ir vėją. Jos žingsniai dunksėjo į suplūk- 
tą taką. Ar jis galėjo juos girdėti? Ji girdėjo tik vėją ir upę, bet jautė, 
kad jis artinasi, nepaliaujamai seka iš paskos kaip šešėlis, su kiekvienu 
žingsniu vis labiau ir labiau artėdamas. Netrukus ant kaklo pajus jo 
kvėpavimą; netrukus jo ranka sugniauš gerklę. 

Ji prarado nuovoką, kur eina. Kaip ji čia atsirado? Tegalėjo eiti 
pirmyn, vis aukštyn ir aukštyn, kojoms virpant iš nuovargio. Mėnulio 
riekė apšvietė besisukantį taką, akmeninę sieną ir pavojingą, hipno- 
tizuojantį upės mirgėjimą žemai apačioje. Mėnulis rodė kelią, bet ne 
išsigelbėjimą. Ir tas pats mėnulis atves pas ją jį. 

Ji išdrįso atsisukti, bet tematė dangų ir kanjoną. Springdama su 
palengvėjimu sudejavo. Paspruko, kažkaip atsiplėšė. Jei tik nepaliautų 
ėjusi, jei tik bėgtų tolyn, galiausiai rastų kelią atgal. Ir vėl būtų saugi. 

Bet staigiai atsisukusi ir užkliuvusi pamatė jį. Jis stovėjo priešais. 
Tai neįmanoma. Jis stovėjo ant tako. Ji nematė jo veido, nepažino. 

— Kas tu toks? — sukliko ji prieš vėją. — Kas tu toks, po velnių? 

Jam pradėjus artėti, sugniaužiant ir ištiesiant pirštinėtas rankas, 
jai nebeliko kito pasirinkimo — ji nušoko. 

Vėjas nuneša atgal į Maneo virtuvę. Atsisuka į duris — o ten 
dar vienas beveidis vyras, vyras su gobtuvu. Šūvis. Perveria skausmas 
— sminga kulka, įsiveržia vanduo. Viršum jos užsiveria upė, užsidaro 
sandėliuko durys. 

Nebelieka šviesos, nebelieka oro. Nebelieka gyvybės. 


Risė pabudo Brodžiui sugriebus už rankų. 

— Pabusk, — įsakė jis. — Pabusk tuoj pat. 

— Aš nušokau. 

— Tu tik iškritai iš lovos. 

— Aš miriau. 

Risės oda buvo lipni nuo prakaito, Brodžio širdis irgi daužėsi 
kaip pašėlusi. 

— Man tu atrodai visai gyva. Tiesiog susapnavai baisų sapną. 
Velniškai koveisi. 

— Aš... ką? 

— Spardeisi, draskeisi. Nagi, eikš čia. 

— Palauk. Palauk minutėlę. — Risė turėjo susiorientuoti. Sapnas 
buvo žiaurus ir tikroviškas, kiekviena smulkmena tokia reali. Viskas 
buvo taip tikra, kol nepaniro į vandenį ir neįkrito į sandėliuką. — Aš 
bėgau, — iš lėto ėmė pasakoti ji. — Ir kelią pastojo jis. Tada įšokau. Į 
upę. Ir viskas susimaišė. O gal susiliejo. Kritau į upę ir tuo pat metu — 
į sandėliuką pas Maneo. Bet nenuskendau. — Ji prispaudė ranką prie 
Brodžio krūtinės ir pajuto šilumą. — Aš nepasidaviau. 

— Ne. Sakyčiau, tu veržeisi į paviršių. Bandei plaukti. 

— Gerai, tada gerai. Taip daug geriau. Jau pats laikas. 


T 27 - 


Anksti keldamasis, Brodis pakeitė savo dienotvarkę. Matydavo 
saulėtekius, o kai kurie būdavo tikrai verti anksčiausiai praplėšti akis 
ir išsiristi iš lovos. Per dieną Brodis nudirbdavo daugiau, tuo džiugin- 
damas savo agentę ir redaktorių. Turėdavo daugiau laiko slampinėti 
po namelį ir svarstyti apie permainas. 

Vieta puiki, ir, užuot žaismingai dvejojęs, ar nevertėtų pirkti, o 
ne nuomoti, Brodis ėmė vis rimčiau svarstyti, ar netapus namo savi- 
ninku. 

Kapitalo vertė, marža. 

Hipoteka, eksploatacija. 

Na, šalia privalumų tektų priglausti ir kelis trūkumus. O jei jis 
nusipirktų šį namą, galėtų padidinti kabinetą, gal netgi prilipinti dar 
vieną aukštą. Iš aukščiau atsiveria gražesnis vaizdas, ypač vasarą, 
kai medžių lapija tampa vientisa kaip jūra. Vasarą pro pirmo aukšto 
langus vos galima įžiūrėti upę. Dar vienas aukštas būtų puikus spren- 
dimas, užsisvajojo Brodis. Būtų nuostabu rytais sėdėti, gerti kavą ir 
pasikrauti energijos dienai. 

Jis stovėjo prie savo kabineto lango gerdamas kavą ir planuoda- 
mas pokyčius. Būtų gera. Vieną kėdę ar dvi, klausė savęs Brodis, įsi- 

vaizduodamas dar vieną aukštą. Namo pirkimas būtų didelis žingsnis, 
o moteris tame name — milžiniškas šuolis virš bedugnės. 

Moterys jam visada patikdavo, ne tik dėl kūno, bet ir dėl proto. 
Bet jei kas nors jam būtų pasakęs, kad vieną dieną jis įsigeis šalia savęs 
tos vienintelės, būtų išpyškinęs ilgiausią priežasčių sąrašą, kodėl toks 
posūkis neįmanomas. 

Dabar, kai šalia buvo Risė, Brodžiui į galvą neatėjo nė viena prie- 
žastis. 

Kai ji šalia, diena prasideda anksčiau, tas tiesa. Iš lovos išlipti 
kada panorėjęs Brodis įprato, kai išėjo iš „Tribune“. Bet dabar rytais 
laukdavo kava, labai skani kava, ir nereikėjo jos virtis pačiam. Ir valgis. 
Neįmanoma rasti priežasčių jaustis nepatenkintam keliantis anksti, 
kai kas rytą laukia puikus maistas ir puiki kava. 

Ir Risės balsas. Jos kvapas. Tai, kaip ji tvarkosi. Kaip ji renka in- 
gredientus patiekalui, dėlioja savo drabužius, pagalves ant lovos. Brodį 
labai sužavėjo vaizdas, kaip ji lanksto rankšluosčius vonioje. 

Truputį nesveika. Turbūt. 

Tačiau koks vyras gebėtų atsispirti jos akims, kurios kas rytą 
būdavo tokios miglotos? Ji pati buvo daug svaresnė priežastis kasryt 
anksti lipti iš lovos nei įspūdingiausias saulėtekis. 

Ji apgulta rūpesčių, susipainiojusi ir greičiausiai niekada neatsi- 
kratys visų savo baimių ir nerimo. Bet viskas, kas ją darė Rise, buvo 
įdomu. Visa tai Brodį traukė. Risė Gilmor niekuo nebuvo vidutiniška. 

— Kėdės bus dvi, — nusprendė Brodis. — Būtinai reikės pastatyti 
dvi kėdes. 

Nusisukęs nuo lango, jis priėjo prie savo rašomojo stalo. Pasiėmė 
Risės duotą atminties raktą. Prisijungęs prie kompiuterio, jame rado 
du dokumentus. Vienas vadinosi „RK“, kitas — „SĄRAŠAS“. 

— Receptų knyga, — sumurmėjo jis ir suabejojo, ar ji norėjo, kad 
jis perskaitytų, ar įrašė netyčia. 

Šiaip ar taip, dokumentą dabar turėjo jis. Atsidarė ir ėmė skaityti 
tekstą, pavadintą „ĮVADAS: 


Netikėtai — rytoj — atvyksta giminaičiai... Trečiasis pa- 
simatymas, ir tu ruoši vakarienę. Ir tikiesi dar pamaloninti 
pusryčiais lovoje... Atėjo tavo eilė ruošti užkandžius knygų 
klubui... Tobuloji sesuo įsiprašė į svečius su savo sužadėtiniu 


352 


gydytoju... Sūnus neatsiklausęs pažadėjo, kad iškepsi keksiu- 
kus visai klasei... 

Tik nepulk į paniką. 

Kad ir kokie užimti, užsivertę darbais ir žali virtuvėje 
būtumėte, viskas bus gerai. Tiesą pasakius, viskas bus puiku. 
Aš padėsiu jums kiekviename žingsnyje. 

Nuo ištaigingo iki kasdieniško, nuo improvizuoto pikniko 
automobilių stovėjimo aikštelėje iki elegantiškos vakarienės, 
nepraleidžiant visų tarpinių variantų. Jūs esate vyriausiasis 
virėjas. 

Na gerai, aš esu vyriausioji virėja. Bet jūs tapsite papras- 
tu gurmanu. 


— Neblogai, — nusprendė Brodis skaitydamas toliau. 

Įpynė laiko, aplinkos ir įvairaus gyvenimo būdo detalių. Bet teks- 
to neapsunkino, paliko jį suprantamą. Po įžangos ėjo trumpa knygos 
stiliaus apžvalga ir pusė tuzino receptų. Instrukcijos su įterptais leng- 
vais paskatinimais buvo tokios aiškios, kad Brodžiui pasirodė, jog net 
ir jam nebūtų neįmanoma, jomis remiantis, paruošti patiekalą. 

Kiekvienas receptas buvo pažymėtas žvaigždutėmis nuo vienos 
iki keturių. Greičiausiai tai buvo sudėtingumo lygiai. Labai nuovoku. 
Lenktiniuose skliaustuose ji buvo pasižymėjusi, kad žvaigždutes galė- 
tų atstoti virėjo kepurės piešinėliai. 

— Esi gudruolė, Liesute. 

Akimirką pasvarstęs, greitai parašė trumpą elektroninį laišką 
savo agentei. Ir prisegė Risės dokumentą. Tada jį uždarė ir atsidarė 
Risės įtariamųjų sąrašą. 

O, taip, ji tikrai gudruolė, pastebėjo Brodis dar kartą. Trumpi 
vyrų apibūdinimai buvo labai įžvalgūs ir taiklūs. Iš pradžių kiek nu- 
stebo sąraše aptikęs Maką Druberį ir gydytoją Volasą, bet nusiramino 
įvertinęs jos kruopštumą. Be to, patiko pastebėjimas, kad Makas yra 
mėgėjas flirtuoti ir dievina paskalas. Nusprendė Risės pasiklausti, ką ji 
parašytų po jo vardu, jei jis būtų įtrauktas į sąrašą. 

Įtariamųjų sąrašą Brodis papildė savo komentarais ir pastabomis. 
dį sudaužė viešbučio kambarinė, mulkinusi jį daugiau nei pusę metų, 
o paskui vėlyvą rudenį išdūmusi iš miestelio su baikeriu. 

Brodis išsaugojo papildytą dokumentą ir abudu juos persikėlė į 
savo kompiuterį. Viską baigęs pastabėjo, kad buvo tik aštuonios ryto. 
Nebeliko nieko kito, tik pradėti dirbti. 

Pertraukėlę padarė apie vienuoliktą valandą ir nusileido į virtuvę 
vietoj kavos pasiimti kokakolos ir saujelės sūrių riestainėlių. Kaip tik 
baigė doroti pirmą saują, kai suskambo telefonas. Brodis piktai dėb- 
telėjo, kaip visada suskambus telefonui, ir pralinksmėjo pamatęs, kad 
skambina jo agentė. 

— Sveika, Lida. Sekasi gerai, — atsakė Brodis, šiai paklausus apie 
rašomą knygą. 

Jis žvilgtelėjo į kompiuterio ekraną. Šiandien ji jo bičiulė. Kitomis 
dienomis būtų buvusi priešė. Kai agentė paklausė, ar jis turėtų laiko 
pasikalbėti apie savo draugės pasiūlymą, Brodis šyptelėjo. 

— Taip, turiu kelias minutes. Ką manai? 


Padėjęs ragelį, jis ėmė kuistis krūvoje raštelių, ieškodamas Risės 
darbo grafiko. Susirado pasislėpusį tarp žurnalo apie ginklus — atliko 
tyrimą — ir spausdintos medžiagos apie plazminį televizorių, kurį ne- 
seniai ketino pirkti. 

Tada žvilgtelėjo į laikrodį, į kompiuterio ekraną ir nusprendė, 
kad baisiai nenusidės, jei nuo darbo atsitrauks anksčiau. 


Kai įėjo „Pas Džonę“, Risė kaip tik nusirišo prijuostę. Jis atsirėmė 
į barą. Plaukus Risė buvo susikėlusi ant pakaušio, nuo karšto kepintu- 
vo nuraudusiais skruostais. Atrodė tokia minkštutė, pamanė Brodis. 

— Ar šiandien ką nors valgei? 

— Ne, dar neteko. 

— Tai suruošiu ką nors išsinešti. 

— Išsinešti? Kas čia dabar? Dar vienas piknikas? 

— Aš laukiuosi. 

— O... sveikinu! 

— Lengva tau sakyti. Tavęs rytais nepykina. Tas džiaugsmas nie- 
kada nesibaigia, — atsakė ji, bet nusišypsojo ir atsirėmė į barą ilsinda- 
ma kojas. — Džimas tikisi, kad šįkart bus mergaitė. Aš irgi nepriešta- 
raučiau. Kodėl tu niekada neprašai, kad aš suruoščiau priešpiečius, ką? 

— Nes Džimas man apspardytų užpakalį. Gal galėčiau paklausti, 
kada laukiama papildymo? 

— Bet tu juk vaikinas. Turėtum būti sutrikęs ir kiek išsigandęs. 
O tu puikiai susitvardai. Laukiame lapkritį, prieš Padėkos dieną. Tuo 
metu atrodysiu lyg prarijusi kamuolį. Kada išleis tavo naująją knygą? 

— Pora mėnesių anksčiau nei planuota ir tikrai ne taip skaus- 
mingai, kaip praeitą kartą. 

Išgirdusi šūktelint „Užsakymas!“, Bebė pavartė akis. 

— Na, ir vėl laikas pasinerti į maisto pramonės jaudulį ir nuo- 
tykius. 

— Priešpiečiai. — Risė išėjo iš virtuvės nešina dideliu krepšiu 
maisto. — Būsi vienas pirmųjų, kurie paragaus naujo, eksperimentinio 
„panini“. 

— „Panini“ pas Džonę. 

— O tu, Brodi? Manei, kad ruošiu sraiges ir veršiuko smegenė- 
les, — aš jas ruošti moku, ir labai skaniai. 

— Tiks ir „panini“. 

Brodis išsivedė Risę laukan ir gatvėje įsikibo į parankę, o ji ėmė 
dairytis automobilio. 

— Kur mes einame? 

— Prie ežero. 

— O! Labai smagu. Šiandien puiki diena priešpiečiams prie ežero. 

— Mes nevalgysime priešpiečių prie ežero. Mes priešpiečiausime 
ežere. — Brodis linktelėjo į kanoją. — Joje. 

Risė stabtelėjo ir, neatplėšdama akių nuo laivelio, kiek abejodama 
paklausė: 

— Mes sėdėsime kanojoje ir valgysime „panini“? 

— Aš parinkau vietą, tu parinkai maistą. Laivelis Volaso. Jis sakė, 
kad gali paskolinti kelioms valandoms paplaukioti. Teks truputį pa- 
irkluoti. 

— Hm. 

Risei patiko laivai. Tiksliau, jai patiko motoriniai laivai ir burlai- 
viai. Bet apie irkluojamus laivelius nieko neišmanė. 

— Turbūt vanduo dar labai šaltas. 

— Tu teisi, todėl geriau laikykimės virš vandens, o ne jame. Lipk, 
Rise. 

— Lipu į laivą. 

" Risė įsiropštė ir, stengdamasi išlaikyti pusiausvyrą, atsisėdo ant 
suolelio. 

— Atsigręžk į kitą pusę, — paliepė Brodis. 

— Ak. 

Brodis įlipo, padavė Risei irklą ir atsisėdo ant priekinio suolelio. 
Irklu atsistūmė nuo kranto. 

— Daryk tai, ką liepsiu, tik priešingoje kanojos pusėje. 

— Esi plaukiojęs ir anksčiau, ar ne? Man tik įdomu, ar čia nebus 
pirmas bandymas mums abiem? 

— Esu plaukiojęs. Kol kas nenusipirkau laivelio, nes vis blaškausi 
nuo kanojos prie baidarės, o įsigyti abi atrodo kvaila mintis. Be to, 
visada galima vieną išsinuomoti, nesijaudinant dėl laikymo ir prie- 
žiūros. Tereikia savininkui nupirkti pakuotę alaus ir gali naudotis kiek 
tinkamas. 

— Nekeisti kampo, — priminė sau Risė ir ėmė iš peties irkluo- 
ti. — Vanduo daug tirštesnis, nei gali pamanyti iš pradžių. 

Jos raumenys kaito, o stebėdama Brodžio judesius, lyg erelis kiškį, 
bandė neatsilikti nuo jo ritmo. Reikia pripažinti, slydimo per vandenį 
pojūtis Risei patiko, atrodė, kad laivelis tiesiog čiuožia vandens pavir- 
šiumi. Bet tam, kad jis nepaliaujamai skrietų, reikėjo negailėti jėgų, ir 
pastangų kainą ji jau jautė pečiuose ir dvigalviuose raumenyse. Laikas 
ir vėl imti mankštintis, priminė sau Risė. 

— Kur mes plaukiame? — šūktelėjo Brodžiui. 

— Niekur. 

— Ai, ir vėl ten pat? 

Ji nusijuokė ir atmetė vėjo plaikstomus plaukus. Kalnų grandinė 
susigniaužė apie juodu. 

— O Dieve. O Dieve. 

Sėdėdamas laivo priekyje Brodis nusišypsojo. Jos balse pajuto 
pagarbą ir nuolankumą. 

— Pribloškiantis vaizdas, tiesa? 

Brodis nuleido irklą, iš Risės rankų perėmė josios ir taip pat sau- 
giai nuleido. 

— Iš čia viskas atrodo kitaip. Kažkodėl kitaip. Kalnai atrodo... 

— Kaip“ 

— Kaip dievai. Sidabriniai, švytintys, su plonomis baltomis karū- 
nomis ir tamsiai žaliais diržais. Kažkokie didesni, galingesni. 

Kalnai kilo, plėtėsi, sidabro spalva ryškėjo šviesiai mėlyno dan- 
gaus fone. Baltas sniegas, dengęs viršukalnes, liejosi su tokiais pat 
baltais debesimis, sklendžiančiais aukštumoje. Ir viskas atsispindėjo 
ežero vandenyje. Risė, sėdėdama kanojoje tame vandenyje, jautėsi lyg 
patekusi į kalnų vidų. Pakilo baltasis garnys ir lyg vaiduoklis nusklen- 
dė į šiaurėje nusidriekusias pelkes. 

Ežere buvo matyti ir kitų laivelių. Geltona nedidelės „Mėnulžu- 
vės“ burė plazdėjo ežero viduryje; įnirtingai irklavo baidarininkai. 
Risė pamatė Žvejojantį iš savo kanojos Karlą ir dar porą turistų, iš- 
nyrančių iš atšakos į ežero platumą. Ji pasijuto besvorė, maža ir lyg 
apsvaigusi. 

— Kodėl neplaukioji čia kasdieną? — pasiteiravo Risė. 

— Dažniausiai plaukioju birželį, bet pastaruoju metu buvau už- 
siėmęs. Praeitą vasarą Makas mane buvo įkalbėjęs leistis į trijų dienų 
kelionę upe. Keliavome su Karlu ir Riku. Pasiryžau keliauti kartu, nes 
maniau, kad galėsiu daugiau ištyrinėti apylinkes. Mes plaukėme Gyva- 
tės upe, stovyklavome, kepėme Karlo pagautas žuvis, kurios, rodos, pa- 
čios šoko į laivą. Gėrėme kaubojišką kavą ir kalbėjomės apie moteris. 

— Turėjo būti smagu. 

— Buvo velniškai gera. Galėtume ir mudu taip pakeliauti. Išsi- 
ruoštume kelioms dienoms, kai tik pramoksi irkluoti, ir išbandytume 
vieną lengvesnių atkarpų. 

— Jei surasime tikrai lengvą atkarpą, gal ir pasiryšiu. 

— Puiku. Perskaičiau tavo sudarytą įtariamųjų sąrašą. 

— Aha. — Risei ši tema tarsi debesis uždengė saulę. Vis dėlto 
reikės ją aptarti ir ištirti, nusprendė ji. Tada atidarė sumuštinių maiše- 
lį. — Ir ką manai? 

— Gana kruopščiai sudarytas. Kai kur pridėjau savo komentarus. 
Nežymiai patyrinėję, galėsime kai kuriuos išbraukti. Jau išsiaiškinau, 
kad Riubenas, Džo, Lintas ir Dynas žaidė pokerį pas Klensį. Jie žaidė 
nuo septynių vakaro iki pusės vienuolikos, kai Riubenas ir Džo išėjo 
pas Džonę dažyti sienų. Dynas, Lintas, Stenas Ulrikas, kurio tavo sąraše 
nėra, nes jam septyniasdešimt metų ir jis liesas lyg vytelė, ir Harlė- 
jus — neįtrauktas į įtariamuosius, nes augina vešlią barzdą, — užsibuvo 
iki pirmos valandos nakties. Niekas per tą laiką nebuvo išėjęs ilgesniam 
laikui nei nusišlapinti. Dynas pralošė aštuoniasdešimt dolerių. 

— Na, trys iškrenta. 

— Mano agentei patiko tavo pasiūlyta receptų knyga. 

— Ką? Ką? 

Brodis atsikando „panini“. 

— Velniškai geras sumuštinis, — pagyrė pilna burna ir nuri- 
jo. — Ji norės su tavimi pasikalbėti akis į akį. 

— Bet knyga dar neparuošta. 

— Tai kodėl tada davei man? 

— Tiesiog... pamaniau, kad jei panorėsi ir rasi laiko, galėsi per- 
žvelgti. Tik tiek. Tada pasakytum man savo nuomonę ir gal, net ne- 
žinau, kokių nors pastabų. 

— Man pasirodė, kad pasiūlymas vertas dėmesio, todėl iš karto 
kreipiausi į agentę. Ji yra protinga moteris ir man pritarė. 

— Todėl, kad tu jos klientas, ar todėl, kad patiko pasiūlymas? 

— Visų pirma ji turi stambesnių klientų už mane, daug stam- 
besnių. Aš tik mažytė žuvelė tvenkinyje. Galėsi paklausti jos pati. Na, 
jai patiko, kaip struktūravai turinį. Viską reikės surašyti konkrečiame 
pasiūlyme. Įžangą ji pavadino „smagia ir keliančia pasitikėjimą“. Pa- 
žadėjo šįvakar išbandyti vieną tavo receptų, kad sužinotų, ar nesunku 
suprasti nurodymus. Ji mėgsta ruošti maistą, bet vieną paprastesnių 
receptų ketina duot išbandyti ir savo asistentei, kuri gaminti nemoka. 

— Tikras konkursas. 

— Ji yra užsiėmusi moteris ir nesiims dirbti su klientu, kurio pa- 
siūlymo negalės parduoti. Greičiausiai norėsi su ja pasikalbėti rytoj, 
iškart po konkurso. 

— Aš labai jaudinuosi. 

— Teisingai. Lidija negražbyliaus. — Brodis išsitraukė kokakolos 
puodelį su šiaudeliu, Risės įsidėtą priešpiečiams. — Ji susekė, kas tu 
tokia. 

— Kaip suprasti? 

— Ji protinga moteris, labai nuovoki ir neatsilieka nuo aktuali- 
jų. — Brodis net nesusimąstė, kad galėtų gerti per šiaudėelį, ir ramiau- 
siai nulupo dangtelį. — Jos atmintis — kaip dramblių gaujos. Manęs iš 
karto paklausė, ar tu ta pati Risė Gilmor iš Bostono, prieš porą metų 
likusi gyva po Maneo skerdynių. Aš ir nemelavau. 

Risės apetitas dingo kaip į vandenį. 

— Žinoma, kad nemelavai. O koks jai skirtumas, kas aš tokia? 

— Tai gali būti svarbu tau. Jei parduosi savo knygas, jei leisi ne- 
mažu tiražu, ji bus ne vienintelė, kuri suves galus. Tau gana ilgai pa- 
vyko išvengti smalsių žvilgsnių, Liesute. Jei įmsiesi šios idėjos, būsi 

iš karto pastebėta. Pasipils reporteriai, galybė klausimų. Turėsi apsi- 
spręsti, ar ryšiesi tam. 

— „Likusi gyva po masinių skerdynių, buvusi psichiatrijos ligo- 
ninės pacientė parašė gurmaniškų receptų knygą . Supratau. Mėšlas. 

— Yra apie ką pagalvoti. 

— Greičiausiai yra. 

Rfsė apsižvalgė, apmetė akimis tyvuliuojantį vandenį, kalnus, 
pelkes. Gluosniai merkė savo plunksninius lapus į vandenį, o kitoje 
ežero pusėje sidabrinė žuvis pašėlusiai spurdėjo Karlo rankose. Buvo 
taip gražu, taip ramu — Risė nebeturėjo kur dingti. 

— Vis tiek ji gali nesiimti man atstovauti. O jei ir apsiimtų, — 
svarstė Risė, — gali nepavykti parduoti. — Ji atsisuko į Brodį. — Dar 
reikia įveikti daug pakopų. 

— Pakopos nedidelės, bet užims velniškai daug laiko. Todėl turi 
apsispręsti, ką nori pasiekti ir per kiek laiko. — Brodis atsikando su- 
muštinio. — Kodėl į šiandienos meniu įtraukei „panini'? 

— Nes jie labai skanūs, greitai paruošiami. Šiek tiek įvairovės 
tikrai bus neprošal. 

— Štai dar viena priežastis, — Brodis mostelėjo ranka su su- 
muštiniu. — Tu esi kūrybinga ir negali laikyti to užgniaužusi. Mėgsti 
ruošti maistą, bet vis dėlto savaip arba bent jau pridėti žiupsnelį savęs. 
Jei ir toliau ten dirbsi, būsi priversta pamažu įsitraukti. 

Risė nenustygo vietoje, jautėsi nepatogiai, nes žinojo, kad Brodis 
teisus. Žinojo, kad jau dabar po truputį tą daro. 

— Aš nesistengiu perimti verslo. 

— Aš to ir nesakiau. Bet tu jau nesistengi prisitaikyti. Angelo 
Kumštis niekada netaps Džekson Houlu. 

Risė sutriko ir papurtė galvą. 

— Žinau. 

— Bet miestelis augs. Apsižvalgyk aplinkui, — jis mostelėjo į 
kalnų peizažą. — Žmonės šito nori. Nori būti arčiau šio vaizdo, kalnų 
oro, ežero, medžių. Vieniems užtenka ir savaitgalio ar poros savaičių 
atostogų. O kiti nori būti šalia visą laiką arba turėti antrus namus, 
kuriuose gali apsistoti atvykę pasiplaukioti arba slidinėti, arba jodinėti 
arkliais. Kuo tirščiau žmonių darosi miestuose ir priemiesčiuose, tuo 
daugiau pageidauja iš ten ištrūkti, ieško vietos, kurioje galėtų maloniai 
praleisti laiką. O žmonių būdingas bruožas — amžinas noras valgyti. 

Risė paėmė atsineštą.vandens buteliuką ir atkimšo. 

— Ar čia toks suktas pasiūlymas atidaryti savo restoraną? 

— Ne. Visų pirma tu baisiai užsiutintum Džonę. Antra, nenori 
turėti savo restorano. Tu nori dirbti restorano virtuvėje. Ar žinai, kas, 
pasirodo, yra stambiausias verslininkas Angelo Kumštyje? 

— Ne, taip ekspromtu neatspėsiu. 

— Džonė Parks. 

— Nejuokauk. Žinau, kad jai priklauso kelios vietos. 

— „Angelo skanėstas“, pusė viešbučio, mano ir dar trys nameliai, 
keturi namai vien Kumštyje ir geras gabalas žemės netoli miestelio. 
Jai priklauso pastatas, kuriame yra „Tetonų galerija“ ir „Dovanų par- 
duotuvė.. 

— Tu turbūt juokauji. O ji spiegia, jei noriu išleisti kelis centus 
arugula salotoms. 

— Būtent todėl jai ir priklauso pusė miesto. Ji labai taupi. 

— Ašją tikrai myliu ir žaviuosi, bet pripažink, jos užkandinė pigi. 

Brodis šyptelėjo ir paėmė kokakolos puodelį. 

— Argi taip kalbama apie savo verslo partnerį? 

— Kokiu būdu ji iš mano viršininkės taps partnere? 

— Kai pasiūlysi atidaryti restoraną „Kiekvienam gurmanui“ 
kitoje ežero pusėje. Nedidelį, jaukų, su aukštesnio nei vidutinio lygio 
valgiais. 

— Ji niekada... O gal. Nediduką, intymios aplinkos, ypatingoms 
progoms, tinkantį ištaigingiems damų pietums. Hm. Kuriame būtų 
patiekiami tik pietūs ir vakarienė. Gerai apgalvotas meniu. Hm. 

Išgirdęs trečią „hm“, Brodis vos suvaldė šypseną. Jos galva jau 
generavo idėją. Bet jis numanė: netrukus mintis pasigaus ir nervai. 

— Be abejo, viskas priklauso nuo tavo pačios norų. 

— Ir kiek laiko ketinu skirti tam pasiekti. Tu esi klastingas niek- 
šelis, Brodi. Pasėjai šitą sėklą mano galvoje, ir aš dabar niekaip jos iš 
ten neiškrapštysiu. 

— Turėsi apie ką pagalvoti. Ar valgysi tą pūsę sumuštinio? 

Šypsodamasi Risė padavė sumuštinį, o jos kišenėje suskambo 
mobilusis telefonas. 

— Man niekada niekas neskambina. — Risė ėmė raustis kišenė- 
je, ieškodama mobiliojo. — Įdomu, kodėl gi aš visada nešiojuosi jį su 
savimi. Klausau? 

— Risė Gilmor? 

— Taip. 

— Čia Seržas. Aš tave pagražinau Džeksone. 

— O taip, Seržai. Kaip laikaisi? 

— Tiesiog puikiai, tikiuosi, judvi su Linda Geil grįšite manęs ap- 
lankyti. 

Risė nesąmoningai kilstelėjo ranką ir perbraukė vėjo sutaršytus 
plaukus. Be jokios abejonės, būtų neblogai apsikirpti. Bet taip pat rei- 
kia sumokėti automobilio draudimą. 

— Būtinai su ja pasitarsiu. 

— Tačiau dabar skambinu kitu reikalu, dėl to piešinio, kurį pa- 
likai. Dėl to portreto. 

— Dėl eskizo? Tu ją pažinai? 

— Ne, ne aš. Neseniai pasamdžiau merginą galvoms plauti, o ji 
sakė pažinusi. Gal tau duoti jos telefoną? 

— Luktelėk. — Risė ypatingai pažvelgė į Brodį. — Ar ji dabar yra 
kirpykloje? Ta nauja darbuotoja? 

— Ne, šiuo metu nėra. Ji pradeda dirbti nuo pirmadienio. Bet 
turiu kontaktus. Ar pasakyti? 

— Taip. Minutėlę! — Risė išsitraukė iš rankinuko rašiklį ir užrašų 
knygutę. — Gerai, sakyk. 

— Marlė Metjus, — pradėjo Seržas. 

Risė viską užsirašė: vardą, adresą, telefono numerį, sėdėdama 
kanojoje, kuri tingiai sūpavosi vandens paviršiuje. 

— Ačiū, Seržai, labai tau ačiū. Vos tik pasitaikius progai mudvi su 
Linda Geil atvažiuosime pasigražinti. 

— Laukiu nesulaukiu. 

Risė uždarė telefoną. 

— Kažkas atpažino moterį portrete. 

— Tiek ir pats supratau. Čiupk savo irklą. Prieš važiuojant į 
Džekson Houlą, reikia dar nusiirti iki kranto. 

Marlė Metjus gyveno pirmame dviejų aukštų medinio namelio 
aukšte netoli 89-ojo greitkelio. Matyt, buvo stengtasi namus stilin- 
gai papuošti, sienomis su netikrais lipdiniais suformuojant nedidelį 


361 


kiemelį, atitvertą plieniniais vartais. Viduje stovėjo kelios išblukusiu 
tinkleliu aptrauktos kėdės, pora metalinių staliukų, vis dar šviečiančių 
naujais baltais dažais. Aplinka buvo tvarkinga ir, nepaisant kelių duo- 
bių nedidelėje automobilių stovėjimo aikštelėje, gražiai prižiūrima. 

Šviesiaplaukis berniukas kieme važinėjo raudonu triračiu, atkak- 
liai sukdamas didelius ratus. Pro atvirą langą antrame aukšte sklido 
nesiliaujantis kūdikio klyksmas. Vos tik juodu ėmė žingsniuoti kiemu, 
moteris atvėrė stiklines stumdomas pirmo aukšto duris. 

— Kuo galiu jums padėti? 

Moteris buvo smulkutė, atletiško kūno sudėjimo, lygiais, žvilgan- 
čiais bronzos spalva dažytais plaukais. Rankose gniaužė grindų šepetį, 
piktai žiūrėdama, lyg pasiruošusi juo pasinaudoti, jei atsakymas ne- 
tenkins. 

— Tikiuosi, kad galėsite. — Risė puikiai suprato, kaip galima 
baimintis nepažįstamųjų, todėl atvirai nusišypsojo. — Mes ieškome 
Marlės Metijus. 

Moteris davė ženklą mažajam berniukui. Jai tereikėjo ištiesti 
pirštą, ir jis triračiu pasuko link jos. 

— O kam? 

— Ji gali pažinoti moterį, kurios mes ieškome. Man skambino 
Seržas iš „Plaukų magijos“. Aš esu Risė, Risė Gilmor. O čia Brodis. 

Pasirodo, slaptažodis buvo jos naujojo viršininko vardas. 

— Ak, viskas aišku, aš esu Marlė. 

Viršuje kūdikis nustojo klykęs, nes kažkas ėmė tyliai dainuoti 
ispaniškai. 

— Mano kaimynei neseniai gimė vaikas, — pridūrė Marlė, kai 
Risė žvilgtelėjo į langą antrame aukšte. — Turbūt galite trumpam už- 
eiti. Rori, tu Žaisk ten, kur galėčiau tave matyti. 

— Mama, galiu pasiimti pakelį sulčių? Ar galiu? 

— Žinoma, bėk ir pasiimk. Bet kai išeisi laukan, būk ten, kur 
galėčiau tave matyti. 

Berniukas nudūmė į namą, juodu nusekė įkandin. Vaikas nuskuo- 
dė tiesiai prie šaldytuvo virtuvėje, kurią nuo svetainės skyrė baras. 

— Gal jūs ko nors norite? — paklausė Marlė. — Ko nors atsi- 
gaivinti“ 

— Ačiū, tikrai nereikia. 

Namai buvo labai švarūs ir kvepėjo citrininiu valikliu, kuriuo 
šeimininkė ką tik valė grindis. Nors kambariai buvo skurdūs, gyven- 

toja stengėsi juos padaryti jaukesnius, pastatydama ant baro raudono 
stiklo vazą su dirbtinėmis geltonomis ramunėmis ir gėlę vazone ant 
stalo, apšviesto saulės spindulių, prasiskverbiančių pro užuolaidas. 
Kambario kampas buvo skirtas vaikui. Jame stovėjo mažas baltas 
staliukas ir kėdutė. Ant sienos kabėjo kamštinė lenta, nuklijuota vaiko 
piešiniais, ant grindų stovėjo balta permatoma dėžė, prikrauta kaladė- 
lių ir žaislų. 

Roris, labiau susidomėjęs svečiais, o ne savo triračiu, nešinas sul- 
čių pakeliu priėjo prie Brodžio. 

— Turiu lenktyninę mašiną ir gaisrinę, — pareiškė jis. 

— Tikrai? Ir kuri iš jų greitesnė? 

Roris nusišypsojo ir nuėjo atsinešti Žaislų. 

— Prašau, eikite ir sėskitės, — pasiūlė Marlė. 

— Ar nieko prieš, jei aš atsisėsiu čia? 

Brodis nuėjo paskui berniuką ir įsitaisė ant grindų šalia jo. Du 
vyrai suskato tyrinėti žaislų dėžės turinį. 

— Tą portretą kirpykloje palikau prieš porą savaičių, — pradėjo 
pokalbį Risė, o Marlė nenuleido akių nuo savo sūnaus. — Seržas man 
sakė, kad jūs, regis, ją pažinote. 

— Gali būti. Negaliu garantuoti. Tiesiog pamačiusi piešinį ant 
stalo pagalvojau — o gal net pasakiau balsu — „Kodėl čia Dinos por- 
tretas? 

— Dinos? 

— Dinos Blek. 

— Ji jūsų draugė? — lyg niekur nieko paklausė Brodis, lenkty- 
niaudamas ant grindų Rorio gaisrine. 

— Negalėčiau sakyti, kad ji mano draugė. Anksčiau gyveno ant- 
rame aukšte, ten dabar gyvena Lupė, neseniai pasigimdžiusi kūdikį. 

— Anksčiau gyveno? — pakartojo Brodis. 

— Taip, ji išvyko. Gal prieš mėnesį ar panašiai. 

— Išsikėlė? — paklausė Risė. 

— Lyg ir taip. — Tarsi įsitikinusi, kad Brodis neketina griebti Rorį 
ir išsinešti, Marlė prisėdo ant sofos krašto. — Ji paliko savo kelis daik- 
tus, drabužius pasiėmė, bet virtuvės rakandus, žurnalus paliko bute. 
Sakė, jai jų neprireiks, esą tinkami tik išmesti. 

— Ji pati jums taip pasakė? 

— Man? Ne. — Marlė kietai sučiaupė lūpas. — Mes tuo metu ne 
itin artimai draugavome, mažai kalbėdavomės. Ji paliko raštelį valdy- 

tojui. Jis gyvena šalimais. Rašė, kad išvažiuoja į geresnę vietą. Jau seniai 
žadėjo išsikraustyti. Tad pasičiupo drabužius, sėdo ant savo motociklo 
ir išzvimbė. 

— Motociklo? — perklausė Brodis. 

— Ji vairuodavo harlėjų. Sakyčiau, jai labai pritiko, nes į savo butą 
nuolat tempdavo panašaus tipo vaikinus. — Marlė metė žvilgsnį į Rorį, 
norėdama įsitikinti, kad jis nesiklauso. — Dirbo striptizo bare, — ty- 
liai tarė ji. — Baras vadinasi „Randevu“. Dina mane tikindavo, — dar 
tada, kai kalbėdavomės, — kad ten uždirbčiau daug daugiau nei „Besi- 
šypsančiame Džeke“, kur dirbu padavėja. Bet aš niekada nenorėjau 
dirbti tokioje vietoje, dievaži, tikrai neketinu nešioti alų pusnuogė, kai 
auginu Rorį. 

— Arji gyveno viena? — toliau klausinėjo Risė. 

— Taip, bet nuolat į namus vesdavosi kompaniją. Atsiprašau, kad 
taip kalbu, jei ji yra jūsų draugė, bet ji šitaip elgėsi. Beveik kiekvieną 
vakarą vesdavosi draugus, bet viskas baigėsi gal prieš šešis ar aštuonis 
mėnesius. 

— Ir kas tada pasikeitė? 

— Esu beveik tikra, kad atsirado vyras — ji susirado draugą. 
Girdėdavau juodu viršuje kokį kartą per savaitę. Tada ji išskuosdavo 
kokiai dienai arba dviem. Man sakydavo, kad užkibo žuvis — taip ji 
kalbėdavo. Sakydavo, kad jis perka jai įvairiausius daiktus. Nupirko 
naują odinį švarką, pakabuką, naują apatinį trikotažą. Paskui, net ne- 
žinau, regis, jie susikivirčijo. 

— Kodėl taip manote? 

— Na, ji parburzgė vieną rytą namo, o aš tuo metu kaip tik so- 
dinau Rorį į automobilį ir ketinau vežti į vaikų darželį. Ji tiesiog degė 
pykčiu. Keikėsi kaip koks vežikas. Pasiūliau jai nusiraminti, nes auto- 
mobilyje sėdi mano sūnus. O ji man atsakė, kad jis užaugs ir taps tokiu 
pat kalės vaiku kaip ir visi vyrai. Ar galite bent įsivaizduoti? — pasi- 
piktino Marlė, vis dar įsižeidusi dėl tų žodžių. — Šitaip pasakyti apie 
mano mieląjį berniuką motinai tiesiai į akis? 

— Sunku patikėti. Matyt, buvo dėl kažko labai supykusi. 

— Man visai nerūpi, kas buvo ją supykdęs, bet taip šnekėti apie 
Rorį tikrai neturėjo teisės. Aš tada vos susilaikiau. Bet nusprendžiau 
verčiau šokti į automobilį ir išdumti iš stovėjimo aikštelės. Juk su ma- 
nimi buvo vaikas, o jau esu girdėjusi, kad kartą bare ji yra aptalžiusi 
vaikinui veidą alaus buteliu. Su ja geriau neprasidėti. 

— Ir negalima jūsų kaltinti. 

Risė prisiminė, kaip Dina trenkė savo žudikui per veidą, kaip ant 
jo puolė. 

— Betji nenusiramino, — tęsė Marlė. — Šoko man į akis. Pasakė, 
kad jos niekas nepastumdys, niekas neapgaudinės. Ir jis, — matyt, ji 
kalbėjo apie tą vaikiną, su kuriuo susitikinėjo, — turės sumokėti. O su 
juo susitvarkiusi patrauks ieškoti geresnio gyvenimo. — Marlė gūžte- 
lėjo pečiais. — Na, maždaug taip viskas ir vyko. Ji įsmuko į savo butą, 
o aš išvažiavau. Buvau kaip reikiant supykusi. 

— Ar tada paskutinį kartą ją ir matėte? — paklausė Brodis. 

— Ne, atrodo, mačiau ją dar porą kartų. Tik, tiesą pasakius, ven- 
giau susitikti. Kelis kartus girdėjau burzgiant jos motociklą. 

— O gal atsimintumėte, kada paskutinį kartą jį girdėjote? — pa- 
klausė Risė. 

— Tikrai atsimenu, nes paskutinis kartas buvo vidury prakeiktos 
nakties. Ji mane pažadino. Kitą dieną valdytojas man pasakė, kad ji 
įdėjo raktus į voką ir pakišo po durimis. Dar jis prasitarė, kad jos daik- 
tus kuriam laikui sudėjo į sandėlį. — Marlė ir vėl gūžtelėjo pečiais. — 
Gal sudėjo, gal nesudėjo. Čia jau ne mano reikalas. Džiaugiuosi, kad ji 
išvyko. Lupė su savo vyru yra daug geresni kaimynai. Seržas sakė, kad 
galėsiu kirpykloje dirbti tuo metu, kai Roris būna darželyje, bet Lupė 
man jį prižiūri ir vakarais, todėl galiu dirbti ir padavėja. Savo vaiko 
Dinai niekada nebūčiau patikėjusi. — Staiga Marlė susiraukė. — Gal 
jūs kokie policininkai? Ji pateko į bėdą? 

— Mes ne policininkai, — atsakė Risė, žvilgtelėdama į Brodį. — 
Bet manau, kad ji tikrai bus patekusi į bėdą. Nežinote, gal kartais šiuo 
metu yra namo valdytojas? 

— Jis dažniausiai būna dienomis. 

Valdytojas buvo namuose. Džeikobas Meklanburgas, aukštas, 
liesas septyniasdešimtmetis dabitiškais žilais ūsais. Jo butas buvo 
identiškas Marlės butui, tik kimšte prikimštas knygų. 

— Dina Blek. Sunkus atvejis, — pasakė jis, purtydamas galvą. — 
Visą laiką skundėsi. Nors nuomą sumokėdavo laiku — na, beveik 
laiku. Labai nelaiminga moteris, dėl savo nenusisekusio gyvenimo 
kaltinanti visus aplinkinius, tik ne save. 

— Ar čia Dina? 

Risė išsitraukė iš rankinuko eskizą. Meklanburgas pasikeitė aki- 

— Labai panaši. Sakyčiau, čia ji. Labai daug panašumų. Kodėl jūs 
jos ieškote? 

— Ji dingo, — atsakė Brodis, Risei nespėjus prasižioti. — Gal 
kartais vis dar turite jos paliktą raštelį? 

Meklanburgas akimirką pasvarstė, atidžiai žiūrėdamas Brodžiui į 
veidą, paskui nukreipė žvilgsnį į Risę. 

— Mėgstu viską laikyti tvarkingai. Nenorėčiau, kad ji grįžtų atgal 
ir pareikštų, jog išnuomojau jos kambarį neatsiklausęs. Bet nemanau, 
kad kas nutiktų, jei leisčiau jums žvilgtelėti. 

Jis nuėjo iki vienos ilgutėlės knygų lentynos, išsitraukė taburetę 
su ratukais ir atsisėdo peržiūrėti šoninės spintelės. 

— Puiki knygų kolekcija, — pasigėrėjo Brodis. 

— Įsivaizduoju, kad galima gyventi be maisto, bet negaliu įsivaiz- 
duoti savo gyvenimo be knygų. Aukštojoje mokykloje mokiau anglų 
kalbos trisdešimt penkerius metus. Kai išėjau į pensiją, norėjau rasti 
darbą, kurio metu galėčiau netrukdomas skaityti knygas ir vis dėlto 
netapčiau atsiskyrėliu. Šis darbas mano norus puikiai patenkina. Galiu 
susidoroti su smulkiais remonto darbais, o suvaldžius kelis dešimtme- 
čius paauglius, nuomininkai tikrai ant galvos nelipa. Dina buvo vienas 
sunkesnių atvejų. Ji nenorėjo čia gyventi. 

— Čia? 

— Na, mažame, pigiame butuke, toli nuo miesto šėlsmo. O ir 
mokėti nuomos ji nenorėjo. Ji man daug kartų siūlė labai platų sek- 
sualinių paslaugų meniu, jomis esą galėtų atsiskaityti vietoj nuompi- 
nigių. — Išsitraukdamas aplanką jis kiek šyptelėjo. — Na, galiu tik 
pasakyti, kad ji buvo ne mano skonio. 

Iš aplanko ištraukė lapelį ir padavė Brodžiui. 


Eikite visi velniop su visa šita skyle. Išsikeliu į geresnę vie- 
tą. Jei norit, daiktus palikite kambaryje, jei norit — sudeginkit. 
Man visiškai nusispjaut. DB 


— Labai glaustai, — pastebėjo Brodis. — Regis, spausdinta kom- 
piuteriu. Ar Dina turėjo kompiuterį? 

Meklanburgas susiraukė. 

— Dabar, kai paklausėte... Ne, nemanau, kad turėjo. Bet mieste 
yra daug interneto kavinių. 


366 


— Vis tiek keista, — pridūrė Risė, — kodėl jai išvis prireikė pa- 
siųsti jus velniop. Kodėl tiesiog neišvyko? 

— Na, ji mėgo kandžiotis ir girtis. 

— Dina su kažkuo kelis mėnesius susitikinėjo. 

— Manau, kad taip. Siausti ji nustojo, regis, prieš pat šventes. 

— Ar jūs kada matėte tą jos vyrą? 

— Gal ir mačiau. Vieną kartą. Daugelis jos „draugužių“ nesi- 
stengdavo likti nepastebėti. Apačioje yra skalbyklos. Vienas nuomi- 
ninkų man pasiskundė, kad kažkuri skalbimo mašina prastai veikia. 
Nusileidau patikrinti ir išsiaiškinti, ar galėsiu pataisyti pats, ar prireiks 
kviesti meistrą. Aš kaip tik lipau laiptais į viršų, kai jis — Dinos drau- 
gas — leidosi iš jos buto. Buvo pirmadienio popietė. Puikiai atsimenu, 
nes pirmadieniais visi mano nuomininkai dirba. 

— Pirmadienis, — pakartojo Risė. — Maždaug per šventes. 

— Taip, tuoj po Naujųjų metų, regis. Prisimenu, kad per naktį 
buvo prisnigę kelis colius ir man teko nukasti visą tą sniegą. Dažniau- 
siai tvarkausi anksti rytais arba tarp ketvirtos ir šeštos valandos, jei 
tik nėra kokių skubių nutikimų. Per priešpiečius mėgstu skaityti, o po 
pietų — numigti pokaičio. Bet tą rytą buvau pamiršęs skalbimo maši- 
ną, todėl turėjau ją sutvarkyti. 

Pirštais perbraukdamas ūsus, Meklanburgas akimirką patylėjo 
sučiaupęs lūpas. 

— Turiu pastebėti, kad jis nustebo mane pamatęs — arba kad aš 
jį pamačiau. Nusisuko ir pagreitino žingsnį. Be to, automobilio nebuvo 
pasistatęs stovėjimo aikštelėje. Mane apėmė baisus smalsumas, todėl 
skubiai užlipau pas save ir žvilgtelėjau pro langą. Jis tuo metu išskubė- 
jo pro automobilių aikštelę ir pasuko už kampo. 

— Gal jis gyvena miestelyje, — pasamprotavo Risė. 

— Arba automobilį buvo pasistatęs kitur. Tik pastebėjau viena: 
nuo tada Dina pati išeidavo su juo susitikti. Jei tik su juo susitikinėda- 
vo. Kiek man žinoma, jis daugiau nė karto čia nepasirodė. 


— Jis nenorėjo būti pastebėtas. Ką tu į tai pasakysi? 

— Taigi, — sutiko Brodis. — Greičiausiai bus arba vedęs, arba 
varžomas subtilaus statuso. 

— Kaip koks politikas ar ministras? 

— Taip, šiedu priklausytų pastarajai grupei. 

Kai jiedu priėjo prie automobilio, Risė ėmė apžiūrinėti namą iš 
šalies. 

— Čia visai ne skylė. Yra viskas, ko reikia, švaru, prižiūrėta. Bet 
Dinai Blek neužteko. Ji troško daugiau. Norėjo erdviau, prabangiau, 
patogiau. 

— Ir manė sužvejojusi vyrą, galintį jai tai pasiūlyti. Manė, kad 
žuvis užkibo, — pakartojo Brodis, o Risė susiraukusi atsisuko. 

— Vadinasi, jis arba neaprūpino jos, arba nutraukė santykius. Aš 
sakyčiau, kad greičiausiai antras atvejis. Gal vyras buvo vedęs, o gal 
viešas asmuo. Bet, Brodi, jei jis taip baiminosi būti atpažintas, nebe- 
tinka mūsų versija, kad žudikas gyvena Angelo Kumštyje. Kad jis iš 
čia kilęs. 

— Niekas nesikeičia. — Brodis atidarė jai dureles, tada apėjo 
automobilį iš vairuotojo pusės. — Tai gali būti asmuo, turintis reika- 
lų Džekson Houle. Arba žmogus, kurį gali pažinti kas nors atvykęs į 
Kumštį. O gal paprasčiausiai taip pasielgė spaudžiamas kaltės. — Bro- 
dis, kaip ir Risė, stovėjo atsirėmęs į atviras dureles. — Bet jis jos nenu- 
žudė todėl, kad ji nenorėjo skirtis. Žinoma, kai taip nutinka, būna ne- 
malonu, dažniausiai Žmonės apsipyksta, bet vis dėlto iki žmogžudystės 
retai kada prieina. „Labai gaila, mieloji. Tarp mūsų viskas baigta“ ir 
viskas. 

— Vyrai — tikri niekšai. 

— Aha, bet ir jūsų padermė mėgsta nutraukti santykius. 

— Taip, bet mes dažniausiai sakome: „Man labai gaila. Tai ne tavo 
kaltė, čia dėl manęs.“ 

Brodis prunkštelėjo ir sėdo į automobilį. 

— Jau geriau iš karto smeigtų šakute į akį, o ne taip pasakytų. Bet, 
matyt, jos rankose buvo kažkoks koziris. Ji kažkuo grasino. Marlei ji 
pasakė, kad jis sumokės. Sakyčiau, sumokėti jis nenorėjo. 

— Taigi jis ją nužudė, atsikratė kūno ir paslėpė savo pėdsakus. 
Tada grįžo čia vidury nakties su jos motociklu. Jau turėjo būti kom- 
piuteriu išspausdinęs raštelį. 

— Taip, jis turi turėti kompiuterį arba bent jau galimybę juo nau- 
dotis, — pritarė Brodis. — Bet įtariamųjų dėl to nesumažėja. 

Vis dėlto galvosūkis po truputį sprendėsi. Jie jau žinojo vardą, 
gyvenimo būdą, jei tik, aišku, nesigriebia ne to šiaudo. 

— Jis paėmė jos drabužius, — pridūrė Risė. — Moteris drabužių 
nepalieka. Tad jam teko juos pasiimti. Bet jų atsikratyti visai nesunku. 

Paliko indus ir kitus virtuvės rakandus — nenorėjo apsikrauti. Visko 
panaikinti net nesivargino, tiesiog nepaliko palaidų galų. Niekas jos 
neieškos, nes manys, kad ji paprasčiausiai išsikraustė. 

— Betjis nesitikėjo, kad tu nepasiduosi. Nes tu ne tik matei, ką jis 
padarė, bet ir nenurimai, kol jos nesuradai. 

— Dina Blek. — Risė užsimerkė. — Regis, jau žinome jos vardą. 
O ką darysime toliau? 

— Toliau? Važiuosime į striptizo barą. 


Risė nežinojo, ko tikėtis. Odinių drabužių, kietų vyrukų ir sun- 
kios muzikos? 

Iš tikrųjų rado ne tik odinius drabužius, bet ir džinsus, o vyru- 
kai atrodė labiau abejingi nei agresyvūs. Muzika — rėksmingas rokas 
— grojo trankiai, o scenoje sukinėjosi moteris violetiniais plaukais, 
prisidengusi tik kelnaitėmis su juostele ir avinti aukštakulniais batais 
„ant platformos“. Nuo mėlynai apšviesto staliuko kilo cigarečių dūmai, 
prie jo sėdėjo pora stambių vyrukų gausiai tatuiruotomis rankomis ir 
liukų, daugelis jų nedideli, skirti sėdėti vienam arba dviese ir atsukti į 
sceną. Iš jų tik keletas netušti. 

Nežinodama, kaip turėtų elgtis, Risė atsisėdo prie baro, o Brodis 
tuo tarpu užsisakė porą bokalų pilstomo alaus. Barmenas buvo su kaš- 
toniniais ūsais, nukarusiais iki smakro, o jo galva plika kaip nuluptas 
melionas. Brodis nuėjo prie baro pasiimti užsakyto alaus. 

— Gal neseniai matėt Diną? — paklausė jis barmeno. 

Šis murzinu skuduru šluostė išsitaškiusias putas. 

— Ne. 

— Išėjo iš darbo? 

— Matyt. Tiesiog nebepasirodė. 

— O kada? 

— Prieš kurį laiką. O kas ji tau tokia? 

— Ji mano sesuo, — įsiterpė Risė ir plačiai nusišypsojo. — Na, 
pusiau sesuo. Motina ta pati, bet kitas tėvas. Mes ketiname važiuoti 
į Las Vegasą, ir pamaniau, kad būtų neblogai pasikviesti kartu Diną. 
Kokiai dienai ar porai. 

Risė žvilgtelėjo į Brodį ir pamatė, kad jis su nuostaba akyse į ją 

žiūri ir vos laikosi nesusijuokęs. 

— Buvome užšokę į jos namus, — tęsė toliau Risė, — bet mums 
pasakė, kad ji išsikėlė praeitą mėnesį, bet dirbo čia. Jau seniai iš jos 
nieko negirdėjome. Žinia, tik norėjome pasisveikinti. 

— Niekuo negaliu padėti. 

— Na, ką padarysi, — Risė pasiėmė alų ir susiraukė. — Mes ne- 
same nei artimos, nei labai draugaujame. Tiesiog pamaniau, kad jei 
jau esame netoliese, galėtume susitikti. Gal kas nors gali žinoti, kur ji 
išvyko? 

— Man nieko nesakė. Ir taip likau be šokėjos. 

— Iš jos galima to tikėtis. — Risė gūžtelėjo pečiais ir padėjo alų 
net neparagavusi, nes suabejojo, ar tokioje vietoje labai rūpinamasi 
švara. — Matyt, be reikalo švaistome laiką, — pasakė ji Brodžiui. — 
Gal ji išvyko su tuo vaikinu, su kuriuo jau kurį laiką susitikinėjo. 

Padavėja už nugaros prunkštelėjo ir pasidėjo padėklą, prikrautą 
taurių, butelių ir peleninių. 

— Nemanau. 

— Kaip sakėt? 

— Kad jie susipyko. Ir dar kaip susipyko. Jis buvo išvedęs ją iš 
kantrybės. Ar atsimeni, Kunai? 

Barmenas tik gūžtelėjo pečiais. 

— Jei įdomi mano nuomonė, tai galiu pasakyti, kad ji nuolat bū- 
davo išvesta iš kantrybės. 

— Turbūt ir tai ne naujiena. — Risė dirbtinai nusivaipė užvers- 
dama aukštyn akis. — Bet ji man pasakojo, kad su juo lyg rimtai susi- 
metė. Koks, po velnių, buvo jo vardas? 

— Man niekada neminėjo, — atsakė padavėja. — Vadindavo jį 
Upėtakiu. Na, jis buvo geras laimikis, jei suprantate, ką noriu pasakyti. 

— Taip, suprantu. 

— Du alaus ir viskio, Kunai. 

Risė laukė progos, kol padavėja nešė užsakymą prie staliuko ar- 
čiausiai scenos. Kai ji grįžo nešina tuščiu padėklu, Risė nusišypsojo. 

— Tai tada nebuvo labai rimta. 

— Ką? 

— Sakau, Dina su tuo vaikinu, tuo Upėtakiu, matyt, ne itin rimtai 
draugavo. 

— Jei klaustumėt manęs, tai sakyčiau, kad visai rimtai. Na, bent 
jau iš jos pusės. 

— Tikrai? — Risė gūžtelėjo pečiais ir gurkštelėjo mažą gurkšnelį 
alaus. — Visai jai nebūdinga. Dina mėgdavo juos numelžti, o ne prisi- 
rišti. 

Šyptelėjusi padavėja persisvėrė per barą ir išsitraukė pakelį „Vir- 
ginia Slims“. 

— Šitas buvo neblogas. Kunai, darau pertraukėlę. 

— Aš esu Risė, — ji ir vėl nusišypsojo. — Gal Dina yra apie mane 
užsiminusi? 

— Ne, nepamenu, kad būtų minėjusi. Net nežinojau, kad ji turi 
seserį. Aš esu Džeidė. 

— Malonu susipažinti. Tai ką, Dina buvo susikukavusi su tuo 
vyru? 

— Na, pirmiausia ji nustojo namo temptis turtingesnius vy- 
rus. — Iš kišenės Džeidė išsitraukė degtukų dėžutę ir vieną užsižie- 
bė. — Nepyk, ji vis dėlto tavo sesuo. 

— Nieko naujo. Turbūt todėl man keista, kad ji taip rimtai susi- 
dėjo su šituo vyruku. 

— Sakė, kad jis buvo aukštesnės klasės. — Džeidė atlošė galvą ir 
išpūtė dūmą. — Nesuprantu, kodėl jai taip pasirodė, nes jiedu susi- 
tiko čia. 

— Mat kaip. — Risė vos išlaikė ramų balsą. — Tai tu jį matei. 

— Gal ir mačiau. Negaliu tvirtinti. Jis tikrai ne iš nuolatinių lan- 
kytojų, nes ji tikrai būtų jį parodžiusi. Bet jis pirko jai visokius daiktus. 
Kartą rodė pakabutį ir sakė, kad jis padarytas iš aštuoniolikos karatų 
aukso. Greičiausiai gryna nesąmonė, bet pakabutis buvo gražus. Su 
mėnuliu. Panašus į nedidelę baltą lėkštutę. Sakė, kad ji iš gryniausio 
perlo, o žėručiai grandinėlėje — tikri deimantai. 

— Deimantai? Nieko sau. 

— Tikriausiai melavo, bet ji man taip sakė. Ji to pakabučio nenu- 
sisegdavo niekad, netgi šokdama scenoje. Sakė gausianti ir dar. Upėta- 
kis ją vadino savo tamsiąja mėnulio puse. Ką tai galėtų reikšti? 

— Gal tas Upėtakis žino, kur ji gali būti. — Risė žvilgtelėjo į Bro- 
dį, laukdama pritarimo. 

Bet jis nusprendė ir toliau gerti alų, apsimesdamas tikru vyru, 
kuriam moterų reikalai nerūpi. 

— Kaip manai, gal dar kas nors galėtų ją pažinoti? Gal kokia 
viena šokėja? 

— Dina nebuvo mėgėja šnekučiuotis. Girtis tikrai mėgo, bet apie 
šį prasitardavo mažai. Jis nebuvo baikeris. 

— Mat kaip? 

— Ji sakė, kad jau atėjo laikas susirasti vyrą, kuris turėtų pastovų 
darbą ir būtų matęs daugiau gyvenimo nei nuo motociklo sėdynės. 
Bet su tuo jie išsiskyrė, kaip jau minėjau. Tada ji išvyko. Matyt, ieškoti 
žalesnių ganyklų. 

— Greičiausiai tu teisi. 

Brodis nepasakė nė žodžio, kol juodu negrįžo į automobilį. 

— Liesute, ką tik mačiau visai naują tavo pusę. Pasirodo, gali sau 
sėdėti striptizo bare ir kuo įtikinamiausiai meluoti apie viską. 

— Tiesiog pamaniau, kad tokiu būdu greičiausiai pasieksim tiks- 
lą. Sakydama „Mačiau, kaip prieš kelias savaites nužudė Diną Blek, bet 
manimi beveik niekas netiki“, turbūt būčiau mažiau išpešusi. Nors ne- 
žinau, ar sužinojome ką nors naudingo. 

— Aišku, kad sužinojome. Viskas tik patvirtina, kad ji pradingo, 
o tai sustiprina tavo parodymus, jog ji buvo nužudyta prie upės. Ji 
buvo susidėjusi su vyru, kuriam aiškiausiai nesinorėjo, kad ji visiems 
skelbtų jo vardą ir kad juodu kas nors pamatytų kartu. Tačiau, nepai- 
sant visko, jis buvo gana giliai įklimpęs, nes pirko jai papuošalus. O 
juvelyriniai dirbiniai, kaip suprantu, jūsų padermei reiškia daug? 

— Tai jau tikrai. 

— Jis ją malonino mažomis smulkmenomis, vadinasi, ji nebuvo 
vienos nakties nuotykis. Juodu išsiskyrė, o Dina nenorėjo visko taip 
pabaigti. Ji stengėsi jį prispausti, jis stengėsi ją nutildyti — ir nutildė 
per stipriai. 

— Galji ir rimtai į jį žiūrėjo, bet tikrai nebuvo įsimylėjusi. 

— O tu manei, kad buvo? 

— Nežinau, ką maniau anksčiau, — atsakė Risė, — bet dabar 
žinau. Moteris apie iš tikrųjų mylimą vyrą taip nekalba, nevadina jo 
Upėtakiu ir panašiai. Ji siekė kažko kito. 

Brodis kiek patylėjo. 

— Ar dėl to tavo požiūris į įvykius keičiasi? 

— Ne. Ar ji buvo kalė, ar ne, vis tiek nenusipelnė taip numirti. 
Man atrodo... — Staiga Risė griebė Brodžiui už rankos. — Ar čia Lou? 
Čia Lou visureigis, Brodi? 

Risei bakstelėjus pirštu, Brodis atsisuko ir spėjo pamatyti tik už- 
pakalinę juodo visureigio dalį, pasukančią už kampo. 

— Nežinau. Nepamačiau. 

— Man atrodo, kad tai buvo Lou visureigis. — Ar jis juos pa- 
stebėjo, svarstė Risė, o jei pastebėjo, kodėl nepyptelėjo ir nepamojavo? 
Kodėl nesustojo? — Ką jis gali veikti Džeksone? 

— Daugelis žmonių į Džeksoną atvyksta dėl įvairiausių priežas- 
čių. Tai visai nereiškia, kad jis mus sekė, Liesute. Būtų labai sunku mus 
sekti tokiu tiesiu keliu nuo Kumščio iki Džekson Houlo. 

— Galbūt. 

— Ar tuesi tikra, kad ten buvo jis? 

— Ne. Nevisiškai tikra. — Bet šiuo metu ji niekaip nebūtų galėju- 
si išsiaiškinti daugiau. — Na, tai kas toliau? 

— Kai tik grįšime į Kumštį, aš pasitelksiu savo reporterio įgū- 
džius ir apie Diną Blek išsiaiškinsiu daugiau. O dabar, manau, reiktų 
pereiti per kelias juvelyrines parduotuves. Galbūt sužinosime, kur jis 
pirko vėrinį. 

— O, puiki mintis. Nedidelis perlinis mėnulis ant auksinės gran- 
dinėlės su deimantais. Kiek Džeksone yra juvelyrinių parduotuvių? 

— Manau, šiandien išsiaiškinsime. 


Per daug, pamanė Brodis po pirmos paieškų valandos, ypač ne- 
pamirštant meno dirbinių parduotuvių, kuriose irgi buvo pardavinė- 
jami juvelyriniai papuošalai. Jis niekada nesuprato, kodėl žmonėms 
norisi savo kūną puošti metalais arba akmenimis, bet, įvertinus tai, 
kad žmonija taip daro nuo seniausių laikų, kvaila tikėtis, jog kada 
nors ši mada praeis. Vis dėlto jam palengvėjo, kai jo vidinė baimė, 
kad Risė pasiduos norui ką nors įsigyti, nepasitvirtino. Ji nepasidavė 
pagundai, kuri, Brodžio manymu, tiesiog persekiojo moterų padermę 
„tik pasimatuoti“. Moteris, galinti susikaupti ties užduotimi, kai ją taip 
drastiškai blaško blizgesys ir prabanga, yra velniškai gera moteris. 
Probėgšmais Risės akys sekiodavo gausią papuošalų pasiūlą, bet ji 
jai atsispyrė. Brodis už tai ją labai gerbė. Ypač kai pastebėjo, kaip kiti 
vyrai tylomis kenčia, kol moteris inkščia, žavisi ir tauškia nesąmones 
apie dailias smulkmenėles ir papuošaliukus. Jis pajuto tokią pagarbą 
ir malonumą, kad staiga sustojo, griebė Risę, prisitraukė prie savęs ir 
entuziastingai pabučiavo. 

— Kaip malonu! Už ką? 

— Už tai, kad esi protinga ir tikslą žinanti moteris. 

— Supratau, o kodėl tai svarbu? 

— Visas reikalas užtruktų mažiausiai du kartus ilgiau, jei tu bū- 
tum tokia moteris, kuri sustotų ir aikčiotų prie kiekvienos vitrinos bei 
prekystalio. Ir taip mes jau ilgai užtrunkame. 

— Tiesa. — Risė paėmė Brodį už rankos, ir juodu kartu pasuko 
į kitą parduotuvę. — Aš taip pat stengiuosi būti ir sąžininga moteris, 
todėl noriu tau prisipažinti, kad nesustoju ir, kaip tu globėjiškai sakai, 
neaikčioju kaip mergaitė, nes negaliu sau leisti nieko įsigyti. Be to, jau 
primiršau tą įprotį. Tai dar nereiškia, kad neaikčiočiau, jei turėčiau 
pinigų, arba kad nepastebiu gražių papuošalų. Pavyzdžiui, tų juodų 
batų iki kulkšnių — manyčiau, krokodilo odos, ar tumalino auskarų 
ant balto aukso žiedelių paskutinėje parduotuvėlėje. Arba... 

— Tai tu susiviliojai. 

— Na, kad ir ribotos mano galimybės, akis turiu. 

— Mano iliuzijos žlugo. 

— Geriau jau tiesą sužinoti iš anksto. — Risė švelniai spustelėjo 
Brodžiui ranką. — Vis dėlto dabar mieliau įsigyčiau „Sitram“ rinkinį 
nei tumalino auskarus. 

— „Sitram'? 

— Puodų rinkinį. 

— Bet tu turi puodų. 

— Taip, aš turiu paprastų, bet tikrai neturiu sunkių nerūdijančio 
plieno puodų su šilumą sulaikančiais variniais dugnais. Jei tikrai pa- 
vyks parduoti knygą, pirmiausia nusipirksiu „Sitram“ rinkinį. Ar pir- 
kai ką nors gražaus, kai pardavei savo pirmąją knygą? 

— Naują nešiojamąjį kompiuterį. 

— Na štai. Darbo įrankiai yra svarbiausia. Ši parduotuvė atrodo 
visai neprasta. Aukštesnio lygio nei kitos. — tęsė Risė, peržvelgdama 
vitriną. — Nebloga vietelė. Jei Dina nemelavo apie aštuoniolika karatų 
ir deimantus, čia mums gali pasisekti. 

Brodis atkreipė dėmesį, kad įėjimas buvo kiek išskirtinesnis nei 
daugelio jųdviejų aplankytų parduotuvių. Moteris įspūdingais kašto- 
niniais plaukais ir dailiu odiniu švarkeliu sėdėjo prie stalo ir tyrinėjo 
mažus briliantus, gulinčius ant juodo aksomo, gurkšnodama iš ant- 
pirščio dydžio puodelio. Vyras, sėdintis priešais ją, kalbėjo tyliai ir 
labai nuolankiai. 

Kita moteris, apsivilkusi stilinga raudona suknele, pasirodė už 
prekystalio spindinti puikia konsultantės šypsena. 

— Laba diena, sveikiname atėjus pas Delvecijų. Ar galėčiau jud- 
viem ką nors parodyti? 

— Tiesą pasakius, mes ieškome konkretaus papuošalo, — pradė- 
jo Risė. — Vėrinio. Perlinio mėnulio pakabučio. Grandinėlė nusagstyta 
deimantais. 

— Esame turėję kažką panašaus prieš kelis mėnesius. Puikus 
papuošalas. O kol neturime to konkretaus papuošalo, mūsų juvelyras 
galėtų sukurti kažką panašaus. 

— Jūs pardavėte jį? 

— Negalėčiau teigti, kad aš pati, bet vėrinys buvo parduotas. 

— Ojjūs registruojate, kam parduodate papuošalus? 

Nuostabi šypsena ėmė blankti. 

— Gal būtų geriau, jei pasikalbėtumėte su pačiu ponu Delveci- 
jum. Šiuo metu jis šnekasi su pirkėju. — Ji mostelėjo staliuko link. — 
Jei galėtumėte luktelėti, netrukus galėsite pasikalbėti su juo apie pa- 
puošalo dizainą. Gal norėtumėte išgerti kavos? Ekspreso? 

Bet jiems nespėjus atsakyti moteris kaštoniniais plaukais atsistojo 
nuo staliuko. Lengvai nusijuokusi, pasilenkė ir pakštelėjo į skruostus 
Delvecijui — vyrui alaviniais plaukais ir raginiais akinių rėmeliais. 

— Markai, jie tobuli kaip ir visada. Jūs žinojote, kad aš negalėsu 
atsispirti. 

— Vos tik juos pamačiau, iš karto pagalvojau apie jus. Ar norėtu- 
mėte, kad jums juos atsiųstume? 

— Žinoma, ne. Aš juos būtiniausiai pasiimsiu su savimi. 

— Tada Melani jumis pasirūpins. Iki malonaus. 

— Iki pasimatymo. 

Raudonai vilkinti konsultantė nuskubėjo susemti briliantų nuo 
aksominės skiautės. Delvecijus pasisuko į Risę su Brodžiu. 

— Perlo kriauklės mėnulio pakabutis ant auksinės grandinėlės, 
nusagstytos deimantais? 

— Taip, — atsakė Risė, sužavėta jų pokalbio. — Būtent. 

— Labai tikslus pageidavimas. 

— Moteris, vardu Dina, tokį turėjo. O ji dabar dingusi. Ji sakė, kad 
tas papuošalas yra dovanotas, todėl mes norime rasti žmogų, kuris jį 
dovanojo. Gal jis gali ką nors žinoti. 

— Supratau, — mandagiai atsakė Delvecijus. — Ar jūs esate iš 
policijos? 

— Ne, mes tik domimės. Tenorime sužinoti, kas pirko šį papuo- 
šalą. 

— Praeitais metais gavome kelis papuošalus mėnulio, žvaigždžių, 
saulės ir planetų tematika — „Brangakmenių visata“. Per šventes juos 
gana greitai išpirko. Deja, aš jums negalėsiu atskleisti informacijos 
apie pirkėjus, nebent būtumėte iš policijos ir turėtumėte orderį. Kita 
vertus, net jei turėtumėte orderį, jūsų užklausimas užtruktų, nes šie 
papuošalai parduoti pernai. Kai kurie jų buvo pirkti už grynus, tad 
tokiu atveju pirkėjas lieka nežinomas. 

— O kada jis buvo parduotas ir už kiek? 

Išgirdęs Brodžio klausimą, Delvecijus kilstelėjo antakius. 

— Tikrai negalėsiu visiškai tiksliai pasakyti pardavimo datos. 

— O bent apytikriai? Juk nereikia orderio, jei mes norime suži- 
noti apytikslę datą ir pardavimo kainą. 

— Nereikia. Tais papuošalais prekiavome nuo praeitų metų spa- 
lio iki šių metų sausio. Jūsų minimas papuošalas būtų kainavęs maž- 
daug tris tūkstančius dolerių. 

— Bet žmogus, jai padovanojęs šį papuošalą, galėtų žinoti, kas 
nutiko, — neatstojo Risė. 

— Tokiu atveju turėtumėte susisiekti su policija. Esamomis ap- 
linkybėmis nieko daugiau jums pasakyti negaliu. Dabar atsiprašysiu. 

Jis apsisuko ir nuėjęs uždarė kambarėlio už prekystalio duris. Po 
kelių minučių priėjo prie kompiuterio ir peržvelgė duomenis. Pamatęs 
pavardę ir sumą, linktelėjo galvą. 

Atmintis jo neapgavo — ji buvo tokia pat ištreniruota kaip ir 
lojalumas klientui. 

Pakėlęs telefono ragelį, jis surinko numerį. 

— Trys tūkstančiai visai neblogas pinigų ryšulėlis, — pasvarstė 
Brodis, jiems važiuojant atgal. 

Risė susiraukusi spitrijo pro langą. Saulei leidžiantis toli vaka- 
ruose, šešėliai ilgėjo, o kalnai stengėsi nugriebti kiekvieną paskutinį 
spindulėlį. 

— Kai vyras eina į tokią parduotuvę, jis tikrai pasiryžęs pirkti 
svarbią dovaną. O kaip tu jau minėjai, vyras svarbių dovanų moteriai 
neperka, jei juos sieja tik seksas. 

— Vadinasi, jų santykiai buvo rimti. 

Risė atsisuko į Brodį. 

— Bet jis negalėjo būti niekieno pamatytas, turėjo slapstytis. 
Kaip tokie santykiai gali būti rimti? Manau, kad apsėdimas ir apžavai 
yra daug geresni jų santykių pagrindo pavadinimai. Ji naudojosi juo, 
o jis naudojosi ja. 

— Gali būti. 

— Iš to, ką mes žinome apie Diną, galime spręsti, kad ji buvo 
pusnuogė šokėja, ieškanti lobio, nepatenkinta ir klastinga moteris. 
Namo vesdavosi įvairiausio plauko draugužius, vairavo motociklą ir 
nesibodėjo už nuomą atsiskaityti seksualinėmis paslaugomis. O gal ir 
už grynuosius pinigus. 

— Galima manyti, kad kai kuriems savo draugužiams paslaugas 
apmokestindavo. 

— Visai įmanoma. Bet šis vyras buvo visai kas kita. Jis norėjo 
išskirtinių sąlygų, ir ji jam tokias suteikė. Gal ir ji to norėjo, o gal tik 
bent jau kiek galėjo pasakyti — papuošalas greičiausiai buvo Kalėdų 
dovana. Vyrai neperka brangių papuošalų Kalėdoms toms moterims, 
kurias tik dulkina. Ypač tokioms, kurios susižavėtų gavusios auskarus 
už penkiasdešimt dolerių. 

— O jūs, moterys, vienos kitoms negailestingos, — pastebėjo 
Brodis. 

— Ji nebuvo nei nekalta mergelė, nei, kiek susidariau įspūdį, ma- 
loni moteris. Ji dėl to nenusipelnė būti pasmaugta, bet tikrai nebuvo 
pasyvi dalyvė. Tiesiog noriu pasakyti, kad tas vyras buvo su ja įsipai- 
niojęs. Jis buvo apžavėtas. Matė tik vieną jos pusę, paslaptingąją, bet, 
galiu galvą guldyti, — ji jam rūpėjo. Bent jau kurį laiką. — Risė nusi- 
suko. — Tai kas gi iš įtariamųjų sąrašo galėtų išleisti tris tūkstančius 
dolerių sekso partnerei ir likti nesusektas? 

— Sakyčiau, bet kuris iš jų. Kai kurie gyvena vieni, o jų banko 
sąskaitos turinys yra niekam nežinomas. Vyrai, kurie gyvena ne vieni, 
dažniausiai turi paslėpę nemenką sumelę — kaip ir moterys. 

— Net ir nemenkos sumelės laikui bėgant išsenka. Gal čia ir slypi 
visa reikalo esmė. 

— Ji norėjo daugiau. 

— Argi tau nepanašu į tai? „Gal galėtum mane nusivežti į kokią 
gražią vietą? Aš jau pavargau gyventi šitoje skylėje. Kada mes išsi- 
ruošime į kelionę...“ ir panašiai. Juodu susitikinėjo kelis mėnesius. Ji 
užsinorėjo daugiau. 

— O apžavai išsenka, — nusprendė Brodis, — kaip ir pinigai. 

— Tamsioji mėnulio pusė... — sumurmėjo Risė. — Mano galvo- 
je tiksi kažkokia asociacija. Gal mačiau tą vėrinį ant kaklo, kai jis ją 
smaugė? Neprisimenu. Bet kažkas girdėta. 

— Pasakų šalyje mes galėtume nueiti į policiją su tuo, ką sužino- 
jome, ir gauti orderį bei vyro vardą. Deja, realiame pasaulyje viskas 
turi remtis įkalčiais. 

— Bet esama pagrįstų kaltinimų, — ėmė ginčytis Risė. — Dina 
yra negyva, o žmogus, pirkęs jai vėrinį, — žudikas. 

— Nėra jokių įrodymų, kad ji negyva. Net negalime įrodyti, kad ji 
dingusi be žinios. Tiesiog išvykusi ir net palikusi raktą nuo savo buto. 
Net jei mums pasisektų ir sužinotume, kas pirko vėrinį, nieko negalė- 
tume įrodyti. Net negalime teigti, kad jis tą vėrinį jai padovanojo. O ką 
jau kalbėti, kad ją nužudė. 

Logiškai mąstant, Brodis buvo teisus, bet Risei logikos jau buvo 
per akis. 

— Tai ką, po velnių, mudu darome, Brodi? 

— Renkame informaciją. Ir šiandien jau žinome daugiau nei 
vakar. 

— Bet to negana. Po žmogžudysčių Bostone policija man savai- 
čių savaites ir mėnesius sakė, kad jie ieško ir renka informaciją. Bet 
niekada nebuvo suimtas nė vienas žmogus, nebuvo teismo ir niekas 
nebuvo apkaltintas. Turėjau atsitraukti. Turėjau nuleisti rankas. Kiek 
kartų aš privalėsiu tai daryti? 

— Rise, niekas nenuleidžia rankų. Mes rasime būdą iš juvelyro 
išgauti pavardę. Arba rasime kitą žmogų, žinantį dar daugiau. Niekas 
rankų nenuleidžia. 

Kokią mylią Risė nepratarė nė žodžio. 

— Bostone man būtum pravertęs. Būtų pravertęs tavo pramušt- 
galviškumas. 

— Tai vadinama atkaklumu. 

— Kaip pavadinsi, taip nepagadinsi. — Ji uždėjo ranką ant jo 

plaštakos. — Paklausyk, jei kada išseks apžavai, susitvarkyk su manimi 
švelniai, ar gerai? 

— Žinoma. Sutarėm. 

Išgirdusi atsakymą, Risė nusišypsojo ir juodu nukūrė per žydin- 
čias plynes Angelo Kumščio link. 


Kai uždarė mobilųjį telefoną, jo rankos virpėjo. Kaip jiems pa- 
vyko prisikasti taip arti tiesos? Vos per colį nuo jo. Jis taip apdairiai 
paslėpė visus pėdsakus, o juodu vis tiek atsekė iki Dinos. 

Jie jau žinojo jos vardą. 

Jis padarė viską — viską — kad apsisaugotų, kad paslėptų tą savo 
pusę. Dina tebuvo laikina beprotystė. O kai jis ir vėl atgavo protą, sten- 
gėsi pasielgti garbingai. 

Kai garbingai pasielgti nepavyko, jis pasielgė taip, kaip buvo bū- 
tina. 

Jis turėjo padaryti tai, kas buvo būtina. 

Ir dabar padarys tą patį. Visų labui. Kad apsaugotų tai, ką verta 
išsaugoti. 

Jie nėra Kumščio dalis. Tik atvykėliai, keičiantys tai, kas turi likti 
nepaliesta. Jų reikės atsikratyti, kaip reikėjo atsikratyti Dinos. 

Jis turės atstatyti pusiausvyrą. 


Šeštadienio lankytojai Risei neleido dykinėti, o tuo tarpu viskas, 
ką ji sužinojo, ko nežinojo ir ką norėjo sužinoti, iš lėto kunkuliavo 
galvoje. 

Ji įsivaizdavo, kad Brodis kaip tik šiuo metu naršo internete ir 
renka visą randamą informaciją apie Diną Blek. Bet išsiaiškinus, kur ji 
gimė, kur lankė mokyklą, ar turėjo kriminalinį įrašą, Risės nuomone, 
žudiko rasti nepavyks. 

Jį greičiausiai sutiko bare, nusprendė ji. Jis pasirinko ją, o gal at- 
virkščiai. Juodu užmezgė romaną. O gal dalykinį susitarimą. 

Vyras nenorėjo, kad jo draugai ir kaimynai žinotų, jog jis moka 
moteriai už seksą — tai gėdinga. Iš pradžių jis ištrūkdavo iš savo gy- 
venamosios aplinkos ir pasitenkindavo striptizo barų ir prostitučių 
paslaugomis. Tik stengėsi išsaugoti gerą reputaciją. 

Bet ėmė ir įsipainiojo su moterimi, gal net iš pradžių tikėjo ją 
mylįs. Tačiau neilgai. Taip giliai įsipainiojo, kad pirko jai brangias do- 
vanas. Kažką žadėjo? Risė svarstė toliau. 

Vyresni vyrai dažnai įsivelia su jaunesnėmis ir nederamo elgesio 
moterimis. Risė stengėsi gydytoją Volasą arba Maką Druberį įsivaiz- 
duoti su tokia kaip Dina Blek. Ji svarstė, ką tai galėtų byloti apie ją 
— arba apie juos, o įsivaizduoti buvo ganėtinai lengva. 

Taip pat nesunku įsivaizduoti jauną vaikiną kaip Denis arba vyrą, 
lengvai besiskinantį kelią į moters širdį kaip Lou. 

O gal jiems vertėtų aplenkti šerifą Mardsoną — jos prielaido- 
mis, jis irgi galėtų būti žudikas — ir visą turimą informaciją pateikti 
Džekson Houlo policijai. Tai tikrai būtų geriau, nei nedaryti nieko. O 
ji tikrai negalės gyventi ir ruošti maistą žmonėms, kai vienas jų gali 
būti žudikas. 

— Ir vėl kalbiesi su savimi. 

Risė pašoko, atsigręžė ir pamatė Lindą Geil. 

— Turbūt. 

— Na, kai baigsi pokalbį su savimi ir bus pertraukėlė, gal galėsi 
ateiti ir į kai ką Žvilgtelėti? 

— Žinoma, o į ką? 

— Aš internetu užsisakiau suknelę. Ją ką tik atsiuntė. Per per- 
traukėlę nubėgau ir atsiėmiau iš pašto. Och, tikiuosi, ji man tiks. Tik 
norėčiau išgirsti tavo nuomonę. 

— Gerai, kai tik... 

— Jei judvi ketinate stovėti mano virtuvėje ir kalbėtis apie ma- 
das, galite dabar iš karto pasidaryti pertrauką. — Įėjo Džonė ir perėmė 
kepintuvą. — Tik greitai. 

— Ačiū, Džone. — Linda Geil griebė Risę už rankos ir ištempė iš 
virtuvės į Džonės kabinetą. 

— Sumokėjau daug brangiau, nei galėjau sau leisti, — pasakė ji, 
įsmukdama vidun. — Bet man ji taip patiko. — Linda Geil nutraukė 
drabužį nuo pakabo ant kabineto durų ir prisidėjo prie savęs. — Ką 
manai? 

Suknelė buvo trumpa, be petnešėlių, švelnios, ką tik išsprogusių 
lapų spalvos. Risė įsivaizdavo, kad Lindai Geil užsivilkus vaizdas vers 
iš koto. 

— Ji nuostabi. Seksuali ir tokia gyvinanti. Turėtų beprotiškai de- 
rėti prie tavo plaukų. 

-4 Tikrai? Ačiū Dievui. Bet jei ji man netiks, aš nusišausiu. 

— O gal žengsi neprognozuojamą žingsnį ir pasikeisi į savo dy- 
džio? 

— Nėra laiko. Man jos reikės šiam vakarui. Ypatingam šeštadie- 
nio vakaro pasimatymui su Lou. Jis viską ruošia, be to, liepė apsirengti 
ką nors ypatingo. — Ji pasisuko į veidrodį. — Ji tikrai ypatinga. 

Risės pilve tarytum susigniaužė kumštis. 

— Kur jūs vyksite? 

— Jis nesako. Labai jau paslaptingas. Būtų buvę gerai dar nuvykti 
į Džeksoną ir pasitvarkyti šukuoseną, bet teko pačiai nusidažyti plau- 
kus. Visai neprastai atrodo, argi ne? 

— Na, atrodo labai gerai. Linda Geil... 

— Šiandien bus ultimatumo vakaras. — Ji ranka pakedeno plau- 
kus, šonu pasisukusi į veidrodį. — Turės man viską paaiškinti, — ir 
labai aiškiai paaiškinti, — kodėl man melavo apie tą vakarą, kai turė- 
jome eiti į kiną. Jis puikiai žino, kad jo laukia. 

— Linda Geil, nevažiuok. 

„— Ką? Ką tu čia kalbi? 

— Luktelėk. Niekur su juo nevažiuok, kol nesužinosi, kas vyksta. 

— Bet aš ir važiuoju tam, kad išsiaiškinčiau, kas vyksta. — Linda 
Geil rūpestingai pakabino suknelę ant durų ir palygino medžiagą. — 
Jis man prisiekė, kad neturi kitos moters, ir aš juo tikiu. Jei noriu, kad 
mums pasisektų, turiu jam leisti viską paaiškinti. 

— Ojei... o jei jis su kuo nors draugavo? Anksčiau. Jei rimtai su 
kuo nors susitikinėjo? 

— Lou? Rimtai susitikinėjo? — Ji nusikvatojo. — Negali būti. 

— O iš kur tu žinai? Kaip gali būti tuo tikra? 

— Nes Lou stebiu nuo penkiolikos metų. Jis su niekuo ir niekada 
nėra rimtai susitikinėjęs. — Dailus Lindos Geil veidelis tapo ryžtingas. 
— Niekada su niekuo taip rimtai nesusitikinėjo kaip su manimi dabar, 
ir tai tęsis toliau. Kas tave apsėdo? Maniau, kad jis tau patinka. 

— Man jis patinka. Bet jis nebuvo su tavimi atviras. 

— Teisybė, bet šįvakar bus. Man arba patiks, ką išgirsiu, arba ne- 
patiks. Tada aš arba su juo liksiu, arba ne. Bet galime lažintis, šįvakar 
aš atrodysiu puikiai. 

— Tiesiog... paskambink man. Paskambink į mobilųjį. Paskam- 
bink man, kai nuvyksi ten, kur jis tave vešis, ir tada, kai jis tau viską 
paaiškins. 

— Vaje, Rise. 

— Padaryk tai dėl manęs. Jei nepaskambinsi, aš nerimausiu ir 
svarstysiu. Būk gerutė, Linda Geil, padaryk tai dėl manęs. 

— Gerai, žinoma. Bet labai kvailai jausiuos. 

Jau geriau kvailai nei sužeistai ir vienai, — pamanė Risė. 


Brodis internete darė pažangą. Jau žinojo, kad Dina Blek gimusi 
Oklahomoje 1974 metų rugpjūtį, baigė mokyklą ir turėjo kelias nuo- 
baudas už prostituciją, vieną — už ramybės sutrikdymą ir dvi — už 
užpuolimą. Už antrą užpuolimą turėjo tris mėnesius sėdėti apygardos 
kalėjime. Gerą reputaciją galima pamiršti. Nors dabar jai tai nesvarbu, 
jei iš viso kada buvo svarbu, pamanė Brodis. 

Jam netgi pavyko atsekti paskutines dvi jos darbovietes ir gyve- 
namąsias vietas. Iš darbdavių ji nebuvo pelniusi puikių rekomendacijų 
— nei iš striptizo klubo Albukerkėje, nei iš baikerių baro Oklahomos 
mieste. O paskutinis nuomotojas vis dar kandžiai atsiliepė apie tai, kad 
ji išvyko nesumokėjusi dviejų mėnesių nuomos mokesčio. 

Atrado, kad ji buvo ištekėjusi ir išsiskyrusi — abiejuose įrašuose 
figūravo kažkoks Polas Dž. Titas, dabar sėdintis Folsomo kalėjime jau 
antrą penkmetį už užpuolimą ir žmogžudystę. Greitai paieškojęs duo- 
menų apie Titą, Brodis išsiaiškino, kad tai jau ne pirmas apsilankymas 
už grotų. 

— Nebuvai, kaip mėgstama vadinti, dora pilietė, Dina, tiesa? 

Vis dėlto ji buvo šiokia tokia gražuolė. Jam pavyko rasti jos nuo- 
trauką, ir žvelgdamas į ją kompiuterio ekrane Brodis turėjo pripažinti, 
kad ji kažkuo buvo nepaprastai seksuali. 

— Bloga mergaitė, — garsiai pasakė Brodis. — Tiems, kas tai žino 
ir mėgsta. Ir leidžia tau suprasti. 

Brodis išsiaiškino, kad Oklahomoje tebėra jos šeima — motina, 
septyniolika metų vyresnė už pačią Diną. Niekada nereikia atmesti 
galimybės, kad Dina galbūt su ja susisiekdavo, gal išpasakodavo jai 
tai, ko — pasirodo — nesakydavo niekam kitam. Gal prasitarė jai savo 
draugo, su kuriuo susitikinėjo, vardą. 

Kaipgi reikėtų išsiaiškinti? Suvaidinti seną Dinos draugą, norin- 
tį atgaivinti ryšius? Plepų, draugišką. O gal Vajomingo policininką, 
siekiantį atkapstyti informacijos apie jos draugužius? Kietą, šiurkštų, 
mažakalbį. 

Gali būti, kad jam iš viso nepavyks nieko rasti. 

Brodis nusprendė padaryti pertraukėlę ir pravėdinti galvą prieš 
skambinant Dinos motinai. Bet jam nespėjus atsistoti suskambo tele- 
fonas. Pažįstamas balsas jį nuramino, o neįprastas ir įdomus prašymas 
privertė susimąstyti. 

Po dešimties minučių Brodis išėjo iš namo ir išvažiavo iš miesto. 
Pravažiuodamas žvilgtelėjo į užkandinę ir, vildamasis Risei parvežti 
atsakymus, nudūmė keliu tolyn. 


Viskas jau prasidėjo. Kelio atgal nebėra — negali būti nei apgai- 
lestavimo, nei klaidų. Reikalas labai rizikingas, tad apskaičiuota turi 
būti tobulai. Bet viską dar galima sutvarkyti. Viską reikia sutvarkyti. 

Namelis bus puiki vieta pirmam žingsniui. Tyli, nuošali vieta, 
pridengta miško ir pelkių. Niekas čia neužklys jų ieškoti. Taip pat, kaip 
niekas nesugalvojo čia ieškoti Dinos. 

Kai viskas bus baigta, turės kelias valandas užtikrinti, kad viskas 
praėjo be klaidų. Kaip visada paslėps pėdsakus. Ir sustatys viską į savo 
vietas. Viską į vietas. Ten, kur ir priklauso. 


— Na gerai, Lou, noriu sužinoti, kur mes važiuojame. 

— Užteks ir to, kad žinau aš. 

Linda Geil sukryžiavo rankas ant krūtinės ir ėmė prisimerkusi 
žiūrėti į Lou, bet jis nepasidavė. Jie nevažiavo į Džekson Houlą. Ji ti- 
kėjosi, kad Lou galbūt ją nusiveš į prabangų restoraną Džeksone. Ten, 
kuri ji galėtų pasipuikuoti savo nauja suknele. 

Bet jis važiavo ne ton pusėn. Tiesą pasakius... 

— Jei bent akimirkai pagalvojai, kad su šia suknele ketinu sėdėti 
prie laužo, tai esi dar labiau pakvaišęs, nei aš maniau. 

— Mes nevažiuojame stovyklauti. O ta suknelė tikrai žudan- 
ti. — Jis metė į Lindą Geil greitą kaitinantį žvilgsnį. — Tikiuosi, tai, 
kas slepiasi po ja, bus mirtina. 

— Jei taip ir toliau, tu tikrai nepamatysi, kas po ja slepiasi. 

— Nori lažintis? 

Jis šyptelėjo ir pasuko į šalikelę. Linda Geil suprato, kur jis va- 
žiuoja, ir ėmė tyliai niršti. 

— Gali ramiausiai apsukti automobilį ir parvežti mane namo. 

— Jei po dešimties minučių galvosi tą patį, taip ir padarysiu. 

Lou sustojo prie namelio, galvoje sukantis planui, desperatiškai 
svarstydamas, ar viskas paruošta. Nervai tvinksėjo smilkiniuose, bet 
jis nepasidavė ir išliko ramus. Jis jau pernelyg toli pažengė, kad galėtų 
persigalvoti. 

Kadangi Linda Geil nesijudino iš vietos, jis apėjo automobilį ir 
atidarė dureles. Greičiausiai taip ir reikėjo elgtis, nes ji buvo pasipuo- 
šusi tokia puikia suknele, o jis įsispraudęs į geriausią savo kostiumą. 

— Nagi, užeik vidun, mieloji, nesispyriok. — Lou kalbino ir ragi- 
no ją tarsi kokią aikštingą kumelę. — O jei ne, įnešiu pats. 

— Gerai. Paskambinsiu Risei ir paprašysiu ją atvažiuoti manęs 
paimti, kai tik galės. 

— Nemanau, kad dabar kam nors skambinsi, — murmtelėjo 
Lou ir ėmė tempti ją namelio link. — Mes neturėjome čia atvykti taip 
greitai, bet tu labai degei greičiau atvažiuoti. Norėjau, kad mums čia 
atvažiavus jau būtų sutemę. 

— Nieko nepadarysi. 

Linda Geil išdidžiai įžengė vidun, nusiteikusi iš karto išsitraukti 
mobilųjį ir paskambinti Risei. Bet įžengusi taip apstulbo, kad tegalėjo 
žiūrėti. 


Risė jau trečią kartą per dešimt minučių žvilgtelėjo į laikrodį. Ko- 
dėl Linda Geil neskambina? Kodėl gi nepavyko jos šiandien atkalbėti? 
Dar penkios minutės, pažadėjo ji sau. Dar penkios minutės, ir ji skam- 
bins Lindai Geil. Kad ir kaip kvailai tai atrodytų, ji pareikalaus iš jos, 
kad pasakytų savo buvimo vietą. Ir leis Lou suprasti, jog ji viską žino. 

— Nuo to, kad žiūrėsi į laikrodį, laikas greičiau tikrai neis. Kad 
ir kas nutiktų, dirbi iki dešimtos, — pasakė Džonė ir pamaišė puode 
troškinį. — Ir net nemanyk manęs prašyti, kad išleisčiau anksčiau. Jau 
ir taip neturiu padavėjos. 

— Anksčiau neišeisiu. Tiesiog Linda Geil žadėjo paskambinti ir 
dar neskambina. 

— Manau, dabar ji pernelyg užsiėmusi, kad tau skambintų. Ji juk 
išsiprašė laisvą vakarą, tiesa? Laisvą šeštadienio vakarą. Ji su mano 
berniuku metasi į vieną frontą prieš mane. Pora kvailių, ir tiek. Jų 
akimis žiūrint, viskas panašu į saulės šviesą, rožes ir mėnesieną. O 
čia — čia mėsainiai, troškinys ir kepsniai, taigi ruošk užsakymą. 

— Ką? Ką tu pasakei? 

— Liepiau tau ruošti užsakymą. 

— Saulės šviesa ir mėnesiena. Prisiminiau. O Dieve! Aš prisimi- 
niau. Grįšiu po akimirkos. 

Įsirėmusi į šonus ir sukandusi dantis, Džonė pastojo kelią. 

— Mergyt, tu niekur neisi, kol aš taip nepasakysiu. 

— Dviem minutėm. 

— Po dviejų minučių tas mėsainis bus sudegęs. Ruošk užsakymą. 

— Prakeikimas! — nusivylusi šūktelėjo Risė, bet nuėjo prie ke- 
pintuvo. 


Namelyje priešais židinį stovėjo stalas. Užtiestas balta staltiese, 
ant jo stovėjo mėlyna vaza, primerkta rausvų rožių. Taip pat žvakės ir 
dailios lėkštės. O įspūdingiausiai atrodė šalia stalo dėmesį kaustantis 
stovas su sidabriniu kibirėliu. Kibirėlyje buvo šampano butelis. Kai 
Lou paėmė distancinį pultelį ir paspaudė, pasigirdo švelni Vinonos 
Džad baladė. 

— Kas čia dabar? — sutrikusi paklausė Linda Geil. 

— Šeštadienio pasimatymas. — Pajutęs, kad gali pradėt veikti, 
Lou švelniai nuėmė šalį nuo Lindos Geil pečių. Padėjęs toliau, jis nu- 
skubėjo prie stalo ir uždegė žvakes. — Tikėjausi, kad bus tamsiau, bet 
ir taip neblogai. 

— Neblogai, — apsvaigusi pakartojo ji. — Lou, tai taip nuostabu. 

Snieginio avino galva ant sienos šįkart net nepatraukė Lindos 
Geil dėmesio. Lempa, kurios kojele lyg medžio kamienu lipo meška, 
kažkodėl tik darė kambarį jaukesnį. Ir nors jau artėjo birželis ir visai 
nebuvo šalta, Lou atsitūpė prie židinio ruošdamasis uždegti jau su- 
dėtas malkas. 

— Ar tavo mama apie tai žino? 

— Aišku. Ji šio namelio nenuomoja nuo tada, kai... na, kai čia 
nusišovė vyras. — Lou nutilo ir susiraukė. — Tau tai nekelia pasibjau- 
rėjimo? 

— Ką? Ne. Ne. 

— Tai gerai. Vis dėlto turėjau jos atsiklausti, ar galiu pasinaudoti 
nameliu, ir paprašyti jos ką nors paruošti vakarienei, kad man liktų 
tik pašildyti. Negalėčiau tvirtinti, kad ji buvo labai patenkinta. Tiesą 

sakant, mudu abu jau baigiame jai suėsti nervus. Bet, manau, viskas 
pasikeis, kai pasakysime, dėl kokios priežasties viso to prašėme. 

— O kokia ta priežastis? 

Lou atsistojo, apsisuko ir jai nusišypsojo. 

— Viskas savo laiku. O dabar gal reikėtų atidaryti šampaną? 

Oho, argi jis ne puikiai atrodo, pagalvojo Linda Geil. Tie gražūs 
saulės nušviesinti plaukai, lieknas ir tvirtas kūnas, dailus pilkas kos- 
tiumas. 

— Manau, kad būtų puiku. 

Ji priėjo prie stalo ir pirštu perbraukė aksominį rožės žiedlapį. 

— Tu esi man kažkada dovanojęs rožių. 

— Šešioliktajam tavo gimtadieniui. Jau praėjo daug laiko. 

— Aha, bet, matyt, taip reikėjo. Tu pats viską suruošei? 

— Ne tiek jau čia to darbo. Svarbiausia, viską reikėjo ruošti 
slaptai. — Atidarydamas šampaną, Lou jai mirktelėjo. — Norėjau, kad 
viskas būtų ypatinga, o jei šiame mieste rengi ką nors ypatingo ir kas 
nors sužino, naujienas ima aptarinėti visi. Šių rožių turėjau važiuoti 
pirkt į Džeksoną. Pamaniau, kad jei jas užsakys Makas, būtinai norės 
sužinoti, kokiam tikslui jas perku, ir samprotaus su kiekvienu pirkėju. 
Vienintelis žmogus, kuris Kumštyje moka laikyti paslaptis, yra mama. 
Taigi ji vienintelė žino, kur mes esame. Aš vos neišpliurpiau jai visa 
kita, bet... 

— Visa kita? 

Kamštis iššoko, ir Lou maloniai atsiduso. 

— Gražiai skamba, argi ne? Kažkaip prabangiai. 

— Ką visa kita? 

— Ji... Miegamajame yra keli tavo daiktai. Jei kartais norėsi per- 
nakvoti. 

— Tu buvai mano namuose ir surinkai mano daiktus? 

— Ne, ne aš. Mama. Tik nepradėk siusti. Štai, imk. — Lou padavė 
jai taurę. — Čia tik dėl viso pikto. Gal reikėtų pasakyti tostą? Gal pa- 
kelkime taures už staigmenas, už daug staigmenų? 

Linda Geil stovėjo ir prisimerkusi žiūrėjo, bet taures sulietė. Tik- 
rai neketino praleisti progos išgerti taurę gero šampano. 

— Viskas labai gražu, Lou, tikrai labai gražu. Bet tu Žinai, kad 
mudu turime nesutvarkytų reikalų. Ir net nesitikėk, kad mane apsvai- 
ginsi gėlėmis ir šampanu. 

— Ir nesitikėjau, bet gal galėtum trumpam atsipalaiduoti, pava- 
karieniauti, o jau tada... 

— Lou, aš noriu sužinoti, kodėl tu man melavai. Buvau davusi 
laiko iki šiandien vakaro, nemeluosiu tau, tikrai norėčiau pirmiausia 
atsisėsti prie šito nuostabaus stalo, gerti šampaną ir vakarieniauti. No- 
riu būti čia su tavimi ir galvoti, kaip gera turėti žmogų, kuris šitaip dėl 
manęs stengiasi. Bet negaliu. Negaliu, kol nesužinosiu. 

— Viską planavau truputį kitaip, bet nieko tokio. — Tiesą sakant, 
jis nemanė, kad ištvers per vakarienę. — Turi užeiti į miegamąjį. 

— Aš su tavimi neisiu į miegamąjį. 

— Neketinu gi tavęs nurengti. Dėl Dievo meilės, Linda Geil, pasi- 
tikėk manimi nors truputį. Užeik minutei į miegamąjį. 

— Jau geriau pamatyčiau ką nors įspūdingo, — suniurnėjo ji, pa- 
statė taurę ant stalo ir nuėjo kartu su juo. 

Miegamajame buvo dar daugiau žvakių, kurias jis ruošėsi už- 
degti, ir dar daugiau gėlių ant spintelės. Ant pagalvės gulėjo vienintelė 
rožė. Linda Geil niekada gyvenime nebuvo patyrusi nieko romantiš- 
kesnio. Širdis taip troško pasiduoti, jog ji vos galėjo susitvardyti, kad 
toji neiššoktų Lou prie kojų. 

— Labai gražu ir labai romantiška. Ir to negana, Lou. 

— Bet ta rožė ypatinga. Paimk tą rožę. Tą, kuri guli ant pagalvės. 
Būk gera, — paragino jis, kai Linda Geil nepajudėjo iš vietos. — Pra- 
šau, paimk tą rožę. 

Giliai atsidususi, ji priėjo prie lovos ir paėmė gėlę. 

— Na va, paėmiau... 

Jai atsisukus, prie rožės stiebelio pririštas kaspinėlis švystelėjo, ir 
kažkas, kabantis ant jo, švelniai atsitrenkė į jos ranką. Ir suspindo, su- 
Žaižaravo šviesoje. 

— O Dieve. 

— Gal dabar pagaliau bent minutėlę patylėsi. — Patenkintas sa- 
vimi, Lou atrišo žiedą nuo kaspino. — Tą vakarą, kai tau sakiau, kad 
dirbsiu, važiavau jo pirkti. Tiesiog norėjau niekam apie tai neprasi- 
tarti. Jei vaikinams būčiau pasakęs, kad išvykstu medžioti sužadėtuvių 
žiedo, jie būtų mane erzinę, kol kuris nors gautų į akį. Todėl tau pa- 
melavau, nes nenorėjau, kad žinotum, ką organizuoju. Norėjau tau jį 
paduoti, kai viskas bus parengta. Tokį vakarą kaip šis. 

Lindos Geil širdis iš tiesų virpėjo. Tai jausmas, suvokė ji, apie kurį 
sakoma, kad širdžiai užauga sparnai. 

— Tu man melavai, kad galėtum išvažiuoti ir jį man nupirkti? 

— Taip. 

— O kai aš sužinojau, kad tu man melavai, nieko nepasakei. 

— Nenorėjau jo tau paduoti, kai mudu vienas ant kito šaukiame. 
Prieš, po, bet tik ne tuo metu, kai baramės. 

— Tu visa tai padarei tik dėl manęs. 

— Jau seniai buvo laikas. Tai ar tau patinka? Ar patinka žiedas? 

Ji net nebuvo gerai apžiūrėjusi. Vien mintis apie žiedą, apie su- 
žadėtuves, užvaldė viską. Dabar ji pažvelgė į deimantą auksiniame 
žiede. Toks paprastas, pamanė ji, paprastas kaip šiltas obuolių pyragas 
lėkštėje. Ir toks tobulas. 

— Labai patinka. Jis nuostabus, tikrai nuostabus. Tik yra viena 
problema. 

— Kokia? Kokia dar problema? 

Ji pakėlė galvą ir nusišypsojo. 

— Tu man dar nepasipiršai. Tu dar oficialiai nepasipiršai. 

— Tau teks už manęs tekėti, Linda Geil, ir iššelbėti mane nuo 
trankymosi su pašėlusiomis moterimis. Niekur nedingsi, — tęsė jis, o 
ji springo juoku. — Aš labai stengsiuosi tave padaryti laimingą. 

— Tekėsiu. — Ji ištiesė ranką, kad jis galėtų užmauti žiedą. — Ir 
tave taip pat padarysiu laimingą. 

Vos tik žiedas atsidūrė ant jos piršto, Linda Geil šoko Lou į glėbį. 

— Čia pats geriausias šeštadienis pasaulio pasimatymų istorijoje. 

Jiems pasibučiavus, Lindai Geil pasigirdo, kad netoliese suburzgė 
automobilis. Bet juodu buvo pernelyg užsiėmę, kad tuo susirūpintų. 


Kumštyje risė lėkė gatvėmis teberyšėdama prijuostę, besiplaiks- 
tančią jai tarp kojų. Žmonės sustodavo į ją pažiūrėti ir traukėsi iš kelio, 
kad nebūtų parblokšti. Ji įlėkė į parduotuvę „Prie tako“. 

— Vėrinys. 

Debė, rodžiusi pirkėjams kuprines, staigiai atsigręžė. 

— Risė? — Jos veide atsirado nuostaba ir linksmas susierzini- 
mas.— Tuoj prieisiu. 

— Tu turi vėrinį. 

— Atleiskite, — Debė atsiprašė pirkėjų, — vieną minutėlę. 

Tebesišypsodama ji priėjo artyn, čiupo Risę už rankos ir stipriai 
suspaudusi pasakė: 

— Rise, aš dabar labai užsiėmusi. 

— Vėrinys su saulės pakabučiu ant auksinės grandinėlės. 

— Ką, po velniais, tu čia kalbi? — pašnibždomis piktai paklausė 
Debė. 

— Aš beprotė, pameni? Aptarnauk mane, nes iškelsiu sceną. Ma- 
čiau, kad turi vėrinį. 

— Turiu, na ir kas? 

— Saulę, — pakartojo Risė. — Pirktą pas Delvecijų Džeksone. 

— Puiku, laimėjai niekingą konkursą. O dabar nešdinkis. 

Tačiau Risė tik atsisuko į Debę ir, vos neprispaudusi savo nosies 
prie jos, paklausė: 

— Kas tau jį padovanojo? 

— Rikas, žinoma, kad Rikas. Per Kalėdas. Kas tau atsitiko? 

— Tu esi jo saulės šviesa, — sumurmėjo Risė. — Girdėjau jį taip 
sakant. Tai tamsiosios mėnulio pusės priešybė. 

Debė žengė atatupsta. 

— Tu tikrai beprotė. Prašau, išeik lauk. 

— Kur jis yra? Kur yra šerifas? 

— Paleisk mano ranką. 

— Kur jis yra“ 

— Briedyje, šiandien ten turi dalyvauti susitikime. Po poros se- 
kundžių aš paskambinsiu į policiją ir paprašysiu, kad Denis tave iš čia 
išvilktų. 

— Skambink kam tik nori. Kur jis buvo tą vakarą, kai įsilaužė į 
Brodžio namelį? 

— Kas ir kur įsilaužė? — Debė tyčiodamasi paklausė. — Ai, tu 
turi galvoje tą vakarą, kai įsivaizdavai — kaip visada — kad kažkas 
laužiasi? 

— Kur jis buvo, Debe? 

— Namuose. 

— Nemanau, kad namuose. 

— Viskas, mano kantrybė trūko. Sakau tau, jis buvo namuose, 
savo dirbtuvėse. Ir būtų galėjęs bent kiek pailsėti, jei tokie pakvaišėliai 
kaip tu nekeltų netikro pavojaus ir dėl kvailumo netemptų jo tirti viso- 
kių nesąmonių. Henkui paskambinus, turėjau pas jį nueiti ir perduoti. 

— Mat kaip? Tai dirbtuvėse nėra telefono? 

— Jis klausėsi muzikos ir buvo įjungtas pjūklas... — Debė prisi- 
slinko arčiau. — Man jau iki kaklo įgriso visos šitos nesąmonės. Ma- 

nęs laukia pirkėjai, ir aš noriu greičiau baigti darbą, važiuoti pas savo 
vaikus, valgyti spragintų kukurūzų ir žiūrėti filmo. Kai kurie žmonės, 
tavo žiniai, gyvena normalų gyvenimą. 

O kai kurie žmonės tiki, kad gyvena normalų gyvenimą, pagalvo- 
jo Risė ir pajuto, kaip viduje ima kauptis užuojauta. Neilgai trukus jos 
tikėjimas subyrės į šipulius. 

— Man labai gaila, man tikrai labai gaila. 

— Tikrai pasigailėsi, — pasakė Debė, Risei išmovus pro duris. 

Risė išsitraukė iš kišenės mobilųjį ir nuskubėjo į užkandinę. Nu- 
sikeikė, kai po ketvirto skambučio įsijungė Brodžio atsakiklis. 

— Prakeikimas. Paskambink man, kai tik galėsi. Bandysiu skam- 
binti tau mobiliuoju. 

Bet ir mobiliuoju atsiliepė balso paštas. 

Susinervinusi Risė prisiminė, kad, nuėjus dešimt pėdų bet kuria 
kryptimi nuo jo namelio, ryšys gali dingti, ir įsikišo telefoną atgal į ki- 
šenę. Viskas gerai, ramino ji save. Rikas dabar Briedyje, ir net jei Debė, 
grįžusi namo, skambins norėdama pasiskųsti dėl pamišusios Risės 
Gilmor, jis grįš tik už poros valandų, gal net dar vėliau. 

Ji turės laiko viską tvarkingai apmąstyti, kad persakydama Bro- 
džiui nesuklaidintų ir jis viską teisingai suprastų. Toks planas geriau- 
sias. Bus sunku jam pasakyti, kad jo draugas yra žudikas. 


Važiuodamas pro užkandinę, Brodis pastebėjo Lou automobilį. 
Kažin ar Risė tikrai matė būtent jo automobilį Džeksone? Jis tiesiog 
negalėjo nurimti galvodamas, kad žino vieno iš įtariamųjų buvimo 
vietą. Tikėjosi, kad per valandą jau žinos, ką Risė matė prie upės. Ir 
viskas bus baigta. 

Jis labai troško, kad jai pagaliau viskas baigtųsi. 

Būtų gerai jai nupirkti tulpių. Greičiausiai taip ir reikės padaryti. 
Išsivežti ją kelioms dienoms, kol nusės visos dulkės. Bet tada ji turės 
duoti parodymus, atsakinėti į klausimus. Gerai, kad neilgam bus visų 
dėmesio centre. Bus sunkus etapas, bet ji ištvers. 

O tada juodu galės pradėti rimtai planuoti reikalus. Jis iš Džonės 
nusipirks tą suknistą namelį, praplės kabinetą ir pristatys dar vieną 
aukštą. O Risė Gilmor bus šalia. Juodu bus kartu. 

Galėtų bandyti ją papirkti tuo prabangiu puodų rinkiniu. „Si- 
tram“. 

Jie liks mano virtuvėje, Liesute, kaip ir tu. Vien nuo tos minties 
Brodis šyptelėjo. Jai patiktų. Taip ir reikės padaryti. 

Jis pasuko ramiu atokiu keliu, vingiuojančiu tarp pušų, ir pasi- 
statė automobilį prie namelio. 

Į verandą išėjo Rikas, liūdnu veidu ir niūriomis akimis. Brodžiui 
išlipus iš mašinos, jis nusileido laipteliais. 

— Ačiū, kad atvažiavai, Brodi. Užeikime į vidų. 


= 30 


Tuo metu, kai Risė stengėsi prisiskambinti Brodžiui į mobilųjį, jis 
kaip tik užėjo į Mardsonų namelio virtuvę. 

— Turiu ką tik išvirtos kavos, — pasakė jam Rikas ir pripylė pilną 
puodelį. 

— Ačiū. Apygardos pareigūnai dar neatvažiavo? 

— Jau pakeliui. Galime eiti ir prisėsti. 

— Sakei, kad telefonu nenori atskleisti visų detalių. 

— Painus reikalas. Labai rizikingas reikalas. — Rikas išmaišė 
cukrų ir grietinėlę Brodžio puodelyje ir pasitrynė sprandą. — Net ne- 
žinau, nuo ko pradėti, net nežinau, ką galvoti. 

Jis nuvedė Brodį į svetainę ir įsitaisė fotelyje, o Brodis atsisėdo 
ant apšiurusios raudonais ir pilkais langais sofos. 

— Labai ačiū, kad sutikai taip netikėtai atvažiuoti, galėsime bent 
kurį laiką visko neskelbti. 

— Žinoma. Turbūt reikėtų tau pasakyti, jog mes esame beveik 
įsitikinę, kad atpažinome auką. Ji buvo Dina Blek iš Džeksono. 

Rikas prisimerkė ir pasilenkė priekin. 

— Ir kaipgi jums tai pavyko? 

— Taigi, — sumurmėjo Brodis, gurkšnodamas kavą, — mes bu- 
vome teisūs. Į paliktą eskizą sureagavo viena moteris, ir mes atsekėme, 
kad tai buvo Dina Blek iš Džeksono. 

— Kiek nesmagu pripažinti, kad pora civilių prisikasė iki esmės 
beveik tuo pat metu kaip ir aš. — Rikas papurtė galvą, rankas pasidėjo 
ant kelių. — Visų pirma turėsiu atsiprašyti Risės. Aš tikrai ja netikėjau, 

na, nevisiškai. Bent jau nelaikiau neginčijamais parodymus. Gal todėl 
ir nesikapsčiau taip giliai, kaip vertėjo. Reikės būtinai jos atsiprašyti. 

— Bet dabar tu ja tiki. 

Rikas atsilošė. 

— Taip, tikiu. Kai man pranešė apie tą neatpažintą moterį, pagal- 
vojau, kad gal ji kažką ir matė prie upės. Bet ji tos moters neatpažino, 
tad... 

— Tai ar ten buvo Dina Blek? 

— Ne, pasirodo, ten buvo mergina, pabėgusi iš Tūsono. Jau paga- 
vo vyrus, kurie ją buvo pagrobę. Ji keliavo autostopu, dievaži, vargšelė. 
Jie su ja taip siaubingai pasielgė. Na, vis šis tas. 

— Vadinasi, Risė ir dėl to neklydo. 

— Sakyčiau, kad ji neklydo dėl daug ko. Kai vaikinai iš apygardos 
su manimi susisiekė, aš vos neišvirtau iš koto. Bet juk buvau su jais 
kalbėjęsis apie tai, ką Risė matė prie upės. Brodi, mes tikrinom dingu- 
sių asmenų bylas. Tačiau... na, matyt, stengiausi ne taip atkakliai, kaip 
reikėjo. 

— O dabar? 

— Na... — Rikas nusisuko. — Daug ką aš turėjau ir galėjau pa- 
daryti. Pasikviečiau tave norėdamas apie viską pasikalbėti, nes pama- 
niau, kad tu turi sužinoti pirmas. Tu Risės nepalikai vienos. O daug 
kas ja netikėjo. 

— Ji neabejojo, kad matė tikrus dalykus. 

Brodžiui trumpam apsiniaukė akyse. 

— Taip, neabejojo. — Rikas atsistojo ir priėjo prie lango. — Ne- 
pavyko jos atsikratyti. O labai gaila. 

— Ji irgi turėtų būti čia su manim. 

Brodis gurkštelėjo kavos stengdamasis atgauti budrumą. Bet 
nuovargis slėgė lyg rūkas. 

— Ir bus. 

— Papasakok man, kol ji... 

Kas nutiko jo balsui, kodėl jis veblena kaip girtas? Kambariui 
ėmus suktis, Brodis mėgino atsistoti. Staigiai suvokęs metėsi Riko 
link. 

— Kalės vaikas. 

— Neturėjau iš ko rinktis. — Brodžiui pargriuvus, Rikas žvilg- 
telėjo į jį nuoširdžiai apgailestaudamas. — Visiškai neturėjau iš ko 
rinktis. Tai vienintelė išeitis. 

Risė skambino Brodžiui į namus ir į mobilųjį telefoną gal pusę 
tuzino kartų. Jau po truputį temo. Ji norėjo išgirsti jo balsą, norėjo pa- 
pasakoti, ką sužinojo. 

Ji žinojo. O tai žinodama nebegalėjo pjaustyti keptos vištienos ir 
sutrinti dar vieno kalno bulvių košės. 

— Turiu eiti, Džone. 

— Dabar vakarienės metas, o tu esi virėja. Taškas. 

— Negaliu susisiekti su Brodžiu, tai labai svarbu. 

— O, aš jau esu girdėjusi pakankamai neįtikinamų pretekstų 
meilės nuotykiams. 

— Čia visai ne dėl meilės nuotykių. — Šįkart ji nusirišo prijuos- 
tę. — Aš labai atsiprašau. Tikrai labai atsiprašau. Turiu jį surasti. 

— Šios vietos durys užsidaro tik į vieną pusę. Jei išeisi, atgal ne- 
besugrįši. 

— Bet aš privalau išeiti. 

Risė movė iš užkandinės, už nugaros girdėdama Džonės keiks- 
mus. Saulė jau leidosi už viršukalnių, o ežeras buvo nuklotas prieblan- 
dos patalu. Risė pyko ant Brodžio, kad dėl jo atkaklaus reikalavimo 
nevažinėti vienai į darbą dabar ji turėjo pėsčia žygiuoti iki jo namelio. 
Pirmąją mylią ji beveik nubėgo ristele, prieblandoje ieškodama šviesos 
šaltinio, kurio galėtų laikytis kaip švyturio. 

Jis greičiausiai bus išėjęs gerti alaus. Arba išvažiavęs pravėdinti 
galvos. Arba maudosi duše, arba išėjęs pasivaikščioti. 

Kad ir kur jis būtų, jam nieko nenutiko. Jis sveikas ir gyvas. Ji ne- 
rimauja visai be reikalo. 

Bet kam gali pranešti sužinojęs, kad miestelio policininkas yra 
žudikas? Ji paskambins į apygardos policiją, tą ir padarys vos grįžusi į 
namelį. Vos tik pasikalbės su Brodžiu. 

Saulės šviesa ir tamsioji mėnulio pusė. Rikas Mardsonas nupir- 
ko tuos du vėrinius. Vieną — savo Žmonai, o kitą — meilužei. Tai jis 
turėjo romaną su Dina Blek, slapčiomis susitikinėdamas ir apdairiai 
sukdamasis iš padėties, kad niekas jųdviejų nepamatytų. 

Ir ją nužudė. Tai turėjo būti jis. 

Jis lengviau nei bet kas kitas galėjo įsmukti ir išsmukti iš buto 
virš užkandinės. Juk visi pripratę, kad šerifas vaikštinėja po miestelį ir 

prižiūri tvarką. Jis žinojo, kur gauti raktus ir kaip pasidaryti jų kopijas. 
Arba nuslėpti įsilaužimo žymes. 

Žinojo, kaip paslėpti savo pėdsakus. 

Risė sulėtino žingsnį ir stengėsi atgauti kvapą, nesileisdama 
apimti panikai. Kažkas plumptelėjo į ežero vandenį, kažkas sučežėjo 
žolėje šalia kelio. Ir Risė pasileido bėgti, širdžiai lipant per gerklę. 

Ji turi įlėkti į namelį ir užsirakinti duris. 

Turi susirasti Brodį. 

Risė nebegalėjo įkvėpti pamačiusi kelis šešėlius, besiartinančius 
prie ežero, bet suvaldė riksmą atpažinusi, kad tai elniai vapičiai, atėję 
atsigerti vandens. Ji nėrė nuo jų tolyn ir, vejama gluosnių ir tuopų, 
galiausiai pasiekė suplūktą Brodžio įvažiavimo keliuką. Jo automobilis 
nestovėjo šalia josios, o namelyje buvo tamsu. 

Ji drebančiom rankom išsitraukė jo duotą raktą ir kurį laiką pa- 
stovėjo galvą priglaudusi prie durų, klausydamasi. Įeiti į tamsą daug 
sunkiau, nei iš jos išsiveržti. 

— Šešiskart vienas yra šeši, — pradėjo ji, grūsdama raktą į spy- 
ną. — Šešiskart du yra dvylika. — Risė žengė vidun ir delnu plojo į 
šviesos jungiklį ant sienos. 

— Šešiskart trys yra aštuoniolika. — Įkvėpk, iškvėpk. — Šešiskart 
keturi yra dvidešimt keturi. 

Risė užrakino duris ir atsirėmė į jas nugara, laukdama, kol nors 
kiek praeis nerimas. 

— Čia nėra. Bet netrukus grįš. Gal paliko man raštelį. Tik jis nie- 
kada nepalieka raštelių. Jis nemėgsta palikinėti raštelių. Bet gal šįkart 
bus pirmas kartas. 

Pirmiausia reikia patikrinti virtuvę, nusprendė ji. Taip, patikrins 
virtuvę. Risė uždegė šviesą ir įėjo vydama šalin tamsą. Puodelyje buvo 
kavos nuosėdų, ant stalo gulėjo atidarytas sūrių riestainėlių pakelis. 
Risė palietė puodelį — jis buvo šaltas. Žvilgtelėjo į šaldytuvą — rado 
ir alaus, ir kokakolos. 

— Vadinasi, jis išvažiavo nusipirkti kažko kito, ir tiek. Ir grei- 
čiausiai ketina užsukti į užkandinę paimti manęs. Kokia aš pusgalvė 
kvailė. 

Risė pakėlė virtuvės telefono ragelį ir surinko jo mobiliojo tele- 
fono numerį. 

Ir išgirdo įsukant automobilį. 

— O Dieve, ačiū tau. — Su trenksmu padėjusi telefono ragelį, ji 
iš virtuvės nuskuodė iki lauko durų. — Brodi? — Risė atidarė duris 
ir lauke pamatė didelį visureigį. — Brodi? — šūktelėjo ji dar kartą ir 
kone sudejavo iš nevilties. — Kur, po galais, tu taip greit dingai? Norė- 
jau su tavimi pasikalbėti. 

Išgirdusi už nugaros girgžtelint grindis, ji su palengvėjimu atsi- 
gręžė. Tepamatė kumštį ir pajuto skausmą. Ir nugrimzdo į tamsą. 

Risė pabudo nuo nepakeliamo skausmo skruoste, tvinksinčio 
tarsi dėl supūliavusio danties. Sudejavusi pabandė kilstelėti ranką ir 
apsičiupinėti, bet pajuto, kad abi surištos už nugaros. 

— Aš tau tik plekštelėjau, — pasakė Rikas. — Negalėjau patirti 
malonumo smogdamas iš peties. Taip buvo greičiausia. 

Risė ėmė muistytis, puldama į paniką ir norėdama pabusti iš 
košmaro. 

“ — Tu surakinta, — ramiai tęsė jis, net neatsisukdamas ir ramiai 
važiuodamas tolyn. — Be to, minkštai apvyniojau riešus, skaudėti tik- 
rai neturėtų. Ir greičiausiai neliks jokių žymių. Taip būtų iš viso puiku. 
Turėsi mėlynę ant skruosto, bet juk tu ir taip pagarsėjai dalyvavusi 
muštynėse. 

— Kur yra Brodis? Kur tu mane veži? 

— Tu norėjai pasikalbėti su Brodžiu, o aš tave kaip tik vežu pas jį. 

— Aris... 

— Jam viskas gerai. Matai, buvau pasilikęs šiek tiek tavo migdo- 
mųjų. Sugirdžiau jam pakankamai, kad nepabustų porą valandų. Gal 
net kokias tris. Laiko turime per akis. Jis mano draugas, Rise. Reikalai 
neturėjo taip pakrypti. 

— Žmonės mano, kad aš beprotė, — net ir suvokdama savo be- 
jėgiškumą, ji stengėsi išsilaisvinti nuo antrankių. — Bet tu tikrai turi 
būti pamišęs, jei manai, kad gali mane surišti, pagrobti ir taip papras- 
tai išvežti iš miestelio. 

— Brodžio mašina. Patamsyje. Bet kas, pamatęs mus pravažiuo- 
jant, tematys porą figūrų automobilyje. Tave ir Brodį. Jie tą matys, nes 
to ir tikėsis. Visada taip nutinka. Viską užbaigsiu kaip galėdamas grei- 
čiau ir paprasčiau. Tai bus geriausias sprendimas. 

— Tu nužudei Diną Blek. 

— Padariau tai, ką turėjau padaryti, o ne tai, ką norėjau. Kaip ir 
dabar. — Jis atsigręžė ir pažvelgė Risei į akis. — Bandžiau viską sutvar- 
kyti ir kitais būdais. Išbandžiau viską, ką žinojau. Ji tiesiog neatstojo. 

Tu irgi neatstotum. — Rikas ir vėl nusuko žvilgsnį į kelią ir privažiavo 
prie savo namelio. — Noriu, kad tu tylėtum ir darytum viską, ką pa- 
sakysiu. Jei nori rėkti, klykti ir spardytis — pirmyn. Nuo to niekas ne- 
pasikeis. Tačiau kuo daugiau tu priešinsiesi, tuo labiau aš žeisiu Brodį. 
Ar tu to nori? 

— Ne. 

— Tada daryk kas liepta ir viskas bus daug paprasčiau. — Rikas 
sustabdė automobilį ir apėjo iškelti jos. — Ir tave galiu nuskriausti, jei 
neliks kitos išeities, — įspėjo jis Risę. — Rinktis tau. 

— Noriu pamatyti Brodį. 

— Puiku. 

Rikas suėmė jos ranką ir greitu žingsniu nuvedė prie namelio. 
Prieš užrakindamas duris, ją stumtelėjo ir uždegė šviesą. 

Brodis buvo pririštas prie kėdės, smakrą nunarinęs ant krūtinės. 
Sprangiai suklikusi, Risė puolė ant kelių šalia kėdės. 

— Brodi! O Dieve, Brodi! 

— Jis gyvas. Truputį apsvaigintas, ir tiek. — Rikas žvilgtelėjo į 
rankinį laikrodį. — Netrukus turėtų atsipeikėti. O kai prabus, mes iš- 
keliausime į žygį ir viską užbaigsime. 

— Užbaigsime? — Risė įniršusi atsisuko, neapsikęsdama, kad 
klūpi prieš žudiką. — Negi tu manai, kad vieną kartą išsisukęs nuo 
kaltinimų gali mus abu nužudyti ir niekas nesuuos? Neišdegs. Tik ne 
šįkart. 

— Bus žmogžudystė ir savižudybė. Bent jau taip atrodys, kai iš- 
aiškės. Tu įkalbėjai Brodį čia atvažiuoti, išeiti į žygį, norėdama paro- 
dyti, kur matei įvykusią žmogžudystę. Apsvaiginai jį vaistais. Štai čia 
turiu termosą su kava. — Jis pakreipė galvą link stalo prie sofos. — Su 
kava, kuri pagardinta migdomaisiais, išrašytais tau. Vaistų buteliuką 
aptiks tavo kišenėje, kai ras kūną. 

— Kodėl aš turėčiau norėti nužudyti Brodį? Kodėl kas nors tu- 
rėtų tuo patikėti? 

— Tu palūžai, štai kas nutiko. Palūžai, apsvaiginai jį, kad jis nesu- 
prastų, kas jo laukia. Nušovei pirma jį, o po to pati nusišovei. Pasiėmei 
ginklą, kurį Džonė laiko savo kabineto stalčiuje. Ant ginklo bus rasti 
tavo,pirštų atspaudai, o ant rankos — parako žymės. Tokie busi įkal- 
čiai, o tavo elgesys prieš nelaimę tik patvirtins įtarimus. 

— Visiška nesąmonė. Baisi nesąmonė. Aš jau paskambinau apy- 
gardos policijai ir papasakojau apie Diną Blek. 

— Ne, nepaskambinai. Dabar aš nuimsiu tau antrankius, o jei 
stengsiesi pabėgti, sužeisiu. Ir paleisiu kulką į Brodį. Ar tu to nori? 

— Ne, aš nebėgsiu. Negi manai, kad galėčiau jį taip palikti? 

Jis buvo kantrus ir atsargus žmogus. Išsiėmęs raktelius, atrakino 
Risei rankas. 

— Sėdėk čia. — Įspėdamas delnu prilietė ginklą dėkle. — Ne- 
noriu turėti daugiau rūpesčių. Ir nenoriu, kad ant tavo riešų atsirastų 
mėlynių ar veržimo žymių, rodančių, jog būtum buvusi surišta. Pa- 
trink rankas, kad atsistatytų kraujotaka. Iš karto. 

Risei skaudėjo rankas, bet ji virpėdama įnirtingai jas trynė. 

— Juk sakiau, kad paskambinau ir viską papasakojau apygardos 
pareigūnams. 

— Jei būtum taip padariusi, Brodis man būtų papasakojęs. Pats 
jam pasakiau, kad iš apygardos gavau žinių apie žudiką. Pasikviečiau 
atvažiuoti ir susitikti su manimi ir apygardos pareigūnais, kad galėtų 
sužinoti visas smulkmenas prieš suimant nusikaltėlį. — Priėjęs prie 
stalo, jis paėmė plastmasinį puodelį vandens ir išsiėmė tabletę. — No- 
riu, kad ją išgertum. 

— Ne. 

— Ji viena iš tavo atsargų, parašyta, kad nuo nerimo. Gal netgi 
padės truputį, be to, aš noriu, kad tavo kraujyje rastų vaistų. Rise, tu 
išgersi tabletę, nes jei reikės, sugrūsiu tau ją į gerklę. 

Risė paėmė iš jo rankų stiklinę ir tabletę. Rikas patenkintas atsi- 
sėdo ir pasidėjo rankas ant kelių. 

— Leisime vaistams veikti, o tada pradėsime. Man tikrai labai 
gaila, kad teko šito griebtis, sakau gryną tiesą. Brodis buvo mano 
draugas, o ir prieš tave visai nesu nusistatęs. Tiesiog turėjau apsaugoti 
savo šeimą. 

— Ar tu gynei savo šeimą ir dulkindamas Diną Blek? 

Riko veidas suakmenėjo, bet jis linktelėjo galvą. 

— Padariau klaidą. Žmogišką klaidą. Myliu savo žmoną, savo 
vaikus. Nieko gyvenime nėra svarbiau. Tiesiog buvo atsiradęs porei- 
kis, ir tiek. Du ar tris kartus per metus aš tą poreikį numalšindavau. 
Niekada gyvenime šie reikalai nebuvo palietę mano šeimos. Netgi ga- 
lėčiau teigti, kad pasirūpindamas tais poreikiais aš tik tapau geresniu 
vyru, geresniu tėvu ir geresniu Žmogumi. 

Risė suvokė, kad jis tuo tikėjo. Kaip žmonės sugeba save apgauti, 
kad neištikimybė gali būti doras žingsnis? 

— Tuos poreikius tau tenkino Dina? 

— Vieną naktį. Tai turėjo būti viena vienintelė naktis. Kokią tai 
gali turėti reikšmę kitiems žmonėms? Juk lietė tik mane. Tik seksas. 
Kiekvienas vyras to nori, bet negali reikalauti iš savo žmonos. Tik vie- 
ną naktį už visas kitas naktis. Bet aš negalėjau sustoti. Ji mane tiesiog 
apsėdo. Tarsi liga. Negalėjau jos palikti vienos, o kurį laiką maniau, 
kad tikriausiai ją įsimylėjau. Ir kad pavyks turėti jas abi. 

— Šviesiąją ir tamsiąją, — pridūrė Risė. 

— Teisingai. — Jis labai liūdnai nusišypsojo. — Dinai daviau 
viską, ką galėjau. Bet ji troško vis daugiau. Ji troško to, ko negalėjau 
duoti. Ji norėjo, kad aš palikčiau Debę, kad palikčiau savo vaikus. Mes 
susipykome, mes siaubingai susikivirčijome, ir aš pabudau iš sapno. 
Pabudau iš ilgo ir tamsaus sapno. Tuoj pat su ja išsiskyriau. 

— Bet ji nenorėjo būti atskirai. — Pabusk, Brodi, praradusi viltį 
galvojo Risė. Pabusk ir pasakyk man, ką turėčiau daryti. 

— Ji man vis skambino. Norėjo pinigų. Reikalavo dešimties tūks- 
tančių dolerių, nes kitu atveju žadėjo viską papasakoti žmonai. Tiek 
pinigų neturėjau ir jai tiesiai tą pasakiau. O ji man pagrasino, kad, jei 
noriu išlaikyti laimingą šeimą, pinigų rasiu. Kaip tu jautiesi? Ramiau? 

— Mačiau tave, mačiau tave prie upės. Mačiau, kaip tu ją nu- 
žudei. 

— Aš tik ketinau su ja susitarti. Liepiau atvažiuoti čia. Aš ją čio- 
nai ir anksčiau atsiveždavau. Kai buvau nugrimzdęs į tą ilgą tamsų 
sapną, mudu čia leisdavome laiką. Bet tąkart jai atvažiavus nebegalė- 
jau su ja čia kalbėtis, tik ne toje pačioje vietoje. Gal tau reikėjo išgerti 
porą tablečių? 

— Tu nusivedei Diną prie upės. 

— Tik norėjau pasikalbėti. Niekada neplanavau to, kas įvyko 
paskui. Mes ėjome, ėjome, kol pasiekėme upę. Sakiau jai, kad gal ir 
sukrapštyčiau porą tūkstančių, jei ji išvažiuotų iš Vajomingo. Bet net 
taip sakydamas supratau, kad nieko neišeis. Sumokėjęs vieną kartą, su- 
stoti nebegalėsi. Bet ji prieštaravo, sakė trupiniais nepasitenkinsianti. 
Norėjo viso pyrago. Galėjau paimti pinigus, kuriuos mudu su žmona 
taupėme vaikams. Net nežinau, kodėl tada jai prasitariau, kad mes tu- 
rime pasidėję pinigų vaikų koledžams. Dina jų užsinorėjo. Dabar jau 
pareikalavo ne dešimties, o dvidešimt penkių tūkstančių. Sakė: dvide- 
šimt penki tūkstančiai, arba aš liksiąs be nieko. Be žmonos, be vaikų, 
be puikios reputacijos. 

— Pavadinau ją šliundra, nes ji tokia ir buvo. Ir tada ji mane puo- 
lė. Kai ją pastūmiau ir pasakiau, kad viskas baigta, ji šoko antrą kartą, 
klykdama iš pasiutimo. Tu pati matei, kuo viskas baigėsi. 

— Taip, mačiau, kaip viskas nutiko. 

— Ji ketino mane sužlugdyti, prisiekė tuo. Ir sakė, kad visai ne- 
svarbu, sumokėsiu pinigus ar ne, ji vis tiek atimsianti iš manęs viską. 
Ketino Debei papasakoti kiekvieną nešvankią smulkmeną, kurią mes 
kartu patyrėme. Net nebegalėjau jos klausytis. Ji tarsi vapsva zvimbė 
man prie ausies. Ji gulėjo po manimi, o aš rankomis gniaužiau gerklę. 
Vis spaudžiau, spaudžiau, kol zvimbimas liovėsi. 

— Tu neturėjai kito pasirinkimo, — visiškai ramiu balsu pasakė 
Risė. — Ji pati tave privertė. Ji tave puolė, tau grasino. Privalėjai apsi- 
ginti ir apginti savo šeimą. 

— Tą ir padariau. Taip, tą ir padariau. Ji net nebuvo tikra, ji te- 
buvo sapnas. 

— Suprantu. Dieve, ji beveik laikė prispaudusi ginklą tau prie 
smilkinio. Rikai, tu nesi nuskriaudęs nė vieno nekalto žmogaus, elgeisi 
taip, kaip tave vertė aplinkybės. Jei tik būčiau tai supratusi anksčiau, 
būčiau pamiršusi visą reikalą. 

— Bet nepamiršai, kad ir ką aš dariau, kad ir kaip stengiausi. 
Tenorėjau, kad tu išvažiuotum iš miesto. Kad išvyktum iš Kumščio ir 
gyventum savo gyvenimą. O aš savąjį. 

— Dabar jau žinau. Dabar jau esu tavo pusėje, Rikai. Gali mus su 
Brodžiu paleisti, ir viskas išnyks. 

— O, kad galėčiau, Rise. Bet tokia jau tiesa prieš Dievą. Nebegali 
pakeisti to, kas įvyko praeityje. Privalai susitvarkyti ir apsaugoti tai, 
kas liko ir kas svarbu. Regis, vis dėlto vienos tabletės tau užteko. O 
dabar noriu, kad tu nuo jo pasitrauktum. Laikas jį pažadinti. 

— Jei tu taip pasielgsi, nebūsi vertas nei savo žmonos, nei vaikų. 

— Kai tik viską pabaigsiu, jie niekada nieko nesužinos. 

Rikas priėjo prie jos, sugriebė už marškinėlių ir nutempė nuo 
Brodžio tolyn. Jam atsisukus, Brodis atsirėmė kojomis į žemę, atsi- 
stojo, kartu su savimi pakeldamas ir kėdę, prie kurios buvo pririštas, 
ir metėsi iš visų jėgų į Riką, pargriaudamas jį ir užvirsdamas pats ant 
viršaus. 

— Bėk! — šūktelėjo Brodis. — Bėk greičiau. 

Risė pabėgo išsigandusi ir apakinta įvykių, vykdydama įsakymą, 
tarsi kažkas būtų perjungęs jos programą. Išspjovusi tabletę, kurią lai- 

kė už dantenų, atlupo lauko duris. Išgirdo smūgius, keiksmus, lūžtant 
medį ir išlėkė laukan. 
Bėgdama, galvoje spengiant riksmui, išgirdo šūvį. 


— Ar girdėjai? — Linda Geil atsisėdo lovoje. 

— Girdėjau dainuojančius angelus. 

Ji nusijuokė ir kumštelėjo Lou į šoną. 

— Aš irgi tą girdėjau, bet buvo dar kažkoks garsas. Girdėjau 
šūvį. 

— Na jau, kaip tau atėjo į galvą, kad kas nors gali šaudyti Vajo- 
mingo miškuose? 

Lou parvertė ją ant lovos, pirštus sukišdamas tarp šonkaulių, o 
Linda Geil nusikvatojo. 

— Nekutenk, nes... Ar girdėjai? Kažkas šaukia! 

— Aš girdėjau tik savo širdį, plakančią ir prašančią dar vieno 
kartelio. Nagi, mieloji, eikš... 

Šįkart Lou pašoko išgirdęs smūgį į namelį. 

— Lik čia. 

Jis išlipo iš lovos ir nuogut nuogutėlis išėjo iš miegamojo. Įšokus 
vidun Risei, jam neliko kitos išeities, tik rankomis prisidengti tarpkojį. 

— Jėzus Marija! Nieko sau. 

— Jis turi Brodį. Brodis pas jį. Jis ketina Brodį nužudyti. 

— Ką kas? Ką? 

— Padėkit, jūs turite padėti. 

— Rise? — Įsisupusi į paklodę, iš miegamojo išlindo Linda 
Geil. — Kas, po perkūnais, nutiko? 

Nėra laiko aiškinti, pamanė Risė. Brodis jau plūsta krauju, jis gali 
mirti. Kaip ir ji kadaise. 

Staiga dėkle ji pastebėjo šautuvą. 

— Ar jis užtaisytas? 

— Čia mano senelio Henrio šautuvas. Na, žinau, pala pala, — 
prabilo Lou, bet Risė jau puolė prie ginklo. 

Kilstelėjusi dangtį pamatė, kad ginklas užrakintas. Tada apsižval- 
gė, pasisuko, griebė lempą ant kojelės ir išdaužė stiklą. 

— Dėl Dievo meilės, Rise, mama mus abu užmuš. 

Lou šoko prie Risės, bet ji spėjo išsitraukti ginklą ir apsigręžė lai- 
kydama jį rankose. Tada Lou sustingo bijodamas pajudėti iš vietos. 

— Brangioji? Geriau jau būk atsargesnė su tokiu daiktu rankose, 
nesitaikyk į ką pakliuvo. 

— Kvieskit pagalbą. Skambinkit apygardos policijai! 

Palikusi porelę žiopčioti iš nuostabos, Risė puolė prie durų. Bėg- 
dama ji meldėsi, kad iš Lou reakcijos būtų supratusi teisingai ir ginklas 
tikrai užtaisytas. Meldėsi, kad ji bent žinos, ką su tuo ginklu daryti. O 
labiausiai meldėsi, kad netektų jo panaudoti. 

Bet ją veikė ne baimė, o nepažįstamas degimas gerklėje ir ne pa- 
nika, kai jaučia plazdančius sparnelius pilve. Risė jautė įniršį, karštą, 
kunkuliuojančią srovę, tekančią ir tvinksinčią visomis kūno gyslomis. 
Šįkart ji bejėgiškai negulės, kol iš jos bus atimtas dar vienas mylimas 
žmogus. Tik ne šį kartą. 

Ji išgirdo, kaip Rikas šaukė ją vardu, ir suvaldė ašaras, jau tvenku- 
sias akis. Brodis jo nesustabdė. 

Risė sustojo, užmerkė akis ir liepė sau pagalvoti. Ji negali taip 
imti ir įbėgti į namelį. Jis ją išgirstų ir pamatytų. Ir nedvejodamas nu- 
šautų. Be to, gal net nušautų Lou ir Lindą Geil. 

Apeiti iš kitos pusės, nusprendė ji. Taip, tą ji gali padaryti. Rikas 
manys, kad ji bėga tolyn arba slepiasi. Jis tikrai nesitikės, kad ji grįžo 
atgal susiremti. 

— Niekur nepasislėpsi, Rise, — rėkė Rikas. — Nėra tokios vietos, 
kur tavęs nerasčiau. Čia yra mano valdos, čia mano pasaulis. Tave 
suseksiu taip greitai kaip Kumščio gatvėje. Nori, kad dabar pat pri- 
baigčiau Brodį? Ar tu to nori? Kad paleisčiau jam kulką į galvą, kol 
tu slepiesi kaip tada Bostone? Manai, kad pavyks viską išgyventi dar 
kartą? 

Rikas atitempė kraujuojantį Brodį namelio priekin ir paklupdė 
ant kelių, prie smilkinio spausdamas revolverį. 

— Pakviesk ją sugrįžti. 

— Ne, — atsakė Brodis ir pajuto, kaip suspaudė širdį, kai sulig 
atsakymu ginklo vamzdis stipriau įsirėmė į galvą. — Pagalvok, Rikai. 
Argi tu taip elgtumeisi, jei tai liestų tavo moterį? Tu juk nužudei tam, 
kad apgintum savo mylimą moterį. Negi dėl jos nemirtum? 

— Tu Risę pažįsti vos porą mėnesių ir man pasakoji pasakas, kad 
galėtum dėl jos numirti? 

— Net nesudvejočiau. Aš tiesiog žinau, kad ji skirta man. Tad, 
jei tik nori, spausk gaiduką. Bet kuriuo atveju viskas žlunga. Rankoje 

laikai tarnybinį revolverį, o ne Džonės ginklą. Kaip paaiškinsi, kodėl 
Risė mane nušovė tavo tarnybiniu ginklu? 

— Išsisuksiu. Kaip nors išsisuksiu. Viską sutvarkysiu. Pakviesk ją. 
Dabar! 

— Ar girdi mane, Rise? — sušuko Brodis. — Jei mane girdi, tai 
nesustok, bėk! 

Kai Rikas Brodį nuspyrė ant grindų, šis parkrito ant peršautos 
rankos ir riktelėjo. 

— Neturiu kito pasirinkimo, — pasakė jis Brodžiui, bet jo veidas 
buvo perbalęs ir šlaputėlis nuo prakaito. — Nepyk. 

Rikas pakėlė ginklą. 

Stengdamasi nedrebėti, Risė pakėlė šautuvą į pečių lygį. Giliai 
įkvėpė, sekundę palaukė ir nuspaudė gaiduką. Šūvis nuskambėjo kaip 
sprogimas. Tarsi jos rankose būtų sprogusi bomba, atatrankos jėgai 
smogus ginklą atgal. Ji žengė atatupsta ir pargriuvo. Kadangi taip nu- 
tiko, Mardsono revolverio šūvis pralėkė jai virš galvos. Risė stengėsi 
atsikelti ir pamatė, kaip Brodis su Riku grumiasi ant grindų, rankomis 
sugriebę ginklą. 

— Nustok. — Risė metėsi į priekį. — Liaukis. Nustok. — Ji pri- 
spaudė šautuvo vamzdį Rikui prie galvos. — Nustok. 

— Laikykis, Liesute, — iškošė pro dantis Brodis. 

Jis pasivertė stengdamasis atimti ginklą, o Rikas tuo metu šoko 
ant Risės, parmesdamas ją ant žemės ir staigiai pridėdamas ginklą 
prie smilkinio. Bet tada Brodis ištaikė progą ir smogė kumščiu Rikui 
į veidą. 

— Taip lengvai tau nesibaigs, — pasakė jam ir nuropojo pakelti 
ginklo, iškritusio Rikui iš rankos. — O savo šautuvą nutaikyk kur ki- 
tur, — pridūrė atsisukęs į Risę. 

Akimirką ji nejudėjo iš vietos, rankose tebespausdama ginklą. 

— Aš bėgau. 

— Bėgai. Tikra šaunuolė. 

— Bet nepabėgau. 

Išvargęs, sužeistas ir jausdamas pykinimą, Brodis atsisėdo šalia. 

— Nepabėgai. 

Lou, vien su džinsais, ir Linda Geil, vis dar įsisupusi į didžiulę 
paklodę, įgriuvo į namelį. 

— Kas, po galais, čia vyksta? — griežtai paklausė Lou. — Jėzau, 
Brodi, Jėzus Marija! Ar tu pašautas? 

— Aha. — Brodis prispaudė delną prie sužeistos rankos ir ap- 
žiūrėjo jį, išteptą krauju. Tada pakėlė akis į Risę. — Dar vienas pa- 
našumas. 

O tarp jų, rankomis užsidengęs veidą ir raudodamas, gulėjo Rikas. 


Prieš aušrą Risė padėjo Brodžiui išlipti iš automobilio. 

— Reikėjo tau likti ligoninėje per naktį. Gal net porai dienų. 

— Visai nenoriu praleisti poros dienų ligoninėje dulkindamas 
antį. Visai netrokštu to patirti. Be to, ar matei, kokia seselė mane buvo 

— Tada turėsi manęs klausyti. Galėsi įsitaisyti lovoje arba ant 
sofos. 

— O kur tu būsi? 

— Virtuvėje. Ir kavos negausi. 

— Liesute, juk nepaliksi manęs be kavos visam gyvenimui? 

Risės lūpos virptelėjo, bet ji susilaikė nesusijuokusi. 

— Išvirsiu tau arbatos ir iškepsiu kiaušinių. Tai ką renkiesi — 
lovą ar sofą? 

— Noriu sėdėti virtuvėje ir stebėti, kaip tu gamini valgyti. Gal 
taip pavyks atitraukti mintis nuo skausmo. 

— Tau neskaudėtų, jei būtum išgėręs nuskausminamųjų. 

— Aš manau, kad man vaistų pakaks visam gyvenimui, kaip ir 
tau. Tada Riko namelyje atrodė, tarsi plaukčiau per klijus. Girdėjau, 
kaip judu kalbėjotės, bet negalėjau suprasti ką. Bent jau iš pradžių. Tik 
apsimetinėjau negyvu ir laukiau progos jį pulti. 

— Kol tu sėdėjai pririštas prie kėdės ir apsvaigintas vaistų, jis 
galėjo tave lengviausiai nužudyti. 

— Galėjo nužudyti mus abu. Ir būtų nužudęs, — pasitaisė Bro- 
dis, — bet tu nepasprukai kaip zuikis, progai pasitaikius. — Risei 
sodinant jį ant kėdės prie virtuvės stalo, Brodis atsiduso. — Velniška 
naktis. Tiesa, Rise? — paklausė jis, kol ji stovėjo nusigręžusi ir nepra- 
tarė nė Žodžio. 

— Iš pradžių, — tarė Risė, — kai pabėgau, net nebuvo minties 
grįžti. Dėjau į kojas ir ieškojau kur pasislėpti. Bet staiga... kažkas pa- 
sikeitė. Net nežinau, kuriuo metu tai įvyko. Ėmiau bėgti ieškodama 
pagalbos, norėdama tave išgelbėti. Tikriausiai velniškai nugąsdinau 
Lindą Geil su Lou. 

— Bent turės ką papasakoti anūkams. 

— Tiesa. 

Risė užkaitė vandenį ir išsitraukė keptuvę. 

— Tu viską išsiaiškinai dar prieš mane. Aš esu trilerių autorius, 
bet virėja tiesą atkapstė pirmoji. O aš patekau į spąstus. 

Brodis niekada nepamirš, kaip stengėsi išsiblaivyti nuo vaistų 
girdėdamas šalia jos balsą. Niekada nepamirš siaubo, besismelkiančio 
iki kaulų smegenų. 

— Tai, kad patekau tiesiai į spąstus, ir sukėlė didžiausią pavojų. 

— Brodi, tu patekai į spąstus, nes Rikas buvo tavo draugas. 

— Buvo. 

Risė išsitraukė sviestą ir įmetė gabaliuką į keptuvę. 

— Nežinau, kas nutiks Debei ir jos vaikams. Kaip jie ištvers. Jiems 
viskas pasikeis. 

— Bet ir anksčiau viskas buvo visai kitaip, nei jie manė. Geriau 
jau žinoti tiesą. 

— Galbūt. Bus apie ką pagalvoti rytoj. — Risė įmušė kiaušinius ir 
ėmė juos plakti įbėrusi šviežių krapų ir pipirų. — Jis nuoširdžiai tikėjo 
tuo, ką sakė. Tikėjo, kad gina savo šeimą, kad daro ką privaląs. Kad 
Dina nepalikusi jam kitos išeities. Jis mano esąs geras žmogus. 

— Viena jo pusė — taip. O kita jo pusė atskilo, prisilietė prie to, 
ko niekada negalėjo liesti. Ir už tai sumokėjo. Sumokėjo Dina Blek. 

— Jis ją nužudė, užkasė kūną, paslėpė pėdsakus, slėpė motociklą, 
kol galėjo juo nuvykti į jos butą ir sutvarkyti jos daiktus — irgi paslėp- 
ti pėdsakus. Ir viską padarė visiškai ramiai, net kai jam paskambinom 
ir pranešėm, ką aš mačiau prie upės. 

— Jei Rikui būtų pavykę tave išgąsdinti ar priverst suabejoti sa- 
vimi, būtų išsisukęs. 

— Jei tu nebūtum manimi tikėjęs, taip greičiausiai ir būtų nutikę. 
Man atrodo, kad aš baigiu išsikapstyti. — Risė sukrovė kiaušinienę į 
lėkštę ir padėjo priešais Brodį. 

Palietė jo veidą. 

— Nebūčiau išsikapsčiusi be tavęs, Brodi. Nebūčiau ištvėrusi, 
jei jis būtų tave nužudęs. Taigi, — Risė pasilenkė ir pabučiavo jį į lū- 
pas, — ačiū, kad likai gyvas. Valgyk. 

Ji apsisuko ir ėmė ruošti arbatą. 

— Bet ir aš buvau kritiškoj padėty. Ar supranti? 

— Taip. 

— Turiu vieną klausimą. Kodėl tu manęs nespaudi? 

— Kaip tai nespaudžiu? 

— Juk esi mane įsimylėjusi — jei niekas nepasikeitė? 

— Nepasikeitė. 

— Mes ką tik patyrėme siaubingą naktį, buvome arti mirties, tu 
greičiausiai girdėjai, kad aš esu pasirengęs dėl tavęs mirti. Tačiau kaž- 
kodėl manęs nespaudi. 

— Nenoriu iš tavęs išstumti to, ką turiu. Man gerai ir taip. — Ji 
padėjo ant stalo arbatą ir susiraukė išgirdusi beldimą į duris. — Pra- 
sideda, — pareiškė ji. — Įsivaizduoju, kad tuoj pasipils lankytojai su 
begale klausimų, norės sužinoti visas smulkmenas. 

— Nieko tokio. Ne, atidarysiu aš, — pasakė jis ir, griebęs ją už 
rankos, neleido atidaryti durų. — Aš kai ko laukiu. 

— Turėtum ilsėtis. 

— Aš galiu ir pats nueit atidaryti savo prakeiktas duris. O tą skys- 
tą arbatėlę gerk pati. Kiaušinienę nuplausiu kokakola. 

Brodžiui nueinant Risė papurtė galvą, bet nusprendė nepriešta- 
rauti. Paėmusi stiklinę, pridėjo ledo ir įšėmė iš šaldytuvo kokakolą. 
Pripylusi pilną stiklinę, nunešė nuo stalo arbatą, kurios Brodis ne- 
ketino gerti. Ir vidury kelio sustojo, nes į virtuvę įėjo Brodis, sveikąja 
ranka laikydamas didžiulę puokštę tulpių. 

— Niekada neminėjai, kokia spalva patinka labiausiai, todėl at- 
nešiau visokių. 

— Oho. 

— Mėgstamiausia gėlė, tiesa? 

— Taip. Iš kur jas gavai? 

— Paskambinau Džonei. Jei ko nors labai prireikia, ja gali pasi- 
tikėti. Tai norėsi jų ar ne? 

— Žinoma, kad taip. — Risės šypsena švietė džiaugsmu. Ji paėmė 
gėles ir panardino jose veidą. — Jos tokios gražios, paprastos ir mielos. 
Kaip vaivorykštė po stiprios audros. 

— Po velniškos audros, Liesute. Sakyčiau, kad nusipelnei vaivo- 
rykštės. 

— Mes abu nusipelnėme. — Ji pakėlė galvą ir nusišypsojo. — Tai 
ar pasiūlysi man pastovius santykius? 

Kai Brodis ilgokai neatsakė nieko, Risės širdis ėmė plakti vis lė- 
čiau ir lėčiau. 

— Ketinu pirkti šitą namelį, — pasakė jis. 

— Tikrai? 

— Vos tik Džonė sutiks parduoti. Stengsiuosi būti labai atkaklus. 
Ketinu jį padailinti. Praplėsti kabinetą, prilipdyti dar vieną aukštą. Te- 
rasoje pastatyti dvi kėdes. Lauke žydės tulpės — pavasarį, taip? 

— Taip. 

— Tu galėsi dirbti užkandinėje, pradėti verslą ir galiausiai dar- 
buotis savo virtuvėje. Rašysi receptų knygą. Darysi, ką tik norėsi. Bet 
būtinai liksi su manim, o anksčiau ar vėliau santykius įteisinsim. 

— Tikrai? 

— Tu myli mane, ar ne? 

— Taip. Myliu. 

— Aš tave irgi. Ką manai? 

Pagaliau ji galėjo ramiai kvėpuoti. 

— Ką manai? 

Brodis delnu suėmė jos sprandą, prisitraukė Risę prie savęs ir įsi- 
siurbė į lūpas, suspausdamas tulpių puokštę. 

— Esu ten, kur ir noriu būti. O tu? 

— Aš taip pat. — Kai ji atlošė galvą ir pažvelgė jam į akis, viskas 
viduje nurimo. — Esu ten, kur ir noriu būti. 

— Tai ką, norėsi su manimi sėdėti terasoje, — paklausė jis, — Žiū- 
rėti į ežerą ir matyti jame plaukiojančius kalnus? 

— Labai norėsiu, Brodi. — Risė prispaudė savo skruostą prie 
jo. — Labai norėsiu. 

— Mes tai pasieksime, pasieksime kartu. — Brodis atsitraukė. — 
O dabar pamerk gėles ir atsinešk šakutę. Pasidalysime kiaušiniene. 

Rytas sužydėjo trupučiu vasaros, kuri palaimingai risis į rudenį. 
O juodu sėdėjo prie virtuvės stalo, vazoje ant spintelės pamerkę tulpių 
vaivorykštę, valgydami ataušusią kiaušinienę. 

